
Notă: 

La elaborarea lucrării s-a avut în vedere legislaţia în vigoare la 
data de 1 septembrie 2001, precum și lucrările din doctrină și 
jurisprudență mai semnificative publicate până la aceeași dată. 


Capitolul I. 

PATRIMONIUL ȘI DREPTURILE PATRIMONIALE 

Secţiunea |. 

Noţiunea şi caracterele juridice ale patrimoniului 

1. Noţiuni generale despre patrimoniu. Din studiul părții 
generale a dreptului civil cunoaștem că obiectul dreptului civil - 
ramură importantă a dreptului privat - îl constituie raporturile 
patrimoniale şi nepatrimoniale sau extrapatrimoniale stabilite între 
persoane fizice și juridice care se află între ele pe poziție de egalitate 
juridică. Observăm că o componentă esenţială a obiectului dreptului 
civil o constituie raporturile patrimoniale. Este patrimonial acel raport 
al cărui conţinut este apreciat în monedă (în bani, în arginţi, en 
argents), adică, cu alte cuvinte, este pecuniar. Pentru exemplificare, 
arătăm ca fiind raporturi juridice de drept civil cu conținut patrimonial: 
dreptul de proprietate născut ca urmare a constituirii unei case; cel 
născut din contractul de vânzare-cumpărare a unui bun oarecare; cel 
dobândit de beneficiarul unui legat particular dispus prin testament; 
cel izvorât din dreptul de a pretinde daune materiale ca urmare a unui 
fapt cauzator de prejudicii. 

Dimpotrivă, raporturile juridice care în conţinutul lor sunt 
lipsite de o echivalență economică, valorică, sunt nepatrimoniale. 
Pentru exemplificare, arătăm ca fiind raporturi juridice 
nepatrimoniale: dreptul la reputaţie, la demnitate, la nume, la 
domiciliu, la sediu etc. 

Reglementate de normele dreptului civil, atât raporturile 
juridice civile patrimoniale cât şi cele nepatrimoniale, sunt privite în 
armonie, ele, chiar clasificate şi caracterizate distinct, nu sunt opuse 
unele altora. După cum am arătat, ele formează obiectul general al 


raportului juridic civil, putându-se transforma sau unul dintre ele 
constituind premisa altuia. Astfel, atingerea adusă demnității sau 
onoarei unei persoane - care intră în categoria drepturilor civile 
nepatrimoniale - poate să atragă după sine reparaţii în echivalent 
bănesc, echivalări patrimoniale. 

Dintre drepturile şi obligaţiile subiective care alcătuiesc 
raportul juridic civil, numai acelea care au o valoare economică 
prezintă importanţă pentru conturarea noţiunii de patrimoniu. 

2. Dispoziţii legale care fac referire la patrimoniu. Observăm că 
nu există în vreun text legal o abordare exhaustivă și nicio definiție 
legală a noţiunii de patrimoniu. Codul civil român şi diferite acte 
normative fac o serie de referiri la acesta. În ce privește Codul civil, 
potrivit art.781, creditorii defunctului pot cere separația patrimoniului 
defunctului de acela al moştenitorului său. Această măsură este 
destinată să prevină confuziunea celor două patrimonii, care ar avea ca 
efect să-l pună pe creditorul defunctului să vină în concurs cu cei ai 
moștenitorului şi invers, ceea ce ar însemna să suporte riscurile 
eventualei insolvabilități. Atunci când există îndoieli cu privire la 
solvabilitatea patrimoniului succesoral, moștenitorii au posibilitatea 
acceptării moştenirii sub beneficiu de inventar. Cum moștenitorii au 
posibilitatea de a pune la adăpost patrimoniul lor propriu de 
urmărirea creditorilor succesiunii, tot astfel, în mod simetric, în 
virtutea art.781 Cod civil, se oferă posibilitatea separaţiei de 
patrimonii, în privința emolumentului succesoral, când succesiunea 
este solvabilă și se află în primejdie să fie culeasă de unul sau mai 
mulți moștenitori insolvabili. Creditorii personali ai defunctului 
recurgând la separaţia de patrimonii, care este considerat în doctrină 
că este un prejudiciu al lor,i practic evită confuziunea și păstrează 
intact patrimoniul defunctului, în vederea satisfacerii creanţei sale 
rezultată din dreptul de gaj general. Modalitățile de conservare a 
acestui privilegiu real imobiliar sunt prevăzute de art.1743, când din 
nou Codul civil face referire la acest termen. Textul art.1718 Cod civil 
cuprinde unele elemente definitorii ale patrimoniului, fără o utilizare 
explicită a termenului, prevăzând că: „oricine este obligat personal este 
ținut de a îndeplini îndatoririle sale cu toate bunurile sale prezente și 
viitoare”. Este consacrarea dreptului de gaj general al creditorilor 
chirografari, constituindu-se asupra patrimoniului debitorului lor, 
privit ca o universalitate juridică, în care elementele de activ și de 


pasiv sunt variabile. 

Conceptul de patrimoniu este utilizat în textele altor dispoziţii 
legale: Legea nr. 21/1924 pentru persoanele juridice în art. 3, 32 şi 66, 
abrogată prin O.G. nr. 26/2000, care şi aceasta cuprinde referiri la 
patrimoniu în art.7 şi 46, precum şi art.26, 41, 42 şi 47 din Decretul nr. 
31/1954, privind persoanele fizice şi juridice. Texte legale relativ 
recente menționează termenul de patrimoniu, cum sunt: art.5, 19, 20 
din Legea nr. 15/1990 privind reorganizarea unităţilor economice de 
stat ca regii autonome și societăți comerciale; art.2, 158, 230, 231 din 
Legea nr. 31/1990 privind societăţile comerciale; art.3 din Legea nr. 
58/1991 privind privatizarea societăților comerciale, modificată prin 
O.U.G. nr. 98/1997, devenită Legea nr. 99/1999, aceasta cuprinzând 
mențiuni despre patrimoniu; art.35 din Legea nr. 18/1991 privind 
fondul funciar. Am arătat că noţiunea de patrimoniu induce spre 
drepturi și obligații care au conținut economic, adică pot fi evaluate în 
bani. Deosebit de acestea sunt cele lipsite de valoare economică şi care 
în principiu, nu pot fi evaluate în bani. 

3. Definiţia patrimoniului. Înainte de a defini patrimoniul, 
trebuie să reținem că în doctrina juridică drepturile și obligaţiile 
patrimoniale ale unei persoane pot fi abordate în două moduriii. 
Primul, când fiecare drept sau obligaţie aparținând unui subiect de 
drept civil poate fi analizat în mod de sine stătător, separat, în propria 
individualitate, făcând abstracţie de orice legătură cu celelalte drepturi 
şi obligații aparținând aceleiaşi persoane, privită ut singuri. 

În cadrul celui de-al doilea mod de abordare, drepturile și 
obligațiile pot fi analizate „ca o totalitate, ca pe o universalitate juridică 
aparţinând unei persoane, făcând abstracţie de individualitatea fiecărui 
drept şi fiecărei obligaţii în parte”. În opinia autorilor citați: „Acest mod 
de abordare a drepturilor și obligaţiilor ne conduce la noţiunea de 
patrimoniu”. 

Observăm că o definiție legală a patrimoniului, exprimată în 
mod clar și precis nu există. Am citat supra din textul art.1718 Cod 
civil, în care expresiile „îndatoririle sale” şi precizarea „cu toate 
bunurile sale mobile și imobile prezente și viitoare” sugerează evocarea 
ideii de universalitate sau totalitate indiferent de variațiile care îi 
afectează într-un fel sau altul conţinutul. 

Efortul de a sintetiza și contura noțiunea de patrimoniu revine 
analizei pe care o dă doctrina reglementărilor legale și implicit are 


meritul de a da o definiție cu valoare teoretică şi practică. 

Preocuparea doctrinei de a elabora o definiţie științifică a dus la 
mai multe definiții, cu nuanţări care însă nu diferă esenţial unele de 
altele, toate pornind de la definiţia dată în doctrina franceză.iii Marcel 
Planiol spunea că patrimoniul constituie o unitate abstractă, distinctă 
de bunurile și obligaţiile pe care le compune. 

Sintetizând, definim patrimoniul ca fiind o entitate juridică 
distinctă, care reprezintă totalitatea sau universalitatea drepturilor 
patrimoniale și obligaţiilor care aparțin unei persoane.iv 

În doctrina clasică patrimoniul a fost definit ca fiind: „ansamblul 
drepturilor și obligaţiilor unei persoane, care au sau reprezintă o 
valoare pecuniară sau economică, adică se pot evalua în bani.'v 

Alți autori fac referiri şi la bunurile care pot exista în 
compunerea patrimoniului, definindu-l că el cuprinde: „totalitatea 
drepturilor și obligaţiilor având valoare economică, a bunurilor la care 
se referă aceste drepturi, aparținând unei persoane ale cărei nevoi sau 
sarcini este destinat să le satisfacă'.vi 

Desigur, sunt şi alte definiții date patrimoniului; din majoritatea 
lor se desprinde, în esență, că patrimoniul are în alcătuirea lui o latură 
activă și o latură pasivă. 

Latura activă este formată din valoarea tuturor drepturilor 
patrimoniale aparţinând unei persoane. Este vorba atât de drepturile 
reale cât şi despre drepturile de creanţă. 

Latura pasivă este formată din valoarea tuturor obligaţiilor 
patrimoniale ale unei persoane. Cu alte cuvinte, este aceea care include 
datoriile evaluabile în bani pe care le are persoana titulară a 
patrimoniului. 

Activul şi pasivul patrimonial se găsesc într-o strânsă corelaţie, 
pentru că aparțin uneia şi aceleiași persoane, sunt elemente 
indispensabile unul altuia. Existenţa celor două laturi, preponderența 
uneia sau alteia nu afectează universalitatea patrimoniului. 
Preponderenţa laturii active sau dimpotrivă a celei pasive ne indică 
situația  solvabilităţii (sau  insolvabilității) patrimoniale a unei 
persoane, ceea ce are relevanță practică şi care probabil a sugerat unor 
autori o viziune accentuată economic unora dintre definiții.vii Dreptul 
nu poate să abdice de la comandamentele etice chiar dacă sunt materii 
ale dreptului în care componentele practice, economice intervin în 
mod evident. Patrimoniul face parte dintre aceste materii, adică 


raporturile juridice ale individului (persoană fizică sau juridică) sau 
cele ale societății în ansamblul său se bazează pe principii economice, 
apreciabile în echivalent bănesc. Plastic, patrimoniul poate fi asemănat 
unui adevărat recipient (reprezentant al universalităţii) în care intră şi 
din care ies în permanenţă, alimentându-l (activ) sau golindu-l (pasiv) 
de valori materiale sau exprimate în valori materiale şi care există 
independent de circuitul acestora. Ca noţiune patrimoniul depășește 
suma sau fluctuația elementelor de activ sau pasiv care îl compun, 
existența lui nu este primejduită de acest circuit care, chiar nefiind 
constant, îi este în schimb specific patrimoniului. Universalitatea și 
identitatea patrimoniului nu este afectată, decât odată cu încetarea sau 
dispariția titularului său, când se realizează funcția transmiterii 
universale sau cu titlu universal. 

4. Teorii despre patrimoniu. Faţă de importanța noţiunii de 
patrimoniu, atât sub aspect economic cât şi ai dreptului civil, pentru 
explicarea şi justificarea în raport de evoluţia societății omenești au 
fost emise două teorii considerate ca fiind clasice: teoria personalistă a 
patrimoniului şi teoria patrimoniului afectațiune. Succint le vom 
analiza pe fiecare. 

Teoria personalistă a patrimoniului sau a 
patrimoniului-personalitate, a fost elaborată în Franţa și este prima 
care a încercat să contureze şi justifice ideea de patrimoniu, care apare 
ca o emanațţie a personalității umane, expresia puterii juridice pe care 
o are o persoană. Această teorie a avut un răsunet clar în epocă și 
reprezintă concepţia codului civil francez, a noilor clase afirmate 
progresiv pe scena istoriei, împotriva orânduielilor feudale statice. 
Exponenţii acesteia sunt juriștii francezi Aubry și Rău, teoria lor fiind 
acceptată până la începutul secolului XX. 

Rezidă această teorie în aceea că patrimoniul este strâns legat 
de persoana fizică titulară şi potrivit acestei concepţii, patrimoniul ar 
avea următoarele trăsături specifice: 

— Numai persoanele pot avea patrimoniu; 

— Orice persoană are un patrimoniu; 

— Patrimoniul nu poate fi separat de persoana căreia îi 
aparține; 

— O persoană poate avea numai un singur patrimoniu, care este 
unitar şi indivizibil. 

Revoluţia industrială, dezvoltarea creditului şi a băncilor, 


concentrarea capitalului, care au caracterizat în ascensiune sfârşitul 
secolului XIX, au fost împrejurări care nu mai făceau realistă regula 
indivizibilităţii patrimoniului și caracterului său unitar. Considerată 
clasică, această teorie a fost criticată, ea este „... abstractă și abuzivă 
logic” şi totodată „... în contradicţie cu soluţiile cerute de dreptul 
pozitiv „sau „... ca fiind mult prea strâmtă și ca o piedică foarte 
serioasă pentru dezvoltarea raporturilor juridice”. 

Devenind pe plan practic cu efecte negative, față de ecoul pe 
care îl avea, s-a recurs și la procedeul ficţiunii, pentru a ocoli principiul 
care a stat la baza teoriei personaliste, când se separa patrimoniul civil 
al unei persoane, de unul sau mai multe patrimonii comerciale, 
aparținând de fapt aceleiași persoane. 

Teoria patrimoniului-scop sau de afectațiuneviii are ca punct 
de pornire doctrina germană, fiind şi în alte ţări în coduri civile care au 
fost adoptate după anul 1900. Teoria este receptată și în Franţa. 

În esenţă, teoria patrimoniului-scop sau de afectațiune, susține 
existența patrimoniului ca universalitate de drepturi şi obligaţii, 
independent că aparțin sau nu unei anumite persoane. 

Teoria era subordonată ideii de personalitate și are la bază 
înființarea de persoane fictive, care să fracționeze artificial 
patrimoniul, după cum destinațiile acestuia sunt diferite, inclusiv în 
cadrul aceluiași domeniu cum ar fi activităţile comerciale diversificate. 

Regimul juridic este de asemeni distinct, după cum s-au creat 
persoane fictive sau mase de bunuri destinate pentru comerț. Cele 
două noțiuni: de persoană, pe de o parte, și de patrimoniu, pe de altă 
parte, trebuie separate. Personalitatea juridică nu se confundă cu 
patrimoniul, care trebuie să rămână ceea ce este: o universalitate de 
drepturi şi obligaţii afectate unui scop comun. 

Rezultă că această teorie, spre deosebire de cea analizată 
anterior, rezolvă problema divizibilității patrimoniului unic în mai 
multe mase de bunuri, însă este locul unde trebuie să observăm că 
ajunge la distanţări artificiale, care sunt excese în sens contrar. Lipsa 
titularului unui patrimoniu care totuși există duce la personificarea 
bunurilor, care la rândul ei nu poate fi acceptată. Cu alte cuvinte - 
potrivit teoriei - drepturile și obligaţiile privite unitar fac abstracţie de 
apartenenţa la o anumită persoană, ele fiind legate de ideea de scop 
sau afectațiune. 

Economia liberă de piață, aflată în progres, este exprimată de 


această teorie, ea ilustrând practic lărgirea posibilităților 
întreprinzătorilor de a participa cu acţiuni sau părți sociale la mai 
mulți agenţi economici, societățile comerciale fiind exemplele cele mai 
elocvente, în care operează limitarea răspunderii pentru datoriile 
fiecărei societăţi la capitalul acesteia. 

Teoria nu are suport în realitatea dreptului pentru că 
preocupându-se de problema divizibilităţii patrimoniului în mase de 
bunuri afectate unor destinaţiuni diferite, ignoră existența persoanei 
ca subiect de drept. Realitatea este că numai persoanele pot avea 
drepturi şi obligații. Drepturile și obligaţiile cu conținut patrimonial nu 
pot fi concepute fără să aparțină unui subiect de drept. 

Teoria mixtă sau eclectică apare în literatura juridică ca o 
tendință de a formula o a treia construcţie teoretică, bazată pe ideea 
preluării elementelor realiste şi care îşi păstrează valabilitatea din 
conținutul celor două concepţii descrise. 

În literatura juridică română s-a exprimat ideea valoroasă 
potrivit căreia patrimoniul este un cadru în care se desfășoară 
raporturile juridice active și pasive evaluabile în bani ale unui subiect 
de drept, care nu se confundă cu elementele sale componente.9ix 

De aici avem de reținut, în primul rând că unicitatea 
patrimoniului nu exclude divizibilitatea lui și, în al doilea rând, este 
demonstrabil că patrimoniul unei persoane (fizice sau juridice), deși 
unic, poate fi totuși divizat. Teoria induce ideea permanenței 
patrimoniului și faptul că el este o emanație a persoanei umane sau a 
entităților în care se constituie. 

5. Caracterele juridice ale patrimoniului 

5.1. Patrimoniul este o universalitate juridică, adică un ansamblu 
juridic având o unitate abstractă. Existenţa patrimoniului, apreciat în 
calitatea sa de universalitate, este independentă de bunurile care 
compun patrimoniul. El rămâne ca o existenţă abstractă, indiferent de 
schimbările suferite în privința numărului bunurilor, a cantităţii şi 
calităţii elementelor sale. Transformările care intervin nu sunt de 
neglijat, dar ele nu fac decât să modifice compunerea patrimoniului şi 
conținutul său, care însă în abstracțiunea lui rămâne neatins. 

Patrimoniul privit ca universalitate juridică este definit ca atare 
în art.1718 Cod civil, ca fiind o entitate juridică independentă şi, 
accentuăm, distinctă de elementele sale componente. 

Sub aspectul universalităţii juridice, patrimoniul este ca entitate 


juridică, comparat cu un adevărat recipient cu un conținut în 
permanentă mişcare prin dobândire de noi drepturi și obligaţii, 
precum și pentru modificarea ori stingerea celor existente, fără să 
afecteze entitatea reprezentată prin recipient. Universalitatea 
presupune dinamica patrimoniului, el cuprinzând și bunuri viitoare, 
pentru că, fiind strâns legat de titular, patrimoniul va evolua în forme 
sinusoidale de-a lungul întregii existențe a persoanei titulare. 

Caracterul de universalitate juridică a patrimoniului trebuie 
diferențiat de universalitatea de fapt, spre a evita confuzia. 

Universalitatea de fapt este un ansamblu sau o grupare de 
bunuri a căror unitate se întemeiază pe o simplă legătură de fapt 
neconsacrată juridic. Această universalitate este legată subiectiv de 
voința și acțiunile persoanei. Ea nu este independentă și poate să 
dispară precum şi poate să se nască, poate să fie „o casetă goală” 
precum poate să fie „o casetă plină” cu obiecte. 

Universalitatea de fapt poate fi constituită fie din bunuri de 
acelaşi fel, fie din bunuri de gen diferit, pentru că, după cum arătam, 
este esențială numai voința subiectului de drept, care are alegerea de a 
aborda materialitatea unor obiecte ca o mulțime sau disparat. 

Albinele dintr-un stup, oile dintr-o turmă, cărțile dintr-o 
bibliotecă etc. sunt considerate universalități de fapt. 

În literatura noastră juridică s-a arătat că subrogaţia reală nu 
operează când este vorba de o universalitate de fapt. 

Problema care se pune este dacă cele două universalități se pot 
transforma una într-alta. 

Se apreciază că universalitatea de drept poate fi transformată în 
universalitate de fapt, dacă titularul voiește să o facă și poate fi reținut 
ca exemplu cazul testatorului care lasă un legat particular care are ca 
obiect lucruri sau drepturi determinate, dar enumeră în mod concret 
aceste lucruri limitat la averea pe care o are când întocmește 
testamentul. Enumerarea lucrurilor, în cuprinsul actului de ultimă 
voinţă, le caracterizează ca o universalitate de fapt. 

Universalitatea de drept poate fi privită ca o universalitate de 
fapt şi atunci când îi lipseşte una din laturile sale, activă sau pasivă, 
pentru că numai existența și corelația dintre ele îi dă această 
caracteristică juridică. Astfel se poate întâmpla la data lichidării 
pasivului unei succesiuni, pentru că nu se poate concepe o 
universalitate de drept fără existenţa alături a activului și pasivului. 


5.2. Orice persoană are în mod necesar un patrimoniu. Este un 
adevăr de necontestat că orice persoană fizică sau juridică are un 
patrimoniu. Existența unei persoane este de neconceput fără 
patrimoniu, pentru că persoana având calitatea de subiect de drept, 
această calitate presupune în mod necesar existența unor drepturi și 
obligații. 

Acest caracter juridic este pus în legătură cu faptul că numai 
ființa umană poate deține cu titlu juridic bunuri care să intre în 
compunerea patrimoniului său și poate să-și asume obligaţii. 
Deţinerea cu titlu juridic a unor bunuri nu este deci posibilă de către 
altcineva decât de către ființa umană. 

Am reținut, din definiția dată patrimoniului, că acesta 
însumează totalitatea drepturilor și obligaţiilor cu conținut economic. 
Dacă numai persoanele pot avea drepturi și obligaţii, patrimoniul care 
le exprimă are un titular în persoana căreia îi aparține. 

Persoanele (fizice sau juridice) au aptitudinea generală, 
permanentă și potenţială de a dobândi drepturi și obligaţii. Vocaţia 
este potenţială, pentru că nu poate fi concepută existența unei 
persoane fără să aibă cele mai puține și semnificative bunuri sau 
drepturi apreciabile în bani. „Chiar atunci când o persoană nu are nicio 
avere actuală, ea are totuși un patrimoniu, deoarece este suficient să 
existe drepturi eventuale, neexercitate, adică numai posibilitatea de a 
exercita drepturi, pentru a constitui un patrimoniu”. Orice om are în 
mod necesar patrimoniu, chiar și în ipoteza că, nu sunt echilibrate 
componentele sale de activ şi pasiv, pasivul (datoriile) depășind 
valoarea activului, aflându-ne în prezenţa unei balanţe negative, care 
nu elimină însă caracterul analizat, că orice persoană are un 
patrimoniu. 

Dăinuirea patrimoniului în timp se întinde până când persoana 
încetează să mai existe. Este, din acest punct de vedere, în legătură cu 
universalitatea patrimoniului, care se transmite altora la decesul sau 
declararea judecătorească a morţii unei persoane fizice, sau când este 
o persoană juridică care încetează fiind supusă uneia dintre 
operațiunile de dizolvare, divizare totală, desființare, lichidare. 

5.3. Unicitatea și divizibilitatea patrimoniului. Înţelegem prin 
acest caracter că o persoană nu poate avea decât un singur patrimoniu. 
Logica impune o singură universitas juris, dacă am reţinut că orice 
persoană are un patrimoniu, atunci în mod simetric un subiect de 


drept nu poate avea decât un singur patrimoniu. 

Apreciat ca un recipient sau ca un cont curent, precum și 
diversitatea drepturilor și obligaţiilor care formează raporturile 
juridice, unicitatea patrimoniului astfel cum am definit-o, presupune 
divizibilitatea patrimoniului. Unicitatea și divizibilitatea patrimoniului 
țin de existența mai multor mase de drepturi şi obligaţii, fiecare dintre 
acestea având regim juridic determinat. Destinația bunurilor este 
diferită prin natura lor, prin voinţa legii sau a titularului. 

Exemplul cel mai elocvent este cel al persoanelor căsătorite, a 
căror comunitate de bunuri este reglementată de art. 30 - 36 C.fam; în 
patrimoniul soţilor există două categorii de bunuri: bunurile comune și 
bunurile proprii. Regimul juridic distinct constă în principiu în aceea 
că fiecare dintre aceste categorii de bunuri sunt urmăribile de 
creditorii soților în raport de modul în care s-a născut creanţa. 
Creditorii personali ai unuia dintre soți pot să ceară urmărirea 
bunurilor proprii ale soțului datornic și, dacă creanța nu este 
satisfăcută, pot să ceară împărțirea bunurilor comune ale soților, 
operațiune după care acele bunuri care cad în lotul debitorului sunt 
susceptibile de a putea fi urmărite de creditorii personali ai soțului 
respectiv. 

Acceptarea moştenirii sub beneficiu de inventar constituie un 
alt exemplu ilustrativ al divizibilităţii patrimoniului. Acceptarea sub 
beneficiu de inventar, în conformitate cu art.704 Cod civil, este un act 
juridic solemn, prin care succesibilul care își însușește titlul de 
moştenitor al patrimoniului succesoral, înțelege să răspundă de 
pasivul succesoral numai în limitele activului moștenit (intra vires 
hereditatis) şi numai cu bunurile moștenite (cum veribus). El îşi 
mărgineşte răspunderea pentru datoriile defunctului numai în limitele 
activului primit și prin inventarul întocmit împiedică confuziunea 
patrimoniului succesoral cu patrimoniul său propriu. Drept urmare, 
succesorul va fi titularul celor două mase de bunuri care sunt divizate 
şi se păstrează astfel până la lichidarea pasivului succesoral. 

În sens invers, separaţia de patrimoniu este privită tot ca o 
divizibilitate patrimonială. Astfel, art.781 din Codul civil 
reglementează ca un privilegiu nu și în beneficiul creditorilor 
moştenitori, inclusiv creditorul-legatar, ca un beneficiu individual, în 
virtutea căruia creditorul separatist are dreptul să fie plătit din 
valoarea bunurilor succesorale, cu preferință față de creditorii 


personali ai moștenitorului. 

Exercitarea  privilegiului separaţiei de patrimonii este 
condiționată de calitatea de creditor al moștenirii, situaţie în care 
prezintă importanță pentru analiza de față că, deși patrimoniul se 
transmite de la defunct la unul sau mai mulți succesori, nu operează 
confuziunea între cele două patrimonii, pentru a fi realizat caracterul 
său de unicitate, ci partea transmisă prin succesiune este distinctă 
într-o masă divizibilă până la stingerea creanţei pe care o are 
creditorul moştenirii sau al defunctului. 

În fine, mai este de menţionat regimul instituit de Legea nr. 
31/1990 privind patrimoniul societăților comerciale, care este 
împărțit în mai multe mase de bunuri, în care masa bunurilor 
corporale este supusă normelor dreptului civil comun, iar masa 
bunurilor încorporale specifice comerțului (acțiuni, părți sociale, 
credite, firma, emblema comercială, marca etc.), care au o pondere 
importantă, este reglementată de alte norme, anume cele ale dreptului 
comercial: Legea nr. 31/1990, Legea nr. 99/1999, Legea nr. 84/1998 
etc. 

5.4.  Inalienabilitatea patrimoniului. Reprezintă legătura 
indisolubilă dintre patrimoniu şi persoana căreia îi aparține, durând 
atâta timp cât ea există ca subiect de drept civil. În principiu, toate 
elementele componente ale patrimoniului pot fi înstrăinate, fără ca 
prin aceasta să se înstrăineze însuși patrimoniul, care este o noțiune 
juridică, un perimetru al titularului din care pot lipsi mai multe sau 
mai puține valori, fără ca el să-și piardă entitatea. 

În ce priveşte persoanele fizice, ele pot să transmită, să 
înstrăineze un drept sau o obligaţie, şi mai multe drepturi sau obligații, 
prin acte inter vivos, dar nu pot transmite întregul patrimoniu. 
Transmiterea întregului patrimoniu se poate face numai după 
încetarea personalității, numai pentru cauză de moarte, când intervine 
momentul încetării din viață a titularului patrimoniului. 

În privința persoanelor juridice, transmisiunea universală sau 
cu titlu universal operează în momentul reorganizării sau încetării 
personalităţii acesteia, în condiţiile legii. Când este supusă 
reorganizării prin divizare parțială, are loc o transmisiune 
patrimonială cu titlu particular, în sensul că o fracțiune din patrimoniu 
se desprinde şi se transmite către mai multe persoane juridice 
existente sau care atunci se înființează. 


Secţiunea II. 

Funcţiile patrimoniului 

Categoria juridică de patrimoniu răspunde, în ultimă instanță 
unei necesități practice şi anume, privit ca universalitate, îndeplineşte 
trei funcții importante, care permit și explică producerea unor 
consecinţe juridice necesare circuitului civil. Ele sunt: 

— Patrimoniul constituie obiectul gajului general al creditorilor 
chirografari; 

— Patrimoniul explică şi face posibilă transmisiunea universală 
şi cu titlu universal; 

— Patrimoniul explică şi face posibilă subrogația reală cu titlu 
universal. 

1. Gajul general al creditorilor. Creditorii chirografari sunt acei 
creditori care, fără să dispună de o garanţie reală ori privilegiu, care să 
le asigure creanța pe care o au, împotriva debitorului, au în schimb, un 
drept de garanţie asupra întregului patrimoniu al debitorului privit în 
ansamblu său ca o universalitate juridică. Creditorii care au o garanție 
reală au drept de urmărire și de preferință asupra bunului pentru 
satisfacerea creanţei lor. În schimb, creditorii chirografari au doar un 
drept de gaj general asupra patrimoniului debitorului lor pentru 
recuperarea creanței. Aparent ei ar fi avantajaţi. Situaţia este însă alta. 
Creditorii chirografari în concurs cu creditorii care dispun de o 
garanţie reală - gaj, ipotecă, privilegiu - aceştia din urmă au prioritate, 
sunt îndestulați primii din executarea silită a acelor bunuri sau mase 
de bunuri cu privire la care s-a constituit garanţia reală. Numai după 
aceea vin în ordine la executare asupra a ceea ce a mai rămas din 
patrimoniu şi creditorii chirografari. În ipoteza că garanţia reală nu 
este îndestulătoare, creditorii privilegiați pentru realizarea integrală a 
creanţei sunt îndreptăţiți la continuarea executării și asupra celorlalte 
bunuri existente în universalitatea debitorului, însă de astă dată ei 
sunt simpli creditori chirografari, în concurs cu alții având aceeaşi 
calitate. 

În virtutea funcţiei de gaj general al creditorilor, patrimoniul 
constituie singura garanție generală a tuturor creditorilor titularului 
său. Cu alte cuvinte, obiectul dreptului de gaj general al creditorilor 
chirografari îl constituie însuși patrimoniul debitorului și nu bunurile 
individuale care îl compun. Ideea este exprimată de art.1718 Cod civil, 
care dispune că „oricine este obligat personal este ţinut a îndeplini 


îndatoririle sale cu toate bunurile sale mobile și imobile, prezente și 
viitoare”. De aici rezultă aşa-numitul drept de gaj general al 
creditorilor chirografari, aceştia fiind beneficiarii dispoziţiei art.1718 
Cod civil. Creditorul poate urmări bunurile prezente ale debitorului, 
dar și cu „bunurile viitoare”, cu condiţia ca acestea din urmă să existe în 
intervalul de timp cuprins între asumarea obligaţiei şi scadenţă. În 
literatura juridică s-a spus: „creditorul nu poate urmări așa-zisele 
bunuri viitoare decât pe măsură ce aceste bunuri devin prezente, adică 
intră în patrimoniu; el nu poate urmări nici bunurile care nu au intrat 
încă, nici bunurile care au ieșit deja din patrimoniu în momentul 
urmăririi, fiindcă creditorul n-are un drept individualizat în fiecare bun 
particular, ci un simplu drept general asupra întregului patrimoniu în 
universalitatea sa'.1x0 

Pe drept cuvânt, în literatura juridică nouă s-a arătat că 
„patrimoniul debitorului are, printre altele, funcţia de garanţie comună 
și proporțională a tuturor creditorilor'.1xi1 De aici legătura între gajul 
general al creditorilor și divizibilitatea patrimoniului. Creditorii pot 
urmări numai acele bunuri care fac parte din masa patrimonială în 
legătură cu care s-au născut creanţele lor. Chiar dacă este aşa, gajul 
este și rămâne general, dar atunci când este divizat pe grupe de bunuri, 
dreptul de gaj general este specializat. 

Schimbările intervenite în conținutul patrimoniului nu afectează 
existența gajului general, iar prezența gajului general nu are 
consecința „îngheţării” patrimoniului, a fixării lui la statice. Titularul 
păstrează posesia bunurilor pe care le are în patrimoniu precum și 
dreptul de a face acte de dispoziţie. Dacă actele de dispoziție sunt 
frauduloase, în dauna drepturilor creditorilor, pot fi atacate de aceștia 
pe calea acțiunii pauliene, în conformitate cu art.975 Cod civil, cu 
scopul ca bunul să se întoarcă în patrimoniul debitorului lor, pentru a 
întregi masa de bunuri ce urmează a fi urmărită. 

2. Subrogaţia reală cu titlu universal. Etimologic subrogație 
desemnează înțelesul de înlocuire, care în dreptul civil român este de 
două feluri: personală şi reală. 

2.1. Subrogaţia personală are loc atunci când unul dintre 
subiectele raportului juridic civil obligaţional este înlocuit de o altă 
persoană. Dacă un debitor obligat alături de alt debitor să achite o 
datorie unui creditor plătește întreaga datorie, el se subrogă în 
drepturile creditorului plătit şi în locul acestuia îl urmăreşte pe 


debitorul pentru care a plătit, pentru ceea ce acesta datorează de fapt 
creditorului. 

2.2. Subrogaţia reală constă în înlocuirea unei valori cu altă 
valoare, a unui bun cu un alt bun. Ex: dacă un autoturism este dat în 
schimbul unei motociclete şi al unei sume de bani, locul bunului 
înstrăinat este luat de bunul primit și diferența de preț încasată și 
asistăm astfel la fenomenul subrogației reale. 

Subrogaţia reală este universală când se produce în cadrul 
patrimoniului și este cu titlu particular când se referă la un bun ut 
singuri. 

Subrogațţia reală cu titlu universal se explică prin noţiunea de 
patrimoniu, ea este reală pentru că se referă la bunuri, ea este 
universală pentru că se produce în cadrul patrimoniului, făcând 
abstracție de felul şi natura bunului înlocuit şi de modalitatea juridică 
în care ea a avut loc. În orice patrimoniu bunurile şi valorile se 
înlocuiesc între ele în mod automat, fără a fi necesară o prevedere 
expresă a legii. Universalitatea juridică a patrimoniului explică și 
permite acest schimb permanent de valori în conținutul său, valorile 
nou intrate luând locul, adică subrogându-se celor ieșite, a căror 
poziție juridică o dobândesc. Astfel, valoarea de înlocuire a unui bun 
comun al soților intră în masa bunurilor comune, pe când valoarea de 
înlocuire a unui bun propriu al unuia dintre soţi va intra în grupa 
bunurilor proprii ale acestuia. Aceasta duce la concluzia, subliniată în 
literatura juridică, că subrogațţia reală cu titlu universal este în strânsă 
legătură cu gajul general al creditorilor și totodată că ea este 
subordonată divizibilității patrimoniului. 1xii2 

În doctrină 1xiii3 s-a dat explicaţia că universalitatea juridică a 
patrimoniului care permite schimbarea permanentă de valori în 
conţinutul noţiunii de patrimoniu, își găseşte raţiunea în noțiunea de 
fungibilitate, care implică echivalenţa, adică identitatea de valoare a 
bunurilor. Fungibilitatea este însușirea unora dintre bunurile care 
alcătuiesc patrimoniul de a se putea înlocui unele prin altele într-o 
plată. Fungibilitatea este proprie lucrurilor de gen, anume bunurile 
care se numără (bani), se cântăresc (cereale, combustibil) sau se 
măsoară (lungimea copacilor), cu condiţia de a fi de aceeași cantitate şi 
calitate. Fungibilitatea este o calitate juridică determinată de 
caracterul material al bunurilor respective, ce se exprimă prin 
echivalența cantitativă şi calitativă a bunurilor respective, ele fiind 


considerate că sub aspect juridic, nu pier (genera non perent). 

Ideea de fungibilitate este diferită de subrogațţia reală, cu care 
nu se poate confunda şi nu o poate explica pe temeiul ficţiunii. În 
esență fungibilitatea este tocmai echivalența cantitativă și calitativă a 
bunurilor. Spre deosebire de aceasta, subrogația reală se 
caracterizează prin aceea că lucrurile se schimbă între ele, pentru că 
numai astfel apare necesitatea ca bunul cuprins în universalitate să 
ocupe poziţia juridică pe care a avut-o bunul ieșit. 

2.3. Subrogaţia reală cu titlu particular. Aceasta nu este legată 
de funcționarea patrimoniului şi de aceea ea nu operează automat, ci 
numai în cazuri prevăzute de lege. Ea constă în înlocuirea unui bun 
individual determinat, cu un alt bun, privit izolat, ut singuri. 

În Codul civil şi în legi speciale sunt reglementate cazuri de 
subrogaţie reală cu titlu particular: 

a) În art.1721 Cod civil se prevede că dacă un bun ipotecat piere, 
fie din caz fortuit, fie datorită culpei unei persoane, creanța ipotecară 
se va strămuta asupra indemnizaţiei de asigurare, dacă bunul a fost 
asigurat, ori asupra despăgubirii ce o datorează cel din culpa căruia 
bunul a pierit. Dacă acest text de lege ar lipsi, ipoteca ar fi încetat să 
existe datorită pieirii lucrului ce-i forma obiectul, iar suma primită ca 
despăgubire, ca urmare a subrogațţiei reale cu titlu universal, ar fi 
intrat în conținutul gajului general al creditorilor chirografari. 

b) În caz de expropriere, art.28 din Legea nr. 33/1994 privind 
exproprierea pentru cauză de utilitate publică, ca urmare a procedurii 
de expropriere, bunul intră în proprietatea statului liber de orice 
sarcini, iar sarcinile care grevau asupra lui (dreptul de ipotecă, 
privilegiul special imobiliar) se  strămută de drept asupra 
despăgubirilor care se plătesc fostului proprietar. 

c) Un al treilea exemplu de subrogaţie reală cu titlu particular îl 
reprezintă art.51 din Legea nr. 18/1991 privind fondul funciar, 
republicată, care reglementează schimbul de terenuri între persoane 
fizice şi persoane juridice și condiţiile în care se poate face acest 
schimb. Ca urmare a schimbului efectuat, fiecare teren dobândeşte 
situația juridică a terenului pe care îl înlocuieşte, cu respectarea 
tuturor drepturilor reale constituite asupra acestor terenuri. 

2.4. Transmisiunea universală și cu titlu universal. Noţiunea de 
patrimoniu stă la baza transmisiunii universale și cu titlu universal. 
Aceasta presupune că patrimoniul în întregul său ori, după caz, o cotă 


parte sau fracțiuni matematice, poate fi transmis de la o persoană la 
alta. 

Transmisiunea universală, intervine atunci când se transmite 
întregul patrimoniu, nefracționat, de la persoană la altă persoană. Ea 
are loc în cazul transmiterii moştenirii, întrucât are ca obiect 
patrimoniul persoanei fizice decedate, ca universalitate juridică, adică 
totalitatea drepturilor şi obligaţiilor care au valoare economică și care 
au aparținut defunctului. Nu se transmit drepturile patrimoniale care 
se sting odată cu moartea titularului lor, întrucât au caracter viager 
sau sunt contractate ori născute intuitu personae, precum și obligaţiile 
patrimoniale legate de o calitate personală a defunctului. 

Transmisiunea universală intervine şi în situația reorganizării 
persoanelor juridice prin absorbţie sau fuziune, sau prin încetarea 
personalităţii juridice, când patrimoniul se transmite la una sau mai 
multe persoane juridice existente sau se înființează altele noi. 

Transmisiunea cu titlu universal constă în transmiterea 
fracționată a întregului patrimoniu al unei persoane către mai multe 
persoane, sau desprinderea unei părți dintr-un patrimoniu spre a 
reveni altei persoane. 

La persoanele fizice, transmisiunea cu titlu universal are loc 
atunci când patrimoniul persoanei decedate este dobândit pe cote 
părți de către doi sau mai mulți moștenitori legali sau testamentari cu 
vocaţie universală. În cazul persoanelor juridice, transmisiunea cu titlu 
universal se realizează cu prilejul reorganizării lor, prin divizare totală 
sau parțială. 

Transmisiunea universală și cu titlu universal se deosebesc 
între ele exclusiv din punct de vedere cantitativ, pentru că ambele 
presupun o transmitere a unei universalități juridice, sau o fracțiune 
din acesta. În literatura juridică s-a reținut că „prin transmiterea 
universală se dobândește totalitatea valorilor active și pasive, iar prin 
transmiterea cu titlu universal se dobândește doar o fracțiune”. 

Secțiunea III. 

Clasificarea și conţinutul drepturilor patrimoniale 

Drepturile patrimoniale ca drepturi subiective se clasifică în 
două mari categorii: drepturi reale și drepturi de creanţă. 

1. Drepturi reale - jus iure - sunt acele drepturi subiective civile 
cu conținut patrimonial în virtutea cărora titularul lor poate exercita în 
mod direct și nemijlocit anumite prerogative asupra unui bun, fără 


concursul altcuiva. Toţi ceilalți, priviți erga omnes, sunt obligaţi să se 
abțină de la orice acțiune care ar putea împiedica în vreun fel exercițiul 
liber și deplin al acestor drepturi de către titularii lor. 

2. Drepturile de creanță - jus ad rem - sunt acele drepturi 
patrimoniale în virtutea cărora subiectul activ, numit creditor, poate 
pretinde o anumită conduită subiectului pasiv, numit debitor, să dea, 
să facă sau să nu facă ceva, îndreptățindu-l pe titular la forța de 
constrângere în cazul opunerii. 

Drepturile de creanță mai sunt denumite și drepturi personale 
(jus ad personam), întrucât poartă asupra unei anumite persoane care 
este debitorul. De pildă, în cazul contractului de vânzare-cumpărare, 
dreptul vânzătorului de a primi preţul este un drept de creanţă, 
remiterea sumei reprezentând prețul impune un raport și un concurs 
între vânzător şi cumpărător. 

3. Comparaţie între drepturile reale și drepturile de creanţă. 
Drepturile reale sunt drepturi absolute, fiind opozabile tuturor. 
Acestora le corespunde obligaţia generală și negativă de abţinere, de a 
nu face nimic care să le aducă atingere. 

Drepturile de creanță sunt drepturi relative, pentru că sunt 
opozabile doar subiectului ori subiectelor pasive determinate cărora le 
revine obligaţia concretă de a da, de a face, de a nu face. 

Intrând în conţinutul drepturilor patrimoniale, între acestea 
există asemănări şi deosebiri. 

Principalele asemănări sunt următoarele: 

— Sub aspectul izvorului, al sursei lor, ambele izvorăsc din acte 
sau fapte juridice înțelese în sens strict - stricto sensu - sub aspectul 
naturii și conținutului lor, având expresie economică, ambele sunt 
patrimoniale. 

Deosebirile principale dintre drepturile reale și drepturile de 
creanță sunt următoarele: 

— Sub aspectul subiectului pasiv; pe când în cazul dreptului real 
acesta nu este cunoscut, este nedeterminat, este alcătuit din toate 
celelalte subiecte de drept, în cazul dreptului de creanţă, dimpotrivă, 
este cunoscut titularul obligaţiei corelative, care este debitorul; 

— Sub aspectul conţinutului obligaţiei corelative; în cazul 
dreptului real, subiectului pasiv nedeterminat îi incumbă obligația 
generală negativă, de a nu face nimic de natură să stânjenească 
exercitarea dreptului, adică obligația de non facere, spre deosebire de 


dreptul de creanţă căruia îi corespunde obligaţia debitorului de a avea 
o conduită determinată, să dea, să facă sau să nu facă ceva. El trebuie 
să se abțină de a face ceva ce ar fi putut să facă în lipsa unei astfel de 
obligaţiuni; 

— Sub aspectul numeric; drepturile reale sunt limitate ca număr, 
fiind prevăzute de lege explicit şi implicit, lucru care face posibilă o 
enumerare a lor. Dimpotrivă, drepturile de creanță sunt nelimitate, 
subiectele de drept pot crea, în baza principiului autonomiei de voinţă, 
oricâte drepturi de creanţă ar dori; 

— Sub aspectul duratei lor; drepturile reale au fie un caracter 
perpetuu (ex. proprietatea), fie o durată mai lungă, limitată în timp sau 
depinzând de un eveniment (bunăoară până la decesul beneficiarului), 
pe când drepturile de creanţă sunt, în principiu, temporare, creditorul 
putând pretinde de la debitor îndeplinirea obligaţiei, drept care de 
regulă este mai scurt; 

— Sub aspectul conținutului și al efectelor juridice, numai 
dreptul real este însoţit de cele două prerogative: dreptul de urmărire 
şi dreptul de preferinţă. 

Dreptul de urmărire (droit de suite) constă în prerogativa 
conferită titularului dreptului real, de a urmări bunul la care se referă 
dreptul său real, în mâinile oricui s-ar găsi în mod nelegitim, în 
vederea restabilirii situaţiei anterioare. 

Astfel, proprietarul unui bun pierdut poate să-l revendice de la 
deținătorul nelegitim, creditorul ipotecar poate cere scoaterea la 
vânzare a imobilului ipotecat chiar dacă între timp a fost înstrăinat de 
debitor etc. 

În cazul dreptului de creanţă nu există acest efect. Caracterul 
său relativ conferă titularului doar posibilitatea de a pretinde numai şi 
numai de la debitor executarea obligaţiei. 

Dreptul de preferinţă constă în prerogativa conferită titularului 
dreptului real de a avea prioritate față de orice alt drept, cu privire la 
acelaşi bun, pe care poate să şi-l valorifice înaintea titularilor altor 
drepturi. De exemplu titularul dreptului de proprietate (drept real 
principal) are posibilitatea de a opune dreptul său altei persoane care 
ar fi dobândit același drept, de la același autor și cu privire la același 
bun, dacă și-a conservat legal dreptul real dobândit (a intabulat 
dreptul dobândit). De reţinut că situaţia este alta în cazul drepturilor 
reale accesorii, dreptul de preferință constând în posibilitatea 


titularului dreptului real de a-şi realiza dreptul cu întâietate ori 
prioritate față de alți creditori care au aceleași drepturi asupra bunului 
urmărit, dar care au un rang inferior. Dacă este vândut la licitație 
publică un imobil ipotecat, mai întâi este satisfăcută creanța 
creditorului ipotecar şi, în ipoteza că mai există valori rămase, ele se 
distribuie în proporție egală creditorilor chirografari. 

În privinţa titularului dreptului de creanţă, posibilitatea sa este 
limitată în a pretinde debitorului sau succesorilor acestuia executarea 
obligaţiei asumate. 

— Sub aspectul mijloacelor procesuale de apărare și al modului 
de realizare. Drepturile reale sunt apărate prin acțiuni reale (acţiunea 
în revendicare, acțiunea în grănițuire), pe când drepturile de creanță 
sunt apărate prin acțiuni personale (acţiunea pentru predarea bunului 
vândut, acțiunea pentru plata prețului, etc.). 

Modul de realizare se referă la efectele juridice pe care le 
produc, după cum s-a reținut mai sus, dreptul real este un drept 
absolut, opozabil erga omnes, realizabil fără concursul subiectului 
pasiv abstract, dreptul de creanţă drept relativ este opozabil numai 
debitorului, el poate fi realizat numai cu concursul - activ sau pasiv - 
al titularului obligaţiei. 

— Sub aspectul prescriptibilităţii; drepturile reale sunt în 
principiu imprescriptibile extinctiv, iar drepturile de creanță sunt 
supuse prescriptibilităţii; regimul prescripţiei extinctive are anumite 
particularități în funcţie de felul drepturilor patrimoniale - reale sau 
de creanţă. 

4. Clasificarea drepturilor reale 

4.1. Criterii de clasificare. În literatura de specialitate clasificarea 
drepturilor reale se face după două criterii: 

a) natura juridică a bunurilor ce constituie obiectul drepturilor 
reale; 

b) existenţa de sine stătătoare a dreptului. 

După aceste criterii principala clasificare este aceea în drepturi 
reale principale şi drepturi reale accesorii. 

Drepturile reale principale au o existență de sine stătătoare, 
soarta lor nedepinzând de un alt drept. 

Drepturile reale accesorii nu au o existență de sine stătătoare, 
ele fiind afectate garantării unor drepturi de creanţă, astfel încât 
existenţa lor depinde de cea a drepturilor garantate. 


4.2. Drepturile reale principale. Dreptul civil român 
reglementează două categorii de drepturi reale principale, respectiv 
dreptul de proprietate şi dezmembrămintele acestui drept, denumite 
în literatura juridică și drepturi derivate din dreptul de proprietate. 

Dreptul de proprietate este cel mai important drept real 
principal. El se prezintă sub două forme: dreptul de proprietate publică, 
care aparține statului şi unităților administrativ-teritoriale, și dreptul 
de proprietate privată care aparține persoanelor fizice sau juridice, 
între cele din urmă putând figura și statul sau subdiviziunile 
administrativ-teritoriale ca persoane juridice de drept public, precum 
şi alte persoane juridice înființate de stat, cum sunt regiile autonome, 
societățile naţionale etc. 

Dreptul de proprietate se exercită în plenitudinea atributelor 
sale direct şi nemijlocit de către proprietar. Sunt situații când dreptul 
de proprietate se exercită în privința unora dintre atributele sale - 
posesia şi folosința - prin intermediul altor persoane decât 
proprietarul. Persoanele care exercită aceste atribute pe temeiul unor 
acte sau fapte juridice civile, în vederea exploatării bunului după 
destinaţia lui economică, dobândesc asupra bunului fie un drept 
personal fie un drept real. 

Aceste drepturi reale care derivă din dreptul de proprietate 
sunt de două feluri: 

a) drepturi reale principale derivate din dreptul de proprietate 
publică al statului și al unităților administrativ-teritoriale. 

— Dreptul de administrare (folosință) al regiilor autonome și 
instituțiilor publice asupra unor bunuri proprietate publică, conform 
art.135 din Constituţie, art.12 din Legea nr. 213/1998, privind 
proprietatea publică, Legea nr. 69/1991, privind administraţia publică 
locală etc. 

— Dreptul de concesiune asupra bunurilor din domeniul public, 
atribuit în condiţiile legii, oricăror persoane fizice sau juridice, în 
scopul exploatării pe baze civile sau comerciale după cum textuează 
art.135 din Constituţie, Legea nr. 219/1999, privind regimul 
concesiunilor, art.1 și 5 când se încheie un contract de concesiune, prin 
care o parte numită concedent (în numele statului, judeţului, orașului, 
comunei) transmite pentru o perioadă determinată, de cel mult 49 ani, 
celeilalte părți numită concesionar (persoană fizică sau juridică de 
drept privat română sau străină), care acționează pe riscul şi pe 


răspunderea sa, dreptul și obligația de exploatare a unui bun, în 
schimbul unei redevențe. 

— Dreptul de folosință gratuită, pe termen limitat al persoanelor 
juridice fără scop patrimonial care desfășoară activități de binefacere, 
filantropice sau de utilitate publică, a unor imobile din domeniul public, 
ex. art.86 din Legea nr. 69/1991 a administraţiei publice locale, 
republicată. 

b) drepturile reale principale corespunzătoare dreptului de 
proprietate privată al statului sau unităţilor administrativ-teritoriale. 

— Dreptul de concesiune atribuit în condiţiile Legii nr. 213/1998 
asupra terenurilor agricole extravilane rămase în domeniul privat al 
comunelor, oraşelor, sau municipiilor în urma aplicării dispoziţiilor 
Legii fondului funciar (art.18 din Legea nr. 18/1991); terenurile 
concesionate în vederea executării de construcţii social-culturale 
(art.26 din Legea nr. 18/1991); terenurile aparținând domeniului 
privat al statului sau unităților administrativ-teritoriale pentru 
construirea de locuinţe (art.10 - 16 din Legea nr. 50/1991); cotele de 
terenuri aferente locuinţelor și construcţiilor vândute în condiţiile 
Decr. 

— Lege nr. 61/1990, Legii nr. 85/1992; dreptul de folosință 
asupra terenurilor agricole din domeniul privat al comunelor, orașelor 
sau municipiilor, prevăzut de art.19 din Legea nr. 18/1991; dreptul de 
folosință asupra unor terenuri agricole, reglementat de art.104 din 
Legea nr. 128/1997, privind statutul personalului didactic; 

— Dreptul de folosinţă al societăţilor agricole asupra bunurilor 
aduse în societate cu acest titlu potrivit art.6 din Legea nr. 36/1991 
privind formele de asociere în agricultură; 

c) dreptul de concesiune asupra pădurilor şi a celorlalte terenuri 
din fondul forestier proprietate privată, art.25 Cod silvic. 

d) În literatura juridică s-a exprimat opinia includerii în 
categoria drepturilor reale principale dreptul de preemţiune care se 
poate exercita asupra terenurilor agricole din extravilan, reglementat 
de art.48 din Legea nr. 18/1991 (în redactarea inițială), art.9 din Legea 
nr. 16/1994, privind arendarea, modificate de art. 5 - 10 din Legea nr. 
54/1998, privind circulaţia juridică a imobilelor, precum și pentru 
fondul forestier reglementat de art.52 din Codul silvic.1xiv4 Tot astfel 
şi dreptul de preferinţă reglementat de Legile nr. 64/1991 și 129/1992, 
art. 5, privind dreptul de folosință exclusivă asupra unei opere 


intelectuale.1xv5 

4.3. Drepturile reale principale derivate din dreptul de 
proprietate privată, care sunt opozabile erga omnes inclusiv 
proprietarului, prevăzute de Codul civil, alte dispoziţii ale legii civile 
care sunt dezmembrăminte ale dreptului de proprietate, sunt 
următoarele: 

— Dreptul de uzufruct; 

— Dreptul de uz; 

— Dreptul de abitaţie; 

— Dreptul de servitute; 

— Dreptul de superficie. 

Alături de acestea sunt şi cele arătate în precedent, prevăzute de 
legislația fondului funciar, considerate în literatura juridică ca drepturi 
reale de folosință funciară, cu o configuraţie juridică distinctă. 1xvi6 

4.4. Drepturile reale accesorii. În această categorie sunt incluse: 
dreptul de gaj, dreptul de ipotecă, privilegiile speciale şi dreptul de 
retenție. 

Dreptul de gaj este acel drept real accesoriu constituit în 
favoarea unui creditor, asupra unor bunuri mobile determinate ale 
debitorului său sau ale unei terțe persoane și care permite titularului 
să i se satisfacă creanţa cu prioritate față de alţi creditori, din preţul ce 
rezultă din valorificarea acelor bunuri, dacă debitorul nu își execută 
voluntar obligația asumată. Gajul îl găsim în mai multe texte ale 
Codului civil. Potrivit art. 1685 Cod civil, gajul sau amanetul este un 
contract accesoriu, prin care datornicul emite creditorului său un lucru 
mobil pentru garantarea datoriei. În principiu, orice lucru mobil - 
corporal sau încorporal - aflat în circuit civil poate face obiectul gajului. 
Legislația noastră cunoaște în prezent două forme de gaj: cu 
deposedare și fără deposedare, iar după modul în care se stabileşte 
obligaţia gajul poate fi convenţional, legal şi judecătoresc. 

Dreptul de ipotecă este un drept real accesoriu, constituit numai 
asupra imobilelor proprietatea altei persoane, care îi conferă 
titularului său, numit creditor ipotecar, posibilitatea de a urmări bunul 
în stăpânirea oricui s-ar afla şi de a fi plătit, cu prioritate din preţul 
rezultat din valorificarea acelui bun. Ipoteca este fără deposedare, 
aceasta rezultând mai mult din natura bunului și ține mai puțin de 
esența contractului de ipotecă. Codul civil cuprinde reglementări 
privitoare la ipotecă în art. 1746 - 1814. Potrivit art.1746, ipoteca este 


un drept real asupra imobilelor afectate la plata unei obligații. 

Privilegiile speciale sunt cauze legale de preferinţă, în virtutea 
cărora creditorii care au o calitate specifică creanţelor lor au 
posibilitatea să fie plătiți cu prioritate din valoarea unor bunuri 
determinate ale debitorului, chiar față de creditorii ipotecari posteriori. 
Exemplul clasic este privilegiul vânzătorului unui imobil de a i se plăti 
prețul cu prioritate din valoarea imobilului vândut, chiar dacă între 
timp (după vânzare), cumpărătorul a constituit un drept de ipotecă 
asupra acelui imobil, în favoarea unei terțe persoane. 

Dreptul de retenţie este acel drept real care conferă creditorului, 
care este în același timp debitor al obligaţiei de restituire sau predare 
a lucrului, posibilitatea juridică de a reţine acel lucru și a refuza 
restituirea lui până când debitorul său (care este creditor sau chiar 
proprietar) al bunului, va executa obligația născută în legătură cu 
lucrul respectiv, constând în cheltuielile ocazionate de păstrarea, 
întreținerea, conservarea bunului. Cel care invocă dreptul de retenție 
nu mai este titular ai dreptului, el este un detentor al bunului și un 
creditor al obligaţiei la care este ținută cealaltă parte, în fața căreia 
invocă dreptul său de retenție pentru că nu a fost îndeplinită această 
obligaţie. 

Fără să fie reglementat de un text expres al legii civile, dreptul 
de retenție are aplicaţii practice frecvente, este o creaţie a practicii 
judiciare și este recunoscut în literatura de specialitate.1xvii7 

4.5. Obligaţiile reale. Obligaţiile reale reprezintă o categorie 
juridică intermediară între drepturile reale şi drepturile de creanţă. 
Aceste obligaţii corespund unor drepturi de creanţă, însă au o altfel de 
legătură cu anumite drepturi reale sau cu posesia anumitor bunuri, 
încât le configurează o opozabilitate mai largă, depășind stricta 
legătură cu persoana debitorului inițial. 1xviii8 Obligaţiile reale sunt 
de două feluri: obligaţii reale de a face - obligații propter rem - şi 
obligaţii opozabile terţilor - scriptae in rem. 

Obligaţiile propter rem apar ca un accesoriu al unui drept real, a 
cărui soartă o urmează. Ele îşi au izvorul în lege și în convenţia 
părților. 

Obligaţiile propter rem legale sunt prevăzute expres de lege, 
dintre care cu titlu de exemplu pot fi menționate: 

a) obligaţiile prevăzute de art. 74, 80 şi 83 din Legea nr. 
18/1991, privind fondul funciar republicată, în sarcina deţinătorilor 


de terenuri: de a cultiva, de a conserva calitățile productive ale solului, 
de a efectua lucrări de îmbunătățiri funciare, de a permite lucrări de 
regularizare a scurgerii apei pe versanți şi de corectare a torenţilor în 
scopul apărării lucrărilor de inundaţii. 

b) obligația de grănițuire reglementată de art. 584 Cod civil, 
care îndreptățeşte pe proprietar de a cere ca și vecinul său să 
contribuie şi să suporte cheltuielile de grănițuire a proprietăţii lipite 
de a sa. 

c) obligaţia de a contribui la cheltuielile de întreţinere și 
construire a zidului comun, care revine tuturor devălmașilor, în 
proporție cu dreptul fiecăruia, conf. art. 592 C.civil. 

Obligaţiile propter rem convenționale sunt cele care se nasc din 
acordul de voință al părţilor. 

Este în această categorie obligația pe care și-o asumă 
proprietarul unui fond aservit, cu ocazia constituirii unei servituţi de 
trecere, de a efectua lucrările necesare pentru exercitarea normală a 
servituții, când prin convenția lor părțile derogă de la prevederile art. 
620 Cod civil. Această obligaţie se va transmite odată cu bunul, fără să 
fie nevoie de nicio formalitate și aparține numai proprietarului sau 
deținătorului bunului în legătură cu care s-a născut. 

Obligaţiile scriptae in rem sunt opozabile terţilor. Ele nu îmbracă 
caracterele obligaţiilor reale. Însă sunt atât de strâns legate de posesia 
unui bun nemișcător, încât creditorul nu poate obţine satisfacerea 
dreptului său, decât dacă posesorul actual al bunului va fi obligat să 
respecte acest drept. La nașterea raportului juridic el era terţ şi 
potrivit principiului relativităţii actelor juridice nu ar trebui să-i fie 
opozabil. Dar această opozabilitate se transmite şi dobânditorului 
subsecvent ai dreptului real. 

Astfel art. 1441 din Codul civil obligă pe noul dobânditor al 
bunului închiriat sau arendat să respecte locațiunea făcută înainte de 
vânzare, prin act autentic sau prin act privat cu dată certă, de către 
proprietarul anterior, afară numai de situația când desființarea ei din 
cauza vânzării s-ar fi prevăzut în însuși contractul de locațiune. Noul 
proprietar este un terț față de raportul juridic care rezultă din 
contractul de locațiune (sau de arendare) încheiat de proprietarul 
anterior. Ca excepţie de la principiul relativităţii actelor juridice, ele 
devin opozabile dobânditorului subsecvent, care devine locator sau 
arendator. În materie de locațiune şi arendă Legea nr. 114/1996 (art. 


21, 22) şi Legea nr. 10/1994 (art.6 al.4) conţin prevederi speciale de 
formă şi publicitate pentru încheierea contractelor respective. 

Textul art. 1441 Cod civil se referă la „vânzarea lucrului închiriat 
sau arendat'. Apreciem că locaţia și arenda este opozabilă şi dacă 
înstrăinarea are loc în baza unui alt act juridic (schimb, donaţie, 
adjudecare etc.) sau dacă terțul dobândește prin moştenire. 

Note bibliografice: 

Capitolul II. 

DREPTUL DE PROPRIETATE 

Secțiunea I. 

Noţiunea, conţinutul și caracterele dreptului de proprietate 

1. Preliminarii. 

Proprietatea l-a însoțit pe om din zorile civilizației. El este 
singura ființă care, dotată cu rațiune, a pus stăpânire nu numai pe 
mediul său natural, ci şi pe celelalte ființe. Asupra a tot ce-l înconjoară, 
asupra a tot ce descoperă s-a declarat stăpân și aplică sau cere 
aplicarea față de alți semeni a normelor sociale prin intermediul 
puterii, la început a comunităților obşteşti, mai apoi a statului. 

În diferitele stadii ale dezvoltării societății omeneşti a existat 
preocuparea de a justifica instituția proprietăţii, toate curentele, toate 
concepțiile au rămas unanime în a susține importanţa şi necesitatea ei, 
însă, din interese care nu fac obiectul lucrării de față, preocupările au 
diferit în privinţa originii şi a scopurilor sale. 

Proprietatea este privită în dubla ei accepţiune: economică și 
juridică. Privită ca o categorie economică proprietatea a existat de-a 
lungul societății omenești, producerea și procurarea de bunuri 
necesare traiului este o premisă indispensabilă pentru viața socială și, 
ca atare, proprietatea este strâns legată de sfera producţiei de bunuri 
materiale și de culegerea roadelor acestei activități. 

Proprietatea este apreciată ca fiind o categorie economică, spre 
deosebire de care, dreptul de proprietate este o categorie juridică şi se 
distinge prin apropiere, însuşire a unui bun, iar titularul este 
îndreptățit să-și exercite prerogativele dreptului său prin putere 
proprie şi în interes propriu, respectând limitele impuse de lege, cu 
îndreptățirea de a pretinde tuturor celorlalți erga omnes de a se abţine 
de la orice acte care să fie de natură a stânjeni acest drept. Sensul 
juridic este îmbinat cu cel economic, pentru că totalitatea relațiilor 
economice dintre oameni sunt în același timp şi relaţii juridice, pe care 


aceştia le au între ei în legătură cu bunurile. 

În ambele sale accepţiuni, proprietatea creează accesul suprem 
al omului la apropierea bunurilor naturale sau a celor care sunt 
rezultatul activității umane desfășurate în sfera producţiei de bunuri 
materiale și spirituale. Această însuşire operează fie individual, fie 
colectiv. 

2. Noţiunea dreptului de proprietate. 

Dreptul de proprietate este strâns legat de patrimoniu şi în 
doctrina română s-a considerat că este strâns legat de persoana 
titularului. Noţiunea dreptului de proprietate este dată de art. 480 Cod 
civil român, după modelul său francez de la 1804. Pe bună dreptate ea 
este considerată de cunoscuţi autori de specialitate ca fiind 
incompletă. 

În doctrina franceză este cunoscută definiția dată, după art. 544 
din Codul civil francez, de Colin și Căpitant: „Proprietatea poate fi 
definită ca dreptul de a folosi un lucru și de a scoate din el toată 
utilitatea de care el este susceptibil s-o procure în chip exclusiv și 
perpetuu'.Ixix Redactarea textului francez, care prevede că este un 
drept de o manieră mai mult decât absolută, este considerată ca o 
definiție celebră, transpusă în concepţia individualistă a dreptului 
român, însă în realitate folosința și dispoziția nu sunt întru totul 
absolute. De aceea, este preferată definiția dată mai sus.2xx 

La civiliştii români din perioada interbelică, sesizându-se 
imperfecțiunea faimoasei formulări din Codul Napoleon, este definită 
proprietatea ca un drept real asupra unui lucru, în virtutea căruia 
lucrul se află supus în mod exclusiv şi perpetuu puterii unei persoane 
sau a celor ce îl dobândesc de la ea, și care se manifestă prin facultatea 
de a se servi, a se bucura și a dispune în mod liber de acel bun. 3xxi 

În dreptul francez actual se reține o definiție sintetică a 
proprietăţii, care este: „dreptul în temeiul căruia un lucru este supus în 
mod absolut și exclusiv voinţei și activităţii unei persoane”. Sunt şi autori 
români care au acceptat această definiție, în care se observă că nu este 
necesară includerea caracterului absolut, exclusiv și perpetuu. Astfel, 
el este formulat ca fiind un drept real, potrivit căruia titularul se poate 
bucura şi poate dispune de lucrul său în condiţiile legii, cu respectul 
drepturilor omului.4 xxii Din această definiție s-ar deduce și 
caracterul absolut. Este o încercare a autorului de a da o definiţie de 
integrare într-un context mai larg al tendinței întregii noastre legislații. 


Chiar dacă conţine o temerară anticipare, în definiţia care se dă acestui 
drept este necesar să se valorifice tradiția noastră juridică şi să se țină 
seama de textele în vigoare ale Codului civil. Cel puţin sub aspectul 
definiției şi al caracterelor sale, dreptul de proprietate privată, aşa cum 
este reglementat de Constituţie și de Codul civil, corespunde 
standardelor de punere în acord cu legislaţiile altor state cu tradiţii în 
economia liberă şi proteguirea corespunzătoare a acestui drept. În 
configuraţia actuală, art. 41 din Constituţie impune o serie de sarcini 
proprietarului, apoi concesionarului, care au recunoscut atributele de 
folosință şi posesie, precum şi dezmembrămintele dreptului de 
proprietate (uzul, uzufructul, abitaţia, locaţia, superficia) al cărui 
titular exercită o parte din prerogativele titularului dreptului de 
proprietate. 

Pornind de la conţinutul său juridic şi apreciind în raport de 
poziția specifică a proprietarului, dreptul de proprietate se defineşte 
ca fiind acel drept real care conferă titularului atributele de posesie, 
folosinţă și dispoziție asupra unui bun, atribute pe care le poate exercita 
în plenitudinea lor, în putere proprie și în interes propriu, cu respectarea 
normelor juridice în vigoare. Este definiția cea mai completă 
împărtăşită în doctrina română şi este pusă în legătură cu natura 
subiectivă a dreptului de proprietate.5 xxiii Exercitarea lui este 
realizată prin concordanța care trebuie să existe între capacitatea 
juridică şi dreptul subiectiv. 

Definiția este grevată pe prevederile art. 480 C.civ. pe care o 
putem aprecia ca o definiţie normativă, inspirară din modelul său 
francez care defineşte dreptul de proprietate având în vedere 
atributele juridice care alcătuiesc conținutul său juridic. 

Astfel, art. 480 C.civil prevede: „Proprietatea este dreptul pe care 
îl are cineva de a se bucura și dispune de un bun în mod exclusiv și 
absolut, însă în limitele determinate de lege”. Definiţia reținută mai sus 
porneşte de la ideea că textul art. 480 C.civil dă o definiție departe de a 
fi completă. De aceea, în definirea proprietăţii trebuie să se pornească 
de la conținutul juridic ai dreptului de proprietate, alcătuit din 
prerogativele (atributele) recunoscute de lege proprietarului. Sunt 
numeroase situaţiile când o parte a acestor atribute sau chiar toate 
sunt exercitate de o altă persoană decât proprietarul, pe temeiul unui 
drept real, derivat din dreptul de proprietate. Așa este, de pildă, 
uzufructuarul, căruia îi sunt recunoscute asupra bunului obiect al 


uzufructului atributele de posesie şi folosință, sau superficiarul, care, 
mai mult decât atât, poate exercita pe lângă posesie și folosinţă și 
atribute de dispoziție materială și juridică. 

La întrebarea prin ce se deosebeşte proprietarul de alte 
persoane titulare ale dezmembrămintelor proprietăţii care exercită 
unele din atributele aparținând proprietarului, se dă răspunsul că 
titularul dreptului de proprietate exercită atributele acesteia în putere 
proprie și în interes propriu. În putere proprie, are sensul că nu este 
subordonat juridic nimănui, cu excepția legii, toţi ceilalți titulari de 
drepturi reale fiind obligaţi să ţină seama de aceasta. În interes 
propriu, are sensul că exercitarea dreptului de proprietate se face în 
exclusivitate în scopul satisfacerii intereselor proprii, fără obligații față 
de alte persoane. 

Dezmembrămintele dreptului de proprietate reprezintă 
mijloace juridice de exercitare a dreptului de proprietate prin 
intermediul altor persoane. Existența și exercitarea lor explică 
polivalența acestui drept şi a prerogativelor sale, decizia 
proprietarului exprimă în ultimă instanță modalitatea în care el a găsit 
să-şi exercite dreptul de proprietate până la limitările date de lege. 

Definiţia dată duce la concluzia exercitării celor trei atribute, în 
putere proprie şi în interes propriu, fie că ele sunt exercitate nemijlocit, 
fie că sunt exercitate prin intermediul persoanelor în favoarea cărora 
s-au constituit anumite drepturi reale (uzufruct, locaţie, superficie etc) 
6xxiv 

3. Conţinutul juridic ai dreptului de proprietate. 

Drept real cu totul deplin, dreptul de proprietate este singurul 
drept subiectiv care conferă titularului său cele trei atribute, care intră 
în conținutul său: posesia (ius utendi), folosința (ius fruendi) şi 
dispoziţia (ius abutendi). 

Posesia - sau usus -, este acel atribut ai dreptului de proprietate 
care conferă titularului său posibilitatea de a stăpâni faptic bunul 
asupra căruia are dreptul de proprietate. Este actul de stăpânire 
materială, potrivit nevoilor şi dorințelor sale, care îl îndeplineşte el 
însuși sau fie încheind acte juridice cu alţii. Posesia este forma de 
exteriorizare materială a dreptului de proprietate și prin ea se 
mijlocește utilizarea economică a bunului. „Niciun semn nu este mai 
vizibil decât posesia” remarca Montesquieu7xxv, care este elementul 
exterior desprins din realitatea faptică, constând în posibilitatea 


proprietarului de a stăpâni bunul ce-i aparține, toţi ceilalți fiind prin 
aceasta avizaţi că este titularul dreptului de proprietate. 

Folosinţa - ius fruendi sau fructus - este dreptul de a trage din 
lucru toate foloasele pe care este susceptibil să le procure, fără 
distincțiune, fiind vorba de fructele propriu-zise, care se reproduc 
periodic, cât şi de cele civile și industriale. Folosința priveşte deci 
fructele şi veniturile pe care le obţine prin exercitarea acestui atribut. 

În principiu, dreptul de a culege fructele aparţine proprietarului 
în temeiul art. 493 C.civil. Potrivit textului fructele s-ar cuveni în 
virtutea dreptului de accesiune, exprimare considerată inexactă în 
literatura de specialitate, deoarece culegerea fructelor trebuie privită 
ca efect al însuşi dreptului de proprietate, fructus fiind unul din 
atributele acestui drept.8xxvi 

Dispoziția - ius abutendi sau abusus - este prerogativa 
proprietarului de a dispune cu privire la fiinţa juridică sau materială a 
bunurilor din proprietate. Dreptul de dispoziţie al proprietarului este 
cel mai caracteristic dintre cele trei atribute şi se poate realiza prin 
înstrăinarea către altul, sau consumare, transformare sau chiar de 
distrugere cu consecința încetării calității de titular ai dreptului de 
proprietate asupra acelui bun, fie sub aspect juridic (înstrăinare), fie 
sub aspect material (consumare, degradare, abandonare). 

4. Caracterele juridice ale dreptului de proprietate sunt cele care 
îl deosebesc de celelalte drepturi reale. Ele sunt: caracterul absolut și 
inviolabil; caracterul deplin și exclusiv; caracterul perpetuu și 
transmisibil. 

Caracterul absolut și inviolabil ai dreptului de proprietate 
rezultă din chiar definiția lui. Prin cuprinderea acestui caracter în 
codul civil francez și apoi în codul civil român, legiuitorul a vrut să dea 
proprietății o altă organizare în comparaţie cu fizionomia sa 
anterioară, când ea era încătușată şi strivită sub povara sarcinilor şi 
obligațiilor feudale senioriale. Însă caracterul absolut ai dreptului de 
proprietate trebuie evidenţiat și în comparaţie cu celelalte drepturi 
reale. El este singurul dintre acestea care conferă titularului său 
exerciţiul tuturor atributelor. În acelaşi timp dreptul de proprietate 
este un drept absolut, în sensul opozabilității sale, toate celelalte 
subiecte de drept sunt obligate să nu facă nimic de natură a-l încălca. 
În virtutea acestui drept, ori de câte ori bunul s-ar afla în deținerea sau 
posesia nelegitimă a altuia, proprietarul are dreptul la acțiunea în 


revendicare, care poate fi introdusă împotriva oricărei persoane. 

În prezent caracterul absolut şi inviolabil ai dreptului de 
proprietate este definit astfel: absolut, deoarece este recunoscut 
titularului sau în raporturile acestuia cu toți ceilalți, aceştia din urmă 
fiind obligaţi să nu facă nimic de natură a-l încălca; și inviolabil, înțeles 
în sensul că nu poate fi încălcat de nimeni. Inviolabilitatea întărește 
caracterul absolut. Ea este prevăzută de art. 135 (6) din Constituţie și 
se impune cu aceeași forță şi statului. 

Există două excepţii care operează ope legis: a) exproprierea 
pentru cauză de utilitate publică, când în condiţiile legii bunurile 
mobile aflate în proprietate privată, pot fi expropriate. Ea este 
prevăzută de art. 41 (3) din Constituţie, art. 481 C.civil şi Legea nr. 
33/1994, care este lege organică şi cuprinde cadrul general al 
exproprierii; b) folosirea şi exploatarea subsolului oricărei proprietăți 
imobiliare pentru lucrări de interes general, conform art. 41 (4) din 
Constituţie. 

De asemenea, art. 1 din Protocolul Adiţional la Convenţia 
Europeană a Drepturilor Omului, stabilește norme juridice de 
protecție a proprietății private: orice persoană fizică sau juridică are 
dreptul la respectarea bunurilor sale, nimeni nu poate fi privat de 
proprietatea sa decât pentru cauză de utilitate publică şi în condiţiile 
prevăzute de lege și de principiile generale de drept internaţional. 

Cum normele de drept internațional la care România este 
semnatară, în conformitate cu art. 11 și 20 din Constituţie, fac parte 
intrinsecă din dreptul intern, mai mult chiar, se aplică cu prioritate față 
de acesta. De aici rezultă că inviolabilitatea dreptului de proprietate 
este un caracter ridicat la rang de principiu. 

În cele două situaţii caracterul inviolabil face loc unor interese 
economice mai puternice cu care este însă pus în concordanță. 

Caracterul deplin și exclusiv. Deplinătatea conferă titularului 
plena potestas, adică toate cele trei atribute: posesia, folosinţa, 
dispoziţia. 

Caracterul deplin deosebește dreptul de proprietate de toate 
celelalte drepturi reale, care sunt dezmembrăminte ale proprietăţii, 
care nu sunt depline atâta timp cât nu conferă decât parțial exerciţiul 
acestor atribute. De exemplu în cazul uzufructuarului care are doar 
atributele posesiei şi folosinţei. 

Caracterul exclusiv presupune că titularul acestui drept își 


exercită prerogativele excluzând orice altă persoană de la acest 
exercițiu. Cu alte cuvinte este în același timp și exclusiv (alături de 
deplin) în sensul că sunt independente de orice puteri ale altei 
persoane asupra bunului respectiv, în afară de cazurile când se 
constituie dezmembrăminte. În doctrina noastră veche caracterul 
exclusiv era disecat în două elemente principale: unul pozitiv și unul 
negativ. El poate să facă cu lucrul său tot ce nu este oprit şi să 
împiedice pe terți de a se atinge de dânsul; însă în exerciţiul acestui 
drept nu poate atinge sau îngrădi drepturile şi interesele altora.9xxvii 

Caracterul deplin şi exclusiv este evidențiat de actele de 
dispoziție materială şi juridică, circumscrise în sfera noțiunii de jus 
abutendi şi se desprind ca argumente texte din art. 480 şi 475 C.civ,, 
acest din urmă text prevăzând că: „oricine poate dispune liber de 
bunurile ce sunt ale lui..." 

Caracterul perpetuu și transmisibil. Perpetuitatea dreptului de 
proprietate rezultă în doctrina juridică franceză din însăși definiția 
acestuia. IxxviiiO 

Caracterul perpetuu ai dreptului de proprietate este înțeles în 
sensul că durata sa nu are limită în timp, el nu se pierde prin 
neîntrebuințare sau prin moartea titularului. Aceasta nu înseamnă că 
proprietatea este întotdeauna și tot timpul a aceluiaşi titular; căci 
proprietarul poate să moară şi să transmită atunci lucrul său 
moștenitorului; el îl poate înstrăina acel lucru unei alte persoane. Prin 
aceasta dreptul însuși nu este menit să se stingă; el se perpetuează, 
adică se transmite. 

Este posibil ca o persoană să devină proprietar temporar sau 
sub condiţie rezolutorie în baza unui act juridic. Cum, tot așa, este 
posibil ca şi în cadrul unor instituţii juridice dreptul de proprietate să 
se transmită altui titular, cum este cazul uzucapiunii. Important este de 
reținut că posibilitatea transmiterii dreptului de proprietate nu 
contravine caracterului său perpetuu, practic fiind chiar corolarul său. 

Transmisiunea operează prin acte între vii - inter vivospe 
principiul consensualismului consacrat de art. 971 C.civ. şi pentru 
cauză de moarte - mortis causa - când transmisiunea are loc ca urmare 
a decesului din patrimoniul defunctului în cel al moştenitorilor săi. 
Atât transmisiunile prin acte între vii, cât şi cele pe cale de succesiune 
sunt dintre cele mai frecvente moduri de dobândire a dreptului de 
proprietate, care și-au recăpătat importanța lor practică prin 


deschiderea circuitului juridic civil în societatea românească de după 
anul 1990. 

Secțiunea II. 

Limitări și restricţii ale dreptului de proprietate 

1. Consideraţii generale. Codul civil defineşte dreptul de 
proprietate ca fiind un drept exclusiv şi absolut, dar el adaugă că 
trebuie exercitat „în limitele determinate de lege” (art. 480 C.civ.). 
Limitările și restrângerile dreptului de proprietate se justifică prin 
necesitatea realizării unui echilibru între interesul general și cel 
individual în materie. Existența lor nu reprezintă nici pe departe 
atingeri ale acestui drept, dimpotrivă, are menirea de a asigura 
exercitarea normală a dreptului de proprietate, în scopul în care acest 
drept este recunoscut de lege, de altfel ca și celelalte drepturi civile. 

Limitările reprezintă fie restrângeri normale ale unora din 
atributele care se referă la obiectul său, impuse de interesele generale 
ale societăţii sau de apărare a dreptului de proprietate al celorlalte 
subiecte de drept, fie restrângeri cu caracter excepţional, care pot duce 
chiar la pierderea dreptului, cum este exproprierea pentru cauză de 
utilitate publică, în condiţiile legii. După cum prevede art. 49 din 
Constituţie, prin lege pot fi aduse anumite îngrădiri dreptului de 
proprietate, fără ca ele să atingă fondul acestui drept şi cu respectarea 
principiului probabilității, iar, după cum a statuat Curtea 
Constituțională legile de restrângere trebuie să aibă un caracter 
organic. 1xxix1 

Limitările dreptului de proprietate vizează în general 
proprietatea imobiliară și, în special, proprietatea funciară. 

În dreptul roman se impuneau anumite comportamente fie în 
interesul vecinilor, fie în interesul public. Astfel, în interesul vecinilor 
se impuneau anumite comportamente: vecinul era obligat să curețe 
arboretele de la hotar; vecinul avea actio aquare pluviae arundae, 
menită să fie îndreptățită împotriva vecinului care a schimbat cursul 
natural al apei de ploaie.1xxx2 Pentru interes public erau stabilite în 
sarcina proprietarului anumite limitări: interdicția de a demola casa 
fără acordul municipalității, folosirea cu acordul pretorului a drumului 
aflat pe teren străin etc. 

În dreptul modern, de pildă în dreptul francez rezultă restricţii, 
aproape în mod exclusiv proprietăţii funciare. Ele sunt clasificate în 
restricții de ordin administrativ, restricţii legale, provenind din faptul 


vecinătății terenurilor etc. 1xxxi3 

2. Limitări stabilite prin voinţa titularului dreptului de 
proprietate. Prin propria sa voinţă proprietarul poate să restrângă sau 
să limiteze exercitarea dreptului de proprietate. Această voinţă se 
exprimă în mod concret prin consimțământul dat în cadrul unor 
raporturi juridice. Astfel, proprietarul poate constitui asupra unui bun 
ce alcătuieşte obiectul dreptului de proprietate un drept de uzufruct, 
cedând uzufructuarului folosința și posesia bunului, el rămânând cu 
dispoziția. 

Din exemplul dat în legătură cu uzufructul rezultă, în primul 
rând că asemenea limitări apar în cazul dezmembrămintelor dreptului 
de proprietate. Atributele dreptului de proprietate sunt exercitate de 
titulari diferiți şi asupra unor drepturi diferite. Prin aceasta se ajunge 
la dezmembrarea dreptului de proprietate, în sensul că dispoziţia 
rămâne întotdeauna proprietarului, iar celelalte două atribute - 
posesia şi folosința - sunt exercitate de alte persoane, în condiţii 
legale. 

În al doilea rând, o altă restricție a dreptului de proprietate o 
constituie clauza de inalienabilitate. Inalienabilitatea este în principiu 
legală, adică reglementată de lege (art. 135 pct. 5 din Constituţie, 
potrivit căruia bunurile din domeniul public sunt inalienabile), dar ea 
poate avea şi caracter convenţional. Avem regula potrivit căreia 
alienabilitatea constituie în esență dreptului de proprietate, 
inalienabilitatea este excepțională. Ea poate rezulta direct din lege şi 
din convenții între persoane, pe care părțile le încheie în mod liber, 
potrivit liberului lor consimțământ. 

În literatura juridică de specialitate problema admisibilităţii 
clauzei de inadmisibilitate este controversată, în jurisprudenţă s-a 
admis că prin convenția lor părțile pot stipula clauza inadmisibilității, 
chiar dacă legea nu o prevede expres, dacă această clauză se 
întemeiază pe un interes legitim şi serios, nu este generalizată și este 
limitată în timp.1xxxii4 

Dacă sunt încheiate acte juridice a căror clauză de 
inalienabilitate nu se întemeiază pe un interes serios şi legitim sau a 
căror clauză nu este limitat sunt sancţionate cu nulitatea. 

3. Limitări legale ale dreptului de proprietate. Principiul 
proprietăţii, enunțat de art. 41 din Constituţie, dreptul de proprietate 
fiind garantat, textul prevede în același timp că legea poate stabili 


limite ale dreptului de proprietate. Proprietatea astfel cum este 
definită de art. 480 C.civ. este îngrădită în limitele determinate de lege. 

Restricţii legale ale dreptului de proprietate sunt numeroase, 
ele sunt prevăzute și de normele juridice ale altor ramuri de drept 
(drept civil, drept comercial, drept administrativ). Art. 1310 C.civ. 
prevede că: „Toate bunurile care sunt în comerț pot fi vândute, afară 
numai dacă vreo lege a oprit aceasta”. Revenind la textele 
constituționale limitări ale proprietăţii sunt cuprinse în art. 41 alin. 3 
din Constituţie privind exproprierea pentru cauză de utilitate publică, 
preluate de o lege specială, respectiv Legea nr. 33/1994, privind 
exproprierea pentru cauză de utilitate publică şi art. 481 C.civ., potrivit 
căruia exproprierea pentru cauză de utilitate publică poate fi făcută în 
condiţii legale, şi cu o dreaptă și prealabilă despăgubire. 

O altă limitare prevăzută de Constituţie este cuprinsă în art. 41 
pct. 2 teza II, care dispune că: „cetățenii străini și apatrizii nu pot 
dobândi dreptul de proprietate asupra terenurilor”. 

O serie de alte acte normative cuprind limitări legale ale 
dreptului de proprietate. Dispoziţii relative la terenuri se referă la 
dreptul de preemțiune care este o limitare a dispoziţiei pe care îl are 
titularul când înstrăinează terenuri din extravilan, care trebuie să se 
conformeze art. 5 din Legea nr. 54/1998 şi art. 69 din Legea nr. 
18/1991, privind fondul funciar, republicată, în sensul că proprietarul 
nu poate să vândă decât prin exercitarea dreptului de preemţiune. 

Pentru o înţelegere mai corectă a restricțiilor prevăzute de 
normele juridice, ele pot fi grupate în două categorii: a) Restricţii 
privind interesele economice şi sociale generale, precum și interesele 
domeniului public; b) Restricţii privind interesele individuale ale 
dreptului de proprietate. 

Din prima categorie fac parte cele prevăzute din Constituţie, pe 
care în parte le-am amintit. Însă cea mai viguroasă limitare 
constituțională o constituie inalienabilitatea bunurilor care fac parte 
din domeniul public (art. 135 alin. 5 din Constituţie şi art. 74 din Legea 
nr. 69/1991, cu privire la administraţia publică locală). 

Legea nr. 213/1998 privind proprietatea publică conţine 
prevederi în legătură cu limitările legale, stipulând bunăoară în art. 12 
o serie de îngrădiri pentru titularii dreptului de proprietate publică. 
Referindu-se la dreptul de administrare, art. 12 alin. 3 din lege prevede 
că titularii dreptului de administrare pot să posede, să folosească 


bunul și să dispună de acesta, în condiţiile actului prin care le-a fost 
dat bunul în administrare. Bunurile proprietate publică pot fi date în 
exploatare prin concesiune conform art. 15 din Legea nr. 213/1998, 
unde este prevăzut că se poate face concesionarea prin licitație publică, 
după normele emise de autoritățile administrative competente, în 
condiţiile legii. 

Tot astfel, art. 84 alin. (1) din Legea nr. 69/1991, republicată, 
prevede că autoritățile administrative locale şi judeţene hotărăsc în ce 
priveşte concesionarea, închirierea, locaţia de gestiune a bunurilor 
aparținând domeniului public, de interes local. Acesta constituie cadrul 
juridic în care bunurile statului și unităților administrativ teritoriale 
sunt administrate de regiile autonome de interes local precum şi de 
către instituţiile publice. 

Prin Legea nr. 50/1991 au fost prevăzute unele restricții de 
ordin edilitar cu privire la construcții. Pentru lucrările de construire, 
reconstruire, extindere sau de reparație a clădirilor de orice fel este 
necesară eliberarea unei autorizaţii de construire, care este un act 
administrativ emis cu respectarea normelor de proiectare şi executare. 

Aceste îngrădiri sunt puse de interesele edilitare şi gospodărești 
ale localităților în conformitate cu planurile urbanistice și de 
amenajare teritorială. 

O altă restricție de interes general se desprinde din principiul 
constituțional prevăzut de art. 41 alin. (2) din Constituţie, potrivit 
căruia cetățenii străini și apatrizii nu pot dobândi dreptul de 
proprietate asupra terenurilor. În acest sens este art. 3 din Legea nr. 
54/1998, care instituie o limitare legală a dreptului de proprietate 
folosind drept criteriu cetățenia sau naționalitatea titularului. Condiţia 
este ca dobânditorul să fie cetățean român iar dacă este persoană 
juridică să aibă naționalitatea română. 

Tot astfel sunt și măsurile de protecție socială care constau în 
înlesniri acordate unor categorii de persoane, fără ca titularul 
dreptului de proprietate să se poată opune. Astfel, în cazul vânzărilor 
de locuințe chiriașilor care le-au deținut, transmiterea dreptului de 
proprietate are loc în temeiul legii, proprietarul nu se poate opune nici 
la înstrăinare și nici nu poate pretinde un alt preţ, decât cel stabilit 
prin reglementări administrative, după cum este cazul locuinţelor 
vândute în condiţiile Decr. lege nr. 61/1990 și Legea nr. 85/1992, 
modificată prin Legea nr. 76/1994. 


O limitare a dreptului de proprietate o constituie și regimul 
juridic instituit prin Legea nr. 112/1995, privind măsurile de protecție 
al chiriaşilor potrivit art. 9 şi urm. din lege. 

În toate cazurile care reglementează raporturile dintre 
proprietari şi chiriași, după particularităţile din legile sus-menționate, 
au apărut legi de prorogare a contractelor de închiriere prin Legile nr. 
17/1994 şi O.U.G. nr. 40/1999, care statuează că anumite contracte de 
închiriere a spaţiilor din imobile cu destinație de locuință se 
prelungesc, de drept, pe o perioadă de 5 ani (Legea nr. 17/1994) sau 
pe o perioadă de la 3 la 5 ani (O.U.G. nr. 40/1999). Această prorogare 
operează în virtutea legii - ope legisân privința contractelor de 
închiriere și prin aceasta se aduce o limitare a atributelor posesiei și 
folosinţei locuinţei. 

În context, titularii contractelor de închiriere pot opta să 
rămână în continuare chiriași sau să cumpere în condiţiile legii 
apartamentul deţinut, fără ca proprietarul să se poată opune, pentru că 
opţiunea chiriașului este raportată la restrângerea proprietăţii, 
dreptul titularului fiind limitat, cu excepţie de la principiul 
consensualismului, nu se poate opune la înstrăinare. 

Din a doua categorie, a limitărilor și restricțiilor privind 
interesele individuale ale titularilor dreptului de proprietate, cele mai 
importante restricții de ordin privat sunt determinate de raporturile 
de vecinătate dintre proprietari. Urmând concepția Codului civil, 
autorii consideră aceste îngrădiri aduse dreptului de proprietate ca 
fiind servituţi naturale sau legale. 1xxxiii5 Aceste servituți sunt sarcini 
pe care legea le impune proprietarilor fondurilor învecinate în vederea 
exercitării normale a dreptului de proprietate, obligația proprietarilor 
fiind o obligaţie propter rem ce se naşte ca urmare a faptului că aceştia 
dețin în proprietate un fond. Chiar Constituţia prevede în art. 41 
obligaţia titularilor dreptului de proprietate de a respecta sarcinile 
privind „asigurarea bunei vecinătăţi” în raporturile dintre proprietarii 
fondurilor învecinate. 

În cadrul limitărilor izvorâte din raporturile de vecinătate 
reprezentându-i servituţile legale și cele naturale, codul civil cuprinde 
o serie de texte. 

Potrivit art. 577 C.civ., servituţile naturale sunt cele care izvorăsc 
din situaţia lucrurilor. Servituţile se împart în trei categorii: a) servituți 
referitoare la ape (art. 579 - 583 C.civ); b) servitutea de grănițuire (art. 


584 C.civ.); c) servitutea de îngrădire (art. 585 și 600 C.civ.). 

Aceste limitări care sunt în cadrul relaţiilor de vecinătate se 
referă la imobile, care deși delimitate material, se află în strânsă 
legătură cu terenurile învecinate, cu celelalte imobile prin natura lor. 
Datorită acestei naturi imobilul nu este independent și nu are o 
existență de sine stătătoare, precum o au bunurile mobile. Folosirea 
imobilului potrivit destinaţiei economice, nu exclude anumite efecte 
directe sau indirecte asupra imobilelor vecine. 1xxxiv6 

Secţiunea III. 

Exproprierea pentru cauză de utilitate publică. 

1. Preliminarii. Textul constituțional cuprins în art. 135 (6) 
prevede că: „Proprietatea privată este, în condiţiile legii, inviolabilă”. În 
privința exproprierii pentru cauză de utilitate publică, doctrina 
oscilează în a o considera o limitare a caracterului inviolabil al 
proprietăţii, o restrângere legală a dreptului de proprietate sau, în fine, 
un mod de dobândire a dreptului de proprietate publică.1xxxv7 O altă 
opinie susține că exproprierea este distinctă de îngrădirile dreptului 
de proprietate, pentru că ea duce, alături de confiscare, la încetarea 
dreptului de proprietate. 1xxxvi8 

Persoana fizică și persoana juridică au dreptul la respectarea 
dreptului de proprietate asupra bunurilor lor. Nimeni nu poate fi lipsit 
de proprietatea sa decât pentru cauză de utilitate publică și în 
condițiile prevăzute de lege și de principiile generale ale dreptului 
internaţional cuprinse în Convenţia Europeană pentru Drepturile 
Omului. 

2. Noţiune și reglementare. Pentru a înțelege noţiunea și a putea 
defini exproprierea, este necesar a se arăta cadrul normativ de 
reglementare. Față de importanţa și caracterul excepţional pe care îl 
prezintă exproprierea reglementarea de principiu este cuprinsă în 
Legea fundamentală, art. 41 alin. 3 dispune că: „Nimeni nu poate fi 
expropriat decât pentru cauză de utilitate publică, stabilită potrivit legii, 
cu dreaptă și prealabilă despăgubire”. 

În literatura juridică exproprierea nu este considerată doar o 
îngrădire a dreptului de proprietate de felul celor analizate succint în 
secțiunea precedentă ci constituie o excepţie de la caracterele 
inviolabil și absolut ai dreptului de proprietate. 

Ideea că exproprierea este o limitare a dreptului de proprietate 
specifică raporturilor de drept civil este desprinsă inițial din evocarea 


de principiu cuprinsă în art. 481 C.civ., conform căruia nimeni nu poate 
fi silit a ceda proprietatea sa, afară numai pentru cauză de utilitate 
publică și primind o dreaptă și prealabilă despăgubire. 

În regimul constituțional al statelor moderne, reglementat în sec. 
XX, reglementările complete și cu caracterul de principiu al acestei 
măsuri sunt cu mult mai importante, depășesc sfera de drept privat ai 
dreptului civil. 

Față de consecințele pe care le prezintă în aplicarea 
prevederilor constituționale a fost adoptată Legea nr. 33/1994, 
privind exproprierea pentru cauză de utilitate publică care stabileşte 
sfera bunurilor imobile care pot face obiectul expresii, precum și 
cadrul în care se aplică această procedură specială, începând de la 
declararea de utilitate publică şi până la soluționarea cererii de către 
instanţele de judecată competente. 

Tot în legătură cu exproprierea art. 7 lit. e din Legea nr. 
213/1998, privind domeniul public, o prevede expres ca un mod de 
dobândire a dreptului de proprietate publică. 

Din analiza evoluției conceptului de expropriere în doctrina 
juridică, ancorat în dispoziţiile legale care o reglementează și 
principiul proprietăţii astfel cum acesta rezultă din conţinutul actual ai 
dreptului de proprietate, putem considera exproprierea pentru cauză 
de utilitate publică măsura legală de trecere în proprietatea statului a 
unor bunuri imobile aparţinând în proprietatea privată a unor persoane 
fizice sau juridice, un mod de dobândire al proprietăţii publice prevăzut 
de lege ca o excepţie de la caracterele absolut și inviolabil ai dreptului de 
proprietate privată. Exproprierea este un mod de dobândire prevăzut 
de lege (art. 7 din Legea nr. 213/1998) şi s-ar putea susține că se 
încadrează în cele enumerate de art. 645 C.civil”. I1xxxvii9 

În procedura de expropriere sunt angrenate în mod 
preponderent autorități administrative ceea ce dă instituţiei 
exproprierii natura juridică specifică dreptului public, dar având în 
vedere faptul că cei interesați pot conveni atât asupra modalităţii de 
transfer a dreptului de proprietate cât și modalitatea despăgubirilor se 
poate aprecia şi ca o convenție a părților, transferată din dreptul 
administrativ în dreptul civil. Dar aceasta nu operează pe deplin 
pentru că exproprierea este premisa, iar acordul părților dat cu 
îndeplinirea cerinţelor de fond și de formă specifice actelor juridice 
civile, au menirea să simplifice procedurile supuse unor acte de 


autoritate administrativă și judecătorească. 

3. Obiectul exproprierii. Cum deja am arătat, după cum rezultă şi 
din examinarea prevederilor art. 2 din Legea nr. 33/1994, pot fi 
expropriate numai bunurile imobile care constituie proprietatea 
persoanelor fizice sau juridice, precum şi cele aflate în proprietatea 
privată a unităților administrativ-teritoriale (comune, orașe, municipii 
şi judeţe, art. 4 din Legea nr. 69/1999). Imobilele aflate în proprietatea 
privată a comunei, orașului, municipiului sau judeţului, pot fi 
expropriate numai în măsura în care utilitatea publică ce se declară 
este de interes național. Atunci când utilitatea publică este de interes 
local, titularul dreptului de proprietate care este unitatea 
administrativ-teritorială, poate trece bunul din proprietate privată în 
proprietate publică, prin afectarea acestuia unei utilități publice, fără a 
mai fi nevoie de expropriere. 

În context, este de la sine înţeles, că bunurile proprietate 
publică nu mai pot face obiectul măsurii de expropriere, pentru că ar fi 
un non-sens. Bunurile găsindu-se deja în domeniul public li se pot da 
afectările specifice acestui domeniu, fără a mai fi nevoie de o „auto 
expropriere”. Prin măsuri administrative şi acte de autoritate publică 
al autorităţii administrative competente a statului sau al unităților 
administrative după caz, acestea pot fi luate oricând fără a mai fi puse 
în legătură cu măsura exproprierii. 

Legea se referă la bunuri imobile fără a face distincţie între 
imobile potrivit clasificării acestora: imobile prin natura lor; imobile 
prin destinaţie şi bunuri imobile prin obiectul la care se aplică. 
Exproprierea nu are loc pentru a fi folosite ca atare, ci pentru 
realizarea unor lucrări publice. 

4. Procedura de expropriere. Datorită interesului şi caracterului 
său excepţional, Legea nr. 33/1994 stabileşte în detaliu procedura de 
expropriere, în urma căreia să opereze transferul bunului imobil din 
proprietatea privată în proprietatea publică. Etapele reglementate de 
lege sunt: a) utilitatea publică și declararea ei; b) măsuri 
premergătoare exproprierii concepută ca o fază pur administrativă; c) 
exproprierea şi stabilirea despăgubirilor în faza judiciară. 

4.1. Utilitatea publică, este o condiţie esenţială a exproprierii și 
este prevăzută de art. 3 din Legea nr. 33/1994, care prevede că 
exproprierea nu poate fi hotărâtă decât după ce utilitatea publică a fost 
declarată. Lucrările care pot să ducă la expropriere, fiind de utilitate 


publică sunt prevăzute de art. 6 din lege și se referă la lucrări de 
interes național sau local. Ori de câte ori se urmăreşte a se efectua o 
lucrare de interes public determinată, legiuitorul foloseşte exprimarea 
că utilitatea publică trebuie declarată pentru fiecare caz în parte. 

Pentru lucrări de interes național utilitatea publică se declară de 
Guvern iar pentru cele de interes local, aceasta se declară de către 
consiliile județene sau consiliul general al municipiului București, 
după caz. Atunci când lucrările sunt de interes local și se desfăşoară pe 
teritoriul mai multor judeţe, utilitatea publică este declarată de o 
comisie compusă din preşedinţii consiliilor judeţene respective, iar în 
caz de dezacord, aceasta poate fi declarată de Guvern. 

Atunci când sunt supuse exproprierii lăcașuri de cult, 
monumente, ansambluri și situri istorice, cimitire sau alte aşezăminte 
de valoare naţională deosebită ori lucrări urbane sau rurale în 
întregime, indiferent de natura lucrărilor care urmează a fi executate, 
sunt considerate situaţii speciale când utilitatea publică se declară 
numai prin lege (art. 7 alin.3). În atare situaţie apreciem că instanţa de 
judecată, are un rol redus, pentru că ea nu poate valida sau invalida 
legea, pentru că instanţele sunt chemate să aplice legea și aici au de 
aplicat 2 legi, respectiv dispoziţiile Legii nr. 33/1994 şi cele ale legii de 
expropriere ordinară dată în aplicarea celei dintâi. 

Declararea de utilitate publică este condiționată de cercetarea 
prealabilă a oportunității exproprierii şi condiționată de înscrierea 
lucrărilor în planurile urbanistice și de amenajare a teritoriului, 
aprobate conform legii, când sunt incidente prevederile Legii nr. 
50/1991, de către comisii abilitate de organul administrativ 
competent (guvernul României), după criteriile prevăzute de art. 8 - 
10 ale legii. 

Actul de declarare a utilității publice, care este un act 
administrativ, este supus publicităţii prin afișare la sediul consiliului 
local în a cărui rază este situat imobilul și publicarea în Monitorul 
Oficial, în cazul celei de interes naţional sau în presa locală, dacă este 
utilitate publică de interes local. Și în privința publicității fac excepţie 
actele prin care se declară utilitatea publică în vederea executării unor 
lucrări privind apărarea ţării şi siguranța națională (art.11 din lege). 
Fără îndoială că, ținând seama de organul emitent, este un act 
administrativ şi face parte din categoria celor de autoritate, emise în 
mod unilateral. Ca act administrativ, care nu are altă denumire 


(hotărâre, decizie, dispoziție, ordin etc), actul de declarare a utilității 
publice poate fi atacat, prin acțiuni în contencios administrativ, în 
conformitate cu Legea nr. 29/1990, termenele și condiţiile sunt cele 
ale art. 1 şi 5 din lege. 2xxxviiiO 

4.2. Măsuri premergătoarre exproprierii, care sunt concepute ca 
o fază administrativă. Ele urmează după declararea de utilitate publică, 
constând, în primul rând în aceea că expropriatorul, respectiv statul 
prin organismele desemnate de Guvern, pentru lucrările de interes 
național și autorităţile la nivel local (judeţele, municipiile, orașele sau 
comunele) pentru cele de interes local, vor executa planurile 
cuprinzând terenurile și construcţiile propuse spre expropriere, cu 
indicarea numelui proprietarilor, precum și a ofertelor de 
despăgubire. 

Propunerile de expropriere a imobilelor și procesul verbal în 
care s-au consemnat rezultatele cercetării prealabile se vor notifica 
persoanelor fizice sau juridice titulare de drepturi reale asupra 
imobilelor vizate spre expropriere. 

Proprietarii şi titularii altor drepturi reale asupra imobilelor în 
cauză pot face întâmpinare în termen de 45 zile de la primirea 
notificării. Dacă comunicarea notificării nu s-a făcut în scris, apreciem 
că nu se poate trece la următoarea fază a exproprierii. 

Întâmpinările se soluţionează în termen de 30 zile de către o 
comisie numită şi constituită conform art. 15 și care lucrează după 
procedura prevăzută de art. 16 și 17 din lege. Termenul de 30 de zile 
este un termen de recomandare şi motivat poate fi prelungit de către 
comisie. 

Activitatea comisiei se finalizează prin adoptarea unei hotărâri 
motivate, care prezintă punctul de vedere al expropriatorului și pe 
care poate să-l accepte sau să îl respingă. Dacă este cazul hotărârea va 
consfinți, dacă este cazul, învoiala între părți, sub luarea semnăturii 
acestora. Hotărârea se comunică părților în următoarele 15 zile de la 
adoptare. 

În cazul în care comisia respinge propunerile expropriatorului, 
acesta are posibilitatea să refacă dosarul şi să vină cu noi propuneri. În 
situația în care și noile propuneri sunt respinse de către comisie, 
părțile interesate (expropriatorul, proprietarii şi titularii altor drepturi 
reale) asupra imobilului propus pentru expropriere pot introduce o 
contestaţie împotriva hotărârii la curtea de apel în raza de competență 


a căreia este situat imobilul. Considerăm că și în cazul admiterii 
propunerii, în măsura în care este apreciată ca nelegală şi afectează un 
interes subiectiv poate fi atacată prin acțiune în contencios 
administrativ potrivit art. 20 din Legea nr. 29/1990.2xxxix1 

4.3. Exproprierea și stabilirea despăgubirilor. Soluţionarea 
cererii de expropriere propriu-zisă formulată de expropriator revine 
spre soluţionare în competența materială a tribunalului de la locul 
situării imobilului, conform art.2 lit. e din C.pr. civ. În proces, pentru 
respectarea principiului contradictorialității, vor fi citate toate 
persoanele care au un interes legitim asupra drepturilor ce decurg din 
acel imobil şi pe care măsura exproprierii le poate afecta în vreun fel și 
cu participarea obligatorie a procurorului. Aceștia sunt: expropriatorul 
în calitate de reclamant, proprietarii, titularii unor dezmembrăminte 
ale dreptului de proprietate, posesorii, moștenitorii acestor titulari, 
creditorii ipotecari, creditorii privilegiați, chiriași, arendași, locatari, cu 
care au edificat construcții sau plantaţii, superficiarii etc, care pot fi 
pârâţi, interveniențţi, chemați în garanție. 

Instanţa va administra probele necesare în vederea verificării şi 
stabilirii dacă sunt întrunite toate condiţiile cerute de lege pentru 
expropriere, fără a putea repune în discuţie acele probleme de fond 
specifice fazelor anterioare ale procedurii de expropriere care odată 
parcurse şi epuizate sunt considerate legale şi intrate în puterea 
lucrului judecat. Tribunalul va dispune şi asupra despăgubirilor 
cuvenite celor îndreptăţiți și care figurează cu diferite calități 
procesuale în proces. În această fază sunt posibile înțelegerile între 
expropriat şi expropriator, de care instanţa va lua act fie după regulile 
privitoare la achiesarea părții potrivit art. C.pr. civ. fie va consfinţi 
tranzacţia părților întocmită în condiţiile art. 1701 - 1704 C.civ. prin 
hotărâre de expedient pronunţată în condiţiile art. 271 - 272 C.pr. civ. 
Învoiala poate să fie completă, putând să poarte atât asupra 
exproprierii cât şi asupra cuantumului despăgubirilor, sau poate să fie 
numai parțială. 

Dacă între părți nu a intervenit o învoială, instanța va păși la 
stabilirea despăgubirilor și pentru stabilirea întinderii lor va desemna 
o comisie de 3 experți - unul desemnat de expropriator, unul numit de 
instanţă și al treilea desemnat de celelalte părți care au dreptul la 
despăgubiri. Cuantumul despăgubirilor va fi determinat în funcţie de 
prețul de liberă circulaţie al imobilelor, adică cu care ele se vând în 


mod obișnuit. Legea prevede că în raportul de expertiză se vor stabili 
despăgubirile cuvenite proprietarului separat de cele care se cuvin 
titularilor de alte drepturi reale asupra imobilului. Expertiza deşi 
importantă, nu constituie o probă absolută pentru instanță ea putând 
stabili despăgubirea ţinând seama de faptul că nu poate fi mai mică 
decât cea oferită de expropriator și nici mai mare decât cea solicitată 
de proprietar şi de alte persoane interesate, urmând să-și motiveze 
hotărârea adoptată într-un fel sau altul. 

Hotărârea pronunțată de instanță este supusă căilor de atac, 
adică apelului și recursului, după procedura reglementată în codul de 
procedură civilă, dreptul comun în materie. În fazele de control 
judiciar se pot reactualiza, la cerere, despăgubirile cuvenite potrivit 
principiului consacrat în art. 36 alin. 2 din lege. 

4.4 Convenţia părţilor anterioară exproprierii. Numită în 
literatura juridică subsidiaritatea exproprierii, 2x12 este în realitate 
posibilitatea oferită părților de art. 4 din Legea nr. 33/1994, ca cei 
interesați să convină asupra cuantumului şi naturii despăgubirii, 
pentru a elimina procedura greoaie a exproprierii. Practic transferul 
dreptului de proprietate se realizează printr-unul din modurile de 
dobândire a dreptului de proprietate dintre cele mai cunoscute - 
contractul. Între expropriator în calitate de cumpărător şi titularul 
dreptului de proprietate sau al unui alt drept real, în calitate de 
vânzător se încheie un contract de vânzare-cumpărare, în formă scrisă, 
iar dacă este teren - cu sau fără construcţii - actul va trebui încheiat în 
formă autentică, sub sancţiunea  nulităţii absolute, potrivit 
prevederilor Legii nr. 18/1991, art. 66 din Cap. V, care a fost înlocuit 
de Legea nr. 54/1998, art. 2 din această lege prevăzând forma 
autentică. Vânzarea unui teren agricol din extravilan va fi supusă 
dreptului de exercitarea preemţiunii prev. de art. 5 - 10 din Legea nr. 
58/1998, privind circulaţia juridică a terenurilor. 

Tot prin convenția părților poate să aibă loc şi un schimb de 
terenuri sau de imobile constituite. Dacă obiect al schimbului îl 
formează terenuri, sau una din părți oferă teren, sau un contract cu 
sultă forma autentică va trebui respectată. 

5. Efectele exproprierii. 

Actul exproprierii produce următoarele efecte juridice: 2xli3 

a) Transferul dreptului de proprietate asupra imobilului 
expropriat în proprietate publică. El intră în patrimoniul 


expropriatorului liber de orice sarcini, în temeiul hotărârii 
judecătoreşti rămasă definitivă şi devenită irevocabilă. Textul art. 28 
din lege, prevede că acest efect se produce îndată ce obligaţiile stabilite 
în sarcina expropriatorului prin hotărâre judecătorească au fost 
îndeplinite, adică după plata despăgubirilor. Efectul translativ al 
proprietăţii, în cazul în care părțile au încheiat contract de 
vânzare-cumpărare sau contract de schimb de proprietate, operează în 
condițiile şi după formele de publicitate prevăzute de Legea nr. 
7/1996, privind cadastrul funciar. 

Apreciem că declararea de utilitate publică și hotărârea 
judecătorească pot fi notate în cartea funciară pentru a fi cunoscută de 
terți procedura declanșată, dar nu sunt de natură a indisponibiliza 
imobilul. Astfel, încât proprietarul poate să-l înstrăineze, sau în caz de 
deces poate fi dobândit prin moştenire (la data decesului găsindu-se în 
patrimoniul antecesorului), în intervalul cuprins între rămânerea 
definitivă a hotărârii şi plata despăgubirii. În atari situaţii 
despăgubirea pentru bunul expropriat se va plăti noului proprietar, 
acesta suportând efectele hotărârii de expropriere. 

b) Subrogaţia naturală cu titlu particular. În conf. cu art. 28 alin. 
2 din lege ipoteca și privilegiul imobiliar se strămută de drept asupra 
despăgubirilor care au fost stabilite, legea reglementând prin aceasta 
un nou caz de subrogaţie reală cu titlu particular. În același timp, o 
dată ce despăgubirea a fost stabilită, creditorul ipotecar nu mai poate 
proceda la executarea silită a imobilului respectiv, chiar dacă până la 
momentul plăţii efective, debitorul continuă să fie proprietar. 

c) Stingerea dezmembrămintelor dreptului de proprietate. 

Dezmembrămintele dreptului de proprietate sunt - uzul, 
uzufructul, abitaţia și superficia - se sting prin efectul exproprierii, la 
fel şi dreptul real de folosință și dreptul de concesiune asupra 
imobilului expropriat. Imobilul intră în proprietate publică liber de 
sarcini şi dezmembrămintele se sting pentru că nu sunt incompatibile 
cu dreptul de proprietate publică. 

Se sting şi servituțile stabilite prin fapta omului, dar numai în 
măsura în care devin incompatibile cu situația naturală și juridică a 
obiectului urmărit prin expropriere. În privinţa servituţilor trebuie 
avute în vedere două situaţii nuanţate între ele. Reiese din analiza de 
mai sus că titularul oricărui drept și beneficiarul servituţii este un 
asemenea titular, beneficiază de despăgubiri, dacă este vorba de 


servituți prin fapta omului acestea se sting. Servituţile naturale şi cele 
legale fiind obligaţii izvorârte din raporturi de vecinătate sau datorită 
locului în care sunt situate bunurile, acestea nu se vor stinge. Însăşi art. 
28 alin. 2, în partea finală prevede că raporturile obligaţionale dintre 
vechiul și noul proprietar rămân supuse dreptului comun. 

În fine, textul art. 28 al legii exproprierii se coroborează cu art. 
13 din Legea nr. 213/1998, în care se prevede că servituţile asupra 
bunurilor din domeniul public sunt valabile numai în măsura în care 
sunt compatibile cu uzul sau interesul public căruia îi sunt destinate 
bunurile afectate. 

d) Stingerea drepturilor personale. Dintre drepturile personale 
care se sting legea se referă la concesiune și orice locațiune. La acestea 
se adaugă şi dreptul de arendă care este o varietate a locaţiunii 
lucrurilor. 

e) Punerea în posesie a expropriatorului. Este un alt efect al 
exproprierii şi el decurge firesc din calitatea de proprietar pe care o 
dobândeşte asupra bunului, posesia fiind un atribut al proprietăţii. 
Punerea în posesie se face pe baza titlului executoriu eliberat de 
instanță după ce s-a emis încheierea care constată îndeplinirea 
obligaţiunilor privind despăgubirea. Există o excepţie, conform art. 32, 
în caz de extremă urgență, impusă de rațiuni ce interesează apărarea 
țării, ordinea publică și siguranța națională, şi în caz de calamități 
naturale, instanța, stabilind că utilitatea publică este declarată, poate 
dispune prin hotărâre punerea de îndată în posesie a expropriatorului, 
cu obligaţia pentru acesta de a consemna în termenul de 30 de zile, pe 
numele expropriaţilor, sumele stabilite drept despăgubire. 

5.1. Dreptul fostului proprietar de folosință și de a obţine 
retrocedarea imobilului în anumite condiţii. 

Legea nr. 33/1994, prevede post-expropriere o serie de măsuri 
în favoarea expropriatului aflate în legătură cu protejarea drepturilor 
care au făcut obiectul exproprierii. 

Astfel, articolul 34 instituie un drept privitor la încheierea 
imobilului expropriat, în favoarea fostului proprietar, dacă acesta este 
oferit spre închiriere înaintea utilizării lui în scopul pentru care a fost 
expropriat. Se pune problema dacă și alte forme ale locaţiunii sunt 
acceptate în favoarea fostului proprietar, cum ar fi bunăoară 
continuarea unui contract de arendare care este o varietate a locaţiunii 
lucrurilor2xlii4 sau un drept de abitaţie. În literatura juridică nu s-a 


exprimat până în prezent niciun punct de vedere. Considerăm că textul 
art. 24 al legii se interprează favorabil şi raţional el poate fi extins la 
toate formele de locaţiune. 

În cuprinsul art. 35 - 37 din lege reglementează alte două 
drepturi în favoarea proprietarului imobilului expropriat: dreptul de a 
cere şi obține retrocedarea imobilului expropriat şi dreptul privitor la 
cumpărare a imobilului în ipoteza în care expropriatorul s-a hotărât 
să-l înstrăineze renunțând la declararea de utilitate publică, acesta din 
urmă apreciat în literatura juridică ca fiind un drept de 
preemțiune.2xliii5 

În primul caz, dacă bunurile imobile expropriate nu au fost 
utilizate în termen de un an pentru realizarea scopului în considerarea 
căruia au fost preluate de la expropriaţi dacă nu s-a făcut o nouă 
declarare de utilitate publică. Cererea de retrocedare se introduce de 
expropriat la tribunalul care a hotărât exproprierea, învoiala părților 
considerăm că este posibilă şi în acest caz din motive de simetrie 
juridică față de prevederea art. 4 din lege care permite convenția 
părților de transfer și stabilirea despăgubirilor, anterior declanșării 
procedurii de expropriere. Pretenţiile în acest sens a fostului 
proprietar nu se valorifică prin acțiunea în revendicare, ci prin 
acțiunea în retrocedare, la care se referă art. 36 din lege, de 
competență în primă instanţă tribunalului. Este un mod special de 
dobândire (redobândire) a proprietăţii şi corespunzător exigenţelor la 
garantare a acestui drept. 2xliv 


Învoiala părților sau instanţa odată cu retrocedarea imobilului 
va stabili și preţul, care va avea loc în aceleași condiţii când s-a dispus 
inițial exproprierea, însă cuantumul va fi actualizat. 

Drepturile reale și alte drepturi care s-au stins odată cu actul 
exproprierii, renasc în favoarea expropriatului prin intermediul 
acestei instituții speciale a retrocedării ca efect a principiului resoluto 
iure dantis, rezolvitur jus accipientis. 

În cazul în care lucrările pentru care s-a făcut exproprierea nu 
s-au realizat, iar expropriatorul doreşte înstrăinarea imobilului, fostul 
proprietar, are un drept privitor la redobândire prin cumpărare la un 
preț care nu poate fi mai mare decât despăgubirea actualizată. 

În literatura juridică, deja citată, reiese că în realitate este un 
drept de preemțiune, născut direct din lege, fiind prevăzut expres şi 


imperativ în favoarea expropriatului. Este criticată pe drept cuvânt, 
terminologia uzitată de legiuitor în art. 37 din lege, care prevede că 
fostul proprietar „are un drept prioritar” la cumpărare, pe când în 
realitate se consacră un drept de preemţiune. 

Comunicarea trebuie făcută fostului proprietar în scris, și are 
valoarea juridică a unei oferte irevocabile în termenul de 60 de zile 
stabilit de lege. În acest termen beneficiarul trebuie să-şi exprime 
expres acceptarea sau neacceptarea ofertei, de fapt expirarea 
termenului fără niciun interes din partea expropriatului echivalează cu 
o renunțare tacită. După ce a fost acceptată nu mai poate fi retrasă, 
chiar dacă expropriatorul revine asupra hotărârii de a efectua lucrări 
de utilitate publică. Va trebui, în acest caz, să declanșeze o nouă 
procedură de expropriere. Că este un drept de preemţiune rezultă și 
din coroborarea cu alte texte cum sunt cele ale art. 7 alin. ultim din 
Legea nr. 134/1995, a petrolului şi art. 6 din Legea nr. 61/1998, a 
minelor, unde găsim prevederi similare în privinţa terenurilor, care au 
fost expropriate pentru efectuarea unor lucrări în domeniul petrolier 
sau lucrări cu caracter minier. 

În fine, prevederea art. 37 din lege, care instituie dreptul de 
preemțiune a fost adoptată pentru apărarea unui interes particular. 
Încălcarea ei este lovită de nulitate relativă, putând fi invocată de 
fostul titular ai dreptului de proprietate sau al altui drept real, care la 
fel poate să renunţe la dreptul său de preemţiune și implicit la 
cumpărare. În această ultimă ipoteză, expropriatorul poate să dispună 
în mod liber de bunul imobil în regim de drept comun. 

Mai este de reținut că obiect al restituirii pe cale de retrocedare 
sau exercitându-şi dreptul de preemţiune din partea expropriatului, îl 
pot constitui numai imobilele expropriate după procedura și după 
intrarea în vigoare a Legii nr. 33/1994. Cele expropriate prin decrete 
prezidenţiale adoptate anterior, potrivit principiului neretroactivităţii 
legii civile, nu intră în discuţie. 

Note bibliografice: 

Capitolul III. 

FORMELE DREPTULUI DE PROPRIETATE 

Secțiunea I. 

Dreptul de proprietate publică 

1. Consideraţii generale. Există mai multe abordări ale formelor 
dreptului de proprietate: a) în funcție de subiectele dreptului de 


proprietate; b) după modurile de dobândire; c) după distincția dacă 
dreptul de proprietate nu este sau este afectat de modalități; d) după 
existenţa unor regimuri juridice diferite. 

Principala distincție a formelor de proprietate este după 
regimul juridic, unde avem două forme: dreptul de proprietate publică 
şi dreptul de proprietate privată. Aceste două forme ale dreptului de 
proprietate sunt enunțate expres în art. 135 pct. 2 din Constituţie, 
potrivit căruia: Proprietatea este publică sau privată”. 

2. Sediul materiei dreptului de proprietate publică. Același art. 
135 din Constituţie, în alin. 3 prevede că: „Proprietatea publică 
aparţine statului sau unităţilor administrativ-teritoriale”. În alineatele 
următoare sunt cuprinse prevederi referitoare la principalele categorii 
de bunuri care alcătuiesc obiectul dreptului de proprietate publică, 
exercitarea acestui drept şi titularii dreptului de proprietate publică. 

Reglementările generale din Constituție au valoarea de 
principiu şi forța pe care le-o dă legea fundamentală. Acest cadru de 
principiu al proprietăţii publice este dezvoltat în diverse alte acte 
normative. 

Legea organică este Legea nr. 213/1998, privind proprietatea 
publică și regimul juridic al acesteia. Ea reglementează regimul juridic 
general al acestei proprietăţii. Această lege reprezintă sediul materiei 
în ce priveşte regimul general ai dreptului de proprietate publică 
aspect ce rezultă din art. 5 alin. (1): „regimul juridic ai dreptului de 
proprietate publică, este reglementat de prezenta lege, dacă prin legi 
speciale nu se dispune altfel”. Textul care aparţine unei legi organice nu 
exclude ca și alte legi speciale să cuprindă reglementări privind 
dreptul de proprietate publică care să cuprindă unele particularități 
față de regimul juridic general. 

După 1989, primul act normativ care reglementează regimul 
juridic al proprietăţii publice a fost Legea nr. 18/1991, care în art. 4 
face referiri la terenurile care intră în domeniul public, în raportare la 
titularii acestui drept, anume „domeniul public de interes naţional”, al 
cărui titular este statul, și „domeniul public de interes local” al cărui 
titular sunt unităţile administrativ-teritoriale (comuna, orașul, 
municipiul, județul). 

Legea stabileşte în alin. 3 al art. 4 modalitatea de exercitare a 
dreptului de proprietate publică, prin constituirea dreptului de 
administrare a bunurilor care formează obiectul acesteia. 


În art. 5 al legii se face o enumerare a imobilelor terenuri care 
aparțin domeniului public, „... care prin natura lor sunt de uz sau 
interes public” observând din această înşirare că este folosit criteriul 
afectaţiunii. 

Alte categorii de terenuri aparținând domeniului public sunt şi 
terenurile agricole proprietate de stat, administrate de instituțiile şi 
stațiunile de cercetări ştiinţifice destinate cercetării şi producerii de 
seminţe şi material săditor din categorii biologice superioare şi 
animale de rasă (art.35 alin.2 din lege), precum și terenurile 
proprietate de stat folosite de unităţile de învățământ cu profil agricol 
sau silvic necesare desfășurării activităţii didactice. 

Legea nr. 69/1991, privind administrația publică locală 
cuprinde dispoziţii referitoare la dreptul de proprietate publică, în 
raport cu titularii acestui drept, care pot fi şi sunt unităţile 
administrativ teritoriale, acestea în condiţiile art. 4 din lege având 
personalitate juridică. În conformitate cu art. 79 din lege, constituie 
patrimoniul unităţii administrativ-teritoriale bunurile mobile şi 
imobile care aparțin domeniului public de interes local, domeniul 
privat al acesteia, precum și drepturile şi obligaţiile cu caracter 
patrimonial. „Aparțin domeniului public de interes local toate bunurile 
care, potrivit legii sau prin natura lor, sunt afectate unei utilităţi publice, 
sunt de uz sau de interes public și nu au fost declarate de interes 
naţional” (art. 80 din lege). În continuare, textul face o enumerare 
exemplificativă, însemnând că pot aparţine şi alte bunuri dobândite, în 
condiții legale. Reglementări ale domeniului public de interes local 
Legea nr. 63/1991, mai cuprinde în art. 82, 84 şi 127, precum şi H.G. nr. 
113/1992, această hotărâre, care fiind act administrativ stabilește 
măsura pentru defalcarea şi trecerea acestor bunuri sub autoritatea 
sau în administrarea autorităților administrative competente. 

Alte texte legale cu referire la domeniul public sunt cele ale art. 
475 - 478 Cod civil, folosindu-se expresia de „domeniu public”. Textele 
vechi ale codului au o calitate mai discutabilă, imprecizia reieșind din 
enunțarea „bunuri care nu sunt ale particularilor”. În doctrina 
interbelică li s-a dat noţiunea de bunuri domeniale sau Domeniu al 
Statului, cuprinzând în mod generic toate bunurile proprietatea 
statului. Doctrina veche face distincție pe de o parte între domeniul 
civil și domeniul administrativ, pe de altă parte, în cadrul domeniului 
administrativ, acesta este de două feluri: domeniul public şi domeniul 


privat, acestea din urmă „sunt destinate uzului public și ca atare sunt în 
afară de comerţul civil” (art. 936, 1310, 1844 Cod civil). 1xlv 

3. Definiţia și caracterele dreptului de proprietate publică. 

3.1. Definiţie: Dreptul de proprietate publică este dreptul de 
proprietate care aparține exclusiv statului și unităților 
administrativ-teritoriale asupra bunurilor care fac parte din domeniul 
public și ale cărei prerogative se exercită în regim de drept public, acesta 
fiind inalienabil, imprescriptibil și insesizabil. 

3.2. Caracterele juridice ale dreptului de proprietate publică 
rezultă din însăşi definiția dată, iar normativ se desprind din textul art. 
135 (5) din Constituție, art. 11 din Legea nr. 213/1998, art. 82 din 
Legea nr. 69/1991, republicată, şi art. 5 din Legea nr. 18/1991, 
republicată. 

Textul constituțional, preluat apoi de legile citate, prevede că: 
„Bunurile proprietate publică sunt inalienabile”. Potrivit art. 11 din 
Legea nr. 213/1998, „Bunurile din domeniul public sunt inalienabile, 
insesizabile și imprescriptibile”. 

Prevederea constituțională este preluată în conținutul art. 11 
din Legea nr. 213/1998, legea organică în materie, care prevede în alin. 
1 că: „Bunurile din domeniul public sunt inalienabile, insesizabile și 
imprescriptibile”. După enunțarea caracterelor juridice ale proprietății 
publice sunt definite fiecare dintre ele. 

În alin. 2 al art. 11 se arată că actele juridice încheiate cu 
încălcarea regimului juridic al bunurilor din domeniul public sunt 
lovite de nulitate absolută. 

Se observă că sunt utilizate atât de legiuitor cât şi de doctrină 
noțiunile de proprietate publică şi de domeniu public, care în limbajul 
practicienilor are acelaşi interes, cele două terminologii sunt apreciate 
sinonime. Câteva explicații mai sunt necesare la noțiunea de domeniu 
public și de domenialitate proprie din tradiția juridică. În evoluția 
concepțiilor juridice asupra domeniului public, inițial s-a considerat că 
bunurile nu sunt susceptibile de proprietate; s-a negat ideea 
proprietății, pentru că bunurile care fac obiectul său sunt inalienabile. 
Doctrina modernă a sec. XX a impus în privința domeniului public 
acceptarea în favoarea titularului a unui drept de proprietate, pe 
considerentul că sunt prezente cele trei prerogative ale unui astfel de 
drept, concepție care stă la baza Constituției din 1991. Este de 
subliniat faptu1 că noțiunea de proprietate publică trebuie desprinsă 


de aceea de domeniu public.2xlvi 

Proprietatea publică reprezintă o entitate specifică din instituţia 
juridică a dreptului de proprietate, o formă a acestui drept, care are 
regimul sau distinct în cadrul instituţiei proprietăţii. 

Domeniul public este reflectarea materială a dreptului de 
proprietate publică, care cuprinde totalitatea bunurilor apte sau 
afectate să facă obiectul proprietăţii publice. 

3.2.1. Dreptul de proprietate publică este inalienabil. Caracterul 
inalienabil constă în aceea că bunurile care fac obiectul proprietăţii 
publice sunt scoase din circuitul civil general, adică nu pot fi 
înstrăinate pe cale voluntară prin acte juridice inter vivos sau mortis 
causa şi nici prin procedura de expropriere. Interdicția de înstrăinare 
priveşte și imposibilitatea constituirii dezmembrămintelor dreptului 
de proprietate: uzufructul, uzul, abitaţia, servituţile propriu-zise şi 
superficia. Aceste bunuri pot fi însă afectate de servituți naturale şi 
legale care nu sunt servituți propriu-zis veritabile, ci limitări normale 
ale dreptului de proprietate. Limita anumitor servituți trebuie 
înțeleasă că ea poate să meargă până acolo încât să creeze o 
incompatibilitate cu afectațiunea, uzul sau interesul public, analizată 
ca o chestiune de fapt concretă. Actele de înstrăinare cu privire la 
bunurile care fac obiectul proprietăţii publice sunt lovite de nulitate 
absolută, pentru că sunt în afară de comerţ şi exceptate circuitului civil. 
Bunurile mobile şi imobile din proprietatea publică sunt afectate fie 
uzului public, fie interesului public, şi ele trebuie să-și păstreze 
destinaţia și scopul afectațiunii. Ele sunt posibile în măsura în care nu 
există nicidecum însușirea unei alienări (ex. servitute prin fapta 
omului, aceea de trecere) pentru că nu poate fi vorba de o excepţie, ci 
de existența concomitentă atât a principiului inalienabilității cât şi a 
unui dezmembrământ fără semnificație asupra acestui caracter. 

Tot ca o concretizare a textului constituțional art. 135 (5), în art. 
11 lit. a din Legea nr. 213/1998 se prevede că bunurile proprietate 
publică: „nu pot fi date numai în administrare, concesionate sau 
închiriate, în condiţiile legii”. În context mai este de reţinut că nu pot fi 
constituite garanții prin gajarea sau ipotecarea acestor bunuri. 

Inalienabilitatea proprietății publice duce în principiu la 
interdicția dobândirii lor de către particulari prin oricare dintre 
modurile prevăzute de lege. În practică s-a decis că pentru terenurile 
aparținând proprietății publice nu se pot emite certificate de atestare a 


dreptului de proprietate societăților comerciale cu capital de stat, în 
temeiul H.G. nr. 834/1991, iar asupra terenurilor agricole nu se poate 
constitui sau reconstitui dreptul de proprietate după procedura Legii 
nr. 18/1991, republicată. În fine, conform art. 112 din Legea nr. 
54/1998, terenurile nu pot face obiectul schimbului.3xIvii 

Problema se pune în aceiași termeni şi în aplicarea Legii nr. 
112/1995 privind măsurile reparatorii pentru foştii proprietari și 
moştenitorii lor care au pierdut abuziv dreptul de proprietate în 
perioada anilor 1945 - 1989, precum și pentru imobilele preluate de 
stat şi afectate domeniului public conform art. 16 din Legea nr. 
10/2001, privind regimul juridic al unor imobile preluate abuziv de 
stat. 4xIviii 

Dacă afectațiunea dată bunului preluat de stat nu mai subzistă 
sau dacă revendicarea a fost solicitată pe calea dreptului comun, 
apreciem că, prin excepţie strict şi limitativ interpretată, prin 
retrocedare către vechiul proprietar se derogă de la caracterul 
inalienabil. 

Tot astfel, art. 45 şi 46 din Legea nr. 18/1991 dispun ca 
persoanele fizice sau moştenitorii lor pe de o parte, și foştii 
composesori sau moștenitorii lor, pot solicita terenurile cu vegetație 
forestieră, pădurile, cuprinse în perimetre silvice prin acte normative 
speciale. 

3.2.2. Dreptul de proprietate publică este imprescriptibil. 
Imprescriptibilitatea este consecinţa inalienabilității bunurilor, adică a 
împrejurării că sunt scoase din circuitul civil. Caracterul 
imprescriptibil constă în aceea că dreptul de proprietate publică este 
imprescriptibil extinctiv, cât şi achizitiv. 

Imprescriptibilitatea sub aspect extinctiv face admisibilă 
oricând promovarea unei acțiuni în revendicare, indiferent dacă este 
vorba despre bunuri imobile sau mobile. Așadar, dreptul la acțiune nu 
se stinge în timp, chiar dacă nu a fost exercitat de autoritatea titulară a 
dreptului de proprietate publică asupra bunului respectiv. 
Revendicarea este posibilă chiar şi în cazul adjudecării, pentru care art. 
561 C.pr. civ. prevede un termen de 5 ani sau al avulsiunii terenurilor, 
caz pentru care art. 498 C.civ. prevede că revendicarea se face în 
termen de 1 an. 

Imprescriptibilitatea sub aspect achizitiv permite titularului 
dreptului de proprietate publică asupra unui bun să se opună cu 


succes, să paralizeze, invocând excepţia caracterului imprescriptibil, în 
fața oricărei acțiuni înaintate de altă persoană fizică sau juridică de 
drept privat, pentru constatarea uzucapiunii, în cazul imobilelor, și 
prin posesia de bună credinţă, în cazul mobilelor. 

Această concluzie se desprinde din prevederile art. 1844 Cod 
civil: „Nu se poate prescrie domeniul lucrurilor care, prin natura lor 
proprie sau printr-o declaraţie a legii, nu pot fi obiecte de proprietate 
privată, ci sunt scoase afară din comerţ”. Conform art. 11 alin. 1 lit. e 
din Legea nr. 213/1998, bunurile imobile nu pot fi dobândite de către 
alte persoane prin uzucapiune, iar bunurile mobile prin posesia de 
bună credinţă. În privinţa fructelor percepute de posesorul de bună 
credință al bunului, considerăm că le păstrează, chiar dacă ulterior 
bunul reintră în domeniul public. 

3.2.3. Dreptul de proprietate publică este insesizabil. Tot datorită 
caracterului puternic al inalienabilitații proprietăţii publice, bunurile 
care formează obiectul acesteia sunt şi insesizabile, adică nu pot fi 
urmărite de creditori pentru realizarea creanţelor lor. Insesizibilitatea 
funcționează şi în ipoteza că bunul se află la un alt deținător decât 
titularul, în cadrul exercitării unui drept de administrare, concesionare 
sau închiriere. 

În conţinutul caracterului insesizabil intră şi interdicția 
constituirii de garanţii asupra bunurilor din domeniul public. 

Legea nr. 18/1991, republicată, în art. 5 face o enumerare a 
terenurilor care fac parte din domeniul public, iar în privința regimului 
juridic al celor incluse în acest act normativ, face referire la caracterele 
pe care le prezintă, confirmând o dată în plus tăria lor constituțională, 
respectiv: „terenurile care fac parte din domeniul public sunt scoase din 
circuit civil, dacă prin lege nu se prevede altfel; dreptul de proprietate 
asupra lor este imprescriptibil”. 

4. Subiectele dreptului de proprietate publică. Actele normative 
care reglementează dreptul de proprietate publică, prevăd şi care sunt 
titularii săi în mod limitativ. În afara acestora, de regulă entități sau 
autorități publice, nicio altă persoană fizică sau juridică nu poate să fie 
titular ai dreptului de proprietate publică. 

În acest sens, art. 135 alin. 3 din Constituţie statuează că: 
„proprietatea publică aparţine statului și unităților 
administrativ-teritoriale”. Tot astfel, art. 1 din Legea nr. 213/1998 
dispune că dreptul de proprietate publică aparține statului sau 


unităților  administrativ-teritoriale. Cu referire la terenurile 
proprietate publică, art. 4 alin. (2) din Legea nr. 18/1991, republicată, 
dispune că: „domeniul public poate fi de interes naţional, caz în care 
proprietatea asupra sa, în regim de drept public, aparţine statului, sau 
de interes local, caz în care proprietatea, de asemenea în regim de drept 
public, aparţine orașelor, comunelor, municipiilor sau judeţelor”. 

Din aceste texte legale rezultă că titulari ai dreptului de 
proprietate publică sunt: a) statul, asupra bunurilor din domeniul 
public de interes naţional şi, b) unitățile administrativ-teritoriale - 
comuna, orașul, municipiul, județul - definite astfel ca având 
personalitate juridică de art. 2 şi 4 din Legea nr. 69/1991, pentru 
bunurile din domeniul public de interes local, aparținând unităţilor 
administrativ-teritoriale ca persoane juridice de drept public sunt 
titulare ale acestui drept de proprietate. Ele exercită în condiţiile art. 2 
din Legea nr. 213/1998, „posesia, folosința și dispoziţia asupra 
bunurilor care alcătuiesc domeniul public în limitele și în condiţiile legii”. 
Aşadar exercitarea prerogativelor de către titulari nu este 
discreționară, potențarea caracterelor juridice specifice nu este 
posibilă decât în conformitate cu interesul general al acestei forme a 
dreptului de proprietate și al regimului juridic pe care îl oferă. 

În acest context, este de subliniat că niciun alt subiect de drept 
public sau de drept privat nu poate să fie titular ai dreptului de 
proprietate asupra bunurilor din domeniul public. Aceste persoane 
juridice, dobândesc, tot în cadrul oferit de lege, un drept de 
administrare sau de concesionare asupra bunurilor din domeniul 
public, care sunt altceva decât dreptul real de proprietate. Ele sunt 
simple modalități de exercitare ale acestui drept, care nu pot fi 
confundate cu exercitarea atributelor dreptului de proprietate publică. 

5. Delimitarea domeniului public al statului faţă de domeniul 
public de interes local. Între cele două categorii ale domeniului public 
trebuie făcută o delimitare, criteriile acesteia fiind stabilite de art. 3, 
alin. 3 - 5 din Legea privind proprietatea publică și regimul juridic al 
acesteia. Rezultă astfel că: 

— Domeniul public al statului este alcătuit din bunurile 
enumerate de art. 135 alin. 4 din Constituţie: „Bogățiile de orice natură 
ale subsolului, căile de comunicaţie, spaţiul aerian, apele cu potenţial 
energetic valorificabil și acelea ce pot fi folosite în interes public, plajele, 
marea teritorială, resursele naturale ale zonei economice și ale platoului 


continental, precum și alte bunuri stabilite de lege, fac obiectul exclusiv 
al proprietăţii publice”. Din conciziunea textului constituțional reiese 
exclusivitatea acestui drept, însă face trimitere că şi alte bunuri pot 
forma obiectul proprietății publice, sens în care aceste bunuri sunt 
prevăzute în anexa |, a legii citate. 

— Domeniul public al județelor, considerat astfel, este alcătuit 
din bunurile prevăzute la pct. Îl din Anexa Legii nr. 213/1998, precum 
şi din alte bunuri de uz sau de interes public judeţean, declarate ca 
atare, în condiţii legale, prin hotărâre a consiliului judeţean; 

— Domeniul public al comunelor, al orașelor și al municipiilor 
în alcătuirea căruia intră bunurile prevăzute de pct. III din anexa legii 
organice, la care se adauga și alte bunuri de uz sau de interes public 
local, declarate ca atare în condiţii legale, prin hotărâre a consiliului 
local. 

Prin lege, sunt stabilite reguli privind evidenţa inventarului şi 
delimitarea domeniului public al statului, județului, comunei sau 
orașului, precum și cu privire la soluționarea litigiilor în derularea 
acestor proceduri.5xlix 

Pentru aplicarea legii s-a stabilit în sarcina Guvernului 
elaborarea de norme tehnice şi metodologice pentru inventarierea și 
evidenţierea bunurilor care alcătuiesc domeniul public al statului și 
respectiv cele de interes local. Prin hotărâre de guvern se atestă 
apartenenţa bunurilor la domeniul public de interes național sau local. 
Legea mai prevede că litigiile cu privire la delimitarea domeniului 
public sunt de competenţa instanțelor de contencios administrativ, 
adică fiind aplicabilă procedura de cenzurare a actelor administrative 
potrivit Legii nr. 29/1991, privind contenciosul administrativ. 

6. Dobândirea dreptului de proprietate publică. Actul normativ 
care reglementează principial dreptul de proprietate publică și 
alcătuirea domeniului public este Legea nr. 213/1998, care este lege 
organică și devenită dreptul comun în această privinţă. În art. 7 al 
acestei legi este prevăzut că formarea domeniului public are loc în 
următoarele modălități: 

a) pe cale naturală; 

b) prin achiziții publice efectuate în condiţiile legii; 

b) prin expropriere pentru cauză de utilitate publică; 

c) prin acte de donaţie sau legate acceptate de guvern, consiliul 
județean sau consiliul local, după caz, dacă bunul în cauză intră în 


domeniul public; 

d) prin trecerea unor bunuri din domeniul privat al statului sau 
unităților administrativ-teritoriale în domeniul public al acestora, 
pentru cauză de utilitate publică; 

f) prin alte moduri prevăzute de lege. 

Includerea în domeniul public se poate face datorită naturii 
bunurilor prin mijloace de drept civil, administrativ sau penal. 

Mijloacele specifice domeniilor dreptului civil, administrativ sau 
penal pot să fie, pe lângă cele arătate expres la Legea nr. 213/1998, 
confiscarea, trecerea în proprietatea statului a bunurilor fără stăpân 
şi-a celor abandonate; rechiziția, comoara sau tezaurul, succesiunile 
vacante; amenzile, impozitele şi taxele de timbru; impozite şi taxe 
datorate prin legi speciale; confiscarea bunurilor potrivit Legii nr. 
115/1996; achiziţionarea unor bunuri precum și realizarea de 
investiţii; terenurile dobândite de străini sau apatrizi prin moştenire şi 
pe care nu le-au înstrăinat în timp de un an în condiţiile art. 68 (2) din 
Legea nr. 18/1991, republicată. 

Este de reţinut că depinde de natura bunurilor respective sau de 
afectațiunea care li se dă, distincție după care ele pot să intre fie în 
domeniul public, fie în domeniul privat al statului sau unităților 
administrative teritoriale. 

În ce priveşte modalitatea prevăzută de art. 7 lit. e din lege, 
trecerea în proprietatea publică se poate face numai dacă statul sau 
unitatea administrativ-teritorială au în proprietate bunuri care să le 
transmită în proprietatea publică. Dacă un imobil a intrat în 
proprietatea unei societăți comerciale ca urmare a reorganizării 
dispuse prin Legea nr. 15/1990, indiferent că în structura capitalului 
este deținător şi statul, sau, ca urmare a privatizării deținători de 
capital sunt persoane fizice sau juridice, societatea comercială 
respectivă este o persoană juridică de drept privat. În atare situaţie, 
singura modalitate de trecere în proprietate publică o constituie 
exproprierea, în condiţiile legii. 

7. Exercitarea dreptului de proprietate publică. Finalitatea 
urmărită în exercitarea dreptului de proprietate publică este 
satisfacerea interesului general. Acest deziderat se îndeplineşte prin 
administrarea generală a bunurilor care constituie obiectul 
proprietăţii publice.61 Prin lege, acest drept aparţine autorităţilor 
centrale ale puterii executive cu privire la bunurile din domeniul 


public naţional, şi autorităților publice judeţene sau locale, cu privire 
la bunurile din domeniul public județean sau local. Titularii acestui 
drept şi-l exercită în virtutea unor prerogative administrative, care 
sunt conținute de normele de drept administrativ, ramură a dreptului 
public ce îndeplinește acest rol în interesul general al societății. 
Regimul de drept administrativ este exercitat în virtutea unor acte de 
putere. Deși aceste autorități au şi personalitate juridică de drept civil, 
în actele de administrare a domeniului public apar în calitate de 
subiecte de drept administrativ asupra bunurilor şi au în consecință 
atribuţii care intră în conținutul actului propriu-zis de administrare şi 
foarte rar în calitate de subiecte de drept civil. 

Dreptul de proprietate publică se exercită, în planul dreptului 
civil, direct şi nemijlocit de către autoritățile publice competente, în 
calitate de titulari ai dreptului, fie se realizează prin intermediul unor 
alte subiecte de drept. Atunci când se realizează prin această ultima 
modalitate, bunurile sunt încredințate, prin acte de putere 
administrativă sau prin contract unor persoane juridice înființate în 
acest scop, cum sunt regiile autonome, sau altor persoane juridice sau 
persoane fizice, cu scopul punerii în valoare potrivit destinaţiei acestor 
bunuri. 

Exercitarea atributelor dreptului de proprietate publică sau a 
unora din atributele dreptului de proprietate se realizează ca atare 
prin intermediul unor subiecte de drept civil. 

Avem așadar, pe de o parte, dreptul de administrare care este 
constituit în favoarea unor persoane juridice de drept public ca 
principală modalitate de exercitare a dreptului de proprietate publică 
şi, pe de altă parte, o altă modalitate de exercitare a acestui drept o 
constituie concesionarea sau închirierea bunurilor către alte subiecte 
de drept civil. 

În acest sens, art. 135 alin. 5 din Constituţie, prevede că, în 
condiţiile legii, bunurile proprietate publică pot fi date în administrare 
regiilor autonome ori instituţiilor publice, sau pot fi concesionate ori 
închiriate. Textul constituțional este reluat în art. 84 alin. 1 din Legea 
nr. 69/1991, privind administraţia publică locală și art. 12 alin. 1 din 
Legea nr. 213/1998 privind proprietatea publică și regimul juridic al 
acesteia. Dreptul de administrare va lua naștere prin hotărâre de 
Guvern sau a consiliului județean, respectiv consiliul local, după cum 
bunul face parte din domeniul public al statului sau al unităţilor 


teritoriale. 

Din analiza textelor legale, rezultă că se pot constitui două 
categorii de drepturi, una de drept administrativ, constând din 
dreptul de administrare al regiilor autonome sau instituţiilor publice, 
şi alta de drept civil, constând din dreptul de concesionare şi dreptul 
de folosinţă (închiriere) asupra unui bun, de regulă imobile. 

7.1. Dreptul de administrare aparține, cum am arătat, regiilor 
autonome și instituţiilor publice asupra bunurilor proprietate publică. 
Reglementarea de principiu rezultă din art. 135 alin. 1 din Constituţie 
preluat și dezvoltat de art. 12 din Legea nr. 213/1998. 

Dreptul de administrare are ca izvor un act administrativ, care 
poate fi o hotărâre de guvern sau a consiliului județean, după cum 
bunul face parte din domeniul public de interes naţional, județean sau 
local. 

Titulari ai dreptului de administrare pot fi: regiile autonome, 
instituțiile publice de interes național, judeţean sau local, prefecturile 
şi autoritățile publice centrale sau locale. 

Regiile autonome sunt persoane juridice a căror organizare şi 
funcționare este reglementată de art. 2 din Legea nr. 15/1990. 
Conform textului, regiile autonome sunt de interes naţional sau care se 
înființează prin hotărârea consiliului județean, sau, după caz, a 
consiliului local municipal. Bunurile proprietate publică le sunt date în 
administrare pentru îndeplinirea scopului pentru care au fost 
înființate. Regiile autonome sunt subordonate autorităților care le-au 
înființat, dreptul de administrare care le aparține se constituie ca o 
modalitate de exercitare a dreptului de proprietate publică, în regim 
de drept administrativ. 

Dreptul de administrare este un drept real principal, derivat din 
dreptul de proprietate publică. E1 este opozabil celorlalte subiecte de 
drept, persoane fizice şi juridice, însă devine inopozabil titularilor 
dreptului de proprietate publică, respectiv statului și unităților 
administrativ-teritoriale. Aceste din urmă autorități pot să-l retragă, 
să-l modifice și să-l revoce, prerogative care aparţin titularului, ca 
autoritate publică competentă. Titularul dreptului de administrare 
poate apăra dreptul său prin mijloace de drept administrativ, actul 
administrativ poate fi cenzurat pe calea acțiunii în contencios 
administrativ, potrivit Legii nr. 29/1990. 

Modalitatea de exercitare a dreptului este de drept civil chiar și 


atunci când se produce o tulburare de drept din partea titularului. La 
fel şi față de terți, dreptul de administrare fiind un drept real, el devine 
opozabil erga omnes, apărarea lui se realizează prin mijloace de drept 
civil. 

Caracterele juridice ale dreptului de administrare derivă din 
dreptul de proprietate publică, care la rândul său are aceleași 
caractere, respectiv este inalienabil, imprescriptibil şi insesizabil. 

7.2. Concesionarea și închirierea bunurilor proprietate publică. 
După anul 1990 noţiunea și regimul juridic al concesionării au făcut 
obiectul unor reglementări succesive. În prezent, regimul juridic al 
concesionărilor este reglementat prin Legea nr. 219/1998. 
Concesiunea este atribuită pe bază de contract definit de art. 1 alin. 2 
al legii, ca fiind acel contract, prin care o persoană, numită concedent, 
transmite pentru o perioadă determinată, de cel mult 49 de ani, unei alte 
persoane, numite concesionar, care acţionează pe riscul și pe 
răspunderea sa, dreptul și obligaţia de exploatare a unui bun, a unei 
activități, sau a unui serviciu public, în schimbul unei redevențe. 

Concesiunile sunt calificate în funcţie de obiectul lor. Avem 
astfel: a) concesiunea de bunuri; b) concesiunea de servicii publice; c) 
concesiunea de activităţi economice. 

Închirierea bunurilor care fac parte din domeniul public este 
reglementată de art. 30 - 31 din Legea nr. 15/1990. Contractul de 
închiriere se încheie pe bază de licitație și în mod obligatoriu se va 
include clauza exploatării bunului închiriat în conformitate cu 
specificul şi destinaţia acestuia. Calitatea de locator o are autoritatea 
titulară a dreptului de proprietate publică sau cea care exercită dreptul 
de administrare, iar calitatea de locatar poate să o aibă orice persoană 
fizică sau juridică, română sau străină. 

Pentru validitatea contractului, trebuie respectată cerința legii, 
ca locatarul să fie desemnat în urma organizării unei licitații publice a 
închirierii unor astfel de bunuri. Scoaterea la licitație se face prin act 
administrativ emis de titularul dreptului. 

7.3. Darea în folosinţă gratuită a bunurilor din domeniul public. 
Un alt mod de exercitare a dreptului de proprietate publică este darea 
în folosință gratuită, reglementat succesiv de art. 86 din Legea nr. 
69/1991 şi art. 17 din Legea nr. 213/1998. Textele legale nu fac o 
distincţie între bunurile care fac parte din domeniul public şi cele care 
fac parte din domeniul privat al statului; însă este evident că şi 


bunurile proprietate publică pot constitui obiect al dării în folosință 
gratuită, textul art. 17 din Legea nr. 213/1998 făcând referire la „pot 
da imobile din patrimoniul lor în folosinţă gratuită”. În cadrul acestui 
drept, după cum rezultă din interpretarea textelor legale enunțate, se 
îmbină raportul juridic de drept administrativ cu raportul juridic de 
drept civil, îmbrăcând astfel un conținut mixt. 

În literatura juridică dreptul de folosință este definit ca acel 
drept real principal, esențialmente temporar, asupra unor bunuri 
imobile proprietate publică, constituit prin acte administrative 
individuale, cu titlu gratuit, în favoarea unei persoane juridice fără scop 
lucrativ.7li Beneficiarii sunt persoane juridice fără scop lucrativ 
(asociaţii, fundaţii etc.) care desfășoară activităţi filantropice, de 
binefacere, de utilitate publică. 

8. Stingerea dreptului de proprietate publică. Stingerea dreptului 
de administrare publică apare în mod firesc ca o simetrie a modului de 
naștere, care acționează ca un principiu în actele și faptele juridice. 

În acest sens, art. 478 Cod civil reglementează reintrarea în 
circuitul civil a unei categorii de bunuri care nu mai servesc uzului 
public. 

În legislația apărută după anul 1990, sunt prevăzute 
reglementări privind trecerea unor bunuri din domeniul public în 
domeniul privat. 

Astfel de reglementări sunt cuprinse în art. 5 din Legea nr. 
18/1991, care prevede că terenurile proprietate publică „nu pot fi 
introduse în circuitul civil decât dacă, potrivit legii, sunt dezafectate din 
domeniul public”; art. 10 din Legea nr. 213/1998, care de principiu, 
statuează că „dreptul de proprietate publică încetează dacă bunul a 
pierit ori a fost trecut în domeniul privat’. Modalitatea de trecere a 
bunurilor în domeniul privat este de natură administrativă, respectiv 
prin acte juridice de drept administrativ, care sunt hotărârile 
guvernului, hotărârile consiliilor județene sau locale, care reprezintă 
autoritățile administrative titulare, după caz. 

Introducerea în circuitul civil se realizează și în virtutea legii, 
respectiv situaţiile de constituire și reconstituire a dreptului de 
proprietate asupra terenurilor agricole din intravilanul și extravilanul 
localităților, a pădurilor şi terenurilor cu vegetaţie forestieră, 
prevăzute de art. 45, 46, 47, 48 din Legea nr. 18/1991, privind fondul 
funciar. 


Secţiunea II. 

Dreptul de proprietate privată 

1. Definiţia dreptului de proprietate. Atunci când definim dreptul 
de proprietate privată, avem în vedere în primul rând definiția 
generală a proprietăţii. Forma de proprietate privată este prevăzută de 
art. 135 alin. 2 din Constituţie. În contextul aşezării economiei 
naționale, proprietatea privată este dominantă și aceasta pentru că 
bunurile ce o compun sunt în circuitul civil general, ceea ce face 
punerea lor în valoare pentru asigurarea nevoilor materiale 
permanente ale membrilor societăţii. Din analiza făcută în secțiunea 
anterioară rezultă că proprietatea publică este scoasă din circuit civil, 
pe când proprietatea privată este caracterizată tocmai prin aceea că se 
află în comerț și cu cât circuitul ei este mai sănătos și mai rapid, are loc 
şi o dezvoltare a unei economii concurențţiale în interesul general şi 
particular al societăţii. În cadrul sistemului proprietăţii, proprietatea 
privată este regula, iar proprietatea publică prin regimul ei strict, 
constituie excepția. Garantarea ei constituțională rezultă şi din art. 41 
al legii fundamentale, care prevede că; „dreptul de proprietate privată 
și creanţele împotriva statului sunt garantate (alin. 1)', precum şi 
prevederea că: „proprietatea privată este ocrotită în mod egal de lege, 
indiferent de titular (alin.2)”. 

Proprietatea privată este reglementată într-o serie de acte 
normative, legi organice şi ordinare, printre care amintim Legea nr. 
18/1991, privind fondul funciar, modificată și republicată, Legea nr. 
69/1991, privind administraţia publică locală, Legea nr. 7/1996, 
privind publicitatea şi cadastrul funciar. Reglementarea cea mai 
completă a regimului juridic ai dreptului de proprietate privată este 
cuprinsă în Codul civil român. 

Ca terminologie, din concepţii legislative în evoluţie și de 
însușirile pe care le are, sunt folosite noţiunile de „proprietate privată”, 
„domeniul privat al statului sau al unităţilor administrativ-teritoriale”, 
ultimii termeni desemnați în funcţie de titularii acesteia. 

În literatura juridică dreptul de proprietate privată este definit 
ca fiind acel drept real subiectiv ce aparţine persoanelor. fizice, 
persoanelor juridice, statului sau unităţilor administrativ-teritoriale 
asupra bunurilor mobile și imobile, drept ce conferă tilularilor săi 
dreptul de posesie, folosinţă și dispoziţie, prerogative care se exercită în 
mod exclusiv și perpetuu, prin putere și în interes propriu, în limitele 


determinate de lege 8lii 

Proprietatea privată poate aparține oricărui subiect de drept, 
denumirea dată de domeniu privat celui care aparține statului sau 
unităților administrativ-teritoriale este doar o deosebire de nuanţă, 
nicidecum de regim juridic, care este același. 

2. Subiectele dreptului de proprietate privată. Din chiar definiția 
dată rezultă că, în principiu, dreptul de proprietate privată poate să 
aparțină oricărui subiect de drept: persoanelor fizice, persoanelor 
juridice, statului și unităților administrativ-teritoriale. 

2.1. Persoanele fizice. Orice persoană fizică poate fi subiect ai 
dreptului de proprietate. Regula este că persoanele fizice sunt în cea 
mai mare măsură subiecte ale dreptului de proprietate privată, asupra 
oricăror bunuri, mobile sau imobile, în mod nelimitat. Este de subliniat 
că posibilitatea nelimitată de a dobândi dreptul de proprietate privată 
asupra imobilelor aparține persoanelor fizice - cetățeni români. 

Excepţii de la regula că dreptul de proprietate poate fi dobândit 
neîngrădit de către persoanele fizice sunt cele prevăzute expres de 
lege. 

O primă îngrădire care priveşte persoanele fizice - cetăţeni 
români - este una de natură cantitativă, prevăzută de art. 2 (alin.2) din 
Legea nr. 54/1998, care stabileşte la 200 ha limita maximă de terenuri 
agricole pe care poate să le dobândească, prin acte între vii, o familie. 

La analiza proprietății publice am văzut că persoanele fizice nu 
pot dobândi bunuri ce formează obiectul exclusiv al proprietăţii 
publice, conform art. 135 alin. 4 din Constituţie. 

Persoanele fizice - cetăţeni străini și apatrizi - pot fi titulare ale 
imobilelor, cu excepţia terenurilor. Incapacitatea persoanelor fizice 
cetățeni străini şi apatrizi - de a dobândi terenuri a fost reglementată 
iniţial de art. 47 din Legea nr. 18/1991, anterioară Constituţiei. În teza 
finală a art. 41 (2) din Legea fundamentală se dispune: „cetățenii, 
străini și apatrizii nu pot dobândi dreptul de proprietate asupra 
terenurilor”. În concordanţă cu aceasta, art. 3 din Legea nr. 54/1998, 
textul este reprodus, rezultând incapacitatea legală a acestora de a 
dobândi proprietatea terenurilor, indiferent de categoria de folosință a 
acestora. Ei nu pot să dobândească prin acte juridice între vii sau 
pentru cauză de moarte, prin moştenire sau prin uzucapiune. 

În baza textelor legale arătate, este interzis străinilor și 
apatrizilor să dobândească proprietatea asupra terenurilor atunci 


când aceştia sunt moştenitori. În caz de moştenire, considerăm că cei 
din această categorie de persoane fizice au dreptul la echivalentul 
valoric al terenurilor a căror proprietate nu au capacitatea să le 
dobândească prin moştenire. Calitatea de moștenitor nu poate să le fie 
contestată, de aceea sunt îndreptățiţi la eliberarea certificatului de 
moştenitor de către notarul public competent, potrivit Legii nr. 
36/1995. Caracterul juridic al transmiterii universale a moştenirii îl 
îndreptățește pe străin sau apatrid la eliberarea certificatului de 
moştenitor și deci a recunoașterii calității de moştenitor, ceea ce îi dă 
vocaţie la patrimoniul defunctului în compunerea căruia intră și 
terenuri. Terenul va fi preluat de comoștenitori, dacă sunt cetăţeni 
români, sau de către stat dacă nu mai sunt alți moștenitori, în termen 
de 1 an, moștenitorul urmând a fi despăgubit în echivalent. Atunci 
când terenul va fi dobândit de stat, este trecut în domeniul privat al 
acestuia, statul participând în raporturi specifice de drept civil. În 
privinţa trecerii la stat în mod gratuit (care ar fi o sancțiune) sau prin 
plata echivalentului la valoarea reală, controversa se consideră 
înclinată în favoarea opiniei că străinul sau apatridul este îndreptățit la 
despăgubiri, deoarece statul nu se poate îmbogăţi fără justă cauză, 
Curtea Constituțională s-a pronunţat în sensul neconstituționalității 
dispoziției din Legea nr. 18/1991 (conform căreia dacă terenurile nu 
sunt înstrăinate în termen de 1 an, treceau gratuit în proprietatea 
statului), precum şi de o parte semnificativă a doctrinei.9liii 

O altă incapacitate de a fi titular ai dreptului de proprietate 
privată este cea reglementată de art. 17 din Legea nr. 85/1992, privind 
vânzarea de locuințe și spaţii cu altă destinaţie, construite din 
fondurile statului și fondurile unităților economice şi bugetare de stat, 
care prevede interdicția de a putea cumpăra locuințe de către 
persoanele fizice care nu au cetățenie română. Dreptul de a cumpăra 
este restrâns și în privința cetățenilor români, la aceia care au şi 
calitatea de chiriași ai apartamentelor respective. 

În fine, reprezentanţii instituţiilor publice care fac parte din 
adunările generale ale acţionarilor, membrii consiliului de 
administraţie şi directorii executivi ai societăţii comerciale vânzătoare 
nu pot avea calitatea de cumpărători, direct sau prin persoane 
interpuse, în cazul vânzării de active aparținând societăţilor 
comerciale la care statul sau o autoritate a administraţiei locale este 
acționar, conform O.G. nr. 88/1997 și H.G. nr. 55/1998. Este 


materializarea regulii instituită de art. 1308 pct. 2 Cod civil, în virtutea 
căruia mandatarii convenționali sau legali, împuterniciți să vândă 
bunuri pe care le au în administrare, nu le pot cumpăra. Situaţia este 
aceeași și dacă se vând active aparținând regiilor autonome. 

2.2. Persoanele juridice. Sunt titulare ale dreptului de 
proprietate privată. Persoanele juridice de drept privat sunt 
constituite din societățile comerciale cu capital privat sau cu capital 
de stat (constituite în baza Legii nr. 31/1990 și Legii nr. 15/1990), 
persoanele juridice fără scop lucrativ, asociațiile, fundaţiile, sindicatele 
(înființate prin Legea nr. 21/1924, O.G. nr. 26/2000, Legea nr. 
52/1991). 

Subiecte ale dreptului de proprietate privată sunt și societăţile 
agricole, înființate potrivit Legii nr. 36/1991, ca societăţi pe acțiuni de 
tip privat, cu personalitate juridică, dar fără scop comercial. Tot astfel, 
sunt subiecte ale acestui drept şi asociaţiile cu scop lucrativ sub forma 
cooperativelor meșteșugărești, de consum şi de credit. 

Pot fi titulare ale dreptului de proprietate privată și regiile 
autonome înființate şi organizate în baza Legii nr. 15/1990. 

Persoanele juridice de drept privat au calitatea de subiecte 
colective de drept, regimul juridic al proprietăţii private este același, 
caracterizat prin alienabilitate, sesizabilitate şi prescriptibilitate, sub 
aspect achizitiv. În privința cooperativelor meşteşugăreşti, Curtea 
Constituțională s-a pronunţat că proprietatea acestora este supusă 
regimului de drept privat, şi ca atare este neconstituțională 
prevederea art. 21 alin. 2 teza I din Decr. -lege nr. 66/1990, care 
prevede că bunurile mobile şi imobile, mijloace fixe, proprietate a 
acestor cooperative nu pot fi urmărite de creditorii lor. Prin această 
prevedere discriminatorie este încălcată prevederea art. 41 al. 2 din 
Constituţie, conform căreia proprietatea privată este ocrotită în mod 
egal de lege, indiferent de titular. 

Persoanele juridice străine pot să deţină acele bunuri care 
servesc realizării scopului pentru care au fost înființate. Legea nr. 
54/1998 dispune la art. 3, că persoanele juridice străine nu pot 
dobândi terenuri în România prin acte juridice între vii sau pentru 
cauză de moarte. Interdicţia vizează dobândire şi prin celelalte moduri 
de dobândire prevăzute de art. 644 și 645 Cod civiluzucapiunea, 
accesiunea, hotărârea judecătorească etc. 

Statul și unităţile administrativ-teritoriale, care sunt persoane 


juridice de drept public, pot fi la rândul lor titulare ale dreptului de 
proprietate privată. În cazul acestora dispoziţiile legale se referă la 
domeniul privat al statului şi unitățile administrativ-teritoriale. Legile 
organice sunt cele care fac referiri exprese la domeniul privat, sub 
ambele sale categorii de titulari. 

Astfel, Legea nr. 18/1991, în art. 6, face referire la domeniul 
privat al statului şi al unităților administrativ-teritoriale, arătând 
terenurile ce constituie obiect al acestui drept; domeniul privat este 
supus dispoziţiilor de drept comun, dacă prin lege nu se dispune altfel. 

Domeniul privat al statului și al unităților teritoriale este 
alcătuit din bunuri aflate în proprietatea acestor persoane juridice şi 
care nu sunt în regim de domeniu public, reglementat astfel de Legea 
nr. 213/1998. Legea stabilește, în art. 4, că aceşti titulari au asupra 
acestor bunuri un drept de proprietate privată. 

O prevedere similară celei cuprinse în art. 6 al Legii nr. 18/1991 
este conținută și în art. 5 al Legii nr. 213/1998, supunând regimului 
juridic de drept comun și celelalte bunuri din domeniul privat, altele 
decât terenurile. Interpretând altfel, s-ar ajunge la o suprapunere de 
texte, pe când realitatea este ca în primul caz referirile sunt exprese şi 
exclusive la terenuri, iar în al doilea caz, la orice alte bunuri din 
domeniul privat. 

Constituirea și formarea domeniului privat al statului are loc prin 
modalități de drept civil şi unele specifice numai acestui domeniu. 

Mijloacele de drept civil sunt cele reglementate de art. 644 şi 
645 Cod civil, actele juridice, edificarea unor construcții, reproducția 
materială,  accesiunea,  ocupaţiunea, uzucapiunea și hotărârea 
judecătorească. 

Mijloace specifice care nu sunt accesibile pentru alți particulari 
sunt bunurile abandonate sau fără stăpân, dobândirea succesiunilor 
vacante (art. 680 C.civ.), dezafectarea unor utilități din domeniul 
public, exercitarea dreptului de preemţiune al statului potrivit art. 52 
din Codul silvic, trecerea în proprietatea statului a bunurilor dobândite 
ilicit în condiţiile Legii nr. 115/1996. 

Regimul juridic al acestor bunuri este cel de drept comun, cu 
singura deosebire că titular ai dreptului de proprietate este statul, 
judeţul sau comuna, pe când în alte situaţii este orice persoană fizică 
sau persoana juridică de drept privat. Regimul juridic de drept comun 
este prevăzut de art. 1845 C.civil, text împărtășit şi de art. 4 partea 


finală din Legea nr. 213/1998, dacă dispozițiile exprese ale legii nu 
dispun altfel. Înstrăinarea acestor bunuri se poate face numai prin 
licitație publică și, de regulă, nu pot fi înstrăinate prin acte cu titlu 
gratuit. Orice derogare constituie excepţie și trebuie să fie expresă. 

Secţiunea III. 

Modalităţile juridice ale dreptului de proprietate 

1. Enumerare. 1liv0 Dreptul de proprietate se prezintă ca fiind 
pur şi simplu sau afectat de modalități. 

Dreptul de proprietate pur şi simplu este acel drept care 
aparține unei singure persoane și dobândit de către proprietarul său în 
mod actual, sigur și irevocabil, fără ca în existența sa patrimoniul 
acestuia să depindă de un eveniment sau de o împrejurare viitoare 
care ar putea să îl desființeze prin rezoluţiune, revocare sau anulare. 

Dreptul de proprietate afectat de modalităţi există atunci când îi 
sunt modificate caracterele generale, în sensul că existența sa în 
patrimoniul unei persoane este incertă, o altă persoană exercitând 
atributele sale, sau poate să aparțină deopotrivă și concomitent la doi 
sau mai mulţi subiecți de drept, fiecare dintre aceștia având vocaţie la 
o parte din acest drept. 

Proprietatea pură şi simplă este regula iar proprietatea afectată 
de modalităţi este excepția. 

Dreptul civil român cunoaște modalități ale dreptului de 
proprietate: a) proprietatea rezolubilă; b) proprietatea anulabilă și c) 
proprietatea comună. 

2. Proprietatea rezolubilă. Proprietatea rezolubilă există atunci 
când transferul dreptului s-a făcut printr-un act juridic afectat de o 
condiție rezolutorie. Ea se mai numește și proprietate revocabilă. Să 
presupunem că o persoană dăruiește alteia un bun, sub condiţia că 
dacă i se naşte un copil, acel bun să se întoarcă în patrimoniul său sau 
al moştenitorilor. În exemplul dat, dobânditorul este proprietar sub 
condiție rezolutorie, iar transmițătorul este proprietar sub condiție 
suspensivă. 

Condiţia rezolutorie este definită de art. 1019 C.civil, ca un 
eveniment viitor şi nesigur, a cărui îndeplinire revocă obligaţia. Soarta 
dreptului de proprietate depinde de realizarea sau nerealizarea 
evenimentului viitor şi nesigur. Suntem în prezența condiției pendente 
conditione, din punct de vedere teoretic, bunul care face obiect al 
înstrăinării este considerat că aparține la doi proprietari. Astfel, 


înstrăinătorul are un drept de proprietate supus unei condiţii 
suspensive, iar dobânditorul are un drept de proprietate supus unei 
condiţii rezolutorii. De aici rezultă că condiţia rezolutorie ce-l priveşte 
pe dobânditor are în privința transmiţătorului efectele unei condiţii 
suspensive şi invers. Adică dobânditorul este proprietarul actual și 
provizoriu, dreptul său fiind pus sub semnul incertitudinii de condiţia 
rezolutorie, iar transmițătorul are posibilitatea de a deveni 
proprietarul aceluiași lucru dacă se realizează condiția suspensivă. 

Proprietatea rezolubilă poate rezulta din convenția părților, 
existând și două cazuri când rezultă din lege. Prima situaţie este 
reglementată de art. 836 Cod civil, potrivit căruia se revocă de drept 
donațiile făcute de persoane care nu au copii sau alți descendenți la 
momentul încheierii contractului de donaţie și cărora li se naște 
ulterior un copil. A doua situaţie este reglementată de art. 937 Cod 
civil, care prevede că donațiile dintre soți sunt revocabile, făcând astfel 
incertă existența dreptului de proprietate al soțului donatar. 

Există și ipoteza afirmativă în literatura de specialitate, dată de 
art. 494 Cod civil, care prevede că o persoană care construiește pe 
terenul alteia, invocând accesiunea imobiliară artificială, poate deveni 
şi proprietar al construcției. Cât timp proprietarul terenului nu şi-a 
manifestat voința de a prelua construcţia, constructorul exercită o 
posesie corespunzătoare dreptului de proprietate rezolubilă.1lv1 

În privința efectelor proprietăţii rezolubile, deosebim trei 
situaţii: a) condiţia rezolutorie este pendinte; b) condiţia s-a realizat; c) 
condiţia nu s-a realizat. 

a) Condiţia rezolutorie este pendinte, efectul constă în aceea că 
dobânditorul sub asemenea condiție poate exercita asupra lucrului 
toate drepturile unui proprietar pur şi simplu. Drept urmare, el poate 
face asupra lucrului acte de administraţie, acte de conservare şi acte de 
dispoziție, precum şi acte de transmitere mortis causa. Actele de 
dispoziție sunt însă rezolubile potrivit principiului că nimeni nu poate 
constitui altora drepturi mai mari decât are el însuși: Nemo plus iuris 
ad alium transfere potest, quam ipso habet. 

Transmițătorul este proprietar sub condiție suspensivă, postură 
în care nu poate face asupra bunului acte de folosință iar dreptul său 
se transmite asupra moștenitorilor tot sub condiție suspensivă. El 
poate face acte de conservare a bunului. 

b) Când condiția s-a realizat, are de efect că dreptul 


dobânditorului dispare ca şi cum nu ar fi existat niciodată. 
Transmiţătorul redevine proprietar deplin și este considerat ca şi cum 
nu ar fi înstrăinat niciodată. Art. 1017 din Codul civil prevede că 
obligația sub condiţie suspensivă este aceea care depinde de un 
eveniment viitor şi nesigur și că obligația condiţională nu se 
perfectează decât după îndeplinirea evenimentului. 

Regula nu se aplică în mod absolut, fiind necesar să se facă 
distincţie între actele de dispoziție și cele de administrare. Astfel, în 
privinţa actelor de dispoziţie, efectul retroactiv al condiţiei duce la 
desființarea lor, potrivit principiului resoluto iure dantis resolvitur ius 
accipientis. 

Actele de administrare nu sunt afectate de realizarea condiţiei 
rezolutorii şi rămân valabile, pentru că asemenea acte pot şi trebuie 
făcute de orice proprietar. Actele de administrare sunt de utilitate 
generală și trebuie admis că fructele percepute rămân celui care le-a 
perceput fiind culegător de bună credinţă. 

Hotărârile judecătorești pronunţate împotriva proprietarului 
sub condiție rezolutorie pendente conditione nu sunt opozabile 
proprietarului sub condiție suspensivă, fiindcă se înfrânge principiul 
relativității efectelor lucrului judecat. Dacă este introdus parte în 
proces, hotărârea îi este opozabilă. Hotărârile date în favoarea 
proprietarului sub condiţie rezolutorie în contra terţilor folosesc 
proprietarului sub condiție suspensivă, deoarece acesta, prin 
analizarea condiţiei devine creditorul fostului dobânditor, astfel că 
poate invoca toate drepturile acestuia pe calea acțiunii oblice, conform 
art. 974 Cod civil”. 1lvi2 

c) Condiţia nu s-a realizat, dreptul proprietarului afectat de 
această condiţie se consolidează, devine definitiv. În consecinţă, toate 
actele făcute pendente conditione devin valabile, iar drepturile 
consimţite terţilor se consolidează retroactiv. În schimb, cel care 
transmite pierde dreptul retroactiv, situaţie în care actele făcute de el 
sunt considerate ca fiind revocate în mod retroactiv. 

3. Proprietatea anulabilă. Prin proprietate anulabilă se înțelege 
acea modalitate juridică a dreptului de proprietate, care apare în 
situaţia în care transferul proprietăţii de la o persoană la alta se face 
în temeiul unui act juridic lovit de nulitate relativă (anulabilă). Este 
important să fie vorba de nulitatea relativă a actului juridic, adică să 
vizeze doar interesele părților care au încheiat actul și să aibă, în 


consecință, posibilitatea confirmării exprese sau tacite de către cei 
care sunt interesaţi să invoce nulitatea. 

Fiind în cauză vorba de nulitatea relativă a actului juridic, 
acțiunea pentru anularea de către instanța judecătorească a actului 
este prescriptibilă în termenul fixat de lege, adică termenul de 3 ani, 
prevăzut de Decretul nr. 167/1958. 

Până la împlinirea termenului de prescripţie extinctivă, cel care 
a dobândit dreptul de proprietate se află în situația incertă, deoarece 
promovarea şi reușita în acțiunea în anulare va desființa retroactiv 
titlul său. 

Reținem că, dacă în cursul acestui termen, actul anulabil este 
confirmat în mod expres de către cel care putea invoca anulabilitatea 
sa, starea de fragilitate a actului dispare, iar dreptul de proprietate se 
consolidează definitiv. 

Acestea sunt şi cele două efecte ale proprietăţii anulabile. 

Primul efect, dacă actul nul este confirmat de cel îndreptăţit la 
acțiunea în anulare, se consolidează dreptul, fără ca ulterior să mai 
poată reveni sau să opună motivul de nulitate unei eventuale executări 
silite. Efectele confirmării nu se produc asupra terţilor, cu excepţia 
succesorilor universali sau creditori chirografari.1lvii3 

A1 doilea efect se produce în ipoteza când se invocă motivul de 
nulitate şi se anulează titlul proprietăţii anulabile. 

Există asemănări între efectele proprietăţii rezolubile și ale celei 
anulabile, ambele produc efecte retroactive, iar succesorul acţiunii în 
anulare are valoarea unei condiţii rezolutorii. 

4. Proprietatea comună. Noţiune. Este considerată ca fiind cea 
mai importantă modalitate a dreptului de proprietate. În cazul acestei 
proprietăţi, prerogativele dreptului aparțin împreună și concomitent 
mai multor persoane. Proprietatea comună este de două feluri: a) 
proprietatea comună pe cote părţi şi h) proprietatea comună în 
devălmășie. 

5. Proprietatea comună pe cote-părţi. Proprietatea comună pe 
cote părți sau coproprietatea, cum este numită în literatura juridică și 
în jurisprudență, este acea modalitate a proprietăţii comune, în care un 
bun aparține concomitent la mai multe persoane, fără ca bunul să fie 
fracționat în materialitatea sa. Dreptul fiecărui proprietar se întâlneşte 
cu drepturile celorlalți proprietari asupra fiecărei molecule (particule) 
ce intră în alcătuirea bunului în materialitatea sa. 


În consecință: 

a) fiecare proprietar este titular exclusiv asupra unei cote părți 
ideale, abstracte din dreptul de proprietate. Rezultă că dreptul este 
divizat, iar cota parte poate fi exprimată printr-o fracție sau printr-un 
procent, respectiv 1/3, 1/4 şi 2/4 (cote părți) sau 10%, 20% (în 
procente), fără a fi în prezenţa unui drept exclusiv. 

b) bunul care face obiectul dreptului de proprietate nu este 
fracționat în materialitatea sa. Bunul în întregul său este deţinut cu 
titlu de proprietate comună, iar drepturile copărtașilor se întâlnesc în 
fiecare dintre cele mai mici particule care alcătuiesc bunul în 
materialitatea lui. 

Cu alte cuvinte, dreptul fiecăruia se referă la întregul bun și se 
întâlnește cu dreptul celorlalți în fiecare particulă a sa, toate 
particulele împreună alcătuind bunul în materialitatea lui. La 
proprietatea pe cote părţi ceea ce este fracționat este dreptul, iar nu 
bunul în materialitatea lui. 

5.1. Proprietatea comună pe  cote-părţi și  indiviziunea. 
Apropierea dintre cele două noțiuni constă în privința regimului 
juridic şi deosebirea în privința obiectului. Proprietatea comună are ca 
obiect un bun individual, indiviziunea are ca obiect o universalitate de 
bunuri. S-a spus în literatura juridică că proprietatea comună pe cote 
părți este o modalitate a dreptului de proprietate, pe când indiviziunea 
este o modalitate a patrimoniului. 1lviii4 

Aceste drepturi ale coproprietarilor nu trebuie să fie neapărat 
egale, fracțiunile sau procentele lor diferind. 

Codul nostru civil şi legislația civilă în general nu cuprind o 
reglementare de ansamblu a coproprietățţii sau a indiviziunii. 

Există textul art. 728 şi urm. din Cod civil în titlul referitor la 
succesiuni şi la împărțeala succesorală. Însă coproprietatea şi 
indiviziunea nu sunt stări specifice succesiunii şi pot să-și aibă izvorul 
în multe alte instituții ale dreptului civil, cum sunt convențiile, 
uzucapiunea etc. 

5.1.1. Felurile proprietăţii comune pe cote-părţi. În funcţie de 
durata coproprietăţii avem: a) coproprietatea comună pe cote părți 
obişnuită sau temporară și b) coproprietatea forțată şi perpetuă. 

6. Coproprietatea comună pe cote părţi obișnuită sau temporară. 
Este coproprietatea care poate înceta prin împărțeala sau prin partajul 
bunului”. 1lix5 Coproprietatea obișnuită apare fie ca o consecinţă a 


moștenirii când în urma defunctului ori cu vocaţie succesorală mai 
mulți moștenitori şi fiecare are câte o cotă parte ideală asupra masei 
de bunuri succesorale, fie dintr-un act juridic când mai multe persoane 
dobâdesc un bun comun. 

Specific acestei forme a proprietății comune pe cote-părți este 
faptul că ea poate fi sistată oricând, sens în care orice copărtaş poate 
să-şi manifeste inițiativa. Partajul este cel care localizează dreptul de 
proprietate al copărtașului.11x6 Temeiul de drept de încetare a 
coproprietăţii prin împărțeală este art. 728 Cod civil, care are în 
materie aplicabilitate generală, el prevăzând: „un coerede poate cere 
oricând împărțeala succesiunii chiar dacă ar exista convenţii sau 
prohibiţii contrare”. 

6.1. Izvoarele dreptului de proprietate comună pe cote-părţi. 
Această formă de proprietate se poate dobândi prin modurile generale 
de dobândire a dreptului de proprietate care vor face obiect de analiză 
într-un capitol aparte, dar şi prin unele moduri specifice. 

În mod obişnuit coproprietatea apare ca o consecință a 
transmiterii moştenirii. Dreptul de proprietate exclusivă care a 
aparținut defunctului, asupra unui bun sau mase de bunuri, este 
înlocuit de moștenitorii săi dacă sunt diferiți, sau mai mulţi, fiecare 
având stabilit doar asemenea cote-părţi şi nu bunul întreg. 

Un caz special de dobândire a proprietății comune pe cote părți 
este acela al confiscării parțiale a bunurilor aparținând unei persoane 
fizice, ca sancțiune penală, contravenţională sau în baza Legii nr. 
115/1996, privind declararea şi controlul averii demnitarilor. Potrivit 
art. 18 alin. 1 din această lege, instanţa va hotărî confiscarea bunurilor 
sau a cotei-părți nejustificate, fie plata unei sume de bani, egală cu 
valoarea bunului, stabilită de instanţa pe bază de expertiză. Dreptul de 
proprietate pe cote-părți se naşte între stat, persoana fizică şi soțul 
acesteia (dacă este căsătorită). 

Tot astfel, încetarea căsătoriei prin moartea unuia dintre soți ori 
desfacerea căsătoriei prin divorț au ca efecte transformarea 
proprietăţii devălmaşe a foștilor soţi, într-o coproprietate obișnuită pe 
cote-părți. 

6.2. Drepturile copărtașilor. Principiile care reglementează 
drepturile acestei coproprietăţi sunt: 

a) copărtaşul are un drept exclusiv asupra unei părți 
determinate din bun, privit în materialitatea sa; 


b) fiecare copărtaş are un drept exclusiv numai asupra unei cote 
părți ideale din drept, drept care este însă fracționat între 
coproprietari. 

Din primul principiu, rezultă consecinţa că niciun fel de act nu 
poate fi înfăptuit cu privire la bun în materialitatea sa, fără acordul 
unanim al copărtașilor. Este regula unanimităţii. În literatura de 
specialitate şi în practica judiciară, principiul unanimităţii nu a fost 
aplicat cu rigurozitate, considerându-se că unele atribute ale dreptului 
de proprietate şi anume posesia, folosința pot fi exercitate chiar cu 
privire la întregul bun, de către fiecare proprietar în anumite limite. 

Pentru a înţelege conţinutul regulii unanimităţii este necesar să 
se facă distincție dintre actele materiale şi actele juridice. 

Actele materiale. În această privință s-a decis în practica 
judiciară, că actele de folosire materială sunt făcute de fiecare copărtaș 
care are folosinţa bunului, cu condiţia ca în exercitarea folosinţei să fie 
respectate și drepturile celorlalți. Folosința materială nu va putea să 
ducă la schimbarea destinaţiei bunului și nu poate să transforme 
modul de folosinţă fără acordul unanim al celorlalți copărtași. 

Posesia este acel atribut care poate fi exercitat de către toți 
copărtaşii ori de către unul dintre ei. Posesia permite fiecărui 
coproprietar să stăpânească bunul, simultan cu ceilalți copărtași, când 
de fapt se exercită coposesia. Copărtașul care exercită posesia se 
presupune că o face și pentru toţi ceilalți. O asemenea posesie se 
caracterizează prin echivoc, ea nu este utilă, adică nu poate duce la 
uzucapiune, pentru că operează în favoarea tuturor. Cu toate acestea, 
atunci când copărtașul a dovedit că a stăpânit doar pentru sine în mod 
exclusiv, o asemenea posesie devine utilă și poate duce la dobândirea 
dreptului de proprietate prin uzucapiune. 

Posesia este apărată pe calea acțiunii posesorii. Ea poate fi 
intentată chiar şi împotriva celorlalți coproprietari, însă este de reținut 
că acțiunile posesorii apără starea de fapt a stăpânirii bunului. 

În practica judiciară s-a decis că dacă copărtaşii nu se înţeleg nu 
se poate cere instanței să dispună partajul folosinţei bunului indiviz. 
Singura soluţie este încetarea coproprietăţii prin împărțeală, dacă nu 
s-a făcut o convenție de rămânere temporară în coproprietate. 

Folosința poate, de asemeni, să fie exercitată de către toți 
coproprietarii. Folosința creează posibilitatea utilizării bunului și 
fiecare coproprietar poate să culeagă fructele produse de acel bun, 


potrivit cu cota fiecăruia. Folosința materială este guvernată de două 
reguli: să nu schimbe destinaţia și modul de utilizare a bunului şi să nu 
împiedice exercițiul simultan și concurent al folosinţei celorlalți 
copărtași. 

Fructele culese se cuvin coproprietarului, în proprietate 
exclusivă pe măsură ce bunul frugifer le-a produs și sunt percepute, în 
raport cu cota parte ce-i revine. 

De la regula generală conform căreia fructele produse de bun se 
cuvin coproprietarilor în proporţie cu partea indiviză a fiecăruia, 
instanța supremă a făcut o distincție între fructele naturale şi fructele 
civile, pe de o parte, care nu sunt rodul muncii unuia sau mai multor 
coproprietari, și fructele industriale, pe de altă parte, care se cuvin 
exclusiv coproprietarului care a depus muncă pentru producerea lor. 
Cererea coproprietarului care nu a fost împiedicat să muncească 
pământul, dar pretinde parte din recoltă este considerată abuz de 
drept. 11xi7 

Partajul de folosință este admis doar pe cale amiabilă, prin 
înţelegere între coproprietari. Nici instanţele nu pot să admită un 
partaj de folosință.1Ixii8 Forța împrejurărilor a impus în unele situaţii 
ca instanțele să admită un statut de folosință al coproprietăţii, sau al 
partajului de folosință al unei curți comune pentru coproprietarii 
titulari asupra locuinţelor. 1Ixiii9 

Dispoziția materială asupra bunului se poate exercita numai 
dacă există consimțământul tuturor coproprietarilor. Lucrările de 
transformare, renovare, schimbare a destinaţiei nu se pot face fără 
acordul celorlalți. Actele de dispoziție materială presupun schimbarea 
calităților pe care le are bunul și pot să-l facă inutilizabil, sau, 
dimpotrivă, i se dă o altă calitate, care chiar superioară fiind nu a fost 
urmărită și nu prezintă interes pentru coproprietar. 

b) Actele juridice. Spre deosebire de actele materiale, actele 
juridice sunt cele care privesc soarta juridică a bunului și pot să le 
includă pe primele. Actele de dispoziție sunt încheiate având în vedere 
specificul coproprietăţii şi în principiu sunt guvernate de regula 
unanimităţii. Din această regulă decurge concluzia că fiecare copărtaș 
având numai o cotă ideală din dreptul de proprietate, nu poate face 
fără acordul celorlalți acte de dispoziție care să afecteze bunul în 
întregul său, sau într-o parte materială determinată. În practica 
judiciară s-a decis că dacă totuși unul dintre copărtaşi a făcut astfel de 


acte, valabilitatea lor va depinde de rezultatul împărțelii. Dacă partea 
materială din bun, sau întregul bun va intra în patrimoniul 
copărtașului care a încheiat actul, actul de dispoziţie va fi retroactiv 
validat, iar în caz contrar, va fi retroactiv desființat. Așadar actul 
juridic încheiat este afectat de o condiţie rezolutorie. Consolidarea sau 
desființarea lui depinde de rezultatul împărțelii. Consolidarea face ca 
dreptul să fie pur și simplu. Atunci când bunul înstrăinat va reveni în 
locul altui coproprietar, înstrăinarea se desființează, fiind rezolvată, în 
temeiul declarativ al împărţelii.2IxivO 

Instanța supremă a apreciat că în ipoteza în care dobânditorul 
nu cunoaște, la data încheierii actului, faptul că înstrăinătorul are 
numai calitatea de coproprietar, atunci actul respectiv este lovit de 
nulitatea relativă. Dacă ceilalți coproprietari ratifică actul de dispoziție 
făcut de un singur coproprietar fără consimțământul lor, aceasta 
echivalează cu renunțarea, față de terțul cumpărător la orice drept 
asupra bunului şi deci nulitatea este acoperită. 

În privinţa actelor de conservare și de administrare, dată fiind 
apropierea acestora de actele de dispoziţie materială, este de reținut 
că în practica judiciară au fost validate atunci când au fost făcute de un 
coproprietar cu privire la întregul bun pe temeiul unei gestiuni de 
afaceri sau al unui mandat tacit. 

S-a recunoscut de asemeni dreptul oricărui coproprietar de a 
cere revendicarea degradărilor aduse bunului comun, desființarea 
lucrărilor noi sau acordarea despăgubirilor, pe temeiul răspunderii 
civile delictuale, fără a fi nevoit să ceară consimțământul prealabil al 
celorlalți coproprietari sau de a împărți bunul indiviz. 

6.3. Drepturile copărtașilor cu privire la cota-parte ideală din 
dreptul de proprietate. După cum s-a arătat, asupra cotei-părți fiecare 
coproprietar are un drept de proprietate exclusiv. Cota-parte 
determină întinderea prerogativelor pe care fiecare coproprietar este 
îndreptăţit a le exercita asupra bunului comun. Cu alte cuvinte, oricare 
coproprietar poate înstrăina şi greva cota-parte ce i se cuvine din bun, 
fie în favoarea unui alt copărtaş, fie a unei terțe persoane. Dispoziţia 
juridică se limitează doar asupra cotei sale părți fără a avea nevoie de 
consimțământul celorlalți coproprietari. Dreptul fiecărui coproprietar 
de a dispune liber și neîngrădit de cota-parte ce-i aparține este 
justificat de principiul potrivit căruia asupra cotei părti fiecare are un 
drept propriu, exclusiv, din dreptul de proprietate care are ca obiect 


bunul comun. 

Tot în cadrul dreptului de dispoziţie juridică, coproprietarul 
poate greva cota sa parte, cu drepturile reale, pentru că prin aceasta 
nu se afectează drepturile celorlalți coproprietari asupra aceluiași bun. 
În cazul în care se intrăinează cota parte din dreptul de proprietate, 
soarta juridică a bunului rămâne neschimbată, dobânditorul cu orice 
titlu va lua locul fostului coproprietar, fiind urmată o succesiune de 
proprietari; sens în care a statuat și instanța supremă.2lxvl 

Niciunul dintre coproprietari nu poate să dispună de soarta 
materială a bunului, deoarece cota nu este determinată, individualizată, 
ea purtând asupra fiecărei părți din bunul comun. Dispoziţia 
materială aparţine tuturor și poate fi exercitată numai cu 
consimțământul unanim al tuturor coproprietarilor. Dispoziţia 
materială presupune că afectează substanța sau natura bunului, 
schimbându-i utilitatea, sau chiar făcându-l lipsit de orice utilitate (ex. 
În caz de distrugere) şi de aceea este necesar acordul unanim al 
coproprietarilor. 

6.4. Obligaţiile coproprietarilor. Dacă în precedent am văzut care 
sunt drepturile coproprietarilor este locul unde trebuie arătat că ei au 
şi obligaţii. Coproprietarii au o serie de obligaţii cu privire la 
întrebuințarea, conservarea și administrarea bunului indiviz. 

Regula generală acceptată de literatura juridică și în practica 
judiciară este aceea că fiecare coproprietar este obligat, proporțional 
cu cota de proprietate, să contribuie la suportarea cheltuielilor care 
constau în activități de întrebuințare, conservare și administrare cu 
privire la bunul obiect ai dreptului de proprietate comună. Aceste 
cheltuieli pot fi datorate unuia dintre coproprietari ori unei terțe 
persoane. 2Ixvi2 

Unele din aceste obligații sunt stabilite ope legis, cum este cazul 
celei instituite de art. 74 din Legea nr. 18/1991, prin care se prevede 
în sarcina tuturor coproprietarilor unui teren agricol, obligația de a 
asigura cultivarea şi protecţia solului, în art. 75 şi 76 ale legii 
stabilindu-se și sancțiuni pentru neîndeplinirea acestei dispoziţii 
imperative. 

6.5. Încetarea coproprietăţii obișnuite sau temporare. Având 
caracter vremelnic, coproprietatea obişnuită poate înceta prin mai 
multe moduri: 

a) prin acte juridice încheiate între copărtași sau între aceştia şi 


terți; prin această din urmă operaţiune, toți coproprietarii înstrăinează 
bunul comun în favoarea terţului; 

b) prin uzucapiune, când unul dintre coproprietari a intervertit 
posesia echivocă în posesie utilă, opunând acte publice de rezistență 
față de ceilalți coproprietari; 

c) exproprierea bunului pentru cauză de utilitate publică; 

d) pieirea sau distrugerea bunului prin voinţa titularului sau 
datorită forței majore; 

e) partajul sau împărțeala. 

Partajul este modul specific şi cel mai frecvent de încetare a 
coproprietăţii şi are o semnificaţie juridică deosebită. 

În literatura juridică împărţeala este definită ca operațiunea 
juridică prin care încetează starea de coproprietate ori de indiviziune, în 
sensul că bunul sau bunurile stăpânite pe cote-părţi sunt împărţite 
materialmente între copărtași, fiecare devenind proprietar exclusiv 
asupra unei părţi determinate sau asupra unui bun dintre cele care 
formează obiectul coproprietăţii. 2 Ixvii 3 Dreptul de proprietate 
comună se transformă într-un drept exclusiv. 

Partajul sau împărțeala sunt reglementate în art. 728 - 750 C.civ. 
şi în Legea nr. 603/1943 pentru simplificarea împărţelii judiciare. 
Aceste texte, deşi se referă la materia succesiunilor, sunt aplicabile și 
în celelalte cazuri de încetare a coproprietăţii. Natura juridică și 
regulile aplicabile indiviziunii succesorale nu diferă în mod esențial, 
de natura și regimul aplicabil coproprietăţii, acesta constituind 
obiectul de analiză în cadrul teoriei drepturilor reale. Literatura 
juridică a preconizat de lege ferenda că ieşirea din indiviziune și 
coproprietatea să fie reglementate în capitolul referitor la proprietate. 
2lxviii4 

Prin O.U.G. nr. 138/2000 a fost introdus în Codul de procedură 
civilă Cap. VII/1 intitulat „Procedura împărţelii judiciare”, care este 
reglementată ca procedura în art. 673/1 - 673/14, iar în art. VIII se 
prevede că pe data intrării în vigoare a ordonanţei se abrogă 
Decretul-lege nr. 603/1943, pentru simplificarea procedurii împărțelii 
judiciare. 

Din cuprinsul art. 728 C.civil, rezultă că dreptul oricărui 
coproprietar de a cere partajul este imprescriptibil. Concepută de 
legiuitor ca stare vremelnică, copărtașii au la dispoziție posibilitatea 
de a sista această stare de coproprietate atunci când ei o doresc. 


Raţiunile pentru care legiuitorul, edictând art.728 Cod civil, a 
fost determinat să preconizeze cât mai grabnic lichidarea indiviziunii, 
constau în faptul că sunt posibile abuzuri din partea coproprietarului 
care se află în posesia bunului, există pericolul uzurpării dreptului prin 
uzucapiune şi o serie de dificultăți în administrare, care sunt tot atâtea 
surse de conflicte nedorite. Cu toată îngăduința pe care și-o pot acorda 
reciproc coproprietarii, principiile proprietăţii şi exercitarea efectivă a 
prerogativelor proprietăţii este în realitate stânjenită. Indiviziunea 
este apreciată ca „anti-economică” (Josserand) şi, de aceea, dispoziția 
art.728 Cod civil este de ordine publică, drept consecinţă orice 
obligație asumată de copărtași de menţinere pe timp nedefinit a 
indiviziunii este lovită de nulitate absolută. 

Atunci când prelungirea indiviziunii le este convenabilă 
copărtașşilor, sunt oferite de legiuitor mijloacele tehnice să o facă. 
Conform alin. 2 al art. 728 din Cod, coindivizării pot încheia convenții 
pentru menținerea stării de indiviziune pe timp de 5 ani, putând să 
reînnoiască convenţia lor, la expirarea acestui termen suspensiv. 

Convenţia coproprietarilor de rămânere în indiviziune trebuie 
să prevadă expres durata, care poate fi de maxim 5 ani şi nicidecum 
perpetuă, iar dacă nu prevede o durată, apreciem că este nulă și nu se 
poate prezuma că a fost făcută pe durata maximă prevăzută de text. 
Acest drept îl au coproprietarii, de unde rezultă că prin dispoziție 
testamentară nu se poate impune succesorilor rămânerea în 
indiviziune. 

Lichidarea indiviziunii se realizează prin mai multe feluri: prin 
convenții, prin succesiune, prin împărțeală. 

Prin convenţie are loc atunci când toți coproprietarii 
înstrăinează către un tert dobânditor bunul care face obiect al 
coproprietăţii. Alienarea drepturilor indivize se poate face și către 
unul dintre coproprietari, care astfel dobândind cotele-părți ale 
copărtaşilor devine proprietar exclusiv asupra întregului bun. 

Transmisiunile de drepturi succesorale asupra bunului indiviz 
au ca efect lichidarea indiviziunii, atunci când aceste drepturi sunt 
culese de un singur moștenitor. Proprietatea indiviză reconstituie, prin 
succesiunea între coindivizări, dreptul de proprietate deplin în 
persoana unui coindivizar. 

Împărţeala sau partajul este apreciată ca fiind cea mai obişnuită 
cale de lichidare a indiviziunii. Ea se poate realiza în două moduri: 


a) prin învoiala părților (partajul convențional) şi b) prin justiţie 
(partaj judiciar). 

a) Partajul convenţional se realizează în mod voluntar, prin 
acordul tuturor copărtașilor, convenţia de împărţeală trebuind să 
îndeplinească toate condiţiile de validitate ale unui act juridic.2Ixix5 
Specific pentru partajul voluntar, condiţiile sunt prevăzute de art.730 
Cod civil şi anume: 

— Toţi coproprietarii să fie prezenţi cu ocazia efectuării 
partajului. Explicaţia acestei condiţii o găsim în aceea că partajul 
voluntar este o adevărată convenție, care trebuie să cuprindă, pentru 
a-şi produce efectele, consimțămintele tuturor coproprietarilor, să 
exprime voința comună a acestora; 

— Toţi copărtașii să aibă capacitatea de exercițiu. Pentru minori 
sau interzişi este necesar acordul ocrotitorului legal, sau, după caz, al 
autorității tutelare competente; 

— Coproprietarii să convină asupra modalității de șiștare a 
coproprietăţii cu privire la bunul care face obiectul acelei 
coproprietăți. 

Neîndeplinirea condiţiilor prevăzute de art.730 al.1 din Cod civil 
atrage după sine nulitatea relativă. În privinţa condiţiilor de formă, 
legea civilă nu prevede ad validitatem respectarea unor formalități 
pentru încheierea partajului voluntar. El poate fi încheiat în principiu 
în orice formă, inclusiv verbal. Forma scrisă a partajului voluntar se 
impune ad probationem şi pentru a împlini neajunsurile legate de 
întocmirea unor formalități de publicitate.21xx6 

În doctrină şi jurisprudenţă s-a decis că existenţa şi dovada unui 
partaj voluntar face inadmisibilă ulterior acțiunea pentru efectuarea 
partajului judiciar.21xxi7 

b) Partajul judiciar sau împărţeala judecătorească intervine 
atunci când nu s-a putut realiza partajul voluntar sau în cazurile când 
acesta este obligatoriu. În cele mai dese situaţii, justificarea partajului 
judiciar este determinată de neînțelegerile coindivizărilor. 

Prin acțiunea de partaj coindivizării urmăresc ca dreptul indiviz 
al fiecăruia dintre ei pe care îl au asupra bunului sau a masei de bunuri 
supuse împărțelii, să fie înlocuit cu un drept exclusiv și diviz asupra 
unor bunuri precis determinate, concrete, care să fie atribuite în lotul 
ce revine fiecăruia dintre copărtași și astfel să înceteze imixtiunile 
celorlalți în modul de exercitare a atributelor dreptului de proprietate. 


Sunt consacrate trei cauze legale ale obligativităţii partajului 
judiciar, și anume: 

— Când un copărtaş nu este prezent la rezolvarea indiviziunii 
prin împărțeală și nu este nici reprezentat, prin mandatar cu procură 
specială; 

— Atunci când unul dintre coindivizări este minor sau interzis 
prin sentința judecătorească definitivă și irevocabilă, iar autoritatea 
tutelară nu a autorizat actul de împărţeală voluntară; 

— Atunci când cel puțin unul dintre coindivizări se opune 
actului de împărțeală prin convenția părților. 

Procedura împărțelii judiciare este reglementată în prezent de 
art.673/1 - 673/14 din C.porc. civilă.2Ixxii8 Modalităţile concrete de 
realizare a partajului judiciar sunt: 

a) partajarea în natură a bunului sau a bunurilor care fac 
obiectul indiviziunii. Atribuirea în natură are loc prin formarea de 
loturi egale cu numărul coproprietarilor. Împărțeala în natură este 
regula și este prevăzută de art.673/5 al.2 din C.porc. civ, care stabileşte 
că instanța va face împărțeala în natură, procedând la formarea de 
loturi și la atribuirea lor. Prin modalitatea de realizare a partajului în 
natură se realizează o echilibrare mai eficientă a intereselor 
economice, ale copărtaşilor, pentru că vizează bunuri care intră în 
conținutul dreptului real de proprietate şi nu o echivalență a acestuia. 
În cazul formării de loturi în natură care nu sunt echilibrate valoric, 
această echilibrare se va face prin plata unor sulte valorice 
proporționale de către cei care au primit mai mult, către cei care au 
primit mai puţin. 

b) atribuirea bunului în proprietatea exclusivă a unuia dintre 
copărtași, ceilalți copărtaşi urmând să primească echivalentul bănesc 
al cotelor la care au dreptul. La această modalitate se recurge când 
bunul (de regulă unul singur) nu poate fi partajat comod în natură, 
deoarece este indivizibil, s-ar distruge prin formarea mai multor 
bunuri din el, împărțeala în natură este imposibilă sau 
neeconomicoasă pentru că bunul ar fi fărâmițat excesiv. Astfel se va 
pune capăt coproprietăţii, prin atribuirea bunului unuia dintre 
copărtași, urmând ca ceilalți să primească echivalentul în bani al 
valorii la care au dreptul. Pentru ca atribuirea să fie echitabilă se va 
aprecia în raport de o serie de împrejurări, cum sunt: cotele părți ale 
copărtașşilor, natura bunului, ocupaţia copărtașilor, timpul de folosire, 


nevoia de acel bun, profesia legată de acel bun, posibilități de punere 
în valoare etc. În practica judecătorească au fost stabilite criterii 
pentru atribuire, în cazul în care copărtașii nu convin, asupra căruia 
dintre ei să i se atribuie bunul indiviz.2Ixxiii9 Criterii de atribuire sunt 
prevăzute expres la art. 673/9 C.porc. civ. care se referă atât la 
formarea cât și la atribuirea loturilor, astfel ,... instanța va ține seama, 
după caz, și de acordul părţilor, mărimea cotei părţii ce se cuvine 
fiecăruia, natura bunurilor, domiciliul și ocupaţia părţilor, faptul că unii 
dintre coproprietari, înainte de a cere împărțeala au făcut construcţii, 
îmbunătăţiri cu acordul coproprietarilor sau alte asemenea”. 

Cel căruia i se atribuie bunul aflat în indiviziune va fi obligat să 
plătească celorlalți copărtași sume bănești cu titlu de sultă, 
proporțional cu cotele de proprietate deținute în bunul supus 
partajului. Dacă părțile nu se înțeleg cu privire la valoarea bunului, 
instanţa va administra probe pentru evaluare. Practica instanțelor este 
că se va dispune efectuarea unei expertize, atât pentru formarea 
loturilor cât şi pentru stabilirea valorii de circulaţie a bunului sau 
masei de bunuri supuse împărţelii; sens în care dispune şi art.673/6 
din C.porc. civ. 

c) vânzarea bunului și împărţirea echivalentului bănesc, este 
ultima modalitate ce va fi folosită dacă bunul nu este partajabil în 
natură și niciunul dintre copărtași nu doreşte să-l preia în lotul său. 
Vânzarea se va realiza prin bună învoială, dacă toți copărtașii şi-au dat 
acordul, sau prin licitație publică, dacă acest acord nu poate fi obținut. 
Prețul rezultat va fi distribuit între copărtaşi proporțional cu cota 
fiecăruia. 

Dacă obiect al partajului este un teren extravilan iar cumpărător 
este un terț, vânzarea se va face cu respectarea dreptului de 
preemţiune reglementat de Legea nr. 54/1998. 

Dacă în cadrul licitației adjudecător este unul dintre copărtaşi, 
nu sunt aplicabile regulile privitoare la preemțiune deoarece, datorită 
caracterului retroactiv al partajului, nu suntem în prezența unei 
înstrăinări. Achizitor prin licitație nu poate fi un cetățean străin sau 
apatrid şi pentru cetăţenii români nu se poate depăși suprafața de 200 
ha în echivalent agricol. 

6.6 Efectele partajului. Partajul este declarativ de drepturi în 
condiţiile art.786  C.civil. Datorită efectului declarativ acesta 
retroactivează până la momentul nașterii coproprietăţii. Cota parte de 


proprietate rezultată din indiviziune se transformă retroactiv în drept 
de proprietate exclusivă asupra bunului sau masei de bunuri atribuite 
fiecărei părţi. În caz de vânzare a bunului indiviz de către un 
coproprietar, dreptul se consolidează dacă bunul a fost atribuit 
coproprietarului înstrăinător ca efect al partajului. Actele încheiate de 
către ceilalți copărtași nu sunt opozabile copărtașului căruia i-a 
revenit bunul prin partaj, el având situaţia unui terț. 

Efectul declarativ al partajului absoarbe perioada de indiviziune 
(coproprietate temporară) ceea ce face să consolideze sau dimpotrivă, 
să desființeze, actele juridice încheiate de copărtași cu privire la bunul 
indiviz în raport de împrejurarea dacă bunul cade sau nu în lotul celui 
care a încheiat actul. Fac excepţie actele de dispoziție încheiate de un 
coproprietar cu acordul celorlalți sau dacă terțul a fost de bună 
credință având reprezentarea eronată, dar de neînlăturat că tratează 
cu titularul dreptului.3IxxivO 

7. Coproprietatea pe cote-părți forţată şi perpetuă. 

7.1 Noţiune. Coproprietatea forțată și perpetuă este acea formă 
de proprietate comună pe cote părți care se caracterizează prin faptul 
că există şi se menține independent de voința coproprietarilor, pentru 
că în cele mai dese cazuri se răsfrânge asupra unor bunuri numite 
accesorii deoarece acestea deservesc alte bunuri numite principale. 
Aceste bunuri, prin natura și prin destinaţia lor fiind folosite de mai 
mulți proprietari nu pot fi împărțite. Perpetuitatea coproprietăţii 
comportă asupra bunului accesoriu și este dată de destinaţia 
permanentă pe care el o are de a servi bunul principal. 

Această coproprietate este forțată, deoarece există şi se menţine 
independent și în afara voinţei copărtașilor. Ea este perpetuă datorită 
scopului sau destinaţiei permanente căreia îi sunt afectate bunurile 
respective. 

Caracterul accesoriu al coproprietăţii forțate sau perpetue este 
considerat în literatura juridică ca fiind impropriu, 3lxxv1 adică faptul 
că bunurile care formează obiectul acestei coproprietăţi se află într-o 
poziție accesorie, față de alte bunuri aflate în proprietate 
exclusivă.3Ixxvi2 De aici rezultă că avem două categorii de drepturi de 
proprietate: 

a) dreptul de proprietate exclusivă, ce aparține fiecărui 
proprietar asupra bunului principal; 

b) dreptul de proprietate comună, pe cote părți, forțată sau 


perpetuă, asupra bunurilor considerate accesorii, pe lângă bunurile 
principale, drept ce aparţine tuturor coproprietarilor. Între cele două 
există o ierarhizare juridică potrivit principiului accesorium sequitur 
principale, cu alte cuvinte coproprietatea forțată şi perpetuă urmează 
soarta juridică a bunului principal. Asupra lui nu se pot face acte de 
dispoziție separate, acest lucru este posibil numai împreună și 
concomitent cu acte de dispoziție asupra bunului principal. 

7.2. Cazurile de coproprietate forțată şi perpetuă. În legislaţia 
civilă şi în literatura juridică sunt menționate următoarele cazuri de 
coproprietate forțată şi perpetuă: 

a) coproprietatea forțată asupra părţilor şi dotărilor comune din 
clădirile cu mai multe apartamente de locuit sau alte spaţii decât 
locuința, aflate în proprietate exclusivă sau în proprietate comună pe 
cote părți obișnuită sau temporară; 

b) coproprietatea lucrurilor comune necesare sau utile pentru 
folosirea a doua imobile învecinate (drumuri, izvoare, poteci); 

c) coproprietatea forțată a despărţiturilor dintre două imobile 
(zid, gard, şanţ); 

d) coproprietatea forțată asupra bunurilor considerate ca 
bunuri de familie (tablouri, hârtii de familie, locuri de veci). 

e) Situaţia clădirilor cu mai multe apartamente - reglementată 
în România pentru prima dată prin Legea nr. 3/1927 (art.57), impusă 
de evoluţia demografică a țării şi dezvoltarea construcţiilor de locuințe, 
când asupra unor părți din clădire destinate să servească pe 
apartamente -, a pus o serie de probleme practice a modului de 
exercitare a dreptului de proprietate în privința acestor părți. 
Reglementările au fost modificate prin legile 4/1973 şi 5/1973, prin 
intrarea unor noi norme în vigoare. După 1989, astfel de reglementări 
au fost introduse prin Legea 50/1991, cu referire la regimul juridic al 
coproprietăţii forțate asupra părților comune din clădirile cu mai 
multe apartamente. Tot astfel, în conformitate cu art.14 din Decr. -lege 
nr. 61/1990 privind vânzarea de locuințe construite din fondurile 
statului către populaţie, art.36 din legea nr. 50/1991 privind 
autorizarea executării construcţiilor şi respectiv art.10 din legea nr. 
85/1992 privind vânzarea de locuinţe și spaţii cu altă destinație 
construite din fondurile statului și din fondurile unităţilor economice, 
se prevede că, în cazul în care într-o clădire sunt mai multe 
apartamente sau spaţii cu altă destinaţie, având proprietari diferiți, 


odată cu dreptul de proprietate asupra acestora, se transmite și se 
dobândește și dreptul de proprietate pe cote-părți din construcţiile, 
instalaţiile şi dotările care prin natura lor, nu se pot folosi decât în 
comun. 

În prezent regimul juridic al coproprietăţii forțate și perpetue 
asupra părților comune din clădirile cu mai multe apartamente îl 
reprezintă legea nr. 114/1996 - legea locuinţei, în care se află inclus 
regulamentul cadru al asociaţiilor de proprietari. În art.3 alin.1 lit. e 
această modalitate a dreptului de coproprietate este definită astfel: 
„prin proprietate comună se înţeleg toate părțile dintr-o clădire aflată în 
proprietat, care nu sunt apartamente și care sunt destinate folosirii în 
comun de către toţi coproprietarii din acea clădire”. În Anexă sunt 
enumerate toate părțile clădirii care sunt de folosință comună și, deci, 
în coproprietate forțată: terenurile de sub clădire, curtea, fundaţia, 
structura de rezistență, acoperișul, terasele, coșurile de fum, scările, 
holurile, pivnițele, subsolurile, casa scării, ascensoarele. La acestea se 
adaugă elemente de folosință comună aduse ulterior ca dotări: 
conductele de apă, sisteme de încălzire, paratrăsnete, antene, etc. 

7.3. Drepturile și obligaţiile coproprietarilor.3lxxvii3 

a) Drepturile coproprietarilor, în cazul coproprietăţii forțate şi 
perpetue, sunt mai largi decât drepturile coproprietarilor privind 
proprietatea comună pe cote-părți obișnuită sau temporară, 
comportarea lor exteriorizându-se adesea ca şi când ar avea un drept 
de proprietate exclusivă. Fiecare din coproprietari poate poseda și 
folosi bunul obiect al coproprietăţii forțate și perpetue, fără a avea 
nevoie de consimțământul celorlalți coproprietari, cu respectarea a 
doua limite: 

— Prin folosința exercitată să nu aducă atingere dreptului egal 
şi reciproc al celorlalți coproprietari, care au drepturi concurente şi de 
aceeași natură. Nu interesează mărimea cotei părți ideale și abstracte, 
cât deține coproprietarul din bun. De exemplu, proprietarul unui 
apartament compus dintr-o singură cameră și dependinţe dintr-un 
bloc cu mai multe apartamente deşi are o cotă-parte mai mică din 
dotările comune, nu i se poate limita potrivit cotei sale folosirea 
scărilor, liftului, acoperișului etc. 

— Actele de folosinţă trebuie exercitate numai pentru utilizarea 
bunului principal (proprietate exclusivă), pentru a cărui exploatare 
este destinat bunul accesoriu (aflat în coproprietate forțată), în 


armonie cu interesul celorlalți coproprietari. 

b) Obligaţiile coproprietarilor în cadrul coproprietăţii forțate 
sunt de a suporta, proporțional cu partea fiecăruia, toate cheltuielile de 
întreținere și conservare a bunului comun, obiect al acestei 
coproprietăţi. Această obligație subzistă numai cât subzistă şi dreptul 
de proprietate asupra bunului principal. Atunci când acest drept 
încetează, proprietarii urmează să fie exoneraţți și de suportarea 
cheltuielilor aferente părții de coproprietate forțată. 

Actele de dispoziţie încheiate de proprietar în privința bunului 
care face obiectul dreptului de proprietate exclusivă, au consecinţe, de 
drept şi la înstrăinarea cotei-părți a bunului aflat în coproprietate 
forțată. În schimb coproprietarul nu poate încheia acte de înstrăinare 
separate cu privire la bunul aflat în coproprietate forțată. 

7.4. Încetarea coproprietăţii forțate. 

Dacă proprietatea comună pe cote-părți obișnuite sau 
temporară poate înceta oricând, la cererea oricărui coproprietar, în 
schimb coproprietatea forțată va continua să existe pe întreaga durată 
a existenţei imobilului cu mai multe apartamente sau până la încetarea 
împrejurării de fapt care a născut coproprietatea. 

Totuşi există cazuri de încetare a coproprietăţii forțate. 

Acestea sunt: 

a) Încetarea coproprietăţii forțate prin acordul tuturor 
coproprietarilor. Acest mod de încetare este creaţia practicii judiciare, 
care a decis că: „starea de indiviziune forțată asupra părţilor comune 
poate să înceteze, dacă există acordul tuturor coproprietarilor, dar nu 
împotriva voinţei lor, refuzul unui coproprietar de a consimţi neputând 
fi considerat ca o exercitare abuzivă a dreptului său'.3Ixxviii4 Partajul 
este posibil numai dacă bunul comun prin natura sa poate fi împărțit. 

b) Încetarea coproprietăţii forţate atunci când nu se mai impune 
cu necesitate a fi menţinută. Tot în practica judiciară s-a decis astfel, 
spre exemplu, podul unei clădiri aflat în folosință comună, care poate fi 
partajat comod în natură fără a fi lezate în niciun fel interesele 
coproprietarilor.3Ixxix5 S-a mai decis că atunci când suprafața unei 
curți o depăşeşte pe cea normală, porțiunea respectivă de teren poate 
fi împărțită, fără ca, admițând atare acțiune, instanța judecătorească să 
înfrângă principiul general al coproprietăţii forțate; 

c) Încetarea coproprietăţii forţate atunci când un coproprietar 
dobândește proprietatea exclusivă a întregului imobil, de la ceilalţi 


coproprietari. Este cazul în care un coproprietar dobândește şi 
proprietăţile celorlalți, până atunci exclusive, părțile comune nu mai 
deservesc bunuri principale aparținând de mai mulţi coproprietari și 
atunci coproprietatea forțată se transformă în proprietate exclusivă. 

d) Pieirea integrală a bunului aflat în coproprietate. Dispărând 
obiectul coproprietății în mod logic dispare şi coproprietatea. 

8. Dreptul de proprietate comună în devălmășie 

8.1. Noţiune. Dreptul de proprietate în devălmăşie este o formă a 
proprietății comune în conformitate cu care bunurile care fac obiectul 
acesteia aparțin nedivizat, nefracționat tuturor titularilor care pur şi 
simplu îl stăpânesc împreună. Devălmășia poate rezulta din lege sau 
din convenţia părților. 

Caracteristica principală a dreptului de proprietate comună în 
devălmășie rezidă în faptul că titularii acestui drept nu cunosc nici 
întinderea dreptului lor de proprietate, nici cota parte ce le revine și 
nici bunurile ce aparțin fiecăruia în parte, în materialitatea lor. 

Dacă în trecut această formă de coproprietate avea o mai largă 
aplicabilitate practică, în prezent legislaţia noastră civilă nu cuprinde o 
reglementare generală a dreptului de proprietate comună în 
devălmășie. Noţiunea proprietății devălmașe se desprinde din 
prevederile Codului familiei (art.30 şi 35) cu aportul jurisprudenţei și 
al doctrinei, configurându-i apoi caracterele pe care se bazează. 

8.2. Caracterizare și cazurile de proprietate comună în 
devălmășie. Singurul caz de devălmășşie legală își are temeiul în 
comunitatea de bunuri a soţilor rezultată din căsătorie. Obiect al 
acestui drept de proprietate îl constituie bunurile dobândite de oricare 
din soți, în timpul căsătoriei, în proprietate. Comunitatea de bunuri a 
soţilor este prevăzută de art.30 C.familiei și este constituită dintr-o 
universalitate de drepturi și obligaţii. Din textul legal arătat se 
desprinde că proprietatea în devălmășie a soţilor are ca obiect numai 
acele bunuri care au fost dobândite de către ei sau de oricare din ei în 
timpul căsătoriei. 

Nașterea şi menţinerea raporturilor de proprietate comună în 
devălmășie sunt determinate de existența căsătoriei dintre soți. 
Subiect ai dreptului de proprietate comună în devălmășie poate fi 
numai acea persoană care se află căsătorită, cei doi soți împreună sunt 
titulari ai acestui drept de proprietate. El subzistă pe durata căsătoriei. 

Dreptul de proprietate comună în devălmășie al soţilor nu se 


confundă și nu se identifică cu comunitatea de bunuri a soţilor, aceasta 
din urmă o conține și pe cea dintâi. Cele două noțiuni își păstrează însă 
distincţia, ca de la o parte la întreg, ca de la gen la specie, comunitatea 
matrimonială de bunuri constituind genul, iar devălmășia, specia. 

În cadrul comunității de bunuri a soţilor, constituie obiectul 
proprietăţii lor comune și deci se află în devălmășie numai acele 
bunuri asupra cărora ei au un drept de proprietate în înţelesul art. 30 
alin. 1 din C.familiei: „Bunurile dobândite în timpul căsătoriei de către 
oricare dintre soţi, sunt de la data dobândirii lor, bunuri comune ale 
soților”. Bunurile proprii ale fiecărui soţ, care sunt enumerate de art. 
31 C. familiei, nu intră în sfera bunurilor comune. 

Aşadar, devălmășşia este caracterizată ca acea situaţie juridică în 
care soţii stăpânesc în comun un bun sau o universalitate de bunuri 
asupra cărora au un drept de proprietate sau un alt drept real, fără ca 
să i se cunoască de la început întinderea sau bunurile ce îi aparțin în 
materialitatea lor. Devălmăşia se poate realiza ca modalitate și asupra 
altor drepturi reale, cum ar fi, spre exemplu, asupra terenului 
concesionat pentru a constitui împreună o locuință, sau de uzufruct, 
superficie etc. 

Devălmășia poate rezulta și din convenţia părților, când două 
sau mai multe persoane, îşi exprimă acordul de voință în mod expres, 
prin care să convină ca bunuri pe care le dobândesc împreună sau 
separat să aibă natura juridică de proprietate devălmașă, sau să 
convină asupra constituirii în devălmășie în privința unui alt drept real. 
Particularitatea constă în aceea că până la încetarea raporturilor de 
proprietate comună în devălmăşie când se transformă în coproprietate 
pe cote-părți stabilită pentru fiecare coproprietar, niciunul din ei nu 
poate să dispună, prin acte între vii, de dreptul de proprietate 
devălmaș. Aceasta este consecința faptului că titularul dreptului de 
proprietate comună în devălmășie nu are o cotă-parte determinată, 
concretă din drept. 

În practică, codevălmășia convenţională o întâlnim atunci când 
înainte de căsătorie, viitorii soți convieţuiesc și achiziționează imobile 
pe numele unuia dintre ei, cu contribuția comună și ei convin ca 
imobilul să devină bun comun, iar ulterior se căsătoresc, imobilul va 
avea regim juridic de bun comun. Pentru perioada conviețuirii 
anterioare actului căsătoriei, temeiul proprietății devălmaşe îl 
constituie convenția părților. 


8.3. Exercitarea dreptului de proprietate comună în devălmășie. 
În principiu, ca orice drept de proprietate, și dreptul de proprietate 
comună în devălmășie are în conținutul său atributele de posesie, 
folosință şi dispoziție. Exercitarea atributelor pe care le conferă 
dreptul de proprietate prezintă unele particularități care sunt 
determinate de natura intrinsecă a relaţiilor dintre titularii acestui 
drept. Trăsătura cea mai elocventă a modului de exercitare a dreptului 
de proprietate în devălmășie este dată de regimul juridic legal instituit 
în cadrul comunităţii de bunuri a soţilor. Relaţiile dintre soți sunt 
bazate pe deplina egalitate a acestora în hotărârile pe care le iau în 
privința patrimoniului comun. Art. 35 din C. familiei organizează 
modul de exercitare a atributelor dreptului de proprietate comună în 
devălmăşie. 

Rezultă din textul acestui articol că soţii pot să stabilească de 
comun acord, modul în care vor exercita acest drept. Codul familiei, în 
teza I a art. 35, a instituit prezumția mandatului tacit reciproc: „Oricare 
dintre soţi, exercitând singur aceste drepturi, este socotit că are și 
consimțământul celuilalt soț’. Prezumția mandatului tacit reciproc 
satisface siguranţa circuitului civil, pe care îl fluidizează, apără actele 
juridice încheiate cu terții și în același timp înlesnește administrarea și 
gospodărirea împreună de către soţi a bunurilor lor comune. 
Prezumția constă în aceea că, atunci când unul dintre soți exercită 
prerogativele asupra bunurilor comune, se presupune că acționează 
atât în nume propriu cât și al soţului, pe care îl reprezintă. În privinţa 
bunurilor, aceea instituită în favoarea posesorului care înstrăinează, 
de art. 1909 C.civ. Suprapunerea celor două prezumțţii pune deseori în 
practică dificultatea de a stabili care dintre ele este mai puternică şi se 
aplică în speţă. Terţul dobânditor nu este obligat să-și pună această 
problemă, el trebuind doar să fie de bună credință. Terțul este apărat 
în dublă ipostază, în primul rând că încheie actul juridic cu un posesor 
al bunului mobil, împrejurare care creează aparenţa dreptului, posesia 
exteriorizată este și un mijloc de publicitate și în al doilea rând, pe 
baza prezumției mandatului tacit dintre soţi, dar care priveşte în mai 
mare măsură raporturile dintre ei. Prezumția este favorabilă pentru 
terțul care a încheiat actul juridic pentru că el nu este obligat să 
verifice dacă la încheierea actului şi-au dat consimțământul ambii soți. 
Dacă terțul este complice la actul juridic efectuat de soţul dispunător, 
fiind de rea-credinţă și a cunoscut opoziţia celuilalt soţ, acel act este 


sancționat cu nulitatea relativă. 

Prezumția mandatului tacit reciproc între soţi este relativă, ea 
putând fi înlăturată prin dovada contrară, anume că celălalt soţ s-a 
opus la încheierea actului sau că nu a dat mandat cu privire la un 
anumit act. Uneori opunerea unuia dintre soți de a consimţi la 
încheierea unui act juridic nu este justificată și îmbracă forma abuzului 
de drept şi în mod vădit prin această atitudine prejudiciază 
comunitatea de bunuri. 

Mandatul tacit reciproc poate fi restrâns prin voinţa comună a 
soţilor sau unilateral prin voința unuia dintre soți de a se opune la 
anumite acte juridice sau la anumite categorii de bunuri mobile.3Ixxx6 
Mandatul tacit între soţi este limitat de lege la bunurile mobile. El nu 
se aplică şi ca atare este exceptat în privința actelor de dispoziție cu 
privire la terenurile şi construcţiile, bunuri comune. Art. 35 al. 2, în 
partea finală, prevede că niciunul dintre soți nu poate înstrăina și nici 
nu poate greva un teren sau o construcţie ce face parte din bunurile 
comune, dacă nu are consimțământul expres al celuilalt soț. 
Consimțământul expres se poate realiza fie prin participarea efectivă a 
ambilor soți la încheierea actului juridic, fie unul din soţi dă un mandat 
special de reprezentare celuilalt soţ, care va încheia singur actul juridic. 
Existenţa consimțământului soţului care nu a participat nemijlocit la 
încheierea actului juridic nu presupune în mod obligatoriu semnarea 
acestuia și de către soţul respectiv. Împrejurarea că și el şi-a dat 
consimțământul va putea fi dovedită de către cel interesat prin orice 
mijloc de probă, chiar dacă înscrisul a fost semnat numai de către unul 
dintre aceştia. 

Dispoziția din art. 35 al. 2 C.fam. constituie o măsură de 
protecție pentru soți, în interes particular. Ca atare sancţiunea este 
nulitatea relativă și poate fi invocată numai de către soţul care nu și-a 
dat consimțământul, tot el putând să confirme actul nul relativ. 

8.4. Încetarea dreptului de proprietate comună în devălmăşie. 
Proprietatea comună în devălmășie fiind în legislaţia actuală specifică 
căsătoriei, există pe toată durata căsătoriei. 

În consecinţă, această modalitate de proprietate încetează odată 
cu desfacerea sau încetarea căsătoriei. Teoretic, în oricare din aceste 
momente, dreptul de proprietate devălmașă se transformă într-o 
proprietate pe cote-părţi; dacă nu se dispune altfel, de regulă ambele 
cote-părți sunt egale. În cadrul operaţiunii de împărțeală este 


determinată cu exactitate întinderea drepturilor dintre foștii soţi și 
bunurile materiale ce vor deveni proprietate exclusivă a fiecăruia 
dintre ei. Împărțirea are loc după regulile de la partaj, deja analizate în 
secțiunea anterioară, prin bună învoială între soți, iar dacă nu se 
înţeleg va hotărî instanța judecătorească. 

Pentru motive temeinice, bunurile comune pot fi supuse 
împărţelii, la cererea oricăruia, în conformitate cu art. 36 al. 2 din 
C.familiei. Aceasta este o măsură excepțională şi este luată atunci când 
interese legitime ale soţilor reclamă împărţirea bunurilor comune. 

Soții pot să solicite și instanța poate să dispună împărțeala, în 
întregime sau numai în parte, a bunurilor care alcătuiesc obiectul 
dreptului de proprietate comună, bunurile atribuite în lotul unuia 
dintre ei devin bunuri proprii ale acestuia. 

Codul familiei prevede în art. 33 că proprietatea comună în 
devălmășie poate înceta în timpul căsătoriei și la cererea creditorilor 
personali ai soților în măsura necesară acoperirii creanţelor lor. 
Efectul este același, adică bunurile împărțite devin obiectul dreptului 
de proprietate exclusivă al fiecăruia dintre soți. 

Este de reținut că la data încetării coproprietăţii în devălmăşie 
ca urmare a încetării sau desfacerii căsătoriei, această proprietate se 
transformă într-o proprietate comună pe cote-părți determinabile. 
Prezumția de egalitate a cotelor poate fi combătută atunci când unul 
dintre soţi, după criterii consacrate în practica judiciară, dovedeşte că 
are o contribuţie substanţial mai mare la dobândirea bunurilor 
comune. 

În cazul încetării căsătoriei ca urmare a decesului unuia dintre 
soți, se naște pe data decesului care este şi data deschiderii succesiunii, 
în mod automat starea de indiviziune pe cote părți între soțul 
supraviețuitor şi moştenitorii soțului decedat. 

8.5. Asemănări și deosebiri între proprietatea comună pe 
cote-părţi și proprietatea comună în devălmășie. Fiind două forme ale 
aceleiași modalități a dreptului de proprietate comună, între ele există 
asemănări şi deosebiri. 

8.5.0. Asemănări: 

1. În ambele cazuri există concomitent mai mulţi titulari ai 
dreptului de proprietate asupra aceluiași bun sau aceleiași mase de 
bunuri, nefracționate în materialitatea lor; 

2. În ambele situaţii titularii pot stabili de comun acord asupra 


modului de organizare a exercitării prerogativelor dreptului de 
proprietate, fiecare dintre titulari având calitatea de subiect de drept 
de sine stătător; 

3. În ambele situaţii coproprietatea încetează prin partaj 
desfășurat după aceleași norme, cu excepţia coproprietăţii forțate şi 
perpetue. 

8.5.b. Deosebiri: 

1. În cadrul dreptului de proprietate comună pe cote-părţi 
fiecare coproprietar are determinată o cotă-parte ideală și abstractă 
din dreptul de proprietate asupra bunului comun. Titularii dreptului 
de proprietate comună în devălmășie nu au determinată o asemenea 
cotă-parte, atâta timp cât există comunitatea de bunuri 
nerecunoscându-se întinderea exactă a drepturilor ce se cuvin 
fiecăruia. 

2. Dreptul de proprietate comună pe cote-părți se naște şi poate 
exista indiferent de titularii săi (persoane fizice sau juridice), de drept 
public sau de drept privat, neavând semnificaţie calitatea copărtașilor. 

În schimb proprietatea comună în devălmăşie are un caracter 
intuitu personae, în cazul celei legale este condiționată de calitatea de 
soți a copărtașilor. 

3. Izvorul coproprietății pe cote-părți este legea, convenția, 
succesiunea, uzucapiunea etc. Izvorul coproprietăţii devălmașe este, 
de regulă, uzucapiunea etc. Izvorul coproprietății devălmaşe este, de 
regulă, legea (comunitatea matrimonială a soţilor) şi cu totul 
excepțional convenția. 

4. Dreptul de dispoziţie şi al celorlalte prerogative ale 
proprietăţii este diferit. Coproprietarii pe cote-părţi pot înstrăina fără 
acordul celorlalți cota-parte din dreptul asupra bunului, poate să 
dispună liber şi neîngrădit după propria voință. Proprietarii 
codevălmași, neavând determinată întinderea drepturilor lor, nu se 
pot bucura de un drept de dispoziţie. După cum s-a văzut, prezumția 
mandatului tacit reciproc instituită de codul familiei are reguli mai 
restrânse şi nu atât de largi față de cele pe care le are proprietarul 
cotei părți. 

5. Împărţirea bunurilor sau masei de bunuri care fac obiectul 
coproprietăţii pe cote-părţi, se face având în vedere cota-parte 
predeterminată a fiecărui coproprietar, a cărei întindere este dinainte 
cunoscută (ex. 1/3; 3/5; 2/4, 20%, 30% etc). La împărțirea bunurilor 


comune ale soților aflați în devălmășie prezumția de egalitate a 
participării lor este relativă, împărțirea se face potrivit criteriului 
contribuției fiecărui soț la dobândirea bunurilor comune. 

6. La coproprietatea comună pe cote-părți obișnuită sau 
temporară se aplică regula unanimităţii în exercitarea atributelor care 
alcătuiesc conţinutul dreptului de proprietate (administrare, folosință, 
conservare), adică numai în măsura în care nu aduc atingere folosinţei 
concomitente a celorlalți proprietari şi nu schimbă destinația 
bunurilor respective. 

Exercitarea proprietății comune în devălmășie este organizată 
prin lege fiind instituit mandatul tacit reciproc, în virtutea căruia se fac 
acte de administrare şi folosință asupra bunurilor comune, fără 
consimțământul celuilalt soț. Desigur se au în vedere limitările aduse 
actelor de dispoziţie asupra bunurilor imobile. Fiecare soț acționează 
şi în calitate de reprezentant al celuilalt. 

Note bibliografice: 

Capitolul IV. 

POSESIA 

Secțiunea I. 

Noţiunea și elementele posesiei 

1. Noţiunea posesiei 

Posesiunea are semnificație juridică pentru că este pusă 
realitatea aparentă în relaţie cu dreptul. Ea constă în stăpânirea de fapt 
asupra unui lucru corporal. Sub aspect istoric, instituția posesiunii 
apare în legătură cu folosirea ogorului public (ager publicus). El 
aparținea statului roman și era dat în folosință persoanelor particulare, 
existând astfel o posesiune privată în folosul cetăţenilor.1Ixxxi 

Etimologia cuvântului provine din verbul latin possidere, care 
înseamnă a sta pe ceva, a stăpânii, a poseda un bun. La început, starea 
de fapt a posesiunii nu era ocrotită de drept. Treptat s-a simţit nevoia 
şi s-a impus ocrotirea posesiunii, chiar dacă posesorul nu era şi 
proprietarul terenului. Cuceririle Romei s-au extins, la început pe 
teritoriile Italiei şi mai apoi în afara hotarelor acesteia. Pământurile 
învinșilor au intrat în patrimoniul, statului care a permis cetățenilor şi 
altor categorii de persoane să le ocupe faptic și să le cultive în 
schimbul unor sume de bani. Cetăţenii şi păturile spoliate de pământ, 
dar care îl foloseau fără să mai fie proprietari, aveau între ei o serie de 
neînțelegeri şi conflicte, a căror soluţionare era dificilă pentru că nu 


puteau utiliza acțiunea în revendicare, nefiind proprietari. Pentru a 
soluţiona conflictele între cetățenii romani privitoare la delimitări, 
hotărnicii, precum şi între cetățeni și băștinași, odinioară proprietari, a 
apărut necesitatea unui instrument juridic, pentru apărarea posesiunii 
aşa-ziselor interdicte (interdicta). Prin mijlocirea interdictelor s-au 
creat și măsuri de protecție a posesiei în sensul respectării unor 
situaţii de fapt anterior existente. 

Conceptul de posesiune a stat în permanenţă în preocuparea 
doctrinei juridice. În secolul al XIX-lea apar două mari curente: 
doctrina lui K. Savigny2Ixxxii, după care posesiunea era legată într-un 
cerc restrâns, fără a fi o instituţie, având postulatul „animus et corpus, 
animus domini, animus rem sibi habendi, animus possidentis”. Al doilea 
curent, reprezentat de doctrina lui R. lhering3Ixxxiii, care se abate de 
la acest postulat, gravitând spre o nouă definiţie, legată de scopul 
economic, folosința după destinaţie a obiectului, posesiunea fiind 
manifestarea exterioară a voinței unei persoane, „prin care această 
persoană aduce un nex cu sine, un obiect în relaţiunile sale totale sau 
parțiale, prin care acel obiect se prezintă, că de fapt ei îi aparține”. 
Relația dintre persoană și obiect înființează posesiunea, prin 
stăpânirea acestuia. 

În codul civil român posesiunea este definită de art. 1846 alin. 2: 
„Posesiunea este deținerea unui lucru sau folosirea de un drept, 
exercitată una sau alta, de noi înșine sau de altul în numele nostru”. În 
acest sens, este reluată definiția după textul art. 2228 din Codul civil, 
francez: „Posesiunea este deținerea sau folosinţa unui lucru sau a unui 
drept pe care-l avem sau pe care-l exercităm prin noi înșine sau prin 
altul, care îl are sau îl exercită în numele nostru”. 

În doctrina civilistă franceză şi în cea română, definițiile date 
posesiei de cele două coduri au fost criticate.4lxxxiv Astfel, s-au adus 
critici definiției pentru folosirea terminologiei de deţinere, care 
juridicește diferă de cel de poseie şi ar fi pe cale să creeze confuzie. Mai 
departe, sintagma „deținerea unui lucru” ar însemna deținerea precară, 
însă precaristul nu este un posesor veritabil. Tot astfel, legiuitorul a 
greşit când a inclus în definiția posesiei „folosirea de un drept, 
deoarece posesia este o simplă stare de fapt care se poate exercita 
chiar împotriva titularului dreptului. Nu de fiecare dată posesorul are 
şi un drept asupra lucrului. Atunci când posesorul este însuși 
proprietarul lucrului, posesia este un atribut ai dreptului de 


proprietate. Proprietatea este o stare de drept, pe când posesia este o 
stare de fapt. Este adevărat că în majoritatea covârșitoare a situațiilor 
posesorul este una și aceeași persoană cu proprietarul. Însă este tot 
atât de adevărat că sunt multe cazuri în care posesia unui bun este 
exercitată de o persoană şi proprietarul de drept este altă persoană. 
Prima are stăpânirea faptică a lucrului, iar a doua are dreptul abstract 
de proprietate. 

Din interpretarea dată de doctrină textului legal, se desprinde 
că posesia poate fi definită ca exercițiul unei puteri de fapt, care dă 
posibilitatea posesorului de a se comporta față de lucru ca și când ar fi 
adevăratul titular ai dreptului real, căruia îi coprespunde în mod 
normal puterea de fapt exercitată prin acte materiale și acte 
juridice.5lxxxv 

Posesia este o stare de fapt independentă de dreptul real, ea 
este apărată de lege, recunoscându-i-se efecte juridice specifice. 
Protecţia juridică a posesiei ca stare de fapt este acordată de legiuitor 
fără ca titularul să fie proprietar, protecția putând fi invocată şi 
împotriva proprietarului. 

Apărarea posesiei ca stare de fapt are menirea de a apăra 
indirect şi starea de drept, probaţiunea este cu mult simplificată, 
pentru că posesia este vizibilă, este publică și rezultă din elementele ei 
exterioare. 

Justificarea ce i se poate aduce legiuitorului român asupra 
definiției pe care o dă posesiei constă în aceea că nu o priveşte ca pe o 
instituție distinctă, ci o privește ca pe o aparenţă, adică o realitate 
faptică care stă în anticamera dreptului. Starea de fapt trebuie, de 
regulă, să fie conformă cu situaţii de fapt care au o influență 
covârşitoare asupra raporturilor sociale şi dreptul, în mod excepţional, 
i se aliniază. 

În codul civil român noţiunea de posesie vine ca o condiţionare 
esențială a uzucapiunii, rezultând aceasta din alin. 2 al art. 1846, după 
ce în alin. 1 fondează prescripția pe faptul posesiei. 

Posesia nu poate fi restrânsă la unul din efectele la care poate să 
ducă și anume, dobândirea proprietăţii prin uzucapiune. 

Ideea de principiu este că posesia reprezintă o stăpânire faptică, 
o realitate materială și exterioară, o putere fizică şi recunoscută ca 
atare din punct de vedere juridic independent de puterea de drept 
care rămâne abstractă. Dacă stăpânitor este titularul dreptului 


subiectiv, posesia se desprinde ca un atribut al acelei situaţii de drept - 
jus possesionis. Când posesia este o stare de fapt, fără ca titularul 
dreptului să se identifice cu posesorul, pentru că la baza ei stau rațiuni 
puternice de ordin social, legiuitorul îi recunoaște unele efecte. 

S-a considerat că noțiunea de posesie desemnează în același 
timp faptul generator şi dreptul generat de acel fapt, deoarece acestea 
sunt unite unul de altul: posesia ca stare de fapt este condiţia 
permanentă a dreptului derivat din ea, că faptul generator ai dreptului 
şi dreptul însuşi se confundă, dreptul se naște împreună cu faptul şi 
dispare odată cu el. 6lxxxvi 

2. Elementele posesiei. Posesia are două elemente constitutive: 
corpus şi animus. 

2.1. Elementul corpus, este elementul material şi presupune 
contactul nemijlocit şi constă în stăpânirea materială a bunului, adică 
în realizarea de acte materiale de deținere și folosire a bunului. Printre 
asemenea acte sunt: păstrarea unui bun, culegerea fructelor, repararea 
unor părți ale bunului (acoperișul clădirii), transformări, adăugări etc. 
Elementul corpus al posesiei se poate concretiza și în acte juridice 
referitoate la acel bun: împrumut de folosință, închiriere, 
vânzare-cumpărare etc. 

Este important de reținut că stăpânirea materială a bunului se 
manifestă diferit de posesor, având în vedere natura fizică a bunului, în 
funcție de dreptul real care se exercită. Astfel, posesia se exercită 
diferit pentru un imobil față de cea privind un bun mobil, un 
uzufructuar are comportamentul diferit de al unui superficiar, ea 
rezultând din titlul respectiv. Tot aşa, posesia servituțţii se limitează la 
acte materiale exterioare specifice acelei servituți. Acest element 
presupune exercitarea de către posesor personal, sau prin intermediul 
altei persoane, cum ar fi mandatarul, locatarul etc. Cel care posedă 
pentru altul - corpore alienanu are elementul corpus, bunăoară 
mandatarul posedă pentru mandant. 

2.2. Elementul animus, denumit şi psihologic sau intenţionat, 
constă în intenţia sau voinţa celui care posedă de a exercita stăpânirea 
lucrului pentru sine, adică sub nume de proprietar sau în calitate de 
titular al altui drept real. S-a afirmat că posesorul are animus domini 
sau animus sibi habendi. Elementul psihologic a făcut obiectul 
confruntării între două teorii obiective a lui Ihering. În teoria lui 
Savigny, posesorul are pe plan subiectiv de ales una dintre două 


atitudini, putând exercita simple acte materiale când îi lipseşte animus 
domini, sau, dimpotrivă, poate să deţină lucrul în numele său sau 
pentru sine, fără a se recunoaşte altuia un drept real. Se consideră că 
posesia depinde exclusiv de direcția și conţinutul intenţiei 
deținătorului lucrului. 

S-a considerat că genialitatea lui R. Ihering a spulberat această 
teorie, pentru că eliminând din conceptul posesiunii „animus domini”, 
se lărgeşte cercul posesiunii şi că nu este nevoie de ele. Elementul 
psihologic de a poseda ca un adevărat proprietar, din care să rezulte 
intenția de a poseda, este mai dificil de dovedit, ea putând să oscileze 
între posesor sau simplu detentor. De aceea el propune voința 
societății, exprimată în norme juridice, care acceptă efectele unei 
posesii propriu-zise numai unor raporturi care corespund intereselor 
generale ale statului. Dreptul obiectiv stabilește existența posesiei sau 
detenţiei și nu voinţa subiectivă a autorului. Dreptul privat german și 
elvețian sunt puternic influențate de concepția lui Ihering. Abordarea 
pe plan subiectiv, legată de intenţia de a deţine a posesorului, 
aparținând lui Savigny, a fost împărtășită de codul civil francez şi codul 
civil român. 7lxxxvii 

În dreptul nostru civil este prevăzută la art. 1854 din Cod o 
prezumție legală simplă (juris tantum) privind existenţa intenţiei pe 
care o are deținătorul lucrului de a poseda pentru sine sub nume de 
proprietar. Aceasta urmează posibilitatea de a înlătura dificultăţile 
legate de dovada elementului animus, prezumția creând posibilitatea 
probei contrarii. 

Lipsa elementului psihologic intenţional face ca cel care deţine 
bunul să nu aibă calitatea de posesor, plasându-l calitativ în aceea de 
simplu detentor precar. 

2.3. Posesia şi detenţia precară. Între posesie și detenţie precară 
există un element comun, anume exercitarea în egală măsură a 
stăpânirii fizice asupra lucrului, având fiecare elementul corpus. 

Deosebirea dintre cele două noțiuni prin aceea că detentorul 
precar este lipsit de elementul animus, lipsindu-i intenţia de a se 
comporta ca și titularul dreptului de proprietate sau altui drept real. 
Ceea ce îi lipseşte detentorului precar este animus sibi habendi, ceea ce 
îl distinge de posesor. Detenţia este definită de art. 1853 C.civil, 
reieşind din acest text că nu este o simplă stare de fapt, ci o situaţie 
juridică bine conturată. Ea are la bază dublarea stării de fapt a 


elementului corpus cu un titlu rezultând dintr-un act juridic, din lege 
sau dintr-o hotărâre judecătorească, care este temeiul exercitării 
puterii fizice asupra lucrului. Au calitatea de detentori precari: 
locatorul, comodatarul, depozitarul, creditorul gajist cu deposedare etc, 
toți aceștia deţinând bunul în baza unui titlu şi deci stăpânirea lor nu 
este una de fapt prin întrunirea celor două elemente constitutive ale 
posesiei. În această privință, art. 1853 C.civil prevede că actele 
exercitate asupra bunului altuia, sub nume precar, adică în calitate de 
locatori, depozitari, uzufructuari, nu constituie o posesiune sub nume 
de proprietar. Pentru motivul că detentorul precar posedă pentru altul, 
precaritatea este echivalentă cu lipsa posesiei. Detentorul precar are 
obligaţia restituirii bunului la încetarea raportului juridic pe care se 
întemeiază, astfel rezultând că el nu va putea invoca posesia utilă 
pentru dobândirea proprietății prin uzucapiune.8lxxxviii Prezumția 
de neintervertire este prevăzută de art. 1855 C.civil şi este valabilă 
atâta timp cât nu a intervenit un titlu care să îi schimbe caracterul, 
aceasta putând avea loc numai în condiţiile art. 1858 C.civ,, şi anume: a) 
când deţinătorul lucrului primeşte cu bună-credinţă de la o a treia 
persoană, alta decât adevăratul proprietar, un titlu translativ de 
proprietate în privința bunurilor ce le deține; b) când deţinătorul 
neagă manifest dreptul celui de la care deţine posesiunea prin acte de 
rezistență la exercițiul dreptului său; c) când detentorul transmite 
posesiunea lucrului, printr-un act cu titlu particular translativ de 
proprietate, unei persoane care este de bună-credință; d) când 
transmisiunea posesiunii, din partea deținătorului la altul, se face 
printr-un act cu titlu universal, dacă succesorul universal este de 
bună-credinţă. 

Textul art. 1859 C.civil susține ipoteza, dispunând că: „În toate 
cazurile când posesiunea aceluiași lucru trece pe rând în mai multe 
mâini, fiecare posesor începe, în persoana sa, o nouă posesiune, fără a 
distinge dacă strămutarea posesiunii s-a făcut în mod singular sau 
universal, lucrativ sau oneros'. Buna conduită constă în faptul că 
moștenitorul nu ştia că defunctul avea calitatea de detentor precar. 
Soluţia este criticabilă, deoarece moștenitorul succedând în drepturile 
şi obligaţiile defunctului nu ar trebui să aibă mai multe drepturi decât 
defunctul. Dacă prin dobândirea unei succesiuni se permite 
transformarea detenţiei în posesie, înseamnă a conferi succesorului 
mai multe drepturi decât cele pe care le-a avut defunctul în viață şi 


totodată înseamnă a conferi succesorului, universal sau cu titlu 
universal, o calitate, nouă, pe care, de vreme ce defunctul nu a avut-o 
în timpul vieţii, nu putea să o transmită.9Ixxxix 

Tot detentor precar este apreciat în practica judiciară cel care 
deține bunul ca urmare a unui antecontract de vânzare-cumpărare, 
până în momentul perfectării actului în formă autentică.I1xcO 

2.4. Dobândirea și pierderea posesiei. 

2.4.1. Dobândirea posesiei. Posesia se dobândește prin întrunirea 
celor două elemente - corpus şi animus. 

Elementul material al posesiei poate fi dobândit și exercitat fie 
printr-un fapt unilateral al posesorului, când realizează posesia pentru 
altul, cum este cazul locatarului, depozitarului, comodatarului etc. 

Cel ce se pretinde posesor este necesar să dovedească că sunt 
întrunite cele două elemente. 

De regulă, ambele elemente trebuie exercitate de aceeași 
persoană. În privinţa elementului intenţional, trebuie să fie întrunit de 
persoana celui care posedă, făcând excepţie persoanele lipsite de 
capacitate de exercițiu, în ce-i priveşte acest element exercitându-se 
prin reprezentanții lor legali. Elementul material, poate fi exercitat şi 
prin reprezentant. 

2.4.2. Pierderea posesiei. Posesia se pierde dacă unul sau ambele 
elemente care au dus la constituirea ei, dispar. Dacă posesorul 
înstrăinează sau abandonează bunul, dispar ambele elemente ale 
posesiei. Elementele constitutive ale posesiei pot să dispară pe rând 
sau deodată. Dacă lucrul a trecut în mâna unui terţ, sau dacă a pierit, 
elementul material nu mai este întrunit. Elementul intenţional este 
pierdut de posesor atunci când posesorul înstrăinează lucrul, obiect al 
posesiei, bunăoară la un cumpărător. Cumpărătorul, deși a devenit 
proprietar, lasă lucrul mai departe în detenţia celui de la care l-a 
primit și care devine astfel chiriașul său. Această operațiune este 
denumită constitut posesor, fiind în prezența ipotezei că vânzătorul 
devine un simplu detentor precar, el nemaiavând animus ci doar 
corpus. 

2.4.3. Dovada posesiei, se face prin probarea existenţei 
concomitente a elementelor sale componente. Elementul material al 
posesiei este mai ușor de dovedit datorită caracterului său aparent. 
Fiind vorba de un fapt material, posesia poate fi dovedită prin orice 
mijloc de probă, care să contureze certitudinea stăpânirii faptice şi 


efective. 

Elementul psihologic, intențional, care ţine de voința internă, 
este mai greu de dovedit. Pentru a ușura sarcina probei, legiuitorul a 
instituit o prezumție legală, legând dovada acestuia de conexiunea cu 
existența și aparența elementului material. Prezumția relativă este 
instituită de art. 1854 C.civil, fiind permisă dovada contrară, prin care 
să se ajungă la concluzia că pârâtul este doar un detentor precar. 

3. Calitățile și viciile posesiei. 

Pentru a fi valabilă, posesia, pe lângă elementele sale 
constitutive care semnalează împrejurarea că există, trebuie să 
întrunească unele calități. Ele sunt prevăzute de art. 1847 C.civil, fiind 
necesare pentru producerea efectelor juridice ale posesiei, adică 
pentru a face ca posesia să fi utilă. Textul legal care condiționează 
posesia utilă pentru cel mai important dintre efectele sale, dobândirea 
dreptului de proprietate prin prescripţie achizitivă, dispune că: „Ca să 
poată prescrie, se cere o posesie continuă, neîntreruptă, netulburată, 
publică și sub nume de proprietar”. Pe lângă aceste calităţi, în literatura 
juridică şi în practica judiciară s-a apreciat că pentru a fi utilă trebuie 
să aibă o calitate în plus: neechivocul. 

3.1. Calitățile posesiei. 

Continuitatea este calitatea posesiei care presupune că faptele 
de stăpânire ale unui bun se realizează în mod continuu, cu 
regularitatea pe care o cere natura bunului. Continuitatea şi 
intermitența sunt chestiuni de fapt lăsate la aprecierea instanţelor. De 
exemplu continuitatea posesiei unei case de vacanţă este îndeplinită 
dacă este locuită în zilele libere şi perioadele de vacanţă, restul 
timpului sunt intermitențe normale. Continuitatea posesiei este 
întotdeauna prezumată. Prezumția instituită de art. 185 C.civil, 
operează în sensul că posesorul actual probează că a posedat, într-un 
moment dat, fiind astfel presupus că a posedat în timpul intermediar. 
Pentru a fi acoperită condiţia continuității, intermitenţele trebuie să fie 
anticipate sau urmate de acte de stăpânire a bunului. 

Posesia trebuie să fie neîntreruptă, pentru că întreruperea este 
o cauză care duce la desființarea posesiei. Continuitatea este 
atitudinea pozitivă, este opera posesorului, s-a spus în doctrină că 
„discontinuitatea este o boală a posesiei, pe când întreruperea este 
moartea ei” 1xci1. Dacă continuitatea se datorează faptei posesorului, 
întreruperea conduce la pierderea posesiei. Întreruperea poate fi, 


potrivit art. 1863 C.civil, naturală sau civilă. Este naturală când 
posesorul rămâne lipsit mai mult de un an de folosinţa lucrului prin 
intervenția unei alte persoane, sau când bunul este declarat 
neprescriptibil (ex., devine proprietate publică). Întreruperea este civilă 
când posesorul este acționat în judecată, când se formulează un act 
începător de executare, executarea unui titlu, sau prin recunoașterea 
de către posesor a dreptului celui împotriva căruia prescrie. 
Întreruperea duce la pierderea posesiei, ea în realitate nu este un 
simplu viciu, pentru că este însăşi absenţa posesiei. 

Posesia să fie netulburată este o calitate care arată că trebuie să 
fie paşnică şi să se desfăşoare de-a lungul existenţei sale tot în astfel de 
condiții. Posesia să nu se fondeze pe acte de violență, art. 1851 
prevăzând că „posesia este tulburată când este fondată sau conservată 
prin acte de violenţă în contra sau din partea adversarului”. Violenţa 
este fizică şi morală, trebuind să lipsească pe toată durata posesiei, 
pentru că posesia nu poate fi nici începută și nici conservată prin acte 
de violenţă. 

Posesia să fie publică, adică exercitată în văzul tuturor, fiind 
cunoscută de toți cei care ar putea avea vreo legătură cu posesorul sau 
bunul asupra căruia se exercită. Codul civil nu conţine o reglementare 
pozitivă privind publicitatea posesiei, dar definește posesia 
clandestină sau nepublică la art. 1852 C.civil. Publicitatea posesiei 
trebuie să fie de așa natură pentru ca proprietarul să poată afla că este 
îndreptată împotriva lui, nefiind obligatoriu să aibă efectiv cunoştinţă 
de faptul că bunul său este posedat de altă persoană. Este necesar ca 
posesia, pentru a fi aptă de a prescrie, să fie exercitată public pe toată 
durata ei. Posesia devine utilă sau încetează de a fi utilă în măsura în 
care devine sau încetează de a fi publică. 

Posesia să fie sub nume de proprietar, însemnând prin acesta că 
posesorul se comportă față de bunul pe care îl posedă ca un adevărat 
proprietar. Posesorul stăpâneşte bunul pentru sine, deosebindu-se de 
detentorul precar, care foloseşte bunul pentru altul. Potrivit art. 1854 
C.civil, posesorul este prezumat că posedă pentru sine, sub nume de 
proprietar, dacă nu se face dovada că posesorul a început să posede 
pentru altul. 

Posesia să fie neechivocă. Inechivocul posesiei nu este o calitate 
reglementată de codul civil, autorii de specialitate considerând că este 
justificată neintroducerea după modelul francez, a acestei condiții, 


pentru că se confruntă cu precaritatea. Totuși, echivocul nu se 
confundă cu precaritatea. Posesia este echivocă atunci când nu se știe 
cu siguranță dacă există animus sibi habendi. Astfel, s-a decis că 
succesorii nu pot uzucapa unii împotriva celorlalți bunurile care 
constituie masa succesorală, deoarece folosesc, unii pentru alţii, 
bunurile rămase de la autorul lor și, deci, posesia este echivocă.Ixcii2 
Este situația oricărei stări de indiviziune, în care actele oricărui 
coindivizar sunt prezumate a fi făcute și pentru ceilalţi. În cazul 
echivocului, posesia există, dar este viciată. În cazul precarității 
lipseşte însăşi calitatea de posesor. 

3.2. Viciile posesiei sunt contrare calităţilor posesiei şi au 
consecința că înlătură aptitudinea posesiei de a constitui un fapt 
juridic şi a produce efectele juridice ale acestuia. Ele sunt: 
discontinuitatea,  clandestinitatea, violența şi  echivocul, ultimul 
nereglementat expres de cod. 

Discontinuitatea este prevăzută de art. 1848 C.civil: „posesiunea 
este discontinuă când posesorul exercită în mod neregulat, adică cu 
intermitențe anormale”. Discontinuitatea este viciul continuității. 

Discontinuitatea este un viciu cu caracter temporar adică ea 
durează până când actele de stăpânire devin regulate şi normale. Este 
un viciu absolut, poate fi invocat de către orice persoană interesată să 
anihileze efectele posesiei. După încetarea discontinuității, posesia va 
putea renaște, în cazul în care în persoana posesorului se vor reuni și 
se vor păstra cele două elemente constitutive ale posesiei. 

Violenţa este contrariul calității posesiei de a fi netulburată. În 
conformitate cu art. 1851 C.civil: „posesia este tulburată când este 
fondată sau conservată prin acte de violență, în contra sau din partea 
adversarului”. În textul corespunzător al Codului francez se face 
referire numai la violența din momentul intrării în posesie, practica 
instanțelor franceze a pretins, pentru a-i recunoaște efectele, ca 
posesia să fie pașnică pe toată durata sa. Ixciii3 

Din lectura textului citat ar rezulta la o primă vedere că a 
interzice atât violenţa activă cât și violența pasivă, exercitată în scop 
de apărare, nu este de natură a vicia posesia, pentru că este inechitabil 
şi injust a obliga pe cineva să suporte consecinţele dăunătoare ale unor 
acte şi fapte săvârşite de către o altă persoană. Doctrina a apreciat că 
numai violența activă constituie viciu al posesiei. De asemeni, nici 
violențele manifestate la intervale de timp foarte mari nu alterează 


calitatea posesiei, rămânând sub protecţia dreptului. 1xciv4 

Violenţa este materială şi morală. În jurisprudenţa de după anul 
1989 s-a apreciat că violența morală constă în temerea insuflată 
fostului proprietar de către regimul comunist de a revendica un bun 
imobil. S-a reținut că preluarea imobilelor s-a făcut abuziv și prin 
obstrucționarea proprietarului, prin măsuri de autoritate excesivă 
calificate ca acte de violenţă fizică şi de aceea a fost nelegitimă, pentru 
că ulterior s-a transformat în violență morală, menţinută până la 
schimbarea sistemului politic. Proprietarul nu a putut acționa din 
impedimente rezultate ale constrângerii morale, impuse de sistemul 
de constrângere juridică al regimului. 1xcv5 

Violenţa reprezintă un viciu al posesiei doar în raporturile 
dintre posesor şi acela împotriva căruia este îndreptată, numai acesta 
este îndreptăţit să invoce pentru a împiedica efectele posesiei. Rezultă 
că violența este un viciu relativ, deci terții nu o pot invoca. Având 
caracter temporar, încetarea violenţei face să înceapă o nouă posesie. 

Clandestinitatea este viciul publicității posesiei. Publicitatea 
înseamnă că posesia bunului să fie de acel fel încât orice persoană să 
poată lua cunoştinţă de existența sa. Trebuie să existe doar 
posibilitatea, nefiind dobligatoriu ca proprietarul împotriva căruia se 
exercită să şi cunoască obligatoriu această împrejurare. 

Atunci când actele de stăpânire sunt exercitate pe ascuns, şi este 
exclusă posibilitatea să fie cunoscută de ceilalți, posesia nu mai este 
compatibilă cu scopul său și astfel este afectată de viciul 
clandestinităţii. Viciul nu există dacă partea adversă putea să o 
cunoască însă ea nu a avut efectiv cunoștință de stăpânirea exercitată 
de altul.1xcvi6 Clandestinitatea este definită de art. 1852 C.civil, din 
interpretarea textului reieşind că are următoarele caractere juridice: a) 
este un viciu relativ, putând fi invocat numai de către cel față de care 
posesia a fost exercitată pe ascuns; b) este un viciu temporar, încetând 
de îndată ce posesia a devenit publică; c) este aplicabilă de regulă 
posesiei bunurilor mobile, fiind mai greu de acceptat la bunurile 
imobile. 

Echivocul, fiind viciul inechivoului care nu este inclus printre 
calitățile posesiei de către art. 1847 c. civil) şi în mod esenţial se referă 
la elementul subiectiv, intenția de a poseda (animus). Autorii 
prestigioşi consideră omisiunea neincluderii în art. 1847 c. civil ca 
fiind regretabilă, pentru că sunt circumstanțe de fapt care aruncă 


îndoiala „să spunem echivocul asupra animus-ului legal'.1 xcvii 7 
Noţiunea a fost conturată în doctrina juridică şi în practica judiciară și 
s-a concis asupra necesităţii sale. Posesia este echivocă atunci când nu 
se cunoaște dacă posesorul are sau nu elementul intențional adică 
animus domini. Acest viciu al posesiei există atunci când două sau mai 
multe persoane săvârșesc acte de stăpânire ale unui bun legal, fără a 
putea pretinde o posesie proprie distinctă. 

Viciul echivocului nu trebuie confundat cu precaritatea, când se 
posedă pentru altul sau în baza unui titlu, el se răsfrânge asupra unuia 
dintre elementele sale constitutive, adică asupra intenţiei de a poseda 
pentru sine. 

Posesia este echivocă atunci când nu se știe precis, datorită 
coproprietăţii, că posesia este exercitată pentru sine sau pentru altul. 
Coproprietarii trebuie să facă dovada intervertirii posesiei peste cota 
parte care îi aparține, altfel posesia pe care o exercită este afectată de 
viciul echivocului. Valoarea practică a echivocului, în situaţiile în care 
este îndoielnică existența elementului intențional, poate fi ilustrată în 
următoarele cazuri: a) când mai multe persoane exercită acte de 
stăpânire asupra unui lucru, niciuna nu poate pretinde o posesie 
proprie; b) când unul dintre proprietari îndeplinește singur actul de 
stăpânire asupra lucrului nu se poate şti dacă se face cu voinţa de a se 
comporta ca proprietar exclusiv sau coproprietar; c) situaţia celui care 
a convieţuit cu o persoană între timp decedată, invocă posesia 
bunurilor mobile rămase de la defunct. 

Echivocul vine în sprijinul revendicării unor bunuri mobile sau 
imobile de la cel care pretinde un drept exclusiv. La imobile situația 
este mai edificatoare şi am dat mai sus exemplul coproprietății când 
unul dintre coproprietari face acte de folosinţă cu privire la întregul 
bun, însă nu se poate şti dacă există intenţia de a se comporta ca și cum 
ar fi proprietarul întregului bun. Aceasta se poate întâmpla însă când 
ar face acte de rezistență, manifestând fals intenţia de a fi proprietar 
exclusiv, ignorând pe ceilalți. Echivocul este un viciu relativ, el putând 
fi invocat numai de ceilalți coproprietari şi temporar, pentru că poate 
deveni util când are și elementul animus. 

4. Efectele posesiei Ixcviii8 

4.1. Enumerare. 

Posesia este o stare de fapt care nu se identifică cu dreptul, însă 
ea are valoare juridică şi trece în planul dreptului prin efectele sale. 


Semnificația acestor efecte juridice este în funcție de caracterul 
posesiei, de buna-credinţă sau de rea-credință, precum şi în funcţie de 
natura bunului (mobil sau imobil). Efectele generale ale posesiei sunt: 

a) posesia creează o prezumție de proprietate potrivit art. 1854 
C.civil; 

b) posesorul de bună-credință dobândește în proprietate 
fructele lucrului asupra căruia exercită posesia, potrivit art. 485 C.civil; 

c) posesia prelungită în timp duce, prin uzucapiune, la 
dobândirea dreptului de proprietate în cazul bunurilor imobile; 

d) posesia imobiliară este apărată prin acțiunile posesorii. 

Ca efecte speciale ale posesiei sunt de reținut: 

1. Posesorul de bună-credință poate dobândi în proprietate 
bunul imobil posedat, prin uzucapiune de la 10 până la 20 de ani; 

2. În materia bunului mobil se aplică art. 1909 C.civil, potrivit 
căruia bunurile mobile se dobândesc în proprietate prin faptul 
posesiunii lor, fără a mai fi nevoie de vreo scurgere de timp. 

4.2. Posesia creează o prezumție de proprietate în favoarea 
posesorului. Potrivit prevederilor art. 1854 C.civil: „posesorul este 
presupus că posedă pentru sine, sub nume de proprietar, dacă nu este 
probat că a început a poseda pentru altul'. Realitatea că, de cele mai 
multe ori, posesia ca stare de fapt este exercitată de însuși titularul 
dreptului de proprietate este recunoscută de legiuitor prin instituirea 
prezumțţiei relative de proprietate în favoarea posesorului. Aceasta 
înseamnă că posesorul bunului are o situaţie privilegiată în caz de 
litigiu, pentru că nu trebuie să aibă iniţiativa probatorie, sarcina probei 
revine celui care dorește să răstoarne prezumția creată. Poziţia 
posesorului este mai confortabilă în proces, el are la început rolul de a 
nega, un rol pasiv, care se schimbă dacă se face proba contrarie. 

Prezumția de proprietate are un caracter absolut atunci când 
posesia exercitată este de bună-credinţă și priveşte bunuri mobile, în 
conformitate cu art. 199 C.civil. În materie de mobile, posesia este 
fundamentală, posesorul actual îşi va păstra bunul fiindcă posesia sa 
valorează titlu de proprietate. Pornind de la distincția dintre posesia 
bunurilor imobile şi a celor mobile, pentru acestea din urmă posesorul 
actual are o prezumție de proprietate absolută, iuris et de iure, care în 
opinia autorilor vechi nu admite proba contrară.Ixcix9 Elementul 
timp prezintă importanţă dar nu și durata lui, fiind suficient ca posesia 
să fie de actualitate. Raționamentul logic care a dus la adoptarea 


regulii instituite de art. 1909 C.civil constă în considerațiunea că 
natura lucrurilor mobiliare implică transmisiunea lor fără a se 
controla caracterul şi legitimarea acestei transmisiuni prin alt semn 
exterior sau de publicitate, decât acela care se manifestă prin însuși 
faptul posesiunii lucrului. Nu există pentru mobile un alt mijloc de 
publicitate mai bun decât realitatea, aceasta din urmă constând în 
stăpânirea efectivă a bunului. 

Dovedirea relei-credințe a posesorului face ca prezumția de 
proprietate, care operează în favoarea sa, să înceteze. Și posesia de 
rea-credință poate să producă efecte favorabile posesorului, în sensul 
că poate dobândi dreptul de proprietate asupra unui bun imobil prin 
prescripţia de 30 de ani. În privinţa bunurilor care fac parte din 
proprietatea publică, nu operează prezumția de proprietate împotriva 
statului sau a unității administrativ-teritoriale (art. 135 alin. 4 din 
Constituţie, Legea nr. 213, art. 6). 

4.3. Posesorul de bună-credinţă al unui bun frugifer dobândește 
proprietatea bunului pe care îl posedă.2c0 Fructele sunt produsele 
periodice ale unui bun, prin a căror obținere și percepere nu se 
alterează sau consumă substanța bunului respectiv. Fructele pot fi: 
naturale, industriale, civile. Sunt fructe ale bunurilor: recoltele, chiriile, 
dobânzile, sporul animalelor, redevențele pentru concesionări, 
dobânzile, depunerile CEC. Spre deosebire de fructe, productele sunt 
produse ale bunului, cele care nu au caracter periodic, iar culegerea lor 
reduce valoarea economică, reduce însăși substanţa bunului. Exemplu 
de producte: tăierea lemnelor din pădure, piatra dintr-o carieră. 
Productele se cuvin întotdeauna proprietarului, indiferent că 
posesorul este de bună - sau de rea-credinţă. 

Fructele naturale sunt acelea pe care lucrurile le produc în mod 
spontan şi fără niciun efort din partea omului, cum sunt roadele 
livezilor, ierburile, recoltele naturale etc (art. 522 C.civil). 

Fructele industriale sunt acelea care impun un efort din partea 
omului aplicat asupra elementului natural, având la origine activitatea 
umană asupra elementelor naturii, cum ar fi: obținerea cerealelor din 
cultivarea pământului, prepararea vinului din struguri etc (art. 522 
C.civil). 

Fructele civile sunt veniturile echivalate băneşte pe care le 
produce un bun, cum sunt dobânzile pentru sumele depuse la CEC şi la 
bănci, chiria pentru un imobil, redevența pentru o concesionare (art. 


523 C.civil). 

Culegerea fructelor este un drept al proprietarului conținut de 
acel element al atributelor de folosință care intră în alcătuirea 
conţinutului juridic ai dreptului de proprietate. De la această regulă 
legiuitorul a instituit o excepție. Astfel, art. 485 C.civil prevede că 
posesorul de bună-credință dobândeşte în proprietate fructele 
produse de bunul pe care-l posedă. Posesorul este de bună-credință 
când posedă ca proprietar în puterea unui titlu translativ de 
proprietate, ale cărei vicii nu-i sunt cunoscute şi încetează de a mai fi 
de bună-credinţă din momentul când aceste vicii îi sunt cunoscute. 

Buna-credință o poate avea posesorul, că este proprietarul 
bunului pe care-l posedă fără să aibă un titlu. De exemplu: 
cumpărătorul unui bun succesoral cumpărat de la un succesor este de 
bună credință, dacă are convingerea că a dobândit bunul de la 
adevăratul proprietar. 

Pentru ca să perceapă fructele este deci esenţial ca posesorul să 
aibă convingerea fermă că are un titlu care-l îndreptățește să culeagă 
fructele. 

Componentele bunei-credințe sunt arătate de art. 486 C.civil și 
cele sunt: existenţa titlului și necunoașterea de către dobânditorul 
bunului frugifer a viciilor acestuia. 

Buna-credință nu trebuie dovedită de către posesor, aceasta 
rezultând din art. 1899 al. 2 C.civil, potrivit căruia: „buna credinţă se 
prezumă întotdeauna și sarcina probei cade asupra celui ce alege 
reaua-credinţă”. 

Modul de dobândire a fructelor operează prin percepere, adică 
prin culegerea lor, indiferent de felul fructelor. Perceperea se produce 
la un anumit moment, după natura bunului. Potrivit cu această regulă, 
înseamnă că fructele civile se consideră dobândite în proprietate 
numai în măsura în care au fost percepute. 

Momentul bunei-credințe trebuie să existe în momentul 
culegerii fructelor. Momentul încetării este o chestiune de fapt lăsată la 
aprecierea instanței din probele administrate. Dacă posesorul este 
notificat, sau este chemat în judecată, odată cu primirea notificării, sau 
a citației, buna sa credință încetează. Toate fructele percepute după 
această dată urmează să fie restituite titularului dreptului, odată cu 
bunul care le-a produs. Fructele care nu au fost percepute se cuvin 
proprietarului. Orice percepere anormală anticipată nu scuteşte pe 


posesor de restituirea fructelor. 

Momentul perceperii este foarte important. Chiar dacă erau 
ajunse la scadență, în măsura în care nu au fost efectiv percepute 
fructele nu vor fi considerate ca dobândite de posesorul de 
bună-credinţă. 

Justificarea dobândirii fructelor de către posesorul de 
bună-credinţă își găseşte fundamentul în considerente de echitate. Ar 
fi cu totul neechitabil să fie obligat posesorul să înapoieze fructele 
percepute cu bună-credinţă, pentru că ar fi pentru el o sarcină prea 
oneroasă, mai ales atunci când posesia este de durată. 

Fac excepţie şi drept urmare nu pot fi dobândite fructele de 
către posesorul de bună credință ale unui bun care face obiectul 
proprietăţii publice. Sunt dispoziţii legale exprese care reglementează 
diferit problema restituirii fructelor. Astfel, art. 762 C.civ. prevede că 
lucrurile supuse raportului se datorează din ziua deschiderii 
succesiunii, iar art. 854 C.civil dispune că donatarul va restitui fructele 
porțiunii ce trece peste partea disponibilă, din momentul morții 
donatorului.2cil 

Posesorul este de rea-credință atunci când cunoaște viciile 
dobândirii sale. Acesta nu are dreptul să culeagă fructele, el trebuie să 
restituie toate fructele naturale, civile şi industriale, atât pe cele 
percepute din momentul localizării relei credințe cât și cele pe care 
le-a perceput fără să-şi dea seama. 

Proprietarul nu poate să se îmbogăţească fără justă cauză şi ca 
atare el este obligat să-l despăgubească pe posesor în privinţa tuturor 
cheltuielilor necesare şi utile pe care le-a făcut cu lucrul și pentru 
perceperea fructelor, în condiţiile art. 484 C.civil. Mai mult de atât, 
până la plata acestor cheltuieli, posesorul de rea-credinţă are un drept 
de retenţie asupra fructelor, până la limita valorii creanţei sale. 

4.4. Protejarea posesiei prin acţiunile posesorii. Acţiunile 
posesorii sunt definite în doctrină ca fiind acele acțiuni aflate la 
îndemâna posesorului, care adresate justiției au menirea de a apăra 
posesia - ca stare de fapt - împotriva oricăror tulburări sau să-și 
redobândească posesia, atunci când ea a fost pierdută. 2cii2 

Acţiunile posesorii au deci ca scop restabilirea situației de fapt 
care exista anterior tulburării sau deposedării. Specificul acțiunii 
posesorii este că se apără starea de fapt, fără să se pună în discuţie 
dreptul asupra lucrului. Practica judiciară este constatată în sensul că 


posesorul poate intenta acțiune posesorie și împotriva adevăratului 
proprietar, fiind relevant doar faptul tulburării în sine. 

Acţiunile posesorii au anumite particularităţi: 

a) calea acţiunii posesorii poate fi folosită numai pentru 
apărarea posesiunii asupra bunurilor imobile. Ea nu poate fi folosită 
asupra bunurilor mobile, deoarece, potrivit art. 1909 C.civil, posesorul 
este prezumat a fi proprietar; 

b) acţiunile posesorii urmăresc apărarea simplului fapt al voinţei, 
al stăpânirii materiale a bunului, dublată de voința dreptului asupra 
bunului; 

c) acţiunile posesorii au la îndemână o procedură specială 
prevăzută de art. 674 - 676 C.pr. civ., caracterizată prin celeritate şi 
mai simplificată sub aspect probator. 2ciii 

4.4.1. Clasificarea acţiunilor posesorii. Pornind de la prevederile 
art. 674 C.pr. civilă, acțiunile posesorii sunt de două feluri: 

a) acţiunea posesorie în complângere (complenda), denumită și 
acțiune posesorie generală, menită să apere posesia în caz de 
tulburare obișnuită, de încălcare a ei de către pârât; 

b) acţiunea posesorie în reintegrarea (reintegranda), prin care 
reclamantul solicită restabilirea situaţiei anterioare, în cazul în care a 
intervenit o deposedare sau tulburare cu violenţă. 

Această clarificare are la bază circumstanţele de fapt care stau la 
baza exercitării acțiunii posesorii, în act de tulburare și respectiv de 
deposedare. 

4.4.2. Condiţiile de exercitare și admisibilitate a acţiunilor 
posesorii. 

Pentru exercitarea acțiunii posesorii în complângere, art. 674 
C.pr. civilă cere întrunirea cumulativă a următoarelor trei condiții: 

a) să nu fi trecut mai mult de un an de la tulburare sau 
deposedare; 

b) reclamantul să fi posedat bunul imobil cel puţin un an, înainte 
de tulburare sau deposedare; 

c) posesia reclamantului să fie o posesie utilă, adică să 
îndeplinească calitățile posesiei cerute de art. 1846 și 1847 C.civil. 

În condiţiile art. 676 C.pr. civilă, acţiunea posesorie poate fi 
utilizată şi de un detentor precar. Astfel, s-a stabilit că acțiunile 
posesorii pot fi formulate și de cel care deţine lucrul în interesul său 
propriu, dar în temeiul unui contract cu posesorul, afară de cazul dacă 


tulburător al posesiei este cel pentru care deţine. 

În legătură cu prima condiţie, tulburarea sau deposedarea poate 
să fie săvârşită prin acte materiale (tulburare de fapt), fie prin acte 
întemeiate pe o pretenţie juridică (tulburare de drept), exercitate 
împotriva posesorului reclamant. 

Tulburarea de fapt rezultă așadar din acte materiale, fapte 
săvârşite cu intenția de a tăgădui, prin acțiuni exterioare, posesia 
titularului (mutarea unui gard, ocuparea unei suprafețe de teren etc). 

Faptele materiale care nu sunt făcute cu scopul de a se împotrivi 
faptului posesiei, cum ar fi culegerea fructelor, smulgerea unor plante 
dau dreptul la cereri în despăgubiri și nu la acţiuni posesorii. 

Tulburarea de drept, dacă rezultă dintr-un act juridic care 
încalcă posesia sau folosința paşnică a titularului, spre exemplu: 
notificarea făcută locatorului să plătească pentru viitor chiria celui 
care a făcut notificarea şi nu proprietarului cu care locatarul a încheiat 
contractul și nu proprietarului cu care locatarul a încheiat contractul 
de locațiune; punerea în posesie a unui terț prin executorul 
judecătoresc în baza ordonanţei de adjudecare a bunului până atunci 
aflat în deținerea posesorului etc. 

Tulburarea sau deposedarea trebuie să fie făcute cu intenţia de 
a aduce atingere sau de a zădărnici posesiunea liniștită a bunului, de a 
se împotrivi faptului posesiunii. Acţiunea trebuie exercitată în termen 
de cel mult un an de la data tulburării sau deposedării, în caz contrar 
cererea va fi respinsă ca tardivă. 

A doua condiţie constă în aceea că reclamantul să probeze că a 
posedat cel puţin un an înainte de tulburare sau deposedare. Posesia 
exercitată în acest interval asupra bunului, în condiţiile legii, să fi fost 
realizată de posesor singur sau prin unirea posesiei sale cu aceea a 
antecesorului său. În caz contrar, se apreciază că posesia nu se justifică. 
Reclamantul va trebui să facă dovada unor fapte și împrejurări 
caracteristice, din care să se poată trage concluzia continuității 
posesiei, continuitatea prezumându-se. Pârâtul va putea face dovada 
contrară, adică discontinuitatea posesiei. 

A treia condiţie a acțiunii posesorii în complângere, aceea ca să 
îndeplinească condiţiile prevăzute de art. 1846 și 1847 C.civil, constă 
în aceea că posesia trebuie să fie continuă, neîntreruptă, netulburată, 
publică şi sub nume de proprietar. 

Acţiunea posesorie specială în reintegrare intervine pentru 


apărarea posesiei, atunci când deposedarea sau tulburarea s-a produs 
prin violență. Violenţa nu poate avea nicio justificare în drept. 
Împotriva tulburării prin violenţă este apărat nu numai posesorul de 
bună credinţă, dar și cel de rea-credință, prima măsură care trebuie să 
fie luată fiind aceea a restabilirii situației anterioare actelor de violenţă. 
Nu se cere ca posesia să fi avut o anumită durată înainte, sau să fi fost 
utilă. Aprecierea existenței și intensității violenței se face de către 
instanța de judecată, în funcție de circumstanţele cauzei deduse 
judecății. Violenţa poate fi materială sau morală. Se exercită prin loviri, 
insulte, inspiraţia temerii etc. 

La acțiunea posesorie în reintegrare se cere să fie îndeplinită 
doar o singură condiţie, şi anume aceea de a nu fi trecut un an de la 
tulburare sau deposedare (art. 674 alin. 2 C.pr. civ.). 

Note bibliografice: 

Capitolul V. 

DEZMEMBRĂMINTELE DREPTULUI 

DE PROPRIETATE 

Secțiunea I. 

1. Noţiuni generale. S-a constatat la analiza dreptului de 
proprietate că proprietatea este dreptul cel mai complet asupra unui 
bun, deoarece conferă atributele usus, fructus și abusus. Prerogativele 
juridice ale dreptului de proprietate - posesia, folosința și dispoziția - 
titularul le poate exercita în plenitudinea lor. Atributele sunt opozabile 
tuturor. 

Spre deosebire de proprietate, sunt drepturi reale care nu 
exclud posibilitatea ca unele prerogative ale dreptului de proprietate 
să fie exercitate de un alt titular. Acestea sunt drepturi care se pot 
exercita asupra unui lucru a cărui proprietate aparține altei persoane: 
jure în realiena. Prin separarea unor atribute, se formează drepturi 
reale distincte, care poartă denumirea de dezmembrăminte ale 
dreptului de proprietate. 

Dezmembrămintele dreptului de proprietate sunt acele drepturi 
reale principale, derivate asupra bunurilor altuia, opozabile tuturor, 
inclusiv proprietarului, care se constituie sau se dobândesc prin 
desprinderea ori limitarea unor atribute din conţinut juridic ai dreptului 
de proprietate.1civ 

În cazul dezmembrămintelor dreptului de proprietate are loc 
disocierea dintre atributele dreptului de proprietate, ele fiind 


împărțite între titulari diferiți. Indiferent de natura 
dezmembrământului, dreptul de dispoziție aparţine totdeauna 
proprietarului. Dispoziţia este unica prerogativă care îl indică pe 
titularul dreptului de proprietate, pentru că a înstrăinat în mâinile 
altuia, ceea ce duce automat la pierderea dreptului de proprietate. 
Curtea Constituţională a întărit importanța dreptului de dispoziţie, 
statuând protecția specială a acesteia.2cv 

Fiind drepturi reale,  dezmembrămintele dreptului de 
proprietate sunt opozabile erga omnes, inclusiv proprietate care le-a 
constituit, sau a cărei limitare a atributelor în favoarea unor terți este 
obligat să le accepte (ex. cazul servituților). 

În literatura juridică s-a susținut că dezmembrămintele se pot 
constitui numai asupra bunurilor care se află în proprietate privată. 
Dreptul de proprietate publică fiind inalienabil în totalitatea 
atributelor sale, nu este susceptibil constitutiv unor dezmembrăminte 
ale dreptului de proprietate. 3cvi 

2. Enumerare. Dreptul civil român cunoaşte următoarele 
dezmembrăminte ale proprietății: 

a. dreptul de uzufruct; 

b. dreptul de uz; 

c. dreptul de abitaţie; 

d. dreptul de servitute; 

e. dreptul de superficie. 

Dezmembrămintele dreptului de proprietate pot lua naştere 
prin mai multe moduri, dintre care mai importante sunt: 

a) - prin voința omului exprimată prin acte intervivos (convenții) 
sau mortis causa (testament); 

b) - prin uzucapiune; 

c) - prin destinaţia proprietarului; 

d) - prin act administrativ emis de autoritatea competentă; 

e) - prin lege. 

Secțiunea II. 

Dreptul de uzufruct. 

1. Noţiunea dreptului de proprietate. Dreptul de uzufruct este 
definit în doctrină ca fiind acel drept real principal, esențialmente 
temporar, care conferă titularului său numit uzufructuar, dreptul de a 
exercita asupra bunului sau bunurilor altuia atributele posesiei și 
folosinţei, cu obligaţia de a le conserva substanţa și de a le restitui 


proprietarului la încetarea dreptului de uzufruct. 4cviiAceastă definiție 
rezultă din prerogativele art. 517 C.civil. Textul legal pune în relief 
două din caracterele principale ale uzufructului, anume că este un jus 
în realiena, fără să poată conferi facultatea de a dispune de lucru. În 
doctrina veche, textul art. 517 din C.civil este considerat incomplet, 
pentru că poate crea confuzia cu alte drepturi de folosință asupra unui 
lucru străin, cum ar fi cel al locatorului (chiriaş sau arendaș), acesta la 
rândul bucurându-se de un drept asupra unui lucru străin, cu 
îndatorirea de a-i păstra substanța.5cviii Legea a omis să indice în 
disciplina uzufructuarului că este un drept real de folosință, spre 
deosebire de cel al chiriașului sau arendașului care este un drept de 
creanţă. 

În textul art. 517 C.civil, este inserată prevederea că 
uzufructuarul are dreptul de a se bucura de bunul care alcătuiește 
obiect al uzufructului „întocmai ca însuși proprietarul”, ceea ce a fost 
criticat în literatura juridică. Aceasta pentru simplul motiv că 
uzufructuarul nu are decât posesia şi folosința bunului, pe când 
proprietarul are în plus și dreptul de dispoziție. Uzufructuarul nu 
poate dispune de bun prin acte de înstrăinare sau distrugându-i 
substanţa. El este dator să conserve substanța bunului (salva erum 
substantia), reieşind voinţa legiuitorului de a impune titularului 
dreptului de uzufruct că îi revine obligaţia să menţină destinația pe 
care proprietatea a dat-o lucrului. 

Din definiția dată de textul legal arătat uzufructului, lipseşte şi o 
altă caracteristică, care este de esenţa lui, și anume că uzufructul este 
un drept vremelnic, temporar, durata lui maximă fiind durata vieții 
beneficiarului, iar la persoanele juridice cel mult 30 de ani. 

2. Caracterele juridice ale dreptului de uzufruct. Din textul legal 
al art.517 C.civil, definiția dată uzufructului şi din analiza doctrinei 
juridice se desprind următoarele caractere juridice ale uzufructului: 

a) Uzufructul este un drept real asupra bunului altuia, care se 
bucură de opozabilitate întocmai ca și dreptul de proprietate, mai mult 
decât atât, poate fi opus chiar și nudului proprietar. Această 
caracteristică desemnează dreptul uzufructuarului de folosință asupra 
bunului altuia şi dreptul de a culege fructele pe care le dă acel bun, 
potrivit naturii şi destinaţiei ce le are. 

b) Uzufructul este un drept esențialmente temporar (vremelnic). 
Dacă titularul său este o persoană fizică, el poate fi cel mult viager; 


dacă titularul este o persoană juridică, durata lui în timp nu poate 
depăși 30 de ani. Dacă el este consimțit în favoarea a două sau mai 
multe persoane, după decesul uneia dintre ele, cealaltă persoană 
păstrează dreptul asupra întregului bun în continuare, până la sfârşitul 
vieții. La persoanele juridice, chiar dacă s-a prevăzut o durată mai 
mare, după 30 de ani încetează de drept. 

c) Uzufructul poate fi mobiliar sau imobiliar, după cum este 
constituit asupra bunurilor mobile sau imobile (art.520 C.civil). 

d) Uzufructul este un drept incesibil, adică nu poate fi transmis 
de titular, nici prin acte juridice nici prin fapte juridice, nici între vii şi 
nici pentru cauză de moarte. Cu toate că uzufructul este netransmisibil, 
el are posibilitatea de a ceda beneficiul (emolumentul) uzufructului; 
respectiv avantajele economice pe care aceste drept i le conferă 
potrivit art.534 C. civil. Dobânditorul acestui avantaj economic nu 
devine titular ai dreptului real de uzufruct, el se foloseşte de bun cu 
titlu de drept personal. În practica judiciară s-a decis că uzufructuarul 
poate închiria bunul care face obiect al uzufructului, pentru că se 
transmite un drept de folosință temporară asupra bunului.6cix Fiind 
un drept viager se stinge la moartea titularului şi ca atare nu se poate 
transmite succesorilor defunctului prin moștenire legală sau prin 
testament. 

3. Conţinutul și importanța uzufructului. Din definiţia dată că 
uzufructul constă în faptul că atributele posesie și folosință aparțin 
uzufructuarului, ceea ce și constituie conținutul juridic ai dreptului de 
uzufruct, proprietarul rămâne doar cu atributul de dispoziţie juridică, 
proprietatea sa fiind astfel lipsită de întregimea atributelor sale. 
Aceasta se numeşte nudă proprietate, iar proprietarul devine nud 
proprietar, în sensul că are la îndemână doar dispoziţia juridică. Din 
unirea uzufructului cu nuda proprietate se obţine deplina proprietate. 

Ca importanţă, uzufructul este un bun mijloc de a da cuiva 
folosința completă a unui lucru, care rămâne pe mai departe în 
proprietatea titularului dreptului de proprietate. Proprietarul nutrește 
speranţa reală că la un moment dat proprietatea sa va deveni deplină, 
pentru că uzufructul are un caracter temporar. Uzufructul este un 
mijloc economic de a obține avantaje pentru proprietar, la fel și pentru 
uzufructuar, prin funcționalitatea economică şi socială pe care o are. 

Uzufructul poate avea și dezavantaje. Fiind un drept temporar, 
adeseori, se urmăreşte obținerea unor avantaje, exploatându-se bunul 


la maxim, supunându-l astfel uzurii rapide. Abuzurile de folosință în 
cadrul exercitării uzufructului, sunt întâlnite mai des la pământuri și 
plantații, cu o frecvență mai redusă la clădiri. 

4. Obiectul dreptului de uzufruct. 

Potrivit prevederilor art.520 C.civil „Uzufructul se poate 
constitui pe tot felul de bunuri, mobile și imobile”. Aceasta înseamnă că 
uzufructul poate avea ca obiect tot felul de bunuri mobile, imobile, 
corporale și încorporale, fungibile și nefungibile. Uzufructul se poate 
constitui asupra unui lucru sau asupra unui drept. Tot astfel, poate 
avea ca obiect o universalitate. Deci uzufruct va fi, după caz, uzufruct 
universal sau cu titlu universal, precum și asupra unui bun determinat, 
când avem de a face cu un uzufruct cu titlu particular. 

De regulă, uzufructul are ca obiect bunuri neconsumptibile 
pentru că are obligația de a lăsa neatinsă substanţa bunului. Cu toate 
acestea, se admite, ca uzufructul să se poată constitui şi cu privire la 
lucruri consumptibile, caz în care uzufructuarul are obligaţia de a 
înapoia în aceeași cantitate, calitate și valoare cu cele primite. 
Constatăm că de astă dată în realitate prin consumarea lucrului, obiect 
al uzufructului se transmite proprietatea lui corelativ cu obligaţia de 
restituire. Uzufructul asupra unor lucruri consumptibile poartă 
denumirea de quasi-uzufruct. Acesta este reglementat de art.526 
C.civil, care dă dreptul de a dispune de lucrurile consumptibile, despre 
care s-a remarcat în literatura juridică că nu se stabileşte niciodată în 
mod exclusiv și izolat. „Quasi-uzufructul lucrurilor consumptibile este 
totdeauna accesoriul unui uzufruct mai larg stabilit asupra unor sume 
de bunuri, printre care se află și lucruri consumptibile, cum este cazul 
unei succesiuni care cuprinde bani, grâne, roade, etc”. 7cx 

Dacă uzufructul se poate constitui asupra oricărui lucru, cu 
condiţia ca el să se afle în circuitul civil, el se poate constitui și asupra 
unui drept (drept de proprietate intelectuală, artistică, industrială) şi 
chiar asupra unui fond de comerţ în toate componentele pe care acesta 
le presupune. Fondul de comerț este privit ca un tot care îşi păstrează 
entitatea, oricâte modificări ar surveni, pentru că bunurile și valorile 
sunt înlocuite cu altele, cele noi luând locul celor înstrăinate, în 
virtutea subrogațiunii reale ca funcție a unui patrimoniu. 

5. Modurile de dobândire a uzufructului. Potrivit art.518 C.civil: 
„Uzufructul se stabilește prin lege sau prin voința omului”. Prin 
abrogarea art.285, 338, 648 şi 1242 C.civil, care reglementau cazurile 


de uzufruct legal, prima teză a art.518 C.civil a devenit fără 
corespondent și deci neaplicabilă. Așadar în prezent dreptul de 
uzufruct se poate constitui prin voința omului - contract sau testament, 
la care se adaugă uzucapiunea. 

Dobândirea uzufructului prin convenţie se poate realiza în mod 
direct şi în mod indirect. Prin această formă proprietarul transmite 
cele două atribute care compun uzufructul şi păstrează pentru sine 
nuda proprietate, când constituirea uzufructului este directă. Tot o 
constituire directă este și atunci când proprietarul transmite nuda 
proprietate la o persoană și celelalte două atribute (posesia şi folosința) 
la altă persoană. 

Constituirea indirectă este atunci când proprietarul înstrăinează 
nuda proprietate și reține pentru sine atributele posesie şi folosință 
devenind uzufructuar. 

În practica judiciară s-a statuat că uzufructul fiind un drept real 
de folosință asupra unui bun aparținând altuia, când bunul este un 
imobil este necesar ca actul translativ de proprietate să fie supus 
înscrierii în mijlocul de publicitate pentru a fi opozabil față de 
terți.8cxi Între părţile contractante trebuie să facem deosebire între 
regimul juridic moştenit de Codul civil şi cel existent în regimul de 
carte funciară potrivit Decr-Lege nr. 115/1938. 

În regimul de carte funciară supus regimului Decr-Lege nr. 
115/1938, există consacrată regula potrivit căreia drepturile reale 
imobiliare iau naștere, se modifică, se strămută sau se sting numai de 
la data înscrierii lor, atât între părți, cât şi față de terţi (art.17 şi 18). În 
Codul civil (art.971 şi 1295) convenția are efecte translative de 
proprietate, dreptul este astfel constituit chiar dacă încheierea 
convențiilor nu este urmată de înscrierea dreptului real dobândit în 
mijlocul de publicitate. 

În prezent, este în vigoare Legea nr. 7/1996, care a introdus în 
sistemul noilor cărți funciare regula că, convenţia continuă să aibă 
efecte translative sau constitutive de drepturi reale, ceea ce înseamnă 
că înscrierea în cartea funciară nu interesează raporturile dintre părți, 
ci numai efectele actului față de terți. Părțile nu pot invoca între ele 
lipsa înscrierii în cartea funciară. 

Atunci când uzufructul se constituie asupra unui teren, prin act 
juridic, acesta trebuie să se perfecteze în forma înscrisului autentic 
(art.2 din Legea nr. 54/1998, privind circulaţia juridică a terenurilor). 


Uzufructul se poate dobândi prin testament, care este frecvent 
întâlnit în materie de stabilire a acestui drept real. Legatul de uzufruct 
asigură uzufructuarului un beneficiu fără însă a prejudicia în mod 
definitiv pe moştenitorii legali. Aceștia având calitatea de nuzi 
proprietari vor deveni proprietari deplini după ce uzufructuarul va 
înceta din viaţă. 

Uzufructul poate fi dobândit și prin partaj voluntar, care în 
realitate este o constituire prin act juridic. Copartajanţii se înţeleg 
între ei ca unul să preia uzufructul și altul nuda proprietate. 

În fine se consideră că uzufructul poate fi dobândit şi prin 
uzucapiune şi posesie de bună credinţă, cu respectarea regulilor care 
vor fi analizate la acest mod de dobândire în capitolul următor. 
Importanța practică a dobândirii uzufructului prin uzucapiune este 
nesemnificativă, deoarece posesia utilă duce la dobândirea deplinei 
proprietăți. 

6. Drepturile și obligaţiile uzufructuarului. 

6.1. Drepturile uzufructuarului, constau în obţinerea posesiei 
lucrului care face obiect al uzufructului. 

a) Uzufructuarul are dreptul să ceară predarea în folosinţă a 
bunului care formează obiect al uzufructului. Dacă proprietarul se 
opune la predare, uzufructuarul poate exercita acțiunea confesorie 
împotriva nudului proprietar sau a succesorilor acestuia, în ultimă 
ipoteză dacă uzufructul s-a constituit prin testament. Dacă uzufructul 
s-a constituit prin convenție, uzufructuarul va putea obține predarea 
bunului având la îndemână acțiunea personală născută din contract. 

b) Uzufructuarul are dreptul de a se folosi de lucru şi de a-i 
culege fructele în cursul uzufructului conform art.521 C.civil. 
Uzufructuarul are în genere toate drepturile de care se poate folosi 
proprietarul, pentru nevoi şi interese personale. Astfel potrivit art.526 
C.civil „el se folosește de drepturile de servitute și în genere de toate 
drepturile de care se poate folosi proprietarul...” Acest drept este în 
corelație cu obligația de a conserva substanța bunului, cea ce 
reprezintă în realitate o limitare deoarece uzufructuarul nu poate să 
dea lucrurilor altă destinație decât aceea dată de proprietar, pentru că 
el nu poate avea drepturi mai largi decât proprietarul. Trebuie avut în 
vedere că proprietarul are dreptul să dea o exploatare deosebită 
lucrului, mergând până acolo ca să-l degradeze sau chiar să-l distrugă, 
ceea ce uzufructuarul nu poate să facă. Folosința bunului exercitată de 


el trebuie să fie mai raţională și în conformitate cu destinaţia și 
utilitatea bunului, pe care însă adevăratul proprietar când își exercită 
drepturile sale poate să le schimbe. 

Uzufructuarul trebuie să conserve substanța bunului, cu 
excepția quasi-uzufructului, privind lucruri consumptibile, unde îi 
revine obligaţia de a înlocui lucrurile consumate. 

Uzufructuarul are dreptul să perceapă fructele şi veniturile 
lucrului și să şi le însușească fără nicio obligație de a da socoteală 
nudului proprietar. Acest drept se întinde asupra fructelor (naturale, 
industriale, civile) şi se naște din momentul constituirii uzufructului, 
cu excepția cazului când uzufructul a fost dobândit prin testament, 
când dreptul de a culege fructele are loc în temeiul art.890 și 899 
C.civil, când s-a introdus cerere în justiție sau moştenitorul a consimţit 
de bunăvoie să execute legatul. De aici rezultă că fructele legatului se 
cuvin uzufructuarului ulterior morții testatorului când are loc naşterea 
dreptului de uzufruct. 

Fructele naturale și industriale se dobândesc prin percepere, 
adică prin culegerea lor. Ele rămân uzufructuarului din clipa în care a 
intrat în posesia lor. Fructele trebuie să ajungă la maturitate și să fie 
despărțite de bunul care le produce. În acest sens, art.524 C.civil, 
prevede că fructele naturale și industriale culese în momentul când se 
constituie uzufructul sunt ale uzufructuarului, iar cele neculese la data 
stingerii uzufructului se cuvin proprietarului. 

În temeiul dreptului de folosință uzufructuarul va putea face, de 
asemenea, acte de conservare şi de administrare. 

c) Uzufructuarul are dreptul de a ceda beneficiul dreptului său de 
uzufruct. El poate ceda beneficiul dreptului său dar rămâne mai 
departe titular al derptului și răspunde față de proprietar. El poate 
ceda emolumentul, în temeiul unui contract de locaţiune sau de arendă 
cu un terț, care nu se confundă cu dreptul de uzufruct care nu este 
cesibil. 

Cesiunea beneficiului uzufructului poate fi făcută cu titlu oneros 
sau cu titlu gratuit. De asemenea, el poate constitui asupra 
uzufructului său un alt drept de uzufruct. 

Cesiunea beneficiului (emolumentului) nu schimbă situația 
raportului juridic de uzufruct existent, pentru că dreptul de uzufruct 
propriu-zis este același, neputând fi înstrăinat. Consecințele care 
rezultă din această constatare constau în aceea că părțile raportului 


juridic sunt aceleași - uzufructuarul și nudul proprietar -, primul ca 
titular ai dreptului de uzufruct rămâne responsabil față de cel de-al 
doilea, în fine, stingerea uzufructului are ca efect automat și stingerea 
dreptului cesionarului. 

d) Uzufructuarul are dreptul de a ipoteca dreptul său, dacă 
obiectul uzufructului îl constituie un bun imobil. Dacă obiect al 
uzufructului este un bun sau bunuri mobile, uzufructuarul poate 
constitui gaj. La întrebarea dacă se pot constitui ambele forme de gaj - 
cu deposedare s-au fără deposedare -, răspunsul pentru care opinăm 
poate fi dedus din regimul juridic instituit de art.1909 C.civil privind 
bunurile mobile. Răspunsul pe care îl apreciem corect este că se poate 
constitui numai gaj fără deposedare, altminteri ar fi atins, însuși 
dreptul. 

Asupra fructelor şi asupra quasi-uzufructului se poate constitui 
drept de gaj, după ce acestea se află în posesia uzufructuarului fără 
nicio distincţie. 

6.2. Obligaţiile uzufructuarului. 

a) Înainte de intrarea în folosinţă uzufructuarul are obligația de 
a proceda la inventarierea bunurilor mobile și la constatarea stării 
materiale în care se află imobilele. Pentru garantarea exercitării 
uzufructului în bune condițiuni se poate proceda la darea unei cauţiuni, 
conform art.541 C.civil, adică să aducă un garant, care se obligă să 
răspundă cu patrimoniul său în cazul insolvabilității uzufructuarului. 
Inventarierea este operaţiunea prin care se constată cantitatea şi 
natura bunurilor mobile supuse uzufructului, fără să fie obligatorie şi 
evaluarea acestor bunuri. Inventarul mobilelor și constatarea stării 
bunurilor imobile se consemnează într-un proces-verbal, care poate fi 
făcut în formă autentică sau sub semnătură privată, cu scopul de a 
constitui mijloc de probă pentru predarea bunurilor spre folosinţă. 

b) În timpul exercitării dreptului de uzufruct, uzufructuarul are 
mai multe obligaţii: de a se folosi de lucru ca un bun proprietar; 
obligația de a aduce la cunoștința nudului proprietar orice încălcări 
sau uzurpări ale dreptului acestuia; obligația de a suporta anumite 
cheltuieli și sarcini ale lucrului; obligația de a respecta și continua 
modul de folosinţă stabilit de proprietar. 

c) Obligaţiile uzufructuarului în momentul stingerii uzufructului. 
Obligaţiile principale sunt: să restituie lucrul primit în folosință; dacă 
uzufructul a avut ca obiect lucruri consumptibile, uzufructuarul va 


trebui să restituie lucruri de aceeași cantitate, calitate și valoare sau 
echivalentul în bani. Dacă uzufructul este viager şi s-a stins prin 
decesul uzufructuarului atunci restituirea lucrurilor primite în 
folosinţă se va face de către moștenitorii uzufructuarului. Restituirea 
se face în natură și în starea în care lucrul se găsea la data naşterii 
uzufructului. Atunci când bunurile au pierit dintr-un caz fortuit, 
uzufructuarul va fi absolvit de obligaţia de restituire, riscul pieirii fiind 
suportat de proprietar, potrivit art.1156 C.civil. Dacă este vorba de 
bunuri consumptibile, uzufructuarul nu va fi absolvit de obligația de 
restituire dacă lucrurile au dispărut dintr-un caz fortuit, pentru că el a 
devenit proprietar în momentul nașterii uzufructului, situație în care 
el va suporta riscul pieirii fortuite a bunului. 

7. Drepturile și obligaţiile nudului proprietar. 

7.1. Drepturile nudului proprietar sunt cele care rezultă din 
exercitarea atributului dispoziţiei: 

a) dreptul de a înstrăina nuda proprietate, însă dobânditorul 
subsecvent rămâne obligat să respecte uzufructul constituit, care este 
un drept real; 

b) dreptul de a greva nuda proprietate cu ipotecă, de a constitui 
o servitute, fără ca prin aceasta să-l împiedice pe uzufructuar în 
exercitarea dreptului său; 

c) dreptul de a culege productele bunului, fructele se cuvin 
uzufructuarului; 

d) dacă bunul care formează obiectul uzufructului este 
expropriat, pentru că și dreptul de uzufruct este expropriabil, 
despăgubirea acordată va fi împărțită între nudul proprietar și 
uzufructuar. Soluţia se desprinde din art.26 al Legii nr. 33/1994 şi este 
semnalată în literatura juridică. 

e) dreptul de a exercita toate acțiunile în justiție prin care se 
apără dreptul său de proprietate, fără ca pri aceasta să se aducă 
atingere drepturilor uzufructuarului. El nu va putea revendica bunul 
său de la uzufructuar înainte de stingerea uzufructului. 

7.2 Obligaţiile nudului proprietar sunt următoarele: 

a) obligația pasivă sau negativă de a se abţine de la orice fapt 
material de natură să-l împiedice pe uzufructuar în exercitarea 
dreptului său; 

b) obligația pozitivă de a-l garanta pe uzufructuar pentru 
evicțiune în două dintre cazuri şi anume în cazul când obligația de 


garanţie derivă din natura uzufructului și în cazul când proprietarul 
şi-a asumat în mod expres o asemenea obligaţie, prin actul constitutiv 
al uzufructului, spre exemplu atunci când are caracter oneros; 

c) de a-l despăgubi pe uzufructuar, când a micşorat valoarea de 
exploatare a bunului obiect ai dreptului de uzufruct. 

8. Stingerea uzufructului. Modalităţile de stingere a uzufructului 
sunt reglementate de art.557 - 558 C.civil. Astfel, dreptul de uzufruct 
se stinge prin: 

a) Moartea uzufructuarului, care este o cauză generală de 
stingere a uzufructului. Acest mod de stingere este consecința 
caracterului viager ai dreptului de uzufruct. Dacă uzufructul a fost 
constituit în favoarea ambilor soți, fără nicio altă precizare, în practica 
judiciară s-a decis că, în caz de moarte a unuia dintre soți, celălalt 
păstrează  uzufructul pentru întregul imobil.9 cxii  Stingerea 
uzufructului prin moarte este de ordine publică, aceasta însemnând că 
orice convenție prin care s-ar stipula constituirea unui uzufruct 
perpetuu şi transmisibil, este nulă absolut. Este admisibilă însă 
constituirea de uzufructe în beneficiul mai multor persoane succesive. 
În acest sens, este posibil ca să se stipuleze ca uzufructul constituit în 
favoarea unei persoane după moartea acesteia să treacă la altă 
persoană; este admisibil cu condiţia ca toţi beneficiari să fie în viață 
sau măcar concepuțţi. Acest uzufruct trebuie considerat valabil pentru 
că se constituie, de fiecare dată, independent și succesiv în favoarea 
fiecărui beneficiar. După stingerea prin moarte a primului beneficiar 
se consideră că a început în mod exclusiv și direct în favoarea 
ultimului beneficiar. 

b) Prin expirarea termenului pentru care a fost constituit, atunci 
când prin convenţia părților s-a stabilit un anumit termen pentru 
exercitarea uzufructului. Problema se pune de fiecare dată când 
uzufructuar este o persoană juridică. Uzufructul în favoarea unei 
persoane juridice poate fi constituit pe durata maximă de 30 de ani 
(art.559 C.civil). 

c) Prin consolidarea sau întrunirea în persoana uzufructuarului 
a calității de proprietar (art.557 C.civil). Nuda proprietate poate fi 
dobândită de uzufructuar prin moştenire, cumpărare, sau orice act 
juridic. Consolidarea devine posibilă şi atunci când un terț dobândește 
atât nuda proprietate cât și uzufructul. Nimeni nu poate exercita 
uzufructul asupra lucrului pe care îl are în proprietate. 


d) Neuzul sau prescripţia extinctivă (art.557 C.civil). Dacă 
uzufructul are ca obiect bunuri mobile sau imobile, neuzul timp de 30 
de ani face ca uzufructul să înceteze. Termenul începe să curgă de la 
ultimul act de folosinţă al uzufructuarului. Dezmembrarea proprietăţii 
este o stare excepţională care nu poate dura dacă nu aduce niciun folos 
sau dacă titularul nu are niciun interes, astfel că dacă nu a profitat 30 
de ani, nu se mai justifică utilitatea și nu există niciun motiv spre a 
prelungi fără folos, pentru nimeni, o situație în care dreptul 
proprietarului este știrbit şi restrâns.1cxiiiO Neuzul trebuie să fie 
complet. Dacă uzufructuarul exercită numai parțial dreptul său, acesta 
nu se stinge. Este necesar ca neuzul să fie continuu, actele de folosință 
să fie succedate normal după natura şi destinaţia bunului. 

e) Pieirea totală a bunului, înseamnă că dreptul de uzufruct se 
stinge prin lipsă de obiect. În caz de pieire parţială uzufructul ar putea 
continua a se exercita asupra părții rămase din lucru, în conformitate 
cu art.563 C.civil. 

f) Exproprierea pentru caz de utilitate publică, asimilată cu o 
pierdere juridică, este reglemntată de art.28 din Legea nr. 33/1994, ca 
un caz distinct de stigere a uzufructului, uzufructuarul urmând să fie 
despăgubit în mod direct de expropriator. 

g) Renunţarea uzufructuarului, care poate să fie expresă ori 
tacită, cu titlu oneros sau cu titlu gratuit (art.561 C.civil). Renunțarea 
trebuie să fie făcută numai de uzufructuarul capabil de a dispune de 
dreptul său și poate fi făcută împotriva voinței nudului proprietar, însă, 
odată făcută, devine irevocabilă. Între uzufructuar şi nudul proprietar 
poate interveni o convenție, renunțarea putând fi cu titlu oneros sau să 
fie făcută prin tranzacţie. Dacă este făcută cu titlu gratuit, ea 
echivalează cu o donaţie făcută nudului proprietar. Dacă renunțarea 
s-a făcut în dauna creditorilor chirografari aceștia o pot ataca pe calea 
acțiunii pauliene. 

h) Abuzul de folosință din partea uzufructuarului apare ca un 
caz special de stingere a uzufructului. El se constată prin hotărâre 
judecătorească la cererea nudului proprietar. În acest sens art.558 
C.civil prevede că acesta este: „abuzul ce face uzufructuarul de folosinţa 
sa sau aducând stricăciuni fondului sau lăsându-l să se degradeze din 
lipsă de întreținere”. Rezultă că abuzul de folosință există atunci când 
uzufructuarul nu se folosește lucru ca un bun proprietar. El provoacă 
stricăciuni sau îl lasă să se degradeze din lipsă de întreţinere. În 


practica judiciară s-a statuat că nudul proprietar poate opta între a 
solicita decăderea din dreptul de uzufruct şi obligarea uzufructuarului 
de a aduce bunul în stare de folosință.1cxivl 

I) Rezoluţiunea sau nulitatea titlului prin care cel ce a constituit 
uzufructul a dobândit proprietatea asupra acelui bun sau desființarea 
titlului constitutiv al uzufructului. Dacă titlul nudului proprietar se 
desființează, atrage după sine ca efect desființarea drepturilor 
consimţite de acesta în favoarea terţilor, între care și dreptul de 
uzufruct, în conformitate cu principiul resoluto iure dantis, resolvitur 
ius accipientis. De exemplu, dacă nudul proprietar a dobândit lucrul 
prin accesiune şi se constată ulterior că este doar un moştenitor 
aparent, lucrul revenind adevăratului moștenitor și uzufructul se va 
stinge ca efect al pierderii calităţii de proprietar. 

j) Uzucapiunea sau prescripția achizitivă în favoarea unui terț, 
când acesta dobândește asupra bunului dreptul de proprietate, terțul 
uzucapând atât uzufructul cât şi nuda proprietate. Uzucapiunea este 
un mod original de dobândire a dreptului de proprietate, cu efect 
retroactiv; uzucapantul va fi considerat după primul proprietar al 
bunului, astfel că nu va fi obligat să respecte uzufructul. Acesta se 
stinge. 

9. Lichidarea uzufructului. 

Ca efect al stingerii dreptului de uzufruct, uzufructuarul este 
obligat să restituie nudului proprietar toate lucrurile pe care le deţine. 
Cu alte cuvinte să înceteze actele de folosință și să redea proprietarului 
posesia bunului obiect ai dreptului de uzufruct. Aceste obligaţii nu 
există dacă uzufructul s-a stins prin consolidare sau prin pieirea totală 
a bunului din cauze neimputabile uzufructuaurului. 

Uzufructuarul este un detentor precar, el posedă bunul pentru 
altul, adică pentru nudul proprietar, restituirea urmând a fi făcută de 
bunăvoie în starea în care l-a primit. Dacă uzufructuarul refuză 
restituirea lucrului, proprietarul are la îndemână acțiunea în 
revendicare sau poate recurge la acțiunea personală, derivată din 
convenția părților. 

Dacă uzufructul a avut ca obiect lucruri consumptibile 
(quasi-uzfruct) atunci uzufructuarul trebuie să restituie bunuri de 
aceeași natură, cantitate şi calitate în funcție de preţul acestora 
(art.526 C.civil). 

Atunci când bunul mobil a pierit sau a fost deteriorat din culpa 


uzufructuarului, obligaţia de a restitui este înlocuită sau însoţită, după 
caz, de obligația de dezdăunare, uzufructuarul trebuind să acopere 
prejudiciul pe care l-a cauzat proprietarului. El nu are această obligație 
dacă degradările sau deteriorările bunului se datorează întrebuinţării 
sau folosinţei acestuia. 

Dacă obiect al uzufructului a fost un bun imobil care s-a 
deteriorat ca efect al folosirii lui normale, uzufructuarul este obligat să 
repare prejudiciul suferit de proprietar. 

Odată cu lucrul, uzufructuarul este obligat să restituie şi fructele 
naturale și industriale pe care le-a perceput, după stingerea 
uzufructului. El avea dreptul la fructele percepute sau ajunse la 
scadenţă în perioada dreptului său de uzufruct. 

Uzufructuarul nu poate să pretindă despăgubiri pentru 
îmbunătățirile aduse bunului, chiar dacă acestea au adus un spor de 
valoare. El va putea ridica oglinzi, tablouri, ornamente, instalaţii și 
orice alte asemenea adăugiri care se pot detașa comod din bunul 
asupra căruia s-a constituit dreptul de uzufruct, care trebuie să-l 
restituie proprietarului în starea sa anterioară. 

La rândul său, proprietarul este obligat să restituie 
uzufructuarului sumele de bani pe care acesta le-a plătit pentru el, cum 
ar fi plata făcută unui creditor al proprietarului care avea drept de 
ipotecă asupra imobilului obiect al ipotecii. 

Secțiunea III. 

Dreptul de uz și dreptul de abitaţie 

1. Caracteristici comune. Dreptul de uz şi dreptul de abitaţie sunt 
reglementate de art. 565 - 576 C.civil și reprezintă varietăţi ale 
uzufructului, conferind titularului lor posibilitatea de a folosi lucrul 
altuia și de a-i culege roadele, dar această activitate trebuie 
desfășurată numai în măsura în care sunt necesare nevoilor lui şi ale 
membrilor familiei sale. Din această limitare se întrevede că nu este 
posibilă cedarea beneficiului drepturilor respective. Cele două 
drepturi conferă titularului său atributele de posesie și folosinţă, ca și 
în cazul uzufructului, fără a putea cesiona emolumentul acestor 
drepturi. 

Atât dreptul de uz cât şi cel de abitaţie se stabilesc și se sting în 
acelaşi mod ca dreptul de uzufruct; titularii lor trebuie să folosească 
lucrul ca un bun proprietar; ei trebuie să dea cauţiune și să facă 
inventarul lucrurilor, titularii acestor drepturi sunt obligați să suporte 


cheltuielile de întreţinere la fel ca și uzufructuarul. 

În doctrină au fost considerate varietăţi ale uzufructului, de - li 
se spune „miniaturi ale uzufructuluilcxv2” reduse la o anumită 
întrebuințare sau folosință a bunului până la „uzufructuri restânse 
1cxvi3”. 

2. Dreptul de uz. 

Dreptul de uz poate fi definit ca fiind acel drept real asupra unui 
bun în virtutea căruia o persoană numită uzuar poate să-l folosească și 
adică să-i culeagă fructele numai în măsura satisfacerii nevoilor 
personale şi ale familiei sale 1cxvii4. 

Caracteristic pentru uz este faptul că titularul poate fi o 
persoană fizică, el este un drept strict personal, care nu poate fi 
înstrăinat şi nici închiriat. 

Limitele exercitării dreptului de uz sunt stabilite fie prin 
convenția părților - proprietar şi uzuar -, fie în temeiul legii. 

Potrivit prevederilor art.565 C.civil, dreptul de uz se constituie 
în acelaşi mod ca și dreptul de uzufruct. Deci uzul se stabileşte prin 
convenție, testament sau prescripţie achizitivă. 

Drepturile uzuarului sunt: a) de a culege fructele pentru el și 
pentru familia sa; b) dreptul de a înstrăina fructele culese, dacă el 
consideră necesar, care este o simplă transformare a veniturilor sale în 
limitele nevoilor uzuarului. 

Obligaţiile uzuarului sunt: a) de a da cauțiune, atunci când se 
stipulează; b) să constate starea imobilului şi să facă inventarul 
mobilelor; c) de a întreţine bunurile care fac obiectul dreptului de 
uzufruct, manifestându-se ca un bun proprietar. 

Nudul proprietar poate să-l urmărească pe uzuar, asupra 
modului de executare a obligaţiilor sale, cu privire la felul de 
întrebuințare și de folosință a bunului. El nu are dreptul la acțiune 
obișnuită care să aibă ca scop executarea normală a obligaţiilor, cum 
ar fi readucerea imobilului în starea lui de folosință, fără să ceară 
stingerea uzului (sau uzufructului).1cxviii5 

Stingerea dreptului de uz are loc în aceleași condiţii ca și dreptul 
de uzufruct, analizate în secțiunea anterioară. Dacă convenția părților 
prevede, de uz pot beneficia și moştenitorii uzuarului. 

3. Dreptul de abitaţie 

Dreptul de abitaţie este un drept real în temeiul căruia titularul 
său poate folosi o locuință, o casă, un spaţiu locativ în general, ce 


aparține unei alte persoane. 

Deosebirea de uzufruct constă în acea că fiind un drept strict 
personal nu poate fi înstrăinat sau grevat. 

Dreptul de abitație se poate constitui prin: a) convenție 
(vânzare, donaţie); b) prin testament; c) prin prescripţie achizitivă sau 
uzucapiune; d) prin efectul legii, în condiţiile art.4 din Legea nr. 
319/1944, în privinţa soţului supravieţuitor. În momentul deschiderii 
succesiunii, soțul supraviețuitor dobândeşte un drept de abitaţie, dacă 
sunt întrunite cumulativ următoarele condiţii: a) să fi locuit la data 
deschiderii moştenirii în casa care face obiectul dreptului de abitaţie; b) 
să nu aibă altă locuinţă proprie; c) să nu devină prin moştenire 
proprietarul exclusiv al locuinţei, calitatea de proprietar face inutil 
dezmembrământul aceluiași drept (neminem res sua servit); d) locuinţa 
respectivă să facă parte din masa succesorală; e) defunctul să nu fi 
dispus altfel, adică să nu fi înlăturat prin act de ultimă voinţă dreptul 
de abitație.1cxix6 

În jurisprudență s-a statuat că în cazul în care cu ocazia 
înstrăinării locuinței comune, soții şi-au rezervat un drept de abitaţie 
asupra locuinţei, acest drept are un caracter indivizibil. În consecință 
la decesul unuia dintre soţi, nudul proprietar nu este îndreptăţit să 
ceară nici stingerea și nici titilarului ei restrângerea dreptului de 
abitație.1cxx7 

Drepturile titularului dreptului la abitație sunt: a) dreptul de 
ocupa locuința împreună cu familia sa, chiar dacă s-a căsătorit ulterior 
constituirii dreptului. În cazul soţului supravieţuitor încetează însă 
odată cu recăsătorirea acestuia; b) dreptul de a închiria partea din 
clădire care îi prisosește, chiar dacă proprietarul imobilului se opune. 
Soţul supravieţuitor este exceptat de la acest drept. Dreptul de abitație 
în întregime nu poate fi cesionat și nici închiriat. 

Obligaţiile titularului dreptului de abitaţie sunt: a) să folosească 
imobilul ca un bun proprietar (art. 567 C.civil); b) să dea cauţiune în 
cazul când părțile au stabilit și nu s-a acordat scutire de către nudul 
proprietar; c) să constate starea imobilului la intrarea în posesia 
acestuia; d) să suporte cheltuielile folosinţei și cheltuielile curente de 
întreținere. 

Stingerea dreptului de abitaţie, are loc în acelaşi mod ca şi 
uzufructul. Pentru apărarea dreptului de abitaţie titularul este 
îndreptățit la acțiunea în justiție având la îndemână o acțiune 


confesorie, pentru protecţia dreptului real, fie la acțiune personală 
născută din actul juridic care stă la temeiul constituirii abitaţiei. 

Nudul proprietar nu este îndreptăţit la evacuarea titularului 
dreptului de abitație din imobil pentru viață imposibilă creată altor 
locatari, având ca temei dispoziţii legale ale raporturilor dintre 
proprietari şi chiriaşi cum a fost Legea nr. 5/1973, în prezent Legea nr. 
114/1996, legea locuinţei, pentru că titularul abitaţiei nu este un 
chiriaş, ci are conferit un dezmembrământ al proprietății. 

Secțiunea IV. 

Dreptul de servitute 

1. Noţiune și caractere juridice1cxxi8 

Dreptul de servitute este reglementat de articolele 576 - 643 
C.civil. Servitutea este acel drept real principal, derivat, perpetuu și 
indivizibil, constituit asupra unui imobil numit fond aservit, pentru uzul 
și utilitatea altui imobil, numit fond dominant, care aparține altui 
proprietar. Această definiţie a servituţii este dată de art.576 C.civil 
român inspirat din modelul francez, art.637 C.civil fr.1cxxii9 În 
virtutea acestui text „servitutea este o sarcină impusă asupra unui 
imobil pentru uzul şi utilitatea unui imobil având un alt stăpân”. În 
doctrina veche citată denumirea de servitute, este rezervată pentru a 
desemna numai acele sarcini care în afară de limitele normale ale 
atributelor inerente dreptului de proprietate şi sunt constituite 
printr-un act de voinţă individuală în folosul unui fond dominant și în 
sarcina altui fond zis servit. 

Servitutea ia naştere și are ființă legală pentru utilitatea unui 
fond, spre deosebire de uzufruct, uz şi abitaţie care sunt constituite în 
favoarea unei persoane. 

Servituţile sunt dezmembrăminte care se constituie asupra 
imobilelor proprietate privată în general. Controversa din doctrină 
privind valabilitatea servituţilor asupra bunurilor din domeniul public, 
a fost tranşată de art. 13 şi 14 din Legea nr. 213/1998, care le 
consideră „valabile numai în măsura în care aceste servituţi sunt 
compatibile cu uzul sau interesul public căruia îi sunt destinate bunurile 
afectate”. În aceleași condiţii sunt menţionate servituţi anterioare (art. 
13 al. 2 din lege). 

Din acest motiv sunt considerate în doctrina clasică sarcini 
reale2 cxxiii 0. Din definiția dată de textul legal şi conturată în 
literatura juridică, rezultă următoarele caractere juridice ale dreptului 


de servitute: 

a) este un drept real imobiliar, el fiind constituit asupra unor 
imobile, prin natura lor. 

b) este un drept perpetuu, fiindcă se menţine atâta timp cât 
există cele două imobile şi împrejurarea care a determinat constituirea 
ei. Caracterul perpetuu al acestui drept este de natura sa și nu de 
esenţa acestui drept. În consecință, prin convenţia lor, proprietarii 
fondurilor limitrofe, el poate fi limitat sau stins. 

c) este un accesoriu al fondului-praediis inhaeret -, astfel că nu se 
poate despărţi de fond pentru a fi de - sine-stătător, depinde de fondul 
dominant. Aceasta înseamnă că nu poate fi desprinsă de fondul 
principal, cu scopul de a forma un drept de sine-stătător. Ea nu poate fi 
ipotecată, înstrăinată sau supusă urmăririi în mod independent de 
fondul al cărui accesoriu este, ea putându-se transmite numai odată cu 
fondul. După cum s-a subliniat în doctrina clasică citată, pentru fondul 
aservit, servitutea este o sarcină. 

d) servitutea este indivizibilă, înțelegându-se prin aceasta că 
profită întregului fond dominant şi în mod corelativ grevează, în 
întregime, fondul aservit. Tot de aici rezidă obligația ca atunci când 
imobilul în coproprietate la mai mulți titulari, servitutea nu se poate 
stabili asupra sa în favoarea acelui bun decât cu consimțământul 
tuturor titularilor, potrivit regulii unanimităţii. Regula își are 
aplicabilitate la servituțile care se stabilesc prin convenție, în 
jurisprudenţă susținându-se că la constituirea ei ar fi suficient acordul 
unuia dintre coproprietari, soluție bazată pe raționamentul că actul 
acestuia profită tuturor2cxxiv1. 

e) este un drept real asupra lucrului altuia-jus în realiena -, o 
dezmembrare a proprietăţii altuia, acesta „nefiind o scădere a dreptului 
său de proprietate2cxxv2". 

f) presupune existența a două fonduri vecine, care aparțin de 
proprietari diferiți. După cum am arătat în definiție imobilul asupra 
căruia se constituie servitutea se numește fond dominant, iar cel pe 
care este grevată servitutea este fondul aservit, sau servant-conform 
art.631, 632 C.civil. În practica judiciară s-a decis că pentru 
constituirea unui drept de servitute de trecere este necesar ca cele 
două fonduri să aparţină unor proprietari diferiți. Când părțile se află 
în indiviziune atât asupra fondului dominant cât și asupra fondului 
aservit, nu sunt întrunite condiţiile pentru constituirea dreptului de 


servitute de trecere, de vreme ce fiecare este proprietar pe cotă 
indiviză 2cxxvi3. 

2. Clasificarea servituților. 

În conformitate cu dispoziţiile cuprinse în C.civil în doctrină au 
fost propuse mai multe criterii de clasificare a servituţilor: 

a) după modul de exercitare servituţile se împart în continue şi 
necontinue. Sunt continue servituţile „al căror exerciţiu este sau poate 
fi continuu, fără să aibă trebuinţă de faptul actual al omului” (art.622 
C.civil), cum ar fi de exemplu servitutea de scurgere a apelor de ploaie 
sau servitutea de vedere. Sunt necontinuee acelea pentru a căror 
existenţă şi exercitare este absolut necesară fapta actuală a omului, de 
exemplu servitutea de trecere, de a utiliza un izvor de apă (art.622 al.2 
C.civil). Ea se exercită numai în limita titlului său, prin care a fost 
înființată fără a putea fi schimbată2cxxvii4. 

Esenţial pentru determinarea caracterului continuu sau 
necontinuu al unei servituţi nu este continuitatea sau necontinuitatea 
exercitării sale ci împrejurarea că pentru a fi exercitată, servitutea are 
sau nu are nevoie de „faptul actual al omului”. Servitutea continuă este 
acea care se exercită fără ca omul să fie obligat să facă acte succesive şi 
repetate de folosință, pe când servitutea necontinuă necesită neapărat 
acte repetate pozitive de exercitare a ei. Art.622 C.civil dă exemple de 
servituți continue: apeductul, scurgerea apelor, ferestrele, și altele 
asemenea. Servitutea de apeduct este acea servitute care dă dreptul de 
a aduce apa prin conducte peste un fond străin. Servitutea de scurgere 
a apelor este acea care dă dreptul să se scurgă apa de pe fondul 
dominant pe fondul aservit, iar servitutea de fereastră sau de vedere 
este acea servitute care dă derptul de a se stabili ferestre spre fondul 
învecinat la o distanță mai mică decât cele arătate în art.612 și 613 din 
C.civil. Tot servituţi continue sunt toate servituţile negative cum sunt 
de exemplu, acelea de a nu clădii sau servitutea de a nu clădi peste o 
anumită înălțime. 

b) după felul în care se manifestă, servituţile se împart în 
aparente şi neaparente. Servituţile aparente sunt acele servituți care se 
cunosc datorită unor semne exterioare. Sunt considerate de lege ca 
semne aparente: o uşă, o fereastră, o cărare, o plantație. Servituţile 
neaparente nu au nicio manifestare exterioară, niciun semn exterior 
despre existența lor. C.civil (art.622, al.3) exemplifică servitutea 
neaparentă servitutea de nu zidi pe un fond, sau de a zidi numai până 


la o anumită înălțime, de a nu planta la o distanţă mai mică. 

Caracterul aparent sau neaparent depinde nu atât de natura 
servituțţii, cât de felul cum se exercită, adică de circumstanţele de fapt. 
Aceeaşi servitute poate fi aparentă sau neaparentă, după împrejurări. 
De pildă o conductă de combustibil, dacă este la suprafața pământului 
servitutea este aparentă, dacă este îngropată în pământ, servitutea 
este neaparentă. 

În doctrină, datorită asemănărilor care există între servituţile 
continue și necontinue pe de o parte şi servituţile aparente și 
neaparente, pe de altă parte s-a ajuns la combinarea acestora 
ajungându-se la noi categorii de servituţi, astfel: servituți continue și 
aparente, cum este aceea de vedere; servituți continue și neaparente, 
cum este aceea de a nu clădi; servituțile necontinue și aparente, care 
este acea de trecere pe o potecă; servituțile necontinue și neaparente, 
cum este aceea de a păşuna. 

c) după obiectul lor servituţile sunt: pozitive şi negative, urbane 
şi rurale. 

Servituţile pozitive îndreptățesc pe proprietarul fondului 
dominant să facă în mod direct, acte de folosință pe fondul aservit, 
proprietarul acestuia din urmă trebuie să le respecte. Sunt servituţi 
pozitive: servitutea de trecere, servitutea de a lua apă de la o fântână 
aflată pe fondul vecinului, servitutea izvorului etc. În favoarea 
titularului există un drept unilateral care instituie un regim juridic de 
inegalitate în favoarea fondului dominant. 

Servitutea pozitivă nu poate fi excesivă și nici împovărătoare 
pentru fondul aservit. Potrivit art.618 C.civil, la constituirea servituţii 
legale de trecere trebuie să se aleagă trecerea prin locul ce ar provoca 
cea mai redusă pagubă pentru acela pe al cărui fond urmează să fie 
deschis terenul, chiar dacă, în principiu, se recomandă în mod obișnuit, 
trecerea cea mai scurtă.2cxxviii5 

Servituţile negative sunt acelea care impun proprietarului 
fondului aservit unele restricții sau împiedicări în exercițiul dreptului 
său. Exemplu: servitutea de a nu clădi pe terenul său, interdicția de a 
planta la o anumită distanță. Proprietarul fondului aservit are obligaţia 
generală de abţinere - non facere -, de a nu face, sunt simple 
restrângeri ale exerciţiului și limitelor dreptului de proprietate cu 
scopul asigurării unor relaţii de vecinătate. 

Servituţile urbane sunt cele stabilite în folosul clădirilor, 


indiferent de localitate. 

Servituţile rurale sunt cele stabilite în favoarea terenurilor. 
Clasificarea în urbane și rurale a servituţilor este dată de art.621 
C.civil. 

d) după originea lor sau după modul de constituire, în 
conformitate cu art.577 C.civil, servituţile se împart în trei categorii: 
servituţi naturale, servituţi legale, şi servituţi stabilite prin fapta omului 
(adică prin convenție, testament, sau uzucapiune). 

Servituţile naturale sunt acelea care îşi au originea sau izvorul în 
situația naturală a fondurilor. Sunt astfel: servitutea de scurgere a 
apelor, servitutea de grăniţuire şi de îngrădire a proprietăţii. În 
doctrină se consideră că nu ar fi în realitate dezmembrăminte ale 
dreptului de proprietate, ci obligații fireşti care se impun 
proprietarilor vecini din nevoia unei bune-vecinătăţi, de conviețuire 
normală în societate. 

Servituţile legale, adică cele stabilie prin lege - ex legeşi are în 
vedere fie utilitatea publică, fie utilitatea proprietarilor unor fonduri 
învecinate. Privite sub acest aspect servituțţile legale, la rândul lor sunt 
servituți de interes public şi servituţi de interes privat. 

În conformitate cu art.587 C.civil, servitutea este de interes 
public când are ca obiect cărarea sau poteca pe lângă marginea râului 
navigabil sau flotabil, aceştia nu pot împiedica trecerea sau folosi 
poteca pentru a construi sau pentru a face alte lucrări. 

În conformitate cu art.588 C.civil, în interes privat, „legea supune 
pe proprietar la osebite obligaţii unul către altu’, fără chiar să existe 
vreo convenţie între dânșii”. Asemenea restricții nu sunt legate 
neapărat de ideea de servitute, ci de exercitarea proprietăţii în cadrul 
anumitor limite.2cxxix6 

Sunt considerate servituţi legale: distanța plantațiilor (art.607 
C.civil); distanţa şi lucrările intermediare pentru anumite construcții 
(art.610 C.civil); servitutea de vedere (art.611, 612 C.civil); picătura 
streşinilor (art.615 Civil); servitutea de trecere (art.616 Civil); 
servituțile aeronautice (art.10 din Decr.95/1979). 

Se observă că așa-zisele servituți naturale și așa-numitele 
servituți legale, sunt în realitate, servituți legale pentru că simpla 
situare a imobilelor dă naștere la servitute numai când legea le 
reglementează ca atare. 

Servituţile stabilite prin fapta omului sunt considerate singurele 


servituți veritabile sau propriu-zise.2cxxx7 

Ele se constituie prin titlu-convențţie sau testament şi reprezintă 
sarcini în favoarea unui imobil și în defavoarea celuilalt și ca orice titlu, 
cauza acestuia nu poate contraveni ordinii publice şi bunelor 
moravuri. 

Apoi mai pot fi constituite prin uzucapiune sau prin destinația 
proprietarului. 

Servituţile stabilite prin titlu, aşa cum s-a menţionat au la bază 
convenția sau testamentul. Orice servitute poate fi constituită prin titlu 
şi au mare aplicabilitate practică putând fi făcute prin act juridic 
oneros sau gratuit. În conformitate cu art.624 C.civil servituţile 
continue și neaparente, precum şi cele necontinue și neaparente se pot 
constitui numai prin titlu. 

Forma titlului va fi aceea prevăzută de lege pentru actul juridic 
prin care se creează servitutea. De exemplu dacă servitutea este 
constituită sub formă de donaţie între vii, ea trebuie făcută prin act 
autentic, ca la orice donaţie, dacă se instituie prin legat, actul juridic 
respectiv va trebui să îndeplinească condiţiile unui testament. O 
servitute, poate fi stabilită expres, dar poate fi stabilită şi în mod tacit, 
adică existența acesteia să rezulte implicit din interpretarea clauzelor 
contractului. 

Uzucapiunea sau prescripția achizitivă poate sta la baza 
dobândirii servituţilor continue și aparente după o posesie utilă de 30 
de ani (art.623 C.civil). 

În practica instanţei supreme s-a statuat că poate fi dobândită 
pe această cale şi servitutea de vedere 2cxxxi8, interdicția de a planta, 
interdicția de a executa anumite construcții, servitutea de a lua apă. 

Prevederile art.623 C.civil se referă expres la uzucapiunea de 30 
de ani, per a contrario, fiind exclusă dobândirea servituţii prin 
uzucapiunea de 10 până la 20 de ani. Aceasta este opinia dominantă în 
literatura juridică română, precum și în cea franceză. Opinia a fost 
criticată ca fiind necorespunzătoare pentru că se face o diferenţiere 
pur artificială față de uzufruct, care poate fi dobândit prin uzucapiunea 
de 10 până la 20 de ani, pe când servituţilor li se refuză o asemenea 
modalitate de constituire, pentru că actele de folosință pe care se 
bazează cel care exercită o posesie (de 10 - 20 ani cu bună-credinţă şi 
cu just titlu), nu sunt simple acte de toleranță cum se apreciază în 
opinia dominantă.2cxxxii9 


Servitutea de trecere, fiind necontinuă și neaparentă, nu poate fi 
dobândită prin uzucapiune. Nici titularul unei servituți de trecere 
bazată pe convenţie nu va putea uzucapa un alt teren decât cel arătat 
în titlul său pe care l-ar utiliza timp de 40 de ani. 

Dobândirea servituţii prin destinaţia proprietarului, are loc în 
cazul celor continue și aparente, în virtutea art.625 şi 626 C.civil. Din 
aceste texte rezultă că atunci când proprietarul unic a doua imobile 
vecine stabilește între ele o stare de fapt care ar putea constitui o 
servitute, în ipoteza în care în viitor fondurile ar aparține unor 
proprietari diferiți, ne găsim în prezența servituții creată prin 
destinaţia proprietarului. Este de reținut că servitutea se naște numai 
în momentul în care proprietarul unic al celor două fonduri, 
înstrăinează unul din cele două imobile. Servitutea rămâne valabilă 
dacă prin actul de înstrăinare părțile nu au înlăturat prin clauză 
contrară înlăturarea prevederilor art.625 C.civil, a stării de fapt, creată 
prin voința unicului și primului proprietar. 

Se pune problema dacă servitutea de trecere care este o 
servitute necontinuă, poate fi constituită prin destinaţia proprietarului. 
În practică sunt diverse situații când proprietarul unic, divizând cele 
două fonduri lasă semne vizibile ale trecerii spre un loc înfundat după 
care înstrăinează una dintre parcelele divizate. În atari situaţii, 
stabilirea unei servituţi de trecere spre un loc înfundat este prezumată, 
subînțelegându-se că părțile au acceptat o stare de fapt anterioară 
actului juridic care a fost încheiat cu menţinerea aparenţei create de 
servitutea de trecere. Soluția poate fi ancorată în prevederile art.627 
C.civil, care cere ca servitutea să fie doar aparentă, nu însă și continuă. 

În conformitate cu art.621 C.civil, destinația proprietarului „ține 
loc de titlu”, probaţiunea acesteia constând în dovedirea stării de fapt. 

3. Exercitarea dreptului de servitute 

3.1 Drepturile și obligaţiile proprietarului fondului dominant. 

Proprietarul fondului dominant are următoarele drepturi: 

a) principalul drept este acela de a se folosii de servitute. 
Art.630 C.civil prevede că titularul fondului dominant poate face toate 
lucrările necesare spre a se putea folosi de servitute şi a o păstra. 

b) dreptul de a efectua numai acele lucrări pe fondul aservit 
care sunt absolut necesare exploatării normale, nefiind îngăduite 
lucrări care nu servesc exploatării servituțţii. 

c) constituirea servituții presupune și punerea la dispoziție a 


mijloacelor care sunt necesare pentru exercitarea ei. Sunt situaţii când 
există o servitute care pentru a fi folosită are nevoie de o altă servitute, 
a doua fiind accesorie. De exemplu, pentru a lua apă din fântână care 
este servitutea principală presupune că imobilul învecinat să suporte 
şi servitutea de trecere peste fondul aservit. 

Proprietarul fondului dominant are următoarele obligaţii: 

a) titularul este obligat să exercite servitutea numai în limitele 
stabilite prin titlu, dacă a fost dobândită prin uzucapiune este obligat 
să o exercite potrivit cu actele de folosinţă și de posesie anterioare, în 
fine, dacă a fost constituită prin destinaţia proprietarului, potrivit cu 
intenţia pe care a avut-o proprietarul celor două fonduri. 

b) titularul are obligația de a nu modifica și de a nu utiliza 
servitutea în alt scop decât pentru cel care a fost recunoscută. 

c) titularul servituţii are obligaţia de a nu face nimic de natură 
să agraveze servitutea, adică să devină mai împovărătoare pentru 
fondul aservit. 

3.2. Drepturile și obligaţiile proprietarului fondului aservit. 

Proprietarul fondului aservit are următoarele drepturi: 

a) de a înstrăina sau de a greva bunul obiect al servituţii fără a 
se leza exercitarea servituţii. 

b) dreptul de a pretinde despăgubiri de la proprietarul fondului 
dominant, respectiv de la titularul dreptului de servitute. 

c) în cazul în care prin titlul părților s-a stabilit suportarea 
cheltuielilor de către proprietarul fondului aservit, acesta este ţinut 
să-și îndeplinească obligația asumată potrivit cu regulile care 
guvernează actele juridice. El are dreptul să abandoneze fondul la 
dispoziţia titularului servituţii, pentru a se elibera de aceste cheltuieli, 
conform art.632 C.civil. 

d) dacă servitutea a devenit prea împovărătoare pentru el, 
poate să ofere proprietarului fondului dominant un alt loc pentru 
exercitarea servituții (art.634 C.civil). 

3.3 Obligaţiile proprietarului fondului aservit: 

a) proprietarul fondului aservit are obligația pasivă-non facere, 
care constă în aceea că trebuie să se abţină de la orice act de natură a 
împiedica exercitarea dreptului de servitute; 

b) el mai are obligația de a efectua lucrările necesare pentru 
exercitarea şi întreținerea servituţii, atunci când prin titlu a fost astfel 
constituit. 


4. Apărarea dreptului de servitute. Proprietarul fondului 
dominant are la îndemână două acțiuni pentru apărarea dreptului de 
servitute. 

Acţiunea confesorie de servitute, care este o acțiune peţitorie. 
Este o acțiune reală care poate fi îndreptată împotriva proprietarului 
fondului aservit şi prin ea se urmăreşte recunoașterea şi respectarea 
acestui drept real. 

Acţiunea posesorie, exercitată în condiţiile art.674 - 675 C.civil, 
prin mijlocirea căreia se apără numai servituţile continue şi aparente, 
precum și servituţile stabilite prin titlu, acestea din urmă indiferent 
dacă sunt sau nu continue şi aparente. 

Proprietarul fondului aservit are la îndemână acțiunea negatorie 
de servitute, prin care se neagă existența dreptului de servitute al unei 
persoane. 

Proprietarul fondului aservit poate exercita şi acțiunea 
posesorie, atunci când urmăreşte împiedicarea unui terț să 
dobândească o servitute pe fondul său. 

5. Stingerea servituţilor. 

Art.636 C.civil prevede că servituţile încetează când lucrurile se 
găsesc în starea în care servitutea nu mai poate continua. Sunt 
cunoscute următoarele cazuri de stingere a servituților: 

a) Imposibilitatea materială de a mai exercita servitutea, 
prevăzută de art.636 C.civil. În literatura juridică s-a reținut că aceasta 
nu este o cauză de stingere de sine stătătoare, pentru că, atunci când 
există o piedică materială, pe durata acestuia exercițiul servituţii este 
suspendat3cxxxiiiO. Această interpretare este dată de coroborarea cu 
art.637 C.civil, care prevede că servitutea renaște atunci când lucrurile 
sunt restabilite ca servitutea să se poată exercita. În concret, intervine 
o piedică materială care oprește exercițiul servituții când starea 
materială a lucrurilor se transformă astfel încât folosința servituţii 
devine imposibilă. 

Confuziunea care constă în reunirea atât a fondului dominant 
cât şi a fondului aservit în persoana aceluiași proprietar. Exemplu 
clasic în această privință este acela când ambele imobile devin 
proprietatea unui singur titular. 

Neuzul imobilului este un caz de stingere a servituţii prevăzut de 
art.639 C.civil, care dispune că „servitutea este stinsă prin neuz în curs 
de 30 de ani”, adică prin prescripţie extincivă în cazul neexercitării 


timp de 30 de ani. Stingerea servituții pentru neuz are loc doar în cazul 
servituților constituite prin fapta omului. 

Pe lângă aceste cauze de stingere a dreptului de servitute, se 
mai adaugă și cauzele de stingere decurgând din dreptul comun: 
pieirea fondului aservit; renunțarea la exercitare de către titularul 
dreptului de servitute; desființarea titlului constitutiv ca urmare a 
revocării  rezoluțiunii sau anulării expirarea termenului sau 
îndeplinirea condiţiei rezolutorii. 

Secţiunea V. 

Dreptul de superficie 

1. Noţiune și caractere juridice. Dreptul de superficie nu este 
reglementat de C.civil român, motiv pentru care existența sa a fost la 
început contestată iar apoi controversată. 

Punctul de vedere care s-a impus şi a primit în cele din urmă 
recunoașterea unanimă, în sensul afirmării și recunoașterii acestui 
drept, se întemeiază pe dispoziţiile art.492 C.civil, care, instituind 
prezumpţia potrivit căreia proprietarul terenului este prezumat și 
proprietar al construcției edificate pe acesta, fiind îngăduită și proba 
contrară3cxxxivl. Admisibilitatea probei contrare înseamnă a dovedi 
că proprietaral construcției este o altă persoană decât proprietarul 
terenului, fapt ce atrage după sine și recunoașterea dreptului de 
folosință asupra terenului pe care se află construcția ce aparţine celui 
care a făcut dovada în acest sens. Acest drept de folosinţă, în anumite 
condiții asupra terenului pe care se află construcţia, constituie, în 
esență, conținutul dreptului de superficie. Față de art.492 C.civil, care 
constituie regula în ce priveşte proprietatea terenului și a construcției 
unite în persoana aceluiași titular, superficia constituie excepția. 
Superficia a fost recunoscută în doctrină şi jurisprudență până la 
intrarea în vigoare a legilor nr. 58 și 59/19743cxxxv2. El a fost fie 
transformat în drept de folosință, fie respins. Cu toate acestea în 
practica judiciară a instanţei supreme s-au pronunţat soluții 
controversate, în materia caracterizării dreptului soțului constructor 
pe terenul celuilalt soț, când a fost considerat fie drept de 
folosință3cxxxvi3, apoi în unele soluţii, în fața evidenţei ca o situaţie 
de excepţie, rareori s-a recunoscut dreptul de superficie3cxxxvii4. 
Limitativ dreptul a mai fost recunoscut în condițiile art.58 din Legea nr. 
4/1973, privind construcţiile de locuințe, când proprietarul terenului 
se putea asocia cu alți cetățeni pentru a construi clădiri cu mai multe 


locuinţe. 

După abrogarea legilor mai sus amintite prin Decr. Lege nr. 
1/1989, odată cu dezvoltarea circuitului civil, a renăscut și 
posibilitatea dobândirii dreptului de superficie. 

Chiar dacă nu este argumentat expres de dispoziţiile codului 
civil, dreptul de superficie are o recunoaștere legislativă tangențţială, 
prin dispoziţiile art. 11 şi 16 din Legea nr. 115/1938, pentru 
modificarea dispoziţiilor privitoare la cărţile funciare, unde este 
menționat printre drepturile reale supuse intabulării în cartea funciară. 
El mai este amintit drept real în art. 22 din Decr. 167/1958, privind 
prescripţia extinctivă şi în art. 21 din Legea nr. 7/1996, privind 
cadastrul funciar. 

Dreptul de superficie este definit ca fiind acel drept real principal, 
dezmembrământ ai dreptului de proprietate asupra unui teren, care 
constă în dreptul de proprietate al unei persoane, numită superțficiar, 
privitor la construcţiile, plantațiile sau alte lucrării ce se află pe un teren 
proprietatea altuia, teren asupra căruia superficiarul are un drept de 
folosință3cxxxviii5. 

Rezultă din definiția dată că în cazul dreptului de superficie se 
suprapun două drepturi de proprietate: cel al titularului dreptului de 
superficie asupra construcţiei, plantaţiei sau altor lucrări și cel al 
proprietarului terenului pe care acestea se află situate. Proprietarul 
construcției, plantaţiei sau al altor lucrări fixate pe teren, care aparțin 
unei persoane, atrage după sine un drept de folosință asupra terenului 
respectiv, care se caracterizează ca noțiune juridică drept real de 
superficie. Superficia este un dezmembrământ ai dreptului de 
proprietate asupra unui teren. 

Dreptul de superficie prezintă următoarele caractere juridice: 

a) este un un drept real imobiliar, având ca obiect întotdeauna 
un bun imobil, adică o suprafață de teren; 

b) este un drept perpetuu, în sensul că există atâta timp cât 
durează construcția, plantaţia sau lucrarea ce se află în posesia altei 
persoane, fără a se putea stinge prin neuz. Nimic nu împiedică părțile 
ca în virtutea libertăţii de voință să fie constituit dreptul de superficie 
şi pe durată determinată. 

c) este un drept imprescriptibil extinctiv, acțiunea în revendicare 
putând fi formulată de superficiar atâta timp cât el există. 

2. Constituirea dreptului de superficie. 


Dreptul de superficie poate lua naștere în temeiul legii, prin titlu 
sau uzucapiune. 

a) Constituirea dreptului de superficie în temeiul legii. În 
legislația română este consacrat acel drept născut direct din lege și 
considerat ca atare din interpretarea art. 30 din C.familiei3cxxxix6. 

În temeiul art. 30 C.familiei, dreptul de superficie ia naștere 
atunci când soţii construiesc pe terenul bun propriu al unua dintre ei. 
Construcţiile edificate de soți pe terenul proprietatea exclusivă a unuia 
dintre ei, sunt bunuri comune ale soților, soțul neproprietar al 
terenului devenind titular al unui drept de superficie. Acest drept este 
recunoscut ex lege în favoarea soţului neproprietar al terenului. 

b) constituirea dreptului de superficie prin titlu. Dreptul de 
superficie se constituie prin titlu atunci când are ca temei un act juridic: 
convenție, testament sau un act de concesiune. 

Convenţia și testamentul constituie titluri pe baza cărora se 
dobândește dreptul de superficie asupra terenurilor proprietate 
particulară. Prin convenție, dreptul de superficie se dobândește atunci 
când proprietarul terenului își dă acordul a o altă persoană să edifice 
pe terenul său o construcție sau o altă lucrare ori să înființeze o 
plantație. Convenţia în cauză va putea fi încheiată cu îndeplinirea 
condițiilor de validitate prevăzute în codul civil. Nefiind o convenție de 
înstrăinare ea va putea fi încheiată sub forma înscrisului sub 
semnătură privată, fiind ad probationem. Odată cu intrarea terenurilor 
în circuitul civil nu mai sunt opreliști de fond pentru constituirea 
dreptului de superficie. S-a reținut că şi convenţia verbală, care a fost 
recunoscută în jurisprudenţa interbelică, dovedită după cerințele art. 
111 - 1197 Cucivil, ar putea crea dreptul de servitute3cx17. În 
constituirea superficiei trebuie avut în vedere ca actul încheiat între 
părți să nu echivaleze cu o înstrăinare deghizată a terenului, la care se 
cere forma autentică (art.48 din Legea nr. 18/1991) sau de înstrăinare 
în favoarea unui cetățean străin sau apatrid (art.3 din Legea nr. 
54/1998). 

În practică, atunci când se solicită eliberarea autorizaţiei de 
construire în temeiul Legii nr. 50/1991, autoritățile administrative 
solicită acte autentice privind dreptul de a edifica pe un anumit teren. 
Astfel că în cele mai dese situaţii convenția prin care se constituie 
superficia este încheiată prin înscris autentic. 

În literatura juridică s-a admis posibilitatea dobândirii dreptului 


de superficie, indiferent dacă este sau nu înscris, în mijlocul de 
publicitate imobiliară al cărților funciare în cazurile de: construcții 
ridicate de soţi pe terenul unuia dintre ei; construcția ridicată cu 
încălcarea terenului învecinat aparținând altui proprietar; construcții 
publice pe terenul particularilor etc3 cxli 8. Momentul nașterii 
superficiei este acela al intervenirii convenției dintre părți; potrivit 
principiului consensualismului, el este un drept virtual dobândit 
independent de înscrirea în cartea funciară. 

Este de reținut că cel mai adesea asemenea convenții intervin în 
cadrul raporturilor de familie, între părinţi și copii, sau alte rude 
apropiate, când se permite ca unii să construiască pe terenul celorlalți. 
În asemenea situaţii convenţia poate fi dovedită prin orice mijloc de 
probă. 

Prin testament, dreptul de superficie ia naștere în situaţiile în 
care testatorul lasă proprietatea construcției sau plantaţiei unui 
legatar și proprietatea altui legător. 

Tot astfel în cazul partajului între moştenitori dacă construcţiile 
sunt atribuite unuia dintre constructori, iar terenul altuia dintre 
comoștenitori. 

Dacă dovada existenţei unei convenţii nu se face, constructorul 
nu va dobândi un drept real, ci doar un drept de creanţă. 

Uzucapiunea poate să ducă la constituirea dreptului de 
superficie, însă este rar întâlnită în practică şi îi sunt aplicabile regulile 
şi reglementările acestei instituții. 

Actul de concesiune care este un contract administrativ şi are loc 
asupra terenurilor din domeniul privat afectat pentru construcții. 
Referitor la terenurile aflate în domeniul privat al statului și unităților 
administrativ-teritoriale, dreptul de superficie se poate constitui prin 
act de concesiune. Potrivit art. 10 din Legea nr. 50/1991, terenurile 
aparținând domeniului privat, destinate construcțiilor pot fi 
concesionate, de regulă, prin licitație publică, în schimbul unui preț 
stabilit de autoritățile administrative competente, denumit redevenţă. 
Concesionarea terenurilor pentru construcţii de locuinţe se face pe 
durata existenței construcţiei. Dreptul de concesiune asupra terenului 
se transmite împreună și concomitent cu dreptul de proprietate 
asupra construcției edificate pe acel teren, conform art. 37 din Legea 
nr. 50/1991. 

Dreptul de superficie poate fi dobândit prin acte administrative 


individuale asupra terenurilor proprietate de stat atribuite în folosință 
până la intrarea în vigoare a Legii nr. 50/1991. 

În timpul regimului trecut s-a atribuit folosința funciară a unor 
terenuri, prin diferite acte normative, dintre care pot fi amintite: Decr. 
244/1955; Legea nr. 4/1973; Legea nr. 58/1974. 

Prin Decr. 

— Lege nr. 61/1990 şi Legea nr. 85/1992, s-a oferit 
posibilitatea chiriaşilor din locuinţele construite din fondurile statului 
sau al unităţilor economice de stat sau bugetare de stat să le cumpere. 
Odată cu cumpărarea locuinţei, se transmite și folosința terenului 
aferent acestuia, pe durata existenţei construcției. Dacă proprietarul 
locuinței cumpărate nu a cerut şi nu a obținut împroprietărirea - 
conform art. 38 al Legii nr. 18/1991 dreptul de folosință asupra 
terenului, va fi caracterizat ca fiind un drept de superficie care, este un 
dezmembrământ ai dreptului de proprietate privată a statului sau 
unităților administrativ-teritoriale. 

3. Exercitarea dreptului de superficie. Titularul are un drept de 
proprietate asupra construcţiilor, plantațiilor sau lucrărilor existente 
şi în consecință superficiarul are asupra acestora atributele dreptului 
de proprietate - posesia, folosinţa și dispoziția în plenitudinea lor. 

Asupra terenului, pe care sunt edificate construcţiile, plantațiile 
sau lucrările sale, superficiarul exercită posesia şi folosinţa şi un drept 
de dispoziție materială limitat în sensul că poate aduce modificări ale 
configurației fizice a terenului pentru a realiza lucrările necesare 
realizării acelor construcții cum sunt săpăturile, drenările, neteziri, 
instalaţii etc. 

Superficiarul este îndreptățit să înstrăineze construcția, 
plantația sau lucrările, fără să aibă nevoie de consimțământul 
proprietarului terenului. 

Acest drept se va transmite şi prin moştenire legală sau 
testamentară, în condițiile dreptului succesoral. El poate fi grevat de 
sarcini reale, cum sunt: uzufructul, uzul, abitația, servitutea, ipoteca. 

Dreptul de a transmite proprietatea sau de a greva superficia, 
poate fi restrâns sau limitat prin convenția de constituire, printr-o 
prevedere expresă în acest sens. 

4. Stingerea dreptului de superficie. Din definiția dată rezultă că 
dreptul de superficie are un caracter perpetuu, în sensul că durează în 
timp cât există construcția, plantația sau lucrarea și nu se stinge prin 


neexercitare. 

a) când construcţia plantaţiei sau lucrările au fost desființate 
sau au pierit în întregime; 

b) când superficiarul a dobândit proprietatea asupra terenurilor, 
sau dimpotrivă, proprietarul terenului devine și proprietar al 
construcției,  plantaţiei, lucrării (prin convenție, succesiune, 
uzucapiune); 

c) dacă un terț dobândește atât proprietatea terenului cât și 
proprietatea lucrărilor efectuate pe teren, dreptul de superficie se 
stinge. 

Note bibliografice: 

Capitolul VI 

MODURILE DE DOBÂNDIRE A 

DREPTULUI DE PROPRIETATE 

Secțiunea I. 

1. Noţiuni generale. Codul civil despre modurile de dobândire și 
clasificarea lor 

A dobândi înseamnă a deveni proprietar, iar dacă se 
înstrăinează urmează a fi făcută o altă persoană proprietar (rem suam 
alienam facere).cxlii 

Acest aspect este reglementat în Codul civil, în cartea III, unde 
sunt arătate „diferitele moduri prin care se dobândește proprietatea”. 
În tratarea modurilor de dobândire se are în vedere atât proprietatea, 
cât și celelalte drepturi reale principale. Potrivit art.644 C.civ,, 
„Proprietatea bunurilor se dobândește și se transmite prin succesiune, 
prin legate, prin convenție și prin tradiţiune”, iar conform art.645 din 
acelaşi cod „Proprietatea se mai dobândește prin accesiune sau 
încorporaţiune, prin prescripţie, prin lege și prin ocupaţiune". 

În doctrină se relevă că aceste moduri de dobândire sunt 
aplicabile tuturor tipurilor de proprietate, tuturor drepturilor reale. La 
aceste moduri se adaugă hotărârea judecătorească. 

Modurile de dobândire a proprietății sunt împărțite potrivit 
doctrinei noastre interbelice în: a) originare și derivate; b) moduri de a 
dobândi cu titlul oneros sau cu titlu gratuit; c) moduri de a dobândi cu 
titlu universal şi cu titlu particular ori singular.căliii 

Sunt considerate moduri de dobândire originare, când se 
dobândeşte proprietatea unui lucru care nu a fost al nimănui; ele sunt 
derivate când se transmite o proprietate deja existentă de la o 


persoană la alta. Astfel, ocupaţiunea este, de exemplu, un mod de 
dobândire originar (acquisitio originaria), iar vânzarea, moștenirea, 
donația etc. (acquisitio derivativa) sunt moduri de dobândire derivate. 
Modul de dobândire este oneros când pentru lucrul primit se dă o 
valoare oarecare, se face o echivalare, iar cu titlu gratuit când se 
primeşte un lucru fără a se da nimic în schimb. Astfel, vânzarea este cu 
titlu oneros, iar donația cu titlu gratuit. 

Modul de dobândire și de strămutare a proprietăţii este cu titlu 
universal când se dobândeşte o universalitate de bunuri (singurul mod 
de dobândire cu titlu universal este succesiunea) și cu titlu particular 
sau singular, când se dobândeşte unul sau mai multe lucruri 
determinate. 

Enumerarea modurilor generale de dobândire a dreptului de 
proprietate este făcută în art.644 şi 645 C.civ., primul articol 
cuprinzând modurile derivate, precum succesiunea,  legatele, 
convențiile și tradițiunea, iar cel de-al doilea cele originare, adică 
accesiunea sau încorporațiunea, prescripția achizitivă, ocupațiunea şi 
legea. 

În literatura juridică s-a sesizat că această enumerare este 
defectuoasă, în primul rând că termenii utilizați nu mai corespund și 
nu cuprind toate modurile existente. De asemenea, s-a remarcat că 
unele dintre ele se găsesc cuprinse în enunțarea altora. Se exemplifică 
că termenul de succesiune prevăzut de art.644 din C.civ., apare ca 
impropriu, deoarece cuprinde și succesiunea testamentară, deşi 
despre legate se vorbeşte ca un mod aparte de dobândire; ar fi mai 
indicat, deci, să se facă referire la succesiunea legală.cxliv Nici 
termenul de legate folosit în textul Codului civil, nu este corect, fiind 
restrâns în raport cu ce a dorit să exprime legiuitorul. De aceea, în 
doctrină se consideră că ar trebui înlocuit cu termenul de 
testament.cxlv 

Legea, care este modul general de dobândire, poate cuprinde 
accesiunea, uzucapiunea și succesiunea legală, acestea fiind însă 
specificate aparte. Orice enumerare poate fi susceptibilă de critică, fie 
în sensul că toate modurile pot fi cuprinse în modul general de 
dobândire care este legea, fie că lipsesc din enumerare alte moduri de 
dobândire, precum hotărârea judecătorească atributivă de drepturi și 
calea execuţiei silite prin adjudecare. Execuţia silită este un mod 
derivat de dobândire a proprietăţii pe cale forțată, deoarece se 


întemeiază pe gajul general al creditorilor chirografiani, obiect al 
gajului fiind patrimoniul debitorului. 

Legea ca mod de dobândire este și în cazul art. 19 și 20 din 
Legea nr. 15/1990, privind reorganizarea unităților economice în regii 
autonome şi societăți comerciale. Prin efectul acesteia dreptul de 
administrare operativă de până atunci se transformă în drept de 
proprietate. Bunurile din patrimoniul societăților comerciale sunt 
proprietatea acestora (art. 20 alin.2). Patrimoniul este nominalizat 
prin hotărâre de guvern, adică prin act administrativ unilateral, fiind 
acesta un alt mijloc decât cel de drept civil. 

Legiuitorul omite din enumerare hotărârea judecătorească și 
dobândirea fructelor de către posesorul de bună-credinţă, iar posesia 
mobilelor de către același posesor de bună-credinţă este reglementată 
la art.1909 C.civ., la titlul XX, cap. IV, fiind privită ca o consecință 
faptică şi nu enumerată la textele din Titlul I, cap. I, al cărții a II-a din 
cod, cum era firesc să se facă pentru motive de simetrie juridică și 
pentru înlăturarea confuziilor. Deşi Codul civil enunţă în textele citate 
numai modurile de dobândire și de transmitere a dreptului de 
proprietate, acestea sunt valabile şi pentru dobândirea altor drepturi 
reale. 

Cu toate criticile ce pot fi aduse Codului civil român, redactarea 
în această privință este superioară textelor corespunzătoare din 
modelul său francez, din două puncte de vedere: a) foloseşte noțiunea 
de convenție în locul termenului de obligaţie întrebuințat de 
legiuitorul francez; b) enumerarea făcută de codul nostru cuprinde în 
plus două moduri, anume ocupaţia și legea. Este în afara discuţiei că 
legiuitorul francez, când a enumerat obligația, a avut în vedere 
convenția materializată prin acordul de voințe dintre părțile între care 
operează transferul dreptului real și nu obligaţia ca atare, care este un 
mijloc de realizare a translaţiei drepturilor. Obligaţia trebuie pusă în 
legătură cu efectul convenției. Obligaţia prin ea însăși nu are efect 
translativ, acesta operând în temeiul convenției ca izvor al obligaţiei, 
concretizând astfel norma juridică generală şi abstractă.cxlvi Izvor de 
obligaţii este actul juridic materializat prin voința concordantă a 
părților între care se încheie, generând drepturi și obligații subiective, 
care se stabilesc între subiecte de drept determinate. 

Codul civil francez menţionează donația printre mutațiile 
dreptului de proprietate, care nu mai apare la legiuitorul nostru, care 


este la curent cu observațiile făcute în epocă privind inutilitatea sa 
pentru că donația este un act juridic cu anumite particularități 
cuprinsă în categoria de gen a convențiilor (contractelor 
speciale).cxlvii 

Se constată preocuparea și efortul doctrinei juridice de a face 
clasificări pe criterii ştiinţifice, pentru a se suplini enumerarea 
empirică din Codul civil. În cele ce urmează vom prezenta cele mai 
relevante clasificări ale modurilor de dobândire a dreptului de 
proprietate formulate în literatura noastră juridică. 

Din formularea modurilor de dobândire a dreptului de 
proprietate, prin mijloace de drept civilcxlviii, s-ar putea înțelege că ar 
exista şi mijloace din afara dreptului civil. Într-adevăr, în prezent, când 
proprietatea statului este împărțită în două categorii și anume: 
proprietatea publică și cea privată, distincție consacrată în Constituţie 
şi legi organice sau ordinare, se poate pune problema existenţei altor 
mijloace de dobândire decât cele specifice dreptului civil. Astfel, în 
privința proprietății publice, care este o categorie specială a 
proprietății supusă unui regim administrativ, şi doar în anumite limite 
regimului reglementat de normele dreptului civil, reglementările din 
Codul civil nu mai sunt suficiente. De exemplu, în cazul acțiunii în 
revendicare sau al celei posesorii, mijloacele puse la îndemâna statului 
sunt multiple în raport cu cele ale unui titular ai dreptului reclamant în 
condițiile art.489 C.civ. (la revendicare) sau art.674 C.p. civ. (la 
acțiunea posesorie). Bunăoară, dacă statul revendică o exploatare 
minieră de la un particular este suficientă dovada că bunul are această 
destinaţie. Pe când, în raporturile civile propriu-zise este necesară 
dovada anteriorităţii titlului său. Bunurile din domeniul public nu pot 
aparține decât statului și unităţilor administrativ-teritoriale şi 
nicidecum proprietarilor particulari. Simpla dovadă că au destinația 
sau afectațiunea prevăzută de lege este suficientă titularului dreptului 
de proprietate publică, care este îndrituit la utilizarea directă prin 
administraţie, aceasta constând în serviciile domeniului public la 
nivelul organelor centrale pentru domeniul public de interes național, 
sau la nivelul consiliilor locale și județene pentru cel de interes local. 

Pornind de la clasificarea făcută de autorii citați, se au în vedere 
prevederile art.644 şi 645 C.civ., după care dreptul de proprietate 
poate fi dobândit prin succesiune legală, prin legate, prin convenție, 
prin tradițiune, prin accesiune sau încorporaţiune, prin presperipţie, 


prin lege şi prin ocupaţiune. 

Termenul de legate, folosit de textul Codului civil, nu ar fi corect 
şi ar trebui înlocuit cu testamentul, idee împărtăşită și de alți 
autori.cxlix 

Criteriile folosite pentru clasificarea modurilor de dobândire a 
dreptului de proprietate sunt: a) după întinderea dobândirii (după 
care distingem dobândirea cu titlu universal și dobândirea cu titlu 
particular); b) după caracterul oneros sau gratuit al dobândirii 
(distingem dobândirea cu titlu oneros, când se are în vedre o 
contraprestație de natură materială, cum sunt contractele de 
vânzare-cumpărare, de locațiune etc., şi cu titlu gratuit, când nu se 
primeşte în schimb, cum este cazul donaţiei, testamentului etc.); c) 
după momentul în care operează dobândirea (inter vivos, precum 
contractul și mortis causa, precum testamentul); d) după situaţia 
juridică a bunului la data dobândirii (poate fi un mod de dobândire 
derivat sau un mod originar, după cum ele comportă sau nu un 
transfer ai dreptului de proprietate). 

Această clasificare este reluată și acceptată şi de autorii care 
s-au ocupat de teoria drepturilor reale după decembrie 1989, 
remarcându-se astfel actualitatea acesteia.cl 

Un criteriu cunoscut în literatura interbelică nu a mai fost 
preluat, fiind considerat - probabil - inutil, pentru că repetă ceea ce 
rezultă din celelalte criterii. Este vorba de clasificarea modurilor de 
dobândire din punctul de vedere al rolului jucat de voința omului, 
împărțindu-le în voluntare şi nevoluntare.cli În cele voluntare este 
antrenată voința omului ca expresie a deliberării sale, acționând 
factorul volitiv; în cele nevoluntare dobândirea dreptului de 
proprietate se produce în afară şi independent de voința omului, cum 
sunt evenimentele naturale care dau naştere la raporturi juridice, cum 
este, de exemplu, accesiunea naturală imobiliară, când se alipeşte o 
porţiune de teren prin curgerea apei care o măreşte pe alta. 

Rezultă, din aceste considerente, că modurile generale de 
dobândire a dreptului de proprietate, sunt următoarele: contractul sau 
convenția translativă sau constitutivă de drepturi reale; succesiunea 
legală; succesiunea testamentară; uzucapiunea sau  prescripţia 
achizitivă; accesiunea; posesia de bună-credință a bunurilor mobile; 
dobândirea fructelor de către posesorul de bună-credinţă a bunului 
frugifer, tradițiunea şi ocupaţțiunea. 


2. Aspecte actuale ale dobândirii dreptului de proprietate 
reliefate de activitatea legislativă ulterioară anului 1989. 

Pe lângă reglementările clasice ale Codului civil, care urmează 
modurile generale de dobândire şi de transmitere ale dreptului de 
proprietate, au apărut o serie de reglementări care aduc elemente de 
noutate, generate de evoluția societății și, odată cu aceasta, a 
sistemului de drept. Este exactă noțiunea dată în literatura de 
specialitateclii, art.644 - 645 C.civ., definindu-le ca „moduri generale 
de dobândire” (subl. ns.) a dreptului de proprietate. Acestora li se mai 
poate spune că sunt modurile de dobândire a dreptului de proprietate 
prevăzute de Codul civil. Clasificarea făcută în paragraful precedent s-a 
referit la modurile de dobândire a dreptului de proprietate prin 
mijloace de drept civil. 

Constatăm, însă, că sunt acte normative intrate în vigoare după 
anul 1989, care lărgesc aria mijloacelor de dobândire a proprietăţii, fie 
păstrându-le caracterul de mijloace de drept civil, fie 
reglementându-le ca mijloace de drept administrativ sau mixte (având 
atât caracter administrativ cât şi civil). Acest lucru este generat, în 
primul rând, de noua structură a proprietăţii, dată de art.135 (2) din 
Constituţie, care o împarte în publică și privată, și mai ales de regimul 
juridic instituit domeniului public după 1990. În condiţiile formelor de 
proprietate consacrate de Constituţie, art.1 şi 4 din Legea nr. 18/1991, 
care reconsideră o instituție fundamentală și tradițională a dreptului 
administrativ românesc, legea fiind aceea care declară utilitatea 
publică a unor terenuri. Declararea dată de lege se alătură criteriului 
naturii bunului, destinându-l în scopul folosinţei publice. Prin această 
nouă reglementare au fost reactivate dispoziţiile deja existente în 
art.476, 477, 499, 1310 şi 1844 din Codul civil, care astfel pot constitui 
izvoare ale dreptului public. 

Socotim necesar a distinge modurile de dobândire a proprietății 
publice, regimul juridic al acesteia și aspectele calitative față de 
obiectul și modul de dobândire a proprietăţii socialiste de stat, 
reglementată până în anul 1990 în ţara noastră. 

De asemenea, prin trecerea la economia liberă de piaţă, în 
procesul de privatizare sunt cunoscute o serie de moduri de dobândire 
ale proprietăţii, care nu sunt prevăzute în Codul civil şi nu au fost 
întâlnite nici în practică, dar care se impun datorită noilor stări de 
lucruri şi din nevoia de regenerare a societății românești. S-ar putea 


obiecta că desfăşurarea procesului de privatizare şi, deci, dobândirea 
proprietăţii au loc în temeiul unor acte normative, modul de dobândire 
fiind legea sau convenția și, drept urmare, acestea se încadrează tot la 
acele moduri generale care sunt prevăzute de art.644 și 645 C.civ. 

Chiar dacă așa pare la prima vedere, în cadrul procesului de 
privatizare, concepția tradițională suferă serioase amendamente de 
esență. Aceasta pentru că acțiunea este generalizată ca amploare și se 
desfăşoară în virtutea unor dispoziții ale puterii de stat, prin care se 
stabilesc condiţii şi restricţii specifice. Acest proces este apoi, cel puțin 
prin voinţa legiuitorului, de natură tranzitorie, iar mijloacele nu sunt 
exclusiv civile. Chiar dacă transmiterea dreptului de proprietate are 
loc prin contract, acordul de voinţă este limitat sau chiar înlăturat prin 
voința legii. De exemplu, vânzarea de active în temeiul Legii nr. 
58/1991, Ord. Urgenţă 88/1997 şi Legea nr. 99/1999, nu poate avea 
loc decât prin licitație publică, societatea comercială neputându-și 
alege neîngrădit cumpărătorul. Vânzarea de acțiuni supusă de asemeni 
unor proceduri de publicitate și de adjudecare, combinate cu regulile 
pieţei de capital. 

Tot astfel în cadrul măsurilor de ocrotire a chiriașilor potrivit 
art. 9 şi urm. din Legea nr. 112/1995, opțiunea se manifestă după 
anumite cerinţe, iar preţul este stabilit de N.M. aprobate prin H.G. nr. 
20/1996. Aici se combină mijloace de drept civil cu măsuri de natură 
administrativă, acestea fiind uneori prevalente și se impun voinţei 
părților. La vânzarea de locuințe potrivit Legii nr. 85/1992, 
transmiterea dreptului de proprietate asupra locuinţei operează 
ținând seama doar de intenția de cumpărare a chiriașului, fără ca 
proprietarul să se poată opune, cum ar fi normal potrivit principiului 
consensualităţii și al atributelor conferite de art.480 C.civ. 

Tot aşa, dobândirea proprietăţii operând în temeiul legii, 
mijloacele nu sunt prin excelență de drept civil. Dobândirea presupune 
etimologic naşterea unui drept nou, pe când avem, potrivit Legii nr. 
18/1991, o redobândire a unui drept asupra terenului care a 
preexistat, ca o măsură reparatorie, ce poate fi atât asupra fostului 
amplasament, când redobândirea operează într-o formă perfectă, ca 
un drept recâștigat; sau, dimpotrivă, poate fi pe un alt amplasament, 
când este reparatorie prin echivalent. În această din urmă ipoteză, mai 
degrabă este o dobândire și, de fapt (în realitate), a operat în timp un 
schimb, între proprietărea deţinută anterior cooperativizării şi 


suprafața pe care s-a pus în posesie ca urmare a reconstituirii 
dreptului. În ce priveşte însă dobândirea prin act juridic, trebuie avut 
în vedere că atunci când se naște un nou drept, actul este constitutiv și 
când se transmite un drept existent actul este translativ. Stabilirea 
dreptului de proprietate prin constituire, potrivit art.8 din Legea nr. 
18/1991, are loc pentru categorii de cetățeni anume, prevăzute de lege 
şi prin excelenţă se naște un drept nou, se dobândeşte cu titlu gratuit și, 
ca atare, diferă de cei cărora li s-a reconstituit proprietatea asupra 
terenului. 

Deci, am putea face o analiză ținând seama de tendința 
legislativă de după decembrie 1989, remarcând apariția a trei 
categorisiri ale modurilor de dobândire, caracterizate de structura 
actuală a dreptului de proprietate, tendința de consolidare a economiei 
libere de piață, ca voință de consolidare a statului de drept prin 
restabilirea unor drepturi abuziv încălcate şi generalizarea privatizării 
în economie. Acestea ar fi: a) moduri de dobândire specifice dreptului 
de proprietate publică; b) moduri de dobândire care urmăresc 
restabilirea unor drepturi încălcate  (redobândire, restituire, 
reconstituire, retrocedare etc.); c) moduri de dobândire specifice 
tranziției de la economia etatizată la economia liberă de piaţă și care 
urmăresc transformarea întregului sistem economic. Asemănătoare, 
cum am mai remarcat, cu cele puse la îndemână de codul civil, ele au 
totuși au un regim distinct şi credem că, fie şi succint, este necesară o 
analiză aparte. 

3. Moduri de dobândire specifice dreptului de proprietate 
publică 

Domenialitatea constituie o parte importantă a dreptului 
administrativ al bunurilor referindu-se la acele bunuri care aparțin 
colectivității publice. Domeniul se compune deopotrivă din bunuri 
mobile și imobile, noțiunea de domeniu avându-și originea în 
latinescul domenium, care înseamnă stăpânire, proprietate. În dreptul 
roman - res publicae - era constituit din acele bunuri care în 
ansamblul lor aparțineau imperiului roman al cărui exponent erau 
împăratul și ceilalți dregători. Am socotit aceste precizări prealabile 
necesare pentru că destinarea unui bun serviciului public (ideea de 
afectare) dă natura juridică, care îl diferă de proprietatea ordinară, 
obișnuită, privată. Chiar dacă legiuitorul din 1991 nu folosește 
expresia de „domeniu public”, ea este - în opinia unui autorcliii - 


subînțeleasă. Este necesară a fi folosită noțiunea de domeniu public 
pentru că ce intră exclusiv în componenţa lui este arătat expres de lege 
şi, ca atare, se constată că dobândirea a operat ope legis, cum lasă să se 
înţeleagă din interpretarea art.135, alin.4 din Constituţie, art. 5 şi 34 
din Legea nr. 18/1991 şi art.62, 72 şi 74 din Legea nr. 69/1991, 
precum și art.475, 476 - 478, 499, 1310.1844 din C.civ. Delimitarea 
dintre domeniul public de interes național și cel de interes local o face 
H.G. nr. 113/1992. Alte dispoziţii care reglementează domenialitatea 
publică mai sunt: Legea nr. 17/1990, privind regimul juridic al apelor 
maritime interioare, Legea nr. 56/1992 privind frontiera de stat a 
României, O.G. nr. 27/1991, privind măsuri pentru protecţia 
patrimoniului cultural-naţional ş.a. 

De menţionat că H.G. nr. 113/1992 circumscrie şi sfera 
bunurilor care aparțin domeniului privat, atari distincţii făcând şi 
Legea nr. 18/1991, în vederea evitării unor confuzii care s-ar putea 
face. 

Actul normativ care reglementează în principiu dreptul de 
proprietate publică și alcătuirea domeniului public este Legea nr. 
213/1998, care este o lege organică și devenită dreptul comun în 
această privință. În art. 7 prevede că proprietatea publică se 
dobândeşte: 

a) - pe cale naturală; 

b) - prin achiziții publice efectuate în condiţiile legii; 

c) - prin expropriere pentru cauză de utilitate publică; 

d) - prin acte de donaţie sau legate acceptate de Guvern, de 
Consiliul judeţean sau de Consiliul local, după caz, dacă bunul în cauză 
intră în domeniul public; 

e) - prin trecerea unor bunuri din domeniul privat al statului 
sau al unităților administrativ-teritoriale în domeniul public al 
acestora, pentru cauză de utilitate publică; 

f) - prin alte moduri prevăzute de lege. 

Dacă în ce privește bunurile domeniului public, pe care legea le 
prevede ca făcând obiectul exclusiv al „dreptului de proprietate 
publică”, nu pot fi discutate și analizate alte moduri de dobândire 
pentru că art.135 (5) al legii fundamentale le declară inalienabile, alta 
este situația acelora care prin natura lor pot să fie atât din domeniu 
public cât şi privat. Pe lângă modurile reglementate de Codul civil, 
aplicabile, în general, oricărei forme de proprietate, proprietatea 


publică mai poate fi dobândită prin moduri specifice. 

Urmează să le analizăm succint pe cele mai importante cu 
excepția exproprierii care a fost abordată în capitolul II. 

3.1 Confiscarea. 

Este un mod de dobândire a dreptului de proprietate publică 
sau privată a statului (după natura bunului), ca urmare a aplicării unei 
sancțiuni penale, administrative sau civile. Confiscarea se aplică în 
situaţiile exprese prevăzute de legea penală în temeiul unei hotărâri 
judecătorești, ca măsură de siguranţă prevăzută de art.118 din C.pen. 

De asemeni, în cazul săvârșirii unor contravenţii, legi speciale 
prevăd aplicarea măsurii confiscării unor bunuri care sunt obţinute 
prin contravențţie, care au folosit în mod direct la săvârșirea faptei 
contravenţionale, obținute de pe urma faptei contravenţionale sau 
sunt produsul acestora, ori în cazul desfășurării unor activități 
economice în afara cadrului legal (de exemplu comerțul fără 
autorizație, contravenţii la regimul vămilor, al pescuitului și vânatului 
etc.). Tot prin confiscare unele bunuri pot trece în proprietatea statului 
prin efectul unor acte administrative (decizii, dispoziţii) ca măsură 
sancționatorie, situaţii care sunt mai rare. Confiscarea poate fi şi 
sancțiune civilă care se aplică persoanelor juridice care se dizolvă din 
cauza desfăşurării unei activităţi ilicite, dar numai în privința 
bunurilor rămase după lichidarea acesteia, conform art.45 lit. e din 
Decr.nr. 31/1954. Chiar dacă acest decret a fost adoptat în regimul 
anterior dispoziția a rămas în vigoare. 

În ce priveşte confiscarea ca pedeapsă complementară constând 
în confiscarea totală sau parțială a averii prevăzută de art.53, al. 2 și 68 
al. 2 din Codul penal, problema este dacă ea mai poate fi aplicată sau 
nu. Părerile în această privință sunt împărțite. 

Au fost opinii care au susținut că față de caracterul 
reglementărilor exprese ale Codului penal, care nu au fost abrogate 
printr-o normă penală, se poate aplica în continuare pedeapsa 
complementară a confiscării averii.cliv Opinia opusă care nu mai 
admite posibilitatea aplicării confiscării ca pedeapsă complementară 
față de prevederile art.41 alin.1 și 7 din Constituţie, care prevăd 
conținutul, modul de ocrotire şi textual că „averea dobândită licit nu 
poate fi confiscată”. Împărtăşim acest ultim punct de vedere. Faţă de 
actualele prevederi constituționale textul art.53 și 68 C.pen. referitor 
la confiscare este considerat abrogat implicit, până la modificarea din 


1996. Mai mult decât atât, alin.8 al art.41 din Constituţie prevede cu 
exactitate când poate fi luată măsura confiscării, limitând-o numai la: 
„Bunurile destinate, folosite sau rezultate din infracţiuni ori 
contravențţii...”, ea putând fi luată numai în condiţiile legii speciale. 
Asupra aspectului s-au făcut consideraţii în doctrină potrivit cărora 
textele art. 53 şi 68 din C.pen. sunt depășite şi neconstituționale, 
pedeapsa complementară a confiscării averii nemaiputându-se aplica 
după Constituția din 1991. clv A fost și orientarea Curții 
Constituţionale și a Curţii Supreme de Justiţie până la consacrarea 
legislativă ca urmare a modificării Codului penal prin Legea nr. 
140/1996, prin care textul referitor la confiscarea averii parțială sau 
totală (art. 53 pct. 1 lit. e C.pen) a fost abrogat.clvi 

De altfel, în practica mai recentă a instanţelor a fost împărtășită 
această părere, reținându-se inaplicabilitatea pedepsei complementare 
a confiscării averii, prevederile art.68 C.pen. fiind inaplicabile în 
condiţiile art.41 pet.7 și art.150 pct. 1 din Constituţie, potrivit cărora 
legile şi celelalte acte normative rămân în vigoare în măsura în care 
nu-i contravin.clvii 

În concepţia legiuitorului de la 1968 când a fost adoptat Codul 
penal, pedeapsa complementară a confiscării avea menirea să 
completeze pedeapsa principală. Ea avea caracter constrângător, 
indiferent de proveniența licită sau ilicită a bunului sau a 
universalităţii. În prezent fiind obligată să recunoască prezumția de 
licitate a dobândirii potrivit art.47 (7), atrage după sine 
inaplicabilitatea  confiscării ca pedeapsă penală, iar textele 
corespunzătoare din Codul penal sunt considerate implicit abrogate, 
au fost apoi abrogate expres. În problema care s-a pus în legătură cu 
aceasta, illo tempore dacă instanța poate să constate singură 
neaplicarea pedepsei confiscării averii sau este necesară invocarea 
excepţiei de neconstituționalitate în fața Curţii Constituţionale, în 
literatura de specialitate se cunosc opinii diferite.clviii 

Pentru că nu face obiectul lucrării de faţă, în care susţinem că 
măsura confiscării ca pedeapsă complementară nu mai poate constitui 
un mod de dobândire a proprietății publice sau private a statului, ne 
mărginim să arătăm că acest lucru îl stabileşte instanța de judecată. 
Aceasta ținând seama că prima condiţie pentru a fi aplicată o lege este 
ca ea să fie în vigoare. Or, după cum am susținut, că era abrogată 
implicit, ca fiind o dispoziţie contrară Constituţiei, nici nu se mai pune 


problema unei excepţii de neconstituţionalitate în legătură cu o 
dispoziție legală care nu mai este în vigoare. Faptul că o normă juridică, 
chiar penală, este sau nu abrogată, poate fi constatat de orice instanță 
de judecată atunci când este în situația de a o aplica. Discuţia este 
oricum tranșată prin modificarea legislației penale ce am amintit-o. 

În cadrul interpretării unor dispoziţii tranzitorii referitoare la 
dobândirea dreptului de proprietate, prin confiscare, asupra unui 
imobil aparținând unei persoane pentru o infracțiune ulterior 
dezincriminată, practica Secţiilor Curţii Supreme de Justiţie este 
nuanțată. Vom rezuma două asemenea speţe. 

Prima aparţine Secţiei civile, care a statuat că dezincriminarea 
nu are consecinţe în ce priveşte reîntoarcerea în proprietatea fostului 
condamnat a bunurilor care au făcut obiectul confiscării ca pedeapsă 
complementară.clix Instanţele au considerat inadmisibilă acțiunea în 
constatare, formulată în temeiul art.111 C.pr. civ., că reclamantul este 
proprietarul imobilului. Acesta a fost condamnat în anul 1959 pentru 
infracțiunea de uneltire contra ordinii sociale prevăzută de art.209 
Codul penal anterior, dezincriminată prin Decr. nr. 12/1990. Această 
dezincriminare nu are efecte în sensul reîntoarcerii în favoarea 
fostului proprietar, atunci condamnat, a imobilului. Dezincriminarea 
nu are efect asupra pedepsei și măsurilor care s-au executat până la 
intervenirea dezincriminării. Instanța Supremă recunoaşte că efectele 
dezincriminării fac să înceteze de drept consecințele penale ale 
hotărârii privitoare la faptă, va fi socotit ca şi cum nici nu ar fi fost 
condamnat, este înlăturată orice menţiune referitoare la faptă, la 
antecedente şi dreptul ocupării unor funcţii.clx Dar, conchide instanța, 
nu are efect în ce priveşte reîntoarcerea proprietății asupra bunurilor 
care au format obiectul confiscării ca pedeapsă complementară. 

La o primă vedere pare lipsită de logică concluzia instanţei. Din 
moment ce nu mai subzistă efectele pedepsei principale, cu atât mai 
puţin nu pot subzista efectele pedepsei complementare. Aceasta nu 
este de sine-stătătoare, ea este „complementară”, o însoţeşte pe cea 
„principală”. Înlăturarea efectelor principale este urmată firesc de 
înlăturarea efectelor complementare. Dar la dezincriminare ele se 
aplică numai asupra a ceea ce nu s-a executat. Aceasta este în aparentă 
contradicție cu principiul accesorium sequitur ad principale, deci 
efectele trebuie să se răsfrângă și asupra pedepsei complimentare. 

A doua speţă, care aparține Secţiei penale, este diametral 


opusă.clxi În rezumat se admite recursul în anulare. Instanţa casează 
hotărârea şi înlătură măsura confiscării speciale a averii, ca urmare, se 
restabilește situația anterioară. 

Confiscarea este apreciată în materie contravenţională ca fiind o 
sancțiune administrativă și judecătorul constituțional a manifestat 
multă rezervă, pe care o apreciem criticabilă, în a declara 
neconstituționale unele texte de lege care prevedeau această măsură. 

Astfel, confiscarea sumelor rezultate din valorificarea 
mărfurilor a căror provenienţă nu poate fi dovedită, în condiţiile în 
care nedovedirea acestei proveniențe constituie o contravenţie, nu 
este contrară prevederilor art. 41 alin. (8) din Constituţie (Decizia 
Curţii Constituţionale nr. 17/1994). 

Confiscarea unor sume ca urmare a săvârșirii unor contravenţii 
legate de faptul că nu s-a dovedit caracterul licit al provenienței unor 
mărfuri nu are ca efect răsturnarea sarcinii probei privind caracterul 
licit al averii (Decizia Curţii Constituţionale nr. 286/1997). 

S-a decis, de asemeni, că aplicarea sancțiunii nu este o problemă 
de constituționalitate, ci una de interpretare și de aplicare a legii, care 
este de competența instanțelor judecătoreşti (Decizia Curţii 
Constituţionale nr. 223/1997). 

Este discutabilă această ultimă soluţie având în vedere că 
instanţele nu au competența de a se pronunța dacă dispoziţii din legi 
pe care le aplică sunt sau nu în contradicție cu texte constituționale. 
Controlul constituționalităţii revine exclusiv organului specializat şi 
abilitat în justiția constituțională, anume: Curtea Constituţională.clxii 

Asupra conflictului temporal de legi, Curtea a constatat că art. 
15 din Legea nr. 32/1968, privind stabilirea şi sancţionarea 
contravenţiilor este abrogat potrivit art. 150 alin. (1) din Constituţie 
(Decizia Curţii Constituţionale nr. 482/1997). 

3.2 Bunurile fără stăpân și cele abandonate. 

În conformitate cu art.646 C.civ., intră în această categorie 
lucrurile de orice fel, cărora nu li se cunoaște stăpânul sau care au fost 
părăsite de către titularii lor, necunoscuţi sau absenţi. Sunt necesare 
îndeplinirea cumulativă a trei condiţii: a) titularul să fie necunoscut 
sau absent, adică să nu se ştie cine este proprietarul său, fiind cunoscut, 
acesta să fi plecat de la domiciliu și nimeni să nu aibă ştiri despre el; cu 
alte cuvinte să fie dispărut; b) bunul să fi fost părăsit în mod voluntar 
de către proprietarul său; c) de la data părăsirii bunului să fi trecut un 


an, care se socotește de la data ultimului act de conservare sau de 
administrare făcut de titularul dreptului de proprietate sau de către 
reprezentantul său. 

Spre deosebire de expropriere, bunurile fără stăpân trec în 
proprietatea statului grevate de acele sarcini care au fost constituite 
asupra lor pe baza unor acte juridice sau obligaţii rezultate din 
raporturi juridice dintre titularul dreptului de proprietate și terți. Se 
cere ca sarcinile să fi fost conservate prin măsuri legale de către cei 
interesați. 

În literatura de specialitate, acceptându-se în principiu că nu 
trebuie să se aducă vătămare drepturilor reale subiective, legal 
constituite pentru terţi, s-a susținut însă că aceste drepturi „nu trebuie 
să se bucure de un regim preferenţial de ocrotire față de dreptul de 
proprietate, care este prototipul drepturilor reale."clxiii Dacă titularul 
unui drept ce grevează bunul care face obiectul trecerii în proprietatea 
publică este el însuși absent sau necunoscut, bunul părăsit va intra în 
proprietatea statului, liber de sarcina care l-a afectat. Cu alte cuvinte, 
acest drept, el însuși chiar, de sine stătător, este supus procedurii de a 
deveni fără stăpân, dacă nu este exercitat, în aceleași condiţii, potrivit 
naturii și caracterelor sale juridice. Mai pot fi considerate bunuri fără 
stăpân: obiectele de orice fel părăsite în locuri publice de către 
deținătorii lor, a căror identitate nu a fost stabilită; bunurile găsite și 
predate poliției, neridicate de proprietar; bunuri abandonate prin 
efectul unor legi speciale, adică acele date sau aflate în depozitul sau 
păstrarea unor instituţii şi care nu sunt ridicate de titulari în 
termenele prevăzute de actele normative care reglementează această 
deținere cu caracter provizoriu; bunuri părăsite în vămi și cele 
nevămuite în termen de 30 de zile de la data înscrierii în registrul de 
evidenţă al vămii. La fel bunurile perisabile nevămuite sunt valorificate 
în termen de 3 zile de la înscrierea în registrul de evidenţă vamală iar 
sumele obținute sunt ţinute la dispoziția celor în drept timp de un an, 
după care se fac venit la bugetul statului. Tot așa, dacă sumele 
consemnate la C.E.C. sau Banca Naţională cu titlu de executare silită, 
precum și cele cuvenite cu alt titlu, dacă nu sunt ridicate în teremnul 
stabilit de organul abilitat, iar în lipsa acestui termen, în cel general de 
prescripţie se face venit la bugetul statului. Ele nu sunt considerate 
bunuri părăsite sau abandonate, pentru că încă nu au ajuns în posesia 
titularului, pur și simplu acesta ignoră preluarea în posesie pentru 


exercitarea dreptului său de proprietate. 

De asemeni, când, potrivit uzanțelor maritime sau aeriene, o 
navă sau aeronavă se află în apele teritoriale, respectiv pe un aeroport 
românesc, prezintă o valoare economică, dar este abandonată de către 
stăpân sau s-a făcut de către acesta o declaraţie inechivocă de abandon. 
Ea va intra în proprietatea statului român. 

În privința bunurilor fără stăpân, prevederile art.646 C.civ. se 
coroborează cu cele ale art.477, teza I din același cod, referitoare la 
„Toate averile vacante şi fără stăpâni...”, până în prezent fiind 
aplicabile în cazurile prevăzute de Decretul nr. 111/1951. Acest decret 
încă neabrogat, prevedea, cumulativ, trei condiții pentru ca bunul să 
fie socotit părăsit: titularul să fie necunoscut sau absent, bunul să fie 
părăsit, de la data părăsirii să fi trecut un an de zile. Modul concret 
cum opera Decr.nr. 111/1951 era reglementat de Instrucţiunile nr. 
6491/1951 ale M.F., care preciza că termenul de un an curge de la data 
ultimului act de conservare sau administrare, săvârşit fie de titular 
însuși, fie de soțul său, de un descendent, fie de un coproprietar, fie de 
orice persoană anume împuternicită prin mandat de administrare. În 
lipsa posibilității de a dovedi acest moment, se avea în vedere data 
înregistrării  procesului-verbal întocmit de organele financiare 
competente să constate că bunul a fost părăsit. 

În cadrul legislativ actual s-ar putea aduce obiecția că Decr.nr. 
111/1951 nu mai este în vigoare. Observăm însă că până în prezent nu 
a fost abrogat în mod expres. Sunt de reținut, însă, două aspecte, având 
în vedere că fiind un act normativ cu o accentuată amprentă a fostului 
regim politic socialist, este de notorietate că în multe situaţii s-a aplicat 
excesiv. 

Primul aspect este legat de împrejurarea că față de situaţiile la 
care s-a aplicat până în prezent, rămân efectele juridice de trecere în 
proprietatea statului, care după intrarea în vigoare a Constituţiei din 
1991, după natura şi destinaţia bunului a intrat fie în domeniul public, 
fie în domeniul privat al statului. Câtă vreme nu intervin măsuri 
reparatorii dispuse prin acte normative aceste bunuri îşi păstrează 
actualul titular ai dreptului de proprietate. 

Al doilea aspect, dacă se mai poate aplica Decretul nr. 111/1951, 
pentru bunurile fără stăpân, în continuare. Suntem de părere că de 
vreme ce un nou act normativ nu a fost adoptat de puterea legiuitoare, 
având în vedere că nu a fost abrogat expres, își păstrează valabilitatea 


în măsura în care nu contravine Constituţiei și altor legi adoptate 
ulterior Constituţiei. 

3.3 Rechiziţia. 

Rechiziția este o măsură cu caracter provizoriu, având ca efect 
trecerea în folosință temporară a forțelor armate sau a altor 
formațiuni cu regim şi disciplină militară a unor bunuri aflate în 
proprietatea persoanelor fizice sau juridice, în scopul de a fi utilizate 
pentru împrejurări excepționale, în misiuni de apărare a patriei, 
ordinii publice și siguranței naționale. Aceasta are loc în cazul 
mobilizărilor, concentrărilor, evenimentelor de război sau tulburărilor 
interne grave, precum şi în alte cazuri prevăzute expres de lege. 

Cu toate că rechiziţia este o măsură provizorie, în regimul trecut 
au fost multiple situaţiile în care autoritățile timpului, care dețineau 
bunul au refuzat să-l restituie proprietarului. Astfel, au fost cunoscute 
cazuri de rechiziționare după care bunurile au rămas în proprietatea 
statului, care a intervertit simpla calitate de detentor precar în virtutea 
actului administrativ de rechiziționare, cu aceea de proprietar, 
invocând ulterior, în caz de revendicare, dispoziţii legale ca Decr.nr. 
111/1951, Decr.nr. 218/1960 şi Decr.nr. 712/1966. Rechiziţia, dacă a 
continuat deținerea bunului în temeiul acesteia, este o deţinere fără 
titlu şi în consecință fostul proprietar nu se bucură de măsurile 
reparatorii reglementate de Legea nr. 112/1995. El poate însă 
revendica bunul potrivit regulilor dreptului comun, în condiţiile prev. 
de H.G. nr. 11/1997 (dacă este imobil). De aceea, în legătură cu 
rechiziția este discutabil că ar constitui un mod de dobândire a 
proprietăţii, pentru că situațiile din ipotezele arătate sunt 
circumstanţiale. Doar în situaţiile când sunt rechiziționate bunuri 
consumabile, statul devine proprietar, pentru că va restituit în schimb 
bunuri de același gen şi cantitate sau echivalentul lor. 

Rechiziţiile sunt asimilate unor operațiuni de putere publică 
pentru a satisface nevoile armatei în caz de mobilizare sau în caz de 
război. Sub anumite aspecte au fost considerate exproprieri cu 
destinația specială, care intervin în anumite momente.clxiv Rechiziţia, 
având ca efect trecerea bunului în folosință temporară, după încetarea 
stării excepționale care a dus la luarea măsurii acesta se restituie 
titularului dreptului de proprietate. El este îndreptăţit la despăgubiri 
care privesc echivalentul deprecierii sau al uzurii bunului. Dacă bunul 
este uzat într-un grad avansat și-l face impropriu destinaţiei sale, 


proprietarul poate pretinde contravaloarea acestuia. Neînţelegerile în 
această privință dintre autoritatea care a dispus luarea măsurii și 
proprietar sunt soluționate prin mijlocirea organelor de justiție 
potrivit dreptului comun, nefiind prevăzută până în prezent o 
procedură specială în această privință. 

În prezent, apreciem că se impune o reglementare normativă 
adecvată referitoare la măsura rechiziției, deoarece prevederile Legii 
nr. 10/6 aprilie 1974, nu mai sunt satisfăcătoare. Dacă rechiziţia s-a 
dispus cu privire la bunuri consumabile, atunci titularul dreptului de 
proprietate ale cărui bunuri s-au rechiziționat, este îndreptățit, fie la 
predarea unor bunuri de același gen, fie la despăgubire asupra 
contravalorii, părțile având posibilitatea de a conveni, iar în caz 
contrar va hotărî justiția. 

3.4. Comoara sau tezaurul 

Comoara sau tezaurul sunt considerate bunuri fără stăpân și, cât 
timp nimeni nu dovedeşte dreptul de proprietate, vor trece în 
proprietatea statului. Această trecere are loc tot în temeiul Decr.nr. 
111/1951, în măsura în care s-a păstrat în vigoare şi nu contravine 
altor dispoziţii legale adoptate ulterior. 

În doctrina tradițională, comoară este considerat orice lucru 
mobiliar, cu însemnătate și valoare comercială, care se găseşte ascuns, 
indiferent de timp, de regulă îngropat în pământ, fără ca cineva să mai 
poată să se justifice ca proprietar, sau acesta să nu mai fie 
cunoscut.clxv De regulă, la comoară trecerea timpului în concurență 
cu factori circumstanțţiali și prilejul unor evenimente fac imposibilă 
aflarea proprietarului, iar o investigație este zadarnică. 

În formularea art.649 coroborat cu art.477 din C.pr. civ., în lipsa 
justificării dreptului asupra lucrului caracterizat comoară sau tezaur, 
descoperite ca efect al purei întâmplări, se recunoaște proprietarului 
fondului dreptul de a-și apropia lucrul găsit. Autorii de specialitate au 
precizat că nu este un drept de accesiune, deoarece tezaurul, având o 
individualitate materială diferită de a fondului, nu poate constitui un 
accesoriu al acestuia.clxvi Atât în cazul comorii cât şi a tezaurului se 
impun o serie de clarificări în legătură cu similitudinea acestor noţiuni, 
a convergenţei textului art.649 C.civ. cu cel al art.135 (4) din 
Constituţie şi dacă după reglementările actuale proprietarul sau 
găsitorul au vreun drept. 

În general, s-a împărtăşit părea că textul art.649 C.civ. se referă 


atât la comoară, cât şi la tezaur. Sunt autori care le apreciază ca 
identice.clxvii Dacă textul art.649 C.civ. se referă doar la tezaur iar 
reglementarea va fi aplicabilă, în principiu, şi la comoară, cele două 
denumiri pe departe nu pot fi identice. Evoluţia etimologică a 
cuvintelor „comoară” şi „tezaur' a dus la lărgirea sensurilor lor, 
independente unul de altul și de aceea înțelesul atribuit în prezent nu 
mai este același. Comoara are sensul de avere, obiecte din metale 
prețioase ca expresie economică, iar tezaurul presupune şi o valoare 
artistică, istorică sau culturală. Tezaurul poate să stârnească un interes 
ştiinţific, unul din caracterele sale fiind existența mai multor ipoteze 
despre proveniența şi vechimea lui; de aceea nu mai este cazul să 
aparțină unui proprietar. Drept urmare, se impune a face distincție 
între „comoară” şi „tezaur; după părerea noastră, ele nu pot fi identice 
şi ar trebui să aibă regimuri juridice distincte. Comoara poate, în 
principiu, să aibă un proprietar la găsire, precum şi o valoare exclusiv 
economică, pe când tezaurul nu are un proprietar şi valoarea lui 
artistică, istorică sau culturală o depășește pe cea economică. O nouă 
reglementare prin care se respectă interesele sociale generale, ar 
trebui să scoată expres aceste bunuri din circuit civil; anume, comoara 
fără stăpân şi tezaurul ar trebui declarate prin lege că aparțin 
domeniului public. 

Problema dobândirii dreptului de proprietate asupra 
comoriiclxviii a stat în atenţia literaturii de specialitate de-a lungul 
timpului. Cu tot atașamentul pe care autorii vechi l-au avut pentru 
proprietatea privată, au exprimat şi rezerve față de apartenenţa lor 
particularilor. Făcând raportări la dreptul comparat al timpului, 
începând cu dreptul roman până la Adrian, au constatat că unele 
legislații recunosc dreptul asupra comorii în favoarea statului. 

Se consideră de unii autori că atribuirea proprietății tezaurului 
titularului proprietăţii fondului „apare ca o exagerare tradițională a 
puterilor inerente dreptului de proprietate privată”. Se propune încă 
atunci că ar fi mai juridică soluţia legislaţiilor care atribuie statului, 
adică comunităţii beneficiului lucrurilor ascunse şi fără stăpân (M.B. 
Cantacuzino, în anul 1921). 

După reglementarea din Codul civil român (art.649 
corespunzând art.716 C.civ.fr.) comoara aparţine proprietarului care a 
găsit-o în propriul său fond, fie că a găsit-o din întâmplare, fie că a 
făcut cercetări pentru a o găsi.clxix Din doctrina franceză a fost 


preluată teza după care comoara aparține tot proprietarului fondului, 
adică a fost descoperită de un terţ, în urma unor săpături sau cercetări 
neordonate de proprietar, care ar fi o faptă ilicită ce nu-i poate folosi. 
Cel ce o găseşte devine proprietar în momentul în care a fost dată la 
iveală, înainte chiar de a fi pus mâna pe ea, fiind o derogare de la 
regulile ocupaţiunii. Dacă este găsită din întâmplare pe un fond străin, 
trebuie să o împartă cu proprietarul fondului. Comoara este un dar al 
norocului, atribuit de lege unor anumite persoane, după regulile de 
echitate. Ea nu este fruct, nici product. În consecinţă, alți titulari de 
drepturi reale care grevează dreptul titularului, cum sunt 
uzufructuarul, uzuarul, superficiarul, chiriașul, locatarul, posesorul de 
bună credinţă şi nici detentorul precar nu au niciun drept asupra 
comorii.clxx 

Comoara poate fi încorporată și în elementele de construcție al 
unei clădiri, ea se cuvine tot proprietarului terenului atunci când 
clădirea este demolată de un cumpărător al materialelor de 
construcție. Aceasta ar fi o vânzare mobiliară, proprietatea comoarei 
aparține aceluia pe al cărui fond a fost zidită casa.clxxi Descoperirea 
trebuie să aibă loc din hazard. Când o face în baza unui titlu cu 
asentimentul, sub îndrumarea titularului sau este de bună credinţă, 
doctrina și practica veche în îndreptățea la împărțeală pe jumătate cu 
proprietarul fondului. 

Pentru ca un lucru să fie considerat comoară se cere întrunirea 
anumitor condiţii: să fie un lucru mobil, să fie ascuns sau îngropat 
indiferent în ce loc; să aibă o existență proprie independentă de lucrul 
în care se află dosit; să nu se cunoască proprietarul.clxxii 

În prezent, considerăm că potrivit normelor în vigoare, 
proprietatea comorii aparţine statului. În actuala concepţie a 
proprietății de stat (domeniu public şi domeniu privat) ea intră 
într-una din cele două forme după natura și destinaţia prevăzute de 
lege. Deşi textul art.649 C.civ. nu a fost abrogat expres de fostul regim, 
față de prevedrile Decr.nr. 111/1951 şi constituţiile din acei ani, s-a 
considerat ca abrogat tacit. În așezarea legislativă actuală însă şi 
prevederile Decr.nr. 111/1951, chiar neabrogat expres, au devenit 
anacronice și nu mai satisfac semnificația prezentă a dreptului de 
proprietate. Din interpretarea art.135 alin. (4) din Constituţie prin 
filtrul căruia trecem atât prevederile art.649 C.civ. cât și cele ale 
Decr.nr. 111/1951, constatăm că tezaurul sau comoara aflate în 


pământ sunt bogății ale subsolului şi deci, se cuvin proprietății publice. 
Care va fi însă situația acelor lucruri din această categorie care sunt 
descoperite în ziduri, construcţii, suprazidiri, în mobile, poduri etc.? 

Interpretând strict prevederile textului constituțional referitor 
la „bogăţiile de orice natură ale subsolului”, comoara sau tezaurul 
aflate sub straturile de pământ trebuie să aparțină domeniului public. 
Apreciem deci că este necesar ca guvernul să stabilească condiţiile în 
care are loc tradiţiunea bunurilor, ele aparțin domeniului public sau 
privat al statului prin efectul legii. Pentru lucrurile caracterizate 
„comoară” sau „tezaur” găsite în alt loc decât sub pământ este 
discutabil dreptul de proprietate publică asupra lor. Ca să fie limitat 
acest drept al particularilor, în sensul art.41 (2) al Constituţiei, este 
necesară adoptarea unui nou act normativ, care să corespundă 
exigenţelor constituționale și să definească noțiunile de comoară și 
tezaur. La fel se impune reglementarea situaţiilor când ele aparțin 
proprietarilor locului unde au fost descoperite, drepturilor acestora, 
care sunt autoritățile publice sau științifice care să le stabilească 
valoarea de patrimoniu şi să le preia de la particulari. 

3.5. Succesiunile vacante. 

Prevederile art.680 C.civ. coroborate cu art.477, teza II C.civ., 
stabilesc că succesiunile rămase fără moștenitori (aceștia nu există sau 
moştenitorii existenţi au renunţat cu toții ori nu au acceptat în termen 
de 6 luni de la deschiderea succesiunii) trec în proprietatea publică 
sau privată a statului. 

Valorificarea dreptului statului se face după procedura Legii nr. 
36/1995, privind notarii publici, prin obţinerea de la biroul notarial 
competent a certificatului de vacanță succesorală. Succesiunea 
devenită vacantă va fi culeasă de stat în totalitate, incluzând activul şi 
pasivul, însă sub beneficiu de inventar, adică răspunderea statului 
pentru pasiv va fi limitată la masa activului succesoral. În legătură cu 
succesiunile vacante apare o situaţie inedită care - după cunoștințele 
noastre nu a fost tratată în literatura de specialitate - este aceea a 
terenurilor pentru care se reconstituie și constituie dreptul de 
proprietate potrivit Legii nr. 18/1991. Dacă moştenitorii prevăzuţi de 
art.8 şi 12 din lege nu formulează cerere pentru stabilirea dreptului de 
proprietate, terenul care s-ar fi cuvenit lor va fi dobândit de stat ca o 
moștenire vacantă, sau în temeiul atributului său de suveranitate? 
Întrucât suntem în prezenţa unei legi speciale cu multe derogări de la 


dreptul comun, ni se pare că problema nu se poate pune în acest mod. 

Noi credem că legiuitorului i-a scăpat acest aspect 
(ambiguitatea fiind specificul acestei perioade de tranziție în 
reformarea sistemului legislativ). Există, după părerea noastră, două 
situaţii în legătură cu care legiuitorul nu a avut un raționament anume. 
Prima situaţie este cea reglementată de art.25 din Legea nr. 18/1991, 
când este vorba de terenuri intravilane care au aparținut unor 
persoane decedate, fără moştenitori şi care trec în proprietatea unităţii 
administrativ-teritoriale. Aceste terenuri, fiind de interes local, se 
cuprind în domeniul privat al statului. Organele administraţiei publice 
locale vor hotărî dacă ele vor fi vândute, concesionate ori date în 
folosință pentru construcția de locuințe, obiective social-culturale, 
compensări etc. 

Pentru a dobândi astfel de terenuri, în virtutea calității de 
moștenitor, statul are nevoie de certificat de vacanță succesorală, 
prevăzut de art.26 din Decr.nr. 40/1953, abrogat prin Legea nr. 
36/1995, privind notarii publici. Aceste terenuri revin statului, ca 
moştenitor, conform art.680 C.civ., care acționează prin organele din 
teritoriu al M.F. Având în vedere caracterul de noutate al acestei 
situaţii prevăzute de Legea nr. 18/1991, opinăm că suntem în prezenţa 
unui mod de dobândire a proprietăţii pe cale specifică, când are nevoie 
de titlul de proprietate sau un alt act administrativ, altul decât o 
succesiune vacantă, dobândirea proprietății operând în temeiul legii. 
S-ar putea argumenta că statul culege aceste bunuri în virtutea calităţii 
sale de moştenitor de drept al unei succesiuni devenită vacantă, 
urmând o procedură specifică şi cu totul nouă. Reținem că legea 
fondului funciar derogă de la regulile generale ale devoluţiunii 
moştenirii, în care sens prevederile art.12 sunt edificatoare; 
conchidem că ar fi și aceasta o modalitate specifică de excepție de la 
dreptul comun. 

Chiar în considerațiunea că dobândeşte dreptul în calitate de 
putere suverană, argument pentru aceasta ar fi actul administrativ în 
puterea căruia operează, datele problemei privind efectele juridice 
nefiind schimbate cu privire la terenurile intravilane. Discuţii ar putea 
fi în situația bunurilor mobile și plantațiilor terţilor, care, de regulă, au 
un regim juridic dat fie de art.1909 din Codul civil, fie de legea 
specială. 

A doua situație, privind terenurile, altele decât cele prevăzute 


de art.25 al legii, adică terenurile agricole din afara perimetrului 
intravilanului. În această privinţă, legea nu conţine vreo dispoziţie. 
Este vorba de ipoteza în care proprietarii au decedat, nu au 
moştenitori sau dacă există nu au formulat cerere, potrivit art.8 şi 12 
din Legea nr. 28/1991. Art.17 din lege prevede că terenurile din 
extravilan care au aparținut unor persoane care au decedat și nu au 
moştenitori, precum şi cele pentru care nu s-au formulat cereri de 
restituire, rămân la dispoziția comisiei. Apoi, art.21, alin. ultim din H.G. 
131/1990 prevede că în situația când rezultă o rezervă de teren, 
comisia va stabili atribuirea în proprietate sau în folosința persoanelor 
îndreptăţite, prevăzute de lege. În textul art.17 din lege, la alin.3 - 4, se 
arată care este destinaţia unor atare terenuri, adică trec în domeniul 
privat al statului (când au rămas neatribuite diferitelor categorii de 
persoane îndreptăţite), urmând a fi puse la dispoziția celor care vor 
dezvolta exploataţii agricole prin închiriere, concesiune sau vânzare, în 
condiţiile legii. 

Considerăm că legiuitorul intenţionat nu a avut preocuparea de 
a reglementa situaţia juridică a terenurilor agricole pentru care 
moştenitorii nu au întocmit cereri de reconstituire. Prin modul cum 
reglementează situația terenurilor ce formează rezervă la dispoziţia 
comisiei, fără vreo distincție, dacă au devenit fără stăpân sau o 
moştenire vacantă, se pare că legiuitorul nu a dorit să-şi găsească 
aplicarea art.477 şi 680 din C.civ,, și nici ale Decr.nr. 40/1953 (atunci 
în vigoare), referitor la succesiunile vacante. Implicit prevederile 
Decr.nr. 111/1951 şi textele legale arătate aici nu-și găsesc 
aplicabilitate. 

3.6. Amenzile, impozitele și taxele de timbru. 

Amenzile fie penale, fie administrative, precum și cele cu 
caracter civil, fără nicio excepţie se varsă la bugetul public. Aplicarea 
unor asemenea sancțiuni sunt prevăzute de acte normative care 
stabilesc pentru fapte de încălcare a unor dispoziţii legale, care intră în 
conținutul contravenţiei. Pentru că amenzile sunt prevăzute în multe 
acte normative cu titlu exemplificativ, reținem cele prevăzute de 
Decr.nr. 328/1966 privind circulația pe drumurile publice; pentru 
nerespectarea unor acte procedurale prevăzute de art.35, 95 şi 405 
din C.pr. civ., art.54 alin.2 şi 3 din Legea nr. 18/1991, Legea nr. 
61/1990, privind regulile de conviețuire socială, Legea protecţiei 
mediului nr. 137/1995 ş.a. 


3.7. Impozite și taxe datorate prin legi specifice 

Impozitele şi taxele datorate statului în baza unor legi fiscale, de 
către persoane fizice şi juridice, de asemeni, se fac venituri la bugetul 
statului compus din sumele respective. Acestea sunt: Legea nr. 
12/1991 privind impozitul pe profit, H.G. nr. 1285/1990 privind taxele 
de timbru modificată prin O.G. nr. 11/1993; O.G. nr. 32/1995 privind 
timbrul judiciar, O.G. nr. 70/1994, privind organizarea impozitului pe 
profit etc. În prezent este în vigoare Legea nr. 146/1997, în materia 
taxei judiciare de timbru. 

3.8. Confiscarea bunurilor potrivit Legii nr. 115/1996 

Confiscarea bunurilor care nu au fost justificate, fie plata unor 
sume de bani egale cu valoarea bunului, se face potrivit art.18 din 
Legea nr. 115/1996, privind declararea şi controlul averii demnitarilor, 
magistraţilor, funcționarilor publici și a unor persoane cu funcții de 
conducere.clxxiii Această măsură se dispune de instanța de judecată, 
cu titlu de sancțiune civilă a persoanelor care nu și-au justificat 
dobândirea în mod licit a bunurilor din avere. 

3.9. Achiziționarea de bunuri precum și realizarea de investiţii 

Achiziționarea de bunuri precum și realizarea de obiective de 
investiții sunt de asemeni moduri de dobândire a proprietăţii publice 
şi ale domeniului privat, reglementări în materie conținând O.G. nr. 
12/1993. Particularitatea constă în aceea că achizițiile publice de către 
stat sau de către comunităţile locale se desfășoară după reguli stricte, 
având la bază procedura publicităţii și organizării licitației. 

3.10. Afectarea unor bunuri din proprietatea privată 

Nimic nu opreşte ca bunurile proprietate privată a statului, 
județului sau comunei să fie afectate proprietăţii publice, a celui care 
este titular ai dreptului de proprietate privată. În realitate, 
proprietarul rămâne același, însă bunul astfel afectat primeşte alt 
regim juridic, dobândind caracterele juridice ale proprietăţii publice. 
În literatura juridică veche afectaţiunea era caracterizată ca o măsură 
administrativă care face ca un bun din domeniul privat să treacă în 
domeniul public, iar dezafectarea este operațiunea inversă, prin care 
bunurile domeniului public reintră în domeniul privat.clxxiv 

Considerăm că în regimul juridic actual nu poate fi afectat pe 
cale administrativă un bun din domeniul privat aparținând unei unități 
administrativ-teritoriale în favoarea domeniului public al statului. În 
raport de reglementările Legii nr. 69/1991 și ale Legii nr. 215/2001, 


comuna, orașul sau judeţul care au personalitate juridică, sunt 
proprietare ale bunurilor din domeniul privat. Pentru a trece din 
proprietatea lor în aceea a statului, un bun, este necesar ca transferul 
să se opereze în temeiul unui act juridic sau al exproprierii. Este 
posibilă afectaţiunea și a acorda regim de proprietate publică unor 
bunuri din domeniul privat, dacă este vorba de același proprietar, 
schimbând numai regimul juridic al proprietăţii. În acest sens este 
interpretabil art. 7 lit”. e „din Legea nr. 213/1998, când este vorba de 
cauză de utilitate publică, ceea ce înseamnă că intrăm în regimul de 
drept instituit de Legea nr. 33/1994. 

Tot astfel, bunurile din proprietatea publică pot fi dezafectate, 
trecute în proprietate privată, cu consecințele ce decurg din aceasta. O 
asemenea măsură devine necesară atunci când a trecut o perioadă de 
folosire, de exploatare sau se schimbă prin lege regimul juridic. În 
acest sens, art.6 din O.G. nr. 15/1993, privind unele măsuri de 
restructurare a activității regiilor autonome a reglementat 
dezafectarea unor bunuri proprietate publică ce se poate face numai 
cu aprobarea Guvernului. Dispoziţiile art.5 din Legea nr. 58/1991 
privesc transmiterea către persoane fizice de active şi trecerea a 30 % 
din capital în favoarea celor îndreptățiți prin Fondul proprietăţii 
private. Tot aici se încadrează şi măsurile de transformare a regiilor 
autonome în societăți comerciale, care apoi sunt supuse privatizării. 

Mențţinerea în regim de proprietate publică este un drept care 
aparține titularului dreptului de proprietate. În situația în care o 
construcție aparținând domeniului public (în speță o fostă baie publică) 
a fost demolată, soarta juridică a terenului în scopul de a fi constituit 
aport în natură a consiliului local la înființarea unei societăți 
comerciale și deci a fi dezafectat pentru a intra în domeniul privat este 
în drept să o hotărască această autoritate administrativă.clxxv În 
aceste condiții apare ca nefondată susținerea din acțiunea prefectului 
de anulare a hotărârii consiliului local. În calitatea de proprietar și în 
virtutea Legii nr. 69/1991 și a Legii nr. 215/2001, consiliul local poate 
dispune neîngrădit destinarea acelui bun pentru obținerea de venituri 
prin concesionare, închiriere, locaţie de gestiune sau chiar participarea 
la constituirea unei societăți comerciale pe acțiuni. 

3.11. Situaţia reglementată de art. 47 din redactarea inițială a 
Legii nr. 18/1991, devenit art. 68 (2) ca urmare a republicării conf. art. 
VII din Legea nr. 169/1997.clxxvi 


Potrivit acestui text, persoanele fizice care nu au cetăţenie 
română și domiciliul în România nu pot dobândi în proprietate 
terenuri de orice fel prin acte între vii. 

Aceste persoane, care dobândesc în proprietate terenuri prin 
moştenire, sunt obligate să le înstrăineze în termen de 1 an de la data 
dobândirii sub sancţiunea trecerii în mod gratuit a acestora în 
proprietatea statului și în administrarea ADAR. 

Neîndeplinirea obligaţiei de înstrăinare în termen de un an 
atrage trecerea în proprietatea statului cu titlu de sancțiune, urmând 
ca prin act administrativ de preluare să i se dea afectațiunea de a fi 
supus domeniului public sau domeniului privat al statului. 

Această preluare de către stat este o sancțiune civilă 
asemănătoare celei prev. de Legea nr. 4/1973, privind trecerea în 
proprietatea statului a celei de a doua locuințe dacă nu era înstrăinată 
în termen de 1 an de la dobândire. 

Textul în formularea iniţială a fost declarat neconstituțional în 
reglementarea lui inițială (art. 47 din Legea nr. 18/1991). 

Astfel, Curtea Constituţională a decis că măsura confiscării unui 
teren, din cauza expirării termenului înăuntrul căruia trebuia 
înstrăinat, este neconstituțională, fiind contrară art. 41 alin (8) din 
Constituţie. Prevederea a fost menținută prin modificarea legii şi se 
pune problema dacă Decizia Curţii Constituţionale îşi păstrează 
actualitatea. Această decizie clarifică natura juridică a măsurii 
calificând-o ca fiind confiscare, aspect sub care își menţine forța 
obligatorie, specifică jurisdicției constituţionale. 

Note bibliografice: 

Capitolul VII. 

ANALIZA MODURILOR DE DOBÂNDIRE 

A DREPTULUI DE PROPRIETATE 

Secţiunea I. 

Legea - ca mod de dobândire a dreptului de proprietate 

Prevăzută de art.645 C.civ. ca mod de dobândire a dreptului de 
proprietate, este controversată în literatura de specialitate. De fapt, 
chiar enumerarea modurilor de dobândire este criticată.clxxvii În ce 
priveşte legea, s-a susținut că prin ea însăși nu constituie un mod 
separat, de sine-stătăror, de dobândire a dreptului de proprietate, 
temeiul acelei prezumții îl constituie în realitate tot un act sau un fapt 
juridic. Legea, ca mod de dobândire, nu este enumerată în art.711 şi 


712 C.civ.fr., aspect sesizat de doctrina franceză şi sunt puse în umbră 
virtuțile acestui cod de juriști celebri, ca: M. Planiol și G. Ripert; 
clxxviiiA. Colin și H. Căpitant,clxxix în tratate monumentale pentru 
dreptul civil, care își păstrează actualitatea. 

Planiol și Ripert apreciază enumerarea confuză și incompletă și 
consideră legea ultimul dintr-o înşiruire de opt moduri. Clasează în 
această categorie succesiunea ab intestat, dobândirea mobilelor de 
către posesorul de bună-credință, dobândirea fructelor de către cei ce 
au fost trimiși în posesiunea provizorie a averii celui care absentează 
şi dobândirea fructelor căzute din arborii vecinului pe fondul 
proprietaruluiclxxx, de către acesta din urmă. De reținut că această 
ultimă ipoteză este inserată în art.673, din C.civ.fr., care însă nu a mai 
fost reluată de art.609 din C.civ. român. În aplicarea acestui text legal 
de către jurisprudența română s-a reținut că fructele se cuvin 
proprietarului arborilor sau pomilor, indiferent unde au căzut şi de 
cine au fost culese. 

Autorii A. Colin și H. Căpitant nuanțează aceasta de proprietatea 
dobândită prin efectul legii, care a întâlnit deja numeroase aplicaţiuni, 
enumerând două moduri importante de dobândire și două moduri 
secundare. Primele ar fi dobândirea prin accesiune și dobândirea prin 
prescripțiune sau uzucapiune, iar cea de a doua categorie ar fi 
dobândirea coproprietăţii zidului comun, dobândirea fructelor de 
către  uzufructuarii legali, dobândirea de către posesorii de 
bună-credinţă ai bunurilor mobile. 

În viziunea lor, aplicări ale acestui mod de dobândire sunt 
cerute, altele contestabile. Sunt considerate certe: dobândirea 
fructelor de către uzufructuarii legali; dobândirea zidului comun, în 
conformitate cu art.660 și 661 C.civ.fr.; atribuirea comorii sau a unei 
părți din aceasta, precum şi a epavelor proprietarului solului sau celui 
care le-a găsit, recunoscând că aceasta operează măcar atunci când nu 
este socotită ocupaţiune. Mai pot fi considerate dobândiri ale 
proprietăţii prin efectul legii, două serii de ipoteze prin care se 
efectuează atribuirea proprietăţii, ca rezultat al producerii a doua 
fapte, anume: accesiunea și posesiunea, chiar contestabile. 

Se constată că în literatura juridică franceză nu a existat un 
punct de vedere unitar în privința legii ca mod de dobândire. Cu toate 
acestea, deşi legea nu era prevăzută expres de codul civil ca mod de 
dobândire a proprietăţii, acest lucru a fost criticat ca o deficiență a 


codului și s-a considerat unanim că trebuie să fie apreciată ca atare. 
Terenul ipotezelor nesigure apare evident și, de aceea, a influențat pe 
legiuitorul român, preocupările doctrinei franceze fiind cunoscute de 
alcătuitorii Codului civil român. Pentru a tranșa acest aspect, Codul 
nostru civil prevede expres la art.645 că legea este un mod de 
dobândire a proprietăţii. În enumerarea făcută, codul nostru se abate 
de la sincretismul juridic, ignorând actele sau faptele juridice care stau 
de fiecare dată la baza dobândirii proprietăţii. Dar, fiind prevăzut 
expres, acest mod de dobândire (legea) trebuie privit ca atare, cu atât 
mai mult cu cât în dreptul francez acest mod de dobândire a 
proprietății nu este prevăzut expres şi totuşi este recunoscut în 
doctrină şi practică. 

Observăm că, pentru a se feri de criticile aduse de doctrină 
modelului său francez, legiuitorul nostru şi-a asumat riscul de a-și 
abandona consecvența, împărtășind ideea de a enumera și legea 
printre modurile de dobândire. Într-adevăr lipsa de consecvență a 
codului este evidentă. În doctrina noastră veche se apreciază că 
principalele  dobândiri prin efectul legii sunt: a) dobândirea 
proprietăţii fructelor de către trimişii în posesiunea provizorie a averii 
absentului (art.112), acest text legal a fost abrogat implicit prin Legea 
nr. 173/1941; b) dobândirea de către copii a jumătate din averea 
părinţilor, în caz de divorț, prin consimțământ mutual, prevăzut de 
art.285, text la fel abrogat prin Legea nr. 18/1948; c) dobândirea 
fructelor de către uzufructuarii legali (art.338), text la fel abrogat prin 
Decr.nr. 32/1954; d) dobândirea fructelor de către posesorii de 
bună-credinţă (art.485); e) dobândirea coproprietăţii zidului comun 
(art.597, 598), care este similară cu o vânzare silită, o expropriere în 
interes privat; f) în fine, ca efect al legii, mai este dobândirea 
proprietății mobilelor de către posesorul de bună-credinţă, conform 
art.1909, deja analizat în capitolul anterior. 

În doctrina juridică contemporană a fost criticată enumerarea 
textelor art.644 şi 645, pentru că ar conţine unele repetiţii sau că s-ar 
omite unele moduri de dobândire și, pe drept cuvânt, s-a reținut că 
atâta timp cât toate modurile sunt legale, este inutilă includerea și a 
legii, aşa cum s-a făcut la redactarea art.645.clxxxi S-a susținut că 
legea, ca atare, nu poate fi în principiu un mod de dobândire a 
proprietăţii. clxxxii Legea este cadrul organizatoric al dobândirii 
proprietăţii în toate celelalte moduri, care fiecare are la bază criterii 


normative specifice care fac trimitere la lege. 

Aşezată la temelia oricărei ordonări a relaţiilor sociale, legea stă 
şi la temelia dobândirii proprietăţii în toată diversitatea, extinzând 
raționamentul legea este la urma urmei premisa oricărei dobândiri şi 
ca atare nu este distinctă. Ea este o consacrare a dreptului de 
proprietate asupra unui lucru intrat în stăpânirea persoanei, în 
condiții anume determinate, dar, în niciun caz, legea nu înzestrează de 
la sine pe nimeni cu un drept de proprietate. Pentru argumentarea 
punctului de vedere sunt date exemplele moștenirii ab intestat, unde 
se are în vedere criteriul afecțiunii prezumate din partea defunctului 
pentru rudele sale şi cel al rezervei succesorale, unde proprietatea nu 
decurge direct din lege. 

Moștenirea legală este în fond un testament prezumtiv al 
defunctului, pentru că el are o anumită afectațiune pentru rudele sale, 
altminteri ar fi lăsat testament sau ar fi înstrăinat el însuși bunurile în 
timpul vieţii. Aceasta este o reminiscență din vechiul drept roman, 
unde moștenirea testamentară era regula, iar lăsarea devoluţiunii 
succesorale după rudenia firească, adică după lege, a constituit 
excepția. Moștenirea legală care a devenit firească în societățile 
contemporane, lasă loc ideii de testament prezumat în interpretarea 
dată de doctrină, dar care în practică și-a pierdut interesul. 
Devoluţiunea succesorală are loc în cele două moduri, şi este acceptat 
că acest aspect este dezvoltat în înţelesul legii. S-a remarcat în acest 
sens că funcționează criteriul afectațiunii prezumate, ca o atitudine 
firească pe care trebuie să o aibă defunctul față de rudele sale, cărora 
în condiții normale le lasă moștenirea sau o parte din aceasta. Dar, în 
situația moștenitorilor rezervatari s-ar putea susține că se realizează 
în direct o achiziţie în puterea legii. Acestora, pe consideraţiuni de 
moralitate, legea le rezervă o fracțiune din patrimoniu. În fața 
testatorului se pun opreliști legale în sensul că nu poate înstrăina totul 
prin testament, dacă există soț supraviețuitor sau descendenți. 
Existenţa acestora însă este tot o împrejurare de fapt de care sunt 
legate efecte juridice. 

Se consideră de unii autori şi în doctrina actuală că mai toate 
modurile de dobândire pot fi cuprinse în modul general care este legea, 
sau unele chiar lipsesc din enumerare, precum și dobândirea pe cale 
de execuţie silită. Dacă execuţia silită nu este un mod de dobândire 
prevăzut de Codul civil, ea trebuie acceptată în opinia acestor autori ca 


fiind un mod derivat de dobândire, pentru că se întemeiază pe gajul 
general ce-l au la îndemână creditorii chirografari, asupra 
patrimoniului debitorului. Gajul general duce la concluzia că debitorul 
a consimțit implicit ca în cazul în care nu-și îndeplineşte obligaţia să 
poată fi urmărite bunurile din patrimoniul său prin posibilitatea 
oferită creditorului de a trece la vânzarea silită a lor. 

În doctrina franceză se atribuie două serii de ipoteze care în 
virtutea legii ar avea drept consecință dobândirea proprietăţii: 
accesiunea şi posesiunea.clxxxiii În ce ne priveşte constatăm că la noi 
nu poate fi acceptată această teorie pentru că atât accesiunea, cât și 
dobândirea proprietăţii prin posesiunea de lungă durată sunt moduri 
distincte de dobândire, prevăzute de art.645 C.civ. și, drept urmare, 
vor fi analizate ca atare. 

Doctrina contemporană este controversată în a admite legea ca 
mod de dobândire a dreptului real de proprietate. În diversitatea de 
opinii născută din deficiența de redactare și concepție a codului, 
fiecare dintre ele aduce argumente solide în sprijinul său sau ale 
nuanţărilor care se fac. Reţinem că într-o opinie exprimată recent 
legea este analizată fără niciun echivoc printre modurile de dobândire 
a proprietăţii. clxxxiv Autorul încadrează aici: art.485 privind 
dobândirea fructelor de către posesorul de bună-credinţă; art.597 și 
598 C.civ., dobândirea coproprietăţii zidului comun; art.1909 C.civ 
dobândirea bunurilor mobiliare prin posesia de bună-credinţă. Din 
considerente deja expuse nu poate fi împărtăşită această opinie. 
Trebuie să reținem, însă, că, așa fiind, nu putem face abstracţie de la 
prevederea expresă a art.645 C.civ. care consacră legea ca mod de 
dobândire a dreptului de proprietate, ceea ce nu poate fi ignorat. Se 
pare că domeniul de aplicare al legii în materia dobândirii proprietăţii 
cuprinde: 

— Dobândirea fructelor prin posesia de bună-credinţă, 
reglementată de art.485 C.civ. În caz că posesia nu este de 
bună-credință posesorul este obligat la restituire; 

— Dobândirea coproprietății zidului comun, care are loc 
potrivit art.597, din cod, când vecinul care nu a contribuit la înălțare 
poate câștiga dreptul de comunitate, dacă plătește cheltuiala pentru 
partea sa, care de regulă este jumătate, precum și a locului folosit 
pentru lărgirea şi edificarea acestui zid; în același sens se exprimă şi 
art. 598 C.civ., referitor la zidul existent, care poate fi făcut comun, în 


tot sau în parte, plătind primului stăpân jumătate din valoarea sa, în 
aceleași condiţii ca în textul anterior; 

Într-o speță soluționată de Curtea de Apel Timișoara, s-a 
apreciat că poarta care este între proprietăţi şi deserveşte corpuri de 
clădire aparținând la proprietari diferiți urmează soarta părților 
comune indivize, forțate şi perpetue, astfel cum sunt ele reglementate 
de prevederile Legii din 2 mai 1927 privind construcţiile comune pe 
etaje şi pe apartamente. Indiferent cui aparţine poarta, urmează soarta 
coproprietăţii zidului comun și revine ambilor proprietari.clxxxv 

— Dobândirea mobilelor prin posesia de bună-credință, în 
condiţiile art.1909 C.civ. care instituie o prezumție legală absolută de 
proprietate, în beneficiul posesorului de bună-credință.clxxxvi 

În ce priveşte practica judiciară a instanţelor, s-a admis că legea 
constituie un mod de dobândire a proprietăţii. S-a reținut că trecerea 
bunului părăsit în favoarea statului, în temeiul Decr.nr. 111/1951, 
operează în temeiul legii. Temeiul este acest act normativ, iar titlul în 
baza căruia operează este hotărârea judecătorească pronunțată de 
instanţa sesizată în acest sens.clxxxvii 

Titlul de proprietate pentru amenajamentele silvice în favoarea 
statului rezultă din combinarea Legii nr. 204/1947 pentru apărarea 
fondului forestier cu dispozițiile constituţiilor din 1948, 1952 şi 1965, 
care au instituit proprietatea de stat asupra pădurilor.clxxxviii Aceste 
acte normative au fost în vigoare iar practica judiciară le-a considerat 
ca având efecte asupra dobândirii proprietăţii în temeiul legii, de unde 
rezultă concluzia că ideea nu poate fi exclusă. 

Împroprietărirea în temeiul reformelor agrare, făcute după 
legile din 30 iulie 1921 şi din martie 1945, vizează anumite persoane, 
determinate de lege și în virtutea căreia se dobândeşte 
proprietatea.clxxxix Dar şi în practica mai recentă a instanţelor 
judecătoreşti legea apare ca un mod distinct de dobândire a 
proprietăţii, ţinând seama de art.645 C.civ. 

Punându-se problema restituirii unor imobile naționalizate, 
C.S.]. a reținut că legea reprezintă un mod distinct de dobândire a 
proprietăţii, iar naţionalizarea dispusă prin Decr.nr. 92/1950 a avut ca 
efect, pe de o parte, stingerea dreptului foştilor proprietari asupra 
imobilelor naționalizate, iar pe de altă parte, constituirea dreptului de 
proprietate al statului asupra acestor imobile. În speță, statul, în 
calitate de pârât a dovedit titlul său de proprietate care își are izvorul în 


lege şi în cadrul acţiunii în revendicare, care presupune preexistența 
acestui titlu, instanța va constata dacă este mai bine caracterizat, în 
raport cu reclamantul care este titularul dreptului, dobândit prin 
oricare din modurile prevăzute de lege. În condiţiile Constituţiei din 
1991, naționalizarea nu mai este prevăzută ca mod de dobândire, 
regimul proprietăţii este de ordine publică și este astfel reglementat, 
dar nu se referă la dreptul însuși. Ca atare, instanța nu poate schimba 
titularul dreptului de proprietate dobândit anterior, în temeiul legii de 
naţionalizare. 

Legea este considerată ca un mod de dobândire a proprietăţii 
prin naționalizarea înfăptuită în temeiul Decr.nr. 92/1950, coroborat 
cu art.645 C.civ., și prin mult discutata Hotărâre nr. 1 din 2 febr.1995, a 
Secţiilor Unite ale Curţii Supreme de Justiţie, pentru unificarea 
practicii Curţii, pronunţată în temeiul art.25 și 67 din Legea nr. 56 din 
9 iulie 1993. Desigur, considerentele reținute de C.S.]. se referă la acest 
mod de dobândire sub regimul juridic anterior. 

În sprijinul considerării legii ca un mod distinct de dobândire a 
dreptului de proprietate, invocăm un alt argument de text, prevăzut de 
art.8 din Legea nr. 18/1991 a fondului funciar, care se referă la 
constituirea acestui drept pentru o anumită categorie de persoane. Nu 
avem în vedere pe cei cărora li se reconstituie dreptul de proprietate, 
față de care măsura este reparatorie și li se restituie un drept pe care 
l-au avut anterior. Pentru cei cărora li se constituie dreptul de 
proprietate, niciun alt mod prevăzut de art.644 și 645 C.civ. nu le este 
aplicabil. Numai legea poate fi considerată mod de dobândire a 
dreptului de proprietate, în toate situaţiile ce nu se încadrează în 
celelalte moduri prevăzute de Codul civil. 

Ținând seama de reglementări relativ recente se pot aduce 
argumente de text şi de practică judiciară în justificarea acestui mod 
de dobândire. Astfel este cazul dobândirii proprietăţii prin art.20 din 
Legea nr. 15/1990 potrivit căruia bunurile din patrimoniul fostelor 
întreprinderi aflate în administrare sunt, potrivit alin. II, proprietatea 
societăților comerciale înființate prin reorganizarea dispusă de acest 
act normativ. 

Într-o speţă soluţionată în fața curții de apel, s-a stabilit că două 
magazine de pâine care constituiau obiect al litigiului, au trecut în 
proprietatea pârâtei în virtutea art.20 din Legea nr. 15/1990.cxc 

Secțiunea II. 


Tradiţiunea - ca mod de dobândire a dreptului de proprietate. 

Tradițiunea este un mod de dobândire a dreptului de 
proprietate enumerat de textul art.644 C.civ. Ea este un mod originar 
de dobândire, pentru că privește lucruri care nu au aparținut nimănui 
(aquisitio originaria). Acest mod de dobândire și-a pierdut interesul în 
zilele noastre. Termenul de tradițiune, consacrat și de codul nostru 
civil încă în vigoare, are în legislații diferite tot atât de diferite 
accepțiuni. Astfel, art.1053, coroborat cu art.431 din Codul civil 
austriac de la 1811, dispune că proprietatea se dobândește numai prin 
tradițiune și nu prin contract de vânzare-cumpărare. Dar aceasta nu în 
înţelesul de tradițiune corporală, ceea ce ar duce la contrazicerea 
dintre cele două texte arătate, ci ca operaţiune juridică. După 
comentatorii acestui cod, tradițiunea este de două feluri: la mobile 
predarea corporală, iar la imobile intabularea.cxci 

Tradiţiunea era specifică transmiterii proprietăţii în Codul civil 
austriac care a fost puternic înrâurit de dreptul roman şi de cel 
bizantin, care i-a influenţat pe aclătuitorii lui de la 1811. Acest lucru 
s-a transmis şi dreptului aplicabil în Ardeal și Bucovina de Nord, 
legiuiri ale căror influenţe se resimt şi astăzi. După dreptul austriac şi 
cel ungar se putea efectua în următoarele forme: tradiție corporală, 
tradiție prin declaraţiune, tradiţie prin spedare (când locul învoielii nu 
era identic cu cel al bunului) și tradiție la ordin (dispusă de o 
autoritate competentă ).cxcii 

Actul juridic (contractul de vânzare, de donaţie etc.) dă naştere 
numai la un raport de drept personal, prin care cumpărătorul, de pildă, 
poate pretinde tradițiunea lucrului cumpărat. Actul juridic datorită 
caracterului dominant volitiv poate fi alterat de vicii sau afectat de 
modalități şi condiţii, el este despărțit de transmiterea dreptului real, 
care este al doilea moment. Cele două momente sunt distincte, ca atare 
tradițiunea este acea care reflectă momentul transmiterii dreptului 
real, prin supunere la prescripţiile formale ale legii (ex. imobile) sau 
prin remiterea materială a bunului (ex. la mobile). Fără dovada 
tradițiunii corporale a mobilelor, care se află la un terț, nu se poate 
considera că s-a dobândit proprietatea. Tot la mobile art.427 şi 428 
din C.civ. austr. au consacrat ca modalităţi efective ale tradiţiunii: 
predarea simbolică și tradiția prin declarațiune. Aceasta funcționa la 
mobile prin predarea documentelor justificative, punerea unor semne 
distinctive (la tradițiunea simbolică pentru lucrul ce nu putea fi predat 


imediat corporal), sau predarea bunului prin manifestarea evidentă a 
voinței de a deține bunul pentru viitor de către primitor, având de 
acum înainte un drept real (când operează efectiv tradiţia, ca a doua 
fază ce marchează dobândirea proprietăţii). Tradiţia era „acea 
formalitate esenţială, fără observarea căreia acordul dintre părți nu 
poate avea efectul abrogator de drept pentru o parte și efectul 
constitutiv de drept pentru cealaltă parte”. 

La imobile, transmiterea proprietăţii se făcea prin înscrierea în 
cartea funciară, care era considerată ca tradițiunea bunului 
(asemănătoare predării simbolice de la mobil, cum ar fi predarea 
biletului de proprietate pentru un animal luat din obor). Intabularea 
constă în înregistrarea în registrele publice de carte funciară a 
dreptului real transmis echivalent - după cum am văzut - tradițiunii. 
Adică, intabularea era egală tradițiunii și aceasta transmitea dreptul de 
proprietate, iar nu convenția părților. Pe lângă schimbarea faptică a 
posesorului prin tradiție, este necesar ca proprietatea să se strămute 
în favoarea achizitorului de drept să se opereze și înscrierea în cartea 
funciară. Înscrierea este momentul consumării consensului părților şi 
se îndeplineşte cu această formalitate. Titlul, adică contractul, 
testamentul, sentința judecătorească sau dispoziția legii constituiau 
modalităţi ale achiziției mijlocite. Dar art.425 preciza că „Titlul singur 
încă, nu dă proprietate”. Proprietatea se poate câștiga numai prin 
predare și luare în primire justă.cxciii Practica Codului civil austriac a 
consacrat că dobândirea deplinei proprietăți operează prin intabulare, 
ca operațiune distinctă de acea a consensului prin act juridic. 

Am stăruit puțin asupra acestui aspect având în vedere Legea nr. 
115/1938, care prevede la art.17 că dreptul de proprietate în regimul 
de carte funciară se transmite odată cu înscrierea lui în cartea funciară. 
Intabularea este momentul constituirii dreptului de proprietate. 
Publicitatea imobiliară prin regimul de carte funciară existentă la noi 
are, fără îndoială, la origine sistemul din legislația austriacă. Acesta a 
fost introdus în sec. XIX de împăratul Iosif al II-lea. Cărţile funciare au 
fost reglementate în mare parte de legislația austriacă și într-o mică 
măsură de legislația ungară; inspirată din prima aceasta din urmă s-a 
aplicat exclusiv în unele localități. Evoluţia regimului de constituire și 
de publicitate al proprietăţii s-a clădit pe acest sistem, inclusiv Legea 
nr. 115/1938 a fost nevoită să țină seama de aceasta. Însă avem în 
vedere și prevalența Codului civil şi, pentru considerente de aplicare 


unitară a legii, nu poate fi cerută o similitudine. Textul art.644 din 
Codul civil român, prevede convenția ca mod de dobândire și ca atare 
prin încheierea ei se transmite şi se dobândeşte dreptul de proprietate. 
Tradițiunea bunului nu are, după părerea noastră, relevanţa textului 
din Codul civil austriac. Aceasta chiar prin păstrarea publicității 
imobiliare de carte funciară 

Acceptând soluția din dreptul austriac, s-ar diminua rolul 
convențiilor pentru dobândirea proprietăţii, ceea ce în concepţia 
dreptului român nu este admis. Chiar așa fiind, nu putem trece cu 
vederea faptul că literatura juridică şi practica judiciară au dat un rol 
aparte constituirii dreptului de proprietate din momentul înscrierii 
titlului în cartea funciară. Este clar, după părerea noastră, că în regimul 
de carte funciară dobândirea dreptului de proprietate asupra 
imobilelor operează de la data înscrierii transmisiunii în cartea 
funciară, conform art.17 din Legea nr. 115/1938. În acest fel observăm 
că deși există diferenţiere netă de concepţii între cele două coduri 
(austriac și român), sub acest aspect înrâurirea legiuitorului nostru de 
la 1938 de către jurisprudenţa existentă în Ardeal, după Codul civil 
austriac, este evidentă. Problema este pentru viitor clarificată prin 
7/1996, în care s-a optat pentru concepţia consensualistă a nașterii 
dreptului de proprietate iar înscrierea în cartea funciară are doar rolul 
de a asigura publicitatea. 

Menţionăm că şi în practica judiciară ulterioară Legii nr. 
115/1938 s-a menţinut această concepție. Principiul a fost respectat 
constant pentru dobândirea de către persoane particulare, chiar dacă 
în cazul naționalizării nu avea nicio importanță pentru constituirea 
dreptului de proprietate al statului efectuarea  transcrierii, 
naționalizarea fiind considerată ca un mod originar de 
dobândire.cxciv Deci în cazul statului practica judiciară de până la 
1989 nu condiționa dobândirea proprietăţii de efectuarea intabulării. 
În acest contest, se pune problema de a şti dacă există o identitate 
între tradițiunea imobiliară prin înscrierea în cartea funciară cerută de 
art.1053 şi 431 din C.civ. austr. pe de o parte, și cerința înscrierii în 
regimul de publicitate pentru dobândirea dreptului de proprietate, pe 
deplin, a actului juridic al dobândirii, potrivit art.17 din Legea nr. 
115/1938 şi fiind vorba de tradițiune în înțelesul art.644 din Codul 
nostru civil. 


Indiscutabil legiuitorul nostru s-a inspirat din jurisprudența 
timpului la redactarea Legii nr. 115/1938 pentru a da publicităţii 
imobiliare rolul său puternic, dar este în dezacord cu art.644 din Codul 
nostru civil, unde convenția este enumerată chiar înaintea tradiţiunii. 
Pentru a împăca acest dezacord putem conchide că proprietatea se 
dobândește prin convenție, dacă ținem seama și de art.1295 C.civ., 
aspectul depinde de voința părților, însă transmiterea operează odată 
cu data înscrierii în cartea funciară, asimilată tradițiunii. Cu precizarea 
că „vinderea este perfectă și proprietatea de drept strămutată la 
cumpărător...”, după cum se prevede în art.1295 C.civ. român, este 
simplificată la regula consensualismului spre care optează şi Legea nr. 
7/1996. 

Jurisprudenţa a fost favorabilă ideii că în sistemul de carte 
funciară drepturile reale se pot dobândi numai prin înscrierea în 
cartea funciară. Rațiunea ei constă, în principal, în realizarea 
publicităţii față de terţi, care să fie avertizați despre operaţiunile care 
privesc imobilul. cxcv Titlurile constitutive de drepturi reale 
neînscrise în cartea funciară sunt apărate prin acțiunea în prestație 
tabulară, care este o acțiune în realizarea dreptului şi ale cărei condiţii 
de exercitare sunt cele prevăzute de art.25 din Decr.nr. 115/1938, pus 
în aplicare în Transilvania şi Banat prin Legea nr. 241/1947.cxcvi 

În teoria şi jurisprudenţa recentă s-a reiterat aspectul că în 
regimul cărţilor funciare un drept real se constituie, se strămută, se 
modifică sau se stinge numai prin înscriere (intabulare) şi că prin 
aceasta  inconvenientele dovezii proprietăţii prin titluri sunt 
înlăturate.cxcvii Titlul rămâne un simplu act obligațional (ius ad rem) 
care obligă la strămutarea sau constituirea dreptului real. Înscrierea 
dreptului conferă dobânditorului o prezumție absolută de proprietate 
(iuris et de iure). Aceasta este tradiția sistemului sigur și riguros și față 
de care consensualismul codului civil din art. 1295 și cel al Legii nr. 
7/1996, reprezintă un evident regres. 

Mai este de reținut că în cazul darurilor manuale, îndeplinite 
fără alte formalități, momentul dobândirii dreptului este acela al 
remiterii, al tradiţiunii bunului în mâinile donatorului, acesta devenind 
veritabil proprietar. După cum s-a subliniat în doctrină, darul manual 
constă în tradițiunea materială a unui bun mobil corporal de la o 
persoană la alta, atunci când apare intenţia de a gratifica, fiind necesar 
acordul celor două părți manifestat, practic prin predarea, respectiv 


preluarea bunului.cxcviii Darurile manuale sunt donaţii speciale, ele 
se realizează prin tradițiune (art.644) și ca atare sunt supuse 
consecinţelor ce decurg din aceasta. Într-o spețăcxcix darul la nunta 
unui copil a fost caracterizat dar manual. Caracterizarea ca dar manual 
are importanță în ce priveşte, de exemplu, obligația de raport 
succesoral. Comentând speța, un autor consideră că darurile făcute, 
potrivit obiceiului, copiilor de către părinţi la naștere, botez sau nunta 
lor, la zile onomastice și alte asemenea ocazii, nu alcătuiesc donaţii 
manuale şi nu sunt raportabile de succesorii care le-au primit. Suma de 
bani primită cadou la nuntă este o donaţie preciputară conform 
art.762 C.civ. iar decizia citată este criticată că (în opinia autorului) 
califică un asemenea dar ca fiind manual. 

În ce ne priveşte, caracterizarea ca dar manual sau ca donaţie în 
sensul art.712 C.civ., este dată de elementele de fapt în care are loc 
predarea bunului în sensul (sau nu) unei tradițiuni simbolice și de 
voința părților. Tradițiunea, în acest caz, pe lângă faptul că este de 
esența validării contractului, produce irevocabil calitatea de proprietar 
din acel moment al beneficiarului donațţiei. Este considerată 
tradițiunea îndeplinită și atunci când nu se realizează o deplasare a 
bunului, dar sunt manifestări exterioare echivalente, cum ar fi 
predarea cheilor de la o casetă cu valori, depunerea unor sume bănești 
pe numele donatorului.cc 

În cazul donațiilor, tradiţiunea considerată dar manual frecvent 
întâlnită în practică şi materializând diferite forme, face excepţie de la 
regula solemnităţii donațiilor, de aceea ea trebuie să rezulte fără 
echivoc fiind un mod aparte de dobândire ai dreptului de proprietate. 
Ce altfel ar justifica mai puternic prezumția instituită de art. 1909 
C.civ. 

După părerea noastră, tradițiunea unor mobile, pentru a fi 
considerată dar manual și fiind o excepţie de la regula formei autentice 
a donațiilor, trebuie dovedită de cel care o pretinde. În contextul 
dovedirii este necesar a se stabili atât animus donândi cât şi remiterea 
materială a bunului mobil corporal, sau realizarea implicită a 
tradițiunii, aceasta din urmă fiind o creaţie a practicii judiciare. 

Tradiţiunea este considerată ca având o sferă de aplicare foarte 
restrânsă. La darurile manuale ea este o solemnitate care înlocuiește 
forma autentică ce condiţionează contractul de donaţie și rezultă din 
materialializarea gestului. Transmiterea dreptului de proprietate 


operează prin tradițiune și la înstrăinarea titlurilor la purtător 
(obligaţiuni C.E.C., obligaţiuni de stat, depuneri la purtător, acțiuni la 
societăți comerciale).cci În cazul titlurilor nominative nu pot fi 
dobândite prin dar manual, decât cu îndeplinirea unor condiţii ce le 
sunt specifice. Este cazul acțiunilor comerciale ale PAS-urilor, când nu 
s-au plătit creditele la F.P.S., în perioada de interdicție a vânzării, 
prevăzută de Legea nr. 77/1994; la fel depuneri în bancă, nominative 
şi alte asemenea titluri. 

Concluzia ce se desprinde este că tradițiunea ca mod de 
dobândire a dreptului de proprietate este cel mai bine reflectată în 
cazul darului manual şi că, atât doctrina, cât și practica judiciară sunt 
unanime în acest sens, că poate îmbrăca diferite forme în raporturile 
sociale şi îi sunt asimilate remiterea titlului care încorporează valoarea 
când este la purtător sau depunerile la instituţii de specialitate (bănci, 
C.E.C. etc.).ccii 

În fine, apreciem că își mai păstrează valabilitatea susținerii 
unor autori mai vechi, cât şi a celor contemporani, că în cazul 
dobândirii prin convenție a unor bunuri determinate de specia lor, pe 
lângă operaţiunea de individualizare (prin numărare, cântărire, 
măsurare) trebuie să opereze şi tradițiunea.cciii 

Secţiunea III. 

Hotărârea judecătorească, ca mod de dobândire a dreptului de 
proprietate 

Regula generală este că hotărârile judecătoreşti au caracter 
declarativ de drepturi. Aceste hotărâri nu duc prin ele însele la 
dobândirea dreptului de proprietate, deoarece altul este titlul cu 
această valoare. Hotărârile instanțelor de judecată constituie un mod 
de dobândire a dreptului de proprietate numai în cazul când acestea 
au caracter constitutiv sau atributiv de drepturi. Intră în această 
categorie, în principal, ordonanaţele de adjudecare prin care se 
finalizează executarea silită prin vânzarea la licitaţie publică a 
bunurilor ce aparţin debitorului. În virtutea ordonanţei de adjudecare 
cumpărătorul devine proprietarul bunurilor, respectiv al imobilului 
pus în vânzare prin această formă a licitaţiei. Referitor la ordonanța de 
adjudecare s-a reținut că nu i se poate aplica regimul juridic specific 
hotărârilor judecătorești. Ea constituie un act procedural care pune 
capăt activităţii de executare silită, în sensul că dacă rămâne definitivă, 
se transmite adjudecatarului dreptul de proprietate asupra imobilului 


vândut, drept ce l-ar avea şi debitorul.cciv 

Acest punct de vedere singular rămâne neclar și nu poate fi 
împărtăşit. Ordonanţa de adjudecare, ca şi încheierile instanței au 
caracterul de hotărâri judecătorești constitutive de drepturi în ce-l 
priveşte pe dobânditor, indiferent care este faza procesuală și 
procedura după care se materializează. 

Considerăm că aici se impun o serie de restricții legate de 
vânzările imobiliare când privesc ca imobile terenuri care intră sub 
incidența restricțiilor şi interdicțiilor de înstrăinare stabilite prin 
Legea nr. 18/1991. Prin ordonanța de adjudecare nu pot dobândi 
terenuri proprietate în România, cetăţenii străini sau apatrizi, conform 
art.47 alin.1 din Legea nr. 18/1991. Aceasta privește și persoanele 
juridice care nu au naţionalitate română sau sediul în România (art.1 
din Legea nr. 35/1991 în reglementarea anterioară). Tot astfel, spre 
deosebire de alți autori, apreciem că și în acest caz este necesară 
exprimarea dreptului de preempțiune reglementat de art.48 din Legea 
nr. 18/1991 şi art.9 din Legea nr. 16/1994, privind înstrăinarea 
terenului în timpul contractului de arendare.ccv 

Ordonanța de adjudecare are valoarea unui act autentic și 
apreciem că se pot adjudeca orice fel de terenuri care se află în circuit 
civil, înstrăinarea operând astfel și cu respectarea condiţiei formei 
autentice prevăzute de art.46 din Legea nr. 18/1991. În dreptul 
comparat, respectiv Codul civil austriac ale cărui efecte prelungite în 
timp mai au pe alocuri unele reminiscenţe în zonele din Ardeal, de 
asemeni recunoștea că prin licitație şi adjudecare se dobândea dreptul 
de proprietate al lucrului, dacă s-a făcut plata prețului.cevi 

Rolul hotărârilor judecătoreşti de dobândire prin expropriere 
pentru cauză de utilitate publică a fost considerat ca atare de doctrina 
tradițională.ccvii Autorii dau hotărârii judecătoreşti de expropriere 
puterea de a fi transcrisă în formele de publicitate. După intrarea în 
vigoare a Legii nr. 33/1994 privind exproprierea pentru cauză de 
utilitate publică, considerăm că acest aspect poate fi repus în discuție, 
mai ales că reglementările antebelice în materie au constituit sursă de 
inspirație pentru legiuitorul de azi care a alcătuit legea. Atunci când 
expropriatul se opune, exproprierea se dispune prin hotărâre 
judecătorească de către instanţă potrivit art.22 şi 23 din lege. De altfel, 
textul art.28 vine în sprijinul acestei susțineri statuând că: „transferul 
dreptului de proprietate... se produce îndată ce obligaţiile impuse prin 


hotărâre judecătorească au fost îndeplinite”. Exproprierea dispusă prin 
hotărâre judecătorească în baza Legii nr. 33/1994, se aplică exclusiv 
exproprierilor după data intrării în vigoare a acestei legi (2 iunie 
1994), pentru că procedurile sale privesc numai situaţiile pe care le 
reglementează pe viitor. 

Spre deosebire de tradițiune, dreptul de proprietate se 
dobândeşte în conformitate cu art.26 din Legea nr. 115/1938, fără 
transcriere în cartea funciară, în caz de moarte, vânzare silită şi 
expropriere. Problema este că titularul nu poate dispune de el, dacă nu 
s-a făcut înscrierea.ccviii Mai este de observat situația dobândirii 
proprietăţii în cadrul partajului care este judiciar şi voluntar. Partajul 
are caracter declarativ și în cazul celui voluntar nu se pune problema 
dobândirii dreptului de proprietate, deoarece efectele sale se răsfrâng 
retroactiv din momentul în care starea de indiviziune a intervenit. La 
partajul judiciar, dacă dreptul de proprietate este clarificat prin 
atribuirea unuia dintre copărtași sau masa de bunuri comod 
partajabilă în natură se distribuie pe loturi copărtașilor, datorită 
caracterului său declarativ nu se dobândeşte dreptul de proprietate ca 
efect al partajului. Când, însă starea de indiviziune urmează să fie 
sistată prin vânzarea la licitație publică a bunurilor supuse împărțelii, 
iar după efectuarea acestei proceduri bunul este achiziţionat de un terț, 
hotărârea de adjudecare este constitutivă de drepturi în privința 
cumpărătorului şi, în consecință, prin adjudecare s-a dobândit dreptul 
de proprietate.ccix 

Aşadar, în cazul partajului judiciar, atunci când el nu se poate 
realiza prin alte modalităţi, în ordinea determinată de art.9 şi 10 din 
Legea 603/1943 combinat cu art.728 C.civ. şi se recurge la licitație 
dispusă de instanţă, se pronunţă adjudecarea bunului și se stabileşte 
prețul care poate fi mai mic sau mai mare decât cel stabilit de instanță 
din probele administrate. Adjudecarea bunului este modalitatea de 
dobândire de către adjudecatar.cex La partajul care încetează prin 
modalitatea vânzării la licitaţie, trebuie făcută distincţie dintre 
situaţiile când achizitor este unul dintre copărtași sau dacă este un terț, 
străin de coproprietate. Numai terțul este considerat dobânditor prin 
ordonanţă de adjudecare care este constitutivă de drepturi, în ce-l 
priveşte, cu ofertele pe care le implică. Aceasta este o excepţie şi este 
constitutivă de drepturi deoarece creează o situație nouă, distinctă de 
cea anterioară și în același timp este translativă pentru că apare un 


nou subiect de drept - terțul dobânditor, care schimbă proprietarul. 

Explicaţia diferenţei de regim juridic constă în aceea că 
adjudecarea în favoarea unui copărtaș nu este considerată o nouă 
dobândire a dreptului de proprietate, deoarece acest drept este deja 
câştigat prin efectul cauzei care a dus la calitatea de copărtaș (ex. 
moștenitorului), pe când alta este situaţia terțului achizitor, care nu 
poate fi confundată nici cu a dobânditorului pentru cauză de convenții. 
Tot aici ar mai fi de observat problema dacă copărtaşii convin prin 
tranzacție încheiată în temeiul art.1704 şi urm. C.civ. consfințită prin 
hotărâre de expedient de către instanță potrivit art.271 C.pr. civ., să 
lichideze starea de indiviziune prin licitație publică este tot o 
adjudecare şi deci dobândire prin hotărâre judecătorească sau este o 
dobândire prin vânzare-cumpărare. 

Apreciem că dacă vânzarea la licitaţie se face de către 
executorul judecătoresc după îndeplinirea formalităţilor procedurale 
specifice execuţiei silite, se emite ordonanță de adjudecare, iar terțul 
este considerat dobânditor în temeiul acestei adjudecări şi nu a voinţei 
copărtașilor. Dimpotrivă, dacă după rămânerea definitivă a hotărârii 
de expedient, folosindu-se de aceasta, copărtașii sunt cei care 
organizează licitaţia și efectuează vânzarea, nu se mai emite ordonanță 
de adjudecare, transmitarea proprietăţii către tert operează în temeiul 
convenției. 

S-a mai pus problema dacă hotărârile judecătorești care țin loc 
de contract autentic de vânzare-cumpărare pot fi considerate sau nu în 
această categorie, anume, dacă duc la dobândirea dreptului de 
proprietate. ccxi Nu vom intra în detalii privind valabilitatea 
convenției părților, fiindcă ne-am propus analizarea acestui aspect cu 
prilejul contractelor ca mod de dobândire a dreptului de proprietate. 
Vom analiza doar caracterul acestei dobândiri și dacă poate fi asimilat 
dobândirii prin hotărâre judecătorească. Cât timp a fost în vigoare 
Decr.nr. 144/1958, prevedea la art.12 posibilitatea pronunțării unei 
hotărâri care să ţină loc de act autentic la înstrăinările imobiliare, în 
prezența unei dispoziții legale exprese, era clar că aceste hotărâri 
judecătoreşti erau constitutive de drepturi și se încadrau în acest mod 
definitiv de dobândire al proprietăţii. 

Fostul Tribunal Suprem a statuat, fără nicio rezervă că 
hotărârea pronunțată în temeiul art.12 din Decr.nr. 144/1958 este 
constitutivă de drepturi, ca atare considerată act translativ de 


proprietate. Această interpretare a fost împărtășită illo tempore şi de 
către literatura de specialitate.cexii S-a susținut că se deduce chiar din 
text că este producător de efecte translative de proprietate.ccxiii 

Abrogarea acestui act normativ prin Legea nr. 50/1991 în lipsa 
unui temei legal expres, ar duce la concluzia că hotărârile instanțelor 
care constată și consfințesc învoiala părților exprimate prin 
antecontract nu mai constituie un mod de dobândire al proprietății. Cu 
toate acestea, practica judiciară a pronunţat hotărâri care ţin loc de act 
autentic şi în temeiul hotărârii s-a transmis dreptul de 
proprietate.ccxiv 

Chiar dacă se acceptă ideea validării antecontractelor de 
înstrăinare la construcţii, prin impunerea de a duce obligația de „a 
face” până la capăt, convenţia părților este aceea care transferă 
proprietatea şi nu hotărârea judecătorească care, în litigiu, dezleagă 
pricina dintre părţi referitoare la obligativitatea finalizării clauzei de 
transmitere a proprietății ce a fost asumată. 

În practica judiciară se observă că s-au combinat cele două 
moduri de dobândire - convenția și hotărârea judecătorească sau pur 
şi simplu s-a neglijat acest aspect. S-a acceptat posibilitatea obținerii 
de către cumpărător a unei hotărâri judecătorești care să țină loc de 
contract autentic şi să producă transferul dreptului de proprietate, 
chiar în condiţiile abrogării art.12 din Decr.nr. 144/1958.ccxv 

Coroborând cu art.22 din Legea nr. 115/1938, care prevede 
obligaţia celui ce înstrăinează să predea și înscrisurile necesare 
evidenţierii în cartea funciară, dacă ele nu sunt predate, art.24 din 
acest decret dă dreptul de a cere instanței să dispună înscrierea şi 
atunci hotărârea judecătorească operează transferul, fiind ca atare un 
mod de dobândire ai dreptului de proprietate.cexvi 

Invocându-se prevederile art.1073 şi 1075 din C.civ., referitoare 
la dreptul creditorului de a cere îndeplinirea obligaţiei de a face, nu se 
pune la îndoială posibilitatea de a cere instanței de judecată 
pronunțarea unei hotărâri care să ţină loc de act autentic. Acest aspect 
nu-l dezbatem aici. Este de reţinut, în esenţă, că aceste hotărâri 
consfințesc actul de vânzare-cumpărare, fără ca ele însele să constituie 
acest drept. Hotărârea ţine loc actului autentic pentru a se transcrie 
potrivit Legii nr. 115/1938 sau pentru a suplini cerința art.46 din 
Legea nr. 18/1991, dacă în cauză este vorba şi de teren, dar 
înstrăinează prin voința părților exprimată prin contractul sub 


semnătură privată, iar nu prin hotărârea judecătorească chemată să 
verifice dacă voinţa a fost liber exprimată precum și îndeplinierea 
unor alte cerinţe legale. Abrogarea Decr. nr. 144/1958 face ca obligaţia 
asumată prin antecontract să fie pusă în discuție, efectele sale sunt 
înlocuite cu principiul consensualismului şi duce la realizarea 
transferului de proprietate. Instanţele judecătoreşti sunt în drept să 
constate valabilitatea vânzării-cumpărării, cu efect de la data 
pronunțării hotărârii în constatare. 

În legătură cu dobândirea dreptului de proprietate prin 
hotărâre judecătorească discuţia se redeschide prin promulgarea Legii 
nr. 7/1996, legea cadastrului şi a publicității imobiliare.cexvii În art. 
22 alin. ultim al legii menţionate se arată că hotărârea judecătorească 
definitivă și irevocabilă va înlocui actul prin care s-a constituit sau prin 
care s-a transmis dreptul de proprietate în mod valabil, după cum 
prevede alin.1 al aceluiași articol. De aici concluzia că hotărârile 
pronunțate potrivit acestor texte din lege duc prin ele însele la 
dobândirea dreptului de proprietate, din moment ce „înlocuiesc” actul 
respectiv, acesta nemaiexistând sau neavând puterea de a constitui şi 
transmite în mod valabil. Constatăm că legiuitorul a dorit să 
suplinească prin această reglementare și în același timp să actualizeze 
după noile cerinţe reglementarea anterioară a art.12 din D.144/1958 
care a fost abrogat. Acest raționament ne îndeamnă să considerăm și 
decizia administrativă a autorității competente, prevăzută de același 
text, pe când actul administrativ nu este enumerat de art.644 - 645 din 
C.civ. 

Secţiunea IV. 

Ocupaţiunea, ca mod de dobândire a dreptului de proprietate 

Ocupaţiunea este un mod originar de dobândire a dreptului de 
proprietate. Este considerată de doctrină că reprezintă titlul prin care 
se dobândeşte proprietatea unui lucru care nu aparține nimănui, prin 
luarea lucrului în stăpânire în scopul de a-i dobândi 
proprietatea.ccxviii În prezent acest mod de dobândire este foarte 
restrâns, ţinând seama că însușirea bunului găsit impune găsitorului 
predarea către autorități sub sancţiunea legii penale. Proprietarul 
bunurilor fără stăpân devine statul, atât în cazul lucrurilor pierdute și 
nerevendicate de proprietar, cât şi în cazul succesiunilor vacante. 
Codul nostru civil reglementează la art.477 că toate averile vacante și 
fără stăpân, precum şi ale persoanelor care nu lasă moștenitori „sunt 


ale domeniului public”. Ideea este reluată de art.646: „Bunurile fără 
stăpân sunt ale statului.”; şi, în fine, art.680 prevede că în lipsă de 
moştenitori legali sau testamentari, bunurile lăsate de defunct trec în 
proprietatea statului. Din reglementarea dată de C.civ. şi din Decr.nr. 
111/1955, se uniformizează temeiul dobândirii acestor bunuri. De 
asemeni, nu pare să facă vreo distincție între „persoanele care mor fără 
moștenitori” pe de o parte şi cele „ale căror moșteniri sunt abandonate", 
pe de altă parte. Aceasta face să se nască întrebarea, dacă în cazul 
succesiunilor vacante sau a celor părăsite, dobândirea dreptului de 
proprietate de către stat se face în temeiul succesiunii (art.644) sau al 
ocupațiunii (art.645). Tot astfel, am arătat că trecerea bunului găsit în 
favoarea statului, practica judiciară a statuat că operează în temeiul 
legii. Constatăm diferențieri de abordare și opinie între practica 
judecătorească şi autorii de specialitate. 

În privinţa succesiunilor rămase fără urmași, apreciem că 
situația este diferită de succesiunile părăsite de urmași, cu toate că 
autorii le tratează ca având un temei unitar.ccxix 

În doctrină s-au purtat discuţii asupra naturii dreptului statului 
cu privire la succesiunile vacante. Într-o opinie s-a apreciat că aceste 
bunuri se cuvin statului în virtutea dreptului său de suveranitate, prin 
exercițiul dreptului de desherență, după cum el culege orice bun fără 
stăpân aflat pe teritoriul său.ccxx Dacă s-ar împărtăși acest punct de 
vedere, fără discuţie dreptul de proprietate al statului se dobândește 
prin ocupațiune. Aici rămâne valabil adagiul devenit maximă: Fiscus 
post omnes - fiscul în urma tuturor; cu alte cuvinte statul prin organele 
sale de administrarea averii publice culege ce rămâne al nimănui. 
Într-o altă opinie, s-a susţinut că statul are calitatea de moştenitor. 
Moștenirea, după cum am văzut, este un mod distinct de dobândire, ce 
urmează să fie analizat într-un paragraf viitor. 

În cazul succesiunilor părăsite de moştenitori, trebuie să facem 
distincție dacă au fost părăsite înainte sau după ce au fost acceptate și 
preluate în posesie. În ipoteza că au fost părăsite înainte de acceptare, 
apreciem că suntem în prezența unei succesiuni fără urmași, adică 
vacante și se pun aceleași probleme pe care le-am arătat, adică 
dobândește, fie în virtutea calității de putere suverană, fie în calitate de 
moştenitor. În ipoteza abandonării după acceptare şi preluare în 
posesie, nu mai avem de a face cu o moștenire vacantă, ci cu bunuri 
părăsite, al căror regim este clar și înlătură orice altă discuţie. 


Împărtăşim punctul de vedere că statul culege bunurile în 
virtutea calității sale de putere suverană. Aceasta a fost concepția 
codului după modelul său francez din care s-a inspirat. Dintr-un 
considerent raționalist decurge că între stat și de cuius nu există nicio 
legătură specifică, precum acesta din urmă o are cu ceilalți moştenitori. 
Persoana defunctului nu este continuată de stat, cum este cazul 
celorlalți moştenitori, apropierea de defunct stă la baza stabilirii 
claselor şi gradelor de moştenitori. 

Prin deschiderea succesiunii operează o transmitere 
patrimonială către persoane aflate în viață, care are o legătură de 
rudenie sau în puterea testamentului în consideraţia persoanelor care 
sunt moștenitori. Statul nu poate avea nicidecum calitatea de 
moştenitor, el nu are niciun raport cu persoane defunctului, specifică 
rațiunilor de reglementare a succesiunii. Odată cu decesul persoanei 
încetează şi calitatea sa de subiect de drept. Încetând calitatea de 
subiect de drept, patrimoniul său rămâne fără stăpân, din lipsă de 
moştenitori legali, notarul public declară succesiunea vacantă şi 
eliberează la cererea reprezentantului statului certificatul de vacanță 
succesorală conform art.85 din Legea nr. 36/1995. Vacanţa 
succesorală nu este în raport cu statul ci certifică inexistența 
moștenitorilor. 

În dreptul nostru, dobândirea dreptului de proprietate are loc 
prin ocupaţiune: a) lucrurile al căror uz este comun tuturor (art.647); 
b) vânatul şi pescuitul dobândit de vânător în mod legal 
(art.648).ccxxi Cele din prima categorie însuși Iustinian în „Institute” 
le numeşte comun tuturor, ele sunt: aerul, lumina, apa naturală, ploaia, 
marea liberă etc.cexxii Nimeni nu le poate sustrage de la uzul comun 
al tuturor oamenilor şi să le apropie în mod exclusiv. 

Chiar aşa fiind, este de precizat că atunci când o persoană a luat 
din aceste bunuri, de exemplu, apă pe care a depozitat-o într-un 
recipient, a comprimat aer într-o butelie etc., din acel moment devine 
proprietatea sa prin ocupaţiune și terții nu mai pot să se folosească de 
ele. 

În a doua categorie intră vânatul şi pescuitul, de pe fondurile de 
vânătoare sau piscicole, unde aceste bunuri (vietăți) trăiesc în libertate. 
Ele sunt considerate de doctrină res nullius şi devin în virtutea art.648 
C.civ. proprietatea primului ocupant. Tot după lustinian, ceea ce nu 
aparține nimănui, se cuvine, după dreptul natural, primului ocupant. 


Acestea sunt animalele, flora şi fauna maritimă, care trăiesc și se 
dezvoltă independent de activitatea umană, în deplină libertate 
naturală. Ocupaţiunea nu strămută proprietatea animalului la vânător, 
decât atunci când vânatul a căzut în mâna lui. Căderea animalului 
(peştilor) în captivitate, în posesia dobânditorului marchează 
momentul nașterii dreptului de proprietate. Proprietatea prin 
ocupațiune se pierde odată cu pierderea posesiei, îndată ce animalul 
şi-a redobândit libertatea, pentru că el redevine res nullius. 

În legislația actuală sunt reglementări speciale în domeniu: 
Legea nr. 26/1976, privind economia vânatului și vânătoarea şi Legea 
nr. 12/1974 privind piscicultura și pescuitul. Animalele sălbatice 
domesticite sau aflate în rezervaţii, sub dependenţa omului, nu mai pot 
fi dobândite prin ocupaţiune. 

Tot prin ocupaţiune se dobândeşte şi atunci când proprietarul 
de drept al bunului mobiliar se leapădă de bun, printr-o intenţie 
exteriorizată şi neechivocă. Apreciem delăsarea voluntară de bun 
poate fi echivalentă indirect cu un dar făcut nedeterminat către primul 
venit. Acesta nu mai este un bun fără stăpân sau pierdut în sensul deja 
analizat de noi mai înainte. Considerăm că cel care intră în posesia 
unui bun de care proprietarul s-a delăsat cu scopul de a-l oferi 
primului găsitor, sau fiindu-i indiferent acest lucru, el intră prin 
ocupațiune în proprietatea acestui prim posesor. Situaţia nu poate fi 
asimilată cu bunurile ce intră sub incidența Decr.nr. 111/1951. Tot 
prin ocupațiune sunt dobândire: comoara și tezaurul (art.649 C.civ.), 
aspect pe care l-am analizat la un capitol anterior. Menţionăm acest 
lucru din nou deoarece apreciem că le sunt asimilate pietrele, 
diamantele, coralii etc. găsite în ape, care în doctrină sunt analizate 
distinct. 

Capturile luate de la inamic în timp de război (praeda bellica), ar 
fi ultima dobândire a proprietăţii prin ocupaţiune. Ea a fost consacrată 
de dreptul ginţilor şi se referă la dreptul învingătorului de a lua ca 
pradă de război bunurile vrăjmaşului biruit. În dreptul Romei antice, 
în războaiele sale de cucerire justifica nu numai dreptul asupra 
bunurilor, dar chiar și a persoanelor inamice pe care-i transforma în 
sclavi. Problema a stat în preocuparea juriștilor timpului, atât din 
perspectiva analizei istorice, cât și a doctrinelor naturale sau raționale 
ale teoreticienilor. Războiul era privit ca o fatalitate ce se conduce 
după legile eterne ale umanităţii. „Legile să tacă la sunetul armelor, 


însă numai legile civile și judecătorești, care se aplică în timp de pace..." 
a exclamat Hugo Grotius. Multă vreme s-a considerat că popoarele se 
pot ucide între ele, dar și de a se prăda unele pe altele. Capturarea 
navelor de război şi comerciale ale inamicului, precum și navele 
corsarilor au găsit variate justificări, cu distincții dintre cele 
aparținând statelor beligerante, particularilor sau răzvrătiților pentru 
a fi sau nu considerate d'occupatio bellica.cexxiii De asemeni, trecerea 
proprietăților domeniului public sau ale particularilor, ca urmare a 
anexărilor teritoriale, în fine, dreptul celor care au fost victime şi 
mijloace de îndestulare din ceea ce s-a dobândit prin ocupaţiune de la 
adversari.ccxxiv Observăm că autorii citați situează captura de război 
ca un mod de dobândire a lucrurilor străine. 

În prezent, documentele organismelor internaționale şi tratatele 
dintre state exclud războiul ca mod de rezolvare a diferendelor dintre 
state. Din practica de după cel de-al doilea război mondial, consfințită 
în convențiile de armistițiu și tratatele dintre state care au pus capăt 
conflagrației, nu s-a acceptat, cel puţin teoretic, dreptul statelor 
inamice de a-și lua unul altuia din proprietate valori patrimoniale. Mai 
mult, prin convenții de armistițiu s-a dispus restituirea acestor bunuri. 
Aceasta face ca în prezent, aspectul să aibă doar o importanţă teoretică 
şi istorică. Sunt însă state care ignoră obligaţiile de restituire ale 
capturilor de război. 

O ultimă chestiune care își are aici locul să fie analizată aici este 
dobândirea prin ocupațiune a imobilelor, prin posesia pură şi simplă a 
statului, pe timp de 2 ani, potrivit prevederilor Decretului nr. 
218/1960 şi 712/1966. Pentru deplina lămurire a problemei, cele 
două acte normative prevedeau o prescripţie specială de 2 ani, socotiți 
de la data intrării unui bun în posesia statului, în aceea a unei 
organizații cooperatiste, obşteşti, fie fără niciun titlu, fie în cadrul 
procedurii prevăzute de Decr.nr. 111/1951, fiind astfel considerate 
proprietate de stat sau obştească. În practica instanţelor s-a reținut că 
posesia de 2 ani, prevăzută de Decrinr. 218/1960, trebuia să 
îndeplinească aceleași condiţii prevăzute de art.1847 C.civ. potrivit 
cărora: „ca că se poate prescrie, se cere o posesie continuă, neîntreruptă, 
netulburată, publică și sub nume de proprietar”. 

Cu privire la condiția referitoare la caracterul netulburat al 
posesiei, prin art.1851 C.civ. se prevede că „posesia este tulburată când 
este fondată sau conservată prin acte de violenţă în contra sau din 


partea adversarului”. Condiţia nu este îndeplinită atunci când este 
fondată şi apoi conservată prin violență morală, constând din temerea 
expunerii la un rău pe tot timpul cât a durat. De aceea, posesia 
exercitată de stat prin organele sale, s-a făcut în condiţiile existenţei 
unei violențe morale şi aceasta face ca această posesie să nu fie utilă şi 
să împiedice pe ocupant să devină proprietar. Acest aspect a fost 
reținut în practica Curţii Supreme de după anul 1990.ccxxv Practica 
Curţii Supreme a mai statuat că nu se poate invoca dobândirea prin 
deținerea timp de 2 ani, potrivit acestor acte normative.cexxvi Prin 
aceasta s-a încălcat chiar Constituţia din 1952, sub imperiul căreia au 
fost emise cele două acte normative, pentru că în art.12 şi această 
constituție garanta protecția generală a proprietăţii. Dar şi art.481 
C.civ., care era în vigoare, prevede că: „Nimeni nu poate fi silit a ceda 
proprietatea sa, afară numai pentru cauză de utilitate publică...”, față 
de care, de asemenea, s-a contravenit. 

Împărtăşim această soluţie a practicii judiciare şi apreciem că își 
păstrează actualitatea chiar dacă ulterior a fost pronunţată Hotărârea 
nr. 1/2 febr.1995 a S.U. ale C.S.]., aceasta pronunțându-se în sensul că 
instanţele judecătorești nu au atribuţia de a cenzura şi de a dispune 
restituirea imobilelor naționalizate prin Decr.nr. 92/1950 şi listele 
anexe la acest decret. Hotărârea instanţei supreme a lăsat pe seama 
puterii legislative reglementarea situației imobilelor naționalizate, dar 
nu şi cele trecute la stat în baza celor două decrete. Inconsecvenţa 
instanței supreme, oscilările de orientare după cum pendulează și 
orientările puterii politice, rezultă și din faptul că prin Hot. nr. 1/28 
septembrie 1998, s-a revenit asupra jurisprudenţei Curţii Supreme 
constituită în S.U.A., acordând instanţelor judecătorești competența să 
soluţioneze litigiile de proprietate respective. 

Nici promulgarea Legii nr. 112/1995 nu constituie după părerea 
noastră o opreliște pentru revendicare de către foştii proprietari şi 
înlăturarea consecințelor ocupațiunii de către stat, pentru că fac 
obiectul reglementărilor acestei legi numai acele case care au trecut la 
stat, cu titlu (art.1 din lege).cexxvii Ori, Decr.nr. 218/1960 şi Decr.nr. 
712/1966, nu constituie titlu. Ocuparea unui bun imobil mai mult de 2 
ani de stat şi nerevendicarea de proprietar, trecea la stat. Prin ele 
însele, cele două decrete nu pot constitui titlu, nici alt mod de 
dobândire prevăzut de art.644 și 645 din C.civ. Argumentul cel mai 
puternic este că bunurile imobile nu sunt susceptibile să fie dobândite 


prin ocupațiune, aşa cum pe drept cuvânt s-a subliniat în literatura de 
specialitate, punct de vedere pe care îl împărtăşim. 

În fine, preocuparea legiuitorului de a clarifica situaţia juridică a 
acestor imobile a fost materializată și prin Legea nr. 10/2001 
(Publicată în M.O., I, nr. 75/14 febr. 2001). Legea arată care sunt 
măsurile reparatorii pentru foştii proprietari ale căror imobile au fost 
preluate abuziv de stat, organizaţiile cooperatiste sau orice alte 
persoane juridice în perioada 6 martie 1945 - 22 decembrie 1989, 
precum şi cele rechiziționate care se restituie de regulă în natură. În 
cazul în care restituire în natură nu este posibilă, se vor stabili măsuri 
reparatorii prin echivalent (art. 1 al. 1 și 2). Legea arată care sunt 
măsurile reparatorii prin echivalent ele putând fi combinate între ele 
(art. 1 al. 3). 

În art. 2 sunt descrise ce se înţelege prin imobile preluate în mod 
abuziv, fiind abandonată distincția dintre imobiel preluate cu titlu şi 
cele preluate fără titlu, consacrate de Legea nr. 112/1995. 

În secţiunea de față sub acest aspect este de reținut că indiferent 
de modul în care statul a preluat proprietate fie şi prin simpla lor 
ocupațiune ca bunuri considerate abandonate, fără stăpân sau 
apreciate a nimănui, cu efecte juridice create de-a lungul timpului sunt 
supuse restituirii sau altor măsuri reparatorii. 

Secțiunea V. 

Accesiunea, ca mod de dobândire a dreptului de proprietate 

1. Noţiune 

Dreptul de accesiune este reglementat de art.482 C.civ. şi este 
enumerat printre modurile de dobândire ale dreptului de proprietate, 
prevăzute de art.645 din același cod, constituind un mod originar de 
dobândire. El este definit, conform art.488 coroborat cu art.482 C.civ. 
ca o încorporare materială a unui lucru mai puţin important într-un 
lucru mai important și în virtutea căreia, dacă cele două lucruri au 
aparţinut unor proprietari diferiţi, proprietarul lucrului mai important 
dobândește dreptul de proprietate și asupra lucrului mai puţin 
important. Ceea ce numim accesiune, este o consecinţă a încorporării 
materiale a unui lucru accesoriu cu lucrul principal, care formează 
obiectul dreptului, fie că lucrul accesoriu e un produs al lucrului 
principal, fie că e unit cu el în mod material sau artificial. În doctrină 
s-a afirmat că: „Principiul e că tot ce e produs de lucrul care e obiectul 
dreptului, precum și tot ce se încorporează în lucru, e cuprins în obiectul 


dreptului”. Accesiunea mai este denumită și încorporațiune. 

Codul nostru civil de la 1864 reglementa accesiunea în art.483 - 
516. De atunci şi până astăzi au apărut o serie de modificări şi abrogări 
exprese sau tacite prin acte normative succesive și sisteme legislative 
diferite. Au mai rămas în vigoare puţine texte, care la rândul lor se 
adaptează în prezent în următoarele direcții călăuzitoare: 

a) accesiunea, ca mod de dobândire a proprietăţii este 
admisibilă numai excepțional, atunci când două lucruri aparținând de 
proprietari diferiţi s-au unit în aşa fel încât separarea lor nu se mai 
poate produce decât prin deteriorarea lor sau distrugerea unuia dintre 
ele, interesul economic şi cel al proprietarilor impunând atribuirea la 
unul dintre ei. Acela nu poate fi altul decât proprietarul lucrului 
principal. Lucrul principal este acela care are valoare mai ridicată şi 
diferenţa de valoare trebuie să fie substanţială; 

b) cazurile de dobândire a dreptului de proprietate nu operează 
în raporturile dintre soţi, când prin contribuţie comună aceștia ridică 
construcții pe terenul proprietatea unul dintre ei. Soţul neproprietar 
dobândeşte un drept de folosință asupra terenului aparținând celuilalt 
soț pe care se află construcţia. Acest drept de folosință apreciem că în 
prezent este asimilat dreptului de superficie, având la bază învoiala 
soţilor. Dreptul de superficie nu era acceptat sub imperiul Legilor nr. 
58 şi nr. 59 din 1974. Odată cu abrogarea lor, considerăm că acest 
drept a revenit în deplină actualitate, fiind de altfel semnalat în 
literatura de specialitate. cexxviii Cu acest amendament se aduc 
corecțiile de consecință opiniilor arătate ale autorilor citați mai 
înainte; 

c) când lucrul accesoriu face parte din domeniul public, 
considerăm că nu poate opera dreptul de accesiune în favoarea 
dreptului de proprietate privată a persoanelor fizice sau juridice, altele 
decât statul. În virtutea art.135 (5) din Constituţia României, bunurile 
proprietate publică sunt declarate inalienabile. Textul stabileşte 
restrictiv, statuând că în condiţiile legii ele pot fi date în administrare 
regiilor autonome şi instituțiilor publice, sau pot fi concesionate ori 
închiriate. Per a contrario, ele nu pot să-și schimbe proprietarul şi nici 
să primească o altă destinaţie în afara celor limitativ şi expres arătate 
de lege. 

Lucrurile afectate interesului obştesc, cât timp această 
destinaţie subzistă, exced posibilităţii de a fi susceptibile de a face 


obiectul dreptului privat, în înțelesul art.475 C.civ. Regimul lor juridic 
este impus de dreptul public (și nu de cel privat). Ca atare, în privința 
lor, din punct de vedere al art.5 C.civ., nu se poate deroga prin 
convenții sau acte juridice unilaterale. Lucrurile afectate uzului 
obștesc, nu pot face obiectul revendicării, a apropierii dreptului de 
proprietate, întrucât fac exclusiv obiectul proprietăţii publice, uzajul 
lor este al întregului public și drepturile ce se poartă nu sunt 
echivalente dreptului de proprietate în sensul Codului civil.cexxix 
Bunurile care fac parte din domeniul privat al statului sunt 
susceptibile de a fi dobândite prin accesiune. În prezent regimul juridic 
al proprietăţii private se bucură de un tratament egal indiferent de 
titularul dreptului de proprietate. Cu alte cuvinte, toate bunurile care 
se află în circuit civil, adică susceptibile de înstrăinare pot face obiectul 
dobândirii dreptului de proprietate prin acesiune. 

După obiectul principal la care se referă, accesiunea poate fi 
imobiliară şi mobiliară; la rândul său cea imobiliară poate fi naturală şi 
artificială. 

2. Accesiunea imobiliară 

Accesiunea imobiliară naturală este aceea care se realizează 
fără intervenţia omului şi apare în următoarele cazuri reglementate de 
Codul civil: aluviunea (art.495), avulsiunea (art.498); insulele și 
prundişurile (art.500); accesiunea albiei unei ape curgătoare (râu, 
pârâu, fluviu, art.502); accesiunea animalelor sălbatice (porumbei, 
albine, iepuri etc., art.503). 

La accesiunea imobiliară naturală trebuie să se țină seama de 
prevederile art.5 din Legea nr. 18/1991, privind fondul funciar, pentru 
că se pretează la modificări naturale terenurile care prin acest text 
sunt afectate domeniului public. Textele Codului civil suferă corecţiile 
corespunzătoare în cazul albiilor râurilor și fluviile, cuvetele lacurilor 
de interes public, terenuri cu destinaţie forestieră, plajele etc., 
nesusceptibile de dobândire prin accesiune în dauna domeniului 
public. Principiul general care domină în textele Codului civil materia 
accesiunii imobiliare este că pământul se consideră totdeauna ca 
lucrul principal. Pornind de la aceasta, toate lucrurile care se 
încorporează în el sunt considerate accesorii, făcând abstracție de 
valoare.ccxxx 

În prezent, când există bunuri mobile sau imobile ca valori mai 
ridicate decât pământul pe care ele se aşază sau în care se 


încorporează, considerăm că această concepție tradițională trebuie 
schimbată şi pe plan legislativ. În doctrină şi în practică s-a acceptat că 
această concepție trebuie reconsiderată, pentru că progresul economic 
(şi odată cu el dreptul civil şi comercial) din societatea contemporană, 
iar criteriul valoric al imobilelor față de mobile, a pământului față de 
alte bunuri nu mai este de actualitate. Preocuparea principală pentru 
înfrângerea acestei concepții tradiționale, s-a manifestat cu mai multă 
asiduitate la autorii de specialitate în drept comercial.cexxxi 

Într-o speță soluţionată de Curtea de Apel, invocând argumente 
de drept comparat și pe autorii citați se abordează această chestiune 
pe înlăturarea diferenţierii automate dintre mobil şi imobil, precum și 
pe reconsiderarea criteriului pur valoric pentru a nu se crea artificial 
distincția dintre un lucru considerat principal și altul accesoriu.cexxxii 

În soluţionarea speţei în materie contractuală, unde se pune în 
discuţie dacă vânzarea imobiliară este de natură civilă sau comercială, 
se pune și problema dacă în cadrul vânzării activului comercial, 
potrivit Legii nr. 58/1991, care dintre bunuri au calitatea de a fi 
principale: pământul, spaţiile comerciale, fondul de comerț, mărfurile. 
S-a considerat că în realizarea raportului juridic, în speță de natură 
contractuală, nu pământul precumpănește ca fiind lucrul principal. 
Celelalte componente ale „activului”, potrivit art.53 - 62 din Legea nr. 
58/1991, caracterizate prin totalitatea lor corporală şi încorporală, dar 
aparținând aceluiași „activ', unde este cuprins și terenul dau o 
importanță economică specifică și deci, principală. Fondul de comerț 
este o entitate atât corporală cât și încorporală, prin componentele 
sale care pot să includă și imobile, nu mai fac absolută ierarhizarea în 
sensul aprecierii imobilului ca un lucru principal, pentru a opera 
accesiunea, deşi poate fi posibilă.cexxxiii 

Acesta este şi rolul practicii judiciare, de a interpreta o lege 
potrivit realităților vieții sociale, pe care normele juridice sunt 
chemate să o ordoneze. Pentru a dezlega judiciar raportul social 
concret dedus judecății, conflictul de interese care este actual, norma 
juridică nu poate fi privită închistat şi imuabil, ea trebuie actualizată 
pentru a nu deveni anacronică în soluționarea raporturilor juridice 
concrete. 

Revenind la analiza teoretică a accesiunii imobiliare naturale, ea 
este de două feluri: accesiunea pământurilor depuse sau create de ape 
şi accesiunea animalelor. În lipsa unei reglementări apreciem că, prin 


asemănare, textele art.495, 498 şi 500 din C.civ. sunt aplicabile și în 
cazul când accesiunea se realizează pe altă cale și ne referim la 
depunerile rezultate în urma mișcărilor tectonice de pământ, ale 
acțiunii vulcanilor, a exploziilor etc. 

a) Aluviunile sunt creşteri de pământ ce se fac succesiv și pe 
nesimţite la malurile fluviilor și ale râurilor. Textul art.495 C.civ. se 
interpretează în sensul că el se referă la orice apă curgătoare, adică şi 
la pârâruri. Aceste depuneri se mai numesc și mâluri și provin din 
faptul că adesea apele curgătoare depun încetul cu încetul pământ şi 
materiale pe unul din maluri. Ele aparțin proprietarului terenului 
riveran, la care s-au făcut acele depuneri de pământ, indiferent de 
natura cursului de apă. Sunt asimilate cu aluviunile pământurile lăsate 
de apele curgătoare, când acestea se retrag pe nesimţite de la un mal la 
altul, prin modificarea treptată a cursului lor. În conformitate cu 
art.496 din C.civ., pământul descoperit şi eliberat prin retragerea apei, 
aparține proprietarului fondului de-a lungul căruia s-a retras apa. 
Caracteristic pentru aluviune este că proprietarul de pe celălalt mal, al 
cărui fond scade prin faptul că apa s-a extins spre el, nu poate să ceară 
nicio despăgubire de la proprietarul al cărui fond s-a mărit și nici nu 
poate să revendice pământul descoperit prin retragerea apei. (Vezi aici 
C. Hamangiu, N. Georgean, vol. II, p.495). 

b) Avulsiunile sunt adăugiri ale unor bucăți de pământ smulse 
brusc datorită acțiunii apelor curgătoare şi care se adaugă la alt fond. 
Accesiunea se poate recunoaște şi identifica. Proprietarul fondului de 
la care s-a rupt păstrează asupra ei un drept, o poate revendica de la 
proprietarul fondului la care s-a produs alipirea. Acţiunea în 
revendicare poate fi intentată în termen de un an, altminteri porțiunea 
ruptă şi alipită devine proprietatea proprietarului fondului la care s-a 
alipit. Termenul de un an este un termen de decădere. El se calculează 
de la data alipirii şi nu are relevanţă faptul că noul proprietar a pus sau 
nu stăpânire pe porțiune.ccxxxiv 

c) Insulele și prundișurile, în conformitate cu art.500 C.civ., când 
acestea se formează în râuri navigabile și neplutitoare, sunt ale 
proprietarului țărmului pe care ele s-au format. În urma determinării 
liniei mediane a apei, revin în totalitate sau în parte proprietarului 
fondului riveran spre această linie mediană. Când ea trece peste linia 
mediană a râului „fiecare proprietar are dreptul de proprietate asupra 
părții din insulă ce se întinde spre el, pornind de la jumătatea râului”. 


Este locul unde trebuie să avem în vedere apele care țin de domeniul 
public, conform art.5 din Legea nr. 18/1991, şi Legea nr. 107/1996, 
legea apelor, care prevede că aparțin acestui domeniu printre altele ,... 
albiile râurilor și fluviilor...” Problema este de interes juridic dacă în 
urma avulsiunilor sau a insulelor şi prundişurilor au loc deplasări între 
domeniul public de interes general şi cel de interes local sau între două 
unități administrative locale. Ea își găsește rezolvarea în sensul 
reglementat de Codul civil, dacă nu sunt alte reglementări legale prin 
acte normative speciale sau dacă aspectul nu este soluționat pe cale 
administrativă. 

Codul civil nu prevede situația când insula sau prundișul se 
desprinde, se formează prin ruperea bruscă a unei porțiuni de fond. 
S-a apreciat că ea poate fi revendicată de proprietarul fondului tot în 
termen de un an, după care ea va aparține statului ca res nullius, alți 
autori considerând că după un an ea trebuie împărțită între 
proprietarii riverani, după aceleași reguli prevăzute de art.500 
C.civ.ccxxxv Dacă insula se desprinde prin avulsiune de la un 
particular şi se formează ca insulă pe domeniul public, adică pe cursul 
unui râu sau fluviu, ea poate fi revendicată în termen de un an. În 
prezent, pentru ca statul să o cuprindă în patrimoniul public, suntem 
de părere că trebuie să recurgă la procedura de expropriere, prevăzută 
de Legea nr. 33/1994. Acest lucru devine aplicabil în ipoteza că după 
intrarea în vigoare a Legii nr. 18/1991 şi a Constituţiei se produce o 
atare insulă, pentru că cele existente anterior, fără îndoială, aparțin 
domeniului public al statului. 

Proprietarul de la care s-a desprins insula, poate să o folosească 
la locul unde ea se află, care este consecința fatală a vecinătățţii cu o apă 
curgătoare şi nu prejudiciază pe celălalt proprietar. Pentru ca un 
proprietar riveran să reclame proprietatea unei insule formate pe un 
râu nenavigabil şi neplutitor trebuie ca el să fie proprietar riveran în 
momentul formării insulei. Dacă proprietatea riverană a fost 
înstrăinătată fără ca să figureze şi insula, dobânditorul subsecvent 
(cumpărătorul) nu poate pretinde niciun drept asupra insulei. 
Împărţirea insulei între riverani se face prin trasarea unei linii 
imaginare în mijlocul râului (linia mediană). Dacă linia nu traversează 
insula, ea va aparține proprietarilor de partea cărora s-a format. Dacă 
linia traversază insula, proprietarii riverani vor avea fiecare dreptul la 
porţiunea de insulă care se află pe partea lor. După formarea insulei, 


proprietarii se bucură de dreptul de aluviune care se formează la 
această insulă. 

d) Albia părăsită este reglementată de art.502 C.civ., în ipoteza 
când un curs de apă își schimbă în mod natural cursul, părăsind vechea 
albie. Interpretarea dată de doctrină dă dreptul riveranilor, în termen 
de un an, să ceară autorizarea de a readuce apa în vechea albie pe 
cheltuiala lor. Schimbarea cursului apei unui râu nu se confundă cu 
părăsirea subită a unui țărm și intrarea în țărmul opus prin ruperea 
terenului, deoarece în ipoteza art.502 C.civ. (sau art.563 C.civ.fr.) se 
prevede situația când un râu își schimbă cursul vechi și formează un 
curs nou independent de cel vechi. Nici cu inundația nu se confundă, 
care este o cauză temporară prin natura sa, ca și o ruptură de diguri, o 
furtună, o ploaie mare. Termenul de un an prevăzut la art.498, la 
avulsiune, pentru revendicare, nu-și găseşte aplicaţiei în cazul 
prevăzut de art.502 C.civ.cexxxvi Se impune şi aici precizarea în 
legătură cu albiile, reglementarea din art.5 din Legea nr. 18/1991, în 
situaţiile în care le consideră aparținând domeniului public, fiind 
valabile considerațţiile făcute, pentru a nu mai repeta. 

În condițiile Codului civil român, dacă nu se aprobă sau dacă nu 
se face lucrarea de revenire la albia veche, albia părăsită se va împărți 
între proprietarii riverani, după regulile pentru împărţirea unei insule. 
Noua albie se va considera ca fiind albia normală, fără drept de 
despăgubire pentru cei pe fondul cărora s-a așezat. Nimeni nu 
răspunde de cazul fortuit și de forța majoră. Face excepţie sistemul de 
asigurări prin efectul legii pentru terenurile agricole, la care părțile pot 
recurge. 

e) Accesiunea animalelor sălbatice. Dobândirea dreptului are loc 
în condiţiile art.503 C.civ. Animalele devin un accesoriu al fondului pe 
care se află, cât timp ele se stabilesc acolo. Dreptul încetează de îndată 
ce animalele părăsesc fondul. Animalele sălbatice fac parte din fondul 
cinegetic, acesta în prezent este proprietatea statului și modul de 
exploatare, inclusiv dobândirea lui, a fost reglementată de Legea nr. 
26/1976, privind economia vânatului şi pescuitului, abrogată prin 
Legea nr. 103/1996. Animalele sălbatice circulă în voie în natură, ele 
nu pot fi dobândite prin fraudă sau artificii, după cum glăsuieşte finalul 
textului sus-amintit din C.civ. Vânătoarea sau prinderea autorizată 
legal a animalelor absolut sălbatice, devin proprietate prin ocupațiune, 
pentru că ele sunt res nullius cât timp n-au fost prinse, cel care le 


vânează chiar pe un fond străin devine ocupantul lor. Animalele pur 
domestice nu pot face parte din cele prevăzute la art.503 C.civ. Chiar 
dacă ele se află pe un fond străin aparțin proprietarului care le crește. 
În condiţiile dreptului comun poate să le revendice de la proprietarul 
unui fond, pe care se află şi refuză să le restituie. Acesta din urmă nu 
poate invoca excepția dreptului de  accesiune. Animalele 
semidomestice, cum sunt porumbeii, căprioarele, albinele, iepurii, 
stabilite sau în trecere pe fond, aparțin acestuia aplicându-li-se art.503 
C.civ. Ele sunt considerate accesorii ale fondului. 

3. Accesiunea imobiliară artificială. 

Denumirea de „artificială” presupune faptul că se realizează 
prin intervenţia omului. Este reglementată de art.492, C.civ., care 
prevede că „orice construcție, plantație sau lucru făcut pe pământ sau 
asupra pământului sunt prezumate a fi făcute de către proprietarul 
acelui pământ cu cheltuiala sa şi că sunt ale lui, până ce se dovedește 
din contra”. 

În literatura juridică veche se mai numește și accesiune 
industrială, întâlnită după definiția dată de art.492, atunci când o 
plantație sau o construcţie se face pe un fond sau se fac adăugiri unei 
construcții existente, interesul juridic fiind acela că fondul sau clădirea 
inițială aparțin unei persoane, pe când materialul plantaţiunii sau 
construcţiei, sau manopera, aparţin uneia sau mai multor persoane. În 
acest sens, art.493 C.civ. prevede că proprietarul terenului devine prin 
accesiune şi proprietar al construcţiei sau plantaţiei, ce au fost 
edificate ca materiale străine, iar proprietarul materialelor nu are 
dreptul să le revendice sau să le ridice. Aceste texte legale au primit 
diverse interpretări de-a lungul timpului, chestiunea fiind amplu 
dezbătută în literatura de specialitate și soluționată controversat în 
jurisprudenţă. 

O interpretare dată mai recent, art.493 C.civ. priveşte situaţia în 
mod global. Se apreciază că în concretizarea principiului, potrivit 
căruia nimeni nu se poate îmbogăți fără just temei, proprietarul 
terenului poate fi obligat la plata contravalorii reale a materialelor, la 
preț de circulaţie liberă a acestora de la data de când se face plata şi nu 
de la data când au fost încorporate. Se conchide că cel căruia i-au fost 
încorporate materialele în construcţii să-și achiziționeze aceeași 
calitate şi cantitate cu cele pe care le-a avut. Această interpretare se 
găseşte în orientarea jurisprudenţei, având la bază motivații de 


echitate socială și rațiuni ţinând de realitatea vieții economico-sociale, 
dar nu nuanțează variantele oferite de lege. 

Pentru o corectă înțelegere a problemei, se impune analiza 
structurată a textelor art.492 - 494 C.civ. În lumina unor studii 
aprofundate și interpretări teleologice, ținând seama și de evoluția 
practicii judiciare în această materie. Înainte de toate, este de observat 
că sunt două cazuri de accesiune imobiliară artificială; a) accesiunea 
construcţiilor, plantațiilor sau altor lucrări făcute de un proprietar pe 
terenul său cu materiale aflate în proprietatea altei persoane (art.493); 
b) accesiunea construcţiilor, plantațiilor sau altor lucrări făcute de o 
persoană cu materialele sale pe un teren aflat în proprietatea altuia 
(art.494). 

Interpretarea dată de autorii de specialitate interbelici art.492 
C.civ. este puternic înrâurită de doctrina franceză (art.553 C.civ.fr.) în 
sensul că se stabilesc două prezumțţii cu privire la construcţiile, 
plantațiile și lucrările ce se află pe pământ și anume: 1) că plantațiile şi 
construcțiile au fost făcute de către proprietar și cu cheltuiala sa; 2) că 
plantațiile și construcţiile făcute pe pământ sau sub pământ aparțin 
proprietarului pământului.cexxxvii Este concepţia bazată pe teoria că 
terenul este lucrul cel mai important, iar materialele sunt tratate 
juridic ca un accesoriu. Prezumția se aplică şi dacă sunt mai mulți 
proprietari. Se consideră că în acest caz lucrările făcute devin imobile, 
deşi elementele din care se compun erau mobile prin natura lor înainte 
de a se uni în acea construcție fixată pe sol (superficies solo cedit). 

În practica veche era indiferentă valoarea construcţiilor, în toate 
situaţiile prezumția își găsea aplicarea în temeiul principiului că 
terenul este lucrul principal. Construcţiile făcute pe pământ, pentru că 
sunt accesoriul fondului, au aceeași natură ca și fondul pe care au fost 
făcute.  Instituind cele două prezumțţii ccxxxviii (prima, că 
construcțiile şi plantațiile sunt presupuse ca făcute de însuși 
proprietarul acelui pământ și a doua, că aceste lucrări sunt considerate 
făcute pe cheltuiala sa), autorii vremii susțin că, odată prezumția 
răsturnată, ea năștea un raport obligațional dintre proprietarul 
terenului față de cel care a adus sau/şi încorporat materialele. Cel ce se 
pretindea constructor, trebuia să dovedească că a edificat clădirea (sau 
plantația) şi că aceasta s-a făcut pe cheltuiala lui, altminteri era 
presupus că a lucrat în numele și pe cheltuiala proprietarului, având 
calitatea de mandatar sau de negotium gestor. În fine, aceiaşi autori au 


mai remarcat că prezumţiunile respective nu sunt de ordine publică și 
proprietarul pământului are dreptul să renunțe la beneficiul dreptului 
de accesiune. 

Și în cazul dovezii că cel care a făcut clădirea este reclamantul, 
ea aparține prin accesiune tot proprietarului terenului, rămânând ca 
să-l despăgubească pe constructor, după distincţia stabilită de art.494 
C.civ. S-a mai admis că această clădire poate fi a reclamantului numai 
atunci când el ar dovedi că i s-a cedat locul, anume în scopul de a ridica 
pentru sine o clădire pe acel loc. Această ultimă chestiune prezintă 
continuitate şi interes actual pentru situaţiile construcţiilor făcute de 
soţi pe terenul unuia dintre ei, sau pe terenul părinţilor lor. 

Din această succintă analiză am putut constata modul clasic de 
abordare a problemei, însă este important în ce măsură a evoluat 
doctrina și jurisprudenţa, optica în care ea este văzută în prezent. S-a 
susținut, şi cu temei, că tratarea problemei amintite se poate face 
având ca referință și operând cu conceptele de bună-credinţă și de 
rea-credință. ccxxxix Prevalența bunei sau relei-credința asupra 
modului de soluționare a raporturilor dintre constructor (plantator), 
pe de o parte şi proprietarul fondului, pe de altă parte, ca şi natura 
acțiunii pe care o poate formula primul, a drepturilor ce i se cuvin, a 
fost impusă de Decizia de îndrumare a Plenului T.S. nr. 13/6 august 
1959.ccxl 

Într-un capitol anterior am analizat rolul și consecinţele ce le 
are asupra drepturilor constructorului faptul că el este de bună sau de 
rea-credință, implicaţiile pe care le are decizia sus-menționată, 
consideraţiile acolo făcute nu le vom mai reitera. Sub aspectul 
dobândirii dreptului de proprietate, această decizie își păstrează 
actualitatea, în doctrină și jurisprudență observăm însă o evoluţie 
impusă la rândul ei de evoluţia sistemului legislativ parcurs între timp 
de necesitățile vieţii social-economice și, nu în ultimul rând, regimul 
juridic actual de protecție a proprietăţii. 

În răstimpul de până la intrarea în vigoare a Legii nr. 58/1974 
în cazul construcțiilor edificate anterior, dreptul de folosință asupra 
terenului putea fi dobândit numai prin condiţiile Decr.nr. 144/1958. 
Dacă o atare dovadă nu se făcea, el nu mai putea fi dobândit sub 
regimul Legii nr. 58/1974.ccxli Cel ce a edificat o construcție pe un 
teren cu privire la care a încheiat un contract de vânzare-cumpărare ce 
nu s-a perfectat, nu a dobândit un drept de proprietate asupra 


construcției, ci are numai un drept de creanță pe care-l poate valorifica 
împotriva proprietarului terenului, iar în ipoteza că acesta l-a 
înstrăinat, împotriva celui ce l-a dobândit.ccxlii 

În ipoteza că a edificat construcția împreună cu proprietarul 
terenului, în temeiul unei convenții încheiate cu acesta din urmă, 
dreptul la despăgubiri al constructorului neproprietar al terenului se 
stabilea avându-se în vedere valoarea de circulație a 
construcției.ccăliii În cazul edificării construcţiilor pe terenul altuia, 
practica judiciară din perioada respectivă a explicat și rațiunea 
opțiunii legale de atunci. Astfel, dispoziția cuprinsă în art.494 C.civ. a 
fost edictată în favoarea proprietarului terenului în sensul că acesta 
are dreptul să aleagă despăgubirea cea mai mică pe care să o plătească 
constructorului (valoarea materialelor şi a manoperei sau sporul de 
valoare dobândit de imobil). Evaluarea se făcea la prețurile din 
momentul efectuării lucrării respective. Această din urmă soluţie își 
păstrează în principiu actualitatea, cu excepția momentului evaluării. 
Faţă de evoluţia prețurilor, de creşterea indicelui de inflație corelativ 
cu deprecierea monedei naționale, l-ar dezavantaja evident pe 
constructor şi l-ar îmbogăţi corelativ pe proprietarul fondului, fără 
justă cauză şi nu acesta este, credem, scopul urmărit de legiuitor. 
Prețuirea este cazul să se facă după prețul actualizat al materialelor și 
manoperei, respectiv a sporului de valoare adus fondului prin 
construcție sau plantație. Lipsindu-l de beneficiul muncii și 
materialelor sale, aceste considerente de echitate trebuie avute în 
vedere de instanţe, care sunt chemate să aplice legea la realitățile vieţii 
sociale pe care să o ordoneze. Actualizarea se face prin expertiză. 

În literatura de specialitate se propune pentru constructorul de 
bună-credință ca această echivalență să se facă la valoarea de 
circulaţie.cexliv Este un pas spre a recunoaşte drepturile acestuia, dar 
această valoare de circulaţie propunem să fie actualizată la momentul 
când se pronunţă hotărârea judecătorească, ținând seama de situația 
economică actuală ce nu poate fi anticipată şi nici imputabilă 
constructorului. Valoarea de circulaţie era o noţiune des utilizată până 
în 1989, când preţurile erau uniforme și impuse centralizat. 

Acestea sunt argumentele pentru care considerăm depășită 
practica judiciară bazată pe considerentul că ridicarea prețului profită 
proprietarului fondului, conform principiului  accesiunii. ccxlv 
Interpretarea art.494 C.civ. trebuie să fie făcută în mod egal atât 


pentru proprietarul fondului, cât și pentru constructorul de 
bună-credinţă, altfel acesta s-ar afla într-o situație dezavantajoasă. 
Chiar dacă asistăm la o evoluţie în materie, pe care o constatăm fără 
îndoială, ea a rămas sub multe aspecte încă insinuoasă şi desele situații 
inedite în practică pun în faţa analiştilor încă o serie de interpretări 
ireconciliabile. 


Într-o opinie, se propune că pornind de la felurile accesiunii, în 
cazul art.493 C.civ. să se acorde același tratament juridic, făcând 
abstracție de buna sau de reaua-credință a constructorului. Se are în 
vedere că materialele ce se încorporează în construcții şi plantaţii sunt 
bunuri mobile și proprietarul fondului devine proprietar al acestora 
prin faptul posesiei lor, potrivit art.1909 C.civ., și nu numai în baza 
art.493 din același cod; cele două texte se coroborează. Aici accesiunea 
este pusă pe plan secundar şi primează față de ea prescripţia 
instantanee pe care o invocă. Prezumția poate fi răsturnată și atunci 
proprietarul va fi obligat la plata contravalorii materialelor pe 
principiul îmbogățirii fără temei legitim. 

În cazul proprietarului terenului care este de rea-credință, 
eficiență mai mare are art.493 C.civ. Ne exprimăm rezerve față de 
această opinie, care se bazează pe un artificu. În primul rând, bunurile 
care inițial sunt mobile, după ce se încorporează într-o construcție 
deasupra sau în interiorul fondului, ele devin imobile prin destinație și 
atunci art.1909 C.civ. nu mai poate fi invocat, nefiind o posesie asupra 
unui bun mobil, pentru că tocmai calitatea de „mișcător” nesupus unei 
forme de evidenţă sau publicitate, dă posesiei ce creează aparenţa unui 
drept, caracterul de prezumție prin prescripţia instantanee. Nu este 
aceeași situația materialelor puse într-o construcție de către 
proprietar pe terenul său cu materialele altuia. 

În al doilea rând, atât textele legale cât și decizia de îndrumare 
s-ar aplica extensiv. Buna sau reua-credinţă îl priveşte pe constructor, 
când o face cu materialele sale sau ale altuia, dar pe terenul unui terț și 
nicidecum pe terenul lui. În aplicația art.493 C.civ., nu se mai dă 
proprietarului fondului o alternativă de a păstra construcția sau de a 
cere demolarea ei, pentru că el însuși este constructor. Nu are nicio 
relevanță împrejurarea că cel ce edifică pe terenul său cu materiale 
străine, este sau nu de bună-credinţă, în toate situaţiile aplicându-se 
acelaşi tratament juridic. Adică va fi obligat fie să restituie materiale de 


aceeași calitate şi cantitate, conform principiului restituirii în natură, 
consacrat în practica judiciară, fie echivalența lor actualizată în 
monedă națională, după criteriile ce le-am expus. 

Din altă perspectivă trebuie văzută accesiunea construcțiilor și 
plantațiilor făcute de o persoană cu materialele sale pe terenul 
proprietatea altuia, reglementată de art.494 C.civ. Dacă proprietarul 
terenului invocă accesiunea, în mod obligatoriu el devine şi 
proprietarul construcției și nu poate cere demolarea sau desființarea 
construcției sau plantaţiei din rațiuni economice. Literatura juridică 
este unanimă și practica judiciară s-a aliniat în a aplica un tratament 
juridic diferit constructorului de bună-credință față de cel de 
rea-credinţă. 

3.1. În situaţia constructorului de bună-credinţă, el are 
convingerea fermă că terenul pe care construieşte este proprietatea lui. 
Această convingere este însă eronată, dar neimputabilă. Buna-credință 
poate rezulta din existența unui titlu asupra terenului, ce se dovedește 
ulterior a fi viciat, sau dedusă din alte împrejurări cum sunt: existența 
unei promisiuni de donaţie, vânzarea unui teren care este ulterior 
revendicat de adevăratul proprietar, vânzarea unui teren de un 
copărtaş care la sistarea indiviziunii cade în locul altui copărtaș, 
dobândirea terenului de moştenitorul aparent, pierderea calităţii de 
moştenitor a constructorului, admiterea petiției în ereditate. 

În jurisprudenţa creată după decembrie 1989, a fost considerat 
constructor de bună-credinţă: cel care a plantat o vie sau o livadă pe 
fostul lot ajutător în anul 1990ccxlvi, terenul revenind pe baza 
reconstituirii dreptului de proprietate, în temeiul Legii nr. 18/1991, 
celui ce l-a deținut anterior cooperativizării; cel care a ridicat o anexă 
gospodărească sau a făcut plantaţii pe terenul aferent acordat în 
folosință prin Decr. 

— Lege nr. 42/1990, apoi această suprafaţă a fost redusă sub 
limita celor 5.000 m? în cadrul unui proces de revendicareccălvii; 
situația este aceeași dacă s-au delimitat pe suprafaţa respectivă două 
gospodării iar plantațţia a fost atribuită altuia decât constructorului; cel 
căruia i s-a reconstituit dreptul de proprietate şi i s-a eliberat altuia 
titlu şi a fost pus în posesieccxlviii, cel căruia i s-a atribuit prin licitație 
o construcție agrozootehnică de către comisia de lichidare a fostului 
C.A.P. şi ulterior a fost anulată licitaţia sau s-a restrâns suprafața de 
teren atribuită pe care însă el a extins construcția sau a făcut 


plantațiiccxlix; cel căruia după ce a construit sau a plantat pe un teren 
pentru care avea titlu de proprietate iar ulterior acest titlu a fost 
anulat de instanță.ccl Pasivitatea şi toleranța proprietarului au fost 
apreciate ca o atitudine, care l-a asimilat pe constructor de 
bună-credinţă. 

Buna-credinţă trebuie să fie constantă sau să rezulte din voinţa 
inechivocă a părţilor. În practica judiciară s-a apreciat că şi pe baza 
unei promisiuni de vânzare constatate printr-un înscris sub semnătură 
privată, urmată de predarea bunului, după care dobânditorul intrând 
în posesia lui trece la ridicarea unei construcții.ccli De asemenea, s-a 
reținut că există interesul pentru stabilirea bunei-credinţe, în cazul 
unei demolări sau dacă se moştenește pentru a se putea recunoaște 
dreptul asupra construcţiilor sau materialelor folosite. Tot constructor 
de bună-credință este acela care a cumpărat o construcție fără a 
încheia un act deplin valabil, iar ulterior a demolat-o și în locul ei a 
ridicat o altă construcţie fără să obțină autorizaţie legală în acest scop. 
El este îndreptăţit, în același timp, să solicite instanţei în 
contradictoriu cu proprietarul, recunoașterea unui drept de superficie. 
Constatarea calității de constructor de bună-credinţă nu echivalează cu 
un titlu, deci nu este acțiune în realizare, fiind pe deplin posibilă în 
condiţiile art.111 din C.pr. civ.cclii 

Rezultă de aici contribuţia jurisprudenţei la definirea noţiunii 
de bună-credință, materializată în efortul de a găsi soluţii unor 
împrejurări de fapt, care nu-și găsesc corespondent direct în textul 
legii, dar pe care o actualizează în aplicarea practică. Buna-credință a 
constructorului se raportează la momentul când se fac lucrările, chiar 
dacă după terminarea lor el a devenit de rea-credință.celiii Astfel, 
dacă cumpărătorul construiește pe terenul înstrăinat de un 
neproprietar, constructorul fiind de bună-credinţă, nu va trebui să 
dărâme construcția, în ipoteza că terenul este revendicat de adevăratul 
proprietar. Important este că la data edificării credea că este 
proprietarul terenului.celiv 

În privinţa întinderii obligaţiei de despăgubire, proprietarul 
terenului poate să opteze între două soluții posibile: a) să-l 
indemnizeze pe constructor cu o sumă de bani egală cu valoarea 
materialelor și preţul muncii; b) să-i plătească o sumă de bani 
reprezentând sporul de valoare înregistrat ca urmare a edificării 
construcției, a punerii plantaţiei sau facerii altei lucrări. 


Se observă că legiuitorul a oferit proprietarului posibilitatea 
pentru a alege varianta în care plăteşte o despăgubire mai mică, 
dezavantajându-l în conținutul reglementării pe constructorul de 
bună-credinţă, faţă de cel de rea-credință. În doctrinăcelv s-au purtat 
discuţii referitoare la momentul în care se naște dreptul de accesiune 
imobiliară artificială, reglementat de art.484 C.civ. Clarificarea acestui 
aspect este în măsură să stabilească şi natura juridică a dreptului 
constructorului între data edificării construcţiei și cea a invocării 
accesiunii de către proprietar. 

S-a exprimat părerea că dreptul de proprietate al celui ce invocă 
accesiunea ia naştere odată cu încorporarea construcției sau plantaţiei 
în teren, titlul său derivând din lege.cclvi Corelativ cu aceasta dreptul 
constructorului a fost considerat în diferitele opinii că ar fi un drept de 
creanță, de proprietate rezolubilă sau de folosință. cclvii Opinia 
majoritară este că dreptul constructorului intră în discuţie și ia naştere 
numai în momentul în care proprietarul terenului își manifestă expres 
voința de a deveni proprietarul construcției prin invocarea accesiunii. 
Atunci, între cei doi se naște un raport obligaţional, constructorul 
devenind creditorul obligaţiei de despăgubire. Cât timp însă 
proprietarul terenului nu-și valorifică acest drept, lăsându-l pe 
constructor s-o folosească nestingherit, nu poate fi obligat la 
despăgubiri.cclviii 

Aşadar, după invocarea accesiunii, dreptul constructorului este 
un drept de creanță. După cum s-a pronunțat instanța supremă, chiar 
dacă s-a făcut cu bună-credință nu se poate naște un drept real, atare 
soluție decurge din dreptul de accesiune al proprietarului fondului - ca 
mod originar de dobândire a proprietăţii.cclix Considerarea dreptului 
constructorului ca un drept de creanţă a fost exprimată şi în opinia 
unor autori. Acest drept devine exigibil numai de la data când se 
invocă accesiunea și de când începe să curgă și prescripția. Teza 
proprietăţii rezolubile constă în faptul că ea este incertă până la data 
precizării atitudinii proprietarului terenului pentru însușirea 
construcției sau eventualitatea demolării construcției ridicată fără 
autorizație. Această teză a fost criticată pentru că proprietarul este 
obligat să preia construcţia și atunci nu este un eveniment viitor și 
nesigur, iar în zonele unde se face publicitate prin cărțile funciare, 
art.26 din Legea nr. 115/1938 nu prevede o astfel de situaţie pentru 
constructor. Menţionăm că prin art.72 din Legea nr. 7/1996, Legea 


cadastrului şi publicității imobiliare se abrogă Legea nr. 115/1938, 
însă, conchidem că principiul își păstrează valabilitatea. 

Dreptul proprietarului nu poate rămâne în suspensie și el nu 
depinde în mod direct de exteriorizarea voinței sale. Un drept nu poate 
pluti în incertitudine, ordinea socială organizată impunând clarificarea 
situației. Odată cu stingerea dreptului de proprietate al 
constructorului privind materialele încorporate se naște concomitent 
dreptul de proprietate al titularului asupra terenului. Esenţa accesiunii 
face ca proprietarul terenului să fie și proprietar al construcţiei, încă 
din momentul încorporării materialelor în sol. Și atunci, opinia cea mai 
logică şi care satisface şi cerințele legale, fiind şi mai realistă, constă în 
aceea că, pe de o parte, din faptul edificării rezultă un drept de 
proprietate asupra construcției aparținând proprietarului terenului, în 
virtutea legii (în temeiul accesiunii), iar pe de altă parte, un drept de 
creanță al cărui titular este constructorul, născut din principiul 
îmbogăţirii fără justă cauză. În perioada cuprinsă de la edificarea 
construcției și până când proprietarul fondului solicită dreptul său de 
accesiune, constructorul exercită doar posesia ca o simplă stare de fapt, 
care nu este un drept real. Dacă starea de fapt a posesiei se 
prelungește în timp, în anumite condiții poate duce la dobândirea 
dreptului de proprietate prin uzucapiune. Uzucapiunea poate anihila 
efectele accesiunii. Dacă aceasta nu este invocată în termenul prevăzut 
de lege, statutul său este de simplu tolerat, fără drept de abitaţie 
proprie, dar poate recurge (dacă este conturbat) la acțiunile posesorii. 
Constructorul este îndreptățit să pretindă despăgubiri şi de la terțul 
care a dobândit ulterior construcția de la proprietarul terenului. În 
practică, s-a apreciat că dreptul este opozabil achizitorului subsecvent. 

În speța citată, pârâţii care au cumpărat casa în discuţie au fost 
obligaţi față de constructor, obligaţia lor fiind strâns legată de posesia 
lucrului, încât, în mod necesar trebuia considerat că s-a transmis odată 
cu aceasta. Terțul căzut în pretenții va putea chema în garanţie pe cel 
care i-a vândut pentru a-l dezdăuna de indemnitatea la care a fost 
obligat. Fiind un drept de creanţă el este supus termenului general de 
prescripţie de trei ani. Acest termen începe să curgă de la data la care 
proprietarul terenului a preluat construcția, adică din momentul în 
care constructorul a pierdut posesia. 

Majoritatea autorilor şi practica judiciară au recunoscut 
constructorului un drept de retenţie până la satisfacerea creanţei sale. 


În temeiul acestui drept, constructorul va putea reţine construcția 
până i se va satisface creanța. Acest drept poate fi invocat de 
constructor, după părerea noastră, numai în situația în care era în 
posesia construcției când a primit câștig de cauză în acordarea 
despăgubirilor. Dacă el a pierdut posesia bunului, nu mai poate 
valorifica dreptul de retenţie, care presupune că atunci când i se 
acordă să aibă stăpânirea materială (corpus) și elementul intențional 
(animus), care sunt atributele posesiunii. 

Accesiunea imobiliară artificială trebuie analizată și în raport cu 
dreptul de superficie. Aceasta din urmă nu se confundă cu dreptul de 
creanță al constructorului pe terenul altuia. Superficia este 
caracterizată ca un dezmembrământ ai dreptului de proprietate şi este 
consfințit ca atare în practica judiciară. Faţă de art.492 C.civ., care 
constituie regula, superficia constituie excepţia. Ea operează atunci 
când există o convenție între constructor şi proprietarul terenului, 
când nu se aplică art.492 C.civ. În modul analizat. Superficia a fost 
recunoscută în jurisprudenţă anterior intrării în vigoare a Legii nr. 
58/1974. Dacă se construia pe terenul altuia în temeiul unei convenții, 
se justifica dreptul de superficie asupra terenului în favoarea 
constructorului.cclx Superficiile create au rămas valabile ulterior pe 
principiul neretroactivității legii civile. 

S-a reținut de jurisprudență că dreptul de superficie se naște 
când o terță persoană ridică o plantație sau o construcție pe terenul 
altuia în urma unei convenții cu acesta sau pe baza unei dispoziţii 
legale prin care proprietarul construcției este altul decât cel al 
terenului.cclxi După intrarea în vigoare a Legii nr. 58/1974, dreptul 
de superficie nu a mai fost acceptat în practica judiciară, fiind fie 
transformat în drept de folosinţă, îl respins. Astfel, într-o speță, apare 
prima ipoteză după care dreptul de superficie al soţului constructor pe 
terenul celuilalt soţ a fost considerat un drept de folosință.celxii În 
cazul soților se considera o situație de excepție, fiind soluţii în practica 
judiciară care, în fața evidenţei, au fost silite și au făcut ca rareori să 
recunoască dreptul de superficie.cclxiii Limitativ acest drept a mai 
fost recunoscut în condiţiile art.58 din Legea nr. 4/1973, referitoare la 
posibilitatea proprietarului terenului de a se constitui în asociație cu 
alți cetățeni pentru construirea unei clădiri cu mai multe 
locuințe. cclxiv Superficia se  mărginea la partea de teren 
corespunzătoare cotei de clădire a proprietarului, situat sub clădire. 


Au fost şi soluţii care au negat dreptul soțului constructor de a 
avea un drept de superficie, ca și în situația precedentă fiind 
considerat că, față de interdicția legală de a se mai constitui drept de 
superficie, el este un drept real de folosință de tip nou. După abrogarea 
Legii nr. 58/1974 s-a renăscut posibilitatea dobândirii dreptului de 
superficie, cu condiția să existe o convenţie în acest sens între 
constructor şi proprietarul terenului. În practica judiciară s-a decis 
posibilitatea de a înlătura prezumția dreptului proprietarului 
terenului asupra construcțiilor de pe teren (art. 492 partea finală) 
dacă se dovedește că au fost efectuate de alte persoane, pe baza unei 
convenții, aceasta concretizează dreptul real de superficiecelxv. După 
părerea noastră, convenţia este valabilă sub aspectul recunoaşterii 
superficiei, atât dacă este făcută prin înscris autentic, cât şi sub 
semnătură privată. Esenţial este acordul neîndoielnic al proprietarului, 
dat în scopul construirii de către altul sau de a planta pe terenul său. 
Superficia este un dezmembrământ ai dreptului de proprietate şi nu se 
cere forma înscrisului autentic, precum în cazul înstrăinării terenului. 
De asemeni, apreciem că în cazul construirii parțiale pe terenul altuia, 
proprietarul construcției extinse nu poate primi acea mică porțiune de 
teren, inversând accesiunea în sensul că terenul devine accesoriu al 
construcției, cum s-a reținut în practică.cclxvi Echitatea și respectarea 
textelor legale (art.494 C.civ.) impun recunoașterea unui drept de 
superficie asupra acelei porțiuni de teren, pe care proprietarul unei 
construcții a efectuat o prelungire. 

Problematica dreptului de superficie a redevenit de actualitate 
în literatură şi jurisprudență după abrogarea Legii nr. 58 şi a Legii nr. 
59/1974, însemnând şi sfârșitul unei îndelungate controverse 
doctrinare pe această temă.cclxvii Odată cu reintrarea terenurilor în 
circuitul civil nu mai sunt oprelişti de fond pentru constituirea 
dreptului de superficie. 

Ținând seama de principiul consensualismului la contracte, 
superficia se poate constitui prin acordul părților, respectiv al 
proprietarului terenului și suntem de părere că dreptul de superficie 
nu echivalează cu o înstrăinare deghizată, nefiind deci o înstrăinare, la 
care se cere forma autentică (art.48 din Legea nr. 18/1991). Superficia 
este valabil constituită şi prin înscris sub semnătură privată. Mai mult, 
s-a susținut că și convenţia verbală, care a fost recunoscută de 
jursiprudența deceniilor trecute, dovedită după cerințele art.1191 - 


1197 C.civ., ar putea crea dreptul de superficie. 

În materia accesiunii imobiliare artificiale a fost recunoscută 
sub regimul juridic anterior superficia dedusă din convenţia tacită a 
părţilor. Într-o speţă s-a acceptat că la ridicarea unei construcţii cu 
încălcarea fondului învecinat, îngăduinţa sau pasivitatea manifestată 
de proprietarul terenului în perioada efectuării lucrărilor de 
construcție echivalează cu o intervertire a regulilor accesiunii.celxviii 

În regimul de carte funciară unde funcționează regimul 
publicităţii absolute a drepturilor reale, sunt discuţii referitoare la 
efectul principiului  consensualismului pentru constituirea 
superficieicclxix 

Literatura juridică a admis posibilitatea dobândirii dreptului de 
superficie, indiferent de înscriere, în mijlocul de publicitate al cărților 
funciare în cazurile de: construcții ridicate de soți pe terenul unuia 
dintre ei; construcția ridicată cu încălcarea terenului învecinat 
aparținând altui proprietar; construcții de stat asupra terenului 
particularilor. cclxx Momentul naşterii superficiei este acela al 
intervenirii convenției dintre părți, prin care constructorul a dobândit 
dreptul de a construi pe acel teren. El este un drept virtual dobândit, 
indiferent şi independent de înscrierea în cartea funciară. Deşi creație 
a jurisprudenţei el este reglementat drept real care poate fi transmis în 
art. 11 și 61 din Decr. -lege nr. 115/1938 şi Legea nr. 7/1996, art.21 
(în aceasta din urmă ca sarcină în partea a treia a cărții funciare a 
terenului asupra căruia s-a constituit superficia). Dreptul de superficie 
este privit ca o varietate a dreptului de proprietate.cclxxi 

Tot legat de dreptul de superficie și de actualitate este problema 
dacă coproprietatea de stat poate fi grevată de acest dezmembrământ. 
Prin Constituţia din 1991, proprietatea de stat a fost divizată în 
domeniul public şi domeniul privat. Domeniul privat al statului este în 
circuitul civil şi, deci, este supus în anumite condiţii regimului de drept 
comun. De aceea, considerăm că şi această proprietate poate fi afectată 
de acest dezmembrământ, adică de superficie. Există astăzi acte 
normative care nu sunt în concocordanţă cu realitatea. În astfel de 
condiții, s-a considerat că recunoaşterea a fortiori a posibilităţii 
constituirii dreptului de superficie asupra unor terenuri făcând parte 
din domeniul public, este admisibilă (art.20 din Legea nr. 15/1990). 
După părerea noastră, soluţia legală desprinsă din textele Constituţiei, 
Legii fondului funciar, art.25 din Legea nr. 15/1990, Legii nr. 50/1991 


nu poate fi alta decât că dezmembrarea prin superficie a domeniului 
public nu este admisibilă. În astfel de situaţii putem vorbi de 
administrare, concesionare sau închiriere a terenului, dar nu de 
superficie în sensul clasic. 

Regulile  concesiunii imobiliare artificiale sunt aplicabile, 
credem, şi în cazul concesionării unor terenuri; la încetarea sau 
expirarea contractului de concesionare putem avea următoarele 
soluții: 

a) bunurile mobile care au devenit imobile prin destinaţie 
(art.468 - 469 C.civ.) revin concedentului (în cazul încorporării de 
materiale într-o construcție); 

b) bunurile imobile construite de concesionar pe terenurile 
proprietate de stat, trec la sfârşitul concesiunii în proprietatea statului 
sau a concedentului, după caz (art.492 C.civ.).celxxii De menționat că 
H.G. nr. 1228/1990, anexa 2, pet.8. II, prevede că la expirarea duratei 
contractului de concesionare, concesionarul are obligația de a preda 
toate bunurile ce au făcut obiectul concesiunii „și cele ce au rezultat în 
urma investiţiilor făcute de el, gratuit și libere de orice sarcini (subl. ns. 
- 1.5.P.). Nu putem accepta soluţia potrivit căreia concesionarul să nu 
primească bunurile ce-i aparțin pentru că nicio dispoziție legală nu-i 
dă această favoare concedentului. Prevederea contravine flagrant 
garantării dreptului de proprietate de către art.135 din Constituţie și 
constituie pentru stat o îmbogăţire fără justă cauză, și este deci o 
dispoziție neconstituțională şi contrară art.492 - 494 C.civ., punând 
într-o situație vădit dezavantajoasă pe concesionar. Ea descurajează 
iniţiativa privată și practicarea concesionării. Am susținut că se 
impune abrogarea acestei hotărâri, aflată în total dezacord cu 
principiile care trebuie să guverneze materia concesionării de terenuri, 
abrogare care s-a şi realizat prin art42 din Legea nr. 
219/1998.cclxxiii 

Situaţii cu totul noi s-au ivit în practica judiciară şi care sunt în 
strânsă legătură cu accesiunea imobiliară, cu prilejul aplicării Legii nr. 
18/1991. Într-o speţă, în anul 1978 se trec în favoarea statului 100 m?. 
teren în temeiul art.30 din Legea nr. 58/1974, iar prin Decrinr. 
183/1979 se expropriază de la aceiași proprietari 343 m? care rămân 
în indiviziune cu statul. Pe terenul expropriat se construiesc 2 garaje 
de către alte persoane. În temeiul art.33 şi 35 din Legea nr. 18/1991 se 
restituie terenul foștilor proprietari care solicită demolarea garajelor. 


Instanţa respinge ca nefondate acțiunile de demolare constatând că cei 
care au construit garajele au un drept de superficie. Împărtășim 
această soluție pe considerentul că au fost constructori de 
bună-credinţă, au construit cu autorizarea organului competent care 
administra terenul, situaţia fiind asimilabilă celei în care între părți s-a 
încheiat o convenţie. 

Într-o altă speţă, se pune problema dreptului pe care îl are cel ce 
a cumpărat o construcție agrozootehnică (grajd, saivan etc.), potrivit 
art.28 din Legea nr. 18/1991, de la comisia de lichidare a fostului 
C.A.P., asupra terenului aferent Instanțele au respins acțiunea 
cumpărătorului prin care licitase grajdurile fostului C.A.P. de a i se 
acorda drept de superficie asupra terenului. Se motivează că orice 
dobândire trebuie să aibă la bază un act translativ de proprietate sau o 
dispoziție a legii. Reclamanta nu a dobândit terenul într-unul din 
modurile prevăzute de lege. 

Opinăm că o atare soluţie este la adăpost de orice critică dacă: 
cumpărătorul nu este o asociație agricolă de tip privat, altminteri i se 
cuvine şi teren conform art.28 din Legea nr. 18/1991; cumpărătorul 
nu şi-a înscris dreptul de proprietate asupra terenului până la apariția 
Legii nr. 18/1991, precum cazul din speță după care, în baza acestei 
legi, el a fost atribuit prin reconstituire foştilor proprietari. Regimul 
juridic aplicabil este cel ai dreptului de superficie. Dacă dobânditorii 
construcției nu mai au temei legal de a li se stabili un drept de 
proprietate asupra terenului aferent, nici dobânditorii subsecvenți ai 
terenului prin reconstituire, potrivit art.28 din Legea nr. 18/1991, nu 
pot cere demolarea sau însușirea construcţiilor cu plata contravalorii 
materialelor şi manoperei în baza principiului accesiunii imobiliare. 

Dreptul de superficie presupune o suprapunere a două drepturi 
de proprietate aparținând la doi proprietari diferiți și având obiecte 
diferite; dreptul de proprietate al superficiarului asupra plantațiilor, 
construcțiilor şi lucrărilor şi dreptul de proprietate al altei persoane 
asupra terenului și constituie o excepţie de la regula prevăzută de art. 
488 C.civ. Aici superficia compare ca un dezmembrământ constituit 
prin convenția părţilor, el nu poate fi stabilit prin hotărâre 
judecătorească.cclxxiv 

3.2. În cazul constructorului de rea-credinţă, tratamentul juridic 
care se aplică este cel prevăzut de art.494 C.civ., care dă proprietarului 
terenului posibilitatea de a opta între două variante: 


a) să invoce accesiunea, situație în care devine proprietarul 
construcției, plantaţiei ori lucrării respective cu obligația de a plăti 
constructorului de rea-credință valoarea materialelor și prețul muncii; 

b) să pretindă constructorului de rea-credință să demoleze 
construcția, plantaţia sau lucrarea respectivă, pe cheltuiala sa şi dacă 
este cazul, daune-interese, în condiţiile răspunderii civile delictuale. 

Pentru prima posibilitate, în practica judiciară s-a statuat că se 
va plăti constructorului de rea-credință numai valoarea materialelor și 
prețul muncii, fără a se lua în calcul sporul valorii fondului.cclxxv 

Referitor la plata valorii materialelor şi prețului muncii, acestea 
se actualizează potrivit cu evoluţia prețurilor şi creşterea indicelui de 
inflație, aspect pe care l-am argumentat mai înainte. 

Pentru cea de-a doua posibilitate, se au în vedere considerente 
de natură economică şi de cercetare concretă în care s-au făcut 
lucrările respective şi conduita proprietarului pentru a-l dezavantaja 
pe constructor. În acest sens este încă aplicabilă Decizia de îndrumare 
nr. 13/1959 a fostei instanțe supreme, cu precizarea că în caz de 
dărâmare sau desființare a construcţiei este necesară autorizația 
organului competent, prevăzută de art.9 din Legea nr. 50/1991. Se 
pune problema dacă în condiţiile actuale autorizația de demolare sau 
desființare este obligatorie pentru instanţe, având în vedere faptul că 
autoritatea judecătorească este independentă în stat şi soluţiile 
acesteia nu mai depind de celelalte autorități din stat, sau după ce 
constată că există o construcție sau plantație edificate cu rea-credință 
urmează a aplica potrivit voinței proprietarului măsura desființării sau 
demolării. 

Rezolvarea problemelor  edilitar-gospodărești fiind de 
competența organelor administrației publice, ele sunt singurele care 
realizează oportunitatea unor lucrări de construcție sau de demolare. 
Aceasta nu Înseamnă că părțile sau instanța sunt la discreția autorității 
executive. Măsura dispusă de organul administrativ este cenzurabilă 
pe calea oferită de contenciosul administrativ după procedura 
prevăzută de Legea nr. 29/1990. 

Iată de ce apreciem că nici în condițiile actuale instanța nu va 
putea dispune demolarea sau desființarea construcției, câtă vreme 
autorizația de desființare nu a fost obținută în prealabil. Cu nimic nu 
este știrbită prin aceasta autoritatea justiției. 

În literatura juridică s-a exprimat părerea că fostele îndrumări 


ale Deciziei Tribunalului Suprem nr. 13/1959 au în prezent doar 
valoarea unor orientări facultative pentru instanță. Dacă organul 
administrativ abilitat nu eliberează autorizația de demolare şi această 
soluţie nu este atacată la instanţa de contencios administrativ sau este 
atacată și rămâne definitivă, în procesul de drept comun pentru 
aplicarea art.494 C.civ., instanța nu va putea dispune demolarea, chiar 
dacă aceasta se cere. Este obligatorie păstrarea lucrărilor de către 
proprietarul terenului care va fi obligat să-l despăgubească pe 
constructor. Nimic nu împiedică însă părțile ca ulterior să 
tranzacționeze în sensul încheierii unei convenții de superficie, când 
constructorul de rea-credință devine proprietar al edificatelor sau al 
plantațiilor. 

În legătură cu actualitatea Deciziei de îndrumare a Plenului Trib. 
Supr. nr. 13/1959 pronunţată în regimul trecut s-ar putea susține 
caracterul său părtinitor, de clasă și având o altă viziune a apărării 
dreptului de proprietate. 

În condițiile social-juridice actuale, art.494 C.civ. trebuie 
interpretat în înţelesul art.41 din Constituţie, referitor la garantarea şi 
apărarea dreptului de proprietate. În acest context apreciem că Decizia 
de îndrumare își atenuează exigenţele sale, iar art.494 C.civ. se 
adaptează la exigenţele sistemului social, în care trebuie să-l protejeze 
pe deplin pe proprietarul terenului. De aceea, stabilirea bunei sau relei 
credințe trebuie să se facă inechivoc, iar simpla interferență sau 
delăsare a proprietarului terenului să fie interpretate prin prisma 
atributelor pe care le are el, iar nu în favoarea constructorului. Din 
moment ce acesta ştie că nu construiește pe terenul său, apreciem că 
nu mai are nicio relevanță dacă proprietarul rămâne în pasivitate, 
trebuind considerat că săvârşeşte un abuz de drept. 

Principiul proprietăţii şi al garantării sale nu poate fi înlăturat 
sau limitat de decizia sus-numită. Sunt considerente pentru care 
susţinem revizuirea punctului de vedere al deciziei, în pas cu practica 
judiciară şi contextul social-juridic. Adăugăm că însuși textul art.494 
C.civ. nu mai corespunde exigenţelor actuale și el trebuind revizuit 
prin prisma întăririi drepturilor pe care le are proprietarul fondului, în 
consens cu principiile unanime recunoscute ale dreptului de 
proprietate. 

4. Accesiunea mobiliară. 

Accesiunea mobiliară are loc atunci când se unesc două bunuri 


mobile care aparțin la proprietari diferiți sau când o persoană 
confecționează un bun prin munca sa, folosind în total sau în parte 
materialele altuia. Din textele art.504 - 516 C.civ. și din clasificările 
făcute de autori de specialitate rezultă că sunt 3 cazuri de accesiune 
mobiliară:  adjoncțiunea,  specificațiunea şi  confuziunea sau 
amestecul.cclxxvi 

Reglementarea în texte numeroase a celor trei forme de 
accesiune mobiliară se datorează influenţei tradiției din dreptul roman, 
preluată de Codul civil francezccelxxvii, chiar și de Codul civil 
austriaccelxxviii însă în zilele noastre ele nu prezintă un interes 
practic deosebit, deoarece proprietarul lucrului principal are la 
îndemână invocarea art.1909 C.civ. 

În toate cele trei forme sunt valabile următoarele reguli 
generale: 

În primul rând, dacă obiectele care se unesc aparţin aceluiași 
proprietar, se înțelege de la sine că tot el devine proprietarul lucrului 
nou cret prin această unire. De altfel, considerăm că nici nu este vorba 
de o accesiune cu semnificaţie juridică. 

În al doilea rând, dacă cele două (sau mai multe) lucruri aparțin 
la proprietari diferiți, atunci când există o convenție între ei, atât în ce 
priveşte intenţia de încorporare a lucrurilor sau când s-a produs fără 
intenţie, dar au convenit asupra atribuirii lucrului nou, învoiala dintre 
ei trebuie respectată. Dispoziţiile art.504 - 516 C.civ nu sunt 
imperative, prin acordul lor părțile implicate pot face derogare şi 
conveni altfel, ceea ce înlătură aceste texte de la aplicare. 

În al treilea rând, chiar dacă lucrurile se reunesc în același tot cu 
o întrebuințare unică şi nouă, diferită de a lucrurilor care s-au 
încorporat, însă ele pot fi despărțite la starea inițială fără a produce 
prejudicii, fiecare proprietar își rezervă dreptul de a cere desprinderea 
lucrului său. Și aici părțile pot acţiona într-un fel sau altul făcându-se 
abstracție de texte legale arătate. 

În al patrulea rând, textele legale care reglementează accesiunea 
mobiliară nu sunt aplicabile față de cel ce dobândește fructele ca 
posesor de bună-credinţă chiar dacă fructele sunt produse de un bun 
rezultat în urma accesiunii pentru că, după cum vom constata, acesta 
este un alt mod de dobândire al proprietăţii (art.485 C.civ.). 

Din dispoziţiile codului privitoare la accesiunea mobiliară se 
desprinde principiul că proprietatea întregului aparține proprietarului 


lucrului principal: accesorium sequitur principale. El are obligaţia de a 
despăgubi pe proprietarul acelui accesoriu. 

a) Adjoncţiunea este definită de art.504 din C.civ. ca unirea a 
doua lucruri mobile care, cu toate că formează prin această unire un 
singur tot, pot fi despărțite aşa cum au fost iniţial, fără a-și pierde 
individualitatea. Deşi bunurile se încorporează unul în celălalt, ele 
rămân deosebite şi pot fi recunoscute fără mare dificultate. Art.505 
C.civ. arată că se consideră ca principal acela pentru care uzul, 
ornamentul sau completarea au servit încorporarea celuilalt lucru. 
Dacă lucrul încorporat are un preț superior celui principal, 
proprietarul său poate revendica lucrul său. Adică să ceară despărțirea 
şi restituirea, chiar dacă se produce o degradare (art.506 C.civ.). 

Dacă după criteriul art.505 C.civ., niciunul din obiecte nu poate 
fi considerat ca principal, atunci va fi considerat ca atare cel care are o 
valoare mai mare, iar dacă lucrurile sunt de valoare egală, se va 
considera ca principal acela care are un volum mai mare (art.507). În 
situația că niciunul dintre criteriile arătate nu poate determina care 
din lucruri este principal şi care accesoriu, se va aplica art.511, adică 
lucrul comun al ambilor proprietari, în caz când despărțirea a devenit 
cu neputinţă sau dezavantajoasă pentru oricare dintre ei. Astfel, devin 
coproprietari în cote egale ideale şi soluționarea atribuirii se va face 
prin acțiunea de ieşire din indiviziune conform art.728 C.civ,, 
atribuindu-se unuia dintre copărtași cu obligarea lui la plata în 
echivalent bănesc pentru partea cuvenită celuilalt şi care să reprezinte 
preţul bunului pe care l-a pierdut prin această unire. În situaţia când 
din această unire rezultă o valoare mai ridicată, practic fiind vorba de 
un bun nou, în calitate de coproprietari li se cuvin valori egale, ce se 
pot stabili recurgând la serviciile unui expert. 

b)  Specificaţiunea constă în prelucrarea unui bun şi 
transformarea lui în așa fel încât se făurește un obiect cu totul nou. De 
exemplu, dintr-o stofă se confecționează un costum, din material 
lemnos se face mobilier etc. (art.508 - 510 C.civ.). Munca se face de 
către o persoană care făureşte bunul nou, folosind materialul sau un 
lucru aparținând altuia. Aici se uneşte un lucru material cu munca, 
realizându-se un bun de o valoare nouă. Art.508 C.civ prevede că 
obiectul realizat va aparţine proprietarului materialului întrebuințat, 
dacă valoarea acestuia va fi superioară manoperei, iar în caz contrar 
proprietatea va aparţine celui care a prestat manopera. Ei se vor 


despăgubi reciproc până la concurenţa valorii lucrului întrebuințat, 
respectiv manoperei. 

c) Amestecul sau confuziunea, reglementat de art.511 - 516 C.civ. 
are loc atunci când mai multe lucruri mișcătoare ce aparţin de 
proprietari diferiţi s-au unit în aşa fel încât nu se mai pot recunoaște. 
De exemplu, două metale au fost topite împreună și a rezultat un nou 
aliaj, amestecul a două lichide. Lucrul principal poate fi considerat 
după orice criterii, proprietarul său devine, prin accesiune, proprietar 
al noului bun, cu obligația de a-l despăgubi pe celălalt. Când nu sunt 
elemente de determinare pentru a fi stabilit care dintre lucruri este 
principal (mai de valoare), ceea ce s-a obținut prin amestec va aparține 
în coproprietate pe cote-părţi egale. Încetarea coproprietăţii se face 
după regulile dreptului comun, în materie de şiștare a indiviziunii pe 
care deja le-am enunțat. Prin hotărâre de partaj judiciar sau prin partaj 
voluntar bunul rezultat din amestec se atribuie unuia sau la mai mulţi 
copărtași, cu obligarea la plata echivalentului celorlalte cote, sau nimic 
nu-i oprește să rămână în coproprietate, potrivit art.729 C.civ. 

Secțiunea VI. 

Uzucapiunea - ca mod de dobândire a dreptului de proprietate 

1. Uzucapiunea sau prescripția achizitivă. Noţiune 

Uzucapiunea sau prescripţia achizitivă este un mod de 
dobândire a proprietăţii și a altor drepturi reale, caracterizată prin 
posesiunea lucrului în timpul fixat de lege. Este prevăzută de art.645 
din Codul civil ca unul din modurile originare de dobândire, iar în 
art.1847 din același cod se dispune că prescripţia achizitivă are acelaşi 
caracter. 

Denumirea de „uzucapiune” şi dobândirea pe această cale a 
dreptului de proprietate a fost cunoscută de dreptul roman, ea și-a 
găsit consacrarea în vechiul drept românesc, fiind pe larg tratată de 
pildă în Codul Caragea în Țara Românească și Codul Calimah în 
Moldova. În legislația noastră termenul de „uzucapiune” nu a fost 
regăsit, el fiind consacrat de practica judiciară. În Codul civil de la 1864 
este reglementată în cartea III, titlul XX, dispoziţii care se completează 
cu cele ale Decr.167/1958 privind prescripția extinctivă, prevederile 
Decr. 

— Lege 115/1938 pentru unificarea dispoziţiilor de carte 
funciară, acolo unde mai este în vigoare acest mijloc de publicitate 
imobiliară. 


În prezent, art.28 din Legea cadastrului şi publicității imobiliare 
nr. 7/1996, consacră termenul de „uzucapiune” referitor la 
opozabilitatea dreptului de proprietate față de terți, când provine şi 
din uzucapiune (printre alte enumerări). 

Dacă posesiunea unui imobil se prelungește o anumită durată și 
sunt realizate anumite condiţii prescrise de lege acest fapt nu poate 
rămâne fără consecințe juridice, cea mai importantă consecinţă fiind 
nașterea dreptului de proprietate asupra imobilului în favoarea 
persoanei care a avut posesia utilă a acestuia. Posesia prelungită în 
timp este considerată de lege un izvor al proprietăţii. 

În doctrină şi jurisprudență prescripția achizitivă sau 
posesiunea este definită ca un mijloc de a dobândi proprietatea unui 
lucru, prin posesiunea acelui lucru în tot timpul și în condiţiile fixate de 
lege.cclxxix Starea de fapt se transformă în stare de drept, care este 
efectul principal al posesiei. 

Din definiţie rezultă că uzucapiunea nu este posibilă dacă bunul 
a fost obținut în temeiul unui act translativ de proprietate, cum ar fi de 
exexemplu un contract de donaţie. Existența unui act translativ de 
proprietate dă dreptul titularului la acțiunea în realizarea dreptului, 
iar nu la cea în constatare, cum se procedează în cadrul uzucapiunii. 
Ori, potrivit art.111 din C.pr. civ. acțiunea în constatare nu este 
admisibilă dacă partea are deschisă calea în realizarea dreptului, care 
are la bază un titlu de dobândire, după cum s-a reținut și în practica 
judiciară. cclxxx Așadar, uzucapiunea dă naştere dreptului de 
proprietate, ori altui drept real, asupra unui bun imobil prin posedarea 
lui de către una sau mai multe persoane în condiţiile și termenele 
prevăzute de lege. Posesia trebuie să fie neîntreruptă. Ea se aplică 
numai drepturilor reale.cclxxxi 

2. Justificare și domeniu de aplicare 

În sistemul Codului civil român, uzucapiunea are un rol deosebit 
de important, ea constituind singura dovadă absolută a dreptului de 
proprietate. Ea simplifică posibilitatea dovedirii, cel ce o invocă având 
sarcina de a face dovada posesiei în condiţiile legale. 

Uzucapiunea este o dovadă certă a dreptului de proprietate şi 
constituie unul din efectele cele mai importante ale posesiei utile. 
Această posesie este o stăpânire de fapt a unui lucru și apare din 
punctul de vedere al posesorului ca o manifestare exterioară a unui 
drept real. Justificarea uzucapiunii constă în aceea că de cele mai multe 


ori posesia corespunde dreptului de proprietate. cclxxxii Dovada 
dreptului de proprietate este o sarcină dificilă, de aceea uzucapiunea 
ca mod originar de dobândire înlătură inconvenientele probei 
dreptului de proprietate. 

În al doilea rând, sunt situaţii juridice neclarificate, prin 
convertirea posesorului util în proprietar se transformă o aparență 
îndelungată într-un drept de proprietate cert şi indiscutabil. 

În al treilea rând, proprietarul neglijent, care a lăsat timp 
îndelungat posesia unei alte persoane, nu poate rămâne fără nicio 
consecință pe plan sancționator. Dacă el a permis altei persoane să 
aibă posesia bunului fără nicio împotrivire, acesta s-a comportat public 
ca un proprietar, legea nu poate lăsa această stare de lucruri fără 
consecinţe juridice. 

Referitor la domeniul de aplicare al uzucapiunii, acesta se 
mărgineşte la bunuri imobile și care se află în circuit civil. Se află în 
circuit civil imobilele proprietate privată, fără deosebire de titularul 
dreptului de proprietate care poate să fie: o persoană fizică, persoană 
juridică de drept privat, statul, regie autonomă etc. Per a contrario nu 
pot fi uzucapate imobilele aparținătoare domeniului public, care sunt 
inalienabile (art.135, al.5 din Constituţie). În aceeaşi măsură aceste 
imobile sunt imprescriptibile, după cum expres se referă la terenuri 
art.5 din Legea nr. 18/1991, art.74 din Legea nr. 69/1991. 

În sistemul reglementării anterioare nu puteau fi uzucapate 
imobilele din proprietatea statului sau cooperatistă de către persoane 
fizice.cclxxxiii Era inadmisibilă acțiunea pentru dobândirea dreptului 
de proprietate asupra unui imobil, proprietate de stat, prin uzucapiune. 
Acest drept de proprietate al statului a fost considerat întreaga 
perioadă de atunci ca fiind inalienabil, insesizabil şi imprescriptibil şi 
deci nu se putea pierde prin trecerea timpului.celxxxiv În schimb, 
statul, dacă poseda în condiţiile dreptului comun, putea să 
dobândească dreptul de proprietate prin uzucapiune, atât împotriva 
proprietăţii individuale cât și a celei cooperatiste, dreptul său de 
proprietate era considerat de esenţă superioară. 

Am adus în discuție acest aspect, pentru a se şti dacă în 
condițiile actuale, ca urmare a abrogării Constituţiei de la 1965 şi a 
celorlalte acte normative se poate uzucapa imobilul proprietate de stat 
sau cooperatistă, care a fost posedat sub imperiul acestor reglementări, 
prin adăugare la durata de timp de după abrogarea lor. Considerăm că 


aceste acte normative, chiar abrogate, pentru perioada cât au fost în 
vigoare și-au produs efectele și noile reglementări, neavând caracter 
retroactiv, uzucapiunea curge numai de la data și în contextul noilor 
reglementări legale. Asupra bunurilor din domeniul privat al statului, a 
celor aflate în proprietate cooperatistă sau altor persoane juridice sunt 
aplicabile regulile dobândirii dreptului de proprietate prin uzucapiune 
de la intrarea în vigoare a Constituţiei din 1991 şi a altor acte 
normative care cârmuiesc regimul juridic al acestor bunuri. 

Uzucapiunea nu își găsește aplicare în privința bunurilor mobile. 
Ea se circumscrie numai la imobile, pentru că presupune o posesiune 
prelungită iar nu una „instantanee”. La analiza art.1909 din C.civ. am 
arătat pe larg cum funcționează dobândirea la mobile. Cu toate acestea, 
s-a exprimat de către jurisprudență opinia rămasă minoritară a 
dobândirii prin uzucapiune la mobile, care, desigur nu poate fi 
împărtăşită. 

Ca o reglementare generică a categoriilor de imobile care nu se 
pot prescrie, face referire expresă art.1844 din C.civ. Acest text 
prevede că nu se prescrie domeniul lucrurilor, care prin natura lor sau 
o declaraţie a legii nu pot fi obiect ai dreptului de proprietate privată, 
ci sunt scoase din comerţ. Rezultă din text că în cod nu sunt enumerate 
bunurile ce nu pot fi dobândite prin uzucapiune, ci se face referire la 
criteriile după care anumite bunuri sunt declarate imprescriptibile, 
adică scoase din circuit civil şi ca atare nesusceptibile de a fi dobândite 
prin uzucapiune. 

Atât din interpretarea art.135 (5) din Constituţie, art.5 din 
Legea nr. 18/1991, art.74 din Legea nr. 69/1991, cât și art.1844 din 
C.civ. rezultă că pot fi dobândite prin uzucapiune acele imobile aflate în 
circuit civil și sunt în proprietatea privată, fără a se mai face vreo 
diferențiere legată de titular, care poate fi persoană fizică, o regie 
autonomă, societate comercială indiferent de structura capitalului, 
statul etc. 

În ce priveşte persoanele îndreptăţite să invoce beneficiul 
uzucapiunii sunt excluși străinii sau apatrizii, care nu pot dobândi 
terenuri și în consecință nu pot nici uzucapa, astfel după cum prevede 
art.42 (2) teza II din Constituţie. La fel art.47 din Legea fondului 
funciar nr. 18/1991, prevede că persoanele fizice care nu au cetățenia 
româna și domiciliul în România, precum și persoanele juridice care 
nu au naționalitatea română şi sediul în România nu pot dobândi 


terenuri în proprietate. Posesia exercitată de această categorie de 
persoane, oricât ar dura, nu este „utilă” pentru a produce efectele 
juridice ale uzucapiunii. 

Uzucapiunea este un mod originar de dobândire a proprietăţii şi 
constituie singura dovadă absolută a dreptului de proprietate. Am 
arătat care sunt justificările ei, rezumate în: a) în imensa majoritate a 
cazurilor posesia corespunde dreptului de proprietate a cărui dovadă, 
în unele situaţii, este greu de făcut; b) certitudinea situaţiilor şi a 
raporturilor juridice face absolut necesar să se recunoască efecte 
juridice unor aparențe îndelungate de proprietate; și, în fine, c) 
uzucapiunea apare ca o sancțiune împotriva proprietarului care a fost 
delăsător și lipsit de diligentă.cclxxxv 

În timpul posesiei există o aparență de proprietate. La 
împlinirea termenului se poate vorbi de o consolidare a dreptului de 
proprietate, atunci proprietarul inițial nu are nicio șansă în faţa celui 
care invocă uzucapiunea. 

Uzucapiunea este justificată şi prin aceea că odată cu trecerea 
timpului, de cele mai multe ori dovada dreptului de proprietate devine 
dificilă, prin pierderea, distrugerea, deteriorarea actelor sau acel titlu 
devine discutabil. În aceste condiţii, posesia îndelungată consolidează 
dreptul de proprietate, iar cel care se pretinde în aceste condiţii 
proprietar, va fi ţinut să facă dovada posesiei în termenul și în 
condiţiile legii. Acolo unde proprietarul nu mai manifestă niciun 
interes pentru bun o perioadă îndelungată, se poate presupune că a 
achiesat la un drept eventual al posesorului, atunci nici legea nu mai 
trebuie să îi acorde protecție. Demonstrația este făcută de la sine când 
o stare de fapt s-a prelungit timp îndelungat, ar fi nechibzuit să se 
tulbure ordinea stabilită firesc a lucrurilor. Chiar ordinea socială este 
interesată într-o mare măsură la clarificarea unor situaţii în sensul în 
care ele s-au statornicit prin trecerea timpului. Justificarea și 
modalitatea instituției uzucapiunii au preocupat pe clasicii dreptului 
civil francez, chiar fiindu-i lăudate efectele sale utile până la a o 
considera patroana geniului juridic uman. Uzucapiunea dă o trăsătură 
calitativă posesiei prin aceea că o transformă în proprietate, adică 
starea de fapt dobândeşte consacrare în drept. 

Susțin autorii citați că proprietarul neglijent este necesar să 
sufere cândva consecințele acestei neglijențe, iar pe de altă parte 
funcționează cu tărie prezumția că, mergând înapoi în timp, celui ce 


posedă i-a fost transmis dreptul de către proprietar. 

Am arătat că nu pot fi dobândite prin uzucapiune lucrurile ce 
aparțin domeniului public, care este o situaţie de inalienabilitate legală. 
Tot astfel poate ca inalienabilitatea să fie naturală. Sunt inalienabile 
prin natura lor lucrurile așa-numite res communes cum sunt: lumina, 
aerul, apa mării, apa de ploaie aflată în cădere liberă, razele soarelui 
etc. 

3. Condiţionarea esenţială a uzucapiunii de faptul posesiei 

Conceptul de posesiune a stat în preocuparea doctrinei juridice 
din cele mai vechi timpuri. În secolul trecut apar două mari curente: 
doctrina lui K. Savignycclxxxvi după care posesiunea era legată 
într-un cerc restrâns, fără a fi o instituţie, având postulatul „animus et 
corpus, animus domini, animus rem sibi habendi, animus possidentis”. Al 
doilea curent, reprezentat de doctrina lui R. lheringcclxxxvii, care se 
abate de la acest postulat, gravitând spre o nouă definiţie legată de 
scopul economic, folosința după destinaţie a obiectului, posesiunea 
fiind manifestarea exterioară a voinţei unei persoane „prin care 
această persoană aduce în nex cu sine un obiect în relațiunile sale 
totale sau parţiale, prin care acel obiect se prezintă, că de fapt ei îi 
aparține”. Relaţia dintre persoană și obiect înființează posesiunea, prin 
stăpânirea acestuia. 

Posesiunea este un concept caracteristic pentru instituţia 
uzucapiunii. Ea corespunde ideii de stăpânire faptică și ilustrează 
într-o manieră elocventă că nu există o ruptură între spaţiul juridic şi 
cel nejuridic. Elementele de fapt care se circumscriu în criteriile pe 
care le impune legea duc la legitimare pe planul dreptului, pentru a 
consfinți realitatea cu care ordinea juridică trebuie să fie într-o 
simetrie rațională. 

Posesiunea, prin faptul că se exercită efectiv, se încadrează 
într-un raport exteriorizat între titular și bunul asupra căruia se 
exercită și prin efectele sale este un mijloc de publicitate. Avertizează 
pe cei interesaţi de caracterul deschis şi public al transferului de 
proprietate şi care deseori se confundă cu dreptul însuşi. Importanța 
ei pentru uzucapiune este covârșitoare. S-a mers până acolo încât a 
fost considerată pe plan probatoriu fundamentul prezumțţiei dreptului 
de proprietate, necesar pentru constituirea dreptului real, având în 
unele situații şi funcția de publicitate prin înscrierea în registrele de 
publicitate imobiliară. Este dat ca exemplu efectul creator al posesiunii 


în regimul de carte funciară, iar în regimul de publicitate prin registrul 
de transcripţiuni-inscripțiuni posesia constituie singurul mijloc 
absolut de dovadă a dreptului real.celxxxviii 

Am constatat din definirea uzucapiunii că ea se fondează pe 
posesia îndelungată a imobilului aflat în circuit civil. Această posesie 
trebuie să fie aptă de a duce la uzucapiune în favoarea celui care 
posedă, posesia întemeindu-se pe dispoziţiile art.1864 C.civ. Pentru a 
avea efectul urmărit, adică să ducă la dobândirea dreptului de 
proprietate, art.1847 C.civ. prevede următoarele condiţii pe care să le 
îndeplinească: să fie continuă, neîntreruptă, netulburată, publică și sub 
nume de proprietar. Acestea sunt calitățile posesiei care o face utilă să 
ducă la dobândirea proprietății. 

Iniţial, deși persoana se află în stăpânirea bunului, ea are deci 
calitatea de posesor, dar se comportă ca un adevărat proprietar. Unul 
dintre efectele juridice la care duce posesia unui bun, când cel care 
posedă se comportă față de el ca un proprietar, este uzucapiunea sau 
prescripţia achizitivă. Deci, condiția esențială a uzucapiunii este 
posesia exercitată în anumite condiţii. Ea trebuie să fie utilă, care este 
opusul viciului, adică, posesia să fie neviciată. 

Contrariul acestei calități a posesiei de a fi utilă, sunt viciile sale: 
discontinuitatea, adică exercitarea cu intermitențe anormale (art.1858 
C.civ.); violența sau tulburarea, atunci când este fondată sau 
conservată prin acte de violență în contra sau din partea 
proprietarului (art.1851 C.civ.); clandestinitatea, adică se exercită în 
aşa fel încât să nu fie cunoscută de cel în drept (art.1852 C.civ.); 
precaritatea, adică este înfăptuită în numele titularului sau având o 
calitate derivată dintr-un act juridic încheiat cu acest titular ai 
dreptului de proprietate, locator, chiriaş, depozitar, mandatar, 
copărtaş etc. ceea ce face ca precaritatea să echivaleze cu lipsa însăşi a 
posesiei (art.1853 C.civ.).cclxxxix Precaritatea este mai mult decât un 
viciu, este absolută, putând fi exercitată de orice persoană interesată. 
Ea constă în lipsa a însuși elementului constitutiv al posesiei juridice. 
Posesia precară poate fi intervertită în condiţiile art.1858 C.civ., care o 
transformă în utilă şi în consecință aptă să ducă la dobândirea 
dreptului de proprietate prin uzucapiune. Simplii detentori precari nu 
pot uzucapa, ei dețin lucrul în baza unui titlu netranslativ, care-i obligă 
la restituire către proprietar. Aceasta îi împiedică să aibă animus 
domini, cu intenţia de a se comporta ca proprietar. Când obligația de 


restituire se stinge şi posesia își continuă cursul, începe o posesie utilă 
care a înlăturat obstacolul iniţial în fața lui animo domini, sau dacă se 
interverteşte titlul transformând detenţiunea în posesie utilă. În acest 
caz el poate uzucapa. Precaritatea apare ca un viciu perpetuu pentru că 
un detentor, cât timp își păstrează caracterele detenției iniţiale, nu 
poate uzucapa prin nicio curgere de timp. Este regula impusă categoric 
de art.2236 C.civ. francez, căruia îi corespunde art.1853 din Codul 
nostru, care este mai puțin categoric, dar ducând la aceeași concluzie 
după cum reiese și din art.1857 care spune că detentorul nu poate să 
schimbe el însuşi calitatea posesiunii sale. 

Viciul care rezultă din precaritate nu se prezumă, cealaltă parte, 
alta decât posesorul, trebuie să facă dovada că posesiunea este precară. 
Această dovadă rezultă din existența unui titlu care să ducă la 
concluzia că posesorul exercită cu precaritate. În caz de îndoială legea 
presupune că posesorul posedă pentru sine, însă nimic nu împiedică a 
se dovedi contrariul. 

Nu ne propunem aici să facem o analiză în detaliu a calităților și 
viciilor posesiei, fiind amplu dezbătută în literatura de 
specialitate.ccxc Ne rezumăm să semnalăm importanța primordială a 
acesteia pentru uzucapiune, de altfel, ea este condiționată de posesie 
care, la rândul ei, cum s-a văzut, trebuie să îndeplinească unele cerințe 
aflate în strânsă legătură cu înțelegerea și semnificația acestui mod de 
dobândire. Le arătăm succint și pe rând. 

Continuitatea posesiei este o condiţie impusă de art.1847 C.civil. 
Ea constă în starea de fapt realizată prin succesiunea, dacă nu 
permanentă, cel puţin regulată, şi în strânsă legătură cu natura bunului, 
a actelor de deținere materială. Din rațiuni impuse de desfășurarea 
normală a activităților umane în societatea organizată legea nu poate 
şi nici nu cere întrebuințarea constantă a lucrului, pentru că o astfel de 
întrebuințare este imposibilă şi pretinderea ei apare absurdă. Deci 
trebuie să se ţină seama de natura posesiunii la care bunul este 
susceptibi și de toate împrejurările concrete ale cauzei. Pe de altă 
parte, continuitatea posesiunii se prezumă fără ca prin aceasta să se 
împiedice proba contrară (art.1850 C.civil). 

Posesiunea unui imobil odată dobândită prin acte materiale 
suficiente să intre în conţinutul de continuitate, se conservă prin 
simpla intenţie a posesorului, atâta timp cât ea nu a fost abandonată în 
mod voluntar sau dacă nu a fost distrusă printr-o altă posesie efectivă. 


Aceasta este teza cea mai realistă şi constituie o prezumție de 
continuitate care se deduce, după cum am reținut, din art.1850 C.civil. 

Intenția de posedare, solo animo, care apare în momente de 
intermitenţă, nu este suficientă pentru ca posesia să fie continuă decât 
dacă este exercitată în toate ocaziile și în toate momentele în raport cu 
natura lucrului posedat, fără intervale anormale și prelungite de timp, 
care pot presupune fie un abandon, fie intercalarea unei alte posesii, 
acestea fiind motive să fie apreciată că este o posesie discontinuă. 

Discontinuitatea este viciul continuității posesiei, el este 
temporar în sensul că dispare imediat ce actele materiale de stăpânire 
sunt reluate în succesiune normală. Discontinuitatea care presupune 
înlăturarea continuității trebuie să fie cu intermitențe anormale. 

O altă condiţie a posesiei, enumerată de art. 1847, cere ca ea să 
fie neîntreruptă. Ea este legată mai mult de noțiunea de uzucapiune, 
fiindcă în context întreruperea nu este un viciu al posesiei, ea 
constituie o întrerupere propriu-zisă a prescripţiei achizitive. Spre 
deosebire de continuitate, care este opera posesorului însuși, 
întreruperea se datorează faptei unui terț, care deseori este 
proprietarul, ea ducând la desființarea posesiei. Caracterul neîntrerupt 
este o condiţie faptică a oricărei posesiuni. 

Acelaşi art.1847 din Cod. civ. prevede că posesia trebuie să fie 
„netulburată”, adică să nu se fundeze pe acte de violență. Textul 
art.1851 C.civil se exprimă că: „Posesia este tulburată când este fundată 
sau conservată prin acte de violenţă în contra sau din partea 
adversarului”. Violenţa, ca viciu al posesiei, contrariul calității de 
„netulburată” poate fi materială sau morală. În jurisprudenţa de după 
anul 1989 s-a apreciat că violența morală constă în imposibilitatea 
impusă de fostul regim comunist de a revendica un bun de către fostul 
proprietar.ccxci 

S-a reținut în soluţiile pronunţate că preluarea imobilelor s-a 
făcut prin obstrucționarea proprietarului prin măsuri de autoritate 
excesivă și este calificat ca un act de violență fizică şi de aceea posesia 
a fost nelegitimă, pentru că ulterior s-a transformat în violență morală, 
menținută până la schimbarea sistemului politic. 

S-a reținut că atât în ce priveşte art.1851 din C.civil, cât și 
prescripţia specială instituită în favoarea statului prin Dec.nr. 
218/1960 şi 712/1966, proprietarul nu a putut acționa din 
impedimente rezultate ale constrângerii morale impuse de sistemul 


juridic al regimului trecut, deși cereri și alte demersuri administrative 
a mai făcut. Statul nu poate invoca dobândirea dreptului de 
proprietate prin uzucapiune, pentru că posesia lui a fost conformă cu 
art.1851, adică a fost fondată pe acte de violență morală.cexcii 

Dacă statul se prevalează de prescripţia achizitivă, nu el are 
sarcina de a dovedi că posesia a întrunit toate calitățile cerute de lege 
spre a fi utilă ad usucapionem, revenind adversarului său (fostul 
proprietar) să dovedească viciile care ar împiedica-o să fie utilă. 
Pretinsul viciu fiind relativ (violența, clandestinitatea, precaritatea) 
numai cel împotriva căruia ea are acest caracter îl va putea invoca 
pentru a o face ineficientă față de el prescripţia (art. 1862 C.civ.). Deci 
posesia trebuie să conțină calitativ elementele sale, înțelegând prin 
aceasta absenţa viciilor. 

Într-o altă speţă, nu a fost acceptată apărarea unei societăți 
comerciale succesoare în drepturi a unei întreprinderi de stat, ca 
urmare a reorganizării conform Legii 15/1990, care a invocat posesia 
de peste 30 de ani, care duce la dobândirea dreptului de proprietate 
prin uzucapiune de lungă durată. Nu a fost îndeplinită condiţia de a 
avea o posesie „netulburată”, deoarece, în cauză, a fost fondată şi apoi 
conservată prin samavolnicie (violență), iniţial fizică și devenită 
ulterior o violență psihică, constând din temerea continuă, resimţită de 
reclamanții deposedaţi pe tot timpul cât a durat posesia statului în 
regimul totalitar. Pentru identitate de rațiune s-a statuat în soluția în 
discuţie, că nu poate fi primită nici susținerea că imobilul ar fi trecut în 
proprietatea statului ca urmare a aplicării Decr.167/1958 şi a Decr.nr. 
712/1966, cu privire la bunurile care se încadrează în art. III din 
Decr.nr. 218/1960. 

Posesiunea de 2 ani prevăzută de acest ultim decret, pentru a 
prescrie dreptul la acțiune, nu se putea fonda pe un act de violenţă, ca 
în speţă, fiindu-i aplicabile și acestei prescripţii regulile dreptului 
comun ale art.1847 din C.civil, referitoare la condiţiile ce trebuie 
îndeplinite pentru a prescrie. Decr.nr. 218/1960 nu a restrâns câmpul 
de aplicare al acestor prevederi, neexistând în cuprinsul său nicio 
dispoziție în sensul arătat. Se constată astfel că recunoașterea 
dreptului de proprietate al reclamanțţilor asupra imobilului revendicat, 
dobândit de ei în 1950 în baza unui contract de vânzare-cumpărare 
autentificat, nedesfiinţat vreodată prin hotărârea primei instanţe este 
legală şi temeinică. 


Caracterul netulburat al posesiei este o condiţie ce nu este 
îndeplinită, atunci când se insuflă temerea expunerii la un rău pe tot 
timpul cât a durat posesia din partea organelor de represiune ale 
statului și până când a acționat în judecată. Jurisprudenţa instanţei 
supreme după 1990 a reținut, o perioadă, că posesia organelor statului 
în condițiile violenței morale face să împiedice prescripția 
achizitivă.cexciii 

Jurisprudenţa actuală s-a preocupat de acest viciu al posesiei şi 
interpretând art.1850 din C.civ. s-a generalizat în practica instanțelor 
că posesia exercitată de stat, prin organele sale, în condiţiile existenţei 
unei violențe morale a făcut ca aceasta să nu fie utilă și să împiedice 
aplicarea prescripţiei achizitive, care să ducă pe această cale la 
dobândirea dreptului de proprietate. Pregnanţa regimului politic care 
inspira teamă și sistemul său de constrângere sunt acceptate ca un 
viciu (violența) care împiedică posesia utilă. 

Astfel, în speţă, proprietarul a fost deposedat în anul 1954, pur 
şi simplu, prin constrângerea fizică şi morală, determinat să 
părăsească imobilul, fără ca acesta să fie naționalizat sau 
expropriat.cexciv Pentru identitate de rațiune, nu s-a acceptat nici 
susținerea că imobilul din litigiu a trecut în proprietatea statului ca 
urmare a aplicării Decr.nr. 218/1960, fiindu-i aplicabile și acestei 
prescripţii speciale prevederile art.1847 din C.civil. Preluarea 
imobilului a fost neîndoielnic nelegitimă, care s-a transformat în 
violență morală, pentru că nu s-a exercitat în baza unui drept conferit 
de lege iar, ulterior, s-a menținut temerea de expunere la un rău pe tot 
timpul cât a durat posesia statului. Aceasta posesie și-a pierdut 
utilitatea și împiedică să opereze prescripția achizitivă, care să ducă pe 
această cale la dobândirea dreptului de proprietate asupra imobilului. 

O altă condiţie este că posesia trebuie să fie publică 
(neclandestină), element care constă în aceea că trebuie să se exercite 
în văzul tuturor și să fie cunoscută ca atare de toţi aceia care voiesc şi 
trebuie să știe și să vadă. 

Clandestinitatea este viciul publicității posesiei și presupune 
exercitarea posesiei pe ascuns față de adevăratul proprietar, astfel 
încât acesta nu o poate cunoaște, conf. art.1582 C.civ. 

În practica judiciară s-a decis că chiriașul este un detentor 
precar, el nu poate dobândi proprietatea bunului închiriat prin 
uzucapiune cât timp exercită stăpânirea ca locator şi nu ca proprietar. 


Faptul că nu s-a plătit chiria nu înseamnă că proprietarul a renunțat și 
nu are nicio relevanță pentru uzucapiune.ccxcv Precaritatea are 
caracter permanent şi creează prezumția că a existat până la capăt. 
Jurisprudenţa nu a fost constantă și s-a pronunţat și în alt sens.cexcvi 
S-a reținut că dacă o persoană a folosit iniţial o cameră în calitate de 
chiriașă în baza unui contract de închiriere, încheiat cu proprietarul 
imobilului, iar de la o anumită dată a folosit-o în mod constant, 
neîntrerupt, timp de peste 30 de ani (în speță între 1959 - 1989), 
plătind și impozitul aferent, ea a dobândit dreptul de proprietate 
asupra acelei camere prin uzucapiune, fiindcă uzucapiunea poate avea 
loc şi asupra unei fracțiuni din imobil. 

De asemenea, actele care se execută asupra lucrului ce aparține 
altuia în calitate de locator nu constituie o posesie sub nume de 
proprietar. Locatorul exercitând posesia în numele altuia, respectiv al 
proprietarului, în calitate de detentor precar nu poate beneficia de 
prevederile din cod privind  uzucapiunea, oricât ar dura 
posesia.ccxcvii 

Tot legat de această materie, în jurisprudenţa fostei instanţe 
supreme, care își păstrează actualitatea, s-a decis că stăpânirea unui 
imobil, dar cu îngăduința proprietarului, nu poate să ducă la 
dobândirea proprietăţii prin uzucapiune. Acea persoană nu este în 
exercițiul unei posesii utile, deoarece posesorul a fost în realitate un 
detentor precar. Aceasta chiar dacă a stăpânit bunul mai mult de 30 de 
ani.ccxcviii Detentorul nu beneficiază de uzucapiune oricât timp ar 
dura posesia sa ca detentor-precar. Detentorul poate schimba, el însuși 
sau prin persoane interpuse, actul de stăpânire materială cu titlu 
precar în posesie, dacă nu există un act juridic care să conducă la 
intervertire. Schimbarea precarității nu poate rezulta decât din acte de 
rezistență prin care detentorul să nege exercitarea dreptului de către 
cel pentru care deține bunul intrând în conflict deschis cu acesta. 
Intervertirea nu va fi posibilă dacă titularul nu a fost cel puţin avizat 
despre schimbarea de atitudine a detentorului. Remediul pentru 
detentor apare în situaţia în care precaritatea se transformă în posesie 
utilă prin unul din modurile admise, adică negarea dreptului titularului 
prin acte cărora legea le atribuie o asemenea consecință. 

În legătură cu conţinutul posesiei de a fi publică, se poate 
întâmpla în practică să se schimbe şi calitatea inițială. Astfel, se poate 
întâmpla ca posesia, care inițial a fost clandestină, să devină ulterior 


publică, sau invers. În ambele ipoteze există o singură soluţie: 
publicitatea este necesar să existe pe toată durata posesiei care este 
invocată în beneficiul uzucapiunii. 

În materie imobiliară situaţia ipotetică şi foarte rară a fost 
exemplificată prin ocuparea treptată și pe neobservate a unei fâșii de 
teren din fondul vecin. Ea a fost rezolvată de doctrină în sensul că 
faptul de a cultiva o fâşie de teren din proprietatea vecinului constituie 
un fapt de posesie publică şi deci de posesie utilă. 

În fine, posesia trebuie să fie fără echivoc. După unii autori 
echivocul nu este un viciu distinct, ci se confundă cu precaritatea, 
deoarece cazurile când se vorbește de o posesiune echivocă sunt 
tocmai acelea în care detentorul posedă totodată pentru sine şi în 
numele altuia. Este dat exemplul uzufructuarului care în raport cu cel 
de-al treilea posedă pentru sine, iar în raport cu proprietarul bunului 
este detentor, precum şi cel al comoștenitorilor asupra bunurilor 
indivize. Deşi există asemănări până aproape la identificare, suntem de 
părere că lipsa de echivoc trebuie privită ca o calitate aparte a posesiei, 
necesară pentru a uzucapa. 

Posesia este echivocă, şi deci viciată, atunci când nu se cunoaște 
dacă este manifestarea unui drept şi are sau nu la bază un titlul. 
Echivocul este un viciu care afectează elementul animus. În 
jurisprudență caracterul de posesie echivocă a fost consacrată de 
instanța supremă, în cadrul moștenirii, atunci când moştenitorii 
dobândesc calitatea de coindivizări. Ei sunt presupuși că stăpânesc 
bunurile unii pentru alții atâta timp cât durează indiviziunea şi nu pot 
să-și fundamenteze unii împotriva altora dobândirea dreptului de 
proprietate prin uzucapiune.cexcix Prin excepție de la această regulă, 
dacă posesia unuia dintre moştenitori a unor bunuri succesorale aflate 
iniţial în indiviziune a intervenit ulterior și demonstrează că a înţeles 
să transforme posesia, inițial comună, într-una exclusivă, este aptă să 
ducă la dobândirea dreptului de proprietate prin uzucapiune.ccc El va 
trebui să demonstreze că s-a produs, în fapt, o intervertire a posesiei. 

Ipoteza dobândirii prin intervertirea posesiei dintr-una 
echivocă într-una neechivocă, în cazul comoştenitorilor, este prevăzută 
în teza finală a art.729 C.civil şi dezbătută în literatura de 
specialitate.ccci Atâta timp cât un moștenitor posedă şi conservă 
această calitate de crede, el stăpâneşte atât pentru sine, cât şi pentru 
ceilalți, având această exprimare posesia are caracter echivoc şi nu-i 


poate fi utilă pentru a dobândi prin prescripţie. El poate poseda pentru 
sine prin intervertirea titlului de comoștenitor, sau poate să exercite o 
nouă posesiune nevicioasă atunci când nu a cunoscut viciul autorului 
său care l-ar descalifica din calitatea de moştenitor asupra acelui 
imobil. Cu alte cuvinte, posesiunea în contra comoștenitorilor sau când 
începe o posesiune viciată a autorului său, are la îndemână numai 
uzucapiunea de 30 de ani. La cea de 10 - 20 de ani presupunea just 
titlu şi buna-credință, ceea ce nu este cazul la starea de indiviziune 
rezultată din moştenire. El nu poate uzucapa decât prin 30 de ani 
pentru că succesiunea nu-i poate folosi just titlu. 

Alta este situația dacă comoștenitorul este un detentor al 
lucrului imobil, de ex. chiriaş sau depozitar, el este, în aceste cazuri, un 
simplu deținător precar obligat la restituire, ca atare va trebui să 
intervertească titlul în condiţiile art.1858 C.civ. pentru a putea 
beneficia de prescripţia achizitivă prevăzută de art.729 Cod civil. Din 
considerentele deciziei citate cccii, rezultă cu claritate care este 
orientarea practicii judiciare atunci când se pune problema 
prescripţiei achizitive între moştenitorii aflați în coproprietate. 

Astfel, pentru a rezuma, succesorii sunt presupuşi a stăpâni 
bunul moştenit unii pentru alții, motiv pentru care posesia lor nu este 
aptă pentru a fundamenta dobândirea dreptului de proprietate prin 
uzucapiune. Cu totul excepţional și obligat să dovedească împotriva 
prezumțţiei de coproprietate, atunci când unul dintre moștenitori 
stăpâneşte cu titlu de proprietar un bun succesoral, în condiţiile unei 
posesii utile, el poate dobândi prin uzucapiune dreptul de proprietate 
asupra acelui bun, numai dacă posesiunea a durat cel puţin 30 de ani. 
Stăpânirea acelui bun se face sub nume de proprietar de către acel 
moştenitor, în condiţiile unei posesii utile el poate dobândi prin 
uzucapiune acel bun. Manifestarea de voință în acest sens să apară 
exteriorizată pentru a se putea înțelege că posesia comună s-a 
transformat în posesie exclusivă prin fapte concrete. Ceilalți 
comoștenitori să fie avertizați de această împrejurare, prin 
exteriorizări de voință neîndoielnice. Acest fel de posesie poate să 
ducă la uzucapiunea de 30 de ani. Ea nu poate sta la baza uzucapiunii 
de 10 până la 20 de ani, pentru că moștenirea nu este o „justă cauză” în 
înțelesul art.1897 C.civil. 

În principiu şi jurisprudența recentă, uzucapiunea nu curge 
între coindivizării a căror stare de indiviziune este rezultată dintr-o 


moştenire. Se prezumă că posesia exercitată de oricare dintre ei este în 
interesul şi în numele tuturor. În speţă, din simpla împrejurare a plăţii 
taxelor locale de către un moștenitor şi din faptul că alți doi locuiesc în 
localități diferite din zone ale ţării, nu-l îndreptățește pe reclamant să 
pretindă că a uzucapat. 

În literatura de specialitate s-a mai reținut că viciul de echivoc 
este relativ şi limitat. Echivocul este relativ în sensul că, în cazul 
indiviziunii, terții nu pot invoca acest viciu asupra actelor unui posesor, 
pentru că el se referă la raporturile dintre coindivizări şi în această 
calitate el poate fi pus în discuţie. Echivocul este limitat pentru că 
atunci când posesia comună este exercitată simultan de mai multe 
persoane este echivocă pentru oricare din persoanele care posedă în 
comun și nu poate profita exclusiv nici uneia dintre ele. Pentru a putea 
prescrie, stăpânirea de către unul dintre copărtași (în speță moștenitor) 
este aptă numai dacă a intervenit o manifestare exterioară a voinţei 
acestuia, care să demonstreze că el a înţeles să o transforme în posesie 
exclusivă. Adică, s-a produs prin acte materiale de stăpânire asupra 
unui bun, o intervertire de fapt a posesiei.ceciii 

Intervertirea legală a precarității are loc în patru moduri: a) 
intervertirea care provine din fapta unui terţ (art.1858 pet.1 C.civil); b) 
intervertirea provenind din  contradicția opusă proprietarului 
(art.1858 pet.2 C.civil); c) cea rezultată din textul art.1858 pet.3 C.civil 
care se exprimă că intervertirea are loc „când deținătorul strămută 
posesiunea lucrului, printr-un act cu titlu particular translativ de 
proprietate, la altul, care este de bună-credință”; d) al patrulea mod 
prevăzut de art.1858 pet.4 C.civil „când transmiterea posesiunii din 
partea deţinătorului la altul se face printr-un act cu titlu universal, dacă 
acest succesor universal este de bună-credinţă”. 

Am analizat condiţiile posesiei care, însumate, dau acesteia 
caracterul de a fi utilă pentru a dobândi dreptul de proprietate prin 
uzucapiune. Exercitarea acesteia în condiţiile care trebuie să o 
îndeplinească pentru a fi utilă a fost conturată în practica judiciara. 

Ca stare de fapt constă în stăpânirea bunului de către o 
persoană ce se pretinde a fi titularul unui drept real asupra acelui bun, 
ea putând fi exercitată şi de o altă persoană, în numele acestuia. 

Când posesia este conformă cu starea de drept ea este legitimă, 
în caz contrar fiind nelegitimă. În ambele cazuri pentru a fi utilă în 
vederea producerii efectelor urmărite ea trebuie să fie continuă, 


neîntreruptă, netulburată și sub nume de proprietar. 

4. Felurile uzucapiunii 

În sistemul nostru legislativ sunt cunoscute şi acceptate două 
feluri de dobândire a dreptului de proprietate prin uzucapiune: a) 
uzucapiunea în sistemul Codului civil și b) uzucapiunea în sistemul 
cărților funciare. Până la unificarea generală prin sistemul de 
publicitate şi de evidență tehnică pe întreg teritoriul ţării în 
conformitate cu Legea nr. 7/1996, privind cadastrul și publicitatea 
imobiliară, care va dura în timp, această distincție își păstrează 
valabilitatea. 

Din punct de vedere procedural, uzucapiunea poate fi 
valorificată atât prin acțiunea principală, cât şi pe cale de excepţie în 
procesul de revendicare intentat de cel ce se pretinde proprietar. În 
jurisprudenţă a fost reținut în mod constant acest aspect. Într-o speță 
recentăccciv, care conturează această idee, s-a reținut că atât la 
instanţa de fond, cât şi la cea de apel pârâţii au susținut, constant, că au 
folosit terenul din litigiu 30 de ani, instanțele aveau obligaţia de a 
verifica atare afirmaţie, de vreme ce prescripţia achizitivă poate fi 
invocată chiar şi pe cale de excepție. 

Într-o altă cauză, partea a formulat recursul pus la îndemână 
prin dispoziţia tranzitorie a art. V al.6 din Legea nr. 59/1993. La 
judecarea lui s-a constatat că nu au fost verificate în suficientă măsură 
susținerile pârâtelor care folosesc un imobil construit de peste 30 de 
ani, unde au făcut și lucrări de investiţii. Fiind o excepţie, ca urmare a 
admiterii ei, s-a dispus rejudecarea cauzei, printre alte chestiuni s-a 
îndrumat în rejudecare să fie verificate dacă sunt îndeplinite condiţiile 
uzucapiunii.cccv 

4.1. Uzucapiunea cunoscută în sistemul Codului civil 

Uzucapiunea cunoscută în sistemul Codului civil este aplicabilă 
în acele părți ale teritoriului țării în care publicitatea imobiliară este 
realizată prin registrul de transcripțiuni și inscripțiuni. Ea este de două 
feluri: uzucapiunea de 30 de ani și uzucapiunea de 10 până la 20 de 
ani. 

4.2. Uzucapiunea de 30 de ani este reglementată de art.1890 din 
C.civ. 

În sistemul Codului civil constatăm că o posesiune îndelungată 
şi neviciată poate duce la dobândirea dreptului de proprietate, ca mod 
originar de dobândire. Punându-se condiția prevăzuta de art.1847 


C.civ. s-a ajuns la concluzia că şi posesorul de rea-credință poate 
exercita o posesie utilă timp de 30 de ani şi, ca atare, poate dobândi 
dreptul de proprietate prin prescripţia achizitivă de lungă durată.cccvi 
Are importanţă faptul dacă posesorul este de rea-credinţă și nu are la 
bază un just titlu, pentru că prin aceasta uzucapiunea de 30 de ani se 
distinge de uzucapiunea de 10 până la 20 de ani şi, în definitiv, îi 
urmează acesteia din urmă. Vom vedea că acolo unde posesorul nu 
poate invoca o uzucapiune de 10 până la 20 de ani, din cauză că nu are 
un titlu sau nu este de bună-credinţă, el poate însă dobândi dacă a 
posedat 30 de ani. Un exemplu elocvent este atunci când se pune 
problema dacă existența unui contract de vânzare-cumpărare este sau 
nu un just titlu, discutabil pentru uzucapiunea de 10 până la 20 de ani. 

Jurisprudenţa s-a pronunţat nuanţat într-o speță în care 
reclamantul care a cumpărat teren agricol - cu act sub semnătură 
privată - potrivit art.8, 11 şi 12 din Dec.151/1950, în vigoare la acea 
dată, şi era obligatorie forma autentică sub sancţiunea nulității.cccvii 
Se argumentează în principiu că existența unui act de 
vânzare-cumpărare, ca de altfel a oricărui alt act translativ de 
proprietate, încheiat conform legii exclude posibilitatea dobândirii 
bunului prin uzucapiune, el fiind dobândit în astfel de cazuri prin 
efectul convenției. Cu toate acestea, atunci când din diferite motive 
convenția părților nu este valabilă, adică este ineficientă din punct de 
vedere juridic pentru a transmite dreptul de proprietate pe această 
cale, posesorul poate să prescrie împotriva titularului dreptului. 

Tot astfel, în cazul schimbului de proprietate efectuat în 
perioada 1950 - 1974, fără îndeplinirea formelor legale prevăzute de 
Decr.nr. 151/1950, nu a dus la dobândirea proprietăţii pentru 
beneficiarul acelui schimb de terenuri. Punându-se problema curgerii 
termenului de prescripţie achizitivă de 30 de ani, pentru dobândirea 
dreptului de proprietate, instanța este datoare să stabilească dacă 
pasivitatea titularului este sau nu imputabilă proprietarului acelui 
teren, avându-se în vedere prevederile legislației asupra terenurilor 
existente în această perioadă. În aceste cazuri termenul de prescripţie 
de 30 de ani este calculat avându-se în vedere că prescripţia achizitivă 
reîncepe să curgă după abrogarea Legilor nr. 58/1974 şi 59/1974, iar 
perioada anterioară se adaugă la timpul necesar împlinirii acestui 
termen. cccviii În context este analizată îndeplinirea condiţiilor 
posesiei în sensul prevederilor art.1847 C.civil în perioada de 30 de ani 


prev. de art.1890 din același cod. 

Tot în jurisprudenţa pe care am cercetat-o pentru elaborarea 
prezentei lucrări, sunt reținute condiţiile ce sunt impuse de art.1890 
C.civil pentru dobândirea dreptului de proprietate prin uzucapiune, 
prin întrunirea cumulativă a doua asemenea condiţii: a) posesia 
exercitată asupra bunului imobil să fie utilă, adică să reprezinte o 
posesie propriu-zisă şi neviciată; b) posesia să fie exercitată 
neîntrerupt timp de 30 de ani, indiferent dacă posesorul este de bună 
sau de rea credinţă. 

Într-o soluţie de dată recentă s-a reținut că acest lucru fiind 
posibil, exercitarea posesiunii fiind opozabilă şi în timpul cât au fost în 
vigoare Legea nr. 58 şi Legea nr. 59/1974, îl îndreptățește pe 
reclamant deplin şi în mod absolut la constatarea uzucapiunii. În 
sistemul Codului civil român singura dovadă deplină și absolută a 
dreptului de proprietate imobiliară o constituie dobândirea lui prin 
uzucapiune. În alte condiţii, existența unui act autentic de 
vânzare-cumpărare încheiat de părți cu privire la imobilul din discuţie, 
a cărui posesie nu a fost exercitată niciodată de către cumpărător, este 
lipsită de efectele sale juridice și nu poate fi opusă uzucapientului. 

Am remarcat această soluție a unei Curți de Apel pentru a releva 
actualitatea acestei uzucapiuni.cecix În acest sens este de reţinut că în 
legislația locală aplicabilă în unele zone ale Transilvaniei, acolo unde 
posesiunea a început sub aceste legiuiri (32 de ani după dreptul 
cutumiar maghiar și 30 de ani după art.1460 şi urm. din C.civ. austr.), 
se cere ca posesorul să fi fost de bună-credință pe toată durata 
termenului.cccx 

În sistemul Codului civil român, al art.1890, pentru dobândirea 
dreptului de proprietate prin uzucapiunea de 30 de ani este necesară 
îndeplinirea a doua condiţii: a) posesia să fie utilă, adică o posesie 
propriu-zisă neviciată, astfel cum a fost analizată în punctul anterior; b) 
posesia să fie exercitată neîntrerupt timp de 30 de ani, fără să se facă 
distincție dacă posesorul este de bună sau de rea-credință. Astfel s-a 
reținut şi în practica judiciară a fostului Trib. Supr., prin Dec.nr. 
61/1985, pronunţată în complet format din 7 judecători. 

5.2. Uzucapiunea de 10 până la 20 de ani, se găseşte 
reglementată în art.1895 - 1899 din Civ. Era uzucapiunea 
propriu-zisă din dreptul roman.ccexi Această uzucapiune presupune 
totdeauna un intermediar între titularul primitiv şi adevărat ai 


dreptului şi posesorul intermediar de la care emană titlul translativ, 
care este viciat și al cărui viciu este cunoscut de posesor - astfel cum 
se remarcă în doctrina veche. cccxii Uzucapiunea constituie în 
asemenea caz o consolidare a titlului translativ, o acoperire prin 
buna-credinţă și prin posesiunea utilă şi neviciată exercitate în timpul 
cerut de lege, a viciului de care titlul este afectat. Autorul citat susține 
că este un mod derivat de dobândire a dreptului de proprietate, iar nu 
unul originar unde este încadrată uzucapiunea în sistemul Codului 
civil, pentru că el presupune neapărat un titlu translativ, care este un 
raport juridic personal care determină natura dreptului dobândit. 

Observăm că în acest caz Codul civil tratează deosebit 
posesiunea utilă, condiționând ca ea să fie exercitată cu bună-credință 
(spre deosebire de uzucapiunea de 30 de ani), ea având loc în temeiul 
unui titlu translativ de proprietate care, dacă ar fi valabil, el însuşi ar fi 
suficient să ducă la dobândirea proprietăţii în momentul când actul s-a 
încheiat. Posesorul crede în puterea translativă a actului de 
proprietate, acesta, însă, din deficienţe intrinseci nu are calitatea sau 
puterea de a-i transfera proprietatea, ci numai posesiunea bunului ce 
l-a achiziționat. Posesorului i se acordă tratamentul juridic, care constă 
în aceea că dobândește proprietatea dacă a posedat cu bună-credință 
timp de 10 sau 20 de ani, după cum adevăratul proprietar căruia i se 
opune prescripția achizitivă locuieşte sau nu în același judeţ în care 
bunul este situat. Constatăm că buna-credinţă și justul titlu sunt 
condiții fundamentale pentru uzucapiune și constituie elemente 
independente. 

În situaţia în care adevăratul proprietar a locuit succesiv în raza 
teritorială a mai multor tribunale, termenul de prescripţie se 
calculează potrivit art.1896 C.civ. Astfel, la numărul de ani în care 
proprietarul a locuit în raza teritorială unde se afla imobilul se adaugă 
un număr dublu de ani câtela locuit în raza teritorială a altui tribunal, 
pentru ca să fie 10 ani, dar nu mai mult de 20 de ani. De aceea se şi 
spune ca această uzucapiune este de la 10 până la 20 de ani. 

Un aspect de actualitate este acela de a şti dacă în prezent 
pentru uzucapiunea de 10 până la 20 de ani, acest termen se aplică 
după cum adevăratul proprietar locuieşte în „circumscripția curţii de 
apel" sau în „raza teritorială a tribunalului” unde se află imobilul. În 
redactarea lui inițială codul prevedea la art.1895 ca „dacă adevăratul 
proprietar locuiește în circumscripţia curţii de apel unde se află 


nemișcătorul'. Textul fiind clar, nu s-a pus nicio problemă în doctrină şi 
jurisprudență până la suprimarea triplului grad de jurisdicție. O 
importantă modificare a codului s-a produs în anul 1952 prin Decr.nr. 
132/19. VI.1952, când a fost suprimat apelul și s-au desființat curţile 
de apel, după care au existat ca instanţe tribunalele raionale și 
regionale, după ce în prealabil, prin Legea nr. 18/1948, se adusese o 
primă modificare substanţială. Prin Decr.135/17 febr.1968, art. XIV 
s-au introdus termenii de judecătorie şi cel de tribunal judeţean. Prin 
Legea nr. 59/1993 se reintroduce calea de atac a apelului, se modifică 
competența materială, incluzând în circuitul competenţelor la art.3 și 
pe aceea a curților de apel înființate prin Legea nr. 92/1992, pentru 
organizarea judecătorească. 

Aceste modificări legislative succesive, îndeosebi prin Legea nr. 
59/1993, reprezintă serioase inconveniente prin lipsa totală a unor 
corelări, lipsa de simetrie a unor dispoziţii legale cu legătură între ele. 
Deficienţele sunt atât conceptuale cât și de fond, multe dintre ele fiind 
semnalate în literatura de specialitate pentru că nu corespund 
realităţii. O necorelare evidentă pe care o semnalăm este și înțelesul ce 
trebuie dat textului art.1895 din C.civil. Se aplică prescripția de 10 
până la 20 de ani, ţinând seama dacă proprietarul locuieşte în 
circumscripţia curții de apel sau a tribunalului? În literatura juridică 
actuală se propune diferit: după vechea redactare, adică dacă 
proprietarul locuiește „în circumscripția curţii de apel'cccxiii sau 
dimpotrivă „dacă proprietarul locuiește în raza teritorială a 
tribunalului”. Nu avem cunoştinţă să se fi făcut după anul 1948 o 
republicare a Codului civil, ceea ce considerăm că ar fi fost necesar. Au 
circulat diferite ediţii, care au modificat termenii, de multe ori după 
concepția editorilor. 

Legea nr. 59/1993 nu a făcut nicio referire la art.1895 din C.civil. 
În lipsa unei modificări exprese, care să indice revenirea la redactarea 
inițială, textul în cauză se aplică așa cum este redactat după ediţiile 
sale din anul 1958 şi 1981 de către Ministerul Justiţiei, care ţine seama 
de cele două modificări importante de denumiri din anii 1952 şi 1968. 
Aşa fiind, apreciem şi noi că, după reglementările de astăzi în vigoare, 
condiția este ca adevăratul proprietar să locuiască în raza teritorială a 
tribunalului unde se află imobilul, care este interpretarea corectă a 
art.1895 C.civil. Propunem, de lege ferenda, revenirea la redactarea 
inițială a acestui articol și adăugarea sintagmei: „să domicilieze și să 


locuiască efectiv” pentru a simplifica sensul probaţiunii. Raţiunile care 
impun modificarea constau în faptul că, față de mijloacele rapide și 
moderne de informare, comunicare, deplasare și de evidență care 
există astăzi, fiecare are la îndemână posibilități multiple de a cunoaște 
care este situația proprietaţii sale. 

Despre buna-credinţă în cadrul acestei uzucapiuni arătăm că ea 
trebuie să existe în momentul „câștigării imobilului”, adică acela al 
dobândirii posesiei, şi concomitent cu justul titlu. Uzucapiunea curge 
în favoarea posesorului chiar dacă ulterior buna-credință încetează 
sau titlul său nu mai este valabil. În practica judiciară s-a confirmat 
constant că trăsăturile bunei-credințe apar şi sunt analizate în raport 
de împrejurări și de persoana posesorului, ea este un factor de ordin 
psihologic care ține de posibilităţile de analiză a voinţei interne a 
fiecărui individ. Aceasta este o chestiune de fapt lăsată la aprecierea 
judecătorilor, în toate fazele judecății. cccxiv S-a admis ca 
buna-credinţă fundează uzucapiunea atât în caz de eroare de fapt, cât 
şi de eroare de drept.ccexv 

Considerăm că, în prezent, eroarea de drept nu mai poate fi 
invocată în beneficiul acestei uzucapiuni. În condiţiile actuale 
principiul Nemo censetur ignorare legem îşi găseşte aplicarea mai 
fermă, configuraţia relaţiilor din societate şi mijloacele de informare 
sunt cu totul altele față de timpul când autorii vechi au susținut acest 
punct de vedere. Desigur, eroarea de drept nu poate rămâne fără 
consecințe, ea poate să ducă la uzucapiunea de 30 de ani, unde nu mai 
este necesară buna-credinţă. 

În calificarea bunei-credinţe art.1898 din C.civ. se deosebeşte de 
corespondentul său francez.cccxvi În alin.2, care nu are echivalent în 
art.2269 C.civ.fr., se definește buna-credință ca fiind credința 
posesorului că cel de la care dobândește are toate însușirile cerute de 
lege spre a-i servi la transmiterea proprietăţii. Prin urmare, dacă 
achizitorul avea cunoștință de viciul titlului autorului său, el nu mai 
poate fi considerat de bună-credință. Alineatul al doilea din art.1898 
C.civ. rom. este asemănător cu art.2269 din corespondentul său 
francez. Buna-credință este aprecierea greșită făcută de posesor că 
bunul provine de la adevăratul proprietar. Atunci când posesorul 
cunoaşte nevaliditatea titlului el este de rea-credință.ccexvii Faptul că 
vânzătorul nu avea dreptul să transmită bunuri determinate dintr-o 
succesiune  neîmpărțită nu împiedică prescripția, atunci când 


cumpărătorul este de bună credință, deoarece prescripţia scurtă 
implică tocmai situația că vânzarea se face de adevăratul proprietar, 
conform art.1895 C.civil.ccexviii 

Buna-credință este prezumată și pentru că ţine de forul interior 
al fiecărei persoane; spre deosebire de unele puncte de vedere din 
doctrină cccxix, nu găsim necesar ca posesorul să-și dovedească 
bunele intenţii prin investigații asupra situaţiei reale a bunului. 
Sarcina probei îi revine celui care contestă buna-credință și nu 
posesorului. Stabilirea ei este o chestiune de fapt lăsată la aprecierea 
judecătorului care, în analiza ce o face, porneşte de la prezumția 
bunei-credinţe. 

Justul titlu este o altă condiţie alături de buna credinţă pentru 
dobândirea dreptului de proprietate prin uzucapiunea scurtă. Justul 
titlu trebuie să fie un titlu translativ de proprietate care emană de la o 
altă persoană decât adevăratul proprietar, pentru că dacă provine de 
la adevăratul proprietar nu se mai pune problema uzucapiunii. El este 
denumit „justă cauză” de art.1879 şi 1899 din C.civil, unde şi sunt 
enumerate exemplificativ „vinderea și schimbul etc.”, textul lăsând 
posibilitatea de a fi considerate ca atare și alte titluri translative. 
Făcând această enumerare, care apare criticabilă, ieşind din tiparele de 
redactare riguroasă ale unui act normativ, legiuitorul de atunci a voit 
să sugereze că este vorba doar de titluri translative ce au la bază un 
raport juridic de natură contractuală, adică să fie acel negotium 
intervenit între părti.cccxx 

În jurisprudenţă s-a reținut că textul art.1897 C.civ. cuprinde 
noțiunea de justă cauză, prin care se înţelege justul titlu care este o 
operațiune juridică, un negotium, care are ca scop să transforme 
proprietatea. El nu are această calitate când este lovit de nulitate 
absolută în privința transmiterii proprietăţii, deoarece, potrivit 
art.1897 al.2 C.civ., un titlu nul nu poate servi de bază prescripţiei de 
10 până la 20 de ani. Potrivit aceleiași soluţii, atât buna-credinţă cât şi 
justul titlu trebuie să coexiste. 

Fiind încheiat acest act translativ, de regulă guvernat de 
principiul consensualităţii, se pune problema dacă justul titlu impune 
şi respectarea unor dispoziţii de formă actului juridic şi de publicitate 
impuse de legi succesive. Au fost asemenea dispoziţii succesive impuse 
de forma scrisă şi autentică: art.30 din Legea nr. 58/1974, 
Decr.144/1958, Legea nr. 9/1990, art.46 din Legea nr. 18/1991, 


reglementarea dreptului de preempțiune prin Legea fondului funciar 
şi Legea arendării nr. 16/1994 (art.9). Se pune problema, pentru a fi 
considerat just titlu, dacă actul translativ care a fost încheiat cu 
încălcarea acestor dispoziţii, mai poate fi invocat pentru uzucapiune. 

Suntem de părere că dacă termenul de uzucapiune s-a împlinit, 
condiţia justului titlu este realizată, actul având neajunsul semnalat, se 
poate dobândi dreptul de proprietate prin uzucapiune. Rolul posesiei 
este acela de a o consolida și presupune că înăuntrul termenului cel 
care pretinde un drept trebuie să și-l valorifice, altfel acționează și față 
de el sancţiunea prescripţiei achizitive care-i este favorabilă 
posesorului. Altminteri, am lăsa în continuare raporturile juridice 
neclarificate, evidența cadastrală ar deveni haotică, ceea ce nu 
corespunde intereselor generale ale societății organizate. 

Pe de altă parte, nu ar fi justificată în niciun fel protecția juridică 
pentru proprietarul inițial sau succesorul său pentru neglijența 
dovedită în timpul defipt de lege. În sprijinul acestui punct de vedere 
pot fi folosite ca argumente de text art.10 alin.3 din Legea cadastrului, 
potrivit căruia funcția juridică a cadastrului se realizează pe baza 
actului de proprietate, coroborat cu art.11 pct. e din aceeași lege, unde 
se dispune că identificarea bunurilor imobile se face și pe baza 
posesiei exercitată sub nume de proprietar. Interpretarea este situată 
în concordanţă și cu elementul bunei credinţe, pentru că posesorul 
care se bucură de aceasta prezumție s-a încrezut în promisiunea celui 
care i-a transmis de a-i întocmi un act apt pentru transmiterea 
proprietăţii, de vreme ce i-a transmis în mod valabil posesiunea 
imobilului și nu cu scopul de a poseda în interesul transmițătorului, 
adică i-a transmis o posesie legitimă. În principiu, calitatea de 
neproprietar a celui care transmite și care nu a fost cunoscută 
dobânditorului, constituie astfel un element ce-l caracterizează ca un 
just titlu. Apreciem ca importantă preocuparea că există posibilitatea 
că şi alte elemente pot să existe şi să definească justul titlu.ccexxi 
Împărtăşim întru totul această opinie. 

În primul rând, s-a evocat că titlul anulabil nu poate fi opus 
posesorului decât de cel ce ar fi avut dreptul de a cere anularea 
sa.ccexxii În consecință, un titlu lovit de nulitate absolută nu poate 
constitui un just titlu. Dar susţinem că existenţa titlului lovit de 
nulitate absolută lasă deschisă calea, dacă posesia continuă, să se 
dobândească dreptul prin uzucapiunea de 30 de ani, unde posesia este 


utilă, făcând abstracție de calităţile titlului şi de buna sau 
reaua-credinţă. 

În literatura juridică s-a recunoscut ca în unele cazuri să fie 
posibil ca titlul să emane chiar de la proprietar.ccexxiii Aceasta ar 
răsturna deja o tradiție constantă în doctrina și jurisprudenţa 
noastră.ccexxiv Realităţile vieţii juridice ne obligă a vedea lucrurile şi 
a le analiza și în noua lor lumină. Marea majoritate a autorilor au 
apreciat că este esențial ca justul titlu să provină de la un neproprietar. 
Dacă ar proveni de la adevăratul proprietar, actul juridic respectiv ar fi 
suficient să producă, prin el însuși, efectul dobândirii proprietății, fără 
a mai fi necesară o posesie îndelungată. Constatăm că, într-adevăr, 
aceasta este calea de realizare a dreptului, care ar exclude posibilitatea 
valorificării prin acțiunea în constatare, potrivit art.111 din C.pr. civ. 

În ipoteza aceasta, o uzucapiune pe baza unui titlu ce emană de 
la adevăratul proprietar este de neconceput, așa cum s-a pronunțat 
practica judiciară şi s-au adus argumente solide în doctrină, de altfel, 
nici interesul dobânditorului nu mai este acela de a recurge la acțiunea 
în constatarea uzucapiunii. Bunăoară, au trecut trei ani de la data 
încheierii și i se refuză transcrierea, sau nu mai îndeplineşte condiţiile 
de a fi transcris potrivit unor reglementări legale succesive în materia 
dobândirii imobilelor. Transmiţătorul inițial refuză sau nu poate să-i 
dea un nou act translativ, în ce mod își valorifică dreptul posesorul? Și, 
de asemeni, este de văzut ce se întâmplă cu imobilul, cui aparține 
acesta dacă se admite uzucapiunea. Apreciem că, cu atât mai mult, 
trebuie să existe calitatea de „just titlu” dacă el emană de la adevăratul 
proprietar, iar buna-credinţă a posesorului că a încheiat raport juridic 
cu proprietarul este consolidată şi cu atât mai mult justificată. 

Cu nimic nu ar impieta ordinea de drept, dacă se iese din 
câmpul atrăgător al ficţiunii juridice şi pe reazemul solid al realităţii 
s-ar crea în practica judiciară posibilitatea posesorului de a-și 
valorifica, prin uzucapiunea scurtă, dreptul de proprietate, prin 
considerarea justului titlu și când acesta emană de la adevăratul 
proprietar, dar, care titlu, din pricina unor impedimente, nu îşi poate 
produce direct efectele juridice. Chiar și fără consideraţiile precedente, 
problema justului titlu rămâne în continuare controversată în materia 
uzucapiunii. Vom analiza actele translative de proprietate care pot 
constitui just titlu, semnalate în literatura și practica judiciară. 

Cumpărătorul unei porțiuni de teren, mai mare decât cea care 


era proprietatea vânzătorului, necunoscând acest lucru și fiind deci de 
bună-credinţă, el va dobândi această diferenţă de teren şi contractul de 
vânzare-cumpărare cu neproprietarul constituie just titlu pentru 
uzucapiunea scurtă.cccxxv Ivocarea unei chitanțe sub semnătură 
privată pe baza căreia s-a cumpărat un bun imobil nu poate să ducă la 
constatarea că un atare înscris reprezintă un just titlu, translativ de 
proprietate, ci numai o promisiune de vânzare, care poate fi perfectată 
numai prin încheierea unui act autentic de vânzare-cumpărare sau 
prin pronunţarea unei hotărâri judecătorești care să ţină locul actului 
autentic.cccxxvi 

Într-o altă speță, s-a conchis că certificatul de moştenitor 
eliberat de notar nu poate fi caracterizat ca just titlu, în înțelesul 
art.1897 C.civ., pentru dobândirea dreptului de proprietate prin 
uzucapiune. ccexxvii Certificatul de moştenitor nu face dovada 
dreptului de proprietate, ci numai a calității de moștenitor. Soluţia pe 
care o împărtășim a fost statuată şi în practica C.S.J.ccexxviii 

S-a reținut în practica judiciară că posesiunea, ca să se 
întemeieze pe just titlu, adică pe orice titlu translativ de proprietate, 
pentru a fi valid este necesar să aibă dată certă. Instanțaccexxix a 
respins titlul solicitat de reclamant, consemnat într-un înscris sub 
semnătura privată, cu motivarea că nu întruneşte cerințele unui act 
potrivit naturii sale (art.1182 C.civ.). 

Este justificată obiecția adusă hotărârii instanţei că data certă a 
înscrisului devine, atunci când înscrisul este prezentat oficial unei 
instituții, condiția opozabilităţii privește pe terţii care să nu fie lezaţi 
prin acte fictive. Ori, în speţă, pârâtul nu era un terţ, ci un succesor în 
drepturi al celui de la care emană înscrisul şi care era adevăratul 
proprietar al bunului din litigiu. Respingerea acțiunii este considerată 
justificată pentru că înscrisul nu provine de la altcineva, ci de la 
proprietar.cccxxx Data certă a fost subliniată ca fiind importantă atât 
pentru opozabilitatea față de terți cât şi pentru faptul că termenul 
uzucapiunii începe să curgă de la data certă. 

În practica judiciară s-a pus problema dacă o hotărâre 
judecătorească poate sau nu constitui just titlu. Este necesar a se 
distinge între hotărârile declarative şi cele translative. Este citată de 
literatura juridică, cu caracter de principiu, Dec. nr. 70/13 apr.1979 a 
fostului T.S.cccxxxi, din considerentele căreia rezultă că hotărârile 
judecătorești, prin care are loc o translațiune a dreptului de 


proprietate, având deci caracter constitutiv, pot fi invocate ca just titlu. 
Dimpotrivă, cele declarative, prin care se contată numai un drept 
preexistent, nu pot servi just titlu. 

În acelaşi sens, instanţa supremă a mai precizat că o hotărâre 
prin care instanța nu suplinește consimțământul părţii, ci doar 
interpretează actul de vânzare-cumpărare, nu poate fi considerată ca 
având caracter translativ de proprietate şi deci nu poate fi just 
titlu. cccxxxii Efect translativ de proprietate au acele hotărâri 
judecătoreşti care  suplinesc consimțământul  vânzătorului la 
efectuarea vânzării cum este cazul ordonanţei de adjudecare sau 
acelora care s-au pronunțat în baza art.12 din Decr.144/1958, în 
vremea când acest act normativ a fost în vigoare.ccexxxiii 

De asemenea s-a statuat că hotărârea judecătorească prin care 
s-a dispus trecerea în proprietatea statului a unui imobil - potrivit 
Decr.111/1951 -, constituie just titlu pentru stat în ipoteza că a fost 
pronunțată în contradictoriu cu non dominus. Aici împărtășim rezerva 
că statul nu poate opune o posesie utilă dacă fostul proprietar a fost 
supus violenţei morale, întreținută de temerea că va suferi un rău dacă 
ar fi acționat pentru revendicarea dreptului său. Aceste hotărâri sunt 
considerate de decizia citată că dau eficienţă transmiterii dreptului de 
proprietate în favoarea statului și sunt suficiente prin ele însele - când 
procesul s-a purtat cu adevăratul proprietar şi pot fi invocate ca just 
titlu în sensul art.1895 - 1897 C.civ., iar când procesul s-a purtat cu o 
persoană care din eroare a fost considerată ca proprietar, aşa cum s-a 
arătat, pentru consolidarea actului este necesară și buna-credinţă, 
ambele unite cu o posesie utilă. 

Tot în legătură cu hotărârea judecătorească, atunci când 
îndeplineşte cerințele prevăzute de art.11 al.3 din Legea nr. 7/1996, 
privind cadastrul și publicitatea imobiliară, suntem de părere că poate 
constitui just titlu pentru dobândirea dreptului de proprietate prin 
uzucapiune. 

În literatura de specialitate s-au purtat discuţii referitoare la 
jurisprudența contradictorie dacă un  antecontract de 
vânzare-cumpărare poate fi considerat un just-titlu. Au fost exprimate 
opinii că un antecontract poate fi considerat un just titlu. Menționăm 
soluția unei instanţe care a acceptat uzucapiunea scurtă, având la bază 
un antecontract de vânzare a unei case înstrăinată de constructorul de 
bună-credință pe terenul unui terț. S-a apreciat că este o convenție 


valabilă, care înserează toate elementele necesare transmiterii 
dreptului de proprietate, ca atare constituie just titlu. 

În majoritate, autorii de specialitate susțin că niciodată un 
antecontract nu poate fi considerat just titlu, pentru că prin 
antecontract nu se transmite proprietatea, aptitudine necesară pentru 
just titlu, prin el ia naştere doar obligația personală de „a face” şi nu o 
obligaţie de a de „a da.'ccexxxiv Justul titlu trebuie să fie valabil în 
sine şi să aibă toate calităţile de a fi eficace, cu excepţia situaţiei când 
este privit ca atare atunci când este lovit de o nulitate relativă. Or, 
antecontractul nu are aceste valenţe. Sensul dat de art.1897 alin.1 
C.civ., se referă la calitatea lui de negotium şi nu la aceea de 
instrumentum. 

În privinţa construcţiilor, unde se cere consimțământul valabil 
prin materializarea voinței printr-un act sub semnătură privată, nu 
este necesară instrumentarea în formă autentică și, drept urmare, în 
consens cu soluția amintită mai sus, se pare că un asemenea înscris, 
cunoscut în literatură sub denumirea de „antecontract”, poate fi 
apreciat ca având puterea unui just titlu. 

În ce priveşte terenurile, nu pot fi înstrăinate decât prin act 
autentic, cu luarea în vedere a prevederilor normative: Decr.144/1958 
până la apariţia Legilor nr. 58 şi 59/1974, abrogarea acestora, intrarea 
în vigoare și abrogărea Legii nr. 9/1990, a Legii nr. 18/1991, Legea nr. 
54/1998, ca să le amintim pe cele mai importante. Art. 66 din Legea nr. 
1/1991, republicată, apoi art. 1 din Legea nr. 54/1998, privind regimul 
juridic al circulaţiei terenurilor prevede pentru înstrăinarea acestora 
prin acte juridice între vii forma autentică. În noul cadru legislativ toate 
terenurile proprietate privată sunt în circuit civil, indiferent de 
titularul lor (art.1).cccxxxv Fără nicio îndoială antecontractul, având 
ca obiect teren, nu poate fi invocat ca just titlu. Continuarea posesiei 
poate fi folosită ca utilă pentru uzucapiunea de 30 de ani. 

Tot controversată este și problema dacă succesiunea poate 
constitui just titlu. În doctrina veche s-a reținut că „este neîndoielnic că 
legiuitorul nostru a considerat succesiunea universală, atât cea ab 
intestat cât și cea testamentară ca un just titlu” pentru fundarea 
uzucapiunii. Și jurisprudența acelui timp în mod constant s-a 
pronunţat favorabil.ccexxxvi În cadrul acestei concepţii se remarcă 
faptul că succesiunea nu putea fi opusă ca just titlu decât terţilor 
nemoștenitori, iar nu celorlalți comoştenitori, aspect deplin valabil şi 


în prezent. Cu atât mai mult în cazul sezinarilor puşi de drept în 
posesia moştenirii. 

Considerându-se că efectul propriu al uzucapiunii de 10 până la 
20 de ani este acela de a consolida un titlu de dobândire viciat prin 
aceea că emană de la neproprietar, acesta este acoperit prin posesia 
utilă care a dăinuit în termenul cerut de lege s-a conchis, într-o altă 
opinie, că moştenitorul nu se află într-o situaţie în care să se poată 
aplica uzucapiunea, iar efectele acesteia nu-i pot fi de niciun folos. Un 
asemenea comoştenitor nu are titlu care să emane de la un 
neproprietar. După acest autor, pe de o parte, moștenitorul 
dobândeşte bunurile succesorale care au aparţinut autorului său și nu 
există niciun viciu care să fie acoperit prin posesiune îndelungată, pe 
de altă parte, ea nu funcționează nici față de terți, pentru că 
moștenitorul continuă posesiunea cu caracterele pe care defunctul i-a 
transmis-o odată cu succesiunea.cccxxxvii Și aici el poate uzucapa în 
timp de 30 de ani, pentru că succesiunea nu-i poate servi de just titlu. 

Partajul judiciar sau voluntar este declarativ de drepturi. Prin 
excepție, când vânzarea se face prin licitație publică, ea poate să 
constituie un just titlu, pentru că față de achizitor partajul este 
constitutiv de drepturi. Faţă de acesta operează o transmitere prin act 
juridic. 

Am arătat că actul lovit de nulitate absolută nu poate fi invocat 
ca just titlu. Tot aşa, putem aprecia că nici titlul putativ nu poate avea 
atare calități. Cu atât mai puţin suficient va fi un simplu titlu putativ, 
pentru că nu are o existență reală, chiar dacă posesorul crede în 
aceasta. Titlul putativ dă dreptul să se culeagă fructele. Tranzacția 
dintre părți poate fi invocată ca just titlu pentru uzucapiunea 
scurtă.cccxxxviii Discuţiile se pot ivi, după părerea noastră, atunci 
când tranzacţia este extrajudiciară, întocmită cu scopul de a 
preîntâmpina un proces referitor la un imobil și nu a fost încheiată în 
forma autentică sau nu are altă dată certă pentru vremea când forma 
autentică nu era necesară (în perioada Decr.144/1958 sau ținând 
seama de Decr.151/1952). Dacă tranzacţia extrajudiciară este ulterior 
prezentată în instanță sau încheiată în fața instanţei, ea devine o 
tranzacție judiciară ce se consfințește prin hotărârea de expedient 
pronunțată de instanţă potrivit art.271 - 272 din C.pr. civ., devenind 
astfel înscris autentic. Cerinţele formei autentice sunt necesare la 
terenuri, dacă se constituie un drept. Tranzacţia între comoștenitori 


are efect declarativ ca și partajul. 

Tranzacţia, chiar cuprinsă în dispozitivul hotărârii judecătoreşti, 
este un contract cu caracterele juridice ce îi sunt specifice (art.1704 
C.civ.) şi are calitatea de just titlu ca orice contract pe care îl dă 
înțelesul de justă cauză din art.1897 C.civ., „precum: vânzarea, 
schimbul etc.”, la care adăugam pe cel de donație, întreținere, legatul 
particular, adjudecarea imobiliară precum și altele nenumite sau 
nespecifice (ex. vânzarea-cumpărarea cu clauză de întreținere), având 
ca trăsătura comună puterea de a transmite dreptul de proprietate 
spre un nou titular. 

Nu constituie just titlu convențiile prin care un lucru imobil 
ajunge în stăpânirea unui detentor precar sau în temeiul altui titlu în 
care posesiunea nu este exercitată pentru sine, cum sunt: locațiunea, 
depozitul, comodatul, contractul de închiriere încheiat potrivit Legii nr. 
5/1973, care este o varietate a locaţiunii, atribuirea în folosință prin 
acte administrative conform Legii 15/1990, contractul de arendare 
conform Legii nr. 16/1994, contractul de concesionare a unor imobile, 
când este opus acel titlu unui alt mod de dobândire, cum este 
exproprierea pentru utilitate publică, convențiile de împărțeală din 
cadrul unui partaj etc. 

Proba justului titlu cade în sarcina posesorului spre deosebire 
de buna-credinţă, despre care am arătat că se prezumă. Mijloacele de 
probă şi ordinea de administrare sunt cele puse la îndemână de 
dreptul procesual civil. 

Pentru a concluziona în analiza ce am făcut-o noțiunii de just 
titlu, ca o condiţie alături de buna-credință pentru a dobândi dreptul 
de proprietate prin uzucapiune, în definitiv el este un titlu care are ca 
scop să transfere proprietatea, dar nu-și poate îndeplini scopul propus 
prin el însuși din cauză că nu este pe deplin valabil. 

5. Uzucapiunea în regimul de carte funciară. 

Este cunoscută realitatea că pe teritoriul Rămâniei se aplică 
sistemul de publicitate prin transcripțiuni și inscripțiuni, în vechiul 
regat, unde uzucapiunea este reglementată de Codul civil. În teritoriul 
Transilvaniei, Banatului și Bucovina de Nord, unde a mai rămas o mică 
porţiune din teritoriu în componenţa României, este aplicabil sistemul 
de publicitate prin cărţi funciare, aici uzucapiunea fiind reglementată 
prin Legea nr. 115/1938. Această lege a intrat în vigoare succesiv și 
diferit în zonele cu regim de carte funciară, datorită unor evenimente 


istorice vitrege, care au împiedicat unificarea sistemului legislativ pe 
cuprinsul țării. Aceasta face ca uzucapiunea să fie cârmuită diferit în 
sistemul Legii nr. 115/1938, subzistând însă în paralel, după cum vom 
vedea, şi posibilitatea uzucapiunii după legiuirile care au fost în 
vigoare anterior pe aceste teritorii, respectiv Codul civil austriac, 
legislația locală şi dreptul cutumiar maghiar. 

Reglementarea strictă prin Legea nr. 115/1938 a dus la 
concluzia că în aceste situații nu mai acționează prevederile art.1846 şi 
1895 din C.civil, pentru că această lege cuprinde dispoziții contrare 
Codului civil, făcându-l neaplicabil. Acest aspect a rămas controversat 
încă în literatură şi practică, părerea dominantă este că în sistemul de 
carte funciară uzucapiunea are un caracter de excepţie. Sub aspect 
temporal Decr. -lege nr. 115/1938, a intrat în vigoare prin Legea nr. 
241/1947, care cuprinde norme tranzitorii menite să soluţioneze 
conflictele posibile cu alte reglementări. 

S-a conchis în practica recentă a C.S.]. că este greşită aplicarea, 
în soluționarea pricinii, a prevederilor Codului civil în materie de 
prescripţie achizitivă, dacă imobilul se află situat într-o regiune în care 
funcționează regimul de carte funciară. În trecut, în sistemul de carte 
funciară dreptul de proprietate se dobândea, în afară de cazurile în 
mod expres prevăzute de lege, numai prin înscrierea în cartea funciară, 
iar în cazul uzucapiunii această înscriere se face numai în condițiile 
expres prevăzute de Decr. 

— Lege nr. 115/1938. Rezida de aici că prevederile diferite din 
C.civ. referitoare la uzucapiune nu sunt aplicabile în teritoriile aflate 
sub regimul publicității cărților funciare.cccxxxix 

Nu trebuie, spunem noi, confundată uzucapiunea cu posesiunea. 
Această posesiune se exercita în condiţiile legii, după cum o cere Legea 
nr. 241/1947, care în art. 6 alin.2, arată că prescripţiile împlinite, 
precum şi cele începute înaintea punerii sale în aplicare rămâneau 
cârmuite de dispoziţiile legii sub care au început. Adică până în 1943 
se aplică codul civil austriac, din 1943 până în 1947 Decr. -lege nr. 
389/1943, iar după 1947 se aplică Decr. -lege 115/1938. În succesiune 
legislativă discuția este deschisă după intrarea în vigoare a Legii nr. 
7/1996. Numai posesiunea cerută în vederea uzucapiunii trebuie să 
îndeplinească condiţiile din Codul civil, conform art.8 al legii 
sus-menționate. Problema poate fi clarificată având în vedere 
succesiunea legilor în timp pe aceste teritorii, pentru Transilvania 


două momente prezentând importanță deosebită. cccxl Primul 
moment este când prin Legea nr. 389 din 21 iunie 1943 s-a extins 
legislația civilă şi comercială a vechiului Regat în România de peste 
Carpaţi, deci și a Codului civil. Prin art.41 al acestei legi sunt scoase din 
vigoare Codul civil austriac și legile maghiare. În Nordul Transilvaniei 
extinderea şi revenirea legislației românești a avut loc în aceleași 
condiţii, prin Legea nr. 260/1945, ca urmare a anulării Diktatului de la 
Viena din 30 apr.1940. 

Al doilea moment l-a constituit iulie 1947 când, prin Legea nr. 
241/1947, a fost pus în aplicare Decr. Lege 115/1938 pentru 
unificarea dispoziţiilor de carte funciară în teritoriile de peste Carpați. 
Acest moment a fost necesar pentru că menţinerea art.3 din Legea nr. 
389/1943, referitor la păstrarea în vigoare a dreptului local privitor la 
înscrierile drepturilor reale, a creat neajunsuri și situaţii anacronice 
pentru reglementarea situaţiilor cu caracter tranzitoriu. 

Legea nr. 115/1938, pentru unificarea dispoziţiilor de carte 
funciară, urma să intre în vigoare în Transilvania odată cu Codul civil 
unificat. Acesta, republicat la 6 sept.1940, nu a mai intrat în vigoare 
datorită evenimentelor istorice cu caracter excepțional prin care 
trecea țara. Prin Legea nr. 951/1940 s-a amânat pentru o dată 
ulterioara, însă nu a mai fost pus în aplicare, aşa că în urma extinderii 
prevederilor Decr. 

— Lege nr. 115/1938 prin Legea nr. 241/1947 a rămas valabil 
numai regimul dobândirii drepturilor reale prin uzucapiune. Codul 
civil unificat ar fi urmat să intre în vigoare la 1 ian.1941 și aducea, în ce 
priveşte uzucapiunea, deosebiri fundamentale față de Codul civil 
rămas în vigoare. Aceste reglementări erau simetrice celor cuprinse în 
Decr. 

— Lege nr. 115/1938, sistemul de publicitate al cărților 
funciare urma să stea la baza dobândirii proprietăţii, pe când Decr. 

— Lege nr. 115/1938 era un act normativ tehnic de punere în 
aplicare a codului şi urma ca intrarea lor în vigoare să fie concomitentă. 
Pentru că a fost extins Codul civil de la 1864 a apărut, iată, o altă 
neconcordanţă între sistemul general de drept comun cuprins în cod, 
care recunoaşte uzucapiunea ca mod de dobândire a proprietăţii şi 
Decr.115/1938, care o reglementează şi deschide calea aplicării ei în 
spiritul și sistemul unui cod care nu a mai fost aplicat. Semnalând încă 
o lipsă de corelare esenţială între normele dreptului nostru civil, care 


pare să fie deja o tradiție negativă, a fost rolul doctrinei și al 
jurisprudenţei să completeze acest vid de sistem. Curios, dacă 
dispoziţiile C.civ. s-au extins, în regimul Legii nr. 115/1938 dobândirea 
nu se poate realiza în afara înscrierii în cartea funciară. Prevederile 
acestei legi se aplică numai uzucapiunilor începute sub imperiul ei, 
deci după 12 lui.1947. În art.6 alin.2 din Legea nr. 241/1947 se 
prevede că prescripţiile începute sau împlinite înainte de extinderea 
Legii nr. 115/1938, în regiunile unde s-a făcut sunt și rămân cârmuite 
în continuare, în ce priveşte natura, durata şi efectele lor, de 
dispoziţiile legale sub care au început, respectiv Codul civil austriac și 
legilor locale maghiare, iar după extinderea prin Decr.389/1943 de 
prevederile Codului civil. 

Până la extinderea legislaţiei de care am vorbit, în Transilvania 
uzucapiunea a fost reglementată de legile locale și cutumele maghiare 
(uzucapiunea era de 32 de ani), iar în ţinuturile unde se aplică Codul 
civil austriac uzucapiunea opera printr-o posesiune exercitată timp de 
30 de ani. Pentru toate drepturile reale ea opera de plin drept, fără 
intabulare în cartea funciară (art.1460, 1467 - 1469 C.civ. 
austriac).cecxli În aceste două sisteme de drept uzucapiunea era o 
instituție de drept real spre deosebire de prescripţie, care era o 
instituție de drept obligaţional, de unde consecința că uzucapiunea 
(denumită şi deposedare) constituie drept de proprietate pentru 
posesor. Era admisă atât uzucapiunea mobilelor, cât şi a imobilelor, ca 
o reminiscență a Curiei regești ungare, având ca termen general de 32 
de ani, iar pentru bunurile ecleziastice s-a menținut dreptul vechi de 
40 de ani pentru uzucapiune. 

În rezumat, sunt trei stadii ale reglementării de care ne ocupăm. 

În primul rând, prescripţiile împlinite sau începute înainte de 
extinderea C.civ. român sunt şi rămân reglementate de legile locale 
maghiare sau, după caz, de Codul civil austriac, care prevedeau 
uzucapiune ca mod originar de dobândire în afara cărții funciare, în 
condițiile art.1460 şi urm. din această legiuire. Codul civil austriac 
constituia regula în aplicabilitate. 

În al doilea rând, prescripţiile începute între datele de extindere 
ale legilor civile române şi momentul punerii în aplicare a Legii nr. 
115/1938, în doctrină și practică, s-a susținut că sunt guvernate de 
C.civ. român,cccxlii care a fost extins. 

În al treilea rând, după data de 12 iulie 1947, uzucapiunea poate 


începe şi își produce efectele numai în cadrul reglementat strict al Decr. 
Lege nr. 115/1938, în art. 27 şi 28. 

În fine, o particularitate reprezintă și zona Bucovina aflată 
anterior sub reglementările legislaţiei austriece, unde a fost pusă în 
vigoare Legea nr. 115/1938 prin Decr. 

— Lege nr. 511/1938, cu aceleași intenţii de unificare legislativă. 
Legislaţia civilă a fost extinsă în Bucovina prin Decr.nr. 478/1938, iar 
prin Decr.nr. 511/1938 a fost pusă în aplicare legea pentru unificarea 
dispozițiilor de carte funciară, unde dispoziții speciale în materia 
uzucapiunii au aplicabilitate redusă. 

În Bucovina s-a făcut înaintea celorlalte provincii extinderea 
legii cărţilor funciare cuprinzând reglementări precise ce, în 
consecință, dau uzucapiunii un caracter cu totul excepţional. 
Prevederile Codului civil austriac, în special art.1468, au continuat să 
rămână în vigoare în Bucovina, fiind întocmite mai repede cărțile 
funciare. Acest cod a prevăzut o condiţie în plus pentru uzucapiunea 
de lungă durată, respectiv buna-credință a posesorului, aplicându-se 
cumulativ cu dispoziţiile Codului civil român în ce priveşte modul de 
exercitare a posesiunii. 

Şi în soluţiile instanței supreme s-a statuat că este admisibila se 
constata dreptul de proprietate prin uzucapiune, chiar fără înscrierea 
în cartea funciară, conform dispoziţiilor cuprinse în Codul civil austriac 
şi a Decr. Lege nr. 511/1938. S-a argumentat, în speţă, că potrivit 
art.1452 C.civ. austr., dreptul de proprietate poate fi dobândit prin 
uzucapiune, realizată prin exercitarea posesiunii în condiţiile art.1460 
şi urm., din același cod, termenul fiind de 30 ani. S-a conchis că 
dispozițiile sus-citate sunt aplicabile și după intrarea în vigoare a Legii 
nr. 115/1938, aspect desprins din art.8 din Decr. 

— Lege nr. 511/1938, în care se arată că posesiunea cerută în 
vederea uzucapiunii trebuie să îndeplinească condiţiile cerute de codul 
civil şi că posesiunea, anterioară punerii în aplicare a acestei legi, va fi 
luată în seamă numai dacă îndeplinește condiţiile cerute atât de legea 
locală (C.civ. austriac), cât şi de Codul civil. Uzucapiunile au fost 
cârmuite până la acea dată de Codul civil austriac. În prezent, o mică 
porţiune din acest teritoriu a intrat în componenţa naţională a statului 
român. Uzucapiunile începute anterior datei de 15 oct.1938, dar 
neîmplinite, în conformitate cu art.8 alin.2 din Decr. 

— Lege nr. 511/1938, au putut duce la dobândirea dreptului de 


proprietate numai dacă erau îndeplinite atât condiţiile Codului civil 
austriac cât şi ale celui român. Acest aspect rămâne însă controversat 
atât în literatură, cât şi în jurisprudenţă.cecxliii S-a susținut într-un 
punct de vedere recenteccxliv că nu au fost abrogate tacit prevederile 
C.civ. referitoare la uzucapiune, deci aceasta s-ar aplica în sistemul de 
publicitate al cărţilor funciare, chiar și în celelalte regiuni ale 
Ardealului. Opinia se bazează pe argumentul de text al art.6 alin.1 din 
Legea nr. 241/1947. În atare situaţie conchidem că, cu atât mai mult, 
sunt aplicabile aceste dispoziţii în Bucovina. 

În prezent și în cazul uzucapiunii trebuie avută în vedere noua 
reglementare a cadastrului și publicității imobiliare nr. 7/1996, care 
pune într-o ipostază nouă publicitatea imobiliară, în primul rând că 
dobândirea proprietății nu mai este condiționată de înscrierea în 
cartea funciară nemaiavând caracter constitutiv. Ea are numai caracter 
de publicitate, iar uzucapiunea este, potrivit art.22, un titlu. Dreptul de 
proprietate este opozabil față de terți, fără înscrierea în cartea funciară, 
alături de proveniența lui prin succesiune, accesiune şi vânzare silită și 
prin uzucapiune. 

Vom analiza pe rând uzucapiunea reglementată de art.27 şi 28 
din Legea nr. 115/1938, care este tabulară și extratabulară, precum și 
cea recunoscută în jurisprudenţă ca fiind cârmuită de legiuirile 
anterioare. 

5.1. Uzucapiunea tabulară este reglementată de art.27 din Legea 
nr. 115/1938, care prevede că în cazul în care s-au înscris fără cauză 
legitimă, adică pe baza unui titlu nevalabil, drepturi reale care pot fi 
dobândite prin uzucapiune, ele vor rămâne valabil dobândite dacă 
titularul dreptului le-a posedat cu bună-credinţă, potrivit legii, timp de 
10 ani. Acest fel de uzucapiune se numește convalescenţa titlului, 
expresie care sugerează că trecerea unui anumit timp, are ca efect 
curățirea titlului de viciile sale și se consolidează dreptul existent până 
atunci într-o stare de aparenţă. În acest fel încetează posibilitatea unui 
dezacord permanent între starea de drept şi ceea ce rezultă din 
intabularea dreptului real în cartea funciară. Această uzucapiune 
operează retroactiv şi se numeşte uzucapiunea tabulară. Pentru 
stabilirea domeniului de aplicare reglementată de art. 7, va trebui 
eliminată ipoteza dobândirii cu bună credinţă de la un non dominus, 
pentru că acest dobânditor este protejat de art. 33 și nu are nevoie de 
consolidarea titlului său. Buna credință este însă o condiție pentru 


realizarea acestui efect, ceea ce practic reduce simţitor sfera de 
aplicare a acestui caz de uzucapiune, doar la dobânditorul nemijlocit 
de bună credinţă. 

După trecerea unui timp de 10 ani, aparenţa creată de un titlu 
nevalabil sau chiar putativ produce atât efectul apărării terţilor 
dobânditori, cât și consolidarea retroactivă a dreptului lor, adică chiar 
de la data înscrierii nevalabile făcută în favoarea lui, ce devine similară 
cu înscrierea făcută în temeiul unui titlu valabil. 

Practica judiciară dă caracter excepţional uzucapiunii stabilind 
în înțelesul textului că ea duce la dobândirea dreptului: când s-a înscris 
în cartea funciară fără cauză legitimă un drept de proprietate iar 
titularul lui îl posedă cu bună-credinţă, potrivit legii, timp de 10 ani. 
Tot astfel, având caracter de excepţie și întrucât se susține că dreptul 
statului român a fost înscris în cartea funciară, în anul 1956, fără cauză 
legitimă, instanţa are obligaţia de a verifica dacă a operat uzucapiunea 
prevăzută de art.27 din Legea nr. 115/1938, condiţiile cerute în acest 
sens corespunzător dreptului real intabulat. Pentru a reliefa această 
uzucapiune tabulară în activitatea instanţelor, arătăm că s-a reținut că 
reclamanții care s-au prevalat de titlul bunicilor, nu puteau să-l 
valorifice pentru uzucapiunea de 10 ani pentru că posesiunea acestora 
a fost întreruptă prin comasarea terenului la fostul CAP, după care a 
fost folosit ca lot ajutător de către antecesori. Faptul că ei au intrat în 
folosință în anul 1991 nu are nicio relevanţă, decât în situația când 
această posesiune ar dura timpul prevăzut de lege, ea neputând fi 
unită cu a bunicilor. Dreptul lor trebuia să și-l valorifice în temeiul 
Legii nr. 18/1991, privind fondul funciar iar nu prin uzucapiunea 
reglementată de Legea nr. 115/1938.cccălv Condiţiile prescripţiei 
tabulare sunt: a) înscrierea nevalabilă a dreptului; b) posesia de bună 
credinţă; c) posesia de 10 ani. 

Efectele uzucapiunii tabulare constau în aceea că, cel înscris în 
mod nelegitim dobândeşte dreptul asupra căruia a fost înscris, modul 
de dobândire fiind un mod originar. Aparenţa creată se consolidează 
retroactiv, prin aceea că titlul se curăţă de viciile iniţiale. 

Se vorbeşte în doctrină şi jurisprudenţă de convalescența titlului, 
care se produce prin trecerea celor 10 ani, în mod retroactiv, titularul 
își vede situaţia consolidată, ca și cum de la început înscrierea s-a făcut 
în temeiul unui titlu valabil. 

5.2. Uzucapiunea extratabulară este reglementată de art.28 din 


Legea nr. 115/1938, operând atunci când titularul dreptului real 
intabulat fiind decedat, dreptul dobândit pe cale de succesiune nu s-a 
înscris în favoarea moștenitorilor, în care caz posesorul care a posedat 
imobilul în condiţiile legii, timp de 20 de ani după moartea titularului, 
poate să ceară intabularea în favoarea sa. Având în vedere faptul că 
posesorul dobândește dreptul de proprietate, fără să fi fost intabulat la 
începerea posesiei, această uzucapiune a primit denumirea de 
uzucapiune  extratabulară. Condițiile cerute de lege pentru 
uzucapiunea extratabulară sunt: a) titularul dreptului real de 
proprietate care este intabulat în cartea funciară să fie decedat; b) cel 
ce invocă uzucapiunea să posede imobilul timp de cel puţin 20 de ani 
de la moartea titularului; c) această posesie să fie utilă, neavând 
relevanță dacă posesorul este de bună sau de rea-credință. Despre 
utilitatea posesiei putem susține că sunt valabile aptitudinile acesteia 
pe care le-am analizat şi care sunt reglementate de art.1864 - 1867 din 
Cod. civil, fără a se crede prin aceasta că uzucapiunea duce la 
dobândirea proprietăţii în sistemul Codului civil. 

O problemă de actualitate priveşte procedura după care se 
dobândeşte uzucapiunea reglementată de art.28 din Legea nr. 
115/1938. În art.130 din lege se prevede că cererea de intabulare se 
adresează judecătoriei de la locul situării imobilului și va fi publicată 
prin afişare, pentru ca cei interesați să poată face opoziții. Dacă în 
termen de o lună nu s-au făcut opoziții, judecătorul de carte funciară 
va dispune intabularea dreptului de proprietate, prin încheiere 
motivată. Aceasta ar fi o procedură necontencioasă, pentru că nu există 
un litigiu propriu-zis, generat de un conflict de interese. Atunci când 
s-au făcut opoziții ele se notează în cartea funciară cu pricina şi cauza 
se înaintează instanței de judecată spre soluționare. 

În temeiul aceluiași art.130 din Legea nr. 115/1938, precum şi 
ale Decr.nr. 40/1953 şi Decr.nr. 377/1960, privind activitatea 
notarială, precum şi a unei practici îndelungate în materie, cererea se 
putea adresa notarului de stat competent de la locul situării imobilului 
care dispunea prin încheiere intabularea dreptului dobândit prin 
uzucapiune, urmând aceeași procedură în caz de opoziție. Constatăm 
că în urma abrogării Decr.nr. 40/1953 şi Decr.nr. 377/1960 privind 
activitatea notarială, prin art.117 din Legea nr. 36/1995 privind 
funcționarea notarilor publici, nu s-a revenit - ca şi în cazul pe care 
l-am semnalat referitor la art.1895 C.civil, cu circumscripţia Curţii de 


Apel -, lăsând nelămurită situația dacă se mai pot adresa cereri pentru 
constatarea uzucapiunii în fața notarului public. Instanţele au fost 
confruntate cu asemenea aspecte şi s-a pus problema spre soluționare 
în triplă ipoteză. Într-o primă ipoteză, dacă sub regimul Decr.nr. 
377/1960 şi 40/1953 privind activitatea notarială era posibilă 
stabilirea dreptului de proprietate prin uzucapiune, recurgând la 
procedura de adresare a cererii notariatului de stat competent. 
Suntem și la această ipoteză în prezența mai multor legi succesive în 
timp.cccxlvi Posibilitatea oferită de art.130 din Legea nr. 115/1938, 
care trebuia să se adapteze la competențele instanțelor de judecată 
prin Legea nr. 59/1968, de organizare judecătorească și ale Decr.nr. 
40/1953 privind activitatea notarială, evidenţa și operaţiile de carte 
funciară erau în competența notariatelor de stat. O atare cerere 
adresată notarului, dacă îndeplinea cerinţele legale și nu s-a făcut 
opoziţie, putea fără nicio discuţie să ducă la intabularea dreptului real 
prin uzucapiunea de 20 de ani, reglementată de art.28 alin.1 din Legea 
nr. 115/1938. În acest sens s-a pronunţat și jurisprudenţa, precizând 
că se aplică numai dacă nu sunt cunoscute persoanele care ar putea să 
se opună.cccălvii 

Sub regimul Legilor nr. 58 şi 59/1974, nu se mai putea dobândi 
dreptul de proprietate prin uzucapiune. Pentru uzucapiunile la care 
termenul de 20 de ani s-a împlinit, anterior acestor legi, era posibilă 
înscrierea dreptului de proprietate dobândit prin uzucapiune. 
Dispoziţiile art.28 şi 130 din Legea nr. 1938 referindu-se la înscrierea 
dreptului dobândit prin uzucapiune rezultă că se constată preexistența 
naşterii acestuia. Înscrierea dispusă de notariat se face cu scopul 
asigurării publicităţii și nu este o condiţie a existenţei dreptului, 
pentru că el este preexistent şi se prezumă constatat. 

În privinţa construcţiilor apreciem că şi sub regimul acestor legi 
era posibilă uzucapiunea, dar nu se putea recurge la procedura 
necontencioasă notarială. Reclamantul, pentru constatarea dreptului 
său de proprietate dobândit prin uzucapiune, trebuia să urmeze cadrul 
impus de un proces civil în fața instanței în contradictoriu cu 
moştenitorii proprietarului tabular sau orice alte persoane interesate, 
inclusiv statul. Citarea statului poate avea ca efect prezentarea 
certificatului de vacanță succesorală conform cu art. 680 C.civil. 
Constatarea dreptului de proprietate asupra construcțiilor avea ca 
efect trecerea în proprietatea statului a terenului aferent, conform 


art.30 alin. Îl al Legii nr. 58/1974, sau superficie, dacă a fost o 
convenție anterioară. Acest drept de superficie dobândit anterior 
intrării în vigoare a Legii nr. 58/1974, rămâne valabil dobândit dacă se 
face dovada lui. cccxlviii Îndeplinirea condiţiilor uzucapiunii 
prevăzute de art.28 din lege trebuiau verificare de instanță prin 
administrare de probe pentru a nu se eluda legea, solicitându-se chiar 
şi organelor locale datele necesare, după cum se arată în 
considerentele unei decizii de spețăcccxlix a fostei instanțe supreme. 

Deci, în această ipoteză era posibilă dobândirea prin uzucapiune, 
cu distincția că până la apariția celor două legi se putea face prin 
cerere adresată notariatului de stat competent și încheiere notarială, 
iar după intrarea în vigoare a Legilor nr. 58 și 59/1974 dobândirea 
dreptului de proprietate asupra terenului era admisibilă numai prin 
acțiune civilă şi pronunțarea unei hotărâri judecătorești în 
contradictoriu cu părţile, dacă termenul de uzucapiune s-a împlinit 
anterior ea îşi produce efectele chiar dacă dreptul nu fusese înscris în 
cartea funciară. 

A doua ipoteză, dacă este posibilă aceeași procedură de a 
dispune prin încheiere notarială după abrogarea Legile nr. 58 și 
59/1974, dar până la abrogarea Decr.nr. 40/1953 prin Legea nr. 
36/1995, privind notarii publici. Nu analizăm aici problema curgerii 
uzucapiunii pe durata legilor abrogate, aspect controversat în doctrină 
şi jurisprudenţă. Suntem de părere că termenii uzucapiunii de 20 de 
ani, reglementată de art.28 alin.1 din Legea nr. 115/1938, pot fi 
analizați deci în cadrul unui proces civil la instanța competentă. 
Ținând seama de evidenţa precară care există la notariatele de stat 
după anul 1990 și de regimul greoi, uneori depășit al procedurii de 
identificare topografică, faptul că nu au fost conduse înscrierile la zi 
precum şi noul cadru legislativ al statului de drept, care impune o 
analiză mai riguroasă a stabilirii dreptului de proprietate, sunt 
argumente de oportunitate pentru a nu fi acceptată această procedură 
prin simpla cerere adresată notariatului, care să emită apoi încheiere 
de intabulare. 

Reintroducerea terenurilor în circuitul civil a creat o avalanșă 
de aspecte inedite chiar şi în materia uzucapiunii, iar pentru 
cercetarea ei se impune un probatoriu mult mai amplu, deseori fiind 
necesară expertiza topo pentru aducerea la zi a hărților topografice şi 
pentru identificarea lor, în timpul cât a funcționat economia socialistă 


nu au fost notate schimbările dese de proprietari, de semne de hotare, 
de destinație agricolă sau strămutări de vetre ale localităţilor. Toate 
aceste aspecte pot fi lămurite și corect soluționate doar prin mijloacele 
oferite de un proces cu garanţiile ce-i sunt specifice. 

Intrarea, între timp, în vigoare a unor acte normative cu referire 
directă la dreptul de proprietate, cum sunt: Constituţia din dec.1991, 
Legea nr. 18/1991, privind fondul funciar, altele care fac referire și la 
dreptul de proprietate care şi-a schimbat total fizionomia juridică, 
precum Legile nr. 58/1991, 69/1991, 15/1990, H.G. nr. 834/1991 etc. 
În noul climat juridic al apărării dreptului de proprietate, regimul 
dobândirii acestuia trebuie să fie mai riguros verificat și aplicat în 
practică. Vechile reglementări trebuie privite printr-o nouă viziune. Nu 
putem să nu recunoaștem că o serie de acte normative și legiuiri vechi 
şi-au redobândit actualitatea, dar în aceeași măsură altele au devenit 
anacronice şi depășite. Rolul dreptului este acela de a sprijini ordinea 
socială şi progresul societăţii, de realitățile cărora nu poate face 
abstracție. Toate acestea sunt rațiuni care ne duc la concluzia că 
uzucapiunea pe cale notarială, conform art.28 și 130 din Legea nr. 
115/1938, nu mai este acceptabilă nici pentru acest răstimp. 

A treia ipoteză, după intrarea în vigoare a Legii notarilor publici, 
fiind desființate notariatele de stat, ca instituţii, nu mai poate în niciun 
caz să se desfășoare procedura notarială de constatare și înscrierea în 
cartea funciară a uzucapiunii extratabulare. Noua lege nu amintește 
nimic de procedura de intabulare adresată judecătoriei şi care se 
rezolvă de judecătorul de carte funciară. Competența materială a 
instanţelor în soluționarea unor cereri sau acțiuni este strict și expres 
reglementată. Prin abrogarea Decr.nr. 40/1953 şi a Decr.nr. 377/1960, 
urmată de darea în competenţa judecătoriilor a conducerii evidențelor 
de carte funciară, nu înseamnă revenirea automată şi la procedura 
instituită de art.130 din Legea nr. 115/1938. Aceasta, după câte ştim, a 
fost pusă în aplicare într-un moment legat de anumite scopuri propuse 
de legiuitor, ce nu mai sunt de actualitate, importanţa ei practică, chiar 
necontestată, a creat o serie de neajunsuri, inclusiv în materia 
uzucapiunii. 

Încheierea dată de judecător are caracterul unei hotărâri 
judecătoreşti, cu puterea pe care i-o dă această calitate. Pronunțarea 
unei încheieri, în alte condiţii decât după procedura de drept comun, 
constituie o excepție de procedură civilă şi este necesar să fie 


reglementată expres. 

Dacă legiuitorul ar fi dorit-o, ar fi reglementat-o prin Legea nr. 
7/1996, privind cadastrul funciar. Mai mult de atât, în baza art. 49 - 57 
din lege s-a emis Regulamentul de funcționare al birourilor de carte 
funciară aprobat prin Ordinul Ministrului Justiţiei nr. 2371/e/1997, 
care arată competența judecătorului delegat de carte funciară cu 
privire la operaţiunile de înscriere, fără să figureze posibilitatea 
constatării uzucapiunii extratabulare fără proces. Situaţia poate deveni 
anormală când pe parcursul procesului au intervenit succesiv mai 
multe acte normative. Într-o astfel de cerere, în care se face opoziție în 
anul 1991, înaintată judecătoriei care o soluţionează în anul 1994 în 
sensul respingerii opoziției şi admiterii, conform art.130 din Legea nr. 
115/1938, a înscrierii dreptului de proprietate prin uzucapiunea 
extratabulară a unei construcții cu curte şi grădină în suprafață de 
3.864 m’. Soluţia este schimbată în apel, în 1995, cu motivarea că în 
anul 1979 a intervenit un schimb de teren cu cel din litigiu și astfel nu 
este continuată o posesie utilă.cccl În recurs se menţine decizia 
tribunalului, adăugându-se ca temei faptul că în contextul legislativ 
actual nu mai este posibilă constatarea și intabularea uzucapiunii pe 
cale notarială, fiind desființat notariatul de stat, legile de procedură 
fiind de imediată aplicabilitate.cccli Împărtăşim această soluţie, în 
care se mai reține că odată cu apariția Legii fondului funciar, 
reconstituirea dreptului de proprietate asupra terenului se face după 
art.11 și următoarele din această lege, peste care nu se poate 
suprapune procedura prevăzută de art.27 și 28 din Legea nr. 
115/1938. Apreciem că Legea fondului funciar are întâietate, 
conținând o procedură care duce la realizarea dreptului și atunci 
uzucapiunea nu poate fi invocată, de niciun fel, acolo unde atribuirea 
proprietăţii se face prin această lege. 

Considerăm că de lege ferenda se impune o reglementare 
asemănătoare celei prev. de art. 130 din Legea nr. 115/1938, în care 
încheierea judecătorului delegat să fie precedată de dovezi 
concludente. Modificarea normativă poate avea loc în chiar conținutul 
Legii nr. 7/1996 şi ale regulamentului său de aplicare, cu forme de 
publicitate aferente corespunzătoare pentru ca procedura să avizeze 
pe terții interesați. 

La uzucapiunea extratabulară posesorul are recunoscut 
retroactiv un drept de proprietate tabulară, adică din momentul când 


posesia sa a început a curge. Când proprietarul tabular a decedat și nu 
a lăsat urmaşi care să accepte succesiunea, este posibilă uzucapiunea 
extratabulară. Este importantă această remarcă pentru că înainte de 
1989, în lipsa moștenitorilor sau dacă aceştia au renunţat, moștenirea 
era considerată vacantă și bunul trecea în proprietatea statului fără a 
mai putea fi uzucapat. Posesorul putea pretinde uzucapiunea 
extratabulară dacă succesorul acceptant a omis să se intabuleze.ccclii 

În contextul legislativ actual este posibilă uzucapiunea 
extratabulară, atât dacă nu există moştenitor acceptant, cât și în cazul 
bunurilor cu privire la care s-a renunţat de către proprietar, care mai 
apoi a decedat. Dacă nicio clipă bunul nu a fost fără stăpân după deces, 
sau dacă nu s-a făcut o renunțare în favoarea statului, posesorul poate 
să uzucapeze, în situația prevăzută de art.28 alin.1, din Legea nr. 
115/1938. Dacă bunul astfel părăsit şi rămas fără stăpân a fost preluat 
în domeniul privat al statului, fără ca statul să se intabuleze, 
moştenirile vacante nu sunt enumerate ca aparținând domeniului 
public, ele pot fi uzucapate de orice subiect de drept.cccliii Dacă statul 
s-a intabulat nu mai este îndeplinită cerința ca proprietarul tabular să 
fie decedat și exprimăm părerea că nu se poate uzucapa, chiar dacă 
este domeniu privat. În cazul când se încadrează la criteriile prevăzute 
de art.4 şi 5 al Legii nr. 18/1991 sau dacă li s-a dat ulterior o utilitate 
publică prin expropriere sau transformate în instituții publice (şcoli, 
biblioteci, sedii etc.), ele vor trece în domeniul public, acest fapt 
întrerupe curgerea uzucapiunii pentru că vor trece în domeniul public 
devenind inalienabile şi imprescriptibile (Legile nr. 69/1991 şi nr. 
213/1998). Domeniul privat al statului are regimul juridic similar cu al 
oricăror bunuri aflate în proprietate privată.cceliv Autorul citat nu a 
avut în vedere situaţia când statul şi-a intabulat dreptul în sistemul de 
carte funciară. Cu precizarea deja arătată, că pot fi uzucapate imobilele 
din domeniul privat al statului, dat fiind situaţia restrictivă și condiţiile 
impuse de art.28 din Legea nr. 115/1938, nu pot fi, în concepția 
noastră, uzucapate împotriva cărții funciare dacă s-a făcut intabularea 
de pe defunct pe stat sau unități administrativ-teritoriale. Dacă 
intabularea pe stat se radiază în urma admiterii unei acțiuni în 
rectificare de carte funciară, atunci este posibilă această uzucapiune, 
altminteri, nu, pentru că statul nu poate fi considerat „decedat', 
indiferent de temeiul intabulării în favoarea lui. 

5.3. Uzucapiunea după legiuiri locale.ccclv 


Considerăm necesar a face o tratare aparte a uzucapiunii care 
are loc după Codul civil austriac și sporadic prin legile locale sau 
cutumele maghiare, fie şi succint, fiind amintite în treacăt în acest 
capitol al lucrării. Justificarea are o dublă semnificaţie: prima, că 
această uzucapiune este creaţia practicii judiciare și, a doua, că își mai 
păstrează actualitatea în unele zone ale ţării. 

Astfel, după intrarea în vigoare a Legilor nr. 58 și 59/1974 s-a 
susținut în doctrină şi s-a statuat în practica instanţelor că fără nicio 
excepție, nu mai pot fi admise acțiunile pentru dobândirea dreptului 
de proprietate prin uzucapiune, indiferent când au început să curgă și 
indiferent când s-a împlinit termenul. Acest mod de dobândire pare a fi 
deja de domeniul istorie dreptului, arătând mai mult că în regimul de 
carte funciară situaţia a fost oricum restrictivă. 

Instanța supremă a dezlegat problema de drept, atât în ce 
priveşte Legea nr. 115/1938, cât și alte legiuiri locale aplicabile, prin 
Dec.nr. 11/7 februarie 1976.ccclvi Această decizie a direcționat apoi 
atât practica proprie în materie cât și a altor instanţe, iar autorii de 
specialitate au făcut comentarii ample pe marginea problemei. Ea a 
statuat că este admisibilă acțiunea în constatare privind dobândirea 
dreptului de proprietate prin uzucapiune, dacă aceasta s-a împlinit 
anterior intrării în vigoare a dispoziţiilor restrictive din Legile nr. 58 şi 
59/1974. 

În teritoriile în care este aplicabil regimul de carte funciară, 
dispozițiile Decr.115/1938, referitoare la interzicerea dobândirii 
dreptului de proprietate prin uzucapiune în afara cărții funciare, nu 
sunt aplicabile dacă este vorba despre o uzucapiune împlinită sau 
începută sub imperiul legislaţiei locale. Această soluţie a avut în vedere 
procesul istoric lent şi greoi în interpretarea legilor care s-au succedat 
în materia proprietății și evidenţei funciare, o succesiune 
nesincronizată datorată, printre altele, și concepţiilor de şcoli şi sistem 
diferite, care au stat la baza legilor care au fost în vigoare, a activităţii 
normative în general. 

Am arătat condiţiile stricte ale aplicării Decr. 

— Lege nr. 115/1938 în materia uzucapiunii, impus ca o 
legislaţie a viitorului, cum se credea atunci, în care uzucapiunea urma 
să fie un mod de dobândire excepțional, corespunzător cerinţelor unui 
regim de carte funciară bazată pe evidența cadastrală, situațiile 
tranzitorii urmând a fi rezolvate prin legea de punere în aplicare. Acest 


lucru s-a făcut prin Legea nr. 241/1947, care a dat două rezolvări. În 
primul rând se prevede în art.6 alin.2 că prescripţiile împlinite, 
precum şi cele începute înainte de punerea în aplicare a acestei legi, 
„sunt cârmuite, în ce privește natura, durata și efectele lor de dispoziţiile 
legii sub care au început”. În al doilea rând, prevederea din art.41 din 
lege privind dreptul posesorului de a cere, pe bază de acțiune în 
constatare, rectificarea cuprinsului cărții funciare, dacă nu mai 
corespunde cu situația juridică reală. În speța citată uzucapiunea a 
început în anul 1919 în raport de care se aplică legea atunci în vigoare, 
respectiv art.1460 şi urm. din Civ. austriac care prevedea 
uzucapiunea ca mod originar de dobândire a proprietăţii în afara cărții 
funciare. 

În literatură s-a reținut că nu se va putea uni timpul posesiunii 
care a curs sub vechile legi locale cu timpul ce se va scurge sub legea 
extinsă, care este C.civil român, cu toate că, după cum am mai arătat, 
vechile legi locale prevedeau pentru posesia utilă condiții mai severe. 
Astfel, art.1468  C.civil austriac cerea ca posesorul să fie de 
bună-credinţă la intrarea în posesie, pe când această condiţie nu se 
cere după art.1897 din Codul civil român. 

Concepţia acestei soluţii a fost împărtăşită ulterior în doctrină și 
numeroase soluţii de speţă ccclvii. Într-o speţă s-a reținut că 
uzucapiunea a început în anul 1938, deci înainte de extinderea 
prevederilor Legii nr. 24/1947, care lege nu este incidentă, ci 
prevederile legiuirii sub care a început, respectiv art.1460 C.civ. austr. 
O soluţie a unei alte instanțeccclviii, prezentând interes prin ineditul 
rezolvării și a faptului că este de dată recentă, a reținut în fapt că 
autorul reclamantului a dobândit imobilul de la proprietarul de carte 
funciară în anul 1938. Proprietarul dispare cu evenimentele de război, 
decedând în străinătate și dreptul nu a fost intabulat pe dobânditor, 
care, la rândul său, decedează în anul 1978. Instanţa admite acțiunea 
reclamantului, care continuă după 1978 posesiunea autorului său până 
la data când se pronunţă hotărârea (1993). Se reține că posesiunea 
celui care a dobândit de la proprietarul tabular, a exercitat o posesie 
utilă în condiţiile art.1460 și urm. din C.civ. austr., care prevedea 
uzucapiunea ca mod originar de dobândire. Condiţiile de exercitare ale 
posesiei sunt cele arătate de art.1846 şi 1847 C.civ., la care se adaugă 
buna-credință din Codul austriac. Soluţia este discutabilă, pentru că 
fiind decedat proprietarul de carte funciară, fără urmași, se pune 


problema dacă nu era cazul a se folosi de uzucapiunea prevăzută de 
art.28 alin.1 din Legea nr. 115/1938. Este adevărat că posesiunea a 
început anterior intrării în vigoare a acestei legi dar, cum proprietarul 
a decedat ulterior, este discutabil dacă suntem în prezența unei 
uzucapiuni extratabulare sau a unei uzucapiuni împotriva cărții 
funciare. Este adevărat că instanța nu a clarificat data decesului 
proprietarului tabular. După practica Curiei maghiare, la 
achiziționarea obiectului cu rea-credință posesorul nu este ținut a 
arăta temeiul posesiunii sale și nici legitimitatea dată de vreun titlu. 

În soluţiile apărute în practica judiciarăcceclix s-a stabilit, după 
aceea, în mod constant că după Codul civil austriac este posibilă 
dobândirea dreptului de proprietate prin uzucapiune, după această 
legiuire uzucapiunea este un mod originar de dobândire a proprietăţii 
în afara cărţii funciare. Acest lucru este posibil, potrivit art.6 alin.2 din 
Legea nr. 124/1947, potrivit căruia, prescripţiile începute înaintea 
punerii în aplicare a acestei legi sunt supuse dispozițiunilor legale sub 
care au început, împlinirea lor putând fi constatată de instanța 
competentă. În asemenea situaţii nu se aplică dispoziţiile art.28 din 
Legea nr. 115/1938 care, tot cu titlu de excepţie, reglementează 
dobândirea proprietăţii prin uzucapiune în afara cărții funciare. 
Drepturile dobândire pe această cale sunt drepturi câștigate şi nu pot 
fi afectate de Legea nr. 58/1974. 

Sunt situaţii când este dificil a se stabili dacă uzucapiunea este 
reglementată după art.27 sau 28 din Legea nr. 115/1938 sau după 
legiuirile locale anterioare în vigoare. În cazul cumpărării unui teren 
de la rudele proprietarilor decedați în perioada deportării 1944 - 
1945, care a fost intabulat conform Decr.nr. 113/1948, în anul 1952, 
pe numele Federaţiei comunităţilor evreiești din România, tribunalul a 
stabilit că terenul a devenit prin uzucapiune proprietatea celor care 
l-au cumpărat în anul 1947, conform art.28 din Legea nr. 115/1938, 
din moment ce s-a dovedit o posesie de peste 20 de ani. Soluția apare 
judicioasă dacă cumpărarea s-a efectuat după 12 iulie 1947, când, prin 
Legea nr. 24/1947, a intrat în vigoare Legea nr. 115/1938, făcând 
efectiv aplicabile dispoziţiile art.28 din această din urmă lege. Însă, 
dacă începutul uzucapiunii a avut loc în anul 1947, dar până la 12 iulie 
1947, soluţia instanței apare discutabilă, fiindcă în atare situaţie se 
aplică regulile prescripţiei achizitive de 32 de ani (după legile locale 
ungare) sau de 30 de ani (după art.1460 C.civ. austr.), după caz. Aici 


apare şi conflictul temporal de legi, respectiv între Codul civil austriac 
şi Decr. -lege nr. 389/1943. 

Şi în condiţiile de după 1989 s-a decis ca dreptul de proprietate 
asupra unui imobil poate fi constatat și înscris în cartea funciară, dacă 
uzucapiunea invocată a operat după regulile dreptului local existent în 
Transilvania, cu începere din anul 1920 până la aplicarea în această 
parte a țării a Decr.nr. 115/1938, respectiv a Codului civil austriac și a 
dreptului cutumiar maghiar, care cunoșteau și reglementau instituția 
dobândirii dreptului de proprietate prin uzucapiune, fără înscrierea în 
cartea funciară a dreptului. După cum se poate constata, a rămas și 
este de actualitate această orientare a jurisprudenţei împărtășită de 
doctrină, în situaţiile când mai apare. 

6. Joncţiunea posesiilor 

Joncţiunea posesiilor este adăugirea la posesia ce o exercită 
posesorul actual, a intervalului de timp cât posesia a fost exercitată de 
către autorul său, însemnând că cele două posesiuni reunite succesiv 
să împlinească termenul necesar pentru dobândirea dreptului de 
proprietate prin uzucapiune. 

În codul nostru joncțiunea posesiilor este reglementată de 
art.1859 - 1860 cu precizarea făcută în art.1861, diferind de art.2235 
C.civ.fr, care lasă posibilitatea unei interpretări mai largi prin 
precizarea făcută că adăugarea posesiunii la posesiunea autorului 
nostru are loc „în orice chip” sau „în orice mod” [,... de quelque 
maniere...), făcând-o posibilă atât pentru succesiunea universală cât şi 
pentru cea cu titlu particular. În doctrină mai este denumită și 
accesiunea posesiunilor, cei doi termeni „de adăugire” şi „de accesiune” 
având aici acelaşi sens. Legiuitorul român asimilează pe succesorii 
universali cu cei particulari. 

Din art.1860 C.civ. rezultă că joncțiunea posesiilor este o 
facultate lăsată la aprecierea posesorului, care poate deci să se 
folosească sau să renunţe la ea. El poate să înceapă o posesie diferită 
când nu se mai poate prevala de cea a autorului său. „Autor” este acela 
care a posedat anterior şi nu este titular ai dreptului de proprietate, iar 
acesta a transmis posesia ca stare da fapt. În acest sens, practica 
judiciară a stabilit că pentru a uzucapa, posesorul actual nu poate uni 
posesiunea cu cea exercitată anterior de titularul dreptului de 
proprietate asupra imobilului respectiv. Posesiunea anterioară să fie 
exercitată de un neproprietar. Jurisprudenţa a statuat că autorul celui 


care invocă joncțiunea nu poate fi proprietarul imobilului. Prin „autor” 
se înțelege numai persoana care, ca şi cel care invocă uzucapiunea, nu 
este titularul dreptului real, deoarece în cazul titularului acesta poate 
să-şi transmită dreptul fără a mai face necesară invocarea uzucapiunii. 

Pentru a se uni şi opera cele două posesii într-una singură, se 
cere îndeplinirea cumulativă a doua condiţii: să fie vorba de o posesie 
propriu-zisă; posesorul actual să fi dobândit de la autorul său pe baza 
unui raport juridic. Acest raport juridic trebuie să stea la baza faptului 
material al transmiterii stăpânirii efective a lucrului, adică este necesar 
să îndeplinească condiția unui act translativ de proprietate. Spre 
exemplu, dacă transmiterea s-a bazat pe un act lovit de nulitate 
absolută nu poate opera joncțiunea posesiilor. Strămutarea are loc, în 
exprimarea art.1859 C.civil, în mod universal sau particular. La modul 
universal se are în vedere transmiterea succesorală, atunci când 
succesorii intră în posesia universalității patrimoniului defunctului și 
vor putea cere reunirea posesiunii lor cu aceea a autorului. 

Transmiterea posesiei în temeiul unui raport juridic cu titlu 
particular are valoare pentru joncțiunea posesiei, atunci când actul 
translativ din orice motive devine ineficient, cum ar fi un antecontract 
de vânzare-cumpărare sau orice altă convenţie nevalabilă care dă 
dreptul posesorului să prescrie împotriva titularului dreptului. 
Predarea materială a bunului este tot o astfel de transmitere. Interes 
practic au în prezent așa-zisele predări-primiri prin protocoale între 
persoane juridice, când predătorul nu este titular ai dreptului real. 
Considerăm că şi aici prin predarea bunurilor imobile operează 
joncțiune posesorie. Asemenea protocoale sunt prevăzute de H.G. 
emise în temeiul Legii nr. 15/1990, acele H.G. prin care şi-au încetat 
activitatea centralele industriale. Când s-au făcut predări de patrimonii 
între persoanele juridice vechi supuse reorganizării şi cele nou 
înființate (ex. H.G. nr. 1135/1990; 1225/1990; 120/1991). 

Într-o spețăceclx proprietarul tabular vinde astfel în 1957, 
cumpărătorii, la rândul lor, vând în anul 1965. Instanţa constatând că 
după decesul proprietarului tabular au trecut 20 de ani prin unirea 
celor două posesii, operând joncțiunea, este admisă uzucapiunea în 
temeiul art.28 din Legea nr. 115/1938. Soluţia este corectă, pentru că 
raportul juridic a rezultat dintr-un act sub semnătură privată de 
vânzare-cumpărare, care nu mai poate fi valorificat prin Decr.nr. 
144/1958, proprietarii tabulari fiind decedați iar acest act normativ 


abrogat prin Legea nr. 50/1991. 

Uzurpatorul nu poate invoca joncțiunea cu posesia pe care a 
uzurpat-o. Este cazul semnalat de practică, atunci când s-a constituit 
dreptul de proprietate prin Legea nr. 18/1991, dar uzurpatorul ignoră 
şi preia posesia fără acordul titularului. El nu poate invoca posesia 
antecesorului care avea titlu de proprietate pentru că este o cauză 
întrerupătoare. Este necesar să existe o posesie propriu-zisă și nu una 
precară. Cel care o invocă trebuie să fie un succesor în drepturi al 
autorului şi nu un uzurpator. În practica instanţelor s-a precizat că 
posesia care nu se exercită sub nume de proprietar poate deveni 
posesie utilă, printre altele, în cazul în care transmiterea ei de la un 
deținător la altul se realizează printr-un act cu titlu universal, dacă 
succesorul este de bună-credinţă, conform prevederilor art.1858 pet.4 
C.civ. În atari situaţii se poate cere joncțiunea cu posesia exercitată de 
autorul moștenitorului, termenul de prescripţie achizitivă fiind cel de 
30 de ani, termen de care avea nevoie și autorul acestuia pentru a 
putea uzucapa. 

Pentru a fi incidentă joncțiunea posesiilor, legat de aspectul ce-l 
analizăm, adică posesiile succesive să aibă aceeași calitate şi să fie doar 
vorba de posesii, este esenţial de reținut că atât autorul, cât și 
succesorul său să nu fi fost titularii dreptului real (subl.nr.). Prin 
urmare, nu este posibilă unirea duratei posesiunii titularului dreptului 
real cu aceea exercitată de netitular. Dacă posesorii actuali au dobândit 
dreptul de proprietate de la autorii lor prin act translativ, pentru că 
aceştia erau proprietari de drept înscris în cartea funciară, nu există o 
joncțiune a posesiei şi nu poate duce la uzucapiune.ccclxi Posesia 
trebuie să aibă aceeași calitate cu a autorului, principiu în raport de 
care pot să apară trei situaţii a) când posesia actuală este de aceeași 
natură cu posesia autorului, fiind de bună sau de rea-credinţă. 
Posesorul actual continuă calitatea și are același termen ca autorul 
putând uzucapa, după caz, în 30 de ani sau de la 10 la 20 de ani; b) 
când posesorul actual este de rea-credinţă iar autorul său a exercitat o 
posesie de bună-credinţă și cu just titlu, el va putea uzucapa numai în 
termenul de 30 de ani prevăzut pe art.1890 C.civ; c) situaţia inversă, 
când posesorul actual este de bună-credinţă și are just titlu, iar autorul 
său a exercitat o posesie de rea-credinţă, el are facultatea fie să 
înceapă o prescripţie nouă de 10 - 20 de ani, fie să beneficieze de 
joncțiunea posesiile, când operează în mod obligatoriu uzucapiunea de 


30 de ani. 

Referitor la calitatea posesiilor, în practica judecară s-a reținut 
că atunci când antecesorul a început posesia în condiţiile unei 
reglementări, cel ce invocă joncțiunea trebuie să aibă aceeaşi calitate a 
posesiei. Astfel, în speţă, posesiunea începută de autor potrivit 
legislaţiilor locale aplicabile în Transilvania pentru uzucapiune se cere 
o posesie reală, justă, de bună-credinţă, adevărată și continuă sub 
întreaga durată fixată de lege. Posesorul care alege să unească posesia 
sa cu aceea a autorului său trebuie să continue aceeași posesie şi să se 
îndeplinească termenul cerut pentru posesia autorului. 

Concluzia care se desprinde de aici este că și posesiunea 
ulterioară, pentru ca cele două posesiuni să joncționeze între ele, este 
necesar să aibă aceeaşi natură și să îndeplinească cerinţele aceleiaşi 
legiuiri. Cu alte cuvinte, nu s-ar putea uni posesiunile care curg sub 
regimuri juridice diferite și nu ar putea invoca joncțiunea posesorie 
dintre posesiunea exercitată sub regimul Codului civil austriac şi apoi 
continuată sub regimul Legii nr. 115/1938 sau cele ale Codului civil. 

În practică sunt rar întâlnite situațiile când uzucapantul are 
nevoie de a uni posesia exercitată în regimuri juridice succesive. 
Aceasta, pentru că, atunci când a început sub regimul Codului civil 
austriac ea îşi urmează același curs, iar dacă a început sub regimul 
Legii nr. 115/1938 de asemeni. Mai mult teoretică, această problemă, 
suntem de părere că atunci când apare se poate invoca joncțiunea 
autorului pentru a o adăuga în beneficiul joncțiunii posesorii. Aceasta, 
pentru că am văzut că în regimul juridic anterior condiţiile impuse 
erau mult mai severe şi atunci ea poate fi adăugată la un termen al 
posesiunii ulterioare, care este mai puțin restrictivă. Fiecare posesor 
trebuie să îndeplinească condiţia utilității posesiei sale pentru epoca 
când o dispoziţie legală este în vigoare. 

7. Efectele uzucapiunii. 

Principalul efect al uzucapiunii este tocmai acela care este și 
tema acestei lucrări, adică duce la dobândirea dreptului de proprietate 
asupra bunului uzucapat. Acest efect se răsfrânge retroactiv, în sensul 
că uzucapantul va fi considerat proprietar al bunului din ziua în care a 
început a poseda și această posesie a fost utilă. Uzucapiunea poate fi 
invocată pe calea acțiunii principale sau reconvenţionale în justiție, în 
temeiul art.111 din C.pr. civ., în care posesorul în calitate de reclamant 
solicită acest lucru. Ea mai poate fi invocată pe cale de excepţie ca un 


mijloc de apărare împotriva acțiunii în revendicare introdusă de 
adevăratul proprietar sau de o altă persoană. Mai poate fi apărată şi 
prin acțiunea posesorie, dar această acțiune nu duce la constatarea şi 
consolidarea dreptului de proprietate. 

Ca o consecință a dobândirii dreptului de proprietate prin 
uzucapiunea de către posesor, corelativ se stinge acest drept pe care 
l-a avut până atunci fostul proprietar. În acţiunea prin care se cere 
constatarea dreptului de proprietate asupra unui imobil, prin 
uzucapiune, nu poate avea legitimare procesuală pasivă persoana care 
nu are niciun raport cu proprietarul bunului şi nu poate pretinde 
vreun drept.ccclxii Invocarea uzucapiunii poate să o facă doar cel 
interesat sau reprezentantul acestuia, mandatat pentru a o cere. Nu se 
poate invoca uzucapiunea de un terţ, nici de către instanţă din oficiu, 
conform art.1841 C.civil, care prevede că în materie civilă judecătorii 
nu pot aplica prescripția dacă cel interesat nu va fi invocat acest mijloc. 
Este şi opinia exprimată în general în literatură şi 
jurisprudenţă.ccclxiii De aceea pare discutabilă o soluție comentată 
din practica judiciară, dacă uzucapiunea este dovedită poate fi 
invocată și din oficiu de către instanţă. 

În cadrul sistemului nostru legislativ constatăm o inadvertenţă 
între prevederile art.1841 din C.civ. şi Decr.nr. 167/1958 privind 
prescripția extinctivă. În condiţiile aplicării decretului sus-menţionat 
prescripţia este de ordine publică, aspect consacrat în doctrină și 
practică, odată ea constatată trebuie pusă în discuţie din oficiu, cu 
caracter de excepţie, ceea ce impune aplicarea ei cu titlu sancționator 
chiar dacă cel căruia îi profită nu o invocă.ccclxiv Dispoziţiile 
referitoare la prescripţia extinctivă au un caracter imperativ şi se 
impun voinţei subiecților de drept. Nu credem că prin Decrnr. 
167/1958 a fost abrogat implicit art.1841 C.civil, în virtutea 
principiilor generale de drept, titularul dreptului de proprietate poate 
renunța la dreptul său şi poate ignora faptul că posesiunea sa 
îndelungată îi creează situația avantajoasă a dobândirii proprietății 
prin prescripţie achizitivă. 

Constatăm diferențierea de esență a reglementărilor şi 
interpretărilor pe această temă din textul art.2223 al C. civ. fr., unde 
facultatea este lăsată la aprecierea titularului dreptului de a o invoca şi 
ca atare interdicția judecătorilor de a putea aplica din oficiu este de 
ordine publică, pe când după regulile generale ale prescripţiei 


extinctive în dreptul nostru este exact invers, prescripția fiind 
imperativă şi ocolirea ei este o cauză de nulitate absolută.ccclxv 
Apreciem că se impune, de lege ferenda, clarificarea situaţiei în sensul 
de a reveni la valorile tradiţionale ale disponibilităţii lăsate la 
aprecierea titularului care să poată invoca sau, dimpotrivă, să poată 
renunţa la beneficiul prescripţiei. 

De regulă, prescripția achizitivă este opusă acțiunii în 
revendicare a vechiului proprietar, făcându-se dovada uzucapiunii 
caracteristice și aplicabile în condiţiile analizate în acest paragraf. 
Posesorul poate renunţa la beneficiul oferit de uzucapiune, actul său 
de renunțare se poate face după împlinirea ei. Renunțarea poate să fie 
expresă sau tacită, cel care o face să fie capabil să îndeplinească acte de 
dispoziție, cu alte cuvinte să aibă capacitatea de a înstrăina. Sunt 
considerate că au legitimare de a cere constatarea uzucapiunii, în 
conformitate cu art.1843 din C.civ. şi creditorii posesorului uzucapant, 
pe calea acțiunii oblice. Ei pot cere cenzurarea actului de renunțare a 
titularului sau o pot face când beneficiarul a renunţat la ea. Dreptul lor 
este cu atât mai puternic cu cât se constată că renunțarea sau 
delăsarea s-a făcut pentru a le frauda interesele, când pot solicita 
revocarea acelei renunţări, prin acțiune pauliană. Atacarea renunţării 
pe motiv de fraudă obligă pe creditor să facă dovada actelor 
frauduloase după regulile dreptului comun. În privința momentului 
până la care se poate invoca beneficiul uzucapiunii, art.1842 C.civ. 
prevede că poate fi invocată în orice fază în cursul judecății, până cel 
mai târziu la închiderea dezbaterilor în fața Curţii de Apel. Aceasta a 
fost interpretarea textului original al Codului civil în doctrina şi 
jurisprudenţa antebelică, precizându-se că nu putea fi invocată pentru 
prima oară în Casaţie.ccelxvi Invocarea prescripţiei se poate face în 
orice stare a procesului, până la pronunţarea unei hotărâri definitive și 
înainte de închiderea dezbaterilor. cccelxvii Simpla neinvocare în 
instanţele inferioare nu înseamnă că tacit s-a renunţat la ea. 

Ne exprimăm rezerve dacă în prezent poate fi invocat beneficiul 
uzucapiunii la oricare instanță care judecă în grad ordinar de 
jurisdicție. Opinăm că, față de reglementările actuale ale căii de atac a 
recursului în fața Curţii de Apel, la această instanță nu mai poate fi 
invocată uzucapiunea nici pe cale principală şi nici prin excepţie. Dacă 
am ajuns la concluzia că, potrivit art.1841 C.civ., judecătorii nu pot 
aplica prescripţiunea dacă cel interesat nu va fi invocat acest mijloc, şi 


deci nu este de ordine publică, atunci cu siguranţă nu mai poate fi pusă 
în discuție cu succes la Curtea de Apel în recurs. Calea de ataca 
recursului și motivele de casare ce se realizează sunt reglementate de 
art.299 - 304 C.pr. civ., iar cadrul procesual a recursulu-i nu oferă în 
prezent atare posibilitate. Pot face obiectul recursului raporturile 
soluționate în instanţele inferioare. Controversa este dată tot de o 
nesincronizare de texte din legi succesive, ultima fiind Legea nr. 
59/1993, unde legiuitorul nu s-a preocupat de acest aspect. În fine, 
recursul este o cale de atac de reformare și se analizează în limita 
motivelor de casare ale hotărârii atacate. 

Din coroborarea textelor legale ale art.1842 C.civil, 282 şi urm. 
C.pr. civ., la instanța de apel (tribunal) se poate invoca beneficiul 
uzucapiunii. Tribunalul este instanţa la care se face apel în materie de 
uzucapiune, cale de atac care are caracter devolutiv şi este instanța 
care, potrivit legii, pronunţă o hotărâre definitivă după reglementările 
actuale. În prezent, textul art.1842 al C.civ. nu poate fi decât astfel 
interpretat, posesorul pierde posibilitatea de a mai invoca 
uzucapiunea în fața Curţii de Apel. 

În literatura juridică s-au exprimat opinii diferite asupra 
dobândirii dreptului în cazul uzucapiunii prev. de art. 28 din Legea nr. 
115/1938, discuţie generată de faptul că dreptul este constituit din 
momentul intabulării.ccelxviii Sub influenţa jurisprudenţei instanţei 
supreme, opinia mai realistă și de interes practic la care subscriem, 
este că în cazul uzucapiunii prev. de art. 28 din Legea nr. 115/1938, 
dreptul real se dobândește retroactiv, de la data împlinirii uzucapiunii, 
Chiar dacă nu s-a intabulat în cartea funciară. Ca argument suplimentar 
este perspectiva oferită de Legea cadastrului în care intabularea nu 
mai are efect constitutiv ci de publicitate. Până atunci uzucapantul a 
avut un drept de proprietate extratabulară. 

8. Aspecte de actualitate ale reglementării uzucapiunii în cadrul 
succesiunii legilor în timp. 

Ne propunem să analizăm aici unele aspecte pe care le 
considerăm de actualitate pentru regimul juridic aplicabil în materia 
uzucapiunii: primul, legat de intrarea şi scoaterea din vigoare a Legilor 
nr. 58 şi 59/1974; al doilea, uzucapiunea în interferență cu Legea nr. 
18/1991, privind fondul funciar. 

8.1. Efectele Legilor nr. 58 și 59/1974 asupra dobândirii dreptului 
de proprietate prin uzucapiune. Atât doctrina, cât și jurisprudenţa 


anterioară anului 1990, au susținut şi au consacrat în soluţii ale 
instanţelor că prin intrarea în vigoare a Legilor nr. 58 și 59/1974, 
dreptul de proprietate a terenurilor nu putea fi dobândit pe calea 
uzucapiunii. Cursul prescripției a fost considerat întrerupt prin 
scoaterea terenurilor din circuitul civil, în condiţiile art.30 din Legea 
nr. 1974 şi art.44 din Legea nr. 59/1974, care prevedeau ca unică 
modalitate dobândirea dreptului de proprietate asupra terenurilor 
moştenire legală. S-a susținut că legea a voit să excludă orice alt mod 
de dobândire al proprietății unor astfel de bunuri imobile. 

În jurisprudenţă s-au pronunţat soluţii potrivit cărora cele două 
legi făceau referire la dobândirea dreptului de proprietate asupra 
terenurilor nu şi asupra construcţiilor. Termenul uzucapiunii, dacă nu 
a fost împlinit la intrarea în vigoare a Legii nr. 58/1974, iar înscrierea 
dreptului nu s-a făcut în cartea funciară, termenul de prescripţie este 
întrerupt iar dreptul nu se mai poate înscrie. Instanţa supremă a mai 
statuat prin decizia citată că dispoziţiile acestor legi nu se aplică 
retroactiv pentru uzucapiunile împlinite anterior, potrivit art.6 din 
Legea nr. 241/1947. Dacă posesia a început sub Legea nr. 115/1938, 
pusă în Transilvania în aplicare prin Legea nr. 241/12 iulie 1947, nu se 
putea dobândi dreptul de proprietate asupra terenului în condiţiile 
art.17 din Legea cărților funciare, adică prin înscrierea lui. Dacă până 
la intrarea în vigoare a Legii nr. 58/1974 nu a avut loc înscrierea 
dreptului de proprietate în cartea funciară, nu mai există posibilitatea 
dobândirii dreptului, chiar dacă s-a realizat una din situaţiile 
prevăzute de art.27 sau 28 din Legea nr. 115/1938. 

Aceeași lege nu a impus restricții asupra dobândirii prin 
uzucapiune a construcţiilor, ceea ce înseamnă că s-a putut împlini 
termenul şi constata ulterior după intrarea acestei legi în vigoare. 
Dobândirea construcţiilor era asimilată înstrăinărilor la care se referea 
art.30 alin. Îl al legii și avea ca efect odată cu constatarea uzucapiunii 
construcțiilor şi trecerea terenului aferent în proprietatea statului. Am 
arătat că instanța supremă a acceptat, după un timp, că este admisibilă 
acțiunea în constatarea dreptului de proprietate dobândit prin 
uzucapiune, dacă acesta s-a împlinit anterior intrării în vigoare a 
dispoziţiilor Legilor nr. 58 şi 59/1974. În principiu, aceste decizii 
statuează că cele două legi nu aduc atingere drepturilor de proprietate 
preexistente, fiind vorba de drepturi câștigate cu condiţia ca termenele 
de prescripţie începute anterior să fie împlinite până la data de 1 


dec.1974, prescripţiile începute dar neîmplinite rămânând fără efect. 
Codul civil austriac prevedea în art.1460 şi urm. uzucapiunea ca mod 
originar de dobândire a proprietăţii în afara cărții funciare. Potrivit 
art.6 alin.2 din Legea nr. 241/1974, prescripţiile începute după 
legiuirile anterioare sunt supuse dispozițiilor legale sub care au 
început, împlinirea lor a putut fi constatată de către instanţele 
judecătoreşti. 

Tot o situație aparte, care împiedică dobândirea dreptului de 
proprietate prin uzucapiune o constituie art.1 şi 2 din Legea nr. 
19/1968, prin care terenurile fără construcţii din orașe şi municipii, 
proprietatea persoanelor fizice au fost declarate indisponibile şi 
expropriabile. Aceste terenuri nu mai puteau fi grevate de sarcini reale, 
proprietarii păstrându-și posesia și folosinţa lor și se puteau transmite 
prin moştenire. Dreptul de proprietate asupra acestor terenuri nu se 
mai putea dobândi prin uzucapiune, iar posesia începută anterior 
devenea întreruptă de drept. 

După abrogarea celor două legi, terenurile au fost reintroduse în 
circuitul civil și deci au redevenit susceptibile de a putea fi dobândite 
în proprietate prin uzucapiune. Problema care se pune este în legătură 
cu caracterul interpretativ al prescripţiei achizitive pe care l-au luat 
cele două legi - nr. 58 şi 59/1974 -, pe perioada 1974 - 1989, cât au 
fost în vigoare. Ea a fost amplu dezbătută în literatura juridică şi a 
făcut obiectul unor soluţii contradictorii în practica instanțelor 
judecătoreşti. 

Am văzut că rezolvarea unanimă a doctrinei şi jurisprudenţei, 
anterioare anului 1989, a fost în sensul că intrarea în vigoare a celor 
două legi a avut ca efect întreruperea naturală a cursului uzucapiunii. 
Această primă teză a fost împărtășită și după 1989. Se consideră - în 
opinia acestor autori - că dreptul de proprietate asupra terenurilor nu 
poate fi dobândit pe calea uzucapiunii, întrucât cursul prescripţiei a 
fost întrerupt prin scoaterea terenurilor din circuitul civil.ccclxix 
Problema a fost ridicată în fața instanţelor pentru că și în situația că 
erau în vigoare aceste legi, posesia, ca stare de fapt, a continuat în tot 
sau în parte din acest răstimp, precum şi ulterior anului 1989. Atunci 
s-a pus problema invocării posesiei exercitată în intervalul de timp 
cuprins între anii 1974 - 1989, la care să se adauge timpul cât posesia 
a durat după abrogarea Legilor nr. 58 şi 59/1974. În favoarea acestei 
teze s-a mai adus și argumentul că existența în vigoare a legilor 


respective a exclus existența unei posesii utile, aşa încât ea nu a mai 
fost continuă și netulburată, cum cere art.1847 C.civil, iar faptul că au 
fost abrogate prin Decr. 

— Lege nr. 1/1989 nu prezintă nicio relevanță pentru că nu are 
caracter retroactiv. El nu poate repune posesia pe făgașul avut, făcând 
abstracție de existența în vigoare la timpul lor a Legilor nr. 58 şi 
59/1974. 

Împărtăşind această opinie, într-o soluţie s-a conchis că nu se 
poate face abstracție de existența și de faptul că Legile nr. 58 şi 
59/1974 au fost în vigoare. Acest lucru nu poate rămâne fără 
consecinţe juridice, cea mai importantă dintre consecinţe este aceea a 
suspendării cursului prescripţiei, unica modalitate a dobândirii 
proprietăţii prin moștenire legală era expresă şi imperativă, chiar dacă 
din perspectiva sistemului juridic actual apar ca fiind legi excesive şi 
aparținând unui regim social constrângător. În practică, la fel, s-a 
statuat că dacă a intervenit Legea nr. 58/1974, după ce începuse 
exercitarea posesiei, ea este întreruptă și împiedică dobândirea 
proprietăţii prin uzucapiune. Termenul de prescripţie a fost întrerupt 
de la această dată întrucât terenurile au fost scoase din circuitul civil. 
S-a considerat că pentru ca un teren să fie dobândit pe această cale, 
după abrogarea menționatei legi, este necesar să înceapă o nouă 
posesie. Prescripţia care s-a întrerupt are drept urmare consecința că 
nu poate fi invocată nici după abrogarea intervenită prin Decr. 

— Lege nr. 1/1989, pentru că ea nu a mai fost continuă şi 
netulburată așa cum cere art.1847 C.civil. 

În justificarea aceleiași teze s-a mai reţinut că Legile nr. 58 şi 
59/1974 au exclus existența unei posesii utile, așa încât aceasta nu a 
mai fost continuă şi netulburată, cum cere art.1847 C.civ., iar faptul că 
ulterior aceste legi au fost abrogate nu prezintă relevanţă pentru că 
Decr. 

— Lege nr. 1/1989 nu are caracter retroactiv. Constatăm că 
această teză reiterează doctrina și practica judiciară, anterioară anului 
1990, existentă înainte de abrogarea Legilor nr. 58 și 59/1974 şi deci 
termenele pentru prescripţia achizitivă nu puteau începe, nu puteau 
continua şi nu se puteau împlini în perioada 1 dec.1974 - 29 dec.1989. 
Controversa are la bază conţinutul și redactarea diferită ale textelor 
legale incidente pentru acest interval de timp, respectiv art.1844 şi 
1864 pet.2 C.civil, pe de o parte, şi art.30 alin.1 din Legea nr. 58/1974, 


respectiv art.44 alin.1 din Legea nr. 59/1974, pe de altă parte. Astfel, 
art.1844 statuează că „nu se poate prescrie domeniul lucrurilor care, 
prin natura lor proprie sau printr-o declaraţie a legii nu pot fi obiecte de 
proprietate privată, ci sunt scoase în fără din comerţ”. În acord cu 
aceasta este şi art.1864 alin.2 C.civil, care dispune că întreruperea 
naturală a  prescripţiei intervine și când „lucrul este declarat 
imprescriptibil în urma unei transformări legale a naturii sau destinaţiei 
sale”. 

La rândul lor, textele art.30 din Legea nr. 58/1974 şi art.44 din 
Legea nr. 59/1974 stabilesc că dobândirea terenurilor, de orice fel, se 
poate face numai prin moștenire legală. De menţionat faptul că prin 
Legea nr. 112/1984 s-a reglementat posibilitatea dobândirii prin 
convenție de terenuri în anumite condiţii între părinți și copii. Dar şi în 
aceste situaţii în concepţia tezei nu se putea dobândi prin uzucapiune, 
în sensul că posesorul nu putea invoca beneficiul uzucapiunii, de către 
posesorul copil împotriva proprietarului părinte, sau să se unească 
prin joncțiune cele două  posesii. Această teză asimilează 
inalienabilitatea terenurilor, care sunt scoase în cvasitotalitatea lor din 
circuitul civil general de către legile în discuţie, cu inalienabilitatea și 
neprescriptibilitatea domeniului public consacrat în art.1844 din cod, 
trăgând concluzia că legile amintite au avut ca efect şi întreruperea 
naturală a cursului prescripţiilor precum și împiedicarea, în perioada 
1974 - 1989, a începerii unei noi prescripţii asupra terenurilor de 
orice fel, or, legat de aceasta este de observat că art.1844 şi 1864 
vizează bunurile care prin natura lor proprie sau printr-o declaraţie a 
legii sunt afectate uzului sau interesului public şi nicidecum nu 
priveşte lucrurile proprietate privată, aparținând persoanelor fizice 
sau ale statului supuse regimului juridic de drept comun. Prevederea 
art.1844 şi evident art.1846 pet.2 este o reglementare de excepţie care 
îngrădeşte circuitul civil al unor bunuri care nu poate fi extinsă prin 
analogie, fiind de strictă interpretare. 

În sfârşit, într-o altă teză se susţine că termenul de prescripţie a 
curs şi în perioada cât au fost în vigoare Legile nr. 58 și 59/1974, legi 
care nu au determinat o întrerupere legală a prescripţiei achizitive. 
Mai mult decât atât, s-a considerat că uzucapiunea a putut începe să 
curgă şi sub imperiul acelor reglementări. Argumentul principal care 
se aduce este faptul că aceste legi au interzis doar înstrăinarea 
terenurilor prin acte juridice și nu au cuprins dispoziţii care să declare 


expres ce anumite fapte producătoare în timp de consecinţe juridice, 
precum posesia utilă asupra terenurilor, nu poate să producă efectul 
constatării uzucapiunii. 

Se consideră că art.1864 alin.2 C.civil nu poate fi invocat în 
sprijinul celor două legi, situația şi concepția legiuitorului fiind în cele 
două momente total diferite. Bunurile la care se referă art.1864, adică 
scoase din circuitul civil („scoase în afară de comerț”) sunt acelea care 
prin natura lor sau ca urmare a unei dispoziţii legale nu pot constitui 
obiect al proprietăţii private. Înainte de anul 1948 erau bunurile 
aparținând domeniului public, după reglementările de atunci, aceasta 
era interpretarea din jurisprudenţa antebelică dată sintagmei „bun 
scos în afară de comerț”. Noţiunea de domeniu public nu mai era când 
s-a emis Legea nr. 58/1974 şi Legea nr. 59/1974, însă erau categorii 
de bunuri ale „proprietății socialiste”, conform art.7 şi 9 din Constituţia 
de la 1965, asimilate întrucâtva sub aspectul regimului juridic cu 
domeniul public. 

Reglementând restrictiv dobândirea dreptului de proprietate, 
prin acte juridice, aceste legi nu au spus numit cu referire la 
dobândirea dreptului, prin fapte juridice. S-a considerat că anterior s-a 
făcut o interpretare extensivă cuprinzând şi uzucapiunea, alături de 
actele juridice, ca imposibilitate de dobândire a dreptului de 
proprietate, situație care apare ca nelegală în concepţia celei de a doua 
teze. Pentru aceasta ar fi absurd să se adopte și în prezent punctul de 
vedere potrivit căruia prescripția achizitivă a fost întreruptă în 
perioada cât au fost în vigoare Legile nr. 58 şi 59/1974, aplicându-se 
ceea ce a fost creat pe cale de interpretare extensivă, în timp ce înseși 
legile interpretate au fost abrogate. 

În consecință, dacă cele două legi au interzis doar înstrăinarea 
terenurilor prin act juridic, per a contrario, transmiterea terenurilor pe 
calea uzucapiunii care este un fapt juridic nu a fost prohibită. Teza prin 
care se consideră că nu a fost întrerupt și nici suspendat cursul 
prescripţiei pentru epoca cât au fost în vigoare cele două legi tinde 
să-şi facă loc, fiind împărtășite de majoritatea autorilor și de 
jurisprudență. Nimeni nu a putut pune la îndoială că posesiunea a 
existat şi în acel răstimp, că întrunea cele două elemente corpus şi 
animus, care nu au dispărut, deci starea de fapt a existat în continuare. 
Intrarea în vigoare a celor două legi nu a însemnat că cei care aveau 
corpus possessionis au încetat de a mai deţine lucrul pentru sine şi că 


au început să deţină pentru alții. Rămânând posesiunea ca stare de 
fapt şi păstrând aceleași caracteristici nu poate rămâne într-o situație 
incertă. Această posesiune nu a fost recunoscută pentru altul și nu a 
avut în continuare animus domini exercitat sub nume de proprietar. 
Posesorul trebuie apărat, chiar dacă nu este proprietar are prezumția 
de neprecaritate; pe timpul Legilor nr. 58 şi 59/1974 şi-a conservat 
aceeași calitate, bucurându-se de art.1858 C.civ., în sensul că se 
prezumă că nu a apărut o intervertire de titlu pentru că nu a fost cazul 
şi nu s-a dovedit situația doar a unui simplu detentor. Pe întreaga 
perioadă de aplicare a celor două legi, posesorii s-au bucurat de 
protecția drepturilor lor prin acțiunea posesorie, aceasta fiind o 
dovadă a caracterului real și util al posesiunii exercitate. Având 
caracter durabil în timp şi continuând ulterior abrogării celor două 
legi, până la zi, ducând la consecinţa la care poate duce posesia 
îndelungată. ccclxx Aceeași practică a mai statuat că dispoziţiile 
art.1844 C.civ. nu sunt aplicabile în cauză, deoarece la data începerii 
prescripţiei achizitive, în speță în anul 1957, terenul nu putea face 
obiectul proprietăţii private, iar prin adoptarea Legilor nr. 58 și 
59/1974 nu a intervenit vreunul din cazurile de întrerupere prevăzute 
de art.1865 - 1873 C.civ. sau vreo cauză de suspendare prevăzută de 
art.1874 - 1885 C.civ. a cursului prescripţiei. 

Pentru o clarificare a situației se impune examinarea 
comparativă a cazurilor de întrerupere naturală și cea de întrerupere 
civilă a prescripţiei achizitive, la baza deosebirii dintre ele stând ideea 
de deposedare. În caz de întrerupere naturală posesiunea nu se mai 
poate manifesta prin acte concrete de folosinţă, fiindcă elementul 
material, vizibil obiectiv, dispare. Toate ipotezele prevăzute de 
art.1864 se deosebesc de întreruperea civilă (art.1865 C.civ.), unde 
posesorul continuă să aibă elementul material (corpus) dar pierde 
elementul intențional (animus domini). 

Toate ipotezele de întrerupere naturală a prescripţiei achizitive 
au la bază ideea de deposedare, adică pierderea folosinţei, se 
interpretează aici potrivit deducţiei logice că efectele întreruperii sunt 
absolute în toate situaţiile reglementate de art.1864 C.civ. Legiuitorul a 
prevăzut, cu titlu de excepţie, că ipoteza reglementată de art.1864 
alin.2 C.civ. duce la întreruperea naturală și fără deposedare, de unde 
concluzia că Legile nr. 58 şi 59/1974 nu au dus la pierderea vreunuia 
din cele două elemente ale posesiunii, fiindcă în marea majoritate a 


cazurilor posesorii sub nume de proprietari nu au pierdut folosința și 
detenția imobilelor respective. Ele au rămas în posesia acelorași 
persoane sau urmașilor lor, care au exercitat stăpânirea pentru sine. În 
afară de promulgarea celor două legi cu condiţii restrictive pentru 
transmiterea terenurilor, statul nu a mai luat alte măsuri pentru a 
împiedica pe posesori să exercite acte de stăpânire în nume propriu. 
Stările de fapt existente au continuat să dăinuie, ele nu puteau fi 
transformate în stări de drept, pentru că numai moștenirea legală 
putea duce la dobândirea dreptului de proprietate. 

Am văzut la analiza posesiunii precum și la ideea care 
prevalează în teoria posesiei, că ea apare ca raportul de fapt dintre o 
persoană și un lucru, care se exteriorizează, animus possidendi ce 
concretizează voința de a poseda pentru sine și este un element decisiv 
în această privință. Ea, ca stare de fapt, are o existență de 
sine-stătătoare, deplin independentă de eventualul drept asupra 
aceluiaşi lucru și se poate vorbi de posesiune și atunci când stăpânirea 
faptică este contrară dreptului. 

În condițiile aplicării legilor menționate posesiunea 
detentorului care este publică, continuă, neîntreruptă și sub nume de 
proprietar apare ca o posesiune utilă, adică atipică (subl. ns.) pentru 
care titularul beneficiază de protecție juridică concretizată în 
admisibilitatea acțiunii posesorii potrivit art.674 C.pr. civ. Dar este de 
precizat că el nu beneficia şi de posibilitatea dobândirii dreptului de 
proprietate prin prescripţie achizitivă fiind interzisă de dreptul 
obiectiv până la finele anului 1989, pentru că ea a rămas iremediabil o 
stare de fapt, tocmai pentru că transferul dreptului de proprietate 
asupra terenurilor nu putea avea loc. Dar nu pentru că posesia a fost 
întreruptă, ci pentru că atunci acțiunea a fost inadmisibilă, totul fiind 
restrâns la moştenirea legală. 

Având în vedere că textul art.645 nu a suferit nicio abrogare 
parțială, că toate celelalte texte pe care le-am analizat aici şi-au păstrat 
caracterul şi valabilitatea, este clar că după abrogarea Legilor nr. 58 şi 
59/1974, odată cu dispariţia interdicţiilor impuse de ele, nimic nu mai 
împiedică pe posesori, dacă se află în continuare în stăpânirea 
bunurilor în baza unei posesii utile, să poată cere recunoașterea 
dreptului lor de proprietate. Este de remarcat aici că cele de mai sus 
nu își găsesc aplicare în cazul uzucapiunii scurte de 10 până la 20 de 
ani, pentru că justul titlu este lovit de nulitate absolută și nu poate 


duce la prescripția achizitivă. Actul de înstrăinare invocat just titlu 
încheiat sub imperiul legilor respective sau când a fost încheiat 
anterior, iar durata legală a expirat înaintea abrogării acestor legi. 
Nimic nu împiedică însă ca acest timp să fie folosit pentru calcul la 
uzucapiunea de 30 de ani, care suntem de părere că poate fi acceptată. 
În privinţa uzucapiunii reglementată de art.28 din Decr. 

— Lege nr. 115/1938 relativ la situaţia pe care o analizăm, 
regimul juridic aplicabil este ca şi în cazul uzucapiunii de 30 de ani, 
însă este esenţial ca termenul să se împlinească după abrogarea 
Legilor nr. 58 şi 59/1974. 

În concluziile ce se trag de aici este că la uzucapiunea derivând 
dintr-un fapt juridic, nu a fost afectat cursul prescripţiei de existența 
Legilor nr. 58 și 59/1974. Este adevărat însă că problema curgerii 
termenului pe timpul acestor legi, chiar acceptată, este rezolvată din 
unghiuri diferite. Nu se prevedea nimic la prohibirea dobândirii 
proprietăţii prin fapte juridice și ar fi fost necesar ca aceasta să fie 
prevăzută expres, pentru că excepţiile sunt de strictă interpretare. 

Într-o altă interpretare se consideră că aceste prevederi exprese 
nici nu erau necesare din moment ce s-a reglementat că dobândirea 
dreptului de proprietate nici nu se poate face decât prin moștenire 
legală. Cu neajunsul care a constat în redactarea și corelarea cu alte 
dispoziţii legale asupra cărora nu s-au făcut referiri, în sensul abrogării 
lor, s-a ajuns la singura soluţie corectă din punct de vedere logic, că 
terenurile nu se puteau dobândi prin niciuna din celelalte modalități 
legale exercitate în dreptul comun, fără a distinge între fapte și acte 
juridice ca izvoare ale raportului juridic concret. Menţiunea expresă a 
fost că nu pot opera transmiteri prin acte juridice şi în acel context 
dobândirea prin uzucapiune nu mai trebuie menţionată, pentru că s-ar 
fi instituit o excepţie la excepţie. Afară de moștenirea legală totul era 
exclus. Aceasta împiedică, ca după abrogare, posesia din acel timp să 
fie utilă pentru a dobândi prin uzucapiune. 

În favoarea celei de-a doua teze, cu referire la art.28 din Legea 
nr. 115/1938, este că uzucapiunea este un fapt juridic, izvor de 
structură complexă, în alcătuirea lui reunindu-se o pluralitate de 
elemente producătoare de efecte juridice. Aceste elemente s-au 
constituit din succesiunea intervalelor de timp în care au acționat în 
caracteristica fiecărei faze de succesiune după prevederile tuturor 
dispoziţiilor legale. Faptele juridice concomitente sau succesive sunt: 


începerea stăpânirii terenului de către uzucapant, punând în valoare 
bunul lăsat de proprietarul nepăsător, care lăsat așa s-ar fi degradat; 
s-au exercitat acte de folosință materială, culegerea fructelor şi 
ameliorarea bunului pe întreaga durată a uzucapiunii, în final 
constatarea prin hotărâre a dobândirii dreptului real. Faptul juridic s-a 
păstrat în continuarea posesiunii, ducând în prezent la dobândirea 
dreptului de proprietate asupra terenului de către uzucapant, pe lângă 
argumentele prezentate şi în virtutea aplicării imediate a legii noi la 
situaţiile juridice în curs de formare, constituire, chiar de finalizare. La 
termenele prescripţiei împlinite după abrogarea intervenită prin Decr. 

— Lege nr. 1/1989, nu se poate vorbi de o situaţie juridică 
consumată în trecut (facta praeterita), ci de una în curs de constituire 
de o lege nouă și dreptul rămâne câștigat. 

Soluţia ce se dă în materie de uzucapiune privind terenurile 
proprietate privată, în ipoteza când prescripția s-a împlinit după 
abrogarea legilor sus-amintite, apreciem că impune la fel, o apreciere 
ținând seama de legislația apărută după anul 1990, anume: Legea nr. 
9/1990, Legea nr. 15/1990, Legea nr. 18/1991, cu modificările 
ulterioare, Legea nr. 7/1996, reactualizarea legislaţiei civile rămase 
neabrogate dar şi neaplicată în regimul trecut, având ca izvor principal 
de interpretare principiile constituționale și regimul juridic ai 
dreptului de proprietate, care să-și găsească adevăratele valenţe. 
Practica instanţelor a împărtăşit punctul de vedere care a admis 
cuprinderea pentru constatarea uzucapiunii şi a posesiei exercitate 
anterior anului 1989. Desigur nu trebuie înţeles prin aceasta că era 
imposibilă întreruperea și suspendarea cursului prescripției pentru 
situaţiile legal reglementate de Decr.nr. 167/1958, privind prescripţia 
extinctivă și art.1864 C.civil. Instanţa este datoare să stabilească dacă 
titularul dreptului de proprietate a fost sau nu în imposibilitate să facă 
acte de întrerupere în perioada regimului comunist, să constate dacă 
este cazul de suspendare a prescripției extinctive pentru forță majoră, 
conform art.13 lit. a din Decr.167/1958. Dacă intervine întreruperea 
sau suspendarea prescripției se aplică regulile dreptului comun în 
materie. 

8.2. Uzucapiunea în interferență cu Legea nr. 18/1991. Soluţia 
uzucapiunii terenurilor proprietate privată, pentru ipoteza când 
termenele de uzucapiune s-au împlinit după abrogarea Legilor nr. 58 şi 
59/1974, trebuie analizată și în raport de legislația apărută între timp 


cu privire la terenuri, importantă fiind Legea nr. 18/1991, privind 
fondul funciar. Dacă terenul în litigiu cade sub incidenţa Legii fondului 
funciar se pune problema sorții uzucapiunii în două ipoteze: când 
termenul s-a împlinit anterior intrării în vigoare a acestei legi; când, 
dimpotrivă, s-a împlinit ulterior, se mai poate constata uzucapiunea? 
Sunt şi situaţiile terenurilor reglementate de art.22 şi 35 din Legea nr. 
18/1991, ccclxxi care se cuvin deţinătorilor actuali, respectiv 
proprietarului construcției în temeiul acestei legi. Aici aspectul 
uzucapiunii devine superfluu. 

În doctrină s-a arătat că dacă simplilor detentori precari, 
potrivit art.35 din Legea nr. 18/1991, li s-a recunoscut un adevărat 
drept de proprietate asupra terenurilor pe care se aflau construcțiile 
pe care le-au dobândit sub imperiul Legii nr. 18/1991, cu atât mai mult 
trebuie să li se recunoască calitatea de posesori acelora care au 
stăpânit și folosit terenurile persoanelor fizice o perioadă îndelungată, 
sancționând astfel pasivitatea şi neglijența proprietarului imobilului 
respectiv. Ni se pare făcută cu prea multă ușurință asemănarea dintre 
cele două situaţii. Uzucapiunea este total diferită de situaţiile de 
dobândire a proprietăţii potrivit Legii nr. 18/1991, care este o lege 
specială şi conține reglementări aparte. Ea nu stabileşte alte condiţii 
posesiei decât aceea prevăzută în cele două texte, respectiv art.22 şi 35 
ale legii, cu trimitere la Decr. 

— Lege nr. 42/1990. Uzucapiunea nu are nicio legătură cu 
aceasta şi nu i se pot aduce în sprijin atari argumente, pentru că altele 
şi diferite sunt regulile după care se cârmuiesc posesiile cerute pentru 
fiecare situaţie în parte. 

În al doilea rând, problema dacă poate să se constate 
dobândirea dreptului de proprietate pe cale de uzucapiune pentru 
acele terenuri care ar fi făcut obiectul reconstituirii sau constituiţii 
dreptului de proprietate, prin invocarea posesiei anterioare, răspunsul 
nu poate fi decât negativ. Dacă asupra terenului s-a procedat la 
reconstituirea dreptului de proprietate în favoarea fostului proprietar 
sau a unui terț, posesia este întreruptă prin faptul reconstituirii şi 
redobândirii dreptului. Este o cauză de întrerupere declarată de lege. 
Acolo unde se impune aplicarea Legii nr. 18/1991, nu poate fi invocată 
nici uzucapiunea, fie pe cale principală fie pe cale de excepţie și nici 
revendicarea. În cazul constituirii dreptului potrivit legii fondului 
funciar raționamentul este discutabil pentru că efectul declarativ al 


uzucapiunii, lasă ineficientă constituirea care este un act juridic 
ulterior şi nu se pot face constituiri ale dreptului de proprietate asupra 
terenurilor aparținând particularilor. 

S-a considerat în jurisprudenţă că și posesorul, dacă este el 
însuși îndreptăţit la atribuirea terenului pe care l-a posedat, după 
procedura Legii fondului funciar, nu poate recurge la constatarea 
uzucapiunii. Legea fondului funciar este un mod nou și specific care 
duce la dobândirea dreptului de proprietate, iar cel îndreptăţit este 
obligat să-și valorifice dreptul apelând la prevederile acesteia. Dacă a 
omis acest lucru nu poate invoca uzucapiunea peste Legea fondului 
funciar.  Posesorul, pierzând posibilitatea de a mai dobândi 
proprietatea terenului, comisia anume înființată va putea să atribuie 
acel teren unei alte persoane îndreptăţite și împotriva titlului acesteia 
nu se poate opune prescripția achizitivă rezultată din calitatea sa de 
moştenitor, unind posesia cu aceea a autorului său. Atâta timp cât 
terenul din litigiu face obiectul reconstituirii dreptului de proprietate 
potrivit Legii nr. 18/1991, nu i se poate substitui uzucapiunea ca mod 
de dobândire a dreptului de proprietate în regimul de carte funciară, 
după situaţiile reglementate de Legea nr. 115/1938.ccclxxii 

În ipoteza în care posesiunea îşi urmează cursul și proprietarul 
căruia i s-a reconstituit nu-şi revendică dreptul sau nu a fost pus în 
posesie, curge un nou termen de prescripţie achizitivă. Se mai poate ivi 
şi situația ca asupra terenului să nu se fi constituit sau reconstituit în 
favoarea altei persoane dreptul proprietate şi practic stăpânirea 
faptică a posesorului nu a fost deranjată în niciun fel. Asemenea 
situaţii încă nu cunoaștem din practică. Credem că după încheierea 
procedurii de validare a lucrărilor comisiilor şi punerea în posesie a 
tuturor titularilor din localitățile ţării, posesorul care a exercitat o 
posesie utilă poate cere constatarea uzucapiunii. Aici trebuie avute în 
vedere şi prevederile Legii cadastrului și publicității imobiliare nr. 
7/1996 şi ale Regulamentului de carte funciară. 

În practică s-a statuat că detentorul precar nu este îndreptăţit la 
reconstituirea dreptului de proprietate în baza Legii fondului funciar, 
invocând posesia anterioară asupra terenului pe care a avut-o la data 
înscrierii în fostul C.A.P., prin faptul că era un simplu deținător, 
neavând clarificat dreptul prin uzucapiune. Proprietarul anterior este 
cel îndreptăţit la reconstituire. Acțiunea posesorie şi, de altfel, orice fel 
de posesiune nu poate fi opusă titularului al cărui drept a fost 


reconstituit prin titlu prin Legea fondului funciar. Reclamanţii posesori 
nu pot intra în stăpânirea terenului care a fost atribuit ulterior 
pârâţilor de către comisie. Chiar dacă aceștia nu au fost puşi ulterior în 
posesie, posesia reclamantului a devenit precară pentru că a intervenit 
reconstituirea după Legea nr. 18/1991.ccclxxiii 

După opinia noastră este discutabilă soluţia pentru că titularul 
dreptului nefiind pus în posesie, dacă posesia continuă ea poate duce 
la dobândirea proprietății prin uzucapiune, pentru că proprietarul a 
stat în expectativă și şi-a neglijat dreptul său. Dimpotrivă, posesiunea 
anterioară de durată și utilă figurând şi în registrul agricol din anul 
1956, posesiune exercitată de părinţii care l-au înscris în C.A.P., duce la 
dobândirea dreptului, dar prin reconstituirea potrivit aceleiași Legi nr. 
18/1991. Nu are nicio relevanţă înscrierea de carte funciară care a 
existat anterior, în anul 1929, rezultând deci că nu operează nici 
uzucapiunea după legile locale şi nici cea reglementată de Legea nr. 
115/1938. 

Au fost cazuri când s-a invocat existența unui titlu dobândit 
anterior colectivizării. În acest sens a fost criticată o soluţie din 
practica judiciară, care, raportată la prevederile Legii nr. 18/1991, a 
considerat lipsită de relevanță apărarea pârâtului ridicată pe cale de 
excepție pe temeiul că a uzucapat terenul înainte de cooperativizare. 
Autorul dă prioritate uzucapiunii, susținând că dacă ea se confirmă, 
titlul obţinut de partea adversă în baza Legii nr. 18/1991 este lipsit de 
eficiență juridică. Considerăm discutabil acest punct de vedere pentru 
că dacă terenul din litigiu a fost cooperativizat, uzucapiunea anterioară 
a fost anihilată. Ea poate fi invocată cu ocazia reconstituirii pentru a i 
se atribui terenul pe această cale, nicidecum nu poate fi opusă pe cale 
de excepţie şi să lipsească de eficienţă titlul de proprietate. Acest titlu 
însă nu este opozabil celui care revendică dreptul de proprietate, 
pentru că nu au participat la procedura de obţinere a lui. Instanţele 
judecătoreşti sunt îndreptățite să hotărască asupra acțiunii în 
revendicare, fie şi ca urmare a invocării uzucapiunii. Problema care se 
ridică este ca reclamantul care revendică să se fi adresat la rândul lui 
comisiei pentru aplicarea Legii fondului funciar pentru a i se 
reconstitui dreptul, altminteri este decăzut din posibilitatea de a-l 
pretinde în contradictoriu cu pârâtul. 

O problemă de interes practic pe viitor este dacă dreptul s-a 
reconstituit potrivit legii fondului funciar, dar proprietarul nu a fost 


pus în posesie, iar această posesie este exercitată de un terţ, care va 
opune proprietarului uzucapiunea. Punerea în posesie nu trebuie 
confundată cu stăpânirea efectivă și materială a terenului. Lipsa 
actului de punere în posesie nu justifică expectativa proprietarului. 

Dobândirea proprietăţii are loc în baza titlului de proprietate, 
împrejurare ce-l îndreptățește pe proprietar să-și exercite 
prerogativele acestei calități, inclusiv punerea în posesie. Aceasta 
neexercitată creează în timp incertitudinea dreptului care stă la 
temelia rațiunii de a fi a uzucapiunii. 

Secțiunea VII. 

Dobândirea fructelor de către posesorul de bună-credinţă a unui 
bun frugifer 

Este considerat de o parte importantă a literaturii juridice ca 
fiind un mod de dobândire a dreptului de proprietate. Sunt și autori 
care nici măcar nu-l amintesc sau îl includ în alt mod de dobândire, 
cum ar fi legea, sau cuprins în mod generic la modul de dobândire al 
mobilelor, sau privit ca un efect al posesiei. 

Acest mod de dobândire nu este enumerat în art.644 şi 645 din 
C.civ., fiind însă arătat în redactarea negativă şi defectuoasă a art.485 
C.civ., condiționând că posesorul să fie de bună-credinţă, iar art.486 
din cod stabilește când posesorul este de bună-credință, anume atunci 
când posedă fructele ca proprietar în puterea unui titlu translativ de 
proprietate, ale cărei vicii nu-i sunt cunoscute. El trebuie să aibă 
credința că lucrul îi aparține în mod legitim. Credinţa este plauzibilă 
atunci când rezultă dintr-un titlu translativ de proprietate. În schimb şi 
în realitate acest titlu este viciat, dar viciile nu-i sunt cunoscute. 
Posesorul de bună-credință câştigă proprietatea tuturor fructelor și 
este, în principiu, valabil atât pentru posesorul cu titlu particular, cât şi 
pentru acela al unei universalități, adică al unei moşteniri. 

Textele art.485 şi 486 C.civ. au corespondent în art.549 şi 560 în 
C.civ.fr., unde problema se pune în cadrul acelorași termeni, fără ca în 
evoluţia sa dreptul francez să aducă schimbări esenţiale cu toate că 
aceste texte de lege au fost prin Legea din 17 mai 1960 
reactualizate. ccclxxiv  Posesorul de  bună-credință dobândeşte 
fructele lucrului pe măsura perceperii lor.ccelxxv Când proprietarul 
va revendica lucrul său posesorul nu va fi obligat să restituie nici 
fructele care deja erau percepute și nici valoarea lor. 

În principiu, dreptul de a culege fructele aparţine proprietarului 


în temeiul art.493 C.civ. Acestea s-ar cuveni proprietarului în virtutea 
dreptului de accesiune considerată inexactă în literatura de 
specialitate, deoarece culegerea fructelor trebuie privită ca un efect al 
însuși dreptului de proprietate, fiind unul din atributele acestui drept. 
Aceasta este regula generală. Revenind la posesorul de bună-credinţă, 
care este excepţia, nu se cere ca titlul invocat să formeze un element 
distinct de buna credinţă, ci reprezintă doar un aspect al acesteia, un 
element intrinsec sau justificare a ei. 

Ideea este preluată din practica judiciară care a statuat că 
pentru dobândirea fructelor este suficient ca posesorul să fi avut 
numai credința în existența titlului de proprietate, chiar dacă acest 
titlu nu a existat în realitate, nefiind nicio asemănare cu uzucapiunea 
de la 10 la 20 de ani. Nu are importanţă că a fost luat drept valabil titlul 
viciat dintr-o eroare de fapt sau o eroare de drept. 

Raționamentul care stă la temelia art.485 și 486 C.civ. este 
distinct de cel al art.1909 C.civ., fiind fundamentat pe echitate. 
Posesorul de bună-credinţă, crezându-se proprietar sau titular ai 
dreptului real, care justifică dobândirea fructelor, a depus o activitate 
şi cheltuială de timp şi energie până ce le-a perceput şi a dispus de bun, 
tot astfel cum ar fi făcut şi adevăratul proprietar. În programul său 
social şi economic, fondul de timp afectat este în strânsă legătură cu 
intenția manifestă și de buna credință că acţionează în condiţii 
normale. 

Supunerea lui la obligarea ulterioară de a le restitui ar însemna 
o constrângere și privațiune materială. Este normal ca în sensul pe 
care l-am analizat pierderea să fie suportată de proprietar, care este de 
cele mai multe ori în culpă. Principiul echităţii este înțeles într-o 
relaţie directă și ca o consecinţă a bunei-credinţe. El devine funcţional 
şi impus din considerente de activitate socială la care se supun 
indivizii când acționează asupra mediului lor de viață. 

Dobândirea fructelor - indiferent dacă sunt naturale, industriale 
sau civileccclxxvi - se face pe măsura perceperii lor. De aici se 
desprinde consecința că el nu dobândește fructele civile ajunse la 
scadenţă dar pe care nu le-a cules sau încasat. Momentul dobândirii 
este cel al culegerii, neavând nicio importanţă dacă le-a consumat sau 
nu. Important este să fie separate de imobil şi apropiate. 

Posesorul de bună-credință nu poate fi obligat la restituirea 
fructelor decât la data punerii în întârziere. cccelxxvii Din acest 


moment apreciem că el devine de rea-credință, știind că titlul 
translativ nu este valabil și nu se mai poate considera în eroare. Din 
acest moment poate să-şi reformuleze preocupările. 

În practica judiciară s-a considerat că sunt îndeplinite cerinţele 
art.486 C.civ., atunci când posesorul unui imobil a avut și a rămas cu 
convingerea că titlul pe baza căruia exercită posesia, care în speță este 
un înscris sub semnătură privată încheiat în anul 1971, este perfect 
valabil pentru dobândirea fructelor civile, fiind lipsit de orice viciu. 

Sunt considerate percepute la timpul potrivit fructele culese în 
condiţii normale, adică cele naturale la coacere, la maturizarea lor, iar 
cele civile la împlinirea scadenţelor, altminteri nu poate dobândi 
dreptul de proprietate. Dacă înainte de 1990 nu puteau fi dobândite 
fructele de către posesorul de bună-credinţă, atunci când bunul era 
proprietate socialistă de stat, după cum s-a apreciat în doctrină, se 
pune problema care este situația în prezent. Considerăm că pot fi 
dobândite fructele produse de bunul din domeniul privat al statului 
dacă sunt întrunite cerinţele art.485 și 486 C.civil. 

Dacă bunul face parte din domeniul public al statului sau al 
administraţiei publice locale credem că posesorul poate fi tratat în 
acelaşi mod. El percepe fructele dacă o face în dauna concesionarului, a 
chiriașului şi aparența dreptului îi este favorabilă. Posesorul nu 
trebuie tratat atât de riguros ca în cazul uzucapiunii. Însă, dacă fructele 
nu pot face obiectul dreptului de proprietate privată posesorul nu mai 
are nicio protecţie, cel mult să i se plătească cheltuiala avută cu 
culegerea lor. Asemenea situaţii discutate aici ipotetic ar putea fi, dar 
extrem de rar. 

În momentul când posesorul cunoaște viciul încetează și 
buna-credinţă şi are pentru părți consecința că posesorul va restitui 
fructele. S-a considerat în practica judiciară că buna-credință încetează 
când s-a introdus împotriva posesorului acțiune în 
revendicare.ccclxxviii Este indiferent în care grad de jurisdicție s-a 
dat câștig de cauză proprietarului, fiind hotărâre declarativă își 
produce efecte pe data intentării cererii în instanță. 

Considerăm că buna credință încetează și atunci când se 
formulează împotriva lui o acțiune posesorie, când este notificat s-au 
somat oficial pentru restituirea bunului, când proprietarul face acte 
exterioare evidente ce sunt de natură a-i curma credința greșită în 
titlul său. De exemplu, proprietarul anunţă în presă vânzarea sau 


închirierea la licitație publică a bunului posedat. Posesorul la rândul 
său nu poate sta pasiv sub adăpostul aprecierii că are titlu, dimpotrivă, 
este obligat să verifice negările ce se aduc posesiei sale. Este de 
actualitate părerea din doctrină că posesorul de bună credință este 
asimilat uzufructuarului, câştigând toate fructele, de orice natură ar fi. 
El nu are însă niciun drept la producte sau la produse, acestea neavând 
caracter periodic şi potrivit naturii lor reduc, diminuează însăși 
subsubstanța lucrului. Prin fructe de orice fel înțelegem pe cele 
naturale și industriale. Așa, el nu are niciun drept la comoara sau 
tezaurul, vânatul, precum şi mineralele ce se găsesc în pământ, nici la 
plantațiile existente (art.530, 538 şi 649, fiind şi alte motive care deja 
le-am analizat la accesiune). 

Printre fructe se mai poate enumera beneficiile aduse de 
uzufruct sau rentă viageră, dividendele care sunt părți ale capitalului 
social, precum și dobânzile unor obligaţiuni sau C.E.C.-urile la purtător. 
Acţiunile nominale şi carnetele C.E.C. care au titularul menționat, după 
părerea noastră, nu pot să fie deținute din eroare de către un netitular, 
care să culeagă fructele civile care le produc. 

Dispoziţiile art.485 C.civ. Își găsesc aplicației atât asupra 
posesorului unei universalități juridice, cât și unui bun singular. 
Aşadar, posesorul unei moşteniri de la care adevăratul moştenitor a 
câștigat moştenirea, are dreptul să păstreze fructele ce decurg din acea 
moştenire, pe care le-a cules cu bună credinţă. 

În cazul unei succesiuni, acceptarea are efect retroactiv de la 
data deschiderii succesiunii, cel ce a acceptat cu bună-credinţă are 
dreptul la toate fructele de la data deschiderii succesiunii, chiar dacă 
nu a fost el cel care le-a cules dar i-au fost predate. 

În doctrină a fost criticată cerința art.486 C.civ., că posesorul să 
posede ca proprietar „în puterea unui titlu translativ de proprietate”, 
deoarece justul titlu nu constituie o condiţie a bunei-credinţe, ci numai 
un mijloc de dovadă a acesteia, ceea ce înseamnă că posesorul este 
îndreptățit să devină proprietarul fructelor chiar în ipoteza unui titlu 
nul sau a unui titlu putativ, adică în situaţia când posesorul este 
convins că are un titlu valabil, deși este vorba de un titlu viciat. 
Importantă este convingerea posesorului ca titlul său este valabil, 
indiferent de caracterul şi trăsăturile sale și de la cine provine. Poate fi 
vorba de un testament fals, la fel moştenitorul poate fi aparent. 
Posesorul se află într-o eroare scuzabilă provenind din faptele altuia, a 


unui eveniment sau chiar o stare de drept, cum ar fi fructele după un 
bun indiviz care a revenit în lotul altui copărtaş. 

1. Cazurile în care posesorul de bună credință poate păstra 
fructele. 

În general, ipoteza vizată de art.485 şi 486 din C.civ. priveşte pe 
terțul de bună-credinţă, care este posesor al bunului prin deținerea 
titlului de la o altă persoană decât proprietarul revendicant. Regula are 
totuși un domeniu mai larg. Posesorul de bună-credință poate să 
păstreze fructele şi atunci când el deţine titlul său de la adevăratul 
proprietar, dar el este în situația de a pierde bunul producător de 
fructe, ca urmare a unei acțiuni personale sau reale. Poate fi, de 
exemplu, cazul unei acțiuni în nulitate când, în temeiul actului anulat, 
posesorul îşi schimbă calitatea sa în cea de posesor al bunului altuia. 

Sunt două excepţii de la regula privind dobândirea fructelor de 
către posesorul de bună-credinţă. 

Prima excepţie priveşte situația în care titlul dobânditorului 
este desființat retroactiv ca efect al unei condiţii rezolutorii, conform 
art.1909 din C.civ. Tot aici se încadrează și neîndeplinirea obligaţiei 
asumate în contract sinalagmatic, aplicându-se art.1020 C.civ; sau 
neplata prețului, arătată expres de art.1365 C.civ. Rezoluţiunea 
funcționând retroactiv redă dobânditorului și ceea ce a produs bunul 
pe tot timpul cât nu i-a aparținut posesia. Posesorul temporar, chiar de 
bună-credință, nu poate păstra fructele pentru această perioadă. 
Aplicarea art.485 C.civil ar fi contrarie caracterului retroactiv al 
rezoluţiunii. 

A doua excepţie se referă la situaţiile în care texte exprese ale 
legii civile reglementează în mod deosebit restituirea fructelor. Texte 
exprese sunt de pildă art.756 al.2 C.civil, care precizează ca fructele 
lucrurilor supuse raportului se datorează din ziua deschiderii 
succesiunii; art.854 C.civil prevede că donatarul va restitui fructele 
porțiunii ce trece peste partea disponibilă, din momentul morții 
donatorului. 

2. Condiţiile dobândirii fructelor de către posesorul de bună 
credinţă. 

În analiza făcută până aici am anticipat care sunt aceste condiţii: 
bună-credinţă şi perceperea fructelor. 

În legătură cu prima dintre ele este că buna-credinţă trebuie să 
existe la dobândirea fructelor, așa cum defineşte art.486 C.civil. 


Componentele bunei credințe sunt existenţa titlului și ignorarea 
viciilor acestuia. Spre deosebire de imobile, justul titlu este un element 
intrinsec al bunei-credinţe. lar dacă nu este o condiţie distinctă ci doar 
un element sau mijloc de probă al acesteia, rezultă că un titlu nul sau 
un titlu putativ pot îndeplini funcția de just titlu și dau dreptul 
posesorului de a-și însuşi fructele. Titlul putativ existent doar în 
imaginația posesorului este echivalent cu un titlu real. 

Ignorarea viciilor titlului constă în neștiinţa că nu a dobândit de 
la adevăratul proprietar sau titlul are carenţe pe care nu le știa şi nici 
nu avea în mod obișnuit cum să le ştie. Cazul frecvent întâlnit de 
viciere a titlului este dobândirea de la un non dominus, pe care 
posesorul l-a crezut că este adevăratul proprietar. Ignorarea viciilor 
titlului este în legătură numai cu persoana posesorului şi numai în 
momentul perceperii fructelor. Un succesor poate să dobândească 
fructele percepute după deschiderea succesiunii cu condiţia să fie de 
bună-credinţă, la rândul său, în momentul perceperii. 

Aici există o deosebire față de uzucapiune, unde buna-credință 
trebuie să existe numai la începutul posesiei, în materie de dobândire 
a fructelor buna-credinţă trebuie să existe și în momentul când sunt 
culese, adică la fiecare percepere. Ca și la uzucapiune, buna-credinţă se 
prezumă, sarcina probei revine părții adverse, care va trebui să 
dovedească că posesorul este de rea credinţă, fiindcă a cunoscut viciile 
titlului său. Instanţa supremă a reținut că pentru dobândirea fructelor 
este suficient ca posesorul să fi avut numai credinţa în existenţa titlului, 
chiar dacă acest titlu nu a existat în realitate, deoarece justul titlu este 
numai un element al bunei-credinţe. 

În legătură cu perceperea fructelor, care este a doua condiţie, în 
primul rând dreptul posesorului se referă numai la fructele civile și 
naturale ale bunului. În al doilea rând, fructele se dobândesc prin 
culegere, prin percepere, modalitate care este o moștenire din dreptul 
roman. Perceperea trebuie să aibă loc efectiv pe durata posesiei și nu 
se pot reține fructele ajunse la scadenţă înainte de intrarea în posesie. 

3. Efectele pluralităţii simultane a posesiei. 

Posesia plurală sau coposesia nu este definită în legislaţia civilă, 
dar se deduce din noţiunea proprietăţii indivize, definită la art.728 
C.civ. Coposesia trebuie deci analizată în strânsă legătură cu 
coproprietatea, care este de două feluri; proprietate comună pe 
cote-părți și proprietate comună în devălmășie. Tot astfel, coposesia 


este o stare de fapt constând din stăpânirea unui bun de către mai 
multe persoane, care în calitate de posesori exercită cu calități 
identice.cccelxxix Pentru ca fiecare dintre cei care exercită coposesia 
să dobândească fructele, trebuie să îndeplinească condiţiile cerute şi 
analizate la acest paragraf. Coposesia de acelaşi caracter poate să fie 
invocată în beneficiul coposesorilor și pentru uzucapiune. 

În materia dobândirii fructelor civile coposesorii de 
bună-credință dobândesc pro parte fructele lucrului comun. În cazul 
indiviziunii rezultate din succesiune efectul acesta nu se produce, 
pentru că fructele se adaugă la masa succesorală (fructus augent 
hereditatem). Fructele bunului indiviz sunt accesorii ale acestuia și fac 
parte din masa partajabilă. Fructele naturale şi civile pe care bunul le-a 
produs după deschiderea succesiunii sunt aduse la masa succesorală. 

În practica judiciară s-a reținut că regimul juridic al fructelor 
unei succesiuni este că se cuvin tuturor copărtașilor, după cota lor, dar 
nu pot fi revendicate decât în termen de 3 ani, ca orice drept de 
creanță (art.3 din Decr.167/1958), ulterior posesorul putând invoca 
prescripţia extinctivă.ccclxxx Acest drept izvorăște dintr-o acțiune 
personală de restituire, de predare, iar nu dintr-o acțiune reală care 
priveşte însuși fondul și realizarea dreptului. 

Când unul dintre comoștenitori, cel care are fructele, refuză să le 
aducă la succesiune, ceilalți comoștenitori posesori au dreptul la 
acțiune personală împotriva deținătorului care poate fi obligat să le 
readucă la masa de împărţit, iar dacă nu mai există în natură, la 
contravaloarea lor actualizată. 

Jurisprudența a fost generoasă cu dreptul posesorului de 
bună-credință de a dobândi fructele bunului ce-l posedă.ccclxxxi S-a 
apreciat că acest drept îl are cel ce a achiziționat un bun imobil frugifer. 
Aceasta în baza unei convenții ce nu a putut fi perfectată în formă 
legală, convențiile care nu a putut fi perfectate fiind lovite de nulitate 
pentru că au fost încheiate cu nerespectarea formelor imperative ale 
legii. Nerespectarea unor norme imperative intră în conflict flagrant cu 
prezumția bunei credinţe şi apreciem că nu se poate invoca cu succes 
de posesor. Nimeni nu poate invoca propria culpă în disprețul legii. 
Nemo turpitudem alegans. Credem că fac excepţie impedimentele de 
natură obiectivă, cum ar fi cumpărarea unui extravilan fără să mai 
poată fi satisfăcută ulterior procedura exercitării preemţiunii. 

Practica judecătorească şi apoi literatura de specialitate au 


înclinat, în ultima perioadă a regimului politic trecut, în sensul de a nu 
trata atât de sever pe posesor și de a-i da dreptul la păstrarea fructelor. 
Soluţia era impusă mai mult din considerente teoretice pentru că 
lipseau textele legale care să o fundamenteze în mod direct. Ea avea la 
bază echitatea care îl avantaja pe cel care desfășura o activitate să se 
bucure de roadele muncii sale, chiar și atunci când se referea la 
fructele unui bun indiviz. El a fost cel care a depus eforturi pentru 
întreținerea și valorificarea imobilului și ar fi nedrept să le restituie 
proprietarului, care să profite de roadele muncii altuia. Nu putem 
respinge ideea de „echitate” care pledează în favoarea posesorului de 
bună-credință de a dobândi fructele. Explicaţia lui este găsită din 
realitatea pe care o justifică și doctrina veche, fiind suficient să-l 
apreciem (dreptul) dintr-un „simplu motiv de echitate”. 

Considerăm că soluţia este de actualitate în viziunea ce se dă 
acum dreptului de proprietate, însă pot fi luate în considerare alte 
temeiuri. Cu toată rigoarea care dă garanții titularului dreptului de 
proprietate de a se bucura de prerogativele lui, nu poate avea efect 
dezavantajos pentru posesorul de bună credință. Apoi, regimul 
sancţionator și formalismul la înstrăinare nu mai acționează atât de 
sever, fiind altfel înţeles dreptul de a dispune și lărgirea sferei 
circuitului civil. 

Spre exemplu, încheierea unui contract de vânzare, având ca 
obiect un teren extravilan (o suprafaţă viticolă), fără respectarea 
dreptului de preempţiune, nefiind înființată A.D.A.R., deci indiscutabil, 
dreptul cumpărătorului ce nu-și poate perfecta contractul să culeagă și 
să păstreze pentru sine fructele. 

Secțiunea VIII. 

Succesiunea - ca mod de dobândire a dreptului de proprietate 

1. Consideraţii generale 

Succesiunea este enumerată în art.644 C.civ. printre modurile 
prin care se dobândeşte (transmite) proprietatea. Este modul cel mai 
frecvent prin care ia naștere dreptul de proprietate comună pe 
cote-părți. De regulă, cu ocazia transmiterii unei succesiuni, către mai 
mulți succesori, dreptul de proprietate exclusivă ce aparținea 
defunctului, care era unic titular ai dreptului de proprietate, se 
înlocuieşte cu un drept de proprietate comună pe cote părți, atunci 
când sunt mai mulți moştenitori chemați să li se transmită patrimoniul 
defunctului.  Indiviziunea succesorală este caracterizată ca o 


universalitate de bunuri ce se transmit către mai mulţi moștenitori, 
dreptul fiecăruia fiind determinat printr-o cotă parte abstractă, 
neindividualizată în materialitatea ei, asupra bunurilor concrete care 
formează masa succesorală. 

Noţiunea de „succesiune” se impune a fi precizată, ea primind în 
dreptul civil două accepțiuni. Într-un sens mai larg, desemnează orice 
transmisiune de drepturi (între vii sau pentru cauză de moarte); 
într-un sens restrâns desemnează, transmisiune pentru cauză de 
moarte care este echivalentul noţiunii de moştenire (moştenitor). În 
această din urmă accepţiune tratăm unele aspecte de actualitate 
privind succesiunea ca un mod de dobândire al proprietăţii. În acest 
sens, a moșteni sau a succede (sub cedere) înseamnă a lua locul altei 
persoane, adică transmiterea patrimoniului constând din drepturile şi 
obligaţiile unei persoane defuncte către una sau mai multe persoane în 
viață care se numesc moştenitori. Textul art. 651 C.civ. glăsuieşte că 
succesiunile se deschid prin moarte, acest fapt operând după sine 
transmiterea bunurilor. 

Transmiterea dreptului de proprietate prin succesiune are loc 
în două moduri: succesiunea legală, când moştenirea se deferă prin 
lege, aceasta poartă denumirea de moştenire ab intestat; succesiunea 
testamentară, când moştenirea se transmite printr-un act de ultimă 
voință a defunctului; succesiunea contractuală (donaţii de bunuri 
viitoare), când determinarea persoanei dobânditoare este făcută prin 
contract. 

Devoluţiunea succesorală contractuală, având la bază un act 
juridic (contractul), nu poate fi cuprinsă în cadrul succesiunii ca mod 
de transmitere a proprietăţii, ci într-un alt mod, anume: contractul. Ea 
se realizează în temeiul donațţiei de bunuri viitoare care pot avea ca 
obiect, întregul patrimoniu, o fracțiune a acestuia sau bunuri 
individual determinate. 

Succesiunea este un mod derivat de a dobândi proprietatea. S-a 
subliniat că în realitate, succesiunea este mai mult decât un simplu 
mod de dobândire (transmitere) a proprietăţii. Este întru totul 
adevărat că, în esență, noţiunea de succesiune desemnează 
transmiterea unui patrimoniu sau a unei fracțiuni de patrimoniu sau a 
unor bunuri singulare de la o persoană fizică decedată la una sau mai 
multe persoane fizice sau juridice aflate în viață (în ființă). Aşadar, 
succesiunea este o cauză de transmitere mortis causa, având 


particularitățile sale, printre care afară de cazul în care se referă la 
bunuri luate singular, se transmit nu numai drepturi, ci și obligații, 
deci mai mult decât o proprietate. Sinonim cu termenul de succesiune, 
Codul civil mai foloseşte și terminologiile de „moștenire” şi „ereditate”, 
având același înțeles. Toate la un loc desemnează alături de 
transmisiunea mortis causa şi obiectul acelei transmisiuni, care este 
averea lăsată de „de cuius” (2). 

Sediul materiei în legislația noastră este cuprinsă în C.civil 
român, unde este tratată ca un mod de dobândire al proprietăţii, în 
Titlul I, art.644, 650 - 799 şi în Titlul II, art.800 - 841, precum şi în alte 
texte, codul fiind în mod normal principalul izvor de drept. Desigur, 
Constituţia din 1991, garantează, în principiu, dreptul la moștenire în 
art.42 şi îl ocroteşte prin regimul general al proprietății enunțat în 
art.135. 

Dispoziţii referitoare la succesiune găsim în Legea nr. 319/1944, 
pentru dreptul de moştenire al soțului supraviețuitor; Codul familiei; 
Legea nr. 603/1943, pentru simplificarea procedurii împărțelii 
judiciare; Decr.nr. 32/1954 pentru punerea în aplicare a decretului 
privind persoanele fizice şi juridice; Legea nr. 21/1924, pentru 
persoanele juridice; Decr.nr. 167/1958 privitor la prescripţia 
extinctivă; Legea nr. 31/1990 privind societățile comerciale; Legea nr. 
105/1992 pentru reglementarea raporturilor de drept internațional 
privat; Legea nr. 36/1995 privind notarii publici; Legea fondului 
funciar nr. 18/1991; Legea cadastrului și publicităţii imobiliare nr. 
7/1996, precum și alte acte normative, toate acestea întregind 
abordarea legală a materiei succesiunilor. Domeniul fiind vast, nu ne 
propunem a-l analiza în această lucrare, pentru că singură ar depăşi 
cadrul unui amplu tratat de specialitate. L-am evocat în principiu, 
fiindcă constituie un mod de dobândire al proprietaţii, făcând parte 
din Cartea a III-a a Codului civil intitulată „Despre diferitele moduri prin 
care se dobândește proprietatea”. 

În cele ce urmează vom analiza unele aspecte ale succesiunii în 
lumina contextului legislativ de după anul 1990. 

a). În primul rând, cazul de nedemnitate enumerat de art.655 
pet.2 din C.civ., prin care se declară nedemn de a succeda acela care 
săvârşeşte acuzaţia capitală calomnioasă împotriva celui care lasă 
moștenirea. S-a subliniat constant în doctrină ca noţiunea de „acuzație 
capitală” la care se referă textul este acuzaţia care poate duce la 


condamnarea la moarte a persoanei care lasă moștenirea. Dacă 
succesibilul face un denunţ, o plângere, o mărturie care ar duce la 
condamnarea capitală a antecesorului său, cu scopul şi intenţia ca să 
ajungă pe această cale în proprietatea lăsată cu titlu de moştenire, ar fi 
un act imoral și apreciat în doctrină că nimeni nu poate să-și deschidă 
singur calea spre o moştenire. 

La data adoptării codului de la 1864, pedeapsa cu moartea era 
prevăzută pentru o arie mai largă de infracțiuni, prin Constituţia de la 
1923, art.16, aria a fost restrânsă şi aplicată în principal ca agravantă 
pentru infracțiuni săvârşite în timp de război. Ea a fost reintrodusă în 
anul 1938. Menţinută prin Codul penal din 1968. Pedeapsa cu moartea 
a fost abolită prin Decr. 

— Lege nr. 8/1989, apoi interzisă expres prin art.22 (3) al 
Constituţiei din 1991. Ca atare prevederile din legile penale privind 
pedeapsa cu moartea sunt abrogate în prezent. 

În acest context se poate pune în discuţie actualitatea acestui 
caz de nedemnitate succesorală pentru că una din condiţiile art.655 
al.2 C.civil, cere ca moștenitorul nevrednic să fi făcut o „acuzație” care 
să ducă la reprimarea cu pedeapsa capitală a defunctului, iar o altă 
condiție ca moştenitorul să fie condamnat printr-o hotărâre definitivă 
pentru calomnie sau pentru denunțare calomnioasă. Constatăm că nu 
pentru orice fel de infracțiuni să fie făcută denunțarea calomnioasă, ci 
numai pentru una care ar fi dus la suprimarea vieţii celui ce lasă 
moştenirea cu scopul de a intra mai repede în posesia acesteia. 

Ne alăturăm opiniei acelor autori care susțin că, deoarece, în 
prezent legislaţia penală nu mai prevede pedeapsa cu moartea, acest 
caz de nedemnitate nu mai este aparent, nu mai este de actualitate. El 
trebuie considerat ca inexistent, textul legal menționat a devenit 
desuet. 

2. Particularităţi ale stabilirii dreptului de proprietate în 
favoarea moștenitorilor potrivit art.8, 12 și 13 din Legea nr. 18/1991, 
privind fondul funciar. 

Un alt aspect pe care-l considerăm de actualitate îl constituie 
prevederile Legii fondului funciar nr. 18/1991, anume privind 
stabilirea dreptului de proprietate în favoarea moştenitorilor, potrivit 
art.8, al.2 şi 12 al legii, precum și art.47 al aceleiași legi privind 
interdicția de a dobândi terenuri de către anumite persoane. 

Moștenitorii vin la reconstituirea dreptului de proprietate 


potrivit vocației succesorale din dreptul comun, împrumutând locul 
persoanei care ar fi îndreptățită dar care a decedat și în consecinţă se 
bucură de locul şi modul pe care de cujus îl are ca beneficiar al Legii 
fondului funciar. Reținem aici că moștenitorii sunt îndreptăţiți doar la 
reconstituirea dreptului de proprietate, nu și la constituirea lui, pentru 
că nu privește un drept direct şi personal, ci vine în locul celui 
îndreptățit dacă s-ar fi aflat în viaţă. Situaţiile sunt expres arătate, 
adică în art.8 alin.2, art.14 alin 2, 3, şi 4, art.15, art.16, art. 17, art.22, 
art. 25, art.36 alin.5, art.36 - 38 şi art.45 ale legii. În cazul 
moștenitorilor, când potrivit art.36, terenul a fost expropriat de la 
autorul lor prin decret prezidenţial în anul 1948, dar pe imobil nu s-a 
realizat obiectivul social-cultural propus, ei sunt îndreptățiți la 
restituire. Constituirea dreptului de proprietate al statului era afectată 
de condiția preluării efective, care nu s-a îndeplinit. Recursul 
moștenitorilor a fost admis și prefectul obligat să emită ordin de 
restituire a terenului intravilan. 

Toți moştenitorii împreună primesc partea pe care ar fi primit-o 
autorul lor dacă s-ar fi aflat în viaţă. Cu alte cuvinte, ei nu pot cumula 
mai mult de suprafața maximă de 10 ha, în redactarea iniţială şi 50 ha 
potrivit art. 9 din Legea nr. 169/1997 şi art. 3 din Legea nr. 1/2000, 
toţi la un loc. Îndreptăţirea moștenitorilor este strâns legată de dreptul 
de a i se reconstitui autorului lor. Dacă autorul lor a plecat din ţară și a 
decedat, moștenitorilor săi nu poate să li se reconstituie dreptul de 
proprietate în temeiul art.12 din Legea nr. 18/1991. În măsura în care 
autorul lor nu este îndreptăţit, la rândul lor, moştenitorii săi nu pot 
cere ceea ce el nu ar avea dreptul. 

La constituire se poate pune însă problema dacă cel îndreptăţit 
a formulat cerere şi a decedat între timp; atunci apreciem că sunt 
îndreptățiți moştenitorii să reclame dreptul autorului lor, acest 
echivalent patrimonial ce poate intra în activul moștenirii putându-se 
acorda. Răspunsul este pozitiv pentru că dreptul există câștigat în 
patrimoniul defunctului, care a formulat el însuși cererea după 
intrarea în vigoare a legii şi a decedat anterior valorificării efective a 
dreptului la constituire. Această îndreptăţire vine în virtutea regulilor 
dreptului comun și nu ține neapărat de aplicarea directă a Legii 
fondului funciar. Introducerea cererii naște un drept personal 
prezumtiv, dar care devine real în momentul reconstituirii, ori bunuri 
viitoare pot fi incluse în emolumentul succesoral prin supliment de 


împărțeală. Sunt aplicabile şi regulile referitoare la reprezentarea 
succesorală în condiţiile dreptului comun. Dacă cel îndreptăţit a 
decedat, în drepturile sale se subrogă toți moștenitorii săi, care au la 
dispoziție calea legală prevăzută de dreptul comun, referitoare la 
dezbaterile succesorale. 

Apreciem că se impune o concluzie similară dacă a survenit 
decesul în intervalul de timp cuprins de la data nașterii dreptului și 
până la data când a fost repus în termen și o asemenea cerere este 
înaintată de succesorii titularului. Această poziţie a moștenitorului 
este similară cu dreptul său de a înainta acțiune pentru a întrerupe 
prescripţia, de a face acte de conservare și de administrare 
patrimonială, de executare a creanţelor datorate succesiunii, plăţi de 
taxe etc. Introducerea cererii are premisa conservării unui drept, 
pentru a întrerupe cursul prescripţiei. Introducerea cererii de către un 
moştenitor are menirea de a aduce la masa succesorală terenul 
respectiv, care după părerea noastră profită tuturor moștenitorilor, 
chiar și acelora care nu au introdus o atare cerere de moștenire. 

În virtutea textelor legale arătate dreptul moștenitorilor se 
acordă atunci şi acolo unde titularul îndreptăţit la reconstituire este 
decedat sau declarat judecătoreşte mort la data intrării în vigoare a 
Legii 18/1991, precum şi repunerilor în termen succesive prin 
reglementările ulterioare. Bazându-ne pe acest raționament constatăm 
că fac excepţie cei prevăzuţi la art.36 alin. ultim al legii, referitor la 
persoanele persecutate politic şi se încadrează în prevederile Decr. 

— Lege nr. 118/1990, care este în opinia noastră o omisiune 
regretabilă a legiuitorului. Precum tot astfel de omisiune este și la 
art.23, unde moștenitorii nu sunt îndreptăţiţi în locul autorului lor care 
se încadrează în situația reglementată de acest text. Situaţia a fost 
parțial remediată prin modificarea din 1997. 

Condiţiile în care moștenitorii vin în ordinea claselor și gradelor 
astfel cum sunt reglementate în Codul civil și Legea nr. 319/1943, 
privind drepturile succesorale ale soțului supraviețuitor, sunt detaliate 
de art.14 din Regulamentul aprobat prin H.G.R. nr. 131/1991. În cazul 
când sunt mai mulți moștenitori, stabilirea dreptului se face pe numele 
tuturor, iar dacă sunt moştenitori legali, cererile vor fi luate în 
considerare prin excluderea în ordinea claselor de preferință din 
dreptul comun, iar în aceeaşi clasă de moștenitori vor fi preferați cei 
aflați într-un grad mai apropiat. Dacă există soț neproprietar, acesta 


vine în concurs cu ceilalți moştenitori legali, iar în lipsa lor vine singur 
la reconstituire. 

Când există și moştenitori testamentari și formulează cerere, 
vor fi trecuți în titlu împreună cu moștenitorii legali cu vocație 
succesorală, iar raporturile dintre ei vor fi soluționate tot potrivit 
dreptului comun, când se va putea pune, eventual, în discuţie și 
valabilitatea sau reducțiunea testamentului. După eliberarea titlului de 
proprietate pentru toți moştenitorii legali și testamentari, se va 
proceda conform dreptului comun. Dacă testamentul a fost redactat 
înainte de intrarea în C.A.P. a testatorului, dar acesta a decedat după 
intrarea în C.A.P., în această ipoteză testamentul nu-și mai produce 
efectele. Valabilitatea lui a încetat în momentul intrării în cooperativă 
cu terenul care a făcut obiectul testamentului. Prin aceasta testatorul a 
revenit asupra actului său de ultimă voinţă, fiind o revocare voluntară 
tacită (art.920 - 921 C.civ.), ştiut fiind că testamentul este un act 
juridic esențialmente revocabil. Exprimăm rezerva în cazul când actul 
de adeziune în CAP a fost obținut prin silnicie. Moștenitorii vin pe locul 
cuvenit defunctului, ei pot primi doar suprafața la care el era 
îndreptățit, dacă s-ar fi aflat în viață, adică toţi împreună o suprafață 
maximă prevăzută pentru titular, chiar dacă a predat sau i s-a preluat 
de către cooperativă suprafețe mai mari. 

În literatura și practica judiciară s-au ivit situaţii dintre care 
vom aminti câteva mai semnificative. 

Astfel, s-a pronunţat o soluţie în care se reține că, dacă la data 
deschiderii succesiunii, terenurile din litigiu nu s-au găsit în 
patrimoniul activ al defunctului, nu îndreptățește pe renunţători să li 
se confere calitatea de moștenitori ai succesiunii. Altfel spus, s-a 
exprimat părerea că la repunerea în termenul de acceptare a 
succesiunii cu privire la cota cuvenită se urmează regula 
indivizibilităţii, adică succesibilul trebuie să accepte succesiunea sau 
să o repudieze, neexistând o situaţie intermediară. Cu privire la faptul 
dacă conduita anterioară promulgării legii, respectiv în termen de 6 
luni de la decesul autorului a acceptat succesiunea, fie a renunțat la ea 
sau nu și-a exercitat drepturile succesorale, are vreo influență asupra 
stabilirii dreptului de proprietate privind terenurile care au revenit 
prin lege în circuitul civil? Părerile autorilor sunt diferite: 

Există părerea că s-a renunţat la succesiune sau ea nu a fost 
anterior acceptată în termenul de 6 luni, avându-se în vedere că 


renunțarea este irevocabilă, se consideră că s-a renunțat la repunerea 
în termenul de acceptare, situație ce îl privește şi pe 
renunțător. ccclxxxii Opinia are la bază soluția de principiu, că 
renunțarea la succesiune când este expresă constituie un act solemn, 
întrucât sub sancţiunea nulității rezultă din declaraţia dată în fața 
notarului. Prin art.12 din Legea nr. 18/1991 s-au repus în termenul de 
acceptare a succesiunii moștenitorii care nu au acceptat-o în termenul 
şi condiţiile art.700 C.civil, iar nu şi pe cei care au renunțat expres sau 
tacit în temeiul art.696 C.civil. Efectele renunțării au drept consecință 
faptul că renunţătorul este socotit, potrivit art.696 C.civ., că nu a fost 
niciodată moștenitor, vocaţia sa succesorală fiind retroactiv desființată, 
astfel că, în mod practic, renunţătorul pierde moștenirea care i se 
cuvenea. În intenţia sa de a evita vacanţa succesorală, art.701 din C.civ. 
permite renunțătorului să revină și să retracteze renunțarea, dar cu 
îndeplinirea obligatorie a doua condiţii şi anume, ca dreptul la opţiune 
al renunțătorului să nu se fi prescris prin împlinirea prescripţiei de 6 
luni de la deschiderea succesiunii şi succesiunea să nu fi fost acceptată 
între timp de alți succesibili. Aceasta este situația clasică pe care opinia 
o transpune fără nicio rezervă în cazul reconstituirii proprietății 
potrivit Legii nr. 18/1991. Aici însă, după cum vom vedea mai departe, 
aspectul trebuie nuanțat. Renunţarea priveşte atât bunurile prezente, 
cât şi pe cele viitoare, care intră în succesiunea respectivă. Art.12 din 
Legea nr. 18/1991 priveşte o derogare expresă, repunând în termenul 
de acceptare moştenitorii care nu au acceptat-o în condiţiile art.700 
C.civ. nu și pe cei care au renunţat la succesiune în condiţiile art.696 
C.civ. Este una din soluţiile practicii judiciare care se cere 
nuanțată. ccclxxxiii S-a mai argumentat că prevederile Legii nr. 
18/1991 nu îndreptățeşte pe renunțători să li se confere calitatea de 
moştenitori, din moment ce au pierdut-o. Această lege nu poate fi 
interpretată în afara dispoziţiilor Codului civil, care reglementează 
instituția acceptării succesiunii. Credele renunțător, potrivit art.696 
C.civ., este considerat că nu a avut niciodată această calitate şi nu poate 
reveni ulterior. 

A doua opinieccclxxxiv consideră că potrivit art.12 al Legii 
fondului funciar, nu are nicio relevanţă dacă anterior a acceptat sau nu 
succesiunea. Actul juridic de acceptare și de renunțare la succesiune 
este guvernat de normele de drept de la data respectivă (tempus regit 
actum). Atunci când s-a renunţat terenurile nu făceau parte din 


patrimoniul succesoral, fiind scoase din circuitul civil, ca atare nu 
puteau și nu au putut face obiectul actului juridic al renunțării. 

Într-o speţă care împărtăşeşte această opinie s-a considerat că, 
dimpotrivă, art.12 din Legea nr. 18/1991 cuprinde o excepţie de la 
regula indivizibilităţii. În acest sens, pentru terenurile care fac obiectul 
reconstituirii succesibilii sunt repuşi de drept în termenul de 
acceptare, iar opțiunea moștenitorilor este făcută prin cererea 
adresată comisiei. 

Această soluție a fost considerată justă de autori, întrucât 
succesiunile având ca obiect terenuri cooperativizate nu s-au deschis 
la data decesului, ci numai prin efectul Legii nr. 18/1991, art.12 alin.2. 
Prin aceasta legea face o derogare de la dispoziţiile Codului civil în 
materie, cu condiția să se respecte termenul de 45 de zile pentru 
introducerea cererii (art.10 modificat prin Legea nr. 29/1991), apoi 
modificat prin legile din 1997 şi 2000. Repunerea în dreptul de a 
accepta manifestat expres prin depunerea cererii, a avut loc prin 
redeschiderea dreptului prin modificările legislativ succesive, 
prelungit ca atare ca o excepţie de la art. 700 C.civ. 

Îmbrăţişăm această a doua opinie pentru că trebuie să avem în 
vedere ideea după care interpretarea textelor legale şi aplicarea lor în 
timp trebuie să se facă în raport cu conţinutul relaţiilor socio-politice 
şi juridice ale perioadei când a avut loc renunțarea, precum şi cel al 
contextului legislativ actual oferit de prevederile art.12 al Legii nr. 
18/1991, când a renăscut interesul pentru proprietatea privată care 
este regula, într-un climat juridic-constituțional care-i acordă alte 
mijloace de apărare şi o altă semnificație.ccclxxxv 

Atunci când o persoană acceptă sau renunţă la un drept, precum 
este şi cel de moștenire, ea trebuie să aibă descătușațţi toţi senzorii de 
analiză volitivă a oricăror considerente subiective şi consecinţele la 
care ele duc. Adică, anticiparea și interesul actului la care recurge ar fi 
cu siguranță altul dacă în momentul renunţării la moștenire, cel care a 
renunțat ar fi avut în vedere și drepturile conferite de art.12 din Legea 
nr. 18/1991. Fizionomia juridică actuală a dreptului de proprietate, 
măsurile anterioare luate de stat asupra terenurilor primesc o 
revizuire social-juridică, dreptul atunci obstaculat reintră în actualitate. 
În acest context este nedrept să fie sancționat civil cel care a renunţat 
la succesiune, fără a analiza datele problemei și interesul său economic 
din momentul renunțării. 


Interpretările date de prima opinie, art.696 din C.civil și art.12 
alin.2 din Legea nr. 18/1991, sunt prea severe și trec sub tăcere faptul 
că actul juridic este guvernat de normele de drept și de conviețuire 
socială la data respectivă (tempus regit actum). Atitudinea de 
renunțare poate să fie determinată de interesul redus pentru 
proprietatea individuală (cum i se spunea atunci) impus de o etică 
socială clădită pe alte valori şi nu în ultimul rând de natura și 
cantitatea relativ modestă a bunurilor ce intrau în compunerea masei 
succesorale. Este locul unde, împărtășind dreptul renunţătorului de a 
reveni, să precizăm că repunerea în dreptul de acceptare nu operează 
retroactiv asupra bunurilor ce au făcut obiectul succesiunii la data 
renunțării și pentru care a fost dezbătută masa succesorală care s-a 
predat moştenitorilor atunci acceptanţi. Acceptarea în condiţiile art.12 
din lege este valabilă numai în legătură cu terenurile agricole sau cu 
vegetație forestieră reintrate în circuitul civil prin efectul Legii 
fondului funciar. 

În sprijinul dreptului său vine şi argumentul că prin depunerea 
cererii renaște şi un drept propriu de reconstituire a proprietăţii 
funciare. Făcând abstracție de prima dezbatere succesorală şi 
neaducând nicio atingere succesorilor care iniţial au acceptat, 
respectăm tocmai regula indivizibilității invocată de prima opinie. Din 
moment ce se dă dreptul moștenitorilor la reconstituirea dreptului de 
proprietate, acesta trebuie să vizeze pe toți cei care au o atare vocație. 
Dispărând cauza lipsei de interes care putea duce anterior la 
renunțare, dispare şi efectul care a determinat anterior renunțarea. 
După reconstituirea dreptului de proprietate moştenitorii sunt 
îndreptățiți la ieşirea din indiviziune, în condiţiile dreptului comun, 
art.728 C.civ. Acest lucru pot să-l facă după eliberarea titlului de 
proprietate. Adeverinţa provizorie eliberată de comisie nu constituie 
titlu de proprietate, acțiunea introdusă şi bazată pe această adeverinţă 
este prematură.ccelxxxvi Soluţiile din jurisprudenţă contradictorii au 
făcut obiectul examinării recursului în interesul legii în S.U. ale C.S.]. 
S-a stabilit că adeverinţa şi procesul verbal de punere în posesie nu 
constituie titlu de proprietate care să poată fi acceptat ca atare în 
cadrul soluționării unor acțiuni în revendivare sau în sistarea stării de 
indiviziune.cccelxxxvii 

În cadrul partajului, spre deosebire de art.12 care constituie o 
excepție de la regula indivizibilității, acțiunea în împărțeală spre 


deosebire de altă acțiune reală este cumulativă, iudicium duplex 
(aparține în mod reciproc tuturor părților din proces) și în același timp 
reprezintă un tot indivizibil, în sensul că nu poate fi exercitată decât 
contra tuturor coerezilor. 

Faptul că a mai existat anterior o împărțeală - eventual fără cei 
care au acceptat în temeiul art.12 din Legea nr. 18/1991, nu 
impietează asupra unei noi împărțeli, după regulile dreptului comun 
între toţi cei care au formulat cerere de reconstituire și au obţinut titlu 
în calitate de moştenitori potrivit acestui text legal. Succesiunea nu se 
dezbate şi pentru situaţiile pentru care s-a făcut anterior, între 
moştenitorii care atunci au fost acceptanţi. Mai degrabă are loc un 
partaj succesoral suplimentar ținând seama de prevederile art.729 şi 
790 alin.2 C.civ. Ea poate fi invocată și în fața instanţei de apel pentru 
că art.294 C.pr. civ. permite aceasta. Nu se schimbă elementele acțiunii 
introductive, cauza și obiectul cererii fiind același. 

Dovada calității de moştenitor se face aici față de regulile 
dreptului comun, în plus, prin recunoașterea acestei calități ca 
beneficiar al Legii nr. 18/1991 (art.8 alin.2, 12 şi 13). Aceste norme se 
integrează dreptului succesoral, ale cărui dispoziții le completează. 
Dovada implică întrunirea în persoana fiecărui succesor a condiţiilor 
prevăzute de C.civil (art.8 alin.2 prevede că se determină potrivit legii 
civile), ca o premisă obligatorie pentru recunoașterea calității de 
beneficiar al legii fondului funciar. Această dovadă cade în sarcina 
solicitantului în sensul de a convinge că la data deschiderii succesiunii 
avea capacitate succesorală, vocație succesorală, nu se afla într-o cauză 
de nedemnitate şi că a acceptat succesiunea (art.700 C.civ. În 
coroborare cu art.12 din Legea nr. 18/1991). Voința de a accepta 
urmează însă a fi manifestată expres prin cererea făcută la comisie, 
care este un act unilateral, indivizibil, irevocabil și declarativ. 

Pe baza recunoașterii calităţii de moștenitor se eliberează titlul 
de proprietate, care la rândul lui este singurul care stă la baza calităţii 
procesuale (activă sau pasivă) între coerezi în procesul de împărțeală. 
Refuzul comisiei de a elibera titlul sau de a omite trecerea unui 
solicitant este cenzurabil în justiţie, fiind realizată condiţia prevăzută 
de art.11 alin. 8 din lege „cu privire la dreptul de a obţine titlul de 
proprietate”. Toate aceste chestiuni sunt prealabile împărţelii 
judiciare. 

În raport cu aceasta efectele împărţelii judecătoreşti hotărâte 


anterior Legii nr. 18/1991, rămân neatinse. Acum se redeschide doar 
problema împărțelii terenurilor care fac obiectul Legii fondului funciar 
şi nimic altceva, adică nu se aduce nicio atingere împărţelilor de 
bunuri imobile sau mobile care s-au efectuat în timp. Atât în privința 
emolumentului succesoral cât şi a modului cum a operat reducțiunea 
testamentară, calculul rezervei în raporturile dintre rezervatar şi 
legatar nu se raportează şi nu se influențează cele două momente ale 
împărţelii anterioare Legii nr. 18/1991 şi cele potrivit aceleiași legi, 
chiar dacă în principiu are loc între aceeași comoştenitori. Dacă 
titularul a decedat după ce s-a reconstituit dreptul de proprietate, 
adică după punerea în aplicare a Legii nr. 18/1991, dar nu s-a eliberat 
titlul de proprietate, moștenitorul său nu poate să se adreseze 
instanței de contencios administrativ pentru clarificarea drepturilor 
sale. Pentru stabilirea situaţiei juridice a dreptului de proprietate este 
calea dreptului comun. 

Nici în situația când se procedează la atribuirea dreptului de 
proprietate, potrivit art.35 din Legea nr. 18/1991, problema 
raporturilor dintre comoștenitori nu se poate rezolva pe calea 
contenciosului administrativ. Acest text se coroborează cu art.12 al 
legii, care la alin.2 şi 3 prevede că moștenitorii care nu şi-au dovedit 
calitatea, întrucât terenurile nu au fost în circuit civil, sunt socotiți 
repuşi în termenul de acceptare, prin cererea pe care o fac comisiei. 
Titlul se eliberează pe numele tuturor, iar dreptul ca întindere se va 
concretiza după Codul civil. În speța respectivă s-a greşit de către 
tribunal care nu a admis ca fratele defunctului să fie omis la emiterea 
ordinului prefectului. 

Contestarea calității de moştenitor o pot face cei interesați 
numai pe calea dreptului comun (subl. ns.), soluţie la care duce 
interpretarea art.12. Aceasta are loc indiferent dacă se cere 
reconstituirea dreptului de proprietate prin eliberarea titlului sau dacă 
face cerere în conformitate cu art.35 al legii și are loc prin decizia 
prefecturii. Atât titlul de proprietate, cât şi decizia prefecturii, după caz, 
trebuie să cuprindă pe toți moştenitorii, care se consideră acceptanți, 
instanța de contencios administrativ nu se poate pronunța asupra 
calității de moştenitor. Competentă în astfel de situaţii este instanța de 
drept comun, cu trimitere la soluţia S.U. a C.S.]. 

Termenul de depunerea cererii este valabil numai pentru acele 
situații când antecesorul solicitantului a decedat înainte de 


promulgarea legii. S-a susținut că, în prezent, urmare a decesului unei 
persoane îndreptăţite a primi pământ potrivit cap. Îl din Legea nr. 
18/1991, căreia i s-a eliberat sau nu un titlu de proprietate, 
moştenitorii pot sau nu accepta moştenirea în termen de 6 luni de la 
deschiderea acesteia, aplicându-se regimul juridic de drept comun. 

Altă situaţie este cazul instituirii ca legatar universal, în speţă în 
anul 1989, când potrivit Legilor nr. 58 și 59/1974 terenurile nu puteau 
fi transmise prin succesiune testamentară ci numai legală. Dacă 
defunctul nu a lăsat moştenitori legali rezervatari, rezultă că terenurile 
se moştenesc de către legatara universală chiar dacă în anul 1981, 
când s-a redactat testamentul ele nu au fost incluse în testament, 
având în vedere interdicția de atunci şi faptul că nu erau în 
patrimoniul testatorului. Terenurile s-au atribuit pârâtei de vreme ce a 
fost instituită legatară universală. Aceeași soluţie se impune când se 
face referire la un teren cu privire la care dreptul de proprietate a fost 
reconstituit în baza Legii nr. 18/1991, după cum s-au pronunțat și alte 
instanţe. 

Într-o altă speță este testată în mod generic întreaga avere în 
favoarea unei persoane devenită legatar universal în anul 1984. După 
un an testatorul decedează, fără urmași rezervatari, eliberându-se 
certificat de moștenitor în favoarea legatarului universal. După 
intrarea în vigoare a Legii nr. 18/1991 acesta solicită reconstituirea 
dreptului de proprietate care i se acordă parţial de către comisie. În 
instanţă intervine și fratele defunctului, care este colateral, în interes 
propriu. Soluţia pronunțată este în sensul că se reconstituie în 
favoarea legatarului universal instituit prin testament, dreptul de 
proprietate pentru întreaga suprafață de teren. Fratele defunctului, 
moștenitor colateral şi deci nerezervatar, este înlăturat. În consecinţă, 
se apreciază că moștenitorul testamentar este singur îndreptățit la 
reconstituirea dreptului de proprietate. 

În situaţii similare, atunci când moştenitorul testamentar a venit 
în concurs cu moştenitorii nerezervatari, chiar dacă aceștia din urmă 
nu au acceptat anterior, după deces, în termen de 6 luni, au fost repuși 
în termen și considerați îndreptăţiți potrivit art.12 din Legea nr. 
18/1991. 

Soluţiile aduse în discuţie par elocvente, dar ele nu sunt în afara 
oricăror observaţii. Astfel, la data întocmirii testamentului, cel care a 
lăsat averea nu avea reprezentarea exactă a întinderii patrimoniului 


său şi anume că acesta va fi întregit cu dreptul de restituire a 
terenurilor în condiţiile Legii nr. 18/1991. Mai mult decât atât, la data 
decesului terenul nu se găsea ca element component al patrimoniului 
său, fiind cooperativizat. Atunci se naște întrebarea dacă poate fi 
invocat testamentul pentru bunuri ce nu erau în patrimoniul 
defunctului la data deschiderii succesiunii, intervenită cu mult timp 
înainte de apariţia Legii nr. 18/1991. Factorul de voinţă internă al 
testatorului nu putea să cuprindă cu anticipare această speranţă, nici 
măcar aleatorie şi, deci, să aprecieze că se va restabili dreptul de 
proprietate funciară și prin aceasta să se creadă că el a înţeles să-l 
gratifice pe legatar şi cu transmiterea dreptului de proprietate privind 
terenul în echivalent arabil. Apariţia legii fondului funciar apreciem că 
redeschide atât succesiunea, componența masei, calitatea de 
moștenitor şi termenul de acceptare. 

În situaţia când terenurile au fost cooperativizate anterior 
întocmirii testamentului, ele nu au fost avute în vedere de testator. La 
decesul său legatarul universal nu a moştenit terenuri (în anul 1984) și 
atunci rezultă că în mod corect comisia judeţeană a reconstituit 
dreptul de proprietate asupra terenurilor în discuţie şi cu privire la 
succesorii colaterali (fraţii și surorile defunctei, precum şi copiii 
acestora). Aceasta cu condiţia ca ei să fie solicitanți, în termen, asupra 
reconstituirii dreptului de proprietate, potrivit art.12 alin.2 din Legea 
nr. 18/1991. În titlul de proprietate vor fi trecuţi toţi, iar pe calea 
dreptului comun se va clarifica întinderea dreptului fiecăruia, astfel 
cum dă îndrumări H.G. nr. 131/1991. 

Cu alte cuvinte, exteriorizarea voinței prin testament în 
condițiile sistemului legislativ anterior nu putea să cuprindă și nici 
măcar să întrevadă un cadru de extindere privind averea la bunuri ce 
nu mai existau demult în patrimoniul său. Mai mult decât atât, 
testamentul poate să cuprindă, dacă acceptăm referirile sale generice, 
terenuri sau alte bunuri potrivit Legii nr. 18/1991, pe care însuși 
defunctul le-ar fi dobândit tot prin succesiune. Pentru mai multă 
claritate ne putem referi la cazul reprezentării, unde cel reprezentat 
care lasă testament, el însuşi ar beneficia de prevederile Legii nr. 
18/1991, dacă ar fi în viaţă tot în calitate de moştenitor. Decedând 
înainte ca dreptul său să se fi născut după primus, în temeiul Legii nr. 
18/1991, el lasă testament fără să fi cunoscut măcar ce drepturi ar fi 
putut să aibă după această lege cel pe care îl moşteneşte. Tertius, 


beneficiarul testamentului, vine astfel la succesiunea lăsată de primus 
prin reprezentare după secundus. 

Altă idee care se desprinde, este aceea că în concurs cu 
moştenitorii legali sunt trecuţi în titlu şi moștenitorii testamentari, 
aceștia din urmă fiind îndreptăţiți în limita cotității disponibile care va 
fi concretizată după dreptul comun în materie succesorală. Tot cu 
acest prilej moștenitorii legali pot invoca excepţia pe cale principală 
sau incidentală a reducțiunii testamentare sau să atace valabilitatea 
testamentului. Pentru a-l considera ca moștenitor îndreptăţit la 
reconstituirea dreptului de proprietate asupra a ceea ce s-ar fi cuvenit 
testatorului, dacă s-ar afla în viață, pe beneficiarul testamentului, 
întocmit cu mult timp înainte de apariţia Legii nr. 18/1991, mai 
bine-zis, când terenul se găsea în proprietatea cooperativei, nu poate fi 
explicat altfel, decât prin prezumția lăsată la îndemâna judecătorului, 
anume că a avut în vedere și posibilitatea revenirii în patrimoniul său a 
terenului agricol. 

Tot în legătură cu întocmirea titlului, toți moştenitorii sunt 
trecuți în titlul de proprietate. Acei moștenitori care nu sunt trecuţi în 
titlu nu pot cere aceasta pe calea acțiunii de drept comun. Întinderea 
dreptului de proprietate și sistarea indiviziunii se face numai între acei 
moştenitori cărora li s-a reconstituit dreptul de proprietate dar au fost 
trecuți şi în titlu. Ieşirea din indiviziune nu se poate pretinde decât 
prin prezentarea titlului de proprietate care să cuprindă toți 
moștenitorii. Existenţa titlului înlocuiește certificatul de moştenitor, 
dar nimic nu împiedică pe moștenitor să ceară notarului competent 
eliberarea lui. În privința partajului voluntar considerăm că nu este 
nicio oprelişte de a-l face comoștenitorii chiar în lipsa titlului de 
proprietate. Actul de partaj voluntar astfel încheiat este deplin valabil 
între aceştia, dar nu poate fi intabulat decât după obținerea ulterioară 
a titlului. 

În jurisprudenţă, atunci când suprafaţa în litigiu provine de la 
părinţii tuturor părților, s-a statuat că fiecare are egală îndreptăţire la 
reconstituirea dreptului de proprietate. Curtea de Apel, ca instanţă de 
contencios administrativ, a reținut că celorlalți fii le-a fost vătămat 
dreptul de proprietate pentru că pe titlu a fost trecut doar unul dintre 
frați şi ca atare ei sunt îndreptăţiți la anularea acestui titlu și dispune 
să se emită un nou titlu în care să fie trecuţi ca titulari toţi cei cărora li 
s-a reconstituit acest drept. În prezent competenţa în primă instanţă 


revine judecătoriei. 

Derogări importante care au fost impuse de specificul aplicării 
Legii fondului funciar sunt prevăzute şi în alte situaţii, în cazul 
moștenitorilor, la art.12 al legii. Astfel, calitatea de moștenitor se 
stabilește, pe lângă formele clasice reglementate de Codul civil, Decr.nr. 
40/1953, în prezent abrogat prin Legea nr. 36/1995 (acte de stare 
civilă, certificat de moștenitor, hotărâre judecătorească), și de alte 
mijloace de probă ce pot consta în martori, prezumții, înscrisuri 
autentice sau sub semnătură privată etc. Interesul renăscut pentru 
succesiunea terenurilor agricole impune în multe cazuri reluarea 
dezbaterilor succesorale din faza incipientă, de aceea sunt lăsate 
posibilități probatorii multiple. Depoziţiile martorilor sunt arătate la 
art.10 al.1 când textuează: „inclusiv declarații de martori”. Aceasta 
scoate în evidență caracterul subsidiar pe care dovezile cu martori le 
au în raport cu dovezile prin înscrisuri, instanţele având latitudinea de 
a evalua declaraţiile de martori în mod concret. Instanţele au reţinut că 
sunt neconcludente depoziţiile testimoniale care tind să dovedească 
printre altele calitatea de moştenitor peste înscrisuri 
oficiale.ccclxxxviii 

Reluând firul analizei, constatăm că moştenitorii sunt 
considerați repuși de drept în termenul de acceptare și sunt 
considerați că au acceptat prin cererea pe care o fac la comisie. În 
această privință, termenul de prescripţie de 6 luni este suspendat până 
la intrarea în vigoare a Legii fondului funciar, după care nu curge un 
nou termen de 6 luni, ci unul de 30 zile (ulterior prelungit la 45 zile), la 
care se adacugă cele două repuneri succesive din 1997 și 2000. 
Acceptarea sau renunțarea este indivizibilă, adică s-a făcut acceptare 
sau renunțare pentru tot, acesta fiind efectul special al cererii la 
reconstituire. Sunt repuși în acest drept și succesibilii neacceptanţi 
anteriori. Ei sunt socotiți că au acceptat dacă nu au depus cerere în 90 
zile conf. art. IV din Legea nr. 169/1997. Prin această ultimă lege, foştii 
proprietari şi moştenitorii lor au redobândit dreptul de a solicita din 
nou.ccclxxxix 

În cazul celor decedați după 20 februarie 1991 și până la 4 
noiembrie 1997 (Legea nr. 169/1997) se aplică dreptul comun. Pentru 
moştenitorii neacceptanţi cererea poate valora și acceptarea expresă 
potrivit art. 689 C.civ., dacă este făcută în termen de 90 de zile, termen 
care se grefează pe cel de 6 luni prev. de art. 700 C.civ. 


B. O altă situaţie interesantă şi propusă de a fi dezlegată în 
literatura de specialitate este a efectelor partajului de ascendent 
realizat înainte de cooperativizare.ccexc 

În sistemul de carte funciară reconstituirea şi dreptul 
moștenitorilor în cazul partajului de ascendent este privită diferit, 
după cum acesta a fost înscris în cartea funciară, constituindu-se 
dreptul de proprietate în temeiul Legii nr. 115/1938, sau în ipoteza 
când o atare înscriere a fost omisă. 

Dacă partajul de ascendent a fost înscris în cartea funciară 
anterior cooperativizării, moștenitorii fac cererea în nume propriu, 
reconstituindu-se dreptul lor de proprietate cu suprafaţa de care au 
beneficiat prin efectul acestui partaj. În ipoteza că partajul de 
ascendent nu a fost înscris în cartea funciară și nu moștenitorul a fost 
acela care a adus terenul în cooperativă, atunci cererea de 
reconstituire a dreptului de proprietate are loc pentru toți 
moştenitorii care vin la partea la care ar fi îndreptățit defunctul dacă 
ar fi în viață şi care în total nu poate depăși 50 ha (10 ha în 
reglementarea inițială). 

În jurisprudnţă s-a stauat şi că în cazul neînscrierii în cartea 
funciară, în cazul dezbaterii succesorale și ale partajului de ascendent, 
chiar neîntabulat, reconstituirea dreptului se poate face şi fără 
înscrierea în cartea funciară conform Legii nr. 115/1938. 

Din multitudinea de situații surprinse în practică, atunci când se 
solicită reconstituirea dreptului ca moştenitor, se reține că în clasa 
ascendențţilor nu se poate trece peste gradul cel mai apropiat (dacă 
vine la moştenire după mamă, nu poate cere după bunicul său pe care 
l-a moştenit mama). Partajul de ascendent, respectând toate rigorile, 
după bunic este valabil, el nu poate fi ignorat, drepturile petiționarului 
se răsfrâng asupra a ceea ce mama lui a beneficiat de pe urma acestui 
partaj. Nu mai pot fi puse în discuție suprafeţele altor beneficiari ai 
partajului de ascendent, indiferent că aceştia se mai află sau nu în viață, 
petiționarul fiind îndreptăţit la ceea ce autorul său a primit prin efectul 
acelui partaj. 

Dacă terenul a aparţinut ascendentului ordinar, dar acesta a 
făcut împărțeală pentru copiii săi în timpul vieţii, mai mult, dacă de la 
aceștia din urmă s-a cooperativizat, este corectă soluţia care conchide 
că ei pot să solicite reconstituirea, fie în nume propriu pentru cota 
respectivă, fie moştenitorii lor, dacă nu mai sunt în viață, pentru 


aceeaşi cotă.ccexci Într-o speţă s-a reconstituit dreptul de proprietate 
în favoarea moștenitorilor donatorului care încă din anul 1929 donase 
terenul respectiv, menținând dreptul de uzufruct. Dar donatorul s-a 
înscris ulterior cu acest teren în C.A.P., așa că moștenitorii săi au 
solicitat reconstituirea dreptului de proprietate fiindu-le rezolvată 
favorabil cererea.cccxcii 

În legătură cu același aspect s-a mai decis că este legală 
emiterea titlului de proprietate pentru toți moștenitorii legali și 
testamentari, urmând ca ulterior să se procedeze după dreptul 
comun.cccxciii Testamentul a fost redactat în anul 1956, iar testatorii 
au decedat după cooperativizarea agriculturii. 

Soluţia apare discutabilă, pentru că operând repunerea în 
termenul de acceptare, în temeiul art.12 din Legea nr. 18/1991, s-a 
considerat că atât moștenitorul testamentar, cât şi moştenitorii legali 
au dreptul să obţină titlul, urmând ca în cadrul procesului de ieșire din 
indiviziune să li se stabilească și să se dispună partajarea. Dar titlul 
emis conferă calitatea de proprietari ambelor categorii de urmași, iar 
moștenitorul universal, înlăturând automat pe ceilalți succesori, care 
nu mai beneficiază de nimic și așa trecerea lor în titlu este inutilă. 

Situaţia se complică atunci când moștenitorul testamentar vine 
în concurs cu moştenitorul legal rezervatar, care este îndreptăţit la 
reducțiunea liberalităţii în termenul legal de prescripţie, pentru 
depășirea cotei disponibile. Dar în această ipoteză, dacă ei nu ar uza de 
acest drept la acțiune, nu vor putea obține vreo cotă din moștenire, 
deci și titlul lor în acest fel este lipsit de eficienţă. 

Practic, situația devine dificilă pentru că termenul de atac al 
testamentului este deja evident depășit, atunci ar trebui acordată o 
situaţie preferenţială și moștenitorilor legali de a fi repuși în termen şi 
pentru atacarea titlului sau a testamentului, aşa cum se repune în 
drept prin efectul legislației fondului funciar. Problema poate fi 
rezolvată judicios având în vedere că prin art.12 al legii, pot să fie 
repuşi în dreptul de a cere reconstituirea proprietății în toate situaţiile 
moştenitorii legali, iar în ce-i privește pe testamentari numai atunci 
când ei nu intră în concurs cu rezervatarii. 

Îmbrățişăm această idee din practica judiciară, că atunci când 
inițial moştenirea s-a deferit după testament, moștenitorul legal 
renunțător poate reveni după art.12 din Legea 18/1991, iar cel 
testamentar nu poate pretinde aceasta exclusiv atunci când este un 


rezervatar în concurs cu el.ccexciv 

C. O ultimă chestiune pe care o tratăm este în legătură cu 
calitatea în care dobândește statul, conform art.25 din Legea nr. 
18/1991. Conform acestui text terenurile din intravilanul localităţii, 
care au aparținut unor persoane care au decedat, fără moştenitori, trec 
în proprietatea unității administrativ-teritoriale și sunt administrate 
de primărie care va dispune de ele potrivit legii. Observăm că aceste 
terenuri au aparținut unor persoane rămase fără moștenitor, atunci în 
ce calitate și cu ce titlu devine statul proprietar? S-ar putea susține că o 
face în virtutea calităţii sale de moștenitor sau o face în virtutea 
calității de putere suverană.ccexcv În cazul vacanței succesorale se 
eliberează certificatul de moştenitor prevăzut de art.26 din 
Decr.40/1953, abrogat prin Legea nr. 36/1995 şi atunci i-ar reveni 
indiscutabil ca moştenitor conform art.680 C.civ. Se poate susține că 
este un mod de a dobândi proprietatea prin constituirea acesteia pe 
calea specifică indicată de text, dar se constată că aceasta are loc în 
condițiile constatării că titularul îndreptăţit este decedat fără urmaşi. 

Opinăm că statul culege acest teren, îl dobândește în virtutea 
calității de moştenitor după o succesiune devenită vacantă, având la 
bază o procedură specifică şi cu totul nouă. Reţinem că şi aici Legea 
fondului funciar derogă de la regulile generale ale devoluţiunii 
moştenirii, sens în care prevederile art.12 sunt edificatoare, din 
moment ce la apariția legii se consideră succesiunea deschisă prin 
voinţa legiuitorului, persoanele îndreptăţite ca acceptante prin simpla 
formulare a cererii și aici avem în față o succesiune vacantă 
nesolicitată de nimeni. Spre deosebire de moștenirea din codul civil, în 
materia legii nr. 18/1991 nu se eliberează certificat de moștenitor, tot 
astfel nici pentru stat nu se eliberează certificat de vacanţă 
succesorală. 

Chiar în considerațiunea că dobândeşte dreptul în calitate de 
putere suverană, datele problemei nu sunt schimbate în privința 
terenurilor agricole. Pentru că discuţii nu pot să existe decât în situația 
bunurilor mobile, care, de regulă au un regim juridic cârmuit de legea 
locului unde ele se află. 

3. Interdicţia prevăzută de art.47 din Legea nr. 18/1991 și 
moștenirea (art. 68 în legea republicată) 

Avem în vedere doar situaţia exclusivă a dobândirii de terenuri 
prin moștenire (legală și testamentară). 


Conform art. 68 din Legea nr. 18/1991, republicată, persoanele 
fizice care nu au cetăţenia română şi domiciliul în România, precum şi 
persoanele juridice care nu au naționalitatea română şi sediul în 
România, nu pot dobândi în proprietate terenuri de orice fel prin acte 
între vii. Dacă dobândesc terenuri prin moștenire sunt obligate să le 
înstrăineze în termen de 1 an de la data dobândirii sau de la data 
intrării în vigoare a legii, după caz sub sancţiunea trecerii gratuite a 
terenurilor în proprietate statului și darea în administrare la ADAR. 

Rezultă o incapacitate de a dobândi terenuri de orice fel prin 
acte juridice între vii în primul rând de către cetăţenii străini. 

Protecția dată de Constituţie în art. 18 nu obligă pe legiuitor să 
includă pe străini în acest regim de favoare care l-a instituit pentru 
cetățenii români, dar cu precizarea că numai în privinţa terenurilor. 

Pentru terenurile care fac obiectul investiţiilor străine rămân 
aplicabile dispoziţiile legislației speciale. În acest sens sunt aplicabile 
prevederile Legii nr. 35/1991 astfel cum a fost modificată Legea nr. 
68/1967.cccxcvi 

De reținut că dobândirea dreptului de proprietate asupra 
terenurilor necesare realizării obiectului de activitate de către o 
societate cu capital total sau parţial străin și care are sediul social în 
România este posibilă în contextul juridic actual cu atare dobândire nu 
intră sub incidenţa art. 68 din Legea nr. 18/1991, republicată. 

Domeniul restrictiv se referă doar la ipoteza dobândirii prin 
succesiune pentru cauză de moarte şi este aplicabilă fără deosebire de 
titular dacă nu are cetățenia română sau domiciliul în România 
(persoane fizice) precum și dacă nu are naționalitatea română și sediul 
social în România (persoane juridice) 

Persoanele care dobândesc în proprietate terenuri prin 
moştenire sunt obligate să le înstrăineze în termen de un an de la data 
dobândirii, sub sancţiunea trecerii în mod gratuit a acestora în 
proprietatea statului (art. 68 alin. (2) şi (3) din legea republicată ca 
urmare a modificării survenite prin Legea nr. 169/1997. 

Secţiunea IX. 

Contractul - ca mod de dobândire a dreptului de proprietate 

1. Consideraţii generale 

Contractul sau convenţia translativă sau constitutivă de 
drepturi reale este modul de dobândire cel mai frecvent întâlnit, atât 
ca varietate cât şi ca multitudine de operaţiuni juridice în viața socială 


de toate zilele. 

Contractul este un mod de dobândire cu titlu particular, cu titlu 
oneros în marea majoritate a cazurilor (contractul de donaţie este cu 
titlu gratuit) şi îşi produce efectele în timpul vieții participanţilor, 
pentru că este un act juridic între vii. Este, de asemeni, un mod derivat 
de dobândire pentru că are ca efect translaţia proprietăţii de la un 
titular la altul, care operează în virtutea acestui act juridic. 

În planul de analiză al acestei secţiuni ne vom referi la câteva 
aspecte generale care caracterizează acest mod de dobândire și vom 
stărui asupra unor chestiuni de drept controversate și de actualitate 
datorită unor reglementări succesive în timp, apărute în materie. 

Contractul este definit de art.992 C.civil ca fiind acordul de 
voință realizat între două sau mai multe persoane cu intenţia de a 
constitui sau a stinge între ele un raport juridic, adică de a produce 
efecte juridice. În secțiunea de față, prezintă importanță numai acele 
contracte prin care se transmite un drept de proprietate, făcând parte 
din această categorie: vânzarea-cumpărarea, schimbul, donatia şi renta 
viageră. Ele au caracteristica esenţială că strămută proprietatea de la 
un titular la altul, efectul fiind acela pe care părțile îl urmăresc de a se 
dobândi dreptul de proprietate în persoana unui nou titular. Cel mai 
des întâlnit, constituind arhetipul este contractul de 
vânzare-cumpărare prin care una din părți (vânzătorul) strămută 
dreptul de proprietate sau un alt drept al unui bun al său celeilalte 
părți (cumpărătorul) care se obligă în schimb a plăti vânzătorului 
prețul bunului vândut (art. 1294 C.civ.). Caracterele sale juridice sunt: 

a) este un contract sinalagmatic (bilateral); 

b) este un contract cu titlu oneros; 

c) este un contract comutativ; 

d) este un contract consensual; și e) este un contract translativ 
de proprietate, în principiu, în momentul realizării acordului de voință 
(art. 1295 C.civ.). 

Aspectele legate de noțiunea de contract civil, clasificarea 
contractelor, încheierea și efectele contractului, forța lui obligatorie 
între părțile contractante și opozabilitatea lor fac obiectul studiului 
Teoriei generale a contractului civil și a contractelor speciale, în 
tratatele sau cursurile autorilor de specialitate.ccexcvii 

În cadrul lucrării de față vom releva câteva caracteristici globale 
şi necesare pentru înţelegerea acestui mod de dobândire. 


Prevăzut în art.644 C.civil, ca mod de dobândire se deosebeşte 
de celelalte moduri pentru că toate reglementările Codului civil se 
bazează pe principiul libertăţii contractuale. Părțile sunt libere să-l 
încheie sau nu, tot ele hotărăsc asupra conținutului, formei şi efectelor 
acestuia. Acordul de voinţă stă la baza încheierii lui. De principiul 
libertății contractuale se poate vorbi până la limitele care interesează 
ordinea publică; de principiul forței obligatorii, în sensul că contractele 
încheiate au putere de lege între părțile contractante şi nu pot fi 
modificate sau revocate decât prin consimțământul mutual. Realizarea 
acordului de voință priveşte toate clauzele contractuale şi se realizează 
prin întâlnirea ofertei de contractare cu acceptarea ofertei respective, 
ducând la încheierea lui valabilă când voinţele sunt concordante cu 
privire la toate clauzele. Sub aspectul efectelor sunt supuse 
principiului relativităţii, iar în privința opozabilității contractele sunt 
cel mai important izvor de obligaţiuni, guvernate de principiul 
inopozabilității față de terți.ccexcviii 

Noţiunile de „contract” şi de „convenţie” sunt sinonime, 
caracterizate în doctrină astfel: convenţia este genul iar contractul este 
speciacccxcix şi sunt considerate în context ca reprezentând aceeaşi 
semnificaţie. 

În cazul acestui mod de dobândire a proprietăţii principiul este 
că transmiterea dreptului de proprietate are loc în chiar momentul 
încheierii contractului, după cum prevede art.971 C.civ. Dobânditorul 
poartă riscul pieirii sau distrugerii lucrului chiar dacă nu s-a făcut 
tradițiunea lucrului. Aceasta operează prin simplul consimțământ al 
părților, fiind consacrat principiul consensualismului în virtutea căruia 
contractul se consideră valabil încheiat prin simplul acord de voinţă al 
părților sau solo consensu. Fac excepţie acele situații prevăzute expres 
de lege legate de îndeplinirea unor cerințe de formă. 

În mod tradiţional art.1295 al.1 din C.civ. prevede faptul că 
vânzarea devine perfectă între părți şi proprietatea este de drept 
strămutată la cumpărător îndată ce părțile s-au învoit asupra lucrului 
şi asupra prețului, deși lucrul nu s-a predat și preţul lui nu se va fi 
numărat. Părțile pot deroga, prin clauzele pe care ele le înserează, de la 
această regulă statuată în art.1295 C.civ. În condiţiile actuale sunt dese 
situaţiile când simplul acord de voință nu mai este suficient. 
Complexitatea unor operațiuni juridice care implică ca vânzarea de 
bunuri să condiționeze transmiterea proprietăţii de îndeplinirea unor 


formalităţi, aspect remarcat atât în dreptul comparat, respectiv 
interpretarea dată art.1853 C.civ., cât și în literatura juridică de la 
noi.cd Astfel, în cazul cumpărării unor bunuri pentru care se cer 
autorizări speciale (substanţe reactive, arme etc.), fără acele autorizaţii 
dreptul de proprietate nu poate fi dobândit chiar dacă acordul de 
voință a intervenit în condiţiile art.971 şi 1295, C.civ. Între părţile 
contractante. 

Tot astfel, pentru valabilitatea contractului de donație art.813 
din C.civ. prevede obligativitatea respectării unor solemnităţi, cerința 
ad validitatem a formei autentice, sub sancţiunea nulităţii absolute.cdi 

În legătură cu regimul juridic al terenurilor, acestea pot fi 
înstrăinate între vii, potrivit art.46 din Legea nr. 18/1991, numai în 
formă autentică, iar dreptul de proprietate asupra imobilelor în 
regimul de carte funciară se constituie în momentul intabulării. Legea 
nr. 54/1998, privind circulaţia juridică a terenurilor înlocuieşte cap. Îl 
al Legii nr. 18/1991, statuează că toate terenurile proprietate privată 
sunt în circuit civil, pentru înstrăinare cărora prin acte juridice între vii 
se cere forma autentică. 

În cazul darurilor manuale, donația devine valabilă şi 
proprietatea este dobândită de donatar atunci când are loc remiterea 
materială a bunului, obiect al donațţiei. Pe lângă cele arătate, de la 
principiul potrivit căruia transferul dreptului de proprietate la 
dobânditor operează în momentul încheierii valabile a contractului, 
există un număr de patru excepţii.cdii 

Prima, când prin contract s-a stabilit de către părți că pentru 
transferul sau constituirea dreptului real se prevede împlinirea unui 
termen sau realizarea unei condiții suspensive. 

A doua, când contractul se referă la bunuri viitoare, transferul 
dreptului de proprietate este realizat la data când s-a prevăzut în 
convenție predarea sau când această predare a devenit efectivă. 
Vânzarea de bunuri viitoare (res futura) se referă la acelea care nu 
există în momentul încheierii contractului, dar vor exista în viitor. 
Dintre bunuri viitoare numai moștenirea nedeschisă nu poate face 
obiectul unui contract (art.702 și 965 C.civ.). Nerealizarea sau 
inexistența lucrului în viitor nu afectează validitatea contractului, 
riscul neîndeplinirii aparținând vânzătorului care poate fi obligat şi la 
plata de daune interese dacă nu dovedește o cauză de exonerare 
(art.1982 C.civ.). Atunci când contractul are caracter aleatoriu, 


cumpărătorul şi-a asumat riscul  nerealizării lucrului sau 
evenimentului viitor, nerealizare care este independentă de voinţa și 
atitudinea vânzătorului. Lucrurile determinate de gen care nu pier nu 
afectează convențiile de pericolul dispariţiei. 

A treia excepție, sunt contractele care au ca obiect bunuri 
generice, când transferul dreptului de proprietate are loc numai în 
momentul individualizării (determinării) prin operaţiile de măsurare, 
cântărire sau numărare, ce de regulă sunt realizate odată cu predarea 
bunului. 

A patra excepţie, se referă la vânzarea de imobile în sistemul de 
publicitate imobiliară prin cărți funciare, dreptul de proprietate, ca de 
altfel orice drept real, se transmite numai pe data intabulării, adică a 
înscrierii în cartea funciară, conform Legii nr. 115/1938. În lipsa 
înscrierii unor astfel de drepturi în cartea funciară nu poate fi opusă de 
o parte contractantă celeilalte părți contractante, pentru că ambele 
sunt ţinute la respectarea obligaţiilor pe care și le-au asumat între ele. 
După intrarea în vigoare a Legii nr. 7/1996, excepția îşi pierde 
actualitatea. 

Pentru a fi opozabil terţilor, acest drept trebuie înscris şi el se 
consideră constituit din acel moment.cdiii În acest sens prevede şi 
art.1295 al.2 C.civ., însă după acest text transcrierea nu este 
constitutivă de drepturi, având scopul de a da dată certă și a face 
dovada anteriorităţii față de un alt act translativ. 

Mai recent, întemeindu-se pe o nouă interpretare a textelor de 
lege aplicabile în materie şi având în vedere tendinţa din jurisprudenţă, 
care a recunoscut existența dreptului de proprietate extratabulară, s-a 
ajuns la opinia ca înscrierea nu are decât efecte de opozabilitate fată de 
terți, iar nu şi constitutive de drept. Constituirea dreptului are loc 
independent de această transcriere. 

După intrarea în vigoare a Legii cadastrului acest aspect este și 
mai puternic accentuat prin art.10 al.3 din care rezultă că funcția 
juridică a cadastrului se realizează prin identificarea proprietarului pe 
baza actului de proprietate și prin publicitatea imobiliară. Coroborat cu 
art.22 al aceleiaşi legi, care textuează că dreptul de proprietate asupra 
unui imobil se înscrie în cartea funciară pe baza actului prin care s-a 
constituit ori s-a transmis în mod valabil, este clar că acest punct de 
vedere trebuie împărtășit pe viitor, ținând seama și de faptul că 
progresiv cu realizarea lucrărilor de cadastru este scoasă din vigoare 


Legea nr. 115/1938. 

Potrivit cu noua reglementare a cadastrului și a publicității 
imobiliare, se pare că înscrierea de carte funciară nu mai are caracter 
constitutiv de drepturi ci numai un caracter de opozabilitate față de 
terți. Acest aspect a fost deja semnalat în literatura de specialitate. 
Determinarea terţilor se va face potrivit dreptului comun, dar cu 
luarea în considerare a dispoziţiilor art.22, 24 - 27 şi 39 din Legea nr. 
7/1996. Pentru determinarea noţiunii de terți mai interesează dacă s-a 
dobândit imobilul cu titlu oneros ori cu titlu gratuit, precum și dacă a 
fost de bună credinţă ori de rea credință la data încheierii actului 
juridic de dobândire. Această lege face precizarea că dreptul de 
proprietate este opozabil față de terţi, fără înscrierea în cartea funciară, 
când provine printre altele și din vânzare silită. 

În legătură cu autorizarea prealabilă a unor înstrăinări precizăm 
că, în prezent, se impune în următoarele situații: a) cazul prevăzut de 
art.5 al.3 din Legea nr. 15/1990 potrivit căruia înstrăinarea bunurilor 
aparținând regiei autonome se face cu aprobarea ministerului de 
resort; b) cazul prevăzut de art.12 din Decretul-Lege nr. 61/1990, 
potrivit căruia la vânzarea locuințelor proprietate de stat cumpărate 
pe bază de credit, până la rambursare, locuința nu poate fi înstrăinată 
decât cu autorizarea prealabilă a C.E.C.; c) cazul vânzărilor de acţiuni și 
active potrivit art.50 al.2 şi 60 din Legea nr. 58/1991, în cadrul acţiunii 
de privatizare, numai cu aprobare prealabilă a Agenţiei naționale de 
privatizare; d) cazul prevăzut de art.15 al.4 din Legea nr. 85/1992, 
potrivit căruia până la rambursarea integrală a prețului locuința nu 
poate fi înstrăinată, fără autorizarea prealabilă a unităţii vânzătoare; e) 
cazul achizițiilor publice, unde trebuie să fie respectate condiţiile și 
aprobările prevăzute de O.G. nr. 12/1993; f) cazul construirii de 
locuințe cu credite acordate în condiţiile Legii locuinţei nr. 114/1996; 
bunul dobândit prin astfel de credite nu poate fi înstrăinat după cum 
glăsuieşte art.20 al.6 din această lege. Autorizarea prealabilă nu mai 
are nici în aceste cazuri limitate caracterul puternic şi de ordine 
publică al actului administrativ unilateral şi cu efect sancționator, după 
cum era regimul juridic până în anul 1990. 

În condiţiile exprese ale Legii nr. 54/1998, pentru înstrăinarea 
terenurilor prin acte juridice nu mai este necesară nicio autorizație 
administrativă. 

Precizăm că prin art.70 și 73 al Legii nr. 114/1996, sunt 


abrogate expres unele acte normative, fără să fie menționate Decr. 

— Lege nr. 61/1990 şi nici Legea 85/1992. Considerăm că 
dispozițiile contrare acestei legi sunt abrogate implicit, însă pentru 
contractele încheiate își păstrează valabilitatea în virtutea principiului 
neretroactivității legii civile. Deşi aspectul se deduce din interpretarea 
principiilor generale de drept, art.71 al legii prevede expres 
menținerea drepturilor mai favorabile pe care beneficiarii le-au 
dobândit anterior. Sancţiunea nerespectării acestei condiţii a 
autorizării sau aprobării prealabile, funcționează diferit, în funcție de 
natura şi interesul proteguit de lege. 

Textele legale arătate nu conțin prevederi exprese legate de 
regimul sancționator care se aplică. Astfel, pentru încălcarea art.5 al.3 
din Legea nr. 15/1990, art.50 şi 60 din Legea nr. 58/1991, fiind vorba 
de un interes general se aplică sancţiunea nulităţii absolute. Dacă se 
încalcă art.12 al Decr. 

— Lege nr. 61/1990, art.15 din Legea nr. 85/1992, art.20 al.6 
din Legea nr. 114/1996 se aplică sancţiunea nulităţii relative. 

În continuare vom aborda o serie de chestiuni legate de 
dobândirea dreptului de proprietate prin convenţii (contracte) care 
sunt de actualitate în materie sau care sunt controversate și impun 
dezlegarea unor probleme de drept. 

2. Exercitarea dreptului de preempțiune. 

Exercitarea dreptului de preempţiune. Dreptul de preempţiune a 
fost cunoscut şi în trecut, originile sale se pierd în negura vremurilor, 
cercetătorii istoriei dreptului, sociologii și istoricii nu au un punct de 
vedere unitar privind originile sale. La noi a fost strâns legat de vechile 
structuri agro-pastorale ale manifestării dreptului cutumiar cunoscut 
sub denumirea de Ius valahicum. Importanţa lui era covârşitoare în 
comunitatea închisă şi activitatea juridică relativ restrânsă a obștii 
vicinale. Era o reacție înverșunată a comunităţii de a păstra pentru 
membrii săi partea celor care îşi înstrăinau pământul pe măsură ce 
societatea feudală evolua, ca o încercare de a stăvili presiunea celor 
străini de obşte să se împroprietărească în sânul acesteia. 

Este cert că a existat o formă a protimisisului de origine română, 
care a fost influențată de culegerile și legiuirile bizantine care circulau 
în acele vremi prin cele trei provincii românești. Influenţa bizantină 
din sec. XVIII găsește un protimisis românesc bine structurat. Astfel, 
legiuirile bizantine acționează prin suprapunere şi constituie un 


progres cert de siguranţa tranzacţiilor. 

În actele de cumpărare, precumpărare, răscumpărare şi formele 
lor se exprima o adevărată condiţionare a stăpânirii actuale în 
favoarea privilegiaților protimitari. Bunul era în acest fel menţinut în 
cadrul solidarității comunitare și erau chemate la protimisis într-o 
anumită ordine: rude devălmașe, rude simple, devălmași simpli, vecini 
totali, vecini din colţ, fostul stăpânitor, restul satului sau chiar satele 
vecine. 

În diferite forme protimisisul a existat atât în dreptul feudal, la 
început în epoca lui Ius valahicum, ca formă normativă a cutumei 
născută din obiceiul pământului și apoi în legiuirile scrise care s-au 
aplicat sporadic și în activitatea de codificare printre care amintim 
Codul lui Caragea de la 1819 în Țara Românească și Codul Calimach în 
Moldova din 1819, forma de manifestare fiind îmbinată cu criteriile 
social-economice și istorice ale vremii.cdiv În cadrul proprietăţii 
devălmașe a întregii obşti, care se afla în proces de erodare a fost 
folosit ca o armă juridică de apărare față de intrușii ce erau străini de 
comunitate. Protimisisul s-a extins şi la proprietatea individuală după 
formarea ei, având același scop protector de a evita trecerea unui bun 
strămoșec în mâna străinilor. Acest drept a fost reglementat și prin 
Legea nr. 63/1974, privind patrimoniul naţional cultural (abrogată 
prin Decretul nr. 9/1990). 

În dreptul comparat, preemţiunea este „facultatea recunoscută 
unei persoane sau unei entități administrative, în virtutea unui contract 
sau unei dispoziţii legale, de a dobândi proprietatea unui bun, în cazul 
înstrăinării sale, cu preferinţă față de orice alt cumpărător” 2. După 
cum se observă în dreptul francez nu este precumpănitoare legea în 
stabilirea dreptului de preemţiune ci este pusă pe plan egal cu 
contractul, ca un reflex al principiilor liberale, în materia actelor 
juridice civile. 

Ca izvor însă, dreptul de preemţiune este atât legal cât și 
convențional, după cum se naște dintr-o dispoziție legală, respectiv 
prin voința părților, în acest din urmă caz în virtutea unei clauze având 
caracterul pactului de preferinţă, cu caracteristicile care decurg de aici. 

În prezent, dreptul de preempţiune este reglementat de art.48 
din Legea nr. 18/1991, art.9 din Legea nr. 16/1994, privind arendarea. 
El are ca atare o natură legală dar nu există în textele menționate o 
definiție a acestuia. O definiție poate fi totuşi conturată în sensul că 


este un drept subiectiv recunoscut de lege anumitor titulari în mod 
expres, în virtutea căruia aceștia se bucură de prioritate la cumpărarea 
unui teren din extravilan, în ordinea de preferinţă, cu îndeplinirea 
celorlalte condiţii egale.cdv 

În dreptul comparat, codul civil francez, prin art. 815, a instituit 
un drept de preemţiune în favoarea coindivizărilor când unul dintre ei 
intenționează să cedeze, cu titlu oneros, unei persoane străine de 
indiviziune. Jurisprudenţa franceză a decis că reglementarea are ca 
scop evitarea intruziunii unui terţ străin de indiviziune.cdvi 

Dreptul de  preempţiune este instituit printr-o normă 
imperativă şi reprezintă o derogare de la principiul liberei circulații a 
terenurilor din extravilan şi mai ales de la principiul că proprietarul 
poate dispune liber de bunul său conform art.480 din C.civ., fiind o 
derogare, se impune concluzia că texte legale aplicabile sunt 
interpretate restrictiv. Scopul principal al reglementării constă în 
evitarea fărâmițării proprietății funciare, interesul economic fiind de a 
favoriza concentrarea pentru o mai bună exploataţie agricolă. 

Dreptul de preempţiune este un drept patrimonial, care trebuie 
ocrotit, indiferent de titularul lui sau de persoana celui obligat să-l 
respecte. El este un drept subiectiv civil având caracterele: absolut, 
real, principal, afectat de modalităţi. Drept real este opozabil tuturor, 
care se naște atunci când vânzătorul proprietar își manifestă intenţia 
neîndoielnică de înstrăinare. În legătură cu caracterul real s-ar putea 
aduce obiecția că nu este așa, pentru că este un drept de o natură 
specială, care izvorăşte din lege. Dacă pentru cei care beneficiază de 
ordinea stabilită de lege, de acest drept, în mod corelativ pentru 
proprietarul terenului pe care doreşte să-l înstrăineze este o 
restrângere a prerogativelor sale pe care le are în temeiul art.480 C.civ., 
rezultate din stările faptice sau juridice de: coproprietate, ca 
modalitate juridică a dreptului de proprietate, de vecinătate a celor 
două fonduri, de stat ca participant la circuitul civil, când nu există 
coproprietar sau vecin ori în lipsa intenţiei lor de a cumpăra. De avut 
în vedere și art.9 din Legea nr. 16/1994, potrivit căruia arendașul, 
persoană fizică, are drept de preempţiune înaintea statului; în cazul 
înstrăinării prin vânzare a terenurilor din extravilan, ce i-au fost 
arendate. Aceasta schimbă ordinea de preferință prevăzută în art.48 
din Legea nr. 18/1991 şi nu se confundă cu arenda prevăzută de 
art.1458 - 1769 C.civ. Arendașul are acest drept numai în perioada cât 


este în executarea contractului de arendare și considerăm, de asemeni, 
atâta timp cât nu a fost reziliat sau anulat, cazuri în care nu poate 
beneficia de acest drept. Dreptul la acțiune al arendașului izvorăşte 
dintr-un drept de creanţă care urmărește anularea actului juridic de 
înstrăinare care îl lezează. 

Această restrângere legală pe care o suportă proprietarul are 
loc numai când se realizează efectiv transmiterea dreptului real 
principal de proprietate asupra terenului și nu dezmembrămintele 
acestuia, cum ar fi uzufructul sau atributul folosinţei în condiţiile legii 
arendării. 

Preempțiunea se exercită numai la vânzare, care este un 
contract cu titlu oneros și comutativ, având ca element esențial 
contraprestaţia, constând din preţ. Fiind o prevedere expresă a legii, 
care se referă numai la actul juridic al „vânzării”, putem conchide că la 
alte forme de înstrăinare nu este obligatorie preempțiunea, altminteri 
am adăuga la lege. Este cazul înstrăinării prin schimb, donație, 
întreținere etc. Aceste contracte au în vedere fie un interes aparte al 
proprietarului și care nu duce la fărâmițarea lotului (la schimb când se 
urmăreşte primirea unui anumit teren), fie sunt încheiate în 
considerațiunea persoanei, în special la actele cu titlu gratuit. 

Obiectul dreptului de preempţiune îl constituie numai 
terenurile agricole (arabile, pășuni, fânețe, livezi, vii etc.) situate în 
extravilan. Enunţul legal este limitativ şi deci per a contrario nu pot 
face obiect ai dreptului de preempțiune alte categorii de terenuri, cum 
ar fi de exemplu cele ocupate de vegetaţie forestieră (pădurile). Faţă 
de interesul național-economic ce-l prezintă pădurile, considerăm că 
se impune de lege ferenda extinderea şi în cazul lor, pentru că existența 
compactă a unor suprafețe mari duce la o protejare a lor mai eficientă. 

S-a exprimat părerea că acest drept poate fi exercitat, ca o 
facultate, şi în cazul în care terenul agricol din extravilan face parte din 
domeniul privat al statului sau al unității administrativ-teritoriale. 
Având în vedere prevederile legale pe care le analizăm în legătură cu 
acest drept, care poate fi invocat numai în contractele de vânzare 
cumpărare el nu poate fi recunoscut în cadrul aducerii ca aport într-o 
societate comercială (Legea nr. 31/1990) într-o societate agricolă 
(art.3 din legea nr. 36/1991) sau civilă (art.1491 - 1499 C.civil). 

La exproprierea pentru utilitate publică după procedura 
prevăzută de Legea nr. 33/1994, care este tot o vânzare, dar forțată, 


dreptul de preemţiune nu poate fi invocat pentru că terenul trece în 
domeniul public care are caracterele lui specifice. Dar, în schimb, se 
consideră că în cazul retrocedării imobilului expropriat, proprietarul 
anterior are un drept de preemţiune la cumpărare, dacă 
expropriatorul s-a hotărât să-l înstrăineze. 

În caz de tranzacţie, care este cârmuită de art.1704 - 1716 
C.civil, în care părțile își fac renunțări şi concesii reciproce pentru a 
preîntâmpina sau pentru a stinge un litigiu dintre ele, ce poate avea ca 
obiect înstrăinări de teren ce se apreciază oneroase, nu se poate pune 
problema exercitării dreptului de preempțiune. Aici facem observaţia 
că dacă obiectul tranzacţiei îl constituie un contract încheiat de părți și 
care se află în litigiu, dat la încheierea lui, având ca obiect vânzarea de 
terenuri agricole în extravilan și era necesară preempțiunea, 
tranzacţia nu poate să aibă loc pentru a acoperi o nulitate preexistentă. 
Tranzacţiile intră sub incidența instanțelor judecătorești, care, 
pronunțând hotărârea de expedient conform art.271 C.pr. civ., vor 
verifica dacă nu se încalcă o normă de drept imperativă, cum este și 
cazul preempţiunii, sau dacă pe această cale se urmăreşte ocolirea legii. 
La tranzacțiile extrajudiciare problema apare mai simplă pentru că 
dacă privesc terenuri agricole în extravilan se cere forma necesară 
pentru contractele autentice. 

Dacă se vinde un drept de proprietate asupra unui teren litigios 
şi una dintre părți se hotărăște să vândă, o poate face numai după 
regulile dreptului comun şi, în consecinţă, va fi obligată să respecte 
dreptul de preempțiune. Legea, cantonând exercitarea obligatorie a 
dreptului de preempţiune și având în vedere raţiunile ce stau la baza 
acestuia, el nu este aplicabil la terenurile intravilane, la construcții și 
nici la bunuri mobile. 

În acest sens, în practică s-a statuat că unul dintre indivizări 
este îndreptăţit să înstrăineze cota sa ideală din dreptul de proprietate, 
fără nicio formalitate și fără consimțământul celorlalți coindivizări, 
având ca obiect coproprietatea unui apartament, deoarece legea nu 
conferă dreptul de preempțiune. Acest drept este prevăzut expres şi se 
aplică în condiţiile art.48 - 49 din Legea fondului funciar. 

Susținem că, față de dispoziţiile imperative ale art.48 din Legea 
nr. 18/1991, şi în cazul statului, când înstrăinează prin vânzare trebuie 
să se exprime şi dreptul de preempțiune. Acestea sunt însă situaţii rare 
şi se referă bineînţeles la terenuri din domeniul privat al statului, la 


vânzarea cărora mai sunt şi alte restricții sau condiţii impuse de lege 
(ex. licitația). Ca în toate cazurile pentru care s-a instituit 
preempțiunea, se au în vedere rațiunile care au stat la baza 
reglementării ei, de a crea suprafețe agricole mai mari pentru 
exploataţie agricolă, pentru identitate de regim juridic și egalitate de 
tratament juridic, indiferent de titularul dreptului de proprietate. Dacă 
intenţia legiuitorului ar fi fost alta ar fi prevăzut expres în lege. Ca 
argument de text, art.41 al.2 din Constituția României care prevede un 
regim juridic egal pentru proprietatea privată, indiferent de titular, 
precum şi art.6 din Legea nr. 18/1991 care prevede că domeniul privat 
al statului este supus dispozițiilor de drept comun, dacă nu se prevede 
altfel prin lege. 

La fel considerăm că și în cazul înstrăinării de terenuri agricole 
din extravilan care au fost moştenite de cetățeni străini se impune 
aceeași procedură a exercitării dreptului de preempţiune, deoarece 
legiuitorul a urmărit în toate situaţiile crearea, în viitor, a unor 
suprafeţe compacte în interesul promovării unei agriculturi moderne. 
Esenţialul pentru dreptul de preempţiune, care este conferit de lege 
anumitor titulari, constă în faptul că aceştia au întâietate la cumpărare, 
sunt preferați de lege înaintea altor posibili cumpărători care au 
obligația să se abțină de la cumpărare până nu trece termenul 
prevăzut de lege în favoarea titularilor dreptului de preempțiune, 
pentru că dacă nu-l respectă actul încheiat este anulabil. 

Titularii dreptului de preempţiune, potrivit art.48 al.2 din Legea 
nr. 18/1991, sunt, în ordine: coproprietarii, proprietarii vecini, statul 
(art.48 al.6), care se exercită prin Agenţia de Dezvoltare Rurală. 
Ulterior, prin art.9 al Legii nr. 16/1994 s-a acordat dreptul de 
preempțiune arendașului, persoană fizică, care are dreptul de 
preempțiune, înaintea statului, în cazul înstrăinării prin vânzare a 
terenurilor agricole din extravilan, care au făcut obiectul contractului 
de arendare. Alin.2 al aceluiași text prevede exercitarea dreptului „în 
condiţiile legii”, făcând astfel trimitere la dispoziţiile art.48 al.1 din 
Legea nr. 18/1991. Prin art. 5 din Legea nr. 54/1994, statul și-a 
pierdut calitatea de titular al acestui drept. 

Statul mai poate să apară la exercitarea dreptului de 
preempțiune în ipostaza când are calitatea de coproprietar sau de 
proprietar vecin şi atunci beneficiază de ordinea de prioritate 
conferită de calitatea respectivă. 


Una din inovațiile Legii nr. 54/1998 este prevăzută de art. 8 
anume situaţia în care îşi exercită dreptul mai mulți titulari de același 
rang, când vânzătorul are dreptul să aleagă pe unul dintre ofertanți. 
După propria dorinţă și fără să existe vreun criteriu. Reglementarea 
constituie un progres față de Legea nr. 18/1991 care crea dificultăți 
când erau mai mulți acceptanţi. Prevederea are în sine și rațiunea de a 
nu fărâmița proprietatea. 

Ordinea preferată de lege trebuie respectată iar preferința 
proprietarului se manifestă în cadrul ofertanţilor din aceiași categorie 
(coproprietari, vecini, arendaşi, art. 5). 

Nu are nicio importanţă care este izvorul coproprietăţii şi nici a 
vecinătății sau durata acesteia din urmă. Precizăm că la coproprietate 
este vorba de existenţa ei chiar asupra terenului agricol din extravilan 
ce urmează a forma obiectul vânzării, nicidecum faptul că se află în 
coproprietate cu un alt bun (teren situat în altă parte, construcţie etc). 
Este interpretarea teleologică ce se desprinde din text, pentru că 
efectul juridic urmărit este să se ajungă la încetarea coproprietăţii şi să 
se împiedice fărâmițarea terenurilor agricole. 

O chestiune de drept care se pune în sensul art.68 al.2 este dacă 
dreptul de preempţiune priveşte şi pe coindivizar. Suntem de părere 
că textul are în vedere ambele modalități ale coproprietății: 
devălmăşia şi proprietatea indiviză pe cote-părți. Într-o opinie 
contrară se aduce argumentul că cel aflat în indiviziune poate pune 
capăt acesteia pe calea partajului (judiciar sau voluntar).cdvii Credem 
că nu are relevanţă juridică acest aspect, titularul dreptului de 
proprietate este cel care dispune şi în consecință poate alege calea 
partajului sau a vânzării pe care o consideră mai avantajoasă pentru el. 
Acolo unde legea nu dispune nu se poate face altă distincție. Pe de altă 
parte, partajul și vânzarea au natură juridică diferită, efectele lor sunt 
diferite, riscurile pe care şi le asumă părțile sunt altele precum și 
garanţiile ce rezultă din ele. Important este de reținut că cel care alege 
este titularul dreptului de proprietate şi o poate face fără nicio 
îngrădire, dar din moment ce a ales calea înstrăinării prin vânzare se 
va supune dreptului de preempţiune, care nu este aplicabil în cazul 
partajului efectuat după dispoziţiile art.728 C.civil şi Legea nr. 
603/1943, dacă prin ipoteză se recurge la procedura acolo 
reglementată. Cumpărătorul ia locul coproprietarului, rămânând în 
indiviziune cu ceilalți coproprietari. În prezent Legea nr. 603/1943 


este abrogată prin O.G. nr. 138/2000. 

De reținut că în materie de partaj, dacă se recurge la această 
modalitate de șiștare a indiviziunii, potrivit art.728 C.civil şi Legea 
603/1943, nu sunt incidente dispoziţiile referitoare la dreptul de 
preempțiune, fără distincție dacă partajul se face pe cale voluntară sau 
judiciară. Împărţeala are caracter declarativ. Dacă împărțeala 
încetează prin vânzarea la licitație publică, conf. art.9 din Legea 
603/1943, la care poate participa oricine, întrucât licitația este o 
adevărată vânzare trebuie respectat dreptul de preempţiune la prețul 
cel mai ridicat. În acest caz este necesară introducerea în cauză a 
A.D.A.R. care va chema pe toți titularii dreptului de preempțiune să 
participe la licitație în cadrul termenului de 30 zile până la care se 
prelungeşte licitația pentru a păstra intact termenul de opţiune. 

O ultimă remarcă în legătură cu situația proprietarului vecin, 
formularea textului apare clară și de lege lata face referire numai 
pentru vecinul proprietar (chiar dacă este nudul proprietar), 
nicidecum și pentru vecinul titular al altui drept real principal. 

Tot în legătură cu titularii dreptului de preempțiune mai este de 
remarcat incapacitatea prevăzută de art.46 al.2 din Legea nr. 18/1991, 
în toate cazurile de dobândire, prin acte juridice între vii când 
proprietatea dobânditorului nu poate depăși 100 ha teren agricol în 
echivalent arabil, de familie, sub sancţiunea nulităţii absolute a actului 
de înstrăinare. 

Exercitarea dreptului de preempţiune se face după regulile 
dreptului comun, fiind necesare să fie îndeplinite condiţiile actului de 
dispoziție, cât şi reguli speciale. Acestea din urmă sunt: regula 
oficialităţii, regula obiectivităţii cerute de textul legal arătat. 

Credem că vânzătorul care face oferta trebuie să indice și preţul 
cerut, întrucât dreptul de preempțiune se poate exercita numai la preț 
egal, condiţie care este subînţeleasă. Înştiinţarea făcută și înregistrată 
de proprietar la Consiliul local şi reprezintă tocmai o ofertă de a 
contracta având toate elementele specifice ofertei. Ea este destinată 
numai celor care sunt beneficiari ai preempţiunii şi care sunt chemaţi 
să accepte într-un termen determinat imperativ, admis în dreptul civil 
român. Suntem de părere că oferta poate fi retrasă atâta timp cât nu a 
fost acceptată dar numai respectând procedura și încunoştințarea în 
care ea a fost lansată. Odată acceptată nu mai poate fi retrasă și 
contractul se încheie, considerându-se acordul de voință dat în 


condiţiile legii speciale. Dacă se refuză încheierea contractului în formă 
autentică se poate apela la instanță, unde apreciem că va fi citată şi 
A.D.A.R. pentru a prezenta documentaţia din care să rezulte 
îndeplinirea cerințelor legale și pentru opozabilitatea hotărârii care se 
va pronunţa, recurgând dacă apreciază necesar la căile de atac pe care 
le au la îndemnână părțile din proces. Hotărârea pronunțată ține loc de 
act autentic de  înstrăinare. Instanța va constata încheierea 
contractului în condiţiile specifice (care nu este un antecontract), că 
s-a convenit asupra transferului proprietăţii, concluzie care se 
desprinde din caracterul oficial al procedurii. 

Termenul de 30 de zile odată expirat stinge dreptul de a-l mai 
putea exercita, fiind un termen de decădere (de drept material). 
Ulterior, terenul se vinde liber oricărui solicitant îndreptăţit să o facă 
(art.46 al.2, art.47 al.1 din Legea nr. 18/1991, art.135 din Constituţie). 

Prin considerentele precedente am anticipat şi efectele 
dreptului de  preempțiune, principalul efect fiind încheierea 
contractului și strămutarea proprietăţii la cumpărător. În regimul de 
carte funciară dreptul se constituie prin intabulare conform Legii nr. 
115/1938, rămasă în vigoare până la îndeplinirea lucrărilor tehnice de 
cadastru şi având în vedere art.22 din Legea cadastrului nr. 7/1996. 

Sancțiunea nerespectării dreptului de  preempţiune este 
nulitatea relativă a contractului încheiat, opinie pe care o 
împărtăşim.cdviii Ea rezultă din art.69 al Legii nr. 18/1991 şi art. 5 
din Legea nr. 54/1998, care prevede că actul încheiat cu încălcarea 
dreptului de preempțiune este anulabil. Poate cere anularea orice 
persoană care justifică un interes legitim și poate avea calitatea 
procesuală, intrând în categoria acestora cei cărora li s-a încălcat 
posibilitatea exercitării lui, iar dacă vânzarea s-a făcut prin simulație 
persoanele interesate să intenteze acțiunea în declararea simulaţiei. 

Dreptul la acțiune, fiind un drept personal se prescrie în cadrul 
termenului general de prescripţie de 3 ani, prevăzut de art.3 din 
Decretul 167/1958. 

Realizarea practică a dreptului de preempţiune a fost o lungă 
perioadă împiedicată din cauză că nu s-a înființat și nu a funcționat 
A.D.A.R., care este o deficiență majoră a sistemului nostru legislativ. 
Circuitul civil al terenurilor a fost stânjenit şi blocat din această cauză, 
obligând pe cei interesaţi fie să ezite, fie să găsească soluţii 
improvizate. Pentru a nu se încălca legea s-a recurs la înstrăinarea 


unor terenuri prin încheierea unor acte juridice simulate, pe când în 
realitate s-au făcut vânzări-cumpărări sau pur şi simplu s-a plătit 
terenul și s-a luat în posesie. În multe cazuri s-au încheiat acte sub 
semnătură privată, părțile ignorând legea sau apreciind că nu o încalcă. 
Tot în practică s-a mai întâmplat că s-a recurs la încunoștințarea sau 
notificarea coproprietarilor sau vecinilor. 

În cazul coproprietarilor unde s-a procedat așa, socotim că 
vânzarea unei cote-părți către coproprietar nu poate duce la anularea 
actului de vânzare-cumpărare, oricum coproprietarul este primul 
preferat la preempţiune şi nu lezează pe altul. 

În privinţa fructelor cumpărătorul a fost tratat în speţă ca fiind 
de bună credință. El nu poate fi obligat la contravaloarea folosului 
sustras pentru că nu s-a probat împotriva lui reaua-crediță și că ar fi 
folosit abuziv acel teren. Mai mult decât atât, în favoarea lui a existat 
aparența dreptului și considerentul de echitate că a cules rezultatul 
muncii sale. Apreciem că el nu mai poate fi considerat de bună credință 
după rămânerea definitivă a hotărârii judecătorești de anulare a 
contractului. 

Pentru clarificarea acestor situaţii, majoritatea impuse prin 
forţa unor împrejurări, că s-a procedat astfel nu sunt împrejurări ce 
s-ar imputa celor ce au procedat ca atare, apreciem că se impune 
intrarea în legalitate. Pentru aceasta, măsurilor de sancționare şi de 
tulburare a circuitului creat deja ca o stare de fapt incontestabilă, 
interpretărilor contradictorii şi creării unor situaţii tensionate care ar 
duce la înmulțirea proceselor civile, este de preferat o soluționare 
globală conformă cu intenţia părților de la data când au recurs la astfel 
de raporturi juridice. 

În cazul exproprierilor pentru cauză de utilitate publică care este 
un procedeu unic de achiziţie forțată a bunurilor imobile ce vor fi 
afectate pentru lucrări de interes național sau de interes local 
reglementat de Legea nr. 33/1994 nu sunt aplicabile dispoziţiile 
privind exercitarea dreptului de preemţiune. 

Se pune în discuție exercitarea preemțiunii când operează 
cesiunea amiabilă conform art. 4 din Legea nr. 33/1994 pentru care 
semnificația unei înstrăinăiri imobiliare chiar în cazul acestei cesiuni 
de natură excepțională deşi operează opțiunea conferită de 
preemțiune, noul proprietar va trebui să se supună procedurii de 
expropriere ceea ce reduce importanţa chestiunii doar la enunţarea ei 


teoretică. 

Dreptul de preemţiune este reglementat cu unele particularități 
şi în codul silvic, la art.52 (Legea nr. 26/1996). Este vorba de dreptul 
de preemţiune al statului în cazul vânzării terenurilor cu vegetație 
forestieră, a enclavelor din fondul forestier proprietate publică și a 
terenurilor limitrofe acestora. 

Dreptul statului de exercitare a preemţiunii derivă din calitatea 
acestuia de autoritate centrală care este importantă în domeniul 
silviculturii. Ocrotirea pădurilor, administrarea economiei forestiere, 
regimul silvic în general reprezintă un interes național major care în 
practică nu se bucură de o protecţie eficientă. Dreptul de preemţiune 
al statului ca un mijloc de protecţie al fondului silvic care trebuie 
transmis şi generațiilor viitoare, este una din firavele măsuri de 
protecție a regimului silvic, care apreciem că a stat şi în concepția 
legiuitorului la adoptarea Legii nr. 26/1996. 

Având în vedere că art.cdix52 din Codul silvic se referă la 
terenurile aflate în vecinătate cu fondul forestier proprietate publică, 
al cărui singur proprietar este statul, apreciem alături de opinia unui 
alt autor exprimată în literatura de specialitate că singur statul poate 
beneficia de dreptul de preemţiune instituit de codul silvic. Drept 
urmare, unitățile administrativ-teritoriale nu pot beneficia de această 
preemțiune specială. Legiuitorul l-a restrâns doar în favoarea statului 
exercitat prin intermediul Regiei Naţionale a Pădurilor. Participarea 
statului la exercitarea preemţiunii are loc în calitate de persoană 
juridică ca subiect de drept civil şi nu în calitatea sa de titular al puterii 
suverane. În temeiul acestui drept statul dobândește proprietatea 
terenurilor ce constituie enclave din fondul forestier proprietate 
publică sau sunt limitrofe acestui fond precum și terenurile acoperite 
cu vegetație forestieră, în cazul vânzării lor, cu preferință față de orice 
cumpărător, la preț și în condiţii egale. Domeniul dreptului de 
preemțiune este limitat la aceste părți ale fondului forestier şi este 
reglementat ca și în cazul terenurilor prevăzute de Legea nr. 18/1991, 
care are semnificația juridică a unei instituții precontractuale, care 
creează prin lege posibilitatea statului ca în anumite condiţii să 
perfecteze acest contract. 

În legătură cu exercitarea dreptului de preemţiune art.52 al.2 
din codul silvic prevede că: „Proprietarul vânzător este obligat să 
încunoștinţeze, în scris, unitatea silvică teritorială în raza căreia se află 


terenul respectiv, în legătură cu intenţia de vânzare. Unitatea silvică 
sesizată își va manifesta opţiunea în termen de 30 zile, după care dreptul 
de preemţiune încetează”. 

Opinăm că această înştiinţare are caracterul unei oferte pentru 
că trebuie să cuprindă elementele esenţiale ale unui viitor contract de 
vânzare-cumpărare şi anume, identificarea terenului, prețul, alte 
condiţii legale ale vânzării. 

Dreptul de preemţiune al statului se exercită la preț şi aceasta în 
condiţii egale. Unele dificultăți reale le prezintă stabilirea preţului când 
poate să apară concurența dintre stat și un virtual cumpărător. Pentru 
a lipsi de eficienţă textul art.52 din Codul silvic, proprietarul împreună 
cu textul poate să creeze aparenţă unor anumite preţuri, care să aibă 
scop eludarea intereselor statului. De aceea s-ar impune o mai mare 
precizie a textului, anume efectuarea unei expertize de specialitate 
pentru stabilirea prețului la nivelul valorii reale de circulație. 

În urma acceptării ofertei de către stat, contractul va fi încheiat, 
forma scrisă și autentică constituind condiţia ad validitatem. Dacă nu 
s-a încheiat contractul în forma autentică datorită refuzului uneia din 
părți, cealaltă parte are posibilitatea de a acționa în judecată pentru 
obţinerea unei hotărâri care, fie să oblige pe promitent la încheierea 
contractului, fie să pronunţe o hotărâre care să țină loc de act autentic 
de vânzare-cumpărare. 

Vânzarea făcută cu nerespectarea dreptului de preemţiune al 
statului este sancționată cu nulitatea absolută (art.52 alin2). 

Dreptul de preemţiune reglementat de Legea nr. 54/1998, privind 
circulaţia juridică a terenurilor. Această lege lărgeşte aria dispoziţiilor 
referitoare atât la terenurile aflate în circuitul civil, cât și la persoanele 
care au vocația de a dobândi dreptul de proprietate asupra acestor 
terenuri. 

În chiar textul art. 1 al. legii se prevede că terenurile proprietate 
privată, indiferent de titularul lor, sunt și rămân în circuitul civil. Ele 
pot fi înstrăinate şi dobândite cu respectarea dispoziţiilor legale. 

În acest act normativ preemţiunea este reglementată de art. 4 şi 
5. Prevederile art.4 din lege statuează că înstrăinarea terenurilor 
agricole situate în intravilan este liberă, fără să fie necesară 
exercitarea dreptului de preemţiune. 

În art. 5 dreptul de  preemţiune este recunoscut: 
coproprietarilor, vecinilor sau arendașilor terenurilor agricole din 


extravilan ce sunt supuse înstrăinării prin vânzare. Aici sunt de reținut 
unele precizări cu caracter de noutate. Astfel, statul român nu mai are 
un drept distinct de preemţiune, decât în cazul când are calitatea de 
coproprietar sau de vecin. 

Situaţia arendașului este la fel modificată. 

În art.9 din Legea arendării nr. 16/1994, se prevedea dreptul de 
preemțiune al arendașului persoană fizică înaintea statului prin 
vânzarea terenurilor agricole din extravilan, arendate, ori prin art.5 al 
Legii nr. 54/1994, acest drept aparține arendașului fără distincția dacă 
este persoană fizică sau juridică. 

În concluzie, rezultă că ordinea de preferinţă din reglementările 
anterioare deja analizate, a fost păstrată aceştia fiind: coproprietarii, 
vecinii, arendașii. Rezidă deosebirea în aceea că vânzătorul are dreptul 
să aleagă, în condiţii egale, pe oricare dintre ofertanţii din aceeaşi 
categorie. Aceasta pentru a evita fărâmițarea care era posibilă în 
reglementarea anterioară în parcele mici în ipoteza că ar fi cumpărat 
toţi beneficiarii din aceeași categorie. 

În fine, sancţiunea nerespectării dreptului la preemţiune este 
nulitatea relativă a contractului încheiat. Ea aparţine ca excepție unor 
persoane care nu au participat la încheierea actului juridic. Aceștia 
sunt titularii dreptului enumeraţi de lege de exercitare a preemțţiunii 
care a fost încălcat prin încheierea actului. Fiind vorba de nulitate 
relativă ea poate fi confirmată expres sau tacit, înstrăinarea devenind 
astfel valabilă. 

3. Particularități privind schimbul de terenuri. 

În condiţiile actuale schimbul de terenuri poate fi realizat pe 
cale voluntară între proprietari de terenuri. Contractul de schimb este 
reglementat de art.1405 - 1409 din C.civ., care în materie de terenuri 
se completează cu prevederile art.51 - 52 din Legea nr. 18/1991 cu 
interdicțiile de a face operaţiuni juridice cu terenuri de către străini, 
conform art.47 din lege până la modificarea intervenită prin art. 12 şi 
13 din Legea nr. 54/1998. 

Există asemănări între contractul de vânzare-cumpărare și 
contractul de schimb, având însă și reguli specifice. Schimbul este 
definit de art. 1405 C.civ. ca fiind un contract în care părțile își dau 
respectiv un lucru pentru altul. 

Actul de schimb constă în temeiul art. 12 din Legea nr. 54/1998, 
în schimbul de terenuri între persoane fizice sau între persoane juridice 


private, ori între persoane fizice și persoane juridice private făcut prin 
acordul părţilor. 

Schimbul de terenuri, indiferent de calitatea copermutanțţilor, 
trebuie să îmbrace obligatoriu forma  înscrisului autentic. 
Nerespectarea formei autentice este sancționată cu nulitatea absolută 
(art.72 alin.1 din Legea nr. 18/1991, republicată, respectiv art. 12 
alin.2 din Legea nr. 54/1998). Pe lângă această condiție, atunci când 
schimbul de terenuri are loc între persoane juridice care au în 
administrare terenuri proprietatea statului, schimbul se poate perfecta 
numai cu avizul Ministerului Agriculturii și Alimentaţiei, dacă este 
vorba de terenuri agricole din extravilan, sau al Ministerului Mediului 
dacă sunt terenuri care fac parte din celelalte categorii. Același aviz 
este obligatoriu şi în situația când schimbul de terenuri intervine între 
persoane juridice şi persoane fizice sau persoane juridice de tip 
particular (art.72 alin. 2 din Legea nr. 18/1991) Întregul capitol V 
(art. 66 - 73) din Legea fondului funciar a fost abrogat prin art. 19 din 
Legea nr. 54/1998. Aducem în atenție acest aspect din perspectiva 
succesiunii în timp a regimului juridic al terenurilor. 

El are relevanţă în litigii pendinte la instanțe cu privire la 
legalitatea unor operaţiuni de schimb efectuate anterior abrogării 
textelor din legea fondului funciar care în cazul persoanelor juridice 
era condiționată de existenţa avizului favorabil, dat în prealabil. 

S-a pus problema în jurisprudență dacă lipsa avizului sau 
neregularitatea acestuia după prescripţiile art. 51 din redactarea 
inițială a Legii fondului funciar, produce nulitatea schimbului efectuat 
sub imperiul acestor reglementări, acțiunea fiind formulată în epoca 
legii dar soluționată după abrogarea Cap. V referitor la „Circulaţia 
juridică a terenurilor”. 

Instanţele au anulat schimbul de terenuri efectuat între 
primărie și o societate comercială agricolă (provenită din fostul IAS) 
pentru neîndeplinirea acestor cerinţe imperative ale legii. Împărtășim 
soluția instanţei care reține că actele juridice sunt cârmuite de 
dispozițiile în vigoare la data încheierii lor. Este fără relevanță 
împrejurarea că ulterior acest aviz nu mai este cerut în prealabil din 
partea Ministerului Agriculturii şi Alimentaţiei sau a Ministerului 
Apelor, Pădurilor şi Mediului; după caz. Actul de schimb nu a fost 
încheiat în forma autentică în fața notarului, care fiind o condiţie ad 
validitatem, neîndeplinirea acesteia atrăgând sancţiunea nulității 


absolute a actului juridic de schimb de terenuri. 

În acelaşi timp art.51 alin.3 din Legea nr. 18/1991 prevede că 
prin schimb fiecare teren dobândeşte situația juridică a terenului pe 
care îl înlocuiește, cu respectarea drepturilor reale. Punerea în posesie 
a copermutanțţilor se face atunci când pentru schimb este necesar 
avizul unuia din cele două ministere, în prezenţa delegatului oficiului 
județean de cadastru și organizare teritorială, cu operarea 
modificărilor în evidenţa cadastrală şi de registru agricol. Avizul 
necesar de la Ministerul Agriculturii şi Alimentaţiei, în cazul 
terenurilor agricole din extravilan, sau al Ministerului Mediului, dacă 
terenul este din altă categorie este un act administrativ individual. El 
este necesar şi când schimbul se face între persoane juridice care au în 
administrare terenuri aflate în proprietatea statului sau unităţilor 
administrativ-teritoriale, pe de o parte şi alte categorii de persoane 
juridice de tip privat sau asociativ (societăți comerciale, fundații, 
asociaţii etc.) sau persoane fizice. Ca act administrativ individual este 
supus controlului instanței de contencios administrativ, conform Legii 
nr. 29/1990, ordinul emis de Ministrul Agriculturii şi Alimentaţiei 
privind un schimb de teren, poate fi atacat de cei care se consideră 
neîndreptățiți, prevalându-se de calitatea de proprietari pe care o 
ignoră acel ordin.cdx Instanţele sunt datoare să verifice titlurile de 
proprietate și evidenţele de la comisia judeţeană constituită în baza 
Legii nr. 18/1991. Acest minister nu aprobă ci doar avizează schimbul. 
Acest aviz nu se poate emite dacă coschimbașii nu fac dovada 
existenţei titlului de proprietate pentru terenurile obiect al schimbului. 
Schimbul efectuat după intrarea în vigoare a Legii nr. 54/1998 nu mai 
este condiționat de obţinerea prealabilă a unor asemenea avize. În 
regimul juridic instituit de Legea nr. 54/1998, chestiunea prezintă 
importanță mai redusă. 

Actualmente regimul este mai elastic, nemaifiind necesară 
autorizația administrativă. 

Adeverinţele provizorii nu constituie titlu de proprietate, aşa că 
schimbul făcut în temeiul lor nu este valabil, pentru că dacă se 
dovedeşte că una din părți nu este proprietar al lucrului aceasta va 
trebui să întoarcă lucrul primit (art.1407 C.civ.). Avizele date greşit (în 
speță de Ministerul Mediului) pot fi retrase de organul emitent, fiindcă 
în plan contractual, cât timp nu s-a dovedit calitatea de proprietari a 
coschimbașilor, avizul este lipsit de obiect. Construcţia juridică pe 


temeiul reglementărilor anterioare nu mai are semnificație pentru că 
s-a dat circulaţiei juridice a terenurilor, un caracter mai elastic bazat 
pe liberul acord al părţilor, extinzându-se principiul consensualității 
prin eliminarea acelei părți de formalism, considerat inutil în 
concepția legiuitorului din 1998. 

Schimbul poate rămâne valabil și în ideea vânzării de bunuri 
viitoare, admisibilă în dreptul nostru civil. Dacă ulterior cel care deține 
adeverinţa primeşte titlul de proprietate, cum este şi firesc în 
majoritatea cazurilor, înstrăinarea devine perfect valabilă. Este 
valabilă regula privind vânzarea unor bunuri viitoare, care nu sunt în 
patrimoniul părții la data încheierii actului. 

Schimbul este permis indiferent de categoria de folosință a 
terenurilor sau de locul amplasării lor, în intravilan sau extravilan. Din 
interpretarea art. 1407 C.civ. rezultă nulitatea contractului dacă 
copermutanțţii nu sunt proprietari a terenurilor obiect al schimbului. 

Deci problema dacă pot fi încheiate acte juridice de schimb de 
terenuri sau de vânzare-cumpărare pe baza adeverinţelor provizorii şi 
în lipsa titlului de proprietate care nu a fost eliberat, este soluționată 
controversat şi se impun aceste precizări. 

În practica judiciară s-a reținut că aceste adeverinţe nu 
constituie titlu de proprietate în sensul art.480 C.civ. şi nici cele ale 
Legii nr. 18/1991. Hotărârea C.S.]. nr. 1/1997, aduce opreliști numai la 
revendicare şi la ieșirea în indiviziune. 

Chiar făcând dovada provizorie și având o valabilitate 
tranzitorie îl îndreptățește pe titular la înstrăinare și nu poate fi atacat 
de terţi actul juridic încheiat. Considerăm că înstrăinarea este legală și 
ne aflăm în situația unei înstrăinări sub condiţie rezolutorie, actul 
translativ urmând să se consolideze în momentul obținerii ulterioare a 
titlului de proprietate. Un coschimbaș nu poate invoca drept motiv de 
nulitate lipsa titlului, pentru că ar invoca propria turpitudine ceea ce 
nu este admis. 

În regimul de carte funciară fără acest titlu nu se poate efectua 
intabularea şi deci nici contractul în formă autentică. La intravilan s-a 
admis în practica notarială înstrăinarea sub rezerva prezentării unui 
certificat de la consiliul local, care să ateste dacă terenul respectiv a 
făcut sau nu obiectul Legii nr. 18/1991, sau făcând obiectul 
reconstituirii, vânzătorul are dreptul la eliberarea certificatului de 
urbanism în condiţiile Legii nr. 50/1991. Această soluție cu caracter de 


provizorat impusă de nevoi practice, are în vedere şi faptul că lucrările 
cadastrale prevăzute de Legea nr. 7/1996, nu sunt finalizate şi 
circuitul civil nu poate rămâne în așteptare. 

În regimul de carte funciară, actul translativ al proprietăţii are 
între părți valoarea unui antecontract și le obligă să-și îndeplinească 
obligaţiile pe care și le-au asumat. El trebuie să dea dovadă de 
loialitate şi să negocieze cu bună-credință, în caz contrar partea 
păgubită poate să pretindă dezdăunări, pentru care sunt autori care 
fac propunerea instituționalizării răspunderii civile 
precontractuale.cdxi 

Restricţii în materia schimbului legiuitorul a stabilit prin art.12 
alin.3, în primul rând, pentru terenurile proprietate publică, domeniul 
public fiind inalienabil. 

În al doilea rând, ca la orice înstrăinare, proprietatea celui care 
dobândeşte nu poate depăși 200 ha, limita superioară în echivalent 
arabil de familie (aplicabile prev. art. 12 alin. 2 din lege). Tot astfel, 
sunt oprite schimburile privind terenurile pentru care prin lege, s-a 
stabilit inalienabilitatea temporară. În acest sens art. 32 din Legea nr. 
18/1991 prevede că terenul atribuit conform art. 19, 21, 43 nu poate fi 
înstrăinat prin acte între vii timp de 10 ani sub sancţiunea nulității 
absolute a actului de înstrăinare. 

Inalienabilitatea temporară privește şi terenurile trecute în 
titluri de proprietate în privinţa cărora există litigii pe rolul instanţelor 
judecătoreşti conform art. 15 din Legea nr. 54/1998, până la 
soluționarea irevocabilă a litigiului. 

Note bibliografice: 

Capitolul VIII. 

APĂRAREA DREPTULUI DE PROPRIETATE ȘI A ALTOR 
DREPTURI REALE 

Secţiunea I. 

Consideraţii generale privind mijloacele juridice de apărare a 
dreptului de proprietate și a celorlalte drepturi reale principale. 

Ca orice drept subiectiv, dreptul de proprietate se bucură de 
protecție juridica care se realizează printr-o diversitate de mijloace 
juridice, directe sau indirecte, reglementate de dreptul civil, drept 
procesual civil, drept penal, dreptul administrativ etc. 

Prin mijloace de drept civil, dreptul de apărare şi celelalte 
drepturi reale principale sunt apărate în mod direct, iar prin celelalte 


mijloace de drept se realizează o ocrotire indirectă. Mijloacele de 
apărare indirecte urmăresc realizarea altor scopuri şi numai în 
subsidiar se produce efectul apărării drepturilor reale. 

Mijloacele juridice nespecifice de apărare a dreptului de 
proprietate constau în acțiunile născute din contracte în legătură cu 
executarea lor, cu răspunderea pentru repararea prejudiciilor cauzate 
de fapte ilicite, acțiuni rezultate din îmbogățirea fără justă cauză, 
acțiuni în anularea sau nulitatea actelor juridice. Ele se întemeiază 
direct şi nemijlocit pe dreptul de creanţă se nasc și se realizează în 
strânsă legătură cu dreptul de proprietate. 

Mijloacele juridice specifice sau directe de apărare a dreptului de 
proprietate și a altor drepturi reale sunt acțiuni reale, care se 
întemeiază direct pe dreptul de proprietate: acțiuni pețitorii şi acțiuni 
posesorii. 

Acţiunile peţitorii sunt acele acţiuni reale prin care se solicita 
instanței de judecată să se stabilească în mod direct că reclamantul 
este titularul dreptului de proprietate sau al altui drept real asupra 
unui bun. Redobândirea posesiei în urma admiterii acţiunii 
reclamantului este doar un efect accesoriu al admiterii acţiunii 
peţitorii. Sunt incluse în categoria acțiunilor peţitorii: acțiunea în 
revendicare; acţiunile confesorii; acţiunea în grăniţuire; acţiunea în 
prestație tabulară; acţiunile de carte funciară; acţiunile negatorii. 
Acţiunile peţitorii aparțin exclusiv dreptului încălcat. 

Acţiunile posesorii sunt acele acțiuni prin care se urmărește 
apărarea posesiei, ca simplă stare de fapt, împotriva oricărei tulburări, 
fie pentru a o menţine, fie pentru a o redobândi dacă a fost pierdută. 
Ele prezintă avantajul că reclamantul nu trebuie să dovedească însuși 
dreptul de proprietate asupra imobilului, ci doar faptul posesiei în 
anumite condiţii. Atunci când posesorul este și proprietarul terenului, 
împrejurare mai des întâlnită, prin redobândirea posesiei ca efect al 
admiterii acțiunii posesorii se apără însuși dreptul de proprietate. 

Secțiunea II. 

Acţiunea în revendicare 

1. Noţiuni și caractere juridice. Codul civil evocă acţiunea în 
revendicare, fără să o definească, în cuprinsul art. 1909 al. 2, unde, 
referindu-se la bunurile mobile, dispune că aceluia care a pierdut sau i 
s-a furat un lucru poate să-l revendice în curs de 3 ani din ziua când l-a 
pierdut sau i s-a furat. 


Acţiunea în revendicare este definită ca acea acţiune reală prin 
care reclamantul cere instanţei de judecată să i se recunoască dreptul de 
proprietate asupra unui bun determinat și pe cale de consecință, să-l 
oblige pe pârât la redarea posesiei bunului de la posesorul 
neproprietarcdxii. 

În jurisprudenţă s-a decis ca acţiunea în revendicare este 
acțiunea prin care proprietarul neposesor reclamă și deci solicită 
restituirea bunului de la posesor neproprietarcdxiii. 

Revendicarea este cea mai importantă acțiune peţitorie, întrucât 
are ca obiect atât invocarea raportului juridic ai dreptului de 
proprietate, cât şi asigurarea exerciţiului său, vizând în mod direct 
proprietatea în toată complexitatea sa. Prin intermediul său 
proprietarul îşi face cunoscut dreptul pe care îl are asupra bunului, rei 
vindicatio, se bazează pe existența dreptului de proprietate şi are ca 
scop obținerea posesiunii. 

Acţiunea în revendicare este cel mai specific mijloc juridic de 
obţinere a dreptului de proprietate şi a altor drepturi reale. Etimologia 
cuvântului revendicare își are originea în expresia latină vindicatio 
(reinvindicatio), preluată în dreptul francez cu termenul de 
revendication şi are înțelesul de a evidenția operaţiunea de reintegrare 
a proprietarului titular în stăpânirea efectivă şi în folosința 
bunuluicdxiv. 

Se poate conchide că revendicarea este o acțiune reală, este 
întemeiată pe dreptul de proprietate, prin care se tinde a dovedi că 
reclamantul în realitate este titular ai dreptului; care îl îndrituiește să 
ceară predarea posesiunii unui bun de către cel ce se pretinde 
proprietar. 

Caracterele juridice generale ale acțiunii în revendicare sunt 
următoarele: 

a) acțiunea în revendicare este o acțiune reală, având acest 
caracter imprimat de însăşi natura dreptului de proprietate care este 
dreptul real cel mai complet. Este reală că poate fi introdusă împotriva 
oricărei persoane care a încălcat dreptul de proprietate şi este legată 
în mod direct de bunul a cărui proprietate se reclamă. Caracterul real 
al acțiunii în revendicare subzistă atâta timp cât există posibilitatea de 
readucere a bunului în patrimoniul revendicantului, în natură. Dacă 
bunul a fost distrus sau a pierit, din cauze imputabile pârâtului, sau a 
fost dobândit de un terţ în mod irevocabil, acțiunea devine personală şi 


se transformă într-una de despăgubiri. 

b) acțiunea în revendicare are caracter pețitoriu, întrucât pune 
în discuţie însuși dreptul de proprietate. În atare situație reclamantul 
este ținut să facă dovada dreptului de proprietate. Prin aceasta se 
deosebeşte atât de acțiunea posesorie cât şi de cea întemeiată pe 
dreptul de creanţă. Prin aceasta se materializează distincția în materie 
imobiliară dintre acțiunile posesorii care ţin de posesiune și acțiunile 
peţitorii care privesc însăşi existența dreptului de proprietate. În 
materie mobiliară nu este prevăzută nicio acțiune posesorie. 

c) acțiunea în revendicare, este în principiu imprescriptibilă sub 
aspect extinctiv. Acest caracter rezultă din perpetuitatea dreptului de 
proprietate care atrage după sine şi imprescriptibilitatea acțiunii care 
îl apără. Dreptul la acțiune se stinge numai odată cu stingerea însuși a 
dreptului de proprietate pe care îl însoţeşte și apără. Stingerea 
dreptului de proprietate apare în ipoteza când a fost dobândit de o altă 
persoană prin uzucapiune sau, în cazul bunurilor mobile prin posesia 
de bună credinţă. În acest sens art. 21 din Decr. 167/1958, prevede că 
prescripţia extinctivă „nu se aplică dreptului la acţiune privitor la 
drepturile de proprietate, uzufruct, uz, abitaţie, servitute și superficie”. 

Prin excepţie, acțiunea în revendicare a imobilelor vândute prin 
licitație publică în cadrul procedurii executării silite imobiliare este 
prescriptibilă în termen de 5 ani în condiţiile art. 561 C.pr. civilă. Acest 
text a fost în vigoare până la data de 2 mai 2001, fiind abrogat prin OG 
nr. 138/2000, însă prescripția începută sub regimul anterior este 
supusă, după părerea noastră, aceluiași termen de 5 ani. Prin textul 
art.520 C.pr. civilă, nou introdus, orice evicțiune totală sau parțială, 
privind imobilul adjudecat se va prescrie în termen de 3 ani de la data 
înscrierii actului de adjudecare în cartea funciară, termen valabil 
pentru adjudecări înscrise după 2 mai 2001. Acţiunea pentru 
revendicarea bunurilor mobile pierdute sau furate se prescrie în 
termen de 3 ani (art.1909 Civil) iar în caz de avulsiune bucata de 
teren alipită noului poate fi revendicată în termen de 1 an (art.498 
C.civil). 

2. Condiţiile specifice pentru promovarea acţiunii în revendicare. 

2.1. Persoanele care pot introduce acţiunea în revendicare. Fiind 
o acțiune peţitorie, întemeiată direct pe dreptul de proprietate, titular 
al acţiunii în revendicare nu poate fi decât proprietarul exclusiv al 
bunului. Chiar dacă proprietatea este sub condiție rezolutorie dă 


dreptul de a revendica. Cumpărătorul unui bun în raport de care 
vânzătorul şi-a păstrat facultatea de răscumpărare într-un termen 
determinat, poate promova o acțiune în revendicarecdxv. 

Literatura juridică şi practica judiciară sunt unanime în a 
considera ca inadmisibilă acțiunea în revendicare exercitată de unul 
sau o parte din coindivizori asupra unui bun indiviz. Aceasta atât în 
cazul coindivizilor, care au numai cote părți ideale asupra bunului, 
acțiunea în revendicare nu poate fi admisibilă când este intentată de 
unul împotriva celorlalți, pe de o parte, tot astfel niciunul dintre 
coindivizori, nu poate revendica singur bunul, pe de altă partecdxvi. În 
practică s-a decis ca acest lucru este posibil dacă are acordul celorlalți 
coproprietari, dat expres. 

S-a exprimat şi opinia potrivit căreia acțiunea în revendicare 
intrând în categoria actelor de conservare, deoarece întrerupe 
prescripţia achizitivă care curge în favoarea terțului posesor și 
neproprietar, ea poate fi exercitată foarte bine și de către unul dintre 
coindivizoricdxvii. 

În doctrină și jurisprudență s-a dezvoltat şi ideea de 
admisibilitate a acţiunii în revendicare exercitată de către unul dintre 
coindivori asupra părții sale ideale din dreptul de proprietate asupra 
bunului indiviz, ceea ce ar tinde la recunoașterea dreptului de 
coproprietate indiviză. 

Soluţia s-a impus pe ideea că revendicarea presupune existența 
unui drept exclusiv şi determinat pe care coindivizarul revendicant 
nu-l poate avea decât prin efectul partajuluicdxviii. 

De asemenea, are calitatea de titular moștenitorul în virtutea 
calității de continuator al persoanei defunctului, pentru orice bun care 
face parte din masa succesoralăcdxix. 

Acţiunea în revendicare aparține și legatarilor pentru bunurile 
determinate ce le-au fost lăsate prin testament de defunct. 

Dacă sunt mai mulţi moștenitori continuatori ai aceluiaşi 
defunct, între aceștia s-a născut starea de indiviziune rezultată din 
succesiune, fiecare dintre aceștia este mărginit numai la o cotă parte ce 
va determina cu prilejul partajului. Un moștenitor poate introduce 
acțiunea numai împreună cu ceilalți pentru că așa, cum deja am arătat 
acțiunea în revendicare presupune un drept exclusiv și absolut asupra 
bunului revendicat, drept pe care un moștenitor îl are după efectuarea 
partajului. 


În cazul devălmăşiei, bunul nu poate fi revendicat decât de toţi 
codevălmașii, sau încuviințare din partea lor pentru exercitarea 
acțiuniicdxx. 

Acţiunea în revendicare a unui bun comun al soţilor poate fi 
intentată în temeiul mandatului tacit reciproc, de oricare dintre ei, 
pentru că acțiunea în revendicare este considerată un act de 
conservare. 

S-a susținut de autorii de specialitate că atunci când acțiunea în 
revendicare priveşte un bun comun imobil, ea nu poate fi promovată 
de unul dintre soți, fiindcă nu mai funcționează prezumția de mandat 
tacit reciproc, o atare acțiune imobiliară este considerată un act de 
dispozițiecdxxi. 

Pentru a revendica nu sunt necesare să fie întrunite în persoana 
titularului acțiunii toate atributele dreptului de proprietate, nudul 
proprietar având dreptul de a o exercita chiar dacă imobilul este 
grevat de uzufruct. 

În fine, acțiunea în revendicare poate fi promovată şi de 
creditorii chirografari pe calea acțiunii oblice, precum și de creditorii 
ipotecari. 

Din punct de vedere procesual cel ce revendică trebuie să aibă și 
calitatea procesuală, pe lângă aceea de titular ai dreptului, care constă 
în dreptul la acțiune legat de un interes legitim născut și actual. 

2.2 Persoanele împotriva cărora se poate intenta acţiunea în 
revendicare au calitate procesuală pasivă. 

Prin revendicare se urmăreşte recunoașterea dreptului real de 
proprietate şi predarea posesiunii lucrului, astfel că acțiunea este 
îndreptată împotriva celui care contestă dreptul și deține lucrul 
revendicat în materialitatea lui. Împotriva succesorului deţinătorului 
inițial nu poate fi îndreptată decât dacă și acesta contestă dreptul 
reclamantului şi deține efectiv bunul, obiect al revendicării. 

Când este revendicat un bun dobândit prin indiviziunea 
rezultată din succesiune, trebuie introduși în cauza în calitate de pârâți 
toți succesorii pentru a le fi opozabilă hotărârea care se pronunţă. 
Dacă cel chemat în judecată decedează vor fi introduși şi procesul se 
extinde împotriva tuturor moștenitorilor. Când starea de indiviziune 
încetează, va fi chemat în judecată, având calitate procesuală pasivă, 
acela dintre comoșştenitori lotul căruia a revenit bunul. 

2.3. Dovada acţiunii în revendicare. Reclamantul din acţiunea în 


revendicare, care pretinde că este proprietarul bunului revendicat, 
trebuie să dovedească proprietatea sa după regulile dreptului comun. 
În caz contrar posesorul bunului va avea câştig de cauză, el nu are 
nicio obligaţie de a proba rămânând în pasivitatecdxxii. Regula este 
cuprinsă în art.1169 C.civil: actori incubit probatio. Pârâtul are o 
situație comodă, privilegiată, pentru că în favoarea lui operează o 
prezumție de proprietate dedusă din simplul fapt al posesiei. 

Reclamantul este ținut să aducă dovezi, de regulă acte care să 
ateste dreptul său de proprietate, de asemeni, să invoce un titlu prin 
care să dovedească dobândirea proprietaţii bunului revendicat în 
virtutea unui fapt juridic de natură a realiza transmiterea proprietăţii: 
contractul, succesiunea, testamentul etc. 

Revendicarea se bazează pe o pretenţie care trebuie dovedită, 
aceasta constituind temeiul juridic al acțiunii. Reclamantul va face 
dovada posesiei că el este titularul dreptului de proprietate al bunului 
revendicat. 

2.4. Efectele acţiunii în revendicare. În urma admiterii acţiunii în 
revendicare instanța de judecată recunoaște existența dreptului de 
proprietate al reclamantului și de revenire a bunului în patrimoniul 
acestuia. 

a) Restituirea bunului revendicat, către adevăratul proprietar la 
care va fi obligat pârâtul. Bunul revine în patrimoniul proprietarului 
liber de orice sarcini, conform principiului resoluto jure dantis, 
resolvitur jus accipientis. Restituirea se face de regulă în natură, iar 
dacă acest lucru nu mai este posibil (pieirea, distrugerea, degradarea 
bunului, dobândirea bunului de către un terţ de bună-credinţă, a fost 
expropriat în timpul posesiei pârâtului) restituirea se face prin 
echivalent fiind înlocuită cu obligația de dezdăunare. Dacă pieirea 
lucrului s-a produs din caz fortuit sau forță majoră pârâtul posesor de 
bună credință nu poate fi obligat la dezdăunare întrucât riscul pieirii 
bunului este suportat de proprietar - res perit domino. Atunci când 
lucrul a pierit din caz fortuit sau forță majoră, iar pârâtul a fost un 
posesor de rea-credință, acesta va fi obligat la plata despăgubirilor 
reprezentând contravaloarea bunului, dacă nu dovedeşte că lucrul ar fi 
pierit și la proprietar. 

Dacă bunul care a fost distrus sau a pierit a fost asigurat pârâtul 
datorează indemnizaţia de asigurare în măsura în care a încasat-o. 
Dacă aceasta este neîndestulătoare în raport cu valoarea bunului, 


atunci va fi obligat la plata diferenței până la valoarea integrală, în caz 
că a fost de rea-credinţă. 

În situațiile când pârâtul a înstrăinat bunul, iar dobânditorul de 
bună credinţă, a dobândit proprietatea, fie prin uzucapiune conform 
art. 1909 al. 1 C.civil (bunuri mobile) pârâtul va fi obligat să plătească 
reclamantului contravaloarea bunului. 

Pentru restituirea fructelor trebuie făcută demarcaţie între 
posesorul de rea-credință și cel de bună-credință. Posesorul de 
rea-credință va fi obligat să restituie fructele naturale, civile și 
industriale, încasate sau percepute, sau contravaloarea lor dacă le-a 
consumat ori nu le-a perceput din neglijență, fructele cuvenindu-se 
proprietarului conform art. 483 C.civil. În schimb, el are dreptul să 
rețină cheltuielile pe care le-a efectuat pentru culegerea fructelor 
întrucât aceleași cheltuieli le-ar fi făcut şi proprietarul, sau când 
plăteşte echivalentul fructelor consumate să deducă cheltuielile 
necesare pentru producerea și perceperea lor (fructus non sunt nisi 
deductes impensis). 

Dacă posesorul ar fi fost de bună-credinţă, cu alte cuvinte nu a 
cunoscut viciul titlului său, va putea să reţină fructele percepute până 
la data promovării acțiunii în revendicare de către proprietarul real. 
Buna-credință încetează în momentul notificării prealabile şi cel mai 
târziu până la momentul chemării sale în judecată și drept urmare este 
obligat să restituie fructele percepute de el sau de alţii în autorizaţia sa 
după această dată (art. 485 C.civil) cdxxiii. 

b) Restituirea cheltuielilor necesare și utile, este un alt efect al 
acțiunii în revendicare şi care constă în obligația reclamantului de a 
restitui posesorului pârât, indiferent dacă acesta a fost de 
bună-credință sau de rea-credinţă, cheltuielile necesare și utile făcute 
cu bunul revendicat. 

Cheltuielile necesare constau în sume bănești și sunt cele făcute 
pentru conservarea lucrului şi care dacă nu ar fi fost efectuate lucrul ar 
fi pierit. 

Cheltuielile utile reprezintă sume de bani sau munca depusă 
pentru sporirea valorii fondului şi ele se restituie numai în măsura 
sporului de valoare adus lucrului. Ele sunt considerate folositoare, 
numite de art. 771 C.civil ameliorațiuni, însă nu trebuie confundate cu 
construcțiile noi sau adăugirile substanţiale la o clădire existentă care 
sunt reglementate de art. 494 C.civil. Valoarea sporului este aceea din 


momentul restituirii lucrului către posesor. 

Cheltuielile de agrement sau voluptorii, sunt prevăzute de art. 
1346 C.civil şi au ca scop înfrumusețarea bunului crearea luxului. 
Aceste cheltuieli efectuate de posesorul neproprietar pentru plăcerile 
şi pasiunile lui exclusiv personale, nu măresc valoarea de întrebuințare 
a bunului după destinaţia lui economico-socială. Proprietarul nu 
datorează plata lor. Posesorul care le-a făcut le poate ridica sau detașa 
de bun, cu condiţia să nu producă prin aceasta vreo deteriorarecdxxiv. 

Restituirea cheltuielilor necesare și utile în favoarea 
posesorului neproprietar se întemeiază pe principiul natural că 
nimănui nu îi este îngăduit să se îmbogăţească fără temei legitim în 
detrimentul altuia şi este cu totul echitabil să restituie ceea ce ar 
reprezenta echivalentul acestei îmbogățiri. 

3. Categorii de acţiuni în revendicare 

Codul civil nu tratează acțiunea în revendicare mobiliară în mod 
special ci în articolul 1909 al. 2, face referiri la revendicarea bunurilor 
mobile, în titlul referitor la prescripţie. 

Astfel că, conturarea regimului juridic al acțiunii în revendicare 
este meritul doctrinei și al jurisprudenţei, pornind de la respectarea 
prerogrativelor proprietaţii la care este îndrituit titularul său. 

Reglementarea din care trebuie privită intenția modificării sunt 
diferențiate după cum este vorba de revendicarea unui bun 
proprietate privată sau a unui bun proprietate publică. 

Potrivit art. 135 din Constituţie, art. 11 din Legea nr. 213/1998, 
bunurile aflate în proprietate publică sunt inalienabile, insesizabile și 
imprescriptibile atât sub aspect achizitiv cât și extinctiv, în privinţa lor 
există un regim special pentru acţiunea în revendicare. În ce priveşte 
acțiunea în revendicare a bunurilor din proprietete privată, indiferent 
de titular există un regim comun. 

4. Acţiunea în revendicare imobiliară 

Regulile după care este analizată acțiunea în revendicare 
imobiliară sunt desprinse din reglementările generale ale C. civil, care 
nu o prevăd expres ele fiind următoarele: acțiunea în revendicare are 
caracter imprescriptibil; proba dreptului de proprietate asupra 
bunului revendicat revine în sarcina reclamantului. 

4.1. Acţiunea în revendicare imobiliară este în principiu 
imprescriptibilă. Imprescriptibilitatea își are rațiunea în caracterul 
perpetuu ai dreptului de proprietate ceea ce înseamnă că el nu se 


stinge prin neuz, indiferent cât titularul său nu l-a exercitat în mod 
direct sau prin altă persoană. Regula este tradițională dreptului civil 
român, în pofida faptului că prin art. 1890 C.civil, se dispune că 
acțiunile reale sunt prescriptibile în termen de 30 de ani. Acţiunea în 
revendicare se stinge odată cu însuși dreptul pe care este menită să-l 
apere. Cu alte cuvinte ea poate fi paralizată sau făcută să devină 
ineficientă prin invocarea uzucapiunii în condiţiile exercitării unei 
posesiuni utile în timpul de fipt de lege. 

4.2. Dovada dreptului de proprietate revine reclamantului în 
condiţiile art. 1169 C.civil. Cel ce invocă un drept, cel care face o 
propunere justiției trebuie să o dovedească: actori incubit onus 
probandi. 

La rândul ei acțiunea în revendicare este condusă de acest 
principiu, ca în orice cauză civilă acțiunea în revendicare poate fi 
admisă numai dacă reclamantul a probat dreptul pe care îl pretinde. 

Proba dreptului de proprietate este o sarcină dificilă și în 
practică se întâlnesc serioase dificultăți care pot să izvorască din 
următoarele situaţii: lipsa înscrisurilor referitoare la transmiterea 
dreptului de proprietate asupra imobilului, mai ales că în trecut nu se 
redactau, precum și posibilitățile ca aceste înscrisuri să nu se mai 
găsească sau să cuprindă date insuficiente; în numeroase situații 
înscrisurile nu cuprind date de identificare sau nu sunt însoţite de 
schițe, planuri de situație topografică a imobilului, releveu de 
delimitare față de vecinătăţi; dezmembrări în mai multe imobile etc; 
insuficiența probatorie a unor înscrisuri sau titluri prin care se tinde 
dovedirea dreptului de proprietate; o altă insuficiență se desprinde din 
principiul relativităţii actelor juridice potrivit căruia, actele produc 
efecte numai între părțile care le-au încheiat, acestea nefiind opozabile 
terţilor. În baza principiului opozabilităţii dacă reclamantul prezintă în 
instanţă un înscris constatator al transmiterii dreptului de proprietate 
asupra bunului revendicat pârâtul va putea susține ca acel act nu îi 
este opozabil, deoarece este străin de acel raport juridic fiind - res 
inter adios acta. Problema este de actualitate ca urmare a faptului că 
legea nr. 7/1996 s-a întors la principiul consensualismului, dreptul 
fiind dobândit prin încheierea actului și nu prin constituirea lui în 
regimul de carte funciară. 

Dificultatea provine așadar din faptul că nu în toate cazurile 
proprietarii dispun de titluri scrise iar alteori aceste titluri sunt 


anulabile pentru vicii de formă sau de fond, nu sunt complete etc. 

În practica judiciară s-a impus cerința de ordin procedural, ca 
ambele părți să-și probeze titlurile. În ordine pârâtul care se bucură de 
o prezumție relativă de proprietate, el va fi obligat să iasă din 
pasivitate şi să facă dovada la rândul său a titlului ce îl deține. Prin titlu 
se înțelege faptul juridic care realizează dobândirea sau transferul 
dreptului de proprietate. În materie de revendicare titlul este valabil 
dacă emană de la adevăratul proprietar. Titlurile sunt acele acte 
juridice translative de proprietate şi cele declarative de drepturi, 
inclusiv hotărârile judecătorești de partaj. 

Această condiţie vizează toate transferurile succesive de 
proprietate care au avut loc, dovada fiind ținută să fie făcută spre 
transmițătorii anteriori, din autor în autor și din posesor în posesor. O 
asemenea dovadă este imposibilă și lipsită de realism de aceea a și fost 
numită probatio diabolica sau proba drăcească. 

Pentru a nu pune părțile în fața unor dificultăți insurmontabile, 
în literatura de specialitate și în practica judiciară s-au stabilit câteva 
reguli care să ducă la rezolvarea litigiilor de revendicare imobiliară. 

a) Dacă ambele părţi, reclamantul și pârâtul, prezintă titluri de 
proprietate provenite de la autori diferiţi, instanţa este obligată să le 
cerceteze şi să pronunțe hotărârea în favoarea acelei părți care a 
dobândit bunul al cărui titlu este mai preferabil. Titlul preferabil este 
acela care este mai bine caracterizat din punct de vedere juridic având 
o valoare incontestabilă ancorată în norme juridice concrete. Exemplul 
în fața unui act de dare în plată, titlul de proprietate eliberat în 
condiţiile Legii nr. 18/1991, acesta din urmă este preferabil că este 
mai bine caracterizat juridic. 

b) Dacă ambele părți prezintă fiecare câte un titlu, care provine 
de la același autor, trebuie făcută distincție după cum cei care au 
dobândit au îndeplinit formalitățile transcrierii în registrele de 
transcripţiuni sau în cartea funciară, sau nu au îndeplinit această 
formalitate. Prin Legea nr. 7/1996, sistemul de publicitate imobiliară a 
fost unificat. 

Dacă este vorba de titluri translative de proprietate (cum ar fi 
vânzarea, donația, schimbul etc) va triumfa acela care a transcris mai 
întâi titlu său. Dacă niciunul dintre ei nu au înscris titlul va avea câştig 
de cauză, titlul care poartă data cea mai veche. În ipoteza că este vorba 
de liberalități dispuse prin testamente succesive, situaţia se inversează, 


în dreptul succesoral este valabil testamentul care poartă data cea mai 
recentă pentru că-l revocă pe cel dintâi. 

c) Dacă numai una dintre părți are titlu este normal ca acesta să 
aibă câștig de cauză. Dacă reclamantul deţine un titlu dobândit de la un 
terț, iar acesta a fost titular anterior, el a făcut dovada dreptului său şi 
urmează să i se admită acţiunea în revendicare. 

În ipoteza că pârâtul prezintă un titlu pe când reclamantul nu 
poate aduce această dovadă acțiunea se va respinge și pârâtul va 
rămâne în posesie. 

d) Dacă niciuna dintre părți nu are titlu și nici nu poate invoca 
uzucapiunea sau ocupaţiunea instanța de judecată va examina prin 
comparații utilitatea celor două posesii. Urmează să se dea câștig de 
cauză aceluia dintre ei care face dovada unei posesii mai bine 
caracterizată. Adică acela care posedă de bună-credinţă o perioadă mai 
îndelungată, neviciată, publică, etc. 

Este de reținut că în afara dovedirii dreptului său de proprietate, 
în mod subsidiar reclamantul este ţinut să facă dovada că pârâtul este 
posesor al imobilului că acesta face acte de rezistenţă, în caz contrar 
pârâtul este lipsit de calitate procesuală pasivă. 

e) Proba absolută a dreptului de proprietate. Proba proprietăţii 
este absolută în cazurile întemeiate pe faptul posesiei și anume când 
aceasta rezultă din ocupațiune, uzucapiune sau prescripția achizitivă 
iar după unii autori se include aici şi accesiunea. 

5. Acţiunea în revendicare mobiliară. 

În reglementarea circuitului civil revendicarea bunurilor mobile, 
are un regim juridic distinct de al bunurilor imobile și aceasta în 
primul rând că îşi găsește o reglementare legală expresă, în art. 1909 
alin. 2 C.civil. În privinţa bunurilor mobile, legiuitorul a considerat că 
nu mai este necesară trecerea unui timp pentru dobândirea dreptului 
de proprietate asupra lor. În acest sens, simpla posesie a bunurilor 
mobile s-a considerat că valorează titlu de proprietate, art. 1909 al. 1 
C.civil, prevede că: „Lucrurile mișcătoare se prescriu prin faptul 
posesiunii lor, fără să fie trebuinţă de vreo curgere de timp”. Transferul 
dreptului de proprietate se realizează fără altă publicitate. Regula 
cuprinsă în art. 1909 al. 1 din C.civil, influențează puternic regimul 
juridic al revendicării bunurilor mobile. Aceasta pentru că în lipsa unei 
publicităţi formale există una o ostensibilității posesiei, creând 
posesorului în apărarea sa prezumția legală de proprietate, care 


valorează titlu. Autorii exegeţi ai codului civil propun ca ansamblu al 
interpretării textului că formularea legală ar fi: „Lucrurile mișcătoare 
nu pot fi revendicate din mâinile terţilor posesori”, în măsura în care 
această posesie este ostensibilă, adică publică. 1cdxxv4 

Textul legal al art. 1909 C.civil, evocă ideea dreptului de 
proprietate asupra bunurilor mobile prin prescripția instantanee, 
fondată de posesia de bună credinţă, care în realitate este o metaforă și 
dispune că posesia duce fără vreo scurgere de timp la dobândirea 
dreptului de proprietate. 1cdxxvi5 Ea nu ar stabili propriu-zis un 
mijloc de dobândire, ci, mai degrabă, prezumția legală juris et de jure a 
dreptului care se manifestă prin stăpânirea faptică a bunului. 
Raționamentul logic care a dus la adoptarea regulii respective constă 
în  consideraţiunea că natura lucrurilor mobiliare implică 
transmisiunea lor, fără a controla caracterul și legimitatea acestei 
transmisiuni prin alt semn exterior sau de publicitate, decât acela care 
se manifestă prin însuși faptul posesiunii lucrului, care este un element 
firesc şi foarte uşor perceptibil în lumea exterioară. 1cdxxvii6 
Influența asupra acțiunii în revendicare mobiliară a acestor texte 
rezultă din statuarea în jurisprudenţă că posesorul actual se bucură de 
prezumție absolută, împotriva căreia nu se admite proba contrară. 
Această prezumție favorabilă posesorului îl scutește de dovada 
proprietăţii. Pentru el este suficientă simpla dovadă a stării de fapt a 
posesiei, pentru care este admisibil orice mijloc de probă. 1cdxxviii7 

Regula îşi are inspirația în modelul francez, art. 2279 C.civil fr”. 
en fait de meubles la possossion vaut titre” privită ca o diversitate de 
reglementare față de imobilele în cadrul acțiunii în revendicare. Este 
urmată concepția lui M. Planiol, care abordează problematica 
dobândirii proprietății mobiliare în cadrul instituției juridice a 
revendicării. Împotriva posesorului care este de bună credință 
revendicarea nu mai poate fi intentată împotriva sa.1cdxxix8 

Mai este de reținut că regula enunțată de art. 1909 al. 1 C.civil, 
se aplică bunurilor mobile corporale privite individual, acestea fiind 
susceptibile de posesiune dar și titlurile la purtător, pentru că 
drepturile pe care le reprezintă sunt corporale, incluzându-le altfel în 
bunurile corporale. 

5.1. Condiţiile prezumţiei de proprietate. Fiind instituită o 
prezumție absolută de proprietate în favoarea posesorului actual, al 
bunului, pentru a fi incidentă prevederile art. 1909 al. 1 C.civil, care fac 


practic imposibilă exercitarea acțiunii în revendicare a bunurilor 
mobile pentru că reclamantul este practic împiedicat să-și facă dovada 
titlului, sunt necesare îndeplinirea cumulativă a următoarelor condiţii: 

a) posesia să fi reală, în sensul că dobânditorul să întrunească în 
persoana sa cele două elemente ale posesiei: corpus - stăpânirea 
materială a bunului; și animus sibi habendi - intenţia psihologică de a 
poseda. În lipsa unuia dintre cele două elemente, posesia bunului 
mobil nu există și regula art. 1909 al. 1 C.civil, nu-și găseşte aplicarea. 

b) posesia să fie utilă, adică să întrunească cerinţele art. 1847 
C.civil, în sensul de a fi continuă, neîntreruptă, netulburată, publică și 
neechivocă. Problema continuității nu se poate pune cât timp simpla 
posesie actuală este o prescripţie instantanee, fără orice curgere de 
timp. Fiind o posesie momentană și actuală nu are relevanţă nici 
continuitatea acesteia adică supusă viciului întreruperii. 

c) posesia să fie de bună-credință. Buna-credință înseamnă că 
terțul dobânditor să nu cunoască faptul că transmităţorul nu este 
proprietarul bunului să ignore viciul de care este afectat titlul celui de 
la care a dobândit. Buna-credinţă este nu numai o condiţie cerută în 
persoana terțului dobânditor, dar și o calitate a posesiei pe care el o 
invocă. Ea trebuie să existe la momentul intrării în posesia bunului, iar 
nu cel al încheierii contractului şi este prezumată în conf. cu art. 1899 
al. 2 C.civil. În legătură cu momentul bunei-credinţe printr-o decizie a 
instanței supreme s-a arătat că „buna-credință trebuie să existe în 
momentul intrării în posesie și nu în momentul încheierii contractului 
între dobânditorul de bună-credinţă și detentorul care l-a înstrăinat”. 
1cdxxx9 

Faptul că după intrarea în posesie terțul dobânditor şi-a dat 
seama că nu a dobândit bunul de la adevăratul proprietar, nu are nicio 
influență, deoarece în această materie nu are nicio relevanță că 
reaua-credință a intervenit ulterior. 

În literatura juridică şi în practica judiciară s-a pus problema 
dacă pe lângă buna credință este necesar să existe și un just titlu 
translativ de proprietate, în care terțul dobânditor s-a încrezut dar 
care în realitate este viciat datorită faptului că provenea de la o altă 
persoană, iar nu de la adevăratul proprietar al lucrului. 

În doctrina franceză s-a reţinut că buna-credință presupune 
justul titlu.2cdxxxi0 De aici are rezulta două consecinţe: 

a) titlul putativ va permite posesorului să se adăpostească 


îndărătul regulii instituită de art. 1909 al. 2 c. civil; 

b) posesorul nu va avea de făcut dovada existenţei justului titlu 
ca cea mai importantă consecinţă. Prezumându-se buna-credinţă se va 
prezuma şi justul titlu. Astfel beneficiarul unui dar manual trecut prin 
mai multe mâini, pe la mai mulți posesori, nu trebuie să facă dovada 
acestor predări succesive. Această favoare acordată posesorului este 
justificată de raţiuni practice ale multitudinii actelor juridice privind 
mobilele în circuitul juridic civil şi comercial. Acceptarea din nevoi 
practice ale circuitului civil că buna-credință este suficientă, nu 
înseamnă că justul titul este inutil. Prezentarea lui care este la 
latitudinea posesorului, întăreşte prezumția de proprietate conferită 
posesorului unui bun mobil şi cu atât mai mult realitatea faptică este 
ancorată în realitatea juridică. 

c) proprietarul să se fi desesizat voluntar de bunul său mobil 
încredințându-l prin act juridic unui detentor precar (depozitar, 
locatar, comodatar etc). În ipoteza că proprietarul s-a desesizat fără 
voia sa de bunul său, atunci când i-a fost furat, sau l-a pierdut, această 
regulă nu este aplicabilă. În legătură cu această condiţie s-a reținut că 
posesorul care se sprijină pe art. 1909 al. 1 C.civil nu are nimic de 
dovedit afară de posesie şi nu este ținut la cauza legală de achiziție 
precum vânzarea, schimbul, donația, etc. 

6. Revendicarea bunurilor mobile în condiţiile art. 1909 al. 2 și 
1910 Ccivil. Din cele ce preced rezultă că domeniul acțiunii în 
revendicarea bunurilor mobile este cu totul excepțional şi restrâns la 
situațiile când acestea au ieșit involuntar din stăpânirea 
proprietarului. 

a) Textul art. 1909 al. 2 Ccivil, reglementează expres 
revendicarea bunurilor care au ieşit din patrimoniul proprietarului 
fără voia lui. Textul prevede: „cu toate acestea, cel ce a pierdut sau cel 
căruia i s-a furat un lucru, poate să-l revendice în curs de 3 ani, din ziua 
când l-a pierdut sau i s-a furat de la cel care-l găsește, rămânând recurs 
în contra celui de la care-l are”. El este aplicabil situaţiilor în care bunul 
mobil pierdut sau furat a ajuns în posesia de bună credinţă a unui terț 
care l-a dobândit de la găsitor sau de la autorul furtului, deci nu de la 
detentorul precar. 

Acţiunea în revendicare a bunului mobil pierdut sau furat poate 
fi intentată împotriva dobânditorului de bună credință în termen de 3 
ani, care începe să curgă de la data pierderii sau sustragerii bunului. 


Termenul de 3 ani este considerat un termen de decădere și nu unul de 
prescripţie. Dacă acest termen nu este respectat, proprietarul pierde 
însuși dreptul de proprietate. Noţiunile de pierdere și de furt au fost 
interpretate în sens larg în literatura juridică. În acest sens se au în 
vedere toate împrejurările în care bunul a ieşit din patrimoniul 
proprietarului fără voia sa, deci nu numai furtul propriu-zis, dar şi 
tâlhăria și pirateria. Pierderea este considerată orice ieşire din 
patrimoniul proprietarului a unui bun datorată chiar negijenţei sale 
sau produsă de un alt eveniment inclusiv cazul fortuit sau forța 
majoră. 

Cel ce revendică un bun în aceste condiţii este ținut să 
dovedească că el a fost posesor al bunului, că acesta i-a ieşit din 
patrimoniu fără voia sa şi că bunul revendicat este identic cu cel care 
l-a pierdut sau i s-a furat. Dovada este admisibilă prin orice mijloc de 
probă, inclusiv martori și prezumții. 

Terţul dobânditor care a restituit bunul revendicat de titular se 
va putea îndrepta împotriva autorului său, respectiv de la cel care-l 
deține pentru a fi despăgubit în temeiul unei acțiuni personale. 

b) Revendicarea bunului de la posesorul de bună-credință în 
ipoteza particulară reglementată de art. 1910 Ccivil. Este o situaţie de 
excepție aplicabilă în ipoteza în cadrul căreia terțul poseor a dobândit 
bunul cu bună-credinţă tot de la un hoț, sau de la un găsitor, dar 
cumpărarea s-a făcut într-un loc public, în împrejurări unde astfel de 
activități au loc în mod curent şi obișnuit. Aparenţa creată de locul 
public şi faptul că acolo se desfășoară în mod curent tranzacții 
specifice pentru târguri, pieţe, oboare îl scutește pe cumpărător de 
orice verificare şi-l pune la adăpost ca un terț de bună-credinţă. 
Proprietarul originar nu poate revendica bunul „nu poate să ia lucrul 
înapoi” decât întorcând posesorului cumpărător (din bâlci, târg, 
vindere publică, negustor care vinde obişnuit asemenea lucruri) preţul 
pe care l-a plătit. Posesorul are un drept de retenție asupra lucrului 
până când proprietarul revendicant îi plătește preţul pe care l-a dat 
celui de la care a dobândit posesia. 

Chiar dacă proprietarul şi-a reluat bunul care a dus la pierderea 
garanţiei conferită de dreptul de retenție de către posesor, acesta 
rămâne în continuare îndreptăţit la rambursarea prețului de 
cumpărare. 

Adevăratul proprietar care reluându-și bunul, a plătit preţul, are 


la îndemână acțiunea în despăgubiri împotriva autorului furtului, sau 
acelui care l-a găsit, întemeiată pe art.998 - 999 C.civil. 

c) Revendicarea bunului mobil de la posesorul de rea-credinţă, de 
la hoţ sau de la cel care l-a găsit. Este considerat de rea-credință 
posesorul care a dobândit bunul deși ştia că el a fost pierdut de 
proprietar sau i-a fost furat.2cdxxxiil Posesia de rea-credință nu 
constituie titlu de proprietate, posesorul nu este apărat de art.1909 
al.1 din C.civil. Adevăratul proprietar se poate îndrepta cu acțiune în 
revendicare împotriva posesorului. 

În privinţa termenului de exercitare a acţiunii au fost exprimate 
opinii diferite în doctrină şi jurisprudenţă. 

După unii autori, în lipsa unui termen special prevăzut de lege 
acțiunea în revendicare a unui bun mobil se prescrie în termen de 30 
de ani care este termenul general în materia prescripției drepturilor 
reale, prevăzut de art.1890 C.civil.2cdxxxiii2 

Alți autori şi jurisprudența instanței supreme au apreciat că în 
ceea ce priveşte incidenţa normelor privind prescripţia extinctivă, nu 
se poate face nicio diferență între drepturile reale imobiliare şi cele 
mobiliare şi că dreptul la acțiune în revendicare, indiferent de natura 
bunului, este imprescriptibil.2cdxxxiv3 

De aici rezidă că acțiunea în revendicare a proprietarului se 
prescrie în termen de 3 ani numai în favoarea terţilor subdobânditori 
de bună credinţă, însă ea devine imprescriptibilă atunci când este 
îndreptată împotriva hoţului sau găsitorului și respectiv în contra 
terţilor de reacredinţă. 

Secțiunea III 

Acţiunea în grăniţuire 

1. Noţiune și caractere juridice. Potrivit art.584 C.civil orice 
proprietar poate obliga pe vecinul său la grănițuirea proprietăţii lipită 
de a sa, cheltuielile grănițuirii fiind suportate în mod egal. Prin 
operațiunea de grănițuire se urmăreşte determinarea prin semne 
exterioare a hotarului între două fonduri vecine ce aparțin de titulari 
diferiți şi se poate realiza prin convenţia părților, pe cale amiabilă sau 
prin hotărâre judecătorească. 2cdxxxv4 

Acţiunea în grănițuire poate fi definită ca fiind acea acţiune prin 
care se solicită stabilirea liniei de hotar dintre două proprietăți 
limitrofe. 

Grăniţuirea are rolul de a o delimita față de proprietăţile 


învecinate aparținând altor proprietari prin semne exterioare de hotar. 
Ea este o operaţiune materială care delimitează mergând pe linia de 
contur, cele două proprietăți. 

Atunci când nu există conflict între titularii fondurilor limitrofe 
grăniţuirea urmează să fie făcută potrivit cu acordul lor. 

Fiecare proprietar are facultatea de a-l obliga pe vecinul său să 
fie de acord cu grănițuirea. În raport cu titularii dreptului real asupra 
celor două fonduri învecinate, grănițuirea este pe de o parte, o 
obligaţie reală de a face prompter rem, şi pe de altă parte, privită din 
punctul de vedere al celui ce o solicită este un atribut ai dreptului 
real.2 cdxxxvi5 Cu alte cuvinte această entitate juridică alcătuită 
dintr-un drept şi o obligaţie este un atribut esenţial ai dreptului de 
proprietate. 

În cazul în care vecinul refuză grănițuirea proprietăţii sale şi 
există conflict referitor la traseul de urmat al liniei de hotar, 
grăniţuirea va trebui fi stabilită prin mijlocirea justiției folosind calea 
acțiunii în justiţie. 

În privinţa caracterelor juridice acțiunea în grăniţuire este o 
acțiune reală, peţitorie, imobiliară, imprescriptibilă și declarativă de 
drepturi. 

Caracterul real al acestei acţiuni decurge din împrejurarea că se 
întemeiază pe dreptul de proprietate asupra fondului sau pe oricare 
drept real. 

Caracterul peţitoriu constă în aceea că are drept scop 
delimitarea proprietăţii limitrofe, realizând astfel în ultimă instanță 
apărarea dreptului de proprietate. 

Caracterul imobiliar și imprescriptibil are în vedere faptul că 
numai bunurile imobile pot fi supuse grăniţuirii între ele. 

Declarativă de drepturi pentru că hotărârea judecătorească prin 
delimitarea efectivă între ele, a celor două fonduri duce la 
reconstituirea și marcarea adevăratului hotar, ceea ce face să fie 
declarativă iar nu constitutivă. Acțiunea poate fi constitutivă când cu 
ocazia partajului se formează două sau mai multe parcele distincte 
care nu au mai fost delimitate între ele, pentru că au format până 
atunci un singur trup funciar. 

Acţiunea în grănițuire poate fi introdusă de către: proprietar, 
uzufructuar şi chiar de posesor. Ea se îndreaptă împotriva 
proprietarului fondului vecin, titularul unui alt drept real (uzufructuar, 


superficiar, drept de folosință), precum și împotriva chiriașului sau 
arendașului. Ea nu se poate introduce între coproprietarii aceluiaşi 
fond. 

Sarcina probei revine ambelor părți. Fiecare dintre ele au rolul 
atât de reclamant cât şi de pârât, considerându-se că acțiunea în 
grăniţuire are caracterul unui „judicium duplex”, fiecare având şi rolul 
celuilalt. Poate fi folosit orice mijloc de probă pentru stabilirea liniei de 
hotar, care este o chestiune de fapt, în cele mai multe situații 
recurgându-se la efectuarea unei expertize tehnice. 

Efectul principal al acţiunii în grănițuire fiind acela că se 
realizează delimitarea proprietății limitrofe. Prin hotărârea 
pronunțată se stabileşte linia de hotar dintre cele două proprietăți. 
Autoritatea lucrului judecat al hotărârii care se pronunță se va 
mărginii la acest aspect. 

Cheltuielile de grănițuire privind trasarea și marcarea hotarului 
stabilit de instanță se suportă egal de ambele părți aşa cum prevede 
art. 584 C.civil. 

Secțiunea IV. 

Alte acțiuni reale 

1. Acţiunea negatorie. Este acea acţiune reală prin care 
reclamantul cere instanţei de judecată să stabilească prin hotărârea ce o 
va pronunța că pârâtul nu are un anumit drept real - uzufruct, uz, 
abitaţie, servitute sau superficie - asupra bunului aflat în proprietatea 
sa și să-l oblige pe cale de consecință, să înceteze exercitarea lui 
nelegitimă. Este o acțiune reală, peţitorie și imprescriptibilă. 

2. Acţiunea confesorie. Este acea acţiune reală prin care 
reclamantul cere instanţei de judecată să stabilească prin hotărârea ce o 
va pronunţa că el este titularul unui drept real, dezmembrământ ai 
dreptului de proprietate - uzufruct, uz, abitaţie, servitute sau superficie 
- asupra bunului altuia și să-l oblige pe pârât care poate fi proprietarul 
sau o altă persoană să-i permită exercitarea lui deplină și netulburată. 

Secțiunea V. 

Particularităţi ale acţiunii în revendicare ca mijloc de apărare a 
dreptului de proprietate publică. 

Având în vedere trăsăturile caracteristice ale dreptului de 
proprietate publică enumerate de art. 135 al. 5 din Constituţie și reluat 
de art. 11 din Legea nr. 213/1998, care este legea organică în domeniu 
- inalienabilitatea, imprescriptibilitatea și insesizabilitatea - este de la 


sine înțeles că şi acțiunea în revendicare a acesteia prezintă 
partiuclarități care o deosebesc de revendicarea de dreptul comun. 

Titularii dreptului la acțiune sunt statul şi unitățile 
administrativ-teritoriale, potrivit art. 12 din Legea nr. 213/1998. În 
litigiile privitoare la dreptul de proprietate statul este reprezentat de 
Ministerul Finanţelor, iar unităţile administrativ-teritoriale de către 
Consiliul județean, de Consiliul general al municipiului București, sau 
după caz de Consiliile locale care dau mandat scris, în fiecare caz, 
preşedintelui consiliului judeţean sau primarului, acesta poate 
desemna un alt funcționar de stat sau un avocat care să-l reprezinte în 
faţa instanţei. 

Regimul special al revendicării drepturilor de proprietate 
publică constă în următoarele reguli: 

a) Imprescriptibilitatea sub aspect extinctiv a acţiunii în 
revendicare a unui bun ce aparține proprietăţii publice indiferent de 
caracterul imobiliar sau mobiliar al respectivului bun. Acţiunea în 
revendicare a bunurilor proprietate publică este absolut 
imprescriptibilă fiind prin aceasta deosebită de revendicarea de drept 
comun a proprietăţii private. 

b) Revendicarea dreptului de proprietate publică nu poate fi 
înlăturată de pârât prin invocarea modurilor de dobândire a 
proprietății prevăzute în dreptul comun. Aceasta înseamnă că 
revendicarea proprietății publice nu poate fi înlăturată de pârât prin 
invocarea uzucapiunii în ce priveşte bunurile imobile și a posesiei de 
bună-credință a bunurilor mobile corporale. Aceasta rezultă din 
textele art. 11 din Legea nr. 213/1998 şi art. 1844 C.civil. 

c) Prezumția proprietăţii domeniului public. Am văzut că în 
dreptul comun posesorul este prezumat a fi proprietarul bunului 
revendicat până la proba contrarie. Această prezumție legală relativă 
nu este aplicabilă atunci când revendicant este statul sau unitatea 
administrativ-teritorială, reprezentantul acestora, cu privire la 
bunurile ce aparţin domeniului public de interes național sau local. 

Bunurile din domeniul public sunt scoase din circuit civil și nu 
pot forma obiectul proprietăţii private. 

În toate cazurile în care statul revendică bunuri dintre acelea 
care prin natura lor fac parte din doemniul public (art. 135 al. 4 din 
Constituţie), există o prezumție absolută de proprietate - juris et de 
jure -în favoarea statului. 


Note bibliografice: 

Capitolul IX 

PUBLICITATEA IMOBILIARĂ 

ȘI NOILE CĂRȚI FUNCIARE 

Secțiunea I. 

Consideraţii generale privind publicitatea imobiliară. Necesitatea, 
obiectivele și rolul publicităţii imobiliare. 

1. Consideraţii generale. 

Nevoia de pace socială şi de echitate a raporturilor interumane 
constituie atât scopul normelor morale cât şi a normelor juridice. 
Scopul normelor juridice este acela de a da necesitatea juridică 
circuitului civil, dreptul, prin normele sale, are sarcina de a apăra 
drepturile prezente şi cele ce se vor dobândi de către persoane fizice și 
persoane juridice. Sistemul de drept tinde spre perfecțiune cu cât el 
reglementează mai bine delimitarea și face să fie mai bine cunoscute 
drepturile subiective şi este cu atât mai respectat cu cât el se exercită 
mai concis şi mai corect. Nevoia de siguranţă a raporturilor juridice 
civile este realizată prin publicitatea celor mai importante dintre ele. 

Securitatea juridică a drepturilor subiective civile patrimoniale 
este îndeplinită prin statica și dinamica drepturilor patrimoniale. 

Dreptul obiectiv prevede pe de o parte conținutul juridic şi 
mijloacele de apărare împotriva oricăror încălcări practice posibile, 
reglementând statica drepturilor patrimoniale, totodată prevede 
modurile de dobândire, modificare şi stingere a acestor drepturi în 
temeiul legii sau prin acte juridice pe de altă parte, realizând dinamica 
drepturilor patrimoniale. Cu alte cuvinte statica vizează existenţa şi 
păstrarea drepturilor patrimoniale valabil dobândite, iar dinamica 
vizează circulația acestor drepturi de la naştere până la stingerea lor 
realizându-se prin aceasta circuitul juridic patrimonial. 

Securitatea juridică statică şi cea dinamică se află într-o relaţie 
de determinare. Fiecare titular ai drepturilor subiective de natură 
patrimonială are nevoie de ocrotirea juridică a drepturilor sale, adică 
de securitatea juridică statică, precum şi de încrederea în operaţiunile 
juridice în care se pot dobândi drepturi patrimoniale adică securitatea 
juridică dinamică, aceasta fiind o dublă protecţie legală. 1cdxxxvii 

Mijloace de realizare a securităţii juridice statice şi dinamice a 
drepturilor patrimoniale constau în totalitatea mecanismelor, actelor 
şi procedeelor prin care se asigură protecția acestor drepturi. Prin 


caracterul lor acestea sunt de două feluri: mijloace preventive şi 
mijloace represive. 

Mijloacele preventive sunt: forma actelor juridice și publicitatea 
operațiunilor juridice referitoare la drepturile patrimoniale. Mijloacele 
represive cuprind sancţiunile juridice de ordin civil, penal, 
administrativ prevăzute de lege pentru nesocotirea sau încălcarea 
drepturilor civile. 

Forma actelor juridice este acea condiție extrinsecă, generală și 
după caz, mai mult sau mai puţin esenţială care se referă la modalitatea 
de exteriorizare a voinței juridice, săvârșită cu intenţia de a produce 
efecte juridice concrete. În dreptul actual forma actelor juridice este 
guvernată de principiul consensualismului conform căruia simpla 
manifestare de voință este nu numai necesară, ci şi suficientă pentru 
ca actul juridic să ia naștere în mod valabil din punct de vedere al 
formei sale. 

Principiul consensualismului statuat de art.1295 C.civil nu 
funcționează în mod absolut, dreptul civil cuprinzând o serie de 
excepţii: a) forma ad validatem sau ad solemnitatem este cerută pentru 
însăşi validitatea actului juridic a cărui nerespectare atrage după sine 
consecința sancționării cu nulitatea absolută a actului; b) forma ad 
probationem cerută doar pentru dovada actului juridic, a cărei 
nerespectare nu atrage nulitatea actului, lipsa formei scrise sau 
autentice ci crează doar dificultăți în probarea acestuia; c) forma 
cerută pentru opozabilitatea față de terţi a cărei nerespectare nu 
atrage după sine nevalabilitatea actului ci numai inopozabilitatea, 
adică ineficacitatea care îl îndreptățește pe terț să-l ignore, pentru 
motivul că nu l-a fost adus la cunoștință în formele stabilite de lege. 

Publicitatea este tocmai mijlocul juridic eficient prin care actul 
înscriindu-se în registre publice prevăzute de lege, prin îndeplinirea 
integrală a cerinţelor. Ele sunt însă autonome, cu scopuri distincte nu 
se suprapun și nu se exclud reciproc.2cdxxxviii Publicitatea este 
necesară pentru anumite acte juridice să fie cunoscute în privința 
raporturilor juridice pe care le consacră. De exemplu: contractul de 
vânzare-cumpărare privind un imobil încheiat în formă autentică, este 
pe deplin valabil, dar pentru a asigura opozabilitatea lui şi că în 
realitate cumpărătorul este proprietarul actul, acel contract trebuie 
supus formelor de publicitate legală. 

Probele publicităţii drepturilor reale se pune în mod diferit 


după cum este vorba de bunuri mobile sau de bunuri imobile. 

În cazul bunurilor mobile nu se simte necesitatea publicității, 
pentru că circuitul civil rapid la care sunt supuse ar fi stânjenit de 
existența unor formalităţi de publicitate. În materia mobilelor 
posesiunea valorează titlul conform art. 1909 C.civil, ca atare 
posesiunea care este un fapt material „la vedere” înlocuiește 
formalismul publicității care în cazul lor este special și 
limitat.3cdxxxix 

În cazul bunurilor imobile, publicitatea nu este numai necesară 
dar şi materialmente posibilă datorită așezării fixe a bunurilor prin 
natura sau destinaţia lor şi totodată utilă pentru asigurarea certitudinii 
circuitului juridic prin informaţiile precise pe care le poate oferi. 

Publicitatea imobiliară este un mojloc tehnic, eficient și adecvat 
de natură să realizeze securitatea juridicăstică prin faptul că atestă 
existența drepturilor imobiliare a persoanelor fizice şi juridice cât și 
securitatea juridică dinamică prin informarea celor interesați 
referitoare la situaţia juridică reală a imobilelor. 

Publicitatea imobiliară la rândul său nu este integrală și nici nu 
poate fi, pentru că o parte din modurile de dobândire cum sunt 
uzucapiunea, accesiunea, fiind fapte juridice în sens strict nu sunt 
susceptibile în timpul realizării lor de publicitate, iar transmiterea 
succesorală operează pe data deschiderii succesiunii dar operațiunile 
se fac ulterior. 

Rolul publicității imobiliare depinde de sistemul de publicitate 
adoptat de legislația respectivă. 

Astfel, în unele sisteme au rolul limitat de a face ca drepturile 
dobândite între părți să devină opozabile tuturor, cum este cazul 
legislațiilor bazate pe principiul consensualismului inspirat din codul 
civil francez al lui Napoleaon. Drepturile se dobândesc la data 
perfectării actului translativ sau constitutiv de drepturi reale, dar se 
consolidează numai ca efect al transcrierii în registrele publice. În alte 
sisteme rolul înscrierii este de a produce efecte translative sau 
constitutive de drepturi reale, atât între părți cât şi față de terți, 
convenția este doar creatoare de obligaţii. Sistemul a fost adoptat de 
legislaţiile de inspirație austriacă şi germană. 

După cum se va analiza la noi au fost în vigoare în diferite părți 
ale țării, ambele sisteme de publicitate care îşi au explicaţia în istoria 
diferită a provinciilor țării. 


2. Noţiunea și sistemele de publicitate imobiliare. 

2.1. Noţiunea de publicitate are două sensuri din perspectiva 
analizei juridice. 

În sensul său larg publicitatea desemnează acele modalități prin 
care anumite acte sau operaţiuni juridice sunt aduse la cunoștința 
publicului ori realizate în locuri publice cu sau fără participarea 
publicului, dar cu scopul de a fi cunoscute și de a-și asuma efectele. 
Legile şi alte acte normative se publică în Monitorul oficial al României, 
actele administrative se publică în presa locală, se afişează la locuri 
anume stabilite; unele acte se încheie în locuri publice pentru a se 
asigura accesul și intervenţia celor interesați (licitaţii, celebrarea 
căsătoriei, tranzacţii la bursă), anumite operaţiuni juridice sunt 
transcrise sau evidenţiate în registre publice (registrul comerțului, 
registrul portului unde sunt înregistrate navele, cărțile funciare etc). 

În sensul restrâns al publicităţii imobiliare aceasta desemnează 
totalitatea mijloacelor juridice prevăzute de lege prin care se 
evidențiază situația materială și juridică a imobilelor în mod pubici 
pentru a da ocrotire deplină securităţii statice și dinamice a circuitului 
civil, referitor la bunurile imobile. 

2.2. Sistemele de publicitate imobiliară în dreptul român. Datorită 
condiţiilor istorice în care poporul român s-a format și a trăit în mai 
multe provincii istorice sunt aplicabile legislații diferite. 

Realizarea statului național unitar a fost înfăptuită succesiv în 
etape istorice succesive, marcate de vicisitudini şi ocupaţii străine, iar 
organizarea statlă și cadrul juridic au fost marcate de incoerenţă și 
dezinteresul factorilor de putere încă din perioada modernă (sec. XIX) 
şi până astăzi. 

Din aceste cauze și din alte rațiuni deși au existat preocupări ale 
legiuitorului, după Marea Unire din 1918, nu s-a reușit unificarea 
integrală a sistemului legislativ, fapt ce face ca pe teritoriul ţării 
noastre să fi existat mai multe sisteme de publicitate imobiliară: 

a) sistemul registrelor de  transcripțiuni și  inscripțiuni, 
reglementat de codul civil, codul de procedură civilă, Legea 603/1943, 
aplicabil pe cea mai mare parte a teritoriului național, mai precis în 
localităției din provinciile istorice care au intrat în componenţa 
României - Vechea ţară - înainte de Unirea de la 1 decembrie 1918. 

b) sistemul cărților funciare, reglementat de codul civil austriac, 
Legea nr. 115/1938, Legea nr. 241/1947, existent în acele regiuni care 


au făcut parte din fostul Imperiul Austriac (Transilvania, Banat, 
Bucovina de Sud). 

c) așa-zisul sistem intermediar al cărților de publicitate funciară, 
reglementat de Decr. 242/1947 şi de unele dispoziţii ale Legii nr. 
115/1938, aplicabil la un număr restrâns de localități ale județului 
Ilfov şi în mun. București. 

La aceasta se adaugă realitatea unui fapt istoric incontestabil, 
acel al Decr. nr. 163/1946, privind aşa-zisele cărți de evidență funciară. 
Ele au fost înființate cu scopul de a înlocui cărțile funciare distruse, 
sustrase sau pierdute în timpul ocupaţiei Ungariei hortyste, pentru 
unele localităţi din Transilvania. 

Publicitatea imobiliară viitoare în dreptul român se întemeiază 
pe Legea cadastrului și publicităţii imobiliare nr. 7/1996, care a 
reglementat structura generală a doua instituţii distincte însă 
interferente: instituția tehnică a cadastrului şi instituția juridică a 
noilor cărți funciare. 

Instituţia cadastrului are în vedere efectuarea unor lucrări 
tehnice topografice, care să realizeze un cadastru general al ţării iar 
prin instituţia cărţilor funciare se urmărește întocmirea unui sistem 
real și unic de publicitate imobiliară pentru întreaga ţară şi astfel să fie 
împlinit dezideratul multor generaţii de jurişti, ca printr-un sistem 
unic să fie înlocuite toate sistemele de publicitate existente în dreptul 
român actual. 

Legea nr. 7/1996, foloseşte denumirea de cărţi funciare, însă în 
realitate este vorba de noi cărți funciare, altele decât cărțile funciare 
actuale, aflate în aplicare în Transilvania, adică se vor întocmi cărți 
funciare valabile pentru întreaga țară. Pe măsura finalizării lucrărilor 
cadastrale şi a registrelor de publicitate imobiliară a unui judeţ, 
precum a noilor cărți funciare, urmează să fie înlocuite toate cele trei 
sisteme actuale de publicitate imobiliară (art. 72 al. 2 și 3 din Legea nr. 
7/1996). Acest aspect a fost anticipat de art. 98 al. 2 din Legea nr. 
18/1991 privind fondul funciar care prevede că până la o nouă 
reglementare se aplică actualele prevederi legale în materia 
publicităţii imobiliare. 

Registrele de publicitate imobiliară, indiferent de sistemul 
căruia îi aparţin se țin în prezent la Judecătorii pe lângă care este 
organizat biroul de carte funciară. 

3. Sistemul registrelor de transcripțiuni și inscripțiuni. 


3.1. Noţiune și reglementare. În dreptul românesc s-a adoptat 
sistemul de publicitate imobiliară al registrelor de transcripţiuni şi 
inscripțiuni prin C.civil (art.818 - 819, art.1295, art.1394, art.1801 - 
1802), codul de procedură civilă (art.710 - 720). Sunt numite și 
registre de transcrieri şi registre de inscripții. 

El este un registru personal de publicitate a drepturilor reale 
imobiliare, deoarece registrele se țin pe numele proprietarilor adică pe 
persoane și nu pe imobile. De aceea situaţia juridică a imobilului poate 
fi aflată numai cunoscând proprietarii săi succesivi şi cercetând 
numele lor, ce fel de drepturi au fost transmise sau constituite 
referitoare la acel bun operaţiune care este dificilă şi anevoioasă. 
Deoarece publicitatea se face pe persoane şi nu pe imobile, ea se mai 
numeşte şi publicitate personală. 

Publicitatea se face prin transcrierea și înscrierea în registrele 
prevăzute de art.710 C.pr. civilă şi anume: registrul de transcriere, 
registrele de înscriere, registrele de transcriere a comandamentelor și 
mapa actelor de amanet, a actelor juridice privind imobile funciare 
prevăzute expres de lege. 

3.2. Transcrierile. Transcrierea este operațiunea de copiere 
integrală a actelor juridice prin care se transmite dreptul de 
proprietate asupra unui imobil se constituie un drept real principal, 
sau se sting astfel de drepturi reale imobiliare. 

Sunt supuse transcrierii toate actele juridice enumerate de art. 
711 C.pr. civilă şi anume: 

a) toate actele de înstrăinare a proprietăţilor nemișcătoare sau 
a drepturilor reale ce se pot ipoteca; actele juridice între vii prin care 
se renunţă la aceste drepturi; 

b) toate actele prin care se constituie o servitute un drept de 
uzufruct, de uz sau de abitaţie; actele juridice prin care se renunţă la 
aceste drepturi; 

c) tranzacţiile privind drepturile reale; 

d) ordonanţele de adjudecare ale imobilelor; 

e) hotărârile date în materie de expropriere pentru cauză de 
utilitate publică; 

f) cesiunile de venituri pe un interval mai mare de 2 ani; 

g) extract de pe contractele de arendă sau de locaţiune pe timp 
mai îndelungat de 3 ani. 

Sunt exceptate de la transcriere: transmisiunile succesorale 


(legală și testamentară); actele de împărțeală; hotărârile judecătorești 
declarative de drepturi; uzucapiunea şi accesiunea imobiliară, etc. 

Transcrierea se face în ordinea depunerii actelor necesare 
acestor operațiuni. În prezent registrele de transcripțiuni sunt 
înlocuite cu mape în care sunt păstrate actele supuse transcrierii, 
împreună cu cererile care le însoțesc în ordinea lor. 

3.3. Înscrierile. Înscrierea se face în registrul de inscripţii şi 
constau în consemnarea sau reproducerea un.ro părți mai importante 
sau clauze din actele juridice. Fac obiect al înscrierii numai acele 
clauze care se referă la privilegiile speciale imobiliare şi la ipotecă. De 
la această regulă, face excepţie privilegiul vânzătorului de imobile 
deoarece este supus transcrierii. 

3.4. Efectele transcrierii şi înscrierii. În condiţiile art. 182 C.civil, 
actul translativ de proprietate dacă a fost transcris, este opozabil 
terţilor. Între părţi şi faţă de succesorii lor în drepturi, actul juridic 
produce efecte de la data încheierii lui, potrivit principiului relativității 
efectelor juridice ale actelor juridice, fără a fi necesară transcrierea și 
înscrierea. 

Dacă același drept a fost constituit real transmis sau constituit a 
fost transmis transcris succesiv în favoarea a două sau mai multe 
persoane se aplică principiul: qui prior tempore potior jure. Adică, dacă 
acelaşi drept a fost tamscris în mod succesiv către mai multe persoane, 
va avea câștig de cauză cel care a realizat primul formalitățile de 
transcriere și înscriere. 

3.5. Neajunsurile sistemului publicităţii personale.4cdxl Acest 
sistem datorită caracterului său personal prezintă deficienţe şi 
inconveniente de natură practică cu privire la efectele și siguranța 
acestuia dintre care pot fi enumerate: 

— O serie de acte juridice nu sunt supuse publicităţii, ceea ce 
face ca acest sistem de publicitate să nu fie integral, ci doar una 
parțială. Astfel nu sunt supuse transcrierii: transmisiunile succesorale, 
partajul, hotărârile judecătoreşti declarative; actele de confirmare a 
nulităţii relative și actele de renunțare. 

— Registrele se țin pe numele proprietarilor şi nu pe imobile. 
De aceea pentru a cunoaște situaţia juridică a unui imobil, trebuie 
cunoscuţi toți proprietarii succesivi ai acestuia, care este o activitate 
greoaie; ori, omisiunea unui proprietar anterior poate înlătura 
întreaga publicitate ulterioară, dacă proprietarul a consimțiți 


transmisiunii sau sarcinii importante care nu convin noului 
dobânditor, constituind şi aceasta o probatio diabolica. 

— Neîndeplinirea formalităţilor de transcriere şi înscriere nu 
este sancționată de lege, singura operațiune fiind inopozabilitatea față 
de terți a operaţiunii. 

— Birourile de publicitate imobiliară de pe lângă judecătorii nu 
are abilitatea legală să verifice valabilitatea actului prezentat pentru 
înregistrare, ceea ce face ca o astfel de înregistrare să aibă caracter 
relativ. Se aduce pur și simplu la cunoștința terţilor un act juridic, fără 
ca valabilitatea actului sau existența dreptului să fie valabile prin 
publicare. 

— Dacă un imobil a fost înstrăinat succesiv şi cu rea credință 
mai multor persoane, proprietatea lui aparține aceluia care a realizat 
cu prioritate publicitatea unui act chiar cu valoare relativă, chiar dacă 
el are un titlu îndoielnic și-a fost ultimul achizitor. 

4. Sistemul de publicitate prin cărţile funciare. 

4.1. Caracterizare generală și reglementare. Inconvenientele 
semnalate în sistemul publicității imobiliare prin registrele de 
transcripţiuni și inscripţiuni sunt în cea mai mare parte înlăturate și se 
asigură o certitudine superioară, prin sistemul cărţilor funciare care - 
fiind un sistem de publicitate imobiliară - se bazează pe identificarea 
topografică  (cadastrală) a imobilelor și realizează publicitatea 
imobiliară și deplină (completă) a transmisiunilor şi constituirilor de 
drepturi reale imobiliare. 

Sistemul de publicitate al cărților funciare este un sistem real de 
publicitate aparține legislațiilor germanice spre deosebire cum am 
văzut de sistemul publicității personale consensualiste, adoptat sub 
influența codificării franceze napolioniene. 

Cărţile funciare numite tradițional cărți funducare reminiscență 
încă vie datorată tradiţiei juridice şi are originea în cuvântul latinesc 
fundus, fond care înseamnă proprietate asupra pământului. După 
încorporarea Transilvaniei la Imperiul austriac şi edictarea Diplomei 
Leupoldinei de la 1781, considerată și prima lege fundamentală, 
pentru această provincie istorică au fost introduse treptat cărțile 
funciare (funduare): în anul 1794 în localităţile grănițăreşti supuse 
dreptului austriac (zona Năsăudului, ținuturile zis secuieşti) denumite 
în termenii Cancelariei aulice de la Viena Landtafel - Patent; în anul 
1870 în celelalte localități de „drept autriac” ale Ardealului, iar din 


1855 în zonele Banat, Crișana, Satu Mare şi Maramureş, supuse până 
atunci dreptului obișnuielnic transmis prin tradiţiile populaţiei 
autohtone româneşti peste care s-a suprapus sau a conviețuit cu acesta 
dreptul local ungar. Sub aspect legislativ regimul funciar a fost 
reglementat de Codul civil austriac de la 1811, ordonanțţele emise la 
1794, 1855 şi 1870, precum şi legiuirile locale. 

În Bucovina ocupată de austrieci la 1812 prin Legea din 1873 se 
adoptă un model similar bazat pe sistemul germanic. 

După Marea Unire înfăptuită al 1 decembrie 1918, s-a încercat 
extinderea sistemului cărților funciare pe întreaga țară. Consiliul 
Dirigent format la Sibiu și apoi după preluarea administrativă a 
Transilvaniei la 2 aprilie 1920 la Coroana României a fost menţinut 
sistemul în Transilvania. Prin Legea nr. 93/1933 s-a urmărit realizarea 
unui cadastru modern la nivelul întregii țări bazat pe instituțai cărților 
funciare care era superioară sistemului din vechiul regat, oamenii 
politici şi remarcabili jurişti ai vremii urmărind unificarea unitară 
într-un sistem real de publicitate pentru România în graniţele ei de 
atunci. 

Din păcate, obiectivele stabilite la nivel de deziderat pentru că 
lucrările se desfășurau foarte lent (în raport cu lucrările cadastrale în 
timp record pe teritoriul Transilvaniei și Ungariei ordonată de 
împăratul Iosif al II-lea în anul 1786 care au fost finalizate în numai 
trei ani). Ele au fost abandonate în preajma celui de-al doilea război 
mondial din cauza evenimentelor tragice care se întrezăreau. România 
nu a reușit nici până în prezent realizarea unui cadastru național și nici 
să introducă un sistem unitar de carte funciară ceea ce ar corespunde 
pe deplin atributului de stat național unitar prevăzut de art. 1 din 
Constituţie. 

Prin două legi diferite, nr. 23/1933 şi nr. 115/1938 s-a 
materializat încercarea de a realiza un cadastru și o carte funciară 
moderne, care nu au fost finalizate pentru că nu s-a întocmit cadastru 
general al țării. În lipsa cadastrului naţional Decr. lege nr. 115/1938 a 
putut fi pus în aplicare numai în Transilvania, Banat şi Bucovina, unde 
s-a şi realizat. În Transilvania Legea nr. 115/1938 pentru unificarea 
dispoziţiilor privitoare la cartea funciară a fost concepută ca o lege de 
aplicare generală privind cărţile funciare din Vechea Țară și regimul de 
carte funciară din Transilvania. 

Acest act normativ (Legea nr. 115/1938), putea fi pus în aplicare 


numai în Transilvania (unde existau condiţiile tehnice ale hărților 
topografice şi cărțile funciare), unde s-a realizat în măsură limitată 
prin Decr. Lege nr. 389/1943, numit de extindere a legislaţiei civile și 
comerciale în România de peste Carpaţi care a menţinut o parte a 
legislației funciare locale, iar ulterior prin Legea nr. 241/1947, în 
totalitate, înlocuindu-se toate legile ordonanţele și regulamentele 
locale privitoare la cărțile funciare. Prin aceasta s-a asigurat aplicarea 
unei reglementări unitare complete și moderneasupra cărților funciare 
în teritoriile din Transilvania și Bucovina unde și-a găsit 
materializarea Decr. Lege nr. 115/1938. 

Decr. Lege nr. 115/1938 este caracterizat și conceput ca o lege 
de aplicație generală la nivelul întregii țări și să realizeze unificarea 
legislativă într-o manieră completă şi modernă. 

Legiuitorul său a păstrat sistemul de publicitate mai sigur 
existent în Transilvania însă a ținut seama de progresele altor legislații 
în domeniu şi experiența sistemului aplicat în Alsacia și Lorena după 
anexarea lor la 1871 de Germania, precum și faptul demonstrat prin 
aceasta a compatibilităţii principiilor dreptului francez cu principiile 
de carte funciară.5cdxli 

Prin sistematizarea sa logică și prin conţinut, Legea nr. 
115/1938, a constituit un instrument util și a ușurat activitatea 
instanţelor de carte funciară şi mai apoi a fostelor notariate de stat 
care au funcționat în aceste teritorii. 

Dispoziţii ale sale sunt preluate, precum şi unele sistematizări, 
principii, noțiuni, reglementări în Legea nr. 7/1996 pentru preluarea şi 
aplicarea în viitor a acestei ultime legi, între ele există corelaţii 
importante. Nu au fost preluate reglementări privind felul şi regimul 
înscrierilor, precum și efectul constitutiv de drepturi reale al 
înscrierilor care exprimând în bună măsură superioritatea cărților 
funciare, face ca Legea nr. 7/1996 să constituie un regres față de Decr. 
Lege nr. 115/1938, chiar dacă este o revanșă inutilă a adepților 
principiilor consensualismului şi al libertății contractuale contra 
partizanilor principiului riguros al publicității absolute în materia 
transmiterii și constituirii de drepturi reale imobiliare.6cdxlii 

În aplicarea noilor reglementări ale Legii nr. 7/1996 sunt de 
avut în vedere următoarele aspecte: a) Decr. Lege nr. 115/1938 îşi 
restrânge considerabil aplicabilitatea întrucât toate transmisiunile şi 
constituirile de drepturi reale trebuie să se facă în noile cărţi funciare; 


b) felul înscrierii diferă în noile cărţi funciare, iar nu şi regimul de carte 
funciară aplicabil care este unul singur, cel reglementat de Legea nr. 
7/1996; c) Legea nr. 7/1996, este aplicabilă treptat, odată cu 
întocmirea şi finalizarea lucrărilor cadastrale, iar în regimul de 
aplicabilitate al Decr. Lege nr. 115/1938 (în zonele de carte funciară) 
rămâne aplicabilă aceasta din urmă şi va fi scoasă treptat din vigoare 
odată cu finalizarea lucrărilor cadastrale şi întocmirea noilor cărți 
funciare. 

În această succesiune se fac două categorii de înscrieri: cu 
caracter definitiv (în localităţile în care este pus în aplicare cadastrul 
general) și cu caracter nedefinitiv (în localitățile unde nu există sau nu 
sunt definitivate lucrările cadastrale). 

4.2. Structura și obiectul cărţii funciare, (art.139 - 142) constau 
în cuprinsul şi obiectul cărții funciare. Ele sunt întocmite, numerotate 
pe localităţi. Imobilele din aceeași localitate alcătuiesc registrul funciar 
al acelei localităţi. 

Cuprinsul fiecărei cărți funciare constă din titlul acesteia și trei 
părți numerotate cu cifre romane. 

Titlul cărții cuprinde: numărul cărții respective şi denumirea 
localității unde se găseşte imobilul, pentru superficie, dacă este cazul 
să cuprindă și mențiunea acelui drept. 

Partea I-a (foaia A, denumită și Foaia de avere), descrie imobilul 
(parcelele) prin arătarea numărului de ordine și cel topografic al 
fiecărei parcele, felul de cultură ori de folosinţă, locul de aşezare, 
întinderea şi o coloană pentru observaţii. 

Partea Il-a (foaia B, denumită și Foaia de proprietate), care 
cuprinde în principal, numele proprietarilor succesivi trecuți în ordine 
cronologică și are trei rubrici: nr. de ordine, înscrisurile privitoare la 
proprietate, observaţii. Când este cazul sunt trecute actele de 
dobândire şi de strămutare ale proprietăţii, servituţile constituite în 
folosul imobilului, drepturi personale şi de creanţă, acțiuni privitoare 
la drepturi reale, faptele juridice. 

Partea III-a (foaia C denumită şi Foaia de sarcini) cuprinde în 
principal, sarcinile care grevează imobilul. În această foaie se înscriu 
drepturile reale care grevează imobilul: servitutea, superficia, 
uzufructul, uzul, abitaţia, ipoteca, privilegiile imobiliare, locațiunea pe 
un termen mai mare de 3 ani, faptele juridice (falimentul), drepturi 
personale sau alte raporturi juridice (sechestru, urmărirea imobilului 


etc). 

Cuprinsul cărții funciare, în conf. cu art. 6 din Decr. lege nr. 
115/1938, se întregeşte cu planul, înscrisurile și registrul de intrare. 

a) planul cuprinde toate parcelele dintr-o localitate cu arătarea 
numărului topografic al fiecăreia. 

b) înscrisurile privitoare la înscrieri constituie proba drepturilor 
înscrise în cartea funciară. Un exemplar din înscrisul oficial sau copii 
certificate (legalizate după acesta) se va reține în arhiva biroului de 
carte funciară. 

c) registrul de intrare este utilizat pentru înregistrarea tuturor 
cererilor de solicitare a înscrierilor. Ordinea înregistrării stabileşte şi 
rangul înscrierilor făcute în cartea funciară. 

La fiecare judecătorie se ţine în mod obligatoriu și completate la 
zi: repretorii alfabetice; repertorii de parcelare, alte registre şi condici 
de evidență prevăzute de lege. 

Obiectul cărții funciare denumit în literatura juridică şi obiectul 
drepturilor tabulare7cdxliii îl constituie înscrierile făcute în cartea 
funciară, adică drepturile reale imobiliare înscrise în cartea funciară, 
precum și în cazuri prevăzute de lege, drepturile de creanţă, actele, 
faptele şi raporturile juridice în legătură cu imobilele înscrise în cartea 
funciară. Drepturile tabulare sunt raporturi de drept care izvorăsc sau 
se dobândesc prin înscrierea în cartea funciară.8cdxliv 

Obiectul drepturilor tabulare îl constituie corpul funciar care 
poate fi alcătuit dintr-una sau mai multe parcele (art. 12). Cartea 
funciară mai cuprinde așadar şi drepturile de creanţă, faptele şi 
raporturile juridice în legătură cu drepturile înscrise în cartea 
funciară. 

În art. 11 al legii sunt arătate drepturile tabulare sau drepturile 
reale înscrise în cartea funciară: a) dreptul de proprietate; b) dreptul de 
superficie; c) dreptul de uzufruct, uz, abitaţiune și servitute; d) dreptul 
de ipotecă. Este de precizat că după cum se observă mai întâi din 
această enumerare lipsesc ipotecile, apoi enumerarea nu poate fi 
considerată limitativă deoarece prin legi speciale au fost recunoscute 
ca drepturi reale, legea sau hotărârea judecătorească au dispus 
înscrierea lor (ex. dreptul de administrare, dreptul de concesionare, 
dreptul de folosință asupra terenurilor agricole, art. 19 şi 74 din Legea 
nr. 18/1991, art. 17 din Decr. -lege nr. 61/1990). 

Corpul funciar care constituie obiectul drepturilor tabulare (art. 


11 și 12) este o unitate economică care devine prin înscriere o entitate 
juridică în care operaţiunile juridice se fac de regulă cu privire la întreg 
corpul funciar. Corpul funciar are un a sau mai multe parcele 
cadastrale fie prin natura imobilului, fie prin voinţa proprietarului; 
dacă sunt mai multe se notează cu cifre romane. 

Un corp funciar poate fi modificat la cererea proprietarului prin 
alipiri sau dezlipiri. Au loc practic alipiri atunci când două sau mai 
multe parcele se unesc într-un singur corp funciar sau prin adăugirea 
unei parcele la un corp existent. Au loc dezlipiri când se desparte o 
parcelă de un corp funciar ori se micșorează întinderea unui corp 
funciar. 

În legătură cu operaţiunile de alipire şi de dezlipire, în sensul 
arătat se săvârşesc fie transcrieri (când o parcelă se trece dintr-o carte 
funciară în alta) fie reînscrieri (când se dezlipeşte o parcelă și se trece 
în aceeaşi carte funciară ca un corp de sine-stătător). 

4.3. Principiile cărţilor funciare. Aceste principii sunt menite să 
asigure şi să justifice superioritatea sistemului real de publicitate în 
raport cu orice sistem de publicitate personală și realizarea securității 
juridice a circuitului civil imobiliar. 

În cuprinsul Decr-lege nr. 115/1938 nu există niciun text care 
să evoce principiile care cârmuiesc sistemul cărților funciare, însă ele 
rezultă din întreaga economie a textelor care le cuprinde. Dacă 
literatura juridică de specialitate şi jurisprudența sunt unanime în ce 
priveşte desprinderea principiilor cărţilor funciare, nu există un punct 
de vedere unitar cu privire la numărul și denumirea acestora.9cdxlv 

Urmează a fi enumerate câteva dintre principiile mai 
importante care concurează funcționalitatea sistemului cărților 
funciare și acceptate în general de doctrină. 

a) Principiul publicităţii integrale întemeiat pe faptul că sistemul 
cărților funciare este un sistem real și complet de publicitate imobiliară 
deoarece evidenţa se ţine pe imobile iar nu pe persoane și totodată 
asigură publicitatea integrală a transmisiunilor și constituirilor de 
drepturi reale imobiliare. Cu excepţiile deja arătate, toate aceste 
operațiuni sunt supuse înscrierii în cartea funciară precum și 
evidenţierea tuturor schimbărilor sau modificărilor care intervin prin 
alipire, dezlipire, dezmembrare de parcele, etc. 

Ca atare principiul publicităţii integrale a cărţilor funciare este 
acea regulă care supune înscrierii în cartea funciară toate actele şi 


faptele juridice translative sau constitutive de proprietate și alte 
drepturi reale imobiliare, operațiuni materiale, precum şi drepturi 
personale, faptele sau alte raporturi juridice în legătură cu imobile 
cuprinse într-o anumită carte funciară. 

b) Principiul efectului translativ sau constitutiv de drepturi reale 
al înscrierii de carte funciară. Este prevăzut de art. 17 - 18 din legea 
cărților funciare potrivit căreia drepturile reale cu privire la imobile 
pot fi constituite modificate sau stinse numai prin înscrierea lor în 
cartea funciară. Prin aceasta se înţelege că înscrierea dă naștere, 
modifică sau stinge drepturi reale și le face opozabile față de terți. 
Drepturile reale asupra imobilelor vor fi constituite sau strămutate 
numai după ce au fost înscrise în cartea funciară. Drepturile reale se 
vor stinge numai dacă radierea lor s-a înscris în cartea funciară cu 
consimțământul și în contra titularului. 

În sistemul cărţilor funciare orice operaţiune juridică prin care 
se tinde la translaţia sau constituirea de drepturi reale imobiliare se 
compune din 3 operaţiuni juridice succesive: a) dintr-un act 
obligaţional - ius ad rem - (contract de vindere-cumpărare, donație, 
schimb etc) care dă naştere obligaţiei de transmitere sau constituire a 
dreptului real care formează obiectul cuprinsului său; b) dintr-un act 
real - ius in rem - de întocmirea formalităţilor și de predarea bunului 
prin care partea care şi-a asumat o obligaţie consimte prin înscrisul 
dat ca acel drept să fie intabulat în cartea funciară; c) înscrierea 
efectivă a dreptului real, care se naşte în momentul înregistrării oficiale 
a cererii la birou de carte funciară a instanței competente. Simpla 
existență a convenției se plasează în tărâm obligațional şi nu operează 
prin ea însăși transferul sau constituirea dreptului real. Raportul 
obligaţional rezultat din încheierea convenției este un drept de creanță 
el fiind opozabil doar debitorului care rămâne ținut de obligația 
asumată prin convenție, acea de predare a bunului și a înscrierilor 
necesare pentru intabulare. 

Momentul strămutării sau constituirii dreptului real este unic - 
înscrierea efectivă - şi caracterizează acest principiu. Prin aceasta se 
realizează concordanța dintre starea tabulară și situația juridică a 
imobilului în cauză. 

De la acest principiu există şi câteva excepții (art. 26): în cazul 
drepturilor reale dobândite prin succesiune, accesiune, vânzare silită, 
expropriere pentru cauză de utilitate publică, când dobândirea are loc 


independent de înscriere. 

Excepţiile sunt de strictă interpretare enumerarea este 
limitativă la textul art.26 și la alte dispoziţii legale de rang egal (art.19, 
23, 74 din Legea nr. 18/1991; art.14 din Legea nr. 213/1998, Legea nr. 
15/1990). Ele sunt numite și drepturi extratabulare, adică drepturi 
reale care se dobândesc fără înscriere în cartea funciară. 

c) Principiul legalităţii, care presupune că înainte de a se 
dispune înscrierea prin încheiere, judecătorul de carte funciară are 
dreptul şi obligaţia să verifice legalitatea titlului sau a actului prezentat 
spre a folosi ca bază pentru înscrierea în cartea funciară. 

Principiul legalității comportă două aspecte: legalitatea formală 
şi legalitatea materială, adică verificarea dacă înscrisul pe baza căruia 
se solicită înscrierea întruneşte condiţiile de fond și de formă 
prevăzute de lege și este apt pentru a fi transcris. 

d) Principiul oficialităţii care derivă din principiul legalităţii se 
constituie în obligaţia legală pe care o are judecătorul delegat de caret 
funciară de a verifica din oficiu cererea de înscriere, actele care o 
însoțesc, valabilitatea și actualitatea titlului. O cerere introdusă nu se 
poate completa cu înscrisuri noi, dacă ea este incompletă, sau 
înscrisurile nu sunt corecte, prin încheierea motivată judecătorul va 
respinge cererea. 

e) Principiul priorităţii este reglementat de art. 31 potrivit 
căruia înscrierile de carte funciară îşi produc efectele de la data 
înregistrării cererilor, ordinea înrergistrărilor le va stabili rangul. 

Dacă mai multe cereri au fost depuse de o dată la judecătorie, 
drepturile de ipotecă vor avea același rang, iar pentru celelalte se va 
hotărî prin judecată. Data înregistrării cererii în registrul de intrare va 
fi data înscrierii. Prin rang tabular se înţelege efectul unei înscrieri în 
raport cu alte înscrieri din aceeaşi carte funciară, în acest sens având 
importanță, exclusiv data înregistrării cererii. Rangul obținut potrivit 
principiului priorității se numeşte rang inițial și nu poate fi schimbat 
decât în materie de ipoteci. 

f) Principiul relativităţii se bazează pe art. 19 din lege în sensul 
că asigură protecția juridică a titularului înscris în cartea funciară care 
se poate face numai: a) împotriva aceluia care la data înregistrării 
cererii este înscris ca titular ai dreptului asupra căruia înscrierea se va 
face, b) împotriva aceluia care înainte de a fi înscris şi-a grevat dreptul 
dacă ambele înscrieri se cer deodată. 


Principiul relativității cuprinde acea regulă în baza căreia 
înscrierea unui drept în cartea funciară se poate face numai împotriva 
aceluia care la înregistrarea cererii este înscris ca titular ai dreptului 
asupra căruia înscrierea urmează a fi făcută. Cel înscris este numit 
antecesor tabular iar cel care urmează să fie înscris, succesor tabular. 

g) Principiul forței probante a înscrierii de carte funciară. Este u 
principiu absolut și rezultă din art. 32 şi 33 din lege constând din acea 
regulă potrivit căreia cuprinsul cărții funciare, în afara îngrădirilor şi 
excepțiilor legale se consideră a fi exact în folosul acelora care şi-au 
înscris cu bună credință un drept real în cartea funciară. În 
materialitatea sa publicitatea de carte funciară atrage după sine atât 
un efect pozitiv cât şi unul negativ. Efectul pozitiv înseamnă că ceea ce 
cuprinde cartea funciară se consideră exact în folosul celui care a 
dobândit imobilul. Efectul negativ înseamnă în principiu că niciun 
drept real nu poate exista și nu poate fi opus devreme ce acesta nu a 
fost înscris în cartea funciară. 

Din ambele efecte rezidă puterea doveditoare absolută a 
înscrierilor de carte funciară, reieşind că cel care a dobândit cu 
bună-credinţă, un drept real întemeiat pe cuprinsul cărții funciare este 
pus la adăpost de orice cauză de evicțiune. Domeniul de aplicare a 
principiului forţei probante a înscrierii este circumscris de lege atât 
sub aspectul operațiunilor juridice care s-au efectuat cât și a 
persoanelor în folosul cărora acționează, împletindu-se cu principiul 
relativităţii (art.33, 36, 37 din lege). Principiul operează numai în cazul 
acelor drepturi tabulare constituite prin acte juridice ce sunt efectiv 
înscrise în cartea funciară. Ca atare regula conținută de principiul 
publicităţii materiale nu se aplică la: indicațiuni de fapte privitoare la 
înscrieri materiale (felul culturii, venit); faptele juridice care au 
existență independentă de înscriere (ex. interdicția, decesul, 
incendierea bunului, etc.); drepturile personale patrimoniale a căror 
existență și valabilitate nu sunt garantate de înscriere, îngrădirile 
legale (raporturi de vecinătate, servituți naturale şi neaparente, etc.); 
excepţiile legale create de drepturile extratabulare (succesiune, 
accesiune, expropriere). 

În literatura juridică de specialitate au mai fost evocate şi alte 
principii care au mai mică importanță sau se desprind din cele deja 
arătate: principiul materialității (disponibilității) care este un 
principiu general al exercitării drepturilor civile subiective şi 


principiul specialității care trebuie să indice persoana titularului, 
individualizarea imobilului şi a dreptului la care se referă. 1cdxlviO 

4.4. Înscrierile în cartea funciară. Înscrierile în cartea funciară 
sunt de trei feluri: intabularea; înscrierea provizorie şi notarea. 

Sunt condiții comune pentru toate cele trei forme de înscrieri: 
înscrisul original trebuie să îndeplinească cerinţele de validitate ale 
actului juridic pe care îl conţine; să aibă deplină putere doveditoare; să 
arate numele părților; să identifice clar și precis imobilul și dreptul 
tabular care se înscrie sau se radiază; dacă este întocmit în străinătate 
să fie prezentat în original și în traducere legalizată; dacă este hotărâre 
judecătorească să fie investită cu formulă executorie. 

a) Intabularea este înscrierea prin care se îndeplinește, 
săvârşeşte cu titlu definitiv de la data înregistrării cererii strămutarea, 
constituirea, modificarea sau stingerea unui drept real imobiliar. Drept 
urmare intabularea este o înscriere definitivă şi poate fi considerată 
perfectă în sensul că nu necesită nicio procedură ulterioară. 

Condiţiile la intabulare sunt cele comune arătate, sens în care 
este de subliniat existenţa condiţiei generale a dovedirii actului juridic 
în temeiul căruia se cere înscrierea printr-un înscris original care poate 
fi după caz înscris autentic sau înscris sub semnătură privată. Dacă 
înscrierea se face în temeiul hotărârii judecătorești sau a unui act 
administrativ sunt suficiente copii legalizate de pe acestea. Hotărârea 
judecătorească trebuie să fie „desăvârşită adică rămasă definitivă şi 
devenită irevocabilă. 

b) Înscrierea provizorie este înscrierea prin care se dobândeşte, 
modifică sau stinge un drept real imobiliar numai sub condiţia şi 
măsura justificării lui ulterioare. Ea se mai numeşte prenotare sau 
intabulare imperfectă şi are loc în cazurile când: înscrisul original nu 
îndeplineşte cerințele pentru intabulare; dacă prin hotărâre 
judecătorească care poate fi atacată cu recurs, partea a fost obligată la 
strămutarea, constituirea, modificarea sau stingerea unui drept 
tabular; radierea dreptului de ipotecă dacă debitorul a depus 
irevocabil suma datorată plus dobânzile și accesoriile. 

Rolul înscrierii provizorii este acela de a conferi acestei înscrieri 
în momentul în care va deveni definitivă adică atunci când se va 
transforma în intabulare, data și rangul pe care l-a avut înscrierea 
provizorie. Prin înscrierea provizorie cel interesat este pus la adăpost 
de riscul unei eventuale alte intabulări în favoarea unui terţ. Ea se 


consolidează în intabulare în momentul depunerii de înscrisuri apte să 
producă intabularea. 

c) Notarea este procedeul care are ca scop de a face opozabile 
terțelor persoane drepturile personale, faptele sau alte raporturi 
juridice, privind drepturile înscrise în cartea funciară, adică acele 
informaţii care există independent de înscrierea în cartea funciară. 

Notările sunt de două feluri: declarative, când efectele lor sunt 
independente de înscrierea în cartea funciară; constitutive, când 
efectul lor juridic depinde de înscrierea în cartea funciară (interdicțiile 
de grevare, înstrăinare etc). Prin notare se atrage atenţia terțelor 
persoane că asupra imobilului înscris în cartea funciară există în curs 
un proces sau alte împrejurări de natură să influențeze soarta juridică 
a acestuia (existența unui proces pentru anularea contractului de 
vânzare). 

Obiectul notării poate să-l constituie împrejurări care să se 
refere la: situația juridică personală a titularului dreptului înscris; 
drepturile personale sau alte raporturi juridice; anumite acțiuni în 
justiție în legătură cu imobilul înscris în cartea funciară. 

4.5. Efectele înscrierilor în cărțile funciare. Efectele înscrierilor în 
cărțile funciare sunt strâns legate de principiile acestui sistem de 
publicitate şi sunt următoarele: 

a) Efectul translativ sau constitutiv de drepturi reale al 
intabulării şi, atunci când este cazul, al înscrierii provizorii. 

b) Efectul de opozabilitate față de terți al notării în cartea 
funciară. Consecințele juridice ale acestui efect constau în acea că 
drepturile de creanță pot fi valorificate împotriva unor terțe persoane 
în măsura în care au fost înscrise în cartea funciară. Aceste persoane 
sunt ținute să respecte aceste drepturi sau situații juridice și chiar să 
suporte urmările negative pe care le-ar putea reflecta. De ex. dacă un 
tert cumpără bunul ignorând cu bună știință că este ipotecat, el va 
suporta toate consecinţele urmăririi pornite de către creditorul 
ipotecar. 

4.6. Acţiunile de carte funciară. Decr. -lege nr. 115/1938 
reglementează două acțiuni: acțiunea în prestație tabulară şi acţiunea 
în rectificare a înscrierilor de carte funciară. La acestea se adaugă, în 
opinia noastră căile de atac în justiție ca urmare a reorganizării 
serviciilor notariale ca serviciu public autonom prin Legea nr. 
36/1995 şi Legea nr. 7/1996 şi a Instr. de aplicare a acesteia aprobate 


prin Ord. M. Justiţiei nr. 2137/1997. 

a) Acţiunea în prestație tabulară. Înscrierile de carte funciară au 
efect constitutiv de drepturi în condiţiile art.17 din Legea nr. 
115/1938. Dacă s-a încheiat un act translativ sau constitutiv de 
drepturi, efectele acestuia se produc numai dacă şi după ce a fost 
înscris în cartea funciară. Ca atare drepturile reale în sistemul Decr. 
-lege nr. 115/1938, se pot constitui, transmite, modifica numai dacă a 
fost înscris în cartea funciară. În acest scop, cel ce a consimțit la 
constituirea, modificarea, transmiterea unui drept real imobiliar este 
obligat potrivit art.22 din Legea nr. 115/1938, să predea toate 
înscrisurile necesare pentru intabularea dreptului de proprietate în 
cartea funciară. 

Tot astfel, potrivit art.23 din lege dacă un drept real înscris în 
cartea funciară se stinge, titularul va fi obligat să predea celui 
îndreptăţit înscrisurile necesare pentru radiere. 

În cazul în care refuză să predea înscrisul necesar pentru 
intabulare, sau cel de radiere a dreptului din cartea funciară, cel 
îndreptăţit se poate adresa justiției, care va putea dispune intabularea 
respectiv radierea dreptului real imobiliar. Hotărârea care se pronunţă, 
potrivit art.17 din Legea nr. 115/1938, va înlocui acordul de voinţă sau 
consimțământul celui obligat dar care refuză să îl dea. Hotărârea va 
ține loc de înscrisul în baza căruia se va face înscrierea de carte 
funciară. Acţiunea în prestație tabulară va fi îndreptată împotriva celui 
care nu-și îndeplineşte obligația asumată de consimțţire la constituirea, 
transmiterea sau stingerea dreptului real imobiliar. 

Acţiunea în prestație tabulară va putea fi îndreptată și împotriva 
unui terț dobânditor înscris în cartea funciară, dacă sunt întrunite 
următoarele condiţii: cel care cere prestația tabulară să fi fost în 
posesie la data când a contractat cu terțul dobânditor; actul juridic în 
temeiul căruia se cere prestația tabulară să fie anterior aceluia în 
temeiul căruia terțul dobânditor a fost înscris; terțul să fi dobândit cu 
titlu gratuit sau să fi fost de rea-credinţă (art.25 din lege). 

În practica judiciară de dată relativ recentă s-a reţinut că 
instanţele de judecată au procedat corect când au pronunţat hotărâri 
care să ţină loc de contract apt de a fi intabulat în cartea funciară, în 
baza art.22 și 24 din Dec. -lege nr. 115/1938, obiect al înstrăinării fiind 
un teren. 1cdxlviil 

Natura juridică a acțiunii în prestație tabulară este 


controversată, fiind considerată într-o opinie acțiune personală, astfel 
că dreptul la exercitarea ei se prescrie în termen de 3 ani, care începe 
să curgă de la încheierea convenției prin care părțile s-au obligat să 
înstrăineze imobilul şi să întocmească actul necesar 
intabulării.1cdxlviii2 Într-o altă opinie, devenită majoritară, este o 
acțiune în realizarea dreptului, o acțiune reală și 
imprescriptibilă.1cdxlix3 Împărtășim această opinie având în vedere 
că acțiunea în prestație tabulară este o aplicaţiei particulară în regimul 
cărților funciare, a acțiunii în revendicare. Imprescriptibilitatea rezultă 
şi din faptul că textul art.24 din Legea nr. 115/1938, nu prevede un 
termen limitativ pentru introducerea ei. Dacă se introduce o cerere de 
radiere a dreptului este o varietate particulară a acţiunii negatorii. În 
fine, operațiunea de înscriere, respectiv de radiere intră în conținutul 
constituirii, sau dimpotrivă al stingerii dreptului real ceea ce dă 
distinctivitate acestei acțiuni. 

b) Acţiunea în rectificarea înscrierilor în cartea funciară. 
Acţiunea în rectificare are menirea să pună în acord starea tabulară cu 
starea juridică reală a unui imobil, prin ea se cere îndreptarea sau 
suprimarea unei înscrieri necorespunzătoare realităţii şi care a fost în 
mod greșit înserată în cartea funciară. O asemenea acțiune poate avea 
ca obiect rectificarea intabulării şi a înscrierii provizorii sau a 
rectificării notării. Cazurile de rectificare a unei intabulări sunt 
prevăzute de art.34 - 40 din Legea nr. 115/1938: 

— Dacă înscrierea sau titlul pe baza căruia s-a făcut nu au fost 
valabile (ex. titlul este nul sau anulabil); 

— Dacă prin înscriere, dreptul a fost greşit calificat (ex. s-a 
înscris o superficie în loc de servitute); 

— Dacă nu mai sunt întrunite condiţiile de existenţă a dreptului 
înscris sau au încetat efectele actului juridic în temeiul căruia s-a 
efectuat înscrierea (s-a împlinit termenul extinctiv sau s-a împlinit 
condiţia rezolutorie). 

Acţiunea poate fi introdusă de orice persoană interesată iar 
rectificarea va fi făcută numai în baza hotărârii de admitere rămasă 
definitivă. 

În legătură cu prescripţia acestei acţiuni, art.36 și 37 din Legea 
nr. 115/1938 stabilesc următoarele: 

— Acțiunea în rectificare este imprescriptibilă, sub rezerva 
prescripţiei acţiunii de fond, atunci când este introdusă de 


dobânditorul nemijlocit, precum și față de terțul care a dobândit cu 
rea-credință dreptul înscris în favoarea sa; 

— Acţiunea în rectificare poate fi introdusă în termen de 10 ani, 
față de terțul dobânditor cu titlu gratuit, de bună-credinţă, care începe 
să curgă de la data înregistrării cereri de înscriere a acestuia; 

— Împotriva terțului dobânditor cu titlu oneros, de 
bună-credință, acțiunea în rectificare poate fi introdusă numai dacă 
titlu nu este valabil sau greşit calificat (două cazuri prevăzute de art.34 
din lege) aici legea prevede termene precise: şase luni de la data 
comunicării către cel îndreptățit a încheierii prin care s-a dispus 
înscrierea; trei ani de la data înregistrării cereri de înscriere a 
dreptului a cărui rectificare se solicită prin acțiune. 

c) Rectificarea notării, este reglementată de art.39 din Legea nr. 
115/1938 şi intervine în următoarele situații: nevalabilitatea notării, 
greşita calificare a dreptului personal, faptului sau raportului juridic 
notat; dacă nu mai sunt întrunite condiţiile pentru existența dreptului 
personal, faptului sau raportului juridic, dacă notarea nu mai este 
conformă cu realitatea. Acţiunea în rectificarea notării este 
imprescriptibilă. 

Secțiunea II. 

Noile cărţi funciare1cdl4 

1. Reglementare legală. 

Prin dispoziţiile art. 76 şi 98 din Legea nr. 18/1991, în 
redactarea inițială (în prezent abrogat prin Legea nr. 169/1997) s-a 
dispus, pe de o parte, ca fondul funciar și, în mod corespunzărot, 
dreptul de proprietate și celelalte drepturi reale trebuie înregistrate în 
documentele de evidenţă fucniară și publicitate imobiliară prevăzute 
de lege; pe de altă parte, s-a dispus că până la intrarea în vigoare a noii 
legi a cadastrului funciar și publicității imobiliare, se vor aplica 
actualele reglementări. 

Cadastrul funciar general este un sistem de evidență generală a 
termenilor din întregul fond fucniar al României, indiferent de 
destinațţa terenurilor şi de proprietarul lor. 

Noul regim juridic al cărţilor funciare este reglementat cu 
caracter general de următoarele acte normative: 

a) - Legea cadastrului şi publicităţii imobiliare nr. 7/1996; 
1cdli5 

b) - Regulamentul de organizare şi funcționare a birourilor de 


carte funciară ale judecătoriilor, aprobat prin Ordinul Ministrului 
Justiţiei nr. 2371/C,/1997; 

c) - Instrucţiunile privind înființarea noilor cărți funciare cu 
caracter nedefinitiv aprobate prin Ordinul Ministrului Justiţiei nr. 
1330/C/1999, nepublicate. 

Legea nr. 7/1996 reglementează în cadrul aceluiași act 
normativ două instituţii distincte: instituția tehnică a cadastrului şi 
instituția juridică a cărţilor funciare, fiind alcătuită structural din trei 
titluri şi anume: Titlul I, intitulat „Regimul general al cadastrului”; 
Titlul II, intitulat „Publicitatea imobiliară”; Titlul III, intitulat „Dispoziţii 
tranzitorii, sancțiuni și dispoziţii finale”. 

În afară de dispoziţiile Legii nr. 7/1996 şi a reglementărilor 
administrative emise pe baza acesteia, există şi norme speciale, 
cuprinse în diferite acte normative, având ca obiect anumite operaţiuni 
juridice susceptibile de înscrisuri în noile cărţi funciare. Dintre aceste 
reglementări sunt de reținut cele mai importante: art. 35/1 şi 69 din 
Legea locuinței nr. 114/1996; art. 16 din O.G. nr. 51/1997, privind 
operațiunile de leasing; art. 15 din Legea nr. 54/1998, privind 
circulaţia juridică a terenurilor; art. 34 din Legea nr. 219/1998 privind 
regimul concesiilor. 

2. Aspecte privind aplicarea Legii nr. 7/1996 a cadastrului și 
publicităţii imobiliare. Prin această lege s-au pus bazele imobiliare pe 
întreg teritoriul ţării, numit să înlocuiască cele trei sisteme de 
publicitate aplicabil în dreptul românesc actual. Pentru că realizarea 
cadastrului general național este o problemă de viitor care necesită o 
serie de investiţii și lucrări tehnice, legea prevede o extindere treptată 
şi progresivă a noului sistem de publicitate imobiliară, pe măsura 
finalizării lucrărilor cadastrale bazat pe sistemul noilor cărți funciare. 
Întocmirea imediată a noilor cărți funciare pentru întreaga ţară va 
înlocui treptat vechile documente de publicitate imobiliară. Până la 
punerea în aplicare a cadastrului general în fiecare unitate 
administrativ-teritorială se vor face înscrieri cu caracter nedefinitiv în 
cărți funciare provizorii. 

În legătură cu punerea în aplicare a Legii nr. 7/1996, este de 
reținut că ea a introdus un sistem real, unic și unitar de publicitate 
imobiliară care este de aplicabilitate imediată, dar unificarea 
sistemelor de publicitate imediată existente se realizează pe întreg 
teritoriul ţării, după definitivarea cadastrului la nivelul întregii ţării. 


3. Organizarea și conducerea cadastrului. Legea nr. 7/1996, 
reglementează ddistinct cadastrul general şi cadastrele speciale. 

Cadastrul general este sistemul unitar și obligatoriu de evidenţă 
tehnică, economică și juridică prin care se realizează identificarea, 
înregistrarea, reprezentarea pe hărţi și planuri cadastrale a tuturor 
terenurilor, precum și a celorlalte bunuri imobile de pe întreg teritoriul 
țării, indiferent de destinaţia lor și de proprietar. Cadastrul general se 
întocmeşte la nivelul pe comune, orașe, municipii, judeţe și la nivelul 
întregii țări. 

Cadastrele de specialitate constau în subsisteme de evidenţă și 
inventariere a bunurilor imobile sub aspect tehnic și economic cu 
respectarea normelor tehnice privind suprafața, categoria de folosință 
şi proprietarul organizate pe domeniile: agricol, forestier, apelor, 
industrial, extractiv, imobiliar, edilitar, transporturi de toate felurile. 

Cadastrele localităţilor constituie baza tehnică a cărților funciare. 
Documentele cadastrale finalizate ale comunelor, orașelor și 
municipiilor sunt cele care stau la baza întocmirii cărților funciare, 
care se întocmesc şi se țin pe aceste unități administrativ-teritoriale. 
La nivelul localităţilor lucrările tehnice de cadastru constau în 
identificări, marcaje, măsurători, actualizarea planurilor cadastrale etc. 
prevăzute de art. 11 şi 12 al legii. 

Documentele tehnice principale care se întocmesc la nivelul 
comunei, oraşului, municipiului sunt: registrul cadastral al parcelelor, 
indexul alfabetic al proprietarilor și domiciliul acestora; registrul 
cadastral al proprietarilor; registrul corpurilor de proprietate, fișa 
centralizatorare cuprinzând partida cadastrală pe proprietari şi pe 
categorii de folosinţă; planul cadastral. 

Metodologia cadastrală, care cuprinde evidența cadastrală 
tehnică, economică și juridică, înscrierea actelor și a faptelor juridice 
referitoare la imobile este elaborată de Oficiul Naţional de Cadastru, 
împreună cu ministerele care răspund de cadastrele de specialitate și 
Ministerul Justiţiei. 

4. Organizarea și conducerea cărţilor funciare. 

Pentru organizarea şi ţinerea cărților funciare, Legea nr. 7/1996 
a înfiinţat Birourile de carte funciară ale judecătoriilor, care au în 
competență organizarea şi evidența cărților funciare de pe baza 
teritorială de activitate. 

Conducerea şi îndrumarea birourilor de carte funciară este 


realizată de judecătorii de carte funciară delegaţi de preşedintele 
instanţei, precum şi de personal auxiliar necesar acestei activități. 

Ministerul Justiției organizează, coordonează şi controlează 
activitatea de publicitate a birourilor de carte funciară prin direcția de 
specialitate. 

Noile cărți funciare ar caracteristici generale care se desprind 
din noua reglementare a publicităţii imobiliare, acestea fiind: 

a) orice imobil trebuie să fie cuprins într-o carte funciară (art. 
20); b) evidenţa juridică se ține pe imobile și pe persoane (art. 20 al. 3), 
c) cărțile funciare se întocmesc și numerotează pe teritoriul 
administrativ al fiecărei localități - comună, oraş sau municipiu - (art. 
2 al. 4), d) cărțile funciare se ţin într-un singur exemplar (art. 43); e) 
noile cărți se întregesc conform legii cu o serie de documente și 
registre (conf. art. 20 al. ultim registru special de intrare, planul de 
identificare al imobilului, mapa sau dosarul de carte funciară); f) 
cartea funciară este publică, putând fi cercetată de orice persoană. 
Pentru uşurarea cercetărilor în afară de registrul de intrare se mai ţin 
două feluri de registre: repertoriul imobiliar și indexul alfabetic. 

5. Structura și obiectul noilor cărţi funciare. Nu există de lege 
lata o definiție legală a cărţilor funciare. Potrivit art.20 din lege 
„Publicitatea imobiliară întemeiată pe sistemul de evidență al 
cadastrului general are ca obiect înscrierea în carte funciară a actelor 
şi faptelor juridice referitoare la imobilele din aceeași localitate. Prin 
imobil, în înţelesul legii, se înțelege parcela de teren, cu sau fără 
construcţie. 

Obiectul cărţii funciare constă în înscrierea drepturilor de 
proprietate şi a celorlalte drepturi reale care se transmit, se constituie, 
se modifică sau se sting ca urmare a actelor și faptelor juridice 
referitoare la un bun imobil precum şi înscrierea după caz a actelor şi 
faptelor privitoare la drepturile personale la starea și capacitatea 
persoanelor în legătură cu imobilele cuprinse în cartea funciară (art. 
22, 23 și 40). 

Din textele legale reiese că în înţeles restrâns cartea funciară 
este un înscris autentic şi cu caracter public care cuprinde descrierea 
imobilelor şi arătarea drepturilor reale corespunzătoare, precum şi 
indicarea după caz a drepturilor de creanţă, a actelor, a faptelor sau a 
altor raporturi juridice în legătură cu imobilele înscrise în cartaie 
funciară fie în vederea opozabilității lor față de terți, fie numai în 


scopul informării oricăror persoane interesate. 

Structura noilor cărţi funciare constă în aceea că fiecare carte 
funciară este alcătuită dintr-un titlu și trei părți numerotate cu litere 
latine. 

Titlul cărţii funciare cuprinde numărul fiecărei cărți funciare şi 
denumirea localităţii în care este situat imobilul. Numerotarea se face 
pe fiecare localitate de la nr. 1 la infinit. 

Cuprinsul cărţii funciare este desfăşurat pe trei părți. 

Partea a l-a (denumită și „Foaia de avere”) cuprinde descrierea 
imobilului şi are următoarele rubrici: numărul de ordine şi cel 
cadastral al fiecărui imobil; suprafaţa terenului; categoria de folosință 
şi după caz construcțiile; amplasamentul și vecinătăţile; valoare 
impozabilă; observaţii. 

Partea a II-a (denumită și „Foaia de proprietate”) se referă la 
înscrierile privind dreptul de proprietate aferent imobilului și este 
format din patru rubrici: numărul curent, adică numărul de ordine în 
care se fac operaţiunile; numele sau denumirea proprietarului; 
domiciliul sau sediul acesteia; înscrieri privitoare la proprietate (acte 
sau fapte juridice, servituţi etc), observații. 

Partea a Ill-a (Sarcinile) referitoare la înscrierile privind 
dezmembrămintele dreptului de proprietate şi sarcinile reale cuprinde 
trei rubrici: numărul curent, adică numărul de ordine sub care 
urmează să se facă înscrierea și la care fac trimitere celelalte foi; 
înscrierile privitoare la dezmembrămintele dreptului de proprietate și 
sarcinile care grevează imobilul; observații. 

6. Înscrierile în cartea funciară. Spre deosebire de Decr. -lege nr. 
115/1938, în noua lege a cărţilor funciare nu a fost preluată 
terminologia anterioară şi nu se reglementează înscrierile după 
obiectul lor. 

În literatura juridică este semnalat această lacună a legii care 
trebuie urgent îndreptată.1cdlii6 Este necesar de lege ferenda un text 
de principiu care să enunţe felurile înscrierilor făcute după obiectul lor; 
definirea acestora, şi arătarea cerinţelor legale pentru săvârșirea 
acestor înscrieri, precum şi determinarea cazurilor de înscriere 
provizorie şi când aceasta devine definitivă. 

Înscrierile de carte funciară sunt cele ca şi în regimul juridic al 
legii nr. 115/1938. 

6.1. Intabularea eset înscrierea prin care, dobândirea, 


modificarea sau stingerea unui drept real, imobiliar, devine opozabil 
față de terți, cu titlu definitiv de la data înregistrării cererii de 
înscriere. 

Existenţa acestei denumiri doar în Regulament (art. 44) este o 
lacună a legii, care de lege ferenda se impune să fie consacrată în mod 
expres şi în cuprinsul legii; cel puţin la nivel de principiu. 

Intabularea are ca obiect drepturile reale imobiliare care 
înscrise în cartea funciară sunt numite drepturi tabulare. 

6.2. Înscrierea provizorie este înscrierea prin care dobândirea, 
modificarea sau stingerea unui drept real imobiliar, devine opozabilă 
față de terţi, cu rangul determinat de cererea de înscriere sub condiţie 
şi în măsura justificării. Înscrierea provizorie este o intabulare 
condiţională fiindcă efectele ei depind de o justificare ulterioară care 
dacă se realizează consolidează înscrierea în mod definitiv. 

6.3. Notarea este înscrierea prin care actele sau faptele juridice 
privitoare la drepturi personale, la starea și capacitatea persoanelor în 
legătură cu imobilele cuprinse în cartea funciară devin opozabile față 
de terți ori sunt înscrise numai cu titlu informativ după caz. 

Notarea rezultă din denumirea generică de înscriere ca și 
intabularea şi înscrierea provizorie, deficiență  remediată de 
„Regulamentul de aplicare” (art.44), însă se impune și aici remedierea 
prin modificare legislativă. 

Obiectul notării constă din acte și fapte juridice care se 
grupează astfel: a) situația juridică personală a titularului dreptului 
înscris; b) drepturile de creanţă sau alte raporturi juridice care devin în 
situaţii prevăzute de lege opozabile și terţilor; c) anumite acțiuni în 
jutiție în legătură cu imobilul înscris în cartea funciară cu scopul de a 
împiedica pe de o parte dobândirea cu bună credință a unui drept 
tabular în cursul procesului, și pe de altă parte, de a asigura executarea 
hotărârii judecătoreşti. 

6.4. Efectele înscrierilor de carte funciară, în sistemul noilor cărți 
funciare introduse de Legea nr. 7/1996, sunt prevăzute cu caracter 
general în art. 27 - 28, 31 - 32 şi 39 şi 40 din lege. 

În primul rând, legea instituie opozabilitatea față de terți a 
înscrierilor definitive și provizorii privitor la dobândire, modificare 
sau stingere a oricărui drept real imobiliar. De la această regulă există 
excepția prevăzută de art. 28, potrivit căruia drepturile reale sunt 
opozabile față de terţi fără înscrierea lor în cartea funciară atunci când 


provin din succesiune, accesiune, vânzare silită şi uzucapiune. 

În al doilea rând, art. 27 stabileşte cu caracter de principiu, 
regula opozabilității, față de terți a înscrierilor săvârşite în cartea 
funciară indiferent de obiectul acestor înscrieri. Astfel: „Înscrierile în 
cartea funciară devin opozabile față de terţi la data înregistrării 
cererii”. 

Prin excepţie, actele şi faptele juridice privitoare la drepturi 
personale, la starea şi capacitatea persoanelor altele decât cele 
ordonate de lege, în legătură cu imobilele cuprinse în cartaie fucniară 
pot fi înscrise la cerere, cu efect de informare pentru terțe persoane. 

6.5. Sancţiunea lipsei de înscrieri în cartea funciară. În acest sens 
trebuie făcută distincție între părțile actului juridic şi față de terții 
actului juridic sau faptului juridic, supus înscrierii în cartea funciară. 

Între părţile actului juridic înscrierea nu are sub aspectul 
publicităţii nicio semnificație, având în vedere principiul relativității 
actelor juridice, prevăzut de art. 973 C.civil. 

Legea nr. 7/1996 a păstrat principiul consensualismului 
prevăzut de art. 1295 C.civil, astfel că drepturile reale imobiliare se 
transmit sau constituie prin voința concordantă a părților, însă ele 
devin opozabile terțelor persoane doar prin înscriere în cartea 
funciară. 

Actul îşi va produce toate efectele între părțile care l-au încheiat, 
succesorii lor universali şi cu titlu universal. În mod simetric nici faptul 
înscrierii nu poate fi opus de o parte celeilalte, drept cauză de 
valabilitate a actului lovit de nulitate, întrucât înscrierea nu atribuie 
proprietatea şi nu aduce nimic în plus actului sau efectelor sale. 

Faţă de terţi actul nu are niciun efect. Înscrierea este în realitate 
un mijloc de publicitate, aceasta este și rațiunea sa juridică, 
neîndeplinirea ei atrage după sine inopozabilitatea actului față de terți. 
Ei necunoscând actul, nu pot fi obligaţi să suporte consecinţele lui 
juridice, mai mult de atât sunt îndreptăţiți să-l ignore, pentru ei nu 
există. 

